
JAFFEIRA: ... M-am angajat cu oameni de ispravă, ca să îndrept 


toate relele omenirii. 


— Thomas Otway, Complotul descoperit (1682) 


PROLOG 


Berlinul de Est 
1987 


Nu ploua încă, dar cerul plumburiu avea să-şi dezlege băierile curând. 
Parcă era ceva în aer care aştepta ca o ameninţare. Tânărul traversă de pe 
Unter den Linden spre Forumul Marx-Engels, unde statuile uriaşe de bronz 
ale părinților teutoni ai socialismului priveau în zare spre centrul oraşului, 
cu ochii lipsiţi de vedere, fixaţi undeva în gol. În spatele lor, frizele de 
piatră înfățişau viaţa plină de bucurie a omului în societatea comunistă. Şi 
încă nu cădea nici o picătură de ploaie. Dar nu mai era mult. Peste puţin 
timp, norii vor exploda, cerurile se vor deschide. Era o inevitabilitate 
istorică, îşi spuse tânărul, amintindu-și ironic de jargonul socialist. Era un 
vânător care încerca să ia urma prăzii şi era acum mai aproape de ea ca 
oricând. Şi de aceea era cu atât mai important să ascundă tensiunea care 
mocnea în el. 

Arăta ca un milion de alți oameni din acel autoproclamat paradis al 
muncitorilor. Hainele lui erau cumpărate de la Centrum Warenhaus, 
magazinul universal din Alexanderplatz, căci o îmbrăcăminte atât de jalnică 
nu putea fi achiziționată de oriunde. Dar nu era numai vestimentația care îi 
conferea înfăţişarea unui muncitor est-berlinez. Era felul în care mergea: 
pasul greoi, apăsat, conştiincios. Nimic nu te-ar fi lăsat să crezi că venise 
din Occident cu numai douăzeci şi patru de ore în urmă şi până acum câteva 
clipe fusese sigur că nu atrăsese atenția nimănui. 

Acum simţea o izbucnire de adrenalină care îi strângea stomacul. I se 
păruse că recunoaşte paşii din spatele lui când hoinărise mai adineauri pe 
Karl-Liebknechtstrasse. Mersul i se părea foarte cunoscut. 

Toţi paşii erau la fel; totuşi, diferiți unul de altul: se simțeau variaţiunile 
de greutate şi de ritm, compoziţia diferită a pingelelor. Paşii erau ca un 
solfegiu al oraşului, aşa cum îi spusese Belknap, unul dintre instructori: 
ceva atât de obişnuit, încât treceau neobservaţi; şi totuşi, pentru o ureche 
exersată, la fel de distincții ca nişte voci diferite. Oare să fi avut dreptate 
Belknap? 


Dar nu-şi permitea să se împace cu ideea că ar putea fi urmărit. Trebuia 
să se fi înşelat. 

Sau trebuia să îndrepte lucrurile. 

Todd Belknap, membru junior al unei ramuri ultrasecrete a 
Departamentului de stat al SUA, cunoscută sub numele de Operaţiuni 
Consulare, îşi câştigase deja reputaţia că este în stare să găsească oameni 
care nu doreau să fie găsiţi. Ca mulți alți specialişti în depistarea urmelor, 
lucra cel mai bine de unul singur. Când era vorba să fie pusă sub urmărire o 
singură persoană, cel mai bine era să se recurgă la o echipă şi, cu cât mai 
mare, cu atât mai bine. Dar un om care dispăruse nu mai putea fi supus unui 
filaj convenţional. În aceste cazuri, erau angajate în urmărire toate resursele 
organizației — era ceva de la sine înțeles. Dar maeştrii spionajului de la 
Operaţiuni Consulare învăţaseră de mult că existau uneori multe avantaje 
atunci când trimiteai la vânătoare un singur agent de teren talentat. Acesta 
se putea deplasa liber prin lume, fără a fi stânjenit de un anturaj prea 
costisitor. Era liber să-şi asculte instinctele. Era liber să-şi urmeze propriul 
fler. 

lar dacă lucrurile mergeau bine, acesta îl putea duce chiar la prada 
căutată, un ofițer operativ american renegat, pe nume Richard Lugner. După 
ce alergase zadarnic pe mai multe piste false, Belknap era sigur că acum se 
afla pe calea cea bună. Dar dacă cineva îi luase urma? Nu cumva acum 
urmăritorul devenise urmărit la rândul lui? 

Nu se putea întoarce brusc, căci ar fi fost un gest suspect. Dar se opri în 
loc şi îşi reprimă un căscat prefăcut uitându-se în sus la statuile uriaşe, 
părând copleşit de măreţia lor, dar gata să facă o evaluare rapidă a oricui ar 
fi fost în imediata lui apropiere. 

Nu văzu pe nimeni. Un Marx gigantic de bronz șezând, alături de el în 
picioare un Engels masiv, privind peste mustățile şi 6 bărbile impozante. 
Două şiruri de tei. O pajişte prost întreţinută. Pe partea cealaltă a străzii, 
cutia de cupru şi sticlă, cunoscută sub numele de Palast der Republik. Arăta 
ca un sicriu, de parcă ar fi fost construită anume ca să îngroape în ea spiritul 
omenesc. Dar forumul părea pustiu. 

Cu toate acestea, nu se simţea prea liniştit. De fapt, ce anume auzise? Ştia 
că încordarea îți joacă uneori feste şi te face să vezi spiriduşi în întuneric. 
Trebuia să-şi domolească neliniştea. Un agent prea încordat poate face uşor 
greşeli de raționament şi poate trece cu vederea pericolele adevărate, 
preocupat fiind de cele imaginare. 


Belknap porni instinctiv spre strălucirea rău-prevestitoare a Palatului 
Republicii, clădirea emblematică a regimului. Aici îşi avea sediul 
Parlamentul Republicii Democrate Germane, dar tot aici se aflau şi spaţii 
culturale, săli de spectacol, restaurante şi nenumărate oficii birocratice, care 
procesau la fel de nenumărate cereri birocratice. Era ultimul loc de pe 
pământ unde ar fi îndrăznit cineva să-l urmărească, ultimul loc în care un 
străin ar fi îndrăznit să se arate şi primul loc care îi veni în minte lui 
Belknap ca să se asigure că nu este urmărit, aşa cum spera. Era fie o 
mişcare inspirată, fie o greşeală de începător. Avea să se convingă imediat. 
Îşi impuse să arate mulțumit şi plictisit în timp ce trecea pe lângă paznicii 
de la uşă cu chipuri parcă dăltuite în granit, care se uitară impasibili la 
cartea lui uzată de identitate. Îşi continuă drumul prin bariera turnantă, 
străbătu holul masiv care mirosea a dezinfectant, lista nesfârşită a birourilor 
şi direcțiilor care semăna cu tabelul de afişaj al zborurilor din aeroport. Nu 
te opreşti, nu priveşti în jur, poartă-te ca şi când ai şti ce faci şi ceilalți vor 
presupune că aşa este. Belknap ar fi putut fi luat... drept ce? Un funcţionar 
inferior de la vreun birou, care se întoarce ceva mai târziu din pauza de 
prânz? Un cetăţean care are nevoie de documente pentru o maşină nouă? 
Coti după un colţ, apoi după altul, până ajunse la uşile dinspre 
Alexanderplatz ale clădirii. 

În timp ce se îndepărta de Palat, studia imaginile reflectate în geamurile 
reflectorizante ale clădirii. Un individ deşirat cu încălțări de muncitor şi un 
pachet de mâncare. O femeie cu pieptul voluminos şi cu ochii umflați. Doi 
funcţionari în costume gri cu tenul de aceeaşi culoare. Nu recunoscu pe 
nimeni. Nimeni nu-i declanşa nici un semnal de alarmă. 

Belknap porni de-a lungul promenadei mari în stil neoclasic stalinist, 
cunoscută sub numele de Aleea Karl Marx. Străzile exagerat de late erau 
flancate de clădiri cu opt etaje — un şir nesfârşit de plăci de faianță crem, 
tocuri de fereastră înalte, rânduri aliniate de colonade în stil roman deasupra 
nivelului magazinelor. Din când în când, la intervale regulate, plăcile de 
faianță de pe pereți înfățişau muncitori fericiți, asemenea celor care 
construiseră acea promenadă cu trei decenii în urmă. Dacă Belknap îşi 
amintea istoria corect, tocmai aceşti muncitori fuseseră cei care conduseseră 
rebeliunea împotriva regimului socialist din iunie 1953, o revoltă zdrobită 
nemilos de tancurile sovietice. Stilul arhitectonic preferat al lui Stalin, acela 
de „cofetărie”, era foarte amar pentru cei care fuseseră obligați să-l 
realizeze. Promenada era o minciună frumoasă. 


Dar Richard Lugner era un caz urât. Îşi vânduse ţara şi n-o vânduse 
ieftin. Tiranii din Europa Răsăriteană, acum în pericol de a fi detronaţi, nu 
fuseseră niciodată mai disperaţi ca acum, iar disperarea lor nu era întrecută 
decât de avariția lui, după cum reuşise el să-şi dea seama. Secretele 
americane pe care le scotea el la vânzare, inclusiv numele unor agenți 
secreți bine ascunşi chiar în interiorul birourilor securității sovietice 
reprezentau o ocazie ce nu putea fi ratată; trădarea lui era o oportunitate 
rară. Încheiase înţelegeri separate cu fiecare membru al blocului răsăritean. 
După ce „marfa? a fost verificată şi s-a constatat că este autentică — 
identitatea unui agent american care fusese urmărit cu grijă înainte de a fi 
arestat, torturat şi asasinat — Lugner şi-a spus preţul. 

Nu toți comercianții se înțeleg bine cu clienţii lor, dar Lugner şi-a luat 
măsuri de prevedere: probabil că-i făcuse pe clienţii lui să presupună că-şi 
păstrase unele atuuri pentru el, cu alte cuvinte, depozitele lui cu secrete 
americane nu se goliseră de tot. Atâta timp cât mai exista această 
posibilitate, omul trebuia protejat. Era bine să fie cazat printre oficialitățile 
Stasi şi ale nomenclaturii RDG, care se instalaseră în aşa-numitele „locuinţe 
ale oamenilor muncii”, în timp ce adevărații muncitori erau siliți să trăiască 
în nişte lăzi diforme din lespezi de beton. Dar, evident, Lugner nu era omul 
care să stea mult timp în acelaşi loc. Cu o lună şi jumătate înainte, la 
Bucureşti, Belknap îl rata cu numai câteva ore. Nu putea să rişte să 1 se mai 
întâmple acelaşi lucru încă o dată. 

Belknap lăsă să treacă vreo câteva maşini Skoda rablagite şi traversă 
bulevardul chiar înainte de intersecție, unde un magazin decrepit de fierărie 
îşi făcea reclamă la cele câteva produse. Oare o să-l urmărească cineva dacă 
intră? Era numai imaginaţia lui de vină atunci când crezuse că are o 
„codiţă”? O uşă ieftină, din plexiglas şi aluminiu, se trânti în urma lui când 
intră în magazin — o uşă cu ecran protector care nu avea ecran — iar o femeie 
cu părul cenuşiu şi o umbră de mustață se uită la el fără interes din spatele 
tejghelei, făcându-l să aibă sentimentul că o deranjase, că încălca o 
proprietate particulară. Spaţiul înghesuit era îmbibat cu miros de motorină; 
rafturile erau pline cu obiecte care — după cum se putea ghici de la prima 
vedere — nu erau de prea mare folos nimănui. Femeia cu figura acră, 
proprietăreasa magazinului, continua a-l privi chorâş în timp ce Belknap 
alegea obiecte care ar fi putut sugera oricui că face mici reparaţii în 
apartamentul de bloc: o găleată, un vas cu ghips gata preparat, un tub de 
grund, un şpaclu lat. Într-un oraş care avea în permanență nevoie de 


reparații, aceste unelte îi puteau explica prezența imediat, indiferent unde ar 
fi apărut. Femeia din spatele tejghelei îi mai aruncă o privire posomorâtă în 
stilul „clientul nu are niciodată dreptate”, apoi îi luă în silă banii, ca şi când 
ar fi acceptat o compensație pentru o insultă. 

Să intre în bloc fu o joacă de copii — iată avantajul faptului de a fi crescut 
într-un stat supersecurizat. Belknap aşteptă până două matroane casnice 
superparfumate intrară cu sacoşele din pânză de sac umflate de cumpărături 
pe uşa marcată Haus 435 şi le urmă, căci uneltele lui îi câştigară instantaneu 
nu numai legitimitatea, dar şi o aprobare nerostită. Cobori la etajul 7, cu un 
etaj mai sus decât femeile. Avusese dreptate — dacă informatorul lui costeliv 
şi cu părul unsuros îşi meritase banii — se afla la numai câțiva metri de 
prada lui. 

Inima începu să-i bată cu putere şi nu putea face nimic ca să mai 
domolească bubuiturile provocate de sentimentul de anticipație a ceea ce 
avea să se întâmple. Nu era vorba despre o pradă oarecare. Richard Lugner 
scăpase din toate capcanele de până acum, căci instalase şi el destule în 
timp ce se afla în serviciul Statelor Unite. În ultimele optsprezece luni, 
ofițerii americani de informaţii acumulaseră un compendiu remarcabil de 
repere şi indicii, dar puţine dintre ele erau demne de crezare. Belknap 
săpase el însuşi în mai multe zeci de locuri în ultimele trei luni, iar în 
momentul de faţă pe superiorii lui nu-i interesa decât „o reperare sigură a 
prăzii”. Dar de astă dată nu mai pândea pur şi simplu la o cafenea, într-un 
aeroport sau pe o terasă. Acum avea o adresă. Oare era reală? Nu avea nici 
o garanţie. Dar instinctele lui îi spuneau că norocul se întorsese şi erau 
acum de partea lui. Lovise la nimereală, pe întuneric şi dăduse peste ceva. 

Următoarele momente erau cruciale. Locuinţa lui Lugner — un 
apartament mare, cu ferestre care dădeau spre strada principală şi altele spre 
străduța mai îngustă, Koppenstrasse, se întindea de-a lungul coridorului 
mare şi apoi şi a celui mic. Belknap se apropie de uşa apartamentului şi 
puse găleata jos. De departe părea un om care repara una dintre plăcile de 
gresie de la pardoseală. Se uită să vadă dacă este cineva pe coridor şi 
îngenunche în dreptul clanţei — mânerele sferice de uşi nu existau în această 
țară — şi inseră un mic dispozitiv optic prin broască. Dacă ar fi putut realiza 
o reperare absolut sigură, ar fi putut să asigure supravegherea în timp ce s- 
ar fi mobilizat echipa de extragere. 

Un mare dacă, dar de astă dată urma era destul de proaspătă, iar Belknap 
se simţea plin de speranţe. Totul începuse cu o vizită noaptea târziu la un 


pisoar din gara de pe Friedrichstrasse, unde îl acostase pe unul dintre aşa- 
zişii băieți ai gării, prostituatele masculine care frecventau astfel de locuri. 
Constată rapid că era mult mai puţin dispus să furnizeze informaţii decât să- 
şi ofere trupul şi că informaţiile se vindeau la un preţ cu mult mai mare. Dar 
tocmai predilecțiile care îl făcuseră pe Lugner să calce strâmb aveau să-l 
trădeze pe trădător — avusese întotdeauna această convingere. Poftea la 
carne tânără de minor: dacă ar fi locuit la Washington, preferinţele acestea 1- 
ar fi venit de hac, căci astfel de pofte nu ar fi putut fi astâmpărate nici prea 
uşor şi nici prea mult timp. Dar, ca oaspete privilegiat al blocului răsăritean, 
Lugner putea conta pe faptul că perversiunile lui vor fi trecute cu vederea, 
ba chiar aţâţate. Pe de altă parte, operând într-un stat polițienesc, băieţii 
gării erau, de nevoie, un grup foarte strâns unit. Dacă unul dintre ei fusese 
„curtat” de un american generos cu fața ciupită de vărsat şi cu preferinţă 
pentru băieții de treisprezece ani, Belknap îşi închipuia că era foarte 
probabil ca vestea să se fi răspândit în tot grupul. 

Dar fusese nevoie de foarte multe asigurări şi insistenţe, ca să nu mai 
vorbim despre teancul de mărci pentru ca proxenetul să se întoarcă două ore 
mai târziu cu un petic de hârtie în mână şi un zâmbet triumfător pe faţă. 
Belknap îşi amintea de respirația mirosind a lapte acru a informatorului său, 
de mâinile lui umede şi hpicioase. Dar peticul acela de hârtie! 

Belknap răsuci dispozitivul optic în gaura cheii, mişcându-l foarte încet. 
Degetele lui erau foarte bine antrenate, dar nu-şi putea permite nici o 
greşeală. 

Auzi un zgomot în spatele lui, scrâşnetul ghetelor pe plăcile de gresie. Se 
răsuci şi văzu gaura țevii unei carabine SKS. Apoi îl văzu şi pe omul care o 
tinea: acesta purta uniforma gri-închis cu nasturi de oţel şi un dispozitiv bej 
de comunicare fixat în diagonală peste umăr. 

Stasi. Poliţia secretă din Germania de Est. 

Era, fără îndoială, o santinelă oficială, repartizată pentru paza ilustrului 
Herr Lugner. Probabil că stătuse undeva într-un colţ întunecos, ascuns 
vederii. 

Belknap se ridică încet în picioare cu mâinile în sus, prefăcându-se uimit 
în timp ce se gândea rapid la contralovitură. Santinela lătră ceva în walkie- 
talkie, rostind consoanele dur, ca un berlinez autentic, în timp ce ținea 
carabina destul de lejer cu o mână. Dacă vorbea în walkie-talkie, însemna 
că nu va fi pregătit să posteze în faţa unei mişcări bruşte de atac. Belknap 
îşi ținea propria armă la gleznă. Se prefăcu că îi arată santinelei conţinutul 


trusei de scule, în timp ce se pregătea să scoată o unealtă mult mai 
ucigătoare. 

Dintr-odată, auzi cum se deschide în spatele lui uşa de la apartament, 
simţi valul de căldură care venea dinăuntru şi o lovitură puternică la baza 
gâtului. Două braţe puternice îl cuprinseră şi îl culcară la pământ. Cu faţa în 
Jos pe parchetul din hol. Imediat cineva îşi puse gheata pe ceafa lui. Mâini 
nevăzute îl pipăiră rapid de sus până jos şi îi scoaseră pistolul din 
ascunzătoarea secretă de la gleznă. Apoi fu târât în camera de alături. Uşa se 
închise în spatele lui cu o bufnitură înfundată. În cameră era întuneric, 
jaluzelele erau trase; singura lumină venea de la o fereastră îngustă, care 
dădea spre strada laterală, iar întunericul de afară abia putea să străpungă 
întunericul dinăuntru. Avu nevoie de câteva minute pentru ca ochii să i se 
obişnuiască. 

La naiba! Fuseseră pe urmele lui tot timpul? 

Se uită de jur împrejur şi văzu totul clar. Era într-un fel de birou, 
amenajat acasă, cu un covor turcesc scump pe Jos, o oglindă în ramă de 
abanos pe perete şi un birou mare, în stil Biedermeier. 

Iar în spatele lui stătea în picioare Richard Lugner. 

Un om pe care nu-l mai văzuse niciodată, dar al cărui chip l-ar fi 
recunoscut oriunde. Gura îi era ca o tăietură de cuţit, obrajii puternic 
afundaţi, iar cicatricea de zece centimetri, care se arcuia pe fruntea lui, era 
ca un al doilea rând de sprâncene. Fotografiile îl arătau exact aşa cum era. 
Belknap remarcă ochii mici, răutăcioşi şi negri ca antracitul. Şi văzu şi arma 
puternică din mâinile lui Lugner, cu cele două găuri ale ţevii duble, care 
arătau ca o a doua pereche de ochi plini de răutate. 

Ceilalţi doi bărbaţi cu arme — profesionişti bine antrenați, aşa cum se 
vedea din felul în care stăteau, din poziția alertă şi privirea focalizată pe el — 
stăteau de o parte şi de alta a biroului, cu armele îndreptate spre Belknap. 
Acesta înţelese imediat: erau membrii pazei lui personale, oameni în a căror 
competență şi loialitate putea avea deplină încredere, aflați pe propriul stat 
de plată, bărbați a căror viață depindea de a lui. Pentru un bărbat aflat în 
situația lui Lugner, investiția în această gardă de corp merita cheltuiala. Cei 
doi bărbaţi înarmaţi se apropiară de Belknap cu armele aţintite în continuare 
asupra lui. 

— Eşti o ploşniţă cam agasantă, aşa e? întrebă în cele din urmă Lugner. 
Vocea lui avea o rezonanţă aspră, nazală. Eşti o adevărată căpuşă. 


Belknap nu spuse nimic. Configuraţia liniei de foc era cât se poate de 
clară şi executată de adevărați profesionişti. Nici un fel de mişcare bruscă 
din partea lui nu ar fi putut modifica în vreun fel această geometrie a morții. 

— Mama mea avea obiceiul să ne scape de căpuşe cu un chibrit fierbinte. 
Durea ca naiba. Dar pe căpuşă o durea şi mai tare. 

Unul dintre bodyguarzi scoase un sunet gutural semănând uşor a râs. 

— O, nu mai face pe nevinovatul! continuă trădătorul. Furnizorul meu 
proxenet din Bucureşti mi-a relatat conversaţia voastră. S-a ales cu un braţ 
rupt. Nu părea foarte încântat. Te-ai purtat chiar foarte urât. 

Făcu o mutră dezaprobatoare. 

— Bătaia nu rezolvă niciodată nimic. N-ai fost atent în clasa a şaptea 
când ţi s-a spus asta? Lugner se strâmbă, făcând un gest grotesc. Păcat că nu 
te-am cunoscut când erai în clasa a şaptea. Aş fi putut să te învăţ câte ceva. 

— Să te ia dracu”! Cuvintele se desprinseră de pe buzele lui Belknap într- 
o mormăială. 

— Calm, calm. Trebuie să-ţi ţii sentimentele sub control, căci altfel vor 
prelua ele controlul asupra ta. Aşadar, ia spune-mi, măi ageamiule, cum m- 
ai găsit? Privirea lui Lugner deveni mai dură. Va trebui oare să-l strangulez 
pe micuțul Ingo? Ridică din umeri. Ei bine, copilul pretinde că-i place 
treaba dură. I-am spus că o să-l duc în locuri unde nu a mai fost niciodată 
până acum. Data viitoare, o să ajungem aşadar la nivelul următor. Nivelul 
final. Presupun că nimănui nu-i va păsa prea mult de asta. 

Fără să vrea Belknap fu scuturat de un fior. Cele două gorile pufniră uşor. 

— Nu-ţi face griji, spuse trădătorul, prefăcându-se că vrea să-l 
liniştească. Am să te duc şi pe tine într-un loc în care nu ai mai fost 
niciodată. Ai descărcat vreodată o armă tactică Mossberg zero-patru-zece de 
aproape? Vreau să zic, într-un om? Eu am făcut asta. Nimic nu se compară 
cu senzația avută. 

Privirea lui Belknap se mută de la hăul negru al gurilor ţevii la cel al 
ochilor lui Lugner. 

Privirea lui Lugner se mută spre peretele din spatele prizonierului său. 

— Vom avea parte de intimitate, îţi promit asta. În apartamentele astea de 
bloc este o zidărie groasă excelentă. Granulele mici de plumb abia dacă vor 
zgâria uşor tencuiala. Şi apoi este şi izolaţia acustică pe care am instalat-o 
eu. M-am gândit că nu se face să-mi deranjez vecinii dacă vreunuia dintre 
băieţii gării îi place să țipe sau să facă tărăboi în alt fel. Carnea se retrase de 
pe dinţii de porțelan, dând la iveală un simulacru hidos de zâmbet. 


— Dar tu vei primi un alt fel de încărcătură astăzi. Vezi tu, acest 
Mossberg îţi va sfâşia în bucăţi diafragma şi o va împrăştia pretutindeni. Şi, 
poți să mă crezi pe cuvânt, va lăsa o gaură de să-ţi bagi mâna prin ea. 

Belknap încercă să se mişte, dar constată că era ţinut în loc de mâini de 
oțel. 

Lugner aruncă o privire către cei doi acoliţi. Avea aerul unui bucătar de la 
televiziune, care demonstrează în fața camerei un talent culinar deosebit. 

— Crezi că exagerez? Lasă-mă să-ți arăt. N-o să mai trăieşti niciodată o 
experienţă asemănătoare. 

Se auzi un păcănit uşor în momentul în care Lugner ridică siguranța 
armei. 

— Niciodată! 

Belknap realiză abia retrospectiv ceea ce se întâmplase în secundele 
următoare. Se auzise un zgomot puternic de sticlă spartă. Lugner, luat prin 
surprindere de acest zgomot, se întorsese către fereastra mare din stânga lui; 
se văzuse străfulgerarea unui foc de pistol care pătrunsese în apartamentul 
cufundat în întuneric ca un fulger, reflectându-se în toate oglinzile şi în 
suprafețele metalice. O fracțiune de secundă mai târziu... 

O pată roşie apăru la tâmpla dreaptă a lui Lugner. 

Expresia de pe chipul trădătorului se relaxă brusc, iar acesta se prăbuşi 
moale pe pardoseală. Arma căzu alături de el ca bastonul de care se 
sprijinea victima unui atac cerebral. Cineva care trăgea perfect îi băgase lui 
Lugner un glonț în cap. 

Cele două gorile se retraseră imediat, fiecare în alt colt şi îndreptară 
armele spre fereastra spartă. Să fi fost lucrarea unui lunetist? 

— Prinde! auzi Belknap o voce cu accent american şi un pistol veni 
zburând prin aer în direcția lui Belknap. Acesta îl prinse numai din reflex, 
profitând de fracțiunea de secundă de ezitare a celor doi, care trebuiau să 
decidă dacă să tragă mai întâi în prizonierul lor sau... în străinul deşirat care 
tocmai sărise înăuntru prin fereastră. Belknap se lăsă la podea — simți cum 
glonțul îi vâjâie chiar pe deasupra umărului — şi trase de două ori în bărbatul 
cel mai apropiat de el, nimerindu-l în piept. Spre masa centrală: procedură 
standard când trăgeai fără să ocheşti. Dar nu era potrivită pentru un foc de 
aproape, ca în cazul de față. Numai o împuşcătură în sistemul nervos central 
ar fi neutralizat victima imediat. Rănit mortal, cu sângele purpuriu şiroind 
din stern, omul începu să tragă la întâmplare, golindu-şi încărcătorul. 


Apartamentul sold amplifica bubuitul gloanţelor de calibru mare şi în 
întunericul din încăpere strălucirea albă repetată era dureros de orbitoare. 

Belknap mai trase o dată, nimerindu-l de astă dată în faţă. Arma, un pistol 
semiautomat Walther de stil vechi, preferată de unii foşti militari, deoarece, 
chipurile, nu se bloca niciodată, îşi urmă stăpânul câteva secunde mai 
târziu. 

Străinul — un bărbat înalt, suplu, cu mişcări agile, îmbrăcat într-o salopetă 
maronie, care sclipea din cauza cioburilor de sticlă — făcu un salt într-o 
parte, ca să evite împuşcăturile celuilalt bodyguard şi trase un singur foc 
direct în capul omului, care căzu imediat la pământ. 

Liniştea care se lăsă era de-a dreptul stranie; urmară câteva secunde de 
cea mai profundă tăcere pe care o cunoscuse Belknap vreodată. Străinul 
avusese un aer parcă de-a dreptul plictisit atunci când îi lichidase pe Lugner 
şi pe acoliții lui şi nimic nu lăsase să se înţeleagă că pulsul i s-ar fi accelerat 
cât de cât. În cele din urmă, străinul i se adresă pe un ton placid: 

— Presupun că au avut un om de pază într-una dintre nişele de pe 
coridor. 

Era exact ceea ce ar fi presupus şi Belknap. Şi se înjură din nou pentru 
prostia sa. 

— Dar nu cred că o să intre aici, spuse Belknap. Îşi simţea gura uscată, 
iar vocea îi suna hârâit. Simţea cum îi tremură involuntar un muşchi de la 
picior, vibrând ca o coardă de violoncel. În afara exerciţiilor de 
antrenament, nu mai avusese până acum ocazia să privească la gura unei 
țevi de armă. Cred că ideea era ca oaspetele lor special să fie lăsat să se 
distreze în linişte şi... să fie evacuaţi oaspeţii nedoriți. 

— Sper că are o menajeră bună, spuse bărbatul, scuturându-şi cioburile 
de pe salopetă. Stăteau între trei cadavre sângerânde, în inima unui stat 
polițienesc, dar omul nu părea să se grăbească deloc. Omul întinse mâna: 
Apropo, mă numesc Jared Rinehart. Strângerea lui de mână era fermă şi 
uscată. Stând acum aşa de aproape de el, Belknap observă că Rinehart nu 
transpirase deloc; toate firele de păr de pe capul lui erau la locul lor. Era 
însăşi întruchiparea sângelui-rece. Cât despre Belknap — o privire scurtă în 
oglindă îi confirmă acest lucru — arăta într-un hal fără de hal. 

— Ai aplicat o abordare frontală. Curajos, dar nu prea inspirat. Mai ales 
atunci când deasupra este un apartament gol. 

— Înţeleg, mormăi Belknap ridicând neputincios din umeri spre situaţia 
strategică din spatele lor. Punct ochit, punct lovit. 


Rinehart avea o siluetă uşor alungită, ca un Hristos în pictura manieristă, 
cu membre lungi, elegante şi ochi gri verzui plini de suferință: se mişca cu o 
grație de felină şi făcu câțiva paşi către Belknap. 

— Nu-ţi mai face probleme că nu l-ai observat pe băiatul de la Stasi. Sunt 
de-a dreptul uimit de ceea ce ai realizat. Eu încerc de câteva luni să dau de 
urma lui Herr Lugner, dar fără folos. 

— Dar acum ai recuperat, spuse Belknap. Cine naiba eşti? Ar fi vrut el să 
întrebe, dar decise că e mai bine să aibă răbdare. 

— Nu tocmai, veni răspunsul celuilalt. M-am ţinut după tine. 

— După mine! 

Deci, aceştia erau paşii din Forumul Marx Engels! Dispăruse apoi ca un 
adevărat profesionist. Imaginea muncitorului deşirat din Palatul Republicii 
îi reveni în minte. 

— Singurul motiv pentru care am ajuns aici a fost că te-am urmărit pe 
tine. Şi trebuie să-ţi spun că ai fost grozav. Ca un câine pe urmele vulpii! Iar 
eu, ca un mic gentilom de ţară, îmbrăcat cu pantaloni bufanţi, m-am ţinut 
după tine lejer. 

Făcu pauză şi se uită de jur împrejur. 

— Dumnezeule mare! Ai zice că eşti în apartamentul unui star de cinema 
venit în vizită. Dar cred că problema a fost rezolvată, nu-i aşa? Oricum, 
patronii mei n-o să fie deloc nemulțumiți. Domnul Lugner era un exemplu 
foarte prost pentru spionii în acţiune, care trăiesc în tensiune şi nu sunt 
lăsaţi să moară. Acum este un exemplu foarte bun. Îşi aruncă ochii către 
trupul lui Lugner şi prinse privirea lui Belknap. Salariul păcatului şi toate 
celelalte! 

Belknap privi şi el înjur, văzu sângele celor trei bărbaţi ucişi care se 
îmbiba în covor, oxidându-se apoi treptat şi căpătând aceeaşi culoare cu 
vopseaua. Simţi un val de greață. 

— Dar de unde ai ştiut că trebuie să mă urmăreşti? 

— Am făcut puţină muncă de recunoaştere, mai exact, ca să fiu cinstit, 
hoinăream prin Alexanderplatz când mi s-a părut că-ţi recunosc mutra de la 
Bucureşti. Eu nu cred în coincidente, tu crezi? Din câte ştiam eu, eşti un 
cuier al lui. Aveai o legătură cu el într-un fel sau altul. Mi s-a părut că 
merită să încerc. 

Belknap se uita la el cu gura căscată. 

— Acum, continuă Jared rapid, singura întrebare este: eşti duşman sau 
prieten? 


— Poftim? 

— Sună cam nepoliticos, ştiu. Se strâmbă, prefăcându-se că îşi face 
reproşuri. Ca şi când ai vorbi despre cumpărături la masă sau i-ai întreba pe 
oameni cum îşi câştigă existenţa atunci când eşti invitat la un cocteil. Dar 
eu am nici un interes practic. Aş prefera să ştiu de pe acum dacă eşti angajat 
de albanezi. Se zvoneşte că albanezii cred că domnul Lugner ținea marfa cu 
adevărat de calitate pentru rivalii acestora din blocul răsăritean şi ştii cum 
se comportă albanezii ăştia când se simt călcați pe coadă. Iar cât despre 
bulgari, mai bine să nu-mi dau drumul la gură. În timp ce vorbea, scoase o 
batistă şi îl tamponă pe Belknap pe bărbie. Nu întâlneşti o asemenea 
combinaţie de cruzime şi prostie în fiecare zi. Şi de aceea trebuie să te 
întreb: eşti vrăjitoare bună sau rea? Îi arătă batista pe care înflorise o pată. 
Aveai o picătură de sânge aici, îi explică el. Poţi s-o păstrezi! 

— Nu înţeleg, spuse Belknap cu un amestec de uimire şi incredulitate în 
voce. Ţi-ai riscat viața ca să mi-o salvezi pe a mea... fără să ştii măcar dacă 
sunt aliat sau duşman? 

Rinehart ridică din umeri. 

— Să spunem că am avut o presimţire. Nu putea fi decât una sau alta. 
Recunosc, am mers la noroc, dar, dacă nu arunci zarurile, nu joci. O, înainte 
să-mi răspunzi la întrebare, trebuie să ştii că mă aflu aici în calitate de 
reprezentant neoficial al Departamentului de stat al SUA. 

— Dumnezeule mare! exclamă Belknap, încercând să-şi pună ordine în 
gânduri. Operaţiuni consulare? Echipa Pentheus? 

Rinehart se mulțumi să zâmbească. 

— ŞI tu eşti tot de la Operaţiuni consulare, nu-i aşa? Ar fi trebuit să ni se 
transmită un fel secret de a strânge mâna. Sau să ne dea câte o cravată 
specială a clubului, deşi ar trebui să mă lase pe mine să aleg modelul. 

— Ticăloşii! spuse Belknap, uluit de această descoperire. De ce nu mi-a 
spus nimeni nimic? 

— Lasă-1 întotdeauna să meargă pe dibuite, asta e filosofia lor. Dacă o să- 
i întrebi pe băieţii din Strada C 2201, o să-ţi explice că aceasta este 
procedura pe care o folosesc câteodată, mai ales atunci când au pe teren 
agenţi care operează singuri. Unităţi separate care operează în secret. O să-ţi 
spună ceva pompos despre separarea operațiunilor. Partea proastă este că 
uneori te trezeşti că te calci pe propria coadă. Avantajul este că se evită 
influențarea gândirii, rutina, se aplică o mare diversitate de abordări. Aşa ţi 


se spune. Dar adevărul este, cred eu, că au dat-o în bară la modul cel mai 
clar. Ceva cât se poate de obişnuit. 

În timp ce vorbea, atenţia îi fu atrasă de un scrin de mahon şi alamă 
pentru băuturi, care se afla într-un colţ al încăperii. Ridică o sticlă şi se 
lumină la faţă. 

— Şhboviţă de douăzeci de ani vechime de la Suvoborska. Nu e rău 
deloc. Cred că merităm amândoi câte o duşcă. Am câştigat-o cu trudă. 
Turnă câte puţin în două pahare şi îi întinse unul lui Belknap. 

— Până la fund! strigă el. 

Belknap ezită, apoi dădu paharul pe gât. Mintea îi fierbea. Oricare alt 
agent operativ în situația lui Richart ar fi avut un post de observaţie. Dacă 
trebuia să pună la cale o intervenţie directă, ar fi ales un moment în care 
Lugner şi acoliții săi şi-ar fi pus armele deoparte. După ce le-ar fi utilizat. 
Iar Belknap ar fi primit o banderolă de onoare peste sicriu. Lugner ar fi fost 
ucis sau arestat. Cel de-al doilea agent operativ ar fi fost lăudat şi promovat. 
Organizațiile de felul acesta apreciau mai mult prudenţa decât curajul. 
Nimănui nu i s-ar fi cerut să intre de unul singur într-o încăpere în care erau 
trei oameni înarmaţi. Un astfel de gest ar fi sfidat logica elementară, ca să 
nu mai vorbim despre procedurile standard de operare. 

Cine era omul acesta? 

Rinehart scotoci prin hainele unuia dintre bodyguarzii ucişi şi scoase un 
pistol american compact — un colt cu ţeava scurtă, desfăcu magazia şi se 
uită înăuntru. 

— E al tău? 

Belknap mormăi afirmativ, iar Belknap îi aruncă arma. 

— Ai gusturi bune. Nouă milimetri cu capul dantelat. Echilibrul perfect 
între puterea de oprire şi forţa de penetrare şi în mod clar departe de a fi o 
producție standard. Englezii spun că pe om îl poţi judeca întotdeauna după 
pantofi. Eu aş spune că felul în care îşi alege armele spune multe. 

— Aş vrea să ştiu şi eu ceva, spuse Belknap, încercând să pună cap la cap 
ceea ce aflase în ultimele minute. Ce s-ar fi întâmplat dacă nu eram prieten? 

— Atunci ar fi fost un al patrulea cadavru pentru echipa de curăţenie. 

Rinehart puse o mână pe umărul lui Belknap, îl strânse încurajator şi 
continuă: 

— Dar o să mai afli ceva despre mine: mă mândresc cu faptul că sunt un 
prieten bun pentru prietenii mei. 

— Şi un duşman periculos pentru duşmanii tăi periculoși? 


— Văd că ne înţelegem, răspunse interlocutorul lui volubil. Aşadar, ce 
ZICI, putem să plecăm de la această petrecere a muncitorilor? Am cunoscut 
gazda, ne-am prezentat omagiile, am băut un păhărel — cred că acum putem 
pleca fără să jignim pe nimeni. Nu e bine să fu niciodată ultimul care 
pleacă. Aruncă o privire către cele trei cadavre, apoi continuă: Dacă te duci 
mai aproape de fereastră, ai să vezi un scaun mobil şi o schelă, adică exact 
ceea ce trebuie pentru spălatul ferestrelor într-o după-amiază, deşi cred că 
vom sări peste partea asta. Îl conduse pe Belknap peste pervazul zdrobit pe 
platforma care era fixată cu cabluri atârnate de balconul apartamentului de 
deasupra. Întrucât la toate aceste clădiri se executau lucrări de întreţinere, 
era puțin probabil să atragă atenţia cuiva de Jos, chiar dacă ar fi fost cineva 
acolo. 

Rinehart îşi scutură ultimele cioburi de pe salopeta maronie. 

— Uite ce este, domnule... 

— Belknap, spuse acesta şi se înțepeni pe platformă. 

— Uite care e treaba, Belknap. Câţi ani ai? Douăzeci şi cinci, douăzeci şi 
şase? 

— Douăzeci şi şase. Şi spune-mi Todd. 

Rinehart se jucă cu cablul şi trase mai tare de el, iar platforma începu să 
coboare încet, cu zgâlţâituri. 

— Asta înseamnă că eşti de câţiva ani în uniformă, aşa aş spune. Eu 
împlinesc treizeci anul viitor. Mai am câțiva ani de acțiune. Aşa că dă-mi 
voie să-ți spun ce o să constaţi. O să constați că majoritatea colegilor tăi 
sunt mediocri. Aşa este în orice organizaţie. Dacă dai peste cineva care are 
talente reale, trebuie să fii atent la acea persoană. Pentru că într-o 
comunitate inteligentă progresul real este asigurat numai de o mână de 
oameni. Aceştia sunt ca nişte pietre prețioase. Nu poţi să le laşi să fie 
zgâriate, zdrobite sau să se piardă. Dacă vrei ca treaba să meargă bine, 
trebuie să ai grijă de prietenii tăi. 

Ochii lui gri verzui străluciră şi mai intens şi adăugă: 

— Există o expresie celebră a unui scriitor englez, poate că ai auzit de el, 
E. M. Forster. A spus că, dacă va fi pus să aleagă între a-şi trăda un prieten 
şi a-şi trăda ţara, speră să aibă curajul să-şi trădeze ţara. 

— Parcă îmi sună cunoscut. Belknap privi în jos spre strada care, slavă 
Domnului, era pustie. Asta e filosofia ta? Simţi o picătură de ploaie, 
solitară, dar grea, apoi încă una. 

Rinehart scutură din cap. 


— Dimpotrivă. Morala aici este că trebuie să-ţi alegi cu grijă prietenii. O 
altă privire intensă. Pentru a nu fi niciodată nevoit să faci o asemenea 
alegere. 

Cei doi păşiră în strada îngustă, lăsând platforma în urma lor. 

— la găleata, îl îndemnă Rinehart. Belknap făcu ce i se spusese, dându-și 
seama imediat că era un sfat înțelept. Salopeta şi şapca lui Rinehart erau o 
deghizare perfectă într-un oraş muncitoresc; ducând găleata şi şpaclul, 
Belknap devenea un tovarăş foarte potrivit. 

O altă picătură grea de ploaie căzu pe fruntea lui Belknap. 

— O să înceapă curând să toarne, spuse el ştergându-se. 

— Totul se va prăbuşi curând, spuse agentul cel slăbănog şi toți cei de 
aici, din inima inimilor, îşi dau seama de lucrul acesta. 

Rinehart cunoştea bine topografia oraşului: ştia ce magazine făceau 
legătura între două străzi, ce alei dădeau una în spatele alteia şi conduceau 
spre alte străzi. 

— Aşadar, ce părere ai despre Richard Lugner după scurta întâlnire avută 
cu el? 

Chipul ciupit de vărsat al trădătorului şi răutatea lui impasibilă îi reveniră 
în minte ca imaginea unei fantome. 

— Întruchiparea răului, spuse scurt Belknap şi se miră singur de ce 
rostise. Era o expresie pe care o folosea numai rareori, dar alta nu s-ar fi 
potrivit. Cele două găuri gemene ale ţevilor armei care se holbau la el îi 
rămăseseră înfipte în minte, la fel ca şi ochii plini de răutate ai lui Lugner 
însuşi. 

— Ce concept! exclamă bărbatul cel înalt încuviințând din cap. Nu prea 
mai este la modă zilele acestea, dar iată că se potriveşte! Ne considerăm 
prea sofisticați ca să vorbim despre întruchiparea răului. Totul trebuie să fie 
analizat ca produs al unor împrejurări şi forţe sociale, psihologice sau 
istorice. Iar, în momentul în care faci acest lucru, răul iese din discuţie, aşa 
e? 

Rinehart îl conduse pe tânăr într-un pasaj subteran care făcea legătura 
între două părți ale unei pieţe despărțite în două de o autostradă. 

— Ne place să ne prefacem că nu vorbim despre Rău, pentru că am 
depăşit deja acest concept. Mă întreb dacă este aşa. Bănuiesc că însăşi 
motivaţia este profund primitivă. Ca în cazul idolatrilor tribali de fetişuri 
din vremurile străvechi şi noi ne imaginăm că, dacă nu rostim cuvântul, 
lucrul la care se referă acesta va dispărea. 


— E vorba despre chipul lui, mormăi Belknap. 
— Un chip pe care numai Helen Keller": ar fi putut să-l iubească. 
Rinehart imită prin mişcări cititul în alfabetul Braille. 

— Mă gândeam la felul în care se uită la tine. 

— Se uita oricum, corectă Rinehart, subliniind timpul trecut. M-am 
întâlnit şi eu de câteva ori cu omul ăsta. Era de-a dreptul formidabil. Şi, aşa 
cum spui, întruchiparea Răului. Ministerul Securităţii Statului din această 
țară îi cultivă pe cei de teapa lui Lugner şi prosperă de pe urma lor. Şi este 
şi asta o formă a Răului. Monumentală şi fără chip. 

Rinehart vorbea pe un ton egal, dar nu-şi disimula înfierbântarea din 
voce. Omul era rece, poate cel mai rece tip pe care îl cunoscuse vreodată 
Belknap, dar nu era cinic. După un timp, Belknap mai înţelese ceva: fluxul 
conversațional al companionului său nu era numai o simplă dorinţă de 
autoexprimare; era şi o încercare de a-l distrage şi de a-l calma pe tânărul 
agent operativ ai cărui nervi fuseseră puşi la grea încercare. Pălăvrăgeala lui 
era un soi de amabilitate. 

Douăzeci de minute mai târziu, cei doi — doi muncitori după toate 
aparențele — se apropiau de sediul ambasadei, o clădire de marmură în stil 
Schinkel, acum plină de funingine din cauza poluării. Picături mari de 
ploaie cădeau intermitent. Un miros familiar de argilă venea dinspre pavaj. 
Belknap îl invidia pe Rinehart pentru şapca lui. Trei poliţişti est-germani 
supravegheau ambasada de la postul lor de pe partea cealaltă a străzii, 
strângându-se în canadienele de nailon şi străduindu-se să-şi menţină 
tigările uscate. 

Când se apropiară de ambasadă, Rinehart scoase un cârd de plastic de sub 
salopetă, pe care era un cod şi îl arătă unuia dintre paznicii americani care 
stăteau la intrare. Acesta dădu rapid din cap, iar cei doi fură lăsaţi să treacă 
dincolo de gardul consulatului. Belknap simţi alte câteva picături de ploaie 
care aterizară greoaie, înnegrind asfaltul cu petele lor neregulate. Poarta 
grea de oţel se închise. Cu numai foarte puţin timp înainte, moartea părea 
ceva sigur. Acum erau în siguranţă. 

— Îmi dau seama că nu ţi-am răspuns încă la prima întrebare, spuse 
companionul lui cel deşirat. 

— Dacă eşti prieten sau duşman? 

Belknap încuviinţă din cap. 

— Fi bine, hai să fim de acord că suntem prieteni, spuse el într-o 
izbucnire bruscă de recunoştinţă şi căldură. Pentru că aş avea mare nevoie 


de mai mulți prieteni ca tine. 

Agentul cel slăbănog îi aruncă o privire prin care îl cântărea cu afecţiune 
parcă. 

— Unul s-ar putea să fie de ajuns, răspunse el zâmbind. 

Mai târziu, cu mulți ani mai târziu, Belknap va avea ocazia să reflecteze 
cât de mult poate schimba o simplă întâlnire viaţa unui om. O fracțiune de 
secundă care împarte net firul vieţii omului în ceea ce a fost înainte şi ceea 
ce urmează după. Dar numai retrospectiv puteai să-ți dai seama de 
adevărata valoare a momentului. Acum, mintea lui Belknap era copleşită de 
gândul apăsător, totuşi banal — astăzi cineva mi-a salvat viaţa — ca şi când 
această acțiune nu ar fi făcut altceva decât să aducă lucrurile din nou pe 
făgaşul lor firesc, ca şi când ar mai fi existat o posibilitate de întoarcere 
înapoi, de revenire la modul în care fuseseră lucrurile. Nu ştia, nu avea de 
unde să ştie că viaţa lui se schimbase în mod ireversibil. Traiectoria ei se 
schimbase imperceptibil, dar dramatic. 

În momentul în care cei doi păşiră sub copertina maro oliv, care se 
întindea deasupra intrării în consulat, ploaia răpăia deja pe plasticul ei şi 
aluneca în şiroaie. Furtuna începuse. 


PARTEA ÎNTÂI 
CAPITOLUL UNU 


Roma 


Tradiția spune că Roma a fost construită pe şapte coline. Gianicolo 
(Janiculum) este a opta şi este mai înaltă decât toate celelalte. În vremurile 
străvechi, era închinată cultului lui Janus, zeul intrărilor şi al ieşirilor. Zeul 
cu două feţe. Belknap ar fi avut nevoie acum de amândouă. Aflat la etajul al 
treilea al vilei de pe via Angelo Maşina, o structură neoclasică 
impresionantă, cu fațade galbene ocru şi pilaştri de stuc, agentul operativ se 
uita la ceas pentru a cincea oară în ultimele zece minute. 

Asta este ceea ce trebuie să faci, îşi dădu el asigurări. 

Dar nu aşa planificase el lucrurile. Şi nimeni nu plănuise nimic în felul 
acesta. Se mişca în tăcere prin hol — o suprafaţă, slavă Domnului, acoperită 


cu plăci solide de gresie — nu risca să facă să scârțâie podelele. Ultima 
renovare îndepărtase toate elementele de lemn putrezite rămase de la 
renovarea anterioară... şi de la cine ştie câte alte renovări care avuseseră loc 
înainte, de când fusese înălțată construcția originală din secolul al XVIII- 
lea. Vila, construită pe un fost apeduct al lui Traian, avea un trecut glorios. 
În 1848, în zilele măreţe de Risorgimento, Garibaldi îşi instalase sediul aici. 
Se spune că subsolul fusese lărgit pentru a servi drept sală suplimentară de 
arme. În zilele noastre, vila avea din nou un rol militar, de astă dată mai 
infam. Aparținea lui Khalil Ansari, un traficant de arme yemenit. Dar nu era 
un simplu traficant de arme. Analiştii de la Operaţiuni Consulare, cu toată 
discreţia lor, reuşiseră să afle că era un furnizor important nu numai în Asia 
de Sud, ci şi în Africa. Ceea ce îl deosebea de alți traficanţi asemenea lui era 
modul alunecos în care ştia să se strecoare şi să se facă nevăzut. Îşi 
ascundea cu grijă mişcările, locaţia, identitatea. Asta până acum. 

Momentul ales de Belknap era cum nu se poate mai bun sau mai rău. În 
cele două decenii de când lucra ca agent operativ de teren, învățase să se 
teamă de dramul de noroc care vine aproape prea târziu. I se întâmplase aşa 
ceva la începutul carierei, în Berlinul de Est. I se mai întâmplase şi acum 
şapte ani la, Bogota. Iar acum din nou aici, la Roma. Toate lucrurile bune 
sunt trei, aşa cum îi plăcea să spună prietenul său, Jared Rinehart. 

Se ştia că Ansari este pe cale să încheie o tranzacție majoră de arme, care 
implica mai multe schimburi simultane între mai multe părți. După toate 
indiciile, urma să fie o tranzacţie extrem de complexă şi de o amploare 
impresionantă — ceva ce probabil numai Khalil Ansari era capabil să 
orchestreze. După cum raportaseră agenții operativi, înțelegerea finală urma 
să aibă loc în seara aceasta, printr-o teleconferinţă internațională sau cam 
aşa ceva. Dar folosirea liniilor telefonice protejate şi mijloacele sofisticate 
de încriptare excluseseră de la bun început orice soluție standard de folosire 
a dispozitivelor de interceptare. Descoperirea lui Belknap schimbase totul. 
Dacă Belknap ar fi reuşit să planteze un microfon în locul potrivit, 
Operațiunile consulare ar fi obținut informaţii preţioase despre modul de 
funcţionare a reţelei lui Ansari. Cu puţin noroc, reţeaua inamică ar fi putut fi 
demascată şi un negustor multimiliardar ar fi putut fi adus în faţa justiției. 

Asta era vestea bună. Vestea proastă era că Belknap nu reuşise să-l 
identifice pe Ansari decât cu câteva ore în urmă. Nu avea timp pentru 
coordonarea operațiunii. Nu avea timp să ceară întăriri, nici aprobarea de la 


sediu. Nu avea încotro şi trebuia să acționeze de unul singur. Nu putea să 
lase să-i scape ocazia. 

Cardul de identitate pe care îl avea prins de cămaşa de bumbac arăta că 
este Sam Norton, unul dintre arhitecții implicați în ultima rundă de 
renovare, angajat al unei firme britanice de arhitectură, care se ocupa de 
proiect. Cu ajutorul acestei identități, reuşise să pătrundă în casă, dar nu ar 
fi putut explica ce face la etajul trei. Şi mai ales nu putea explica prezenţa 
lui în biroul personal al lui Ansari. Dacă ar fi fost aici, totul s-ar fi terminat. 
Tot aşa, dacă cineva l-ar fi descoperit pe paznicul doborât de el cu o săgeată 
micuță şi depozitat după acea într-o debara de pe hol. Operaţiunea ar fi fost 
anulată. Dar şi el însuşi ar fi fost anulat. 

Belknap se gândea la toate acestea cu sânge-rece, fără patimă, ca şi când 
ar fi fost vorba despre regulile codului rutier. În timp ce inspecta biroului 
traficantului de arme, simţea un fel de amorţeală şi detaşare; se vedea parcă 
pe sine în perspectivă extracorporală, de undeva de sus. Elementul de 
ceramică al microfonului ar putea fi ascuns... dar unde? Pe birou era o vază 
cu o orhidee. Vaza ar fi putut servi ca amplificator firesc. Va fi inspectată 
desigur automat de echipa de verificare a yemenitului, dar asta se va 
întâmpla abia mâine-dimineaţă. Un dispozitiv cu tastatură de ultimă 
generație va înregistra mesajul tastat pe computerul de birou al lui Ansari. 
Un sunet slab ca un fâşâit se auzi în urechea lui Belknap, ca răspuns la un 
mic senzor de mişcare pe care Belknap îl instalase în hol. 

Oare cineva se pregătea să intre în încăpere? Nu era bine. Nu era bine 
deloc. Ce ironie a sorții! Îşi petrecuse cea mai mare parte a anului 
încercând să dea de urma lui Ansari. lar acum îl păştea pericolul ca Ansari 
să dea peste el. 

La naiba! Ansari nu trebuia să se întoarcă aşa de repede. Belknap privi 
neajutorat de jur împrejurul încăperii pardosite cu gresie marocană. Nu prea 
erau locuri în care să se ascundă: un dulap încastrat în perete cu uşă din 
stinghii în colţul de lângă birou. Departe de a fi ceva ideal! Belknap se 
strecură repede înăuntru şi se lăsă pe vine, cât mai aproape de pardoseală. 
Dulapul era foarte inconfortabil, plin de umezeală şi de mirosul specific al 
numeroaselor piese de computer depozitate aici. Belknap număra 
secundele. Detectorul miniatural de mişcare, pe care îl plasase în holul de 
afară, putea să fi fost activat de un gândac sau de un şobolan. Cu siguranţă 
că era o alarmă falsă. 


Dar nu era. Cineva intră în cameră. Belknap se uită printre stinghiile 
dulapului şi reuşi să zărească o siluetă: Khalil Ansari. Un bărbat cu tendinţă 
în toate direcțiile spre forme rotunde. Un trup cu linii ovale, ca un exercițiu 
de la lecţia de desen. Până şi barba îi era tunsă în formă rotunjită. Buzele, 
urechile, bărbia, obrajii erau pline, rotunde, ca nişte perniţe. Purta un caftan 
de mătase albă, care se drapa lejer în jurul siluetei, în timp ce omul se 
apropia cu un aer distrat de birou. Numai ochii îi erau alerți, aruncând 
priviri scrutătoare, aşa cum îşi roteşte sabia un samurai. Oare îl văzuse pe 
Belknap? Contase pe faptul că întunericul din dulap o să-l ascundă. Contase 
pe multe lucruri. Alt calcul greşit şi nu mai avea cum să-l refacă. 

Yemenitul se lăsă greoi în scaunul de piele de la birou, îşi trosni degetele, 
apoi tastă rapid ceva — fără îndoială, parola. Belknap continua să stea pe 
vine, foarte incomod, în spațiul strâmt, iar genunchii începuseră să-i 
protesteze. Trecuse de patruzeci şi cinci de ani şi nu mai avea supleţea din 
tinereţe. Dar nu-şi putea permite să se mişte. Sunetul încheieturilor care ar 
fi trosnit i-ar fi trădat prezenţa. Numai dacă ar fi venit cu câteva minute mai 
devreme sau Ansari cu câteva minute mai târziu! Ar fi avut timp să pună 
dispozitivul undeva şi să înregistreze astfel impulsurile electronice emise de 
tastatură. Dar acum prioritatea sa era să rămână în viață şi să 
supraviețuiască dezastrului. O să aibă timp mai târziu pentru autopsie şi 
rapoarte. 

Traficantul de arme se foi pe scaun şi mai tastă o serie de instrucțiuni. 
Scria mesaje pe e-mail. Ansari mai bătu câteva litere, apoi apăsă pe un 
buton fixat pe o cutie din lemn de trandafir. Probabil că fixa o conferință 
prin internet. Poate că toată această conferință se va desfăşura pe baza unui 
text codificat, în stilul de chatroom. Ar fi putut afla aşa de multe dacă... Era 
prea târziu pentru regrete, dar acestea îi veneau în minte oricum, fără voia 
lui. 

Îşi aminti cât de entuziasmat se simţise nu cu mult înainte, când luase 
urma prăzii sale. Jared Rinehart fusese cel care îl poreclise pentru prima 
dată „câinele de vânătoare”, iar porecla onorifică îi rămăsese. Belknap avea 
un talent deosebit în găsirea unor oameni care nu voiau să fie găsiți, totuşi o 
mare parte din succesul lui era o chestiune numai de perseverență, deşi nu 
putea convinge pe nimeni de asta. 

Cu siguranță, datorită perseverenţei îl găsise pe Khalil Ansari după ce un 
întreg grup multidisciplinar special se întorsese cu mâinile goale. Birocraţii 
sapă după informaţi, dar cazmalele lor ricoşează la un moment în piatră 


seacă şi atunci renunţă descurajaţi. Dar nu şi Belknap. Fiecare căutare era 
diferită în cazul lui. 

Fiecare căutare implica o anumită doză de logică şi capriciu, deoarece 
aşa erau fiinţele umane, un amestec de logică şi capriciu. Niciodată numai 
unul din cele două componente. Computerele de la sediu puteau scana 
bazele de date, analizau rapoartele de la autoritățile de control al 
frontierelor, de la Interpol şi de la alte asemenea agenții, dar trebuia să li se 
spună ce au de făcut şi ce să caute. Maşinile puteau fi programate cu softuri 
de recunoaştere, dar mai întâi trebuia elaborat softul de recunoaştere. Și nu 
puteau pătrunde niciodată în mintea tintei. Însă câinele de vânătoare simţea 
mirosul vulpii în parte şi datorită faptului că ştia să gândească precum o 
vulpe. 

Se auzi o bătaie în uşă şi apăru o femeie tânără, cu părul negru şi tenul 
măsliniu, dar mai degrabă italiancă decât levantină, îşi spuse Belknap. 
Severitatea uniformei alb cu negru nu-i putea ascunde frumuseţea. 
Senzualitatea deborda peste tot, anunțând că femeia tocmai ajunsese la faza 
de deplină maturitate, când era înzestrată cu tot ce trebuie. Ducea o tavă de 
argint cu un ceainic şi o ceaşcă mică. Ceai de mentă, Belknap recunoscu 
imediat aroma. Negustorul morţii trimisese după el. Yemeniţii nu făceau 
aproape niciodată afaceri fără o carafa de ceai de mentă sau shay, cum îi 
spuneau ei, iar Khalil, care era pe punctul de încheia un lanţ uriaş de 
tranzacţii, nu putea proceda altfel. Lui Belknap aproape că îi veni să 
zâmbească. 

Tocmai cu detalii de felul acesta reuşea Belknap să ia urma țintelor sale 
cele mai alunecoase. Una dintre cele mai recente fusese Garson Williams, 
cercetătorul trădător de la Los Alamos, care vânduse secrete nucleare nord- 
coreenilor şi apoi dispăruse. FBl-ul îl căutase fără folos timp de patru ani. 
Belknap, atunci când în cele din urmă îi fusese repartizată această misiune, 
îl găsise în două luni. Făcând inventarul locuinţei lui Williams, aflase că 
acesta avea o slăbiciune pentru un tip special de pateu sărat, amestecat cu 
drojdie, foarte apreciat de britanicii de o anumită vârstă şi de foştii supuşi ai 
Imperiului Britanic. Williams prinsese gustul pentru el în timp ce era 
student la Oxford. Examinând o listă cu obiectele din casa fizicianului, 
Belknap observase că acesta avea trei borcane de astfel de pateu în cămară. 
FBl-ul îşi demonstrase meticulozitatea, iar agenţii examinaseră cu raze X 
toate obiectele din casă pentru a vedea dacă nu sunt ascunse pe undeva nişte 
microfişe. Dar agenţii aceia nu gândiseră ca Belknap. Fizicianul se retrăsese 


undeva într-o parte mai puţin dezvoltată a lumii, unde evidenţa populației se 
tine mai puțin riguros. Era logic să facă aşa, întrucât nord-coreenii nu 
puteau să-i asigure documente de identitate false de o asemenea calitate, 
încât să nu poată fi depistate în Vest, în era tehnologiilor avansate. Aşadar, 
Belknap analizase locurile unde îşi petrecuse omul vacanţele, încercând să 
găsească un model, ceva care să-i indice preferinţele acestuia. Căutările lui 
electronice erau declanşate de conjuncturi şi mai puțin de locaţii, dar mai 
ales de anumite preferințe ale consumatorului. O comandă specială de 
alimente fusese livrată unui hotel aflat în afara circuitului obişnuit; un 
telefon — chipurile din partea unui reprezentant al departamentului „relaţii 
cu clientul” — îi dezvăluise faptul că respectiva comandă nu venea de la un 
oaspete, ci de la un local. Dovada, dacă îi putem spune aşa, era absurd de 
slabă; dar „nasul” lui Belknap ştia ce simte. Când îi dăduse de urmă — 
descoperindu-l în cele din urmă într-un mic sat de pescari de pe malul de est 
al golfului Arugam din Sri Lanka, se dusese singur. Nu putea să justifice 
trimiterea unei echipe numai prin simplu fapt că un american de la un mic 
hotel comandase un pateu special. Nu era destul de convingător pentru o 
acţiune oficială. Dar era destul de convingător pentru el. Când în cele din 
urmă îl luă la întrebări pe Williams, fizicianul păru de-a dreptul 
recunoscător că fusese găsit. Paradisul lui tropical, pe care şi-l cumpărase 
cu atâta trudă, se dovedise a fi exact inversul: o lungă şi insuportabilă 
plictiseală continuă. 

Tastatura yemenitului continua să ţăcăne. Ansari luă un telefon mobil — 
fără îndoială, un model cip de încriptare — şi începu să vorbească în arabă. 
Vocea lui era în acelaşi timp calmă, dar inconfundabil de imperioasă. O 
pauză lungă, apoi Ansari trecu pe germană. 

Ansari ridică scurt privirile, când servitoarea puse pe masă ceaşca de ceai 
şi zâmbi, arătându-şi dinţii albi, perfecţi. Când Ansari se întoarse la munca 
lui, zâmbetul ei pieri pe dată, ca o piatră azvârlită într-un iaz. Servitoarea 
discretă, perfectă ieşi fără nici un zgomot. 

Oare cât va mai dura? 

Ansari ridică ceaşca de ceai la buze şi luă o sorbitură, savurând-o. Vorbi 
din nou la telefon, de astă dată în franceză. Da, da, totul mergea conform 
planului. Cuvinte de asigurare, dar fără nici o informaţie concretă. 
Interlocutorii ştiau despre ce vorbesc. Nu era nevoie să spună nimic mai 
mult. Negustorul clandestin închise telefonul şi mai scrise încă un mesaj. 
Mai sorbi o dată din ceai, puse ceaşca jos şi apoi — totul se petrecu dintr- 


odată, ca o criză bruscă — fu scuturat de un fior. Câteva clipe mai târziu, se 
prăbuşi înainte cu capul pe tastatură, nemișcat, evident fără cunoştinţă. 
Mort? 

Nu se poate! 

Ba se poate. 

Uşa biroului se deschise din nou; servitoarea. Oare o să strige, cuprinsă 
de panică, o să dea alarma când va descoperi şocată ce se întâmplase? 

Dar femeia nu se arătă câtuşi de puţin surprinsă. Se mişcă rapid, cu paşi 
furişaţi, se apropie de bărbat şi îşi puse degetele la gâtul lui ca să verifice 
dacă mai are puls, însă în mod clar nu detectă nimic. Îşi trase apoi pe mâini 
o pereche de mănuşi de bumbac şi îl aşeză din nou pe scaun, ca şi când ar fi 
stat într-o poziţie de odihnă, rezemat de spătar. Luă apoi carafa şi ceaşca de 
ceai, le puse pe tavă şi părăsi încăperea. În felul acesta, luase cu ea şi arma 
morții. 

Khalil Ansari, unul dintre cei mai puternici traficanţi de arme din lume, 
tocmai fusese asasinat şi asta sub ochii lui. Mai exact, otrăvit. Şi asta... de 
către o tânără servitoare italiancă. 

Cu oarecare efort, Belknap se ridică din poziţia în care stătuse, cu mintea 
vuind de gânduri, ca un aparat de radio între două posturi. Nu aşa trebuiau 
să se petreacă lucrurile. Atunci auzi un bâzâit electronic înfundat. Acesta 
venea de la interfonul de pe biroul lui Ansari. 

Şi dacă Ansari nu răspundea? 

La naiba! Înseamnă că se va declanşa curând alarma şi atunci nu va mai 
avea cum să iasă. 


Beirut, Liban 


„Parisul Orientului Mijlociu”, aşa era numit odinioară oraşul, după cum 
Saigonului 1 se spunea Parisul Indochinei, iar Abidjanul sfâşiat de conflicte 
era supranumit Parisul Africii: denumirea devenise mai mult un blestem 
decât o onoare; cei care mai rămăseseră aici fuseseră siliți să devină 
supraviețuitori, fiecare în felul lui. 

Limuzina Daimler antiglonţ se strecura încet prin traficul aglomerat de pe 
rue Maarad din centrul oraşului, cunoscut sub numele de Beirut Central 
District. Felinarele stradale aruncau o lumină tulbure peste străzile prăfuite, 
care învăluia totul într-un fel de ceaţă. Daimlerul trecu prin Place de 


l'Etoile, modelată probabil cândva după centrul parizian, acum un simplu 
sens giratoriu supraaglomerat şi lunecă mai departe pe străzile unde 
clădirile restaurate din perioada mandatelor otoman şi francez stăteau 
alături de blocurile modeme de birouri. Clădirea în faţa căreia limuzina se 
opri în cele din urmă nu ieşea prin nimic în evidenţă: o structură cu şapte 
etaje, într-o culoare posomorâtă, la fel ca alte duzini din jur. Un ochi 
experimentat observa imediat că ramele exterioare ale geamurilor limuzinei 
erau blindate, dar nici acest lucru nu era deloc ieşit din comun. La urma 
urmelor, ne aflam la Beirut. Şi nu era nimic neobişnuit nici în înfăţişarea 
celor doi bodyguarzi vânjoşi — amândoi îmbrăcaţi în costume gri de poplin, 
vestimentația uşoară preferată de cei cărora serviciul le cerea să poarte şi 
toc de revolver şi cravată — care coborâră din maşină imediat ce aceasta se 
opri. Din nou, eram la Beirut. 

Dar cine era pasagerul pe care îl păzeau? Un observator atent ar fi 
remarcat imediat că pasagerul, un bărbat înalt, slab şi deşirat, cu un costum 
gri scump pe el, nu era libanez. Naţionalitatea lui era inconfundabilă — ar fi 
putut la fel de bine să fluture în mână steguleţul cu dungi şi stele. 

Şoferul îi tinu uşa ca să coboare, iar americanul aruncă o privire nesigură 
de jur împrejur. Avea cam cincizeci de ani, mergea cu spatele drept şi se 
vedea în el atât siguranţa de sine a interlopului privilegiat — provenind din 
cea mai puternică ţară a planetei cât şi stinghereala unui străin într-un oraş 
străin. Geanta diplomat pe care o ducea în mână ar fi putut furniza un 
indiciu sau, dimpotrivă şi mai multe semne de întrebare. Unul dintre 
bodyguarzi, cel mai scund dintre ei, i-o luă înainte spre clădire. Celălalt se 
uita fără încetare de jur împrejur şi rămase alături de americanul cel înalt. 
Protecția şi captivitatea semănau uneori uimitor de mult. 

În hol, americanul fu întâmpinat de un libanez cu zâmbet ca un tic nervos 
şi cu părul negru, lipit de cap, fixat parcă cu ţiţei nerafinat. 

— Domnul MckKibbin? întrebă el întinzând mâna. Ross McKibbin? 

Americanul încuviinţă din cap. 

— Eu sunt Muhammad, spuse libanezul vorbind în şoaptă. 

— În ţara asta cine nu este? ripostă americanul. 

Interlocutorul lui zâmbi nesigur de el şi îşi conduse oaspetele printr-un 
cortegiu de paznici înarmaţi. Aceştia erau nişte bărbaţi spătoşi, hirsuţi, cu 
tocuri de armă lustruite atârnând pe coapsă, bărbați cu priviri prudente şi 
fețele bronzate, oameni care ştiau cât de uşor poate fi distrusă o civilizație, 


căci fuseseră martori oculari la prăbuşirea ei şi se hotărâseră să treacă de 
partea unei îndeletniciri mai trainice: comerțul. 

Americanul fu introdus într-o cameră alungită de la etajul al doilea, cu 
pereţi de stuc. Aceasta era amenajată ca un salon, cu scaune tapiţate şi 
măsuţe pentru ceai şi cafea, dar aspectul ei ostentativ neoficial nu putea 
ascunde faptul că era, de fapt, o încăpere de lucru, nu de relaxare. Paznicu 
rămaseră afară, într-un fel de anticameră. În interior se aflau câţiva oameni 
de afaceri locali. 

Bărbatul care se numea Ross Mckibbin fu salutat cu zâmbete neliniştite 
şi strângeri rapide de mână. Urmau să încheie contracte, iar arabii ştiau că 
americanii nu prea au răbdare cu tradițiile arabe de politeţe şi de fraze 
rostite pe departe. 

— Vă suntem foarte recunoscători că aţi acceptat să vă întâlniți cu noi, 
spuse unul dintre oameni, care fusese prezentat ca proprietarul unuia dintre 
cele două cinematografe şi al unui lanţ de magazine cu articole de băcănie 
din zona Beirutului. 

— Prezenţa dumneavoastră este o onoare pentru noi, spuse un bărbat de 
la Camera de comerţ. 

— Nu sunt decât un reprezentant, un emisar, spuse americanul cu 
nonşalanţă. Priviţi-mă ca pe un substitut. Există oameni care au bani şi 
oameni care au nevoie de bani. Misiunea mea este să-i pun pe unii în 
legătură cu ceilalți. 

Zâmbetul lui se stinse precum clapa unui telefon mobil. 

— Investițiile străine au venit cam greu la noi, îndrăzni unul dintre 
localnici. Dar nu suntem dintre cei care caută calul de dar la dinți. 

— lar eu nu sunt cal de dar, ripostă Mckibbin. 

În anticameră, bodyguardul mai mic de statură păşi mai aproape de salon. 
Acum vedea şi auzea la fel de bine. 

Nici unui observator nu i-ar fi fost greu să discearnă dezechilibrul de 
putere din încăpere. Americanul era în mod clar unul dintre acei 
intermediari care îşi câştigau existenţa încălcând legislația internaţională în 
numele unor părți care erau nevoite să opereze în secret. Reprezenta 
capitalul străin în faţa unui grup de oameni de afaceri a căror nevoie de 
astfel de capital era mai mare decât scrupulele pe care şi le-ar fi putut 
permite în legătură cu proveniența lui. 

— Domnule Yorum, spuse energic McKibbin, întorcându-se către un 
bărbat care încă nu spusese nimic, sunteți bancher, nu-i aşa? După părerea 


dumneavoastră, care ar fi cele mai bune oportunități ale mele aici? 

— Cred că oricine ar fi încântat să fie partenerul dumneavoastră, 
răspunse omul a cărui față pătrată cu nări subțiri amintea de un broscoi. 

— Sper că veţi lua în considerare şi Mansur Enterprises, interveni unul 
dintre oameni. Avem o rentabilitate a investițiilor foarte solidă. Făcu o 
pauză, luând în mod greşit privirile dezaprobatoare din jurul lui drept 
scepticism. 

— E adevărat. Registrele noastre au fost auditate cu foarte multă atenţie. 

Mckibbin îi aruncă o privire rece omului de la Mansur Enterprises. 

— Auditate? Partenerii pe care îi reprezint eu preferă un sistem mai puţin 
formal de ţinere a contabilităţii. 

De afară se auzi un zgomot de cauciucuri care scrâşnesc pe asfalt. Puţini 
dintre cei de față îi dădură atenție. Celălalt bărbat roşi. 

— Bineînţeles. Suntem în acelaşi timp şi foarte flexibili, pot să vă asigur. 

Nimeni nu rosti expresia „spălarea banilor”; nici nu era nevoie. Nu era 
nevoie să rostească cu voce tare obiectivul întâlnirii. Dealerii străini cu 
rezerve de lichidităţi pe care nu le puteau justifica erau în căutare de afaceri 
pe pieţele mai slab reglementate fiscal, cum era cea din Liban, care să le 
servească drept fațadă, ca entități prin care puteau fi trecuți banii lichizi 
pentru a fi scoşi pe partea cealaltă drept câştiguri legitime din afaceri. O 
mare parte din ei erau dați partenerilor tăcuţi; o parte erau reţinuţi. Lăcomia 
ŞI aversiunea erau aproape palpabile în încăpere. 

— Mă întreb dacă nu cumva îmi pierd timpul aici, continuă McKibbin pe 
un ton plictisit. Vorbim despre un aranjament bazat pe încredere. Şi nu 
există încredere fără sinceritate. 

Bancherul afişă un zâmbet timid şi clipi rapid de câteva ori. Tăcerea 
stingherită fu întreruptă de zgomotul făcut de un grup de bărbați care urcau 
grăbiţi scările pardosite cu bucăţi de marmură şlefuită. Întârziaseră la o 
şedinţă în altă parte? Sau era altceva? 

Zgomotul aspru, sec al armelor automate puse capăt oricăror speculaţii. 
Mai întâi răsună ca un foc de artificii, dar era prea lung şi prea rapid pentru 
aşa ceva. Se auziră strigăte, oameni din gâtlejurile cărora aerul ieşea forţat, 
dând naştere unui cor al terorii. Apoi teroarea se revărsă în încăpere, ca o 
stihie dezlănţuită. Bărba purtând pe cap kaffiyeh® se năpustiră în încăpere 
ŞI îşi îndreptară armele kalaşnikov spre oamenii de afaceri libanezi. 

În câteva clipe, încăperea se transformă în scena unui măcel. Arăta de 
parcă un pictor dezlănţuit ar fi vărsat pe pereţi toate cutiile cu vopsea 


purpurie; iar oamenii zăceau pe jos cu membrele întinse în toate direcțiile, 
ca nişte manechine înmuiate în vopsea roşie. 
Şedinţa se încheiase. 


Roma 


Todd Belknap alergă spre uşa biroului şi străbătu tot coridorul cu dosarul 
în mână. Trebuia să dispară cât mai rapid. Modalitatea de retragere pe care 
şi-o planificase — să coboare în curtea interioară şi să iasă apoi pe poarta de 
aprovizionare — nu mai era posibilă. Ar fi fost nevoie de mai mult timp 
decât dispunea. Nu avea încotro şi trebuia s-o ia direct. 

Când ajunse la capătul coridorului, se opri o clipă. Pe palierul de 
dedesubt vedea două santinele care îşi făceau rondul. Se lipi de cadrul unei 
uşi deschise de la una dintre camerele de oaspeți şi aşteptă ca santinelele să 
plece mai departe. Auzi paşii care se pierdeau în depărtare, zăngănitul 
cheilor pe un lanţ, o uşă care se închidea. Zgomotul făcut de mişcarea care 
se îndepărta. 

Păşi cu grijă în jos pe scări — evocându-şi în minte schiţele pe care le 
studiase deschise o uşă îngustă pe dreapta palierului. Aceasta trebuia să-l 
ducă la scările de serviciu, care nu treceau pe la etajul principal al vilei şi îi 
micşorau în felul acesta pericolul de a fi descoperit. Dar, chiar în momentul 
în care păşi peste prag, simți că ceva nu este în ordine. Un mic puseu de 
nelinişte se făcu simţit înainte să fie conştient de explicația ei: voci care 
strigau şi zgomotul făcut de tălpile de cauciuc care se loveau de pardoseala 
dură. Bărbaţi care fugeau nu mergeau. Rutina fusese tulburată. Traducere: 
moartea lui Khalil Ansari fusese descoperită. Consecinţă: securitatea din 
clădire era acum în alertă maximă. 

Concluzie: şansele de supravieţuire ale lui Belknap scădeau văzând cu 
ochii, cu fiecare clipă cât mai rămânea în interior. 

Sau poate că era deja prea târziu? În timp ce alerga în jos pe scări, auzi 
un fel de bâzâit, iar uşa de la capătul palierului se închise automat prin 
dispozitivul electronic. Cineva activase sistemul de protecție împotriva 
incendiului. Era oare prins în capcană pe palierul acesta? Alergă în sus şi 
încercă butonul uşii de la etajul de deasupra. Uşa se deschise şi Todd intră. 

Şi nimeri direct în ambuscadă. 

Simti o strânsoare de fier peste antebraţul stâng, iar un pistol i se înfipse 
dureros în spinare. Probabil că un senzor de mişcare şi căldură îi detectase 
prezenţa. Întoarse capul şi ochii lui întâlniră privirea de granit a omului care 
îl ţinea de braţ. Înseamnă că mai era unul, un paznic nevăzut care ţinea 
pistolul în spatele lui Belknap. Era o funcţie mai puţin solicitantă şi de 


aceea era, fără îndoială, îndeplinită de cineva mai tânăr decât cel de lângă 
el. 

Belknap se mai uită o dată la el. Oacheş, cu părul negru, fără barbă, avea 
în jur de patruzeci de ani, într-un moment al vieții când experienţa îi oferea 
un avantaj încă nediminuat de pierderea vigorii fizice. Un tânăr cu muşchi 
buni, dar experienţă limitată ar fi putut fi depăşit şi la fel şi un veteran ceva 
mai puţin viguros. Dar felul în care se mişca omul acesta îi spunea lui 
Belknap că bărbatul ştie precis ce face. Chipul lui nu trăda nici o încredere 
în sine exagerată, dar nici teamă. Un astfel de adversar era cu adevărat 
redutabil: un oţel călit de adversităţi, dar deloc ruginit. 

Bărbatul avea o statură puternică, totuşi se mişca agil. Chipul era 
construit din planuri drepte şi unghiuri, avea nasul îngroşat la bază, probabil 
îi fusese spart în tinereţe şi sprâncene stufoase care se arcuiau peste ochii ca 
de reptilă — un animal de pradă care îşi examina prada căzută la pământ. 

— Hei, ascultă, eu nu ştiu ce se întâmplă aici! începu Belknap, încercând 
să pară speriat şi uimit. Eu sunt unul dintre arhitecții şantierului. Am venit 
să-i verific pe constructori. Asta e treaba mea, înţelegi? Uite ce e, 
telefonează la biroul meu ca să rezolvăm treaba, bine? 

Omul care îi băgase pistolul în spate mergea acum alături de el, pe 
dreapta. Avea înjur de douăzeci şi cinci de ani, era zvelt, cu părul castaniu 
tuns perie, obrajii supți. Schimbă o privire cu superiorul lui, dar nici unul 
nu-l învrednici pe Belknap cu vreun răspuns pentru pălăvrăgeala lui. 

— Poate nu vorbiţi engleză, spuse Belknap. Cred că asta e problema. 
Dovrei parlare în italiano... 

— Problema ta nu este că eu nu înţeleg, îi spuse paznicul cu grad 
superior într-o engleză cu un uşor accent străin. Problema ta este tocmai că 
înţeleg. 

Cel care îl prinsese era tunisian, îşi spuse Belknap, judecând după accent. 

— Dar atunci... 

— Vrei să vorbeşti? Excelent! Şi eu vreau să ascult. Dar nu aici. 

Paznicul se opri pentru o clipă şi îl smuci pe prizonier, făcându-l să se 
oprească brusc. 

— În drăgălaşa noastră stanza per gli interrogatori. În camera pentru 
interogatoriu. La subsol. Acolo mergem. 

Belknap simţi că îi îngheaţă sângele în vene. Ştia totul despre camera 
respectivă — studiase schițele şi materialele din care era construită chiar 
înainte să se confirme că proprietarul casei era Ansari. De fapt, era o cameră 


de tortură în sensul cel mai real al cuvântului şi ultimul răcnet al tehnicii în 
materie de proiectare. , Totalmente  insonorizzato”, se spunea în 
specificațiile arhitectonice, adică perfect izolată fonic. Materialele pentru 
izolația sonoră fuseseră comandate, tocmai din Olanda. Izolaţia acustică 
fusese realizată prin densitate şi discontinuitate: camera era căptuşită cu un 
strat de polimer dens, făcut din nisip şi PVC; ancadramentele uşilor erau 
căptuşite cu garnituri groase de cauciuc; omul putea să urle cât îl țineau 
plămânii înăuntru şi cineva care ar fi stat afară, la numai câțiva paşi, n-ar fi 
auzit absolut nimic. Izolarea acustică era garantată. 

Iar echipamentul aflat la subsol garanta că oamenii vor urla. 

Răufăcătorii se străduiseră întotdeauna să ascundă imaginea şi sunetul 
faptelor lor. Belknap aflase acest lucru încă din Berlinul de Est, cu câteva 
decenii înainte. Printre specialiştii în cruzime, intimitate era cuvântul de 
ordine. Ascundea barbaria în însăşi inima civilizaţiei. Dar Belknap mai ştia 
ceva. Dacă ajungea în stanza per gli interrogatori totul era pierdut. Totul 
era terminat — şi pentru operaţiune şi pentru el. Nu avea cum să scape de 
acolo. Orice formă de împotrivire, indiferent cât de lipsită de speranţă, era 
preferabilă decât să se lase dus acolo. Şi aici Belknap avea un mic avantaj: 
faptul că el ştia asta, iar ceilalți nu ştiau că el ştie. Să fii mai disperat decât 
îşi dădeau seama torționari tăi — un fir de pai chiar foarte firav de care să te 
agăți. Dar Belknap era silit să lucreze cu ceea ce avea. 

Afişă o expresie de recunoştinţă pe faţă. 

— Foarte bine, spuse el. Excelent, înţeleg că este vorba despre o încăpere 
de maximă securitate. Faceţi ce trebuie să faceţi. Sunt fericit să pot vorbi, 
oriunde vreți voi. Dar, mă scuzaţi, cum vă numiţi? 

— Spune-mi Yusef, zise paznicul mai în vârstă. Chiar şi în această glumă 
era ceva implacabil. 

— Dar faci o greşeală în privința mea, Yusef, spuse el. Apoi îşi relaxă 
puţin corpul, îşi rotunji umerii, pierzând în mod subtil ceva din alura fizică 
impunătoare. Fireşte că nu-i luau în serios protestele. Dar nici nu dorea să-i 
convingă în vreun fel. 

Ocazia se ivi când cei doi se deciseră să economisească timp şi să-l care 
pe sus pe scara principală — o structură elegantă, curbată, de travertin, pe 
care era întins un covor persan — în loc să-l ducă pe scările de beton din 
spate. Când zări strălucirea felinarelor stradale prin geamurile mate de pe 
părțile laterale ale uşii masive de intrare, luă o decizie rapidă şi silențioasă. 
Un pas, încă un pas, al treilea pas — îşi smulse braţul din strânsoarea 


paznicului într-un gest slab de demnitate rănită, iar paznicul nu catadicsi să 
reacționeze. Zbaterea neputincioasă a unei păsări în colivie. 

Se întoarse cu fața spre paznici, ca şi când ar fi încercat din nou să facă 
puţină conversaţie, prefăcându-se că nu este atent pe unde calcă. Pe sub 
covor era o căptuşeală moale, care învelea treptele. Asta avea să-i fie de 
ajutor. Al patrulea pas, al cincilea pas, al şaselea pas: Belknap se împiedică, 
cât putu de convingător, prefăcându-se că a călcat greşit. Căzu înainte, uşor, 
aterizând pe umărul drept, în timp ce îşi atenua pe nevăzute căderea cu 
mâna dreaptă. 

— La dracu”! strigă Belknap prefăcându-se disperat, în timp ce se mai 
rostogoli câteva trepte. 

— Vigilanza fuori! strigă omul care îşi spunea Yusef către partenerul lui. 
Paznicii nu aveau decât câteva secunde ca să decidă ce să facă: un prizonier 
era valoros — avea valoarea informaţiilor pe care le putea furniza. Dacă îl 
ucideau într-un moment nepotrivit, ar fi putut suferi consecinţe. Dar, ca să-i 
administreze o lovitură care să nu-l ucidă, trebuiau să țintească cu mare 
grijă, cu atât mai mult cu cât ţinta era în mişcare. 

lar Belknap era în mişcare, căci se ridicase în picioare şi țâşnise de pe 
trepte ca şi când ar fi sărit în apă de pe blocstart, iar acum străbătea restul 
scării. Gleznele lui acționau ca nişte arcuri strânse îndreptându-se spre uşa 
de la intrare. Dar nu aceasta era ţinta lui, căci, fără îndoială, fusese şi ea 
închisă magnetic. Belknap viră abrupt spre dreapta uşii, către un vitraliu 
ornamental în stil paladin, deşi ceva mai îngust. Municipalitatea Romei 
interzicea orice modificare vizibilă la fațadele clădirilor, inclusiv la 
panourile decorative. Vitraliul urma să fie înlocuit cu o lucrare identică 
antiglont din răşină de metacrilat, dar va mai dura câteva luni bune până ca 
replica să fie gata, deoarece necesita o colaborare minuțioasă între meşteri 
şi ingineri. Belknap se aruncă cu toată forţa trupului în vitraliu, cu şoldul 
înainte şi ferindu-şi faţa ca să evite tăieturile şi... 

Geamul cedă, ieşind zgomotos din ramă şi sfărâmându-se de trotuar. 
Fizică elementară: energia mişcării este proporțională cu masa înmulțită cu 
pătratul vitezei. 

Belknap se ridică repede şi o luă la goană pe aleea pietruită din faţa vilei. 
Dar urmăritorii lui erau la numai câteva secunde în spatele lui. Le auzi 
paşii, apoi şi focurile de armă. Alerga la întâmplare, încercând să fie o țintă 
greu de nimerit, în timp ce focurile punctau întunericul din spatele lui ca 
nişte stele căzătoare. Belknap auzea cum ricoşau gloanţele în statuile care 


decorau terenul din faţa vilei. În timp ce se străduia să fugă în zigzag ca să 
evite focurile, se ruga în gând să nu fie nimerit de vreunul dintre gloanţele 
care ricoşau. Înghiţi aer cu nesaţ, prea grăbit ca să-şi facă inventarul rănilor 
şi coti spre stânga, alergând spre zidul de cărămidă care marca marginea 
proprietății şi sări peste el. Creasta în formă de acordeon a zidului, garnisită 
cu sârmă ghimpată, îi sfâşie hainele, iar Belknap îşi lăsă jumătate de cămaşă 
în ea. În timp ce alerga prin grădinile consulatelor vecine şi printre micile 
muzee de pe via Angelo Maşina, îşi dădu seama că glezna stângă va începe 
curând să-i emită semnale de durere, iar muşchii şi încheieturi vor protesta 
din cauza abuzului la care fuseseră supuse. Dar, pe moment, adrenalina îl 
ajutase să iasă la liman. Şi se simţea recunoscător cerului pentru asta. Şi 
recunoscător şi pentru altceva. 
Era în viaţă. 


Beirut 


Sala de şedinţă duhnea a trupuri perforate care îşi dădeau la iveală 
conținutul: duhoarea străveche a sângelui, amestecată cu duhorile de 
alimente fermentate şi fecale. Acesta era mirosul specific din abatoare, 
atacul olfactiv. Pereţi ornamentaţi cu stuc, tapițerie de piele, ţesături 
scumpe, toate erau acum muiate în siropul greţos al sângelui. 

Paznicul mai scund al americanului simţea o durere sfâşietoare care 1 se 
răspândea de-a curmezişul pieptului — un glonț îl nimerise în umăr şi poate 
că îi perforase şi plămânul. Dar rămăsese conştient. Prin pleoapele 
întredeschise, se uita la măcelul din încăpere, la oribila fanfaronadă a 
atacatorilor cu kaffiyeh pe cap. Singurul care nu fusese împuşcat era omul 
care îşi spunea Ross McKibbin şi care acum stătea şi se uita de parcă nu-i 
venea să creadă, paralizat de groază şi oroare. Asasinii îi trântiră cu 
brutalitate în cap un sac de culoarea noroiului, apoi îl îmbrânciră pe afară 
americanul uluit, pornind cu toţii pe scări în Jos. 

Paznicul gâfâia înghițind aer, în timp ce pe costumul lui de poplin se 
lăţea tot mai mult o pată de sânge. Auzi mugetul gros al motorului dubei 
care pleca. Privi pe fereastră şi îl mai văzu o dată pe american, acum cu 
braţele legate, cum este aruncat în dubă. Apoi maşina demară şi se pierdu în 
noaptea plină de praf. 


Paznicul îmbrăcat în costum de poplin scoase un mic telefon celular 
dintr-un buzunar interior secret. Era un instrument care nu trebuia folosit 
decât în cazuri de urgenţă. Superiorul lui de la Operaţiuni consulare 
insistase în mod deosebit asupra acestui aspect. Cu degetele lui grăsuţe, 
acum murdare de sânge arterial, omul formă un număr din unsprezece cifre. 

— Spălătoria Harrison, răspunse o voce plictisită la capătul celălalt al 
firului. 

Omul mai trase o gură de aer, încercând să-şi umple plămânii înainte să 
vorbească. 

— Pollux a fost prins. 

— Mai spune o dată! strigă vocea. 

Spionajul american voia ca el să repete mesajul, probabil pentru 
autentificarea vocii, iar agentul în costum de poplin se conformă. Nu era 
nevoie să menţioneze locul şi ora. Telefonul avea încorporat un dispozitiv 
GPS de tip militar, care asigura nu numai înregistrarea datei şi a orei, dar şi 
locaţia geografică, având o acuratețe de trei metri în plan orizontal. Aşadar, 
se ştia unde este Pollux. 

Dar unde fusese dus? 


Washington D.C. 


— Naiba s-o ia de treabă! mugi directorul Operaţiunilor, iar muşchii 
gâtului i se încordară vizibil. 

Mesajul fusese primit de o ramură specială a INR, Biroul pentru cercetări 
şi informații al Departamentului de Stat şi ajunsese în vârful organigramei 
în mai puţin de şaizeci de secunde. Operațiunile Consulare se mândreau cu 
fluiditatea organizaţiei lor, care era departe de ritmul lent şi greoi al marilor 
agenții de spionaj. Şi managerii de la Operaţiuni Consulare arătaseră cât se 
poate de clar că Acţiunea Pollux este o prioritate maximă. 

În uşa biroului directorului Operaţiunilor stătea un agent tânăr, cu pielea 
măslinie, cu părul negru, des şi creţ, tuns scurt, privind smerit în jos ca şi 
când ar fi fost el însuşi mustrat. 

— Rahat! tună directorul şi izbi cu pumnul în birou. Apoi își dădu 
scaunul în spate şi se ridică în picioare. O vână îi pulsa violent la tâmplă. Se 
numea Gareth Drucker şi, deşi se uita la tânărul agent din cadrul uşii, de 


fapt, nu-l vedea. Încă nu. În cele din urmă, privirea i se focaliză pe tânărul 
membru al personalului. 

— Care sunt parametrii situației? întrebă el în cele din urmă, ca un medic 
de la urgenţe care verifică pulsul şi tensiunea pacientului. 

— Chiar acum am primit apelul telefonic. 

— Ce înseamnă acum? 

— Poate acum un minut şi jumătate. De la unul dintre recruţii noştri, care 
este şi într-o stare destul de gravă. Ne-am gândit că vreți să ştiţi cât mai 
repede. 

Drucker apăsă pe butonul interfonului. 

— Fă-mi legătura cu Garrison! ordonă el asistentului nevăzut. Drucker 
era foarte suplu şi avea vreun metru şaptezeci şi cinci, iar unul dintre colegi 
îl comparase cândva cu o ambarcaţiune cu pânze: deşi avea o constituție 
zveltă, se umfla atunci când vântul îi sufla în pânze. lar cum acesta sufla din 
plin, iar el se tot umfla — pieptul, gâtul, ba chiar şi ochii care parcă voiau să 
iasă din spatele ochelarilor pătrați, fără rame. Strângea gura pungă şi părea 
din ce în ce mai scund şi mai umflat, ca o râmă după ploaie. Lumina 
soarelui după-amiezii se filtra prin obloanele venețiene, scăldând mobila 
ieftină a guvernului — un birou de un stil imprecis, un bufet cu furnirul uzat, 
dulapuri zgâriate pentru dosare, scaunele tapițate cu o catifea care fusese 
cândva verde, iar acum nu mai avea nici o culoare. Covoarele industriale de 
nailon, care avuseseră întotdeauna culoarea şi textura noroiului, erau un 
adevărat triumf al camuflajului, dacă nu al stilului. Un deceniu de trafic 
intens de picioare nu putuse să le schimbe înfăţişarea. 

Un bărbat corpolent vâri capul pe uşă şi clipi către ofiţerul mai tânăr. 

— Gomez, aşa este? 

— Gomes, îl corectă ofiţerul. Într-o singură silabă. 

— Asta o să-i păcălească, spuse apăsat bărbatul mai în vârstă, ca şi când 
ar fi privit cu îngăduință o lipsă de gust. Era Will Garrison, ofiţerul care 
răspundea de operațiunea de la Beirut. 

Obraju măslinu ai tânărului se îmbujorară uşor. 

— Vă las să vorbiţi între dumneavoastră. 

Garrison căută şi obţinu dintr-o privire aprobarea lui Drucker. 

— Rămâi aici. O să avem amândoi întrebări. 

Gomes făcu câţiva paşi înainte în încăpere, cu o privire de elev vinovat, 
chemat în biroul directorului şcolii. Abia după un alt gest nerăbdător al lui 


Drucker se aşeză pe unul dintre scaunele verzi, aproape verzi, odinioară 
verzi, mai verzi decât orice altceva. 

— Care e mişcarea noastră aici? îl întrebă Drucker pe Garrison. 

— Păi, când te loveşte cineva în bile, te îndoi de mijloc. Asta e mişcarea. 

— Adică am dat-o în bară! 

Drucker, după ce rafala de furie trecuse, arăta acum la fel de ponosit şi 
Jerpelit ca tot ce se afla în biroul lui, iar el era de departe elementul cel mai 
recent de acolo, căci nu era în această funcție decât de patru ani. 

— Am dat-o în bară monumental. 

Will Garrison se purta foarte cordial cu Drucker, dar nu se putea spune că 
este foarte respectuos. Avea mai mulți ani vechime decât oricare dintre 
ceilalți directori de operațiuni din organizație, la care se mai adăugau o 
experiență bogată şi o multitudine de relaţii absolut nepreţuite. Iar anii nu-l 
moleşiseră, iar Gomes ştia acest lucru. Garrison avusese întotdeauna 
reputația de dur, iar acum era exact aşa cum fusese şi odinioară. La serviciu, 
oamenii spuneau că, dacă ar exista o scară a durității, el ar fi fost în vârful 
ei, dacă nu chiar deasupra. Avea memoria foarte bună, îşi ieşea uşor din 
pepeni, maxilarul inferior uşor ieşit în afară ieşea şi mai mult atunci când se 
înfuria, iar stările lui temperamentale începeau de la „uşor enervat” şi 
continuau în sus. 

Pe când era la colegiu, în Richmond, cumpărase o maşină la mâna a doua 
care avea radioul defect. Butonul de frecvenţă se înţepenise pe un post care 
transmitea muzică heavy-metal, iar butonul pentru volum era înţepenit la 
jumătate, aşa că nu se putea da decât mai tare. Lăsând la o parte muzica 
heavy-metal, Garrison amintea de acel radio de maşină. 

Pe Drucker nu-l interesau prea mult nici subtilitățile legate de ritualurile 
şi ierarhiile dictate de organigramă. Coşmarul birocratic, aşa cum susțineau 
colegii lui Gomes, era genul de funcționar care „pupa fundurile în sus şi 
dădea şuturi în fund în jos”. Garrison putea să dea şuturi în fund în jos, dar 
niciodată nu pupa funduri în sus, iar Drucker putea să pupe funduri în sus, 
dar nu dădea şuturi în jos. Şi sistemul părea să funcționeze cum-necum. 

— l-au scos şi pantofii, spuse Drucker. L-au aruncat pe marginea 
drumului. Deocamdată, are un transponder radar. Nu sunt nici ei duşi cu 
pluta. 

— Dumnezeu mamii lor! înjură Garrison, apoi îi aruncă o privire lui 
Gomes şi strigă: Cine? 

— Nu ştim. Omul nostru de la faţa locului... 


— Ce? sări Garrison. 

Gomes se simțea ca un suspect la interogatoriu. 

— Agentul nostru a spus că cei care l-au prins s-au năpustit în încăperea 
în care se ținea întâlnirea dintre... 

— Ştiu totul despre nenorocita aia de întâlnire! se stropşi imediat 
Garrison. 

— Oricum, a fost foarte rapid. Ticăloşii i-au trântit o glugă pe cap, l-au 
aruncat într-o dubă şi duşi au fost. 

— Ticăloşii! repetă Garrison anemic. 

— Nu ştim prea multe despre ei, spuse Gomes. Erau foarte rapizi şi 
foarte brutali. I-au împuşcat pe toți cei care le-au ieşit în cale. Aveau 
prosoapele alea ale lor pe cap şi automate în mâini, spuse Gomes ridicând 
din umeri. Militanţi arabi. Aceasta este părerea mea. 

Garrison se uita la tânăr aşa cum priveşte un colecționar de fluturi 
înarmat cu un ac lung la un specimen nou. 

— Părerea ta, zici? 

Drucker se întoarse către ofiţerul responsabil cu operaţiunea. 

— Să vină Oakeshott. 

Transmise ordinul prin interfon ca un lătrat. 

— Tocmai asta spuneam, continuă Gomes, străduindu-se să-şi 
stăpânească tremurul din voce. 

Garrison îşi încrucişă mâinile pe piept. 

— Băiatul nostru a fost prins la Beirut. Şi crezi că e mâna militanților 
arabi. Pun pariu că în colegiu ai făcut parte din frăţia Phi Beta Kappa, spuse 
el rostind cuvintele cu o precizie exagerată. 

— N-am făcut parte din nici o frăție, murmură Gomes. 

Garrison pufni răsunător. 

— Naiba să-i ia de mucoşi! Cineva e capturat la Beijing, iar tu îmi spui 
că, după părerea ta, l-au prins chinezii. Asta se înțelege de la sine. Dacă te 
întreb ce fel de maşină l-a luat, să nu-mi spui că e una din alea cu roți. 
Înţelegi, mama mă-sii de treabă? 

— Verde-închis, plină de praf. Geamuri negre, omul nostru crede că era 
un Ford. 

În birou intră un bărbat cu faţa ascuţită şi un nimb de păr cărunt. Purta un 
blazer uşor cu model brăduţ din tweed. 

— Aşadar, a cui este operaţiunea asta? întrebă Mike Oakeshott directorul 
adjunct de la analize. Îşi dădu drumul pe un alt scaun verde şi nu tocmai, 


apoi îşi strânse brațele lungi aşa cum se strâng lamele unui briceag al 
armatei elveţiene. 

— Ştii al naibii de bine a cui, mormăi Garrison. A mea. 

— Tu eşti ofițerul responsabil cu acțiunea, spuse Oakeshott, aruncându-i 
o privire severă. Cine a proiectat-o? 

— Eu, ridică din umeri bărbatul spătos. 

Analistul mai în vârstă îi aruncă o singură privire scurtă. 

— Pollux şi cu mine, admise Garrison ridicând concesiv din umeri. De 
fapt, mai mult Pollux. 

— E ca şi când ai face Turul Franţei pedalând de-a-ndoaselea, Will, spuse 
Oakeshott. Pollux e un tip genial, când e vorba de operaţiuni secrete. Nu e 
genul care riscă inutil. Aşa că ţine seama de asta. Aruncă o privire către 
Drucker. Aşadar, care a fost planul jocului? 

— A fost sub acoperire patru luni, spuse Drucker. 

— Cinci luni, îl corectă Garrison. Identitatea falsă era „Ross McKibbin”. 
Un om de afaceri american, care acționa din umbră. Un fel de intermediar, 
care căuta oportunități de spălare a banilor proveniți din droguri. 

— Este exact genul de momeală de care ai nevoie dacă vrei să prinzi 
peşte mărunt. Dar nu asta dorea el. 

— La naiba, sigur că nu! spuse Drucker. Pollux aplica o strategie de 
infiltrare lentă. Nu-l interesa peştele. Voia să pună mâna pe pescar. lar 
momeala l-a ajutat să câştige un loc la pescuit. 

— Am prins imaginea, spuse Oakeshott. George Habash în ediție 
revăzută. 

Analistul nu avea nevoie să intre în amănunte. La începutul anilor '70, 
liderul Rezistenței palestiniene, George Habash, cunoscut sub numele de 
Doctorul, găzduise un summit secret, în Liban, al organizaţiilor teroriste din 
întreaga lume, inclusiv ETA din Spania, Armata Roşie japoneză, banda 
Baader-Meinhof şi Frontul de Eliberare din Iran. În anii care au urmat, 
organizația lui Habash şi Libanul, în general, au devenit un loc în care 
teroriştii din întreaga lume au început să vină în căutare de arme. Mitralera 
cehă Skorpion, folosită pentru asasinarea lui Aldo Moro, a fost achiziționată 
pe piața de arme din Liban. Când liderul grupării revoluționare italiene 
Autonomia a fost arestat cu două rachete Strela, Frontul Popular de 
Eliberare din Palestina a susţinut că rachetele sunt proprietatea sa şi a cerut 
să-i fie returnate. Dar, odată cu prăbuşirea Zidului Berlinului, pentru pieţele 
de arme din Liban şi pentru sistemele de intermediere prin care organizațiile 


extremiste din întreaga lume puteau să cumpere şi să vândă instrumentele 
campaniilor lor mortale, a început o perioadă de lung declin. 

Dar acum aceasta se încheiase. Aşa cum confirmaseră Jared Rinehart şi 
echipa lui, rețelele se reactivaseră. Circuitele zbârnâiau din nou. Lumea se 
schimbase, dar numai ca să revină la starea de dinainte. Noua ordine căreia i 
se făcuse o publicitate atât de agresivă se învechise rapid. Analiştii intel mai 
constatau şi altceva. Insurecţiile armate nu erau ieftine. Biroul de Cercetări 
şi Informaţii al Departamentului de Stat au estimat că Brigada Roşie 
cheltuia echivalentul a o sută de milioane de dolari pe an pentru a-şi 
întreține cei cinci sute de membri. Grupurile extremiste din ziua de astăzi 
aveau nevoi extreme: călătorii cu avionul, arme speciale, vase marine 
pentru transportul muniției, bani pentru mituirea oficialităților. Toate 
acestea se adunau. Era o mulțime de oameni de afaceri cinstiţi, care căutau 
cu disperare o infuzie rapidă de lichidităţi. La fel şi un număr important de 
organizații dedicate violenţei şi distrugerii organizate. Jared Rinehart — 
Pollux — elaborase o strategie pentru a pătrunde în cadrul acestei ecuaţii de 
vânzare-cumpărare. 

— Spionajul nu e un sac cu fasole, mormăi blând Drucker. 

Oakeshott încuviință. 

— Aşa cum spuneam, Pollux e un tip deştept. Tot ce sper este să nu se fi 
depăşit pe sine de astă dată. 

— Era tot mai aproape şi făcuse un progres remarcabil, spuse Garrison. 
Vrei să strângi legăturile cu comunitatea bancară? N-ai decât să începi să 
dai împrumuturi, iar băncile o să apară imediat. Pollux ştia că unul dintre 
tipii de la şedinţă era bancher cu degetele vârâte în fel şi fel de plăcinte. Era 
rivalul lui, nu solicitant. 

— Pare foarte complicat şi la fel de costisitor, spuse Oakeshott. 

Garrison se strâmbă. 

— Nu poţi să pătrunzi în rețeaua lui Ansari semnând o cerere de aderare. 

— Mi-a căzut fisa, spuse Oakeshott. Stai să vedem dacă am înţeles eu 
bine. În aceeaşi noapte în care Ansari ar trebui să fie la el acasă, în cetatea 
Răului, finalizând tranzacțiile în lanţ în valoare de trei sute de milioane de 
dolari pentru arme de dimensiuni medii, în aceeaşi noapte în care vrea să 
pună punctul de pe i şi să autorizeze semnăturile electronice şi să treacă 
sumele într-unul dintre conturile lui — Jared Rinehart, alias Ross McKibbin, 
stă de vorbă cu o mulţime de comercianți lacomi din Beirut. Apoi este răpit 


de o bandă de arabi cu prosoape pe cap şi kalaşnikovuri în mâini. În aceeaşi 
noapte. Poate cineva să creadă că aici este vorba despre un accident? 

— Nu ştim ce anume nu a mers cum trebuie, spuse Drucker, apucând 
spătarul scaunului ca să-şi păstreze echilibrul. Instinctul meu îmi spune că a 
jucat prea bine rolul de om de afaceri american. Indivizii care au pus mâna 
pe el probabil şi-au închipuit că este foarte valoros ca ostatic. 

— În calitate de agent de informaţii al SUA? întrebă Oakeshott 
îndreptându-se brusc. 

— Ca om de afaceri american, insistă Drucker. Asta vreau să spun. 
Răpirea de persoane e ceva obişnuit în Beirut, chiar şi acum. Bandele astea 
de militanți au nevoie de lichidităţi. Nu mai primesc nimic de la sovietici. 
Saudiţii s-au retras şi ei. Sirienii au devenit şi ei mai strânşi la pungă. 
Părerea mea este că l-au răpit, crezând că este cine spunea el că este. 

Oakeshott dădu din cap încet. 

— Asta ne pune într-o lumină foarte proastă. Mai ales dacă ne gândim ce 
se întâmplă pe Capitoliu. 

— Iisuse Hristoase! mormăi Drucker. Şi mâine am o altă întâlnire cu 
Comitetul de supraveghere al Senatului. 

— Ştiu şi ei de operațiune? întrebă Garrison. 

— În linii mari, da. Dată fiind mărimea bugetului, nu aveam cum să-i 
ocolim. Probabil că vor avea întrebări. ŞI sunt absolut sigur că n-o să am 
răspunsuri. 

— Cam despre ce fel de buget e vorba? întrebă Oakeshott. 

Pe fruntea lui Drucker apăru o picătură de sudoare care pulsa odată cu 
vena de sub ca şi strălucea în soare. 

— O jumătate de an înseamnă costuri majore. Ca să nu mai vorbim 
despre câţi oameni sunt implicaţi. Am dat de dracu” cu asta. 

— Şansele lui Pollux o să fie mai mari cu cât vom începe să facem ceva 
mai repede, spuse Gomes serios, intervenind în discuţie. Părerea mea. 

—  Ascultă-mă, băiete, spuse Garrison aruncându-i o privire 
amenințătoare. Părerile sunt ca fundul: fiecare din noi are aşa ceva! 

— În cazul în care Comisia Kirk află cu ce am dat-o în bară, interveni 
calm Drucker, eu o să am două. Şi nu vorbesc despre opinii. 

Deşi lumina soarelui continua să scalde încăperea, aceasta părea 
întunecoasă şi mohorâtă. 

— N-aş vrea să par deplasat, dar sunt derutat, spuse Gomes. Ne-au răpit 
un om. Unul dintre actorii principali. Pentru numele lui Dumnezeu, vorbim 


despre Jared Rinehart! Ce avem de gând să facem? 

Timp de câteva momente, nimeni nu rosti nici un cuvânt. Drucker se 
întoarse către cei doi colegi mai în vârstă şi făcură un schimb de opinii. 
Apoi îi aruncă o privire tăioasă agentului mai tânăr. 

— O să facem lucrul cel mai greu dintre toate, spuse directorul 
operațiunilor. Adică absolut nimic. 


CAPITOLUL DOI 


Andrea Bancroft sorbi grăbită din sticla cu apă. I se părea că toată lumea 
se uită la ea. Şi, privind rapid în jur, constată că, într-adevăr, toată lumea se 
uita la ea. Ajunsese la mijlocul prezentării propunerii referitoare la 
înţelegerea cu MagnoCom, considerat unul dintre actorii majori în 
domeniul televiziunii prin cablu şi al telecomului. Raportul era cea mai 
mare responsabilitate care îi fusese trasată tinerei analiste de douăzeci şi 
nouă de ani până acum, iar fata îşi consacrase mult timp şi multă energie 
acestei prezentări. Nu era vorba despre o lucrare de rutină, era o înţelegere 
aflată în plină derulare, cu un termen-limită foarte strâns. Pentru această 
prezentare se îmbrăcase cu cel mai bun taior al ei Ann Taylor, cu un model 
negru cu albastru modern, fără a fi prea îndrăzneţ. 

Deocamdată, totul mergea bine. Pete Brook, preşedintele de la Coventry 
Equity Group şi şeful ei, dădea din cap aprobator de pe scaunul unde şedea 
în fundul sălii. Oamenii doreau să ştie dacă făcuse o treabă bună, nu dacă îi 
stătea bine părul. Prezenta un raport foarte temeinic şi detaliat. Chiar foarte 
detaliat, trebuia să recunoască. Primele slide-uri prezentaseră pe scurt 
situația lichidităților, diversele surse de venituri şi centrele de cost, datoriile 
anulate şi cheltuielile de capital, cheltuielile fixe şi variabile pe care le 
avusese firma în ultimii cinci ani. 

Andrea Bancroft lucra ca analist junior la Coventry Equity Group de doi 
ani şi jumătate; dacă ar fi fost să judecăm după expresia de pe chipul lui 
Pete Brook, era pe punctul de a fi promovată. Calificativul de „junior” va fi 
înlocuit cu cel de „senior”, iar salariul ei se va scrie foarte probabil cu şase 
cifre înainte de încheierea acestui an calendaristic. Era mult mai mult aveau 
să realizeze colegii ei de facultate încă mulţi ani de acum înainte. 

— Este clar de la prima vedere, spuse Andrea, avem de-a face cu o 
creştere impresionantă a veniturilor şi a bazei de clienți. 

Pe ecranul din spatele ei apăru un slide cu o curbă ascendentă. 

Aşa cum îi plăcea lui Brook să spună, Coventry Equity Group era o 
instituție de intermediere. Investitorii săi aveau bani. Pieţele aveau oamenii 
care puteau să pună banii aceştia la treabă. Erau mereu în căutare de 
oportunităţi subevaluate şi acordau o atenție deosebită oportunităţilor de 
investiții private în capitaluri publice, situaţii în care fondurile protejate ca 


al lor puteau achiziţiona un pachet de obligaţiuni sau părți de capital cu un 
discount apreciabil. Era vorba aici, de regulă, despre firme cu o nevoie 
foarte serioasă de infuzie de lichidităţi. MagnoCom venise la Conventry, iar 
directorul pentru relațiile de investiții de la Conventry era de-a dreptul 
emoționat de perspectivă. Compania era într-o situație surprinzător de bună. 
MagnoCom, aşa cum explicase directorul său executiv, nu avea nevoie de 
bani lichizi ca să cârpească cine ştie ce gaură de management, ci ca să 
profite de oportunităţile de achiziţii. 

— lată, spuse Andrea, se vede de la prima privire. 

Herbert Bradley, directorul bondoc, care se ocupa de firmele noi, dădu 
din cap cu o expresie de satisfacție pe chip. 

— Aşa cum spuneam, rosti el privind înjur spre colegi. Nu este un mariaj 
prin procură, este o căsătorie încheiată în ceruri. 

Andrea apăsă pe tastă, iar pe ecran apăru slide-ul următor. 

— Numai că ceea ce se vede la prima privire nu este tot ce se poate 
vedea. Să începem cu lista datoriilor anulate a aşa-numitelor cheltuieli 
făcute o singură dată. Cifrele fuseseră îngropate în zeci de fişiere diferite, 
dar când erau puse la un loc, apărea un şablon de-a dreptul alarmant şi 
imposibil de confundat. Dacă faci săpături ceva mai adânc, descoperi că 
firma are obiceiul să ascundă schimburile de capital contra datorii. 

Din fundul sălii se auzi o voce: 

— Dar de ce? De ce au nevoie să facă aşa ceva? întrebă Pete Brook, 
frecându-se la ceafa cu mâna stângă, aşa cum făcea întotdeauna când era 
agitat. 

— Asta este o întrebare de 1,5 miliarde de dolari, nu-i aşa? făcu Andrea. 
Spera să nu fi întrecut măsura şi să pară obraznică. Daţi-mi voie să vă arăt 
ceva. 

Proiectă un slide care înfățişa aportul veniturilor, peste care suprapuse 
numărul de clienți câştigaţi în aceeaşi perioadă. 

— Aceste două cifre ar trebui să fie corelate. Dar nu sunt. Amândouă 
cresc, e adevărat. Dar nu cresc împreună. Merg în zigzag, când una merge 
în jos într-un trimestru, cealaltă merge în sus. Sunt variabile independente. 

— [isuse Hristoase! făcu Brook. Din expresia lui pleoştită brusc, Andrea 
îşi dădu seama că omul înţelesese. 

— Deşi disimulează, nu-i aşa? 

— Chiar foarte mult. Costurile de achiziţii pe fiecare gospodărie îi ucid, 
pentru că serviciile sunt puternic discontate pentru clienții noi şi nimeni nu 


vrea să reînnoiască sub nici o formă contractele la un preţ mai mare. Aşa că 
iată ce au făcut ei: flutură sus pe catarg două cifre măgulitoare: rata creşterii 
numărului de clienți şi rata creşterii veniturilor. Se presupune că vom privi 
imaginea de ansamblu şi vom vedea cauza şi efectul. Dar venitul este o 
perdea de fum şi un joc de oglinzi, aranjat de trocul de capital; ascund banii 
pe care îi pierd prin creşterea bazei de clienți în toate aceste aşa-zise 
cheltuieli efectuate o singură dată. 

— Nu pot să cred! spuse Brook bătându-se cu palma peste frunte. 

— Să crezi! Datoria aceasta este lupul cel mare şi rău. Şi-au pus rochia 
cea frumoasă şi boneta cu dantele pe cap. 

Pete Brook se întoarse către Bradley. 

— lar acum tu le spui: „Ce dinți mari şi frumoşi ai, bunicuţo!” 

Bradley se uita fix la Andrea. 

— Eşti sigură de ceea ce afirmi, miss Bancroft? 

— Din păcate, da! Ştii că am studiat istoria, nu-i aşa? De aceea m-am 
gândit că istoria companiei ar putea arunca o anumită lumină asupra 
lucrurilor. Am privit mult în urmă, chiar înainte de fuziunea cu DyneCom. 
Chiar şi pe atunci directorul executiv avea obiceiul să ia dintr-un buzunar ca 
să pună în altul. Aceeaşi Mărie cu altă pălărie. MagnoCom are un plan de 
afaceri dat naibii, iar inginerii financiari pe care i-a angajat sunt străluciți. 
Într-un anume fel, fireşte. 

— Ei bine, dați-mi voie să vă spun ceva, interveni Bradley cu o voce 
gâtuită. Nenorociţii ăştia şi-au găsit naşul. Mi-ai salvat fundul, ca să nu mai 
vorbesc de firmă. 

Zâmbi şi începu să aplaude, gândindu-se că cel mai bine era să se predea 
rapid în fața argumentului câştigător. 

— Totul ar fi ieşit oricum la iveală pe Formularul 8-K, spuse Andrea în 
timp ce îşi strângea hârtiile şi se pregătea să se întoarcă la locul ei. 

— Da, dar după ce se semna înţelegerea, interveni Brook. OK, 
doamnelor şi domnilor, ce am învăţat noi astăzi? Se uită de jur împrejurul 
încăperii la toți ceilalți. 

— Că e bine s-o pui pe Andrea să facă evaluarea unei firme înainte de 
achiziţie, pufni unul dintre agenți. 

— Că e uşor să pierzi bani când te ocupi de cablu, sugeră altul. 

— Că nu poţi să te pui cu Andrea Bancroft, se făcu auzit şi unul din 
fundul sălii, care voia să arate că are simțul umorului, un analist mai în 


vârstă, care nu dibuise şmecheria când examinase pentru prima dată 
propunerea. 

Întâlnirea era pe terminate, oamenii se ridicau să plece, iar Brook se 
apropie de Andrea. 

— O treabă solidă, Andrea, spuse el. Mai mult decât solidă. Ai talent. Te 
uiţi la un teanc de documente care par să fie în ordine şi ştii că ceva nu e în 
ordine. 

— Dar n-am stiut... 

— Ai simţit. lar după aceea, ceea ce este încă şi mai lăudabil, te-ai 
străduit din răsputeri să dovedeşti acest lucru. Îmi dau seama că în spatele 
prezentării tale este o muncă uriaşă. Şi pun pariu că, atunci când ai făcut 
săpături, cazmaua ta s-a lovit nu odată de fel şi fel de bolovani. Dar ai 
continuat să sapi, pentru că ştiai că o să găseşti ceva. 

În timp ce Brook se întoarse ca să vorbească ceva cu unul dintre 
directorii de portofoliu, una dintre secretare se apropie de ea şi îşi drese 
glasul. 

— Domnişoară Bancroft, este cineva la telefon cu care poate vreți să 
vorbiţi, spuse ea. 

Andrea se duse ca plutind înapoi către biroul ei, planând pe un val de 
satisfacție, uşurare şi mândrie. Aşa cum spusese Pete Brook, dăduse câteva 
şuturi zdravene în fund. Privirea lui plină de recunoştinţă era sinceră, la fel 
ca şi laudele pe care i le adresase în particular după aceea. În privinţa 
aceasta nu exista nici un dubiu. 

— Andrea Bancroft, rosti ea în telefon. 

— Numele meu este Horace Linville, spuse bărbatul care o chemase, deşi 
nu era nevoie, căci numele lui era notat pe biletul de apel. 

— Sunt jurist la Fundaţia Bancroft. 

Andrea simţi că entuziasmul i se turteşte brusc. 

— Şi ce pot face eu pentru dumneavoastră, domnule Linville? întrebă ea 
rece. 

— Păi... avocatul făcu o pauză. De fapt, este vorba mai degrabă despre 
ceea ce putem face noi pentru dumneavoastră. 

— Din păcate, acest lucru nu mă interesează, ripostă băţoasă Andrea. 

— Nu ştiu dacă aţi aflat că un văr al dumneavoastră, Ralph Bancroft, a 
decedat curând, continuă insistent Linville. 

— Nu, nu ştiam, răspunse Andrea pe un ton ceva mai blând. Îmi pare rău. 

Ralph Bancroft? Nu-şi aducea aminte decât foarte vag de acest nume. 


— Şi este vorba despre o moştenire, spuse el. În fine, un fel de moştenire, 
ca urmare a decesului său. lar dumneavoastră sunteți beneficiara. 

— Mi-a lăsat bani? 

Exprimarea eliptică a avocatului începuse s-o calce pe nervi. Linville nu 
răspunse imediat. 

— Fondurile familiei sunt destul de încâlcite, aşa cum sunt sigur că o să 
vă daţi seama. 

Făcu din nou o pauză, după care se lansă într-o explicație amănunţită, ca 
şi când s-ar fi temut să nu fi fost înţeles greşit. 

— Ralph Bancroft a fost unul dintre întemeietorii fondului, iar moartea 
lui lasă un loc neocupat. Statutul Fundaţiei precizează criteriile de 
eligibilitate şi procentul de membri care trebuie să facă parte din famila 
Bancroft. 

— Dar eu nu mă consider, de fapt, o Bancroft. 

— Sunteţi istoric de profesie, aşa este? E bine să fiți informată în legătură 
cu circumstanțele anterioare înainte de a lua o decizie definitivă. Dar, din 
păcate, avem foarte puțin timp la dispoziție. Aş dori să trec pe la 
dumneavoastră şi să vă prezint detaliile personal, îmi cer scuze că vă anunţ 
cu atât de puțin timp înainte, dar, aşa cum veţi vedea, este vorba despre o 
situație aparte. Aş putea trece pe la dumneavoastră pe acasă la ora şase şi 
jumătate. 

— Foarte bine, spuse Andrea fără nici o inflexiune în voce. E foarte bine. 

Horace Linville era un bărbat cu părul castaniu, cu capul în formă de pară 
şi trăsături ascuţite şi cu foarte puțin păr şi acela nefericit. Maşina cu şofer îl 
adusese în faţa casei modeste în stil Cape Cod în care locuia Andrea, în 
oraşul Connecticut din Carlyle şi acum aştepta afară, în timp ce el intra în 
vestibul. Linville adusese cu el o servietă cu pereţii de metal şi o încuietoare 
sofisticată. Andrea îl conduse în living şi observă că omul se uită atent la 
scaun înainte să se aşeze pe el, de teamă să nu găsească păr de pisică. 

Prezenţa lui o făcea să se simtă conştientă într-un fel stânjenitor de casa 
în care locuia cu chirie plătită în avans pe douăsprezece luni, într-un cartier 
nu foarte scump, dintr-un orăşel altfel destul de select. Carlyle era cam 
departe de Manhattan sau de linia de metrou nord pentru a reprezenta un 
cartier cu adevărat avantajos, totuşi unii dintre locuitorii săi făceau naveta 
zilnic. Andrea fusese întotdeauna mândră până atunci de adresa ei din 
Carlyle. Dar acum se gândea ce impresie trebuie să-i facă acesteia unui tip 
de la Fundaţia Bancroft. Probabil că i se pare... meschină. 


— Aşa cum spuneam, domnule Linville, de fapt nu mă consider o 
membră a familiei Bancroft în adevăratul sens al cuvântului, spuse Andrea 
ŞI se aşeză pe canapea, de cealaltă parte a măsuţei de cafea. 

— Asta nu contează. În conformitate cu statutul şi liniile directoare ale 
Fundaţiei, sunteți exact un membru al familiei Bancroft. lar acum, că Ralph 
Bancroft a decedat — odată cu plecarea unui membru din Consiliul de 
administrație — au fost declanşate mai multe evenimente. Această 
responsabilitate este însoțită de o... alocaţie. Să-i spunem moştenire, dacă 
doriți. Aşa a fost întotdeauna în Fundaţie. 

— Să lăsăm la o parte istoria. După cum ştiţi, lucrez în domeniul 
financiar. Aici lucrurile trebuie să fie clare şi concrete. Care este natura 
exactă a acestei moşteniri? 

Avocatul clipi din ochi. 

— Douăsprezece milioane de dolari. Este suficient de concret? 

Cuvintele dispăruseră ca nişte rotocoale de fum în aer. Ce spusese? 

— Nu vă înţeleg. 

— Cu permisiunea dumneavoastră, pot să virez aceşti bani în contul 
dumneavoastră până la sfârşitul zilei bancare de mâine. Omul făcu o pauză, 
apoi continuă: Acum vă este mai clar? 

Scoase un teanc de documente din servictă şi le dispuse în evantai pe 
masă. 

Andrea Bancroft se simţea amețită, aproape că îi venea să vomite. 

— ŞI eu ce trebuie să fac? întrebă ea înecându-se cu cuvintele. 

— Să acceptați să fiți mandatar al uneia dintre cele mai admirate 
organizații filantropice şi de caritate din lume: Fundaţia Bancroft. 

Horace Linville tăcu preţ de câteva momente, apoi reluă: 

— Nu mulți oameni ar considera că acesta este un lucru ruşinos. Unii ar 
putea chiar să considere că este vorba despre o onoare şi un privilegiu. 

— Sunt buimăcită, spuse ea în cele din urmă. Nici nu ştiu ce să mai spun. 

— Sper că nu mi-o veţi lua în nume de rău dacă am să vă fac o 
propunere, răspunse avocatul. Spuneţi da. 


Washington, D. C. 


Will Garrison îşi trecu mâna prin părul de culoarea oţelului. Atunci când 
era relaxat, ochii lui de baset şi fața cu obrajii căzuți căpătau o expresie de-a 


dreptul binevoitoare. Dar Belknap nu se lăsa păcălit. Nici unul dintre cei 
care îl cunoscuseră pe omul acesta nu se lăsa amăgit de aparenţe. Şi aici era 
o logică ştiinţifică: rocile cele mai dure se nasc din presiunea exercitată 
asupra lor de-a lungul timpului. 

— Ce naiba s-a întâmplat la Roma, Castor? 

— Ai primit raportul meu, spuse Belknap. 

— Nu mă mai aiuri pe mine cu chestii de-astea, îl avertiză bărbatul mai 
în vârstă. Se ridică şi răsuci jaluzelele care atârnau pe peretele interior de 
sticlă al biroului său. Încăperea arăta precum cabina unui căpitan de vas: 
nici un fel de articole lăsate libere la vedere, totul era închis în dulapuri, pus 
în siguranţă. Chiar şi un tsunami ar fi putut să răvăşească încăperea şi n-ar fi 
reuşit să clintească nici un obiect de la locul lui. 

— Am prăpădit Dumnezeu ştie câte resurse şi personal în trei operațiuni 
separate legate de Ansari. Directiva era clară: pătrundem în interior, vedem 
cum merge treaba şi urmărim tentaculele să vedem unde duc. 

Îşi arătă dinţii îngălbeniţi. 

— Numai că pentru tine asta nu a fost de-ajuns, nu-i aşa? 

— Nu ştiu despre ce vorbeşti, răspunse Belknap, strâmbându-se fără să 
vrea. ÎL durea când respira: îşi fisurase o coastă în momentul în care sărise 
peste zidul de cărămidă al vilei. Îşi luxase glezna stângă, care îl săgeta 
atunci când era silită să-i suporte greutatea. Dar nu avusese timp să se ducă 
la doctor. La câteva ore după ce scăpase de oamenii lui Ansari, era la 
aeroportul din Roma şi se îmbarca pe primul avion către Dulles la care 
găsise loc. Ar fi durat mult mai mult să-şi aranjeze transportul de la una 
dintre bazele militare de la Livorno sau de la Vicenza. Belknap abia avusese 
timp să se spele pe dinţi şi să se pieptene înainte să alerge la sediul 
Operaţiunilor speciale de pe Strada C. 

— Trebuie să recunosc că ai mult tupeu, spuse Garrison şi îşi întoarse 
scaunul. Să apari aici cu expresia asta îngrijorată pe faţă. 

— N-am venit la ceai şi fursecuri, e bine? ripostă Belknap uşor înţepat. 
Vino-ţi în fire. 

Deşi avea o relație profesională destul de funcţională cu Garrison, în 
planul personal nu se simpatizaseră niciodată prea tare. 

Scaunul lui Garrison scârțâi în momentul în care el se lăsă pe spate. 

— Presupun că regulamentele te enervează al naibii de mult, aşa e? Eşti 
ca Gulliver şi omuleții aceia care îl legau cu aţă dentară! 

— S-o ia de treabă, Will... 


— După părerea ta, organizația noastră ar trebui să devină tot mai dură cu 
fiecare an, continuă ofiţerul mai în vârstă. În mintea ta, n-ai făcut altceva 
decât să slujeşti justiția, aşa este? La modul instant, aşa cum îţi faci cafeaua 
de dimineaţă! 

Belknap se aplecă în față. Simţea mirosul cremei de ras a lui Garrison, cu 
o nuanţă puternică de mentol. 

— Mi-am deplasat fundul încoace, întrucât crezut că o să primesc nişte 
răspunsuri. Ceea ce s-a întâmplat ieri nu a fost în nici un manual de care să 
ştiu şi eu. Nu ai decât să-mi propui tu altă variantă. Poate ştii ceva ce mie 
nu mi s-a spus. 

— Eşti bun, spuse Garrison. Am fi putut să te pun la detectorul de 
minciuni ca să vedem cât de bun eşti. 

— Ce naiba e cu tine, Garrison? Belknap simţea că începe să-şi piardă 
răbdarea. Solicitudinea prefăcută masca batjocura şi disprețul. Trebuie să-ţi 
aminteşti cine eşti cu adevărat. Noi, toți ceilalți, suntem în mod sigur 
conştienţi de asta. Timpurile s-au schimbat. Uneori, e foarte greu să ţii pasul 
cu ele. Crezi că eu nu ştiu asta? Astăzi până şi James Bond s-ar trezi trimis 
la Alcoolicii Anonimi şi probabil ar fi silit să se înscrie şi la un program 
special pentru dependenţi de sex. Eu lucrez în instituție de mai mult timp 
decât tine, din câte îmi amintesc. Jocul de-a spionii era cândva un fel de 
Vestul Sălbatic. Acum este Vestul cel Blând. Cândva, era un joc pentru 
felinele mari. Acum Motanul încălţat este cel care conduce spectacolul. 

— Ce tot spui acolo? 

Întorsătura pe care o luase conversaţia îi făcea lui Belknap pielea ca de 
găină. 

— Spun că înţeleg de unde vii. După ceea ce s-a întâmplat, mulţi oameni 
l-ar fi pierdut. Chiar şi cineva cu trecutul tău. 

— Trecutul meu este exact asta. Trecut. 

— Aşa cum spune omul, în viaţa americană nu există actul al doilea. Nici 
actul al doilea, nici pauză. 

Garrison ridică un dosar gros la câțiva centimetri de biroul lui şi îl lăsă să 
cadă înapoi cu un gest dramatic. Acesta plescăi zgomotos când ateriză. E 
nevoie să-ți recit pe capitole şi versete? Cândva, ceea ce ai tu acum se 
numea un acces de furie. Acum se numeşte o problemă de control al mâniei. 

— Este vorba numai despre câteva momente. 

— Da şi John Wilkes Booth a împuşcat un om o singură dată. Dar a fost 
ceva foarte ciudat. Alt zâmbet de culoarea ceaiului. Mai ţii minte un bulgar 


ticălos pe nume Drakulici? Nici astăzi nu poate să stea ca lumea în fund. 

— Şapte fetiţe sub doisprezece ani ucise prin sufocare în camionul lui, 
pentru că familiile lor nu îi dăduseră toți banii pe care îi ceruse pentru a le 
trece clandestin în Vest. Am văzut cadavrele. Am văzut zgârieturile de pe 
pereții interiori ai maşinii când fetiţele nu au mai avut aer. lar faptul că 
Drakulici încă mai poate să şadă, în general, este tocmai tributul plătit 
acelui autocontrol suprem. 

— Ai pierdut. Trebuia să strângi informaţii despre tehnicile de trafic, nu 
să faci pe îngerul răzbunării. Îţi aminteşti de un domn columbian pe nume 
Calderone? Noi ne amintim. 

— l-a torturat pe cinci dintre informatori noştri până i-a omorât, 
Garrison. Le-a topit feţele cu o lampă cu acetilenă. Şi a făcut-o personal. 

— Am fi putut să exercităm presiuni asupra lui. Poate că ar fi căzut la o 
învoială. Ar fi putut să ne furnizeze informaţii utile. 

— Crede-mă pe mine. Se strâmbă. Nu putea. 

— Dar nu era de competenţa ta să decizi asta. 

Agentul de teren ridică nepăsător din umeri. 

— De fapt, nu ştu ce s-a întâmplat cu Calderone. Tot ce ai tu sunt 
informaţii indirecte. 

— Am fi putut face o anchetă. Am fi putut organiza o investigație. Dar 
am preferat să las să moară câinii care dormeau. 

Altă ridicătură din umeri. 

— Eu mi-am luat deciziile mele. Tu le-ai luat pe ale tale. Ce mai avem 
atâta de discutat? 

— Ceea ce vreau eu să spun este că s-a creat o obişnuinţă. M-am făcut că 
nu văd de mai multe ori. Toţi ne-am făcut că nu vedem. Am închis ochii, 
pentru că ai talente pe care le apreciem. Aşa cum spune prietenul tău Jared, 
eşti Câinele de vânătoare. Dar acum consider că am făcut o greşeală când ți- 
am dat drumul din cuşcă. Poate că ceea ce s-a întâmplat la Roma ţie şi s-a 
părut corect, dar a fost greşit. Total greşit. 

Belknap se uită fix la superiorul lui. În lumina aspră a lămpii cu halogen, 
obrajii lui Garrison parcă erau matlasați. 

— Vino-ţi în fire, Will. Ce naiba tot încerci să-mi spui? 

— Este pentru ultima dată că ai dat-o în bară, spuse directorul. Ai făcut 
cea mai mare gafă când l-ai ucis pe Khalil Ansari. 


Horace Linville o urmărea atent pe Andrea, în timp ce aceasta citea 
documente: de fiecare dată când ridica ochii de pe pagini, omul îi prindea 
privirea. Erau o mulțime de paragrafe despre definiţii şi termeni, despre fel 
şi fel de detalii. Esenţial era faptul că un anumit număr de locuri în Consiliu 
trebuia ocupat de membrii familiei, astfel că postul rămas liber pe 
neaşteptate urma să fie ocupat de Andrea. Moştenirea depindea de 
consimţământul ei. Urma să mai primească un onorariu suplimentar pentru 
serviciile ei în calitate de mandatar al fondului administrat de Fundaţia 
familială, o sumă care va creşte în fiecare an. 

— Fundaţia are un dosar extrem de impresionant, spuse Linville după 
câteva clipe de tăcere. În calitatea dumneavoastră de mandatară vă va 
reveni responsabilitatea de a continua această activitate şi pe viitor. Dacă 
bineînţeles credeți că sunteți pregătită pentru asta. 

— Dar cum se poate pregăti cineva pentru aşa ceva? 

— Faptul că vă cheamă Bancroft este un bun început. 

Linville se uită la ea peste marginea paharelor şi îi zâmbi fără să mişte 
din buze. 

— Bancroft, repetă ea încet ca un ecou. 

Bărbatul îi întinse un stilou. Nu venise numai să-i explice; venise să 
obţină semnătura ei. În trei exemplare. Spune da. 

După ce avocatul plecă având documentul aşezat grijuliu în servietă, 
Andrea începu să măsoare încăperea cu paşi mari, uşor buimăcită, dar şi 
temătoare. Primise un cadou de neimaginat, totuşi ea se simţea oarecum 
jefuită. Şi în lipsa ei de logică era totuşi o logică: viaţa ei — viaţa ei de până 
acum, pe care se străduise atât de mult să şi-o făurească după placul ei — se 
va schimba devenind de nerecunoscut şi aici era o mare pierdere. 

Îşi plimbă din nou privirile prin living. Aranjase încăperea cu mobilă Ikea 
şi o împodobise apoi cu o țesătură berberă drăguță. Arăta foarte şic, deşi o 
luase pe mai nimic de la un târg de vechituri. lar măsuţa de cafea arăta ca şi 
când ar fi costat de două ori preţul pe care îl plătise. Mobila din fibre 
împletite era drăguță şi apoi astfel de mobilă vedeai şi în casele scumpe din 
Nantucket, nu-i aşa? 

Nu contează ce părere îşi făcuse Horace Linville. Dar ce părerea avea ea 
acum? Îşi spuse că arăta în stilul intenţionat ponosit. Dar, dacă o privea cu 
detaşare nesentimentală, trebuia să recunoască faptul că este numai pur şi 
simplu ponosită. Douăsprezece milioane de dolari. În dimineaţa aceasta 
avusese trei mii de dolari în fondul de economii. Din perspectiva cuiva care 


lucra în domeniul financiar — ca rată pentru executarea unui fond, ca valoare 
a unei propuneri de tranzacţionare, ca tranşă de reglare a datoriilor restante 
— douăsprezece milioane nu însemna foarte mult. Dar ca sumă lichidă 
existentă în contul ei personal? Aproape că nu putea să calculeze. Nici nu 
putea rosti suma cu voce tare. Când încercase s-o facă în timp ce discuta cu 
Horace Linville, Esq., începuse să chicotească şi se înecase, apoi se 
prefăcuse că îi vine să tuşească. Douăsprezece milioane de dolari. Suma i 
se plimba acum prin minte, ca acele refrene de care nu mai poți scăpa. 

Acum câteva ore, se simţea fericită că are un salariu de optzeci de mii de 
dolari pe an şi speranța de a obține în curând altul, reprezentând o sumă 
scrisă cu şase cifre. Şi acum? Nu putea cuprinde cu mintea suma asta. Nu în 
lumea mică în care trăia Andrea Bancroft. O cifră ciudată îi răsări pe 
neaşteptate în minte: toată populaţia Scoției era de 5 milioane de oameni. O 
imagine bizară 1 se formă pe neaşteptate: Ar fi putut să dea câte două cutii 
de stafide fiecărui locuitor al Scoției. 

Îşi amintea cum o luase cu frig când Linville îi pusese stiloul în mână. 
Trecuseră câteva momente lungi până să-şi scrie numele în josul 
documentului. De ce îi fusese aşa de greu? 

Continuă să se plimbe cu mintea amorțită, exaltată, agitată într-un mod 
straniu. Cuvintele lui Linville îi reveneau în amintire: o Bancroft... 

Adică exact ceea ce se străduise toată viața să nu fie. Nu înseamnă că 
fusese nevoie de vreun mare efort pentru asta. Când întrerupsese orice 
legături cu Reynolds Bancroft după şapte ani de căsnicie, mama ei 
descoperise nu că este numai o mamă singură, care avea de crescut o fetiță, 
ci ŞI o persoană total exclusă. Fusese prevenită, nu-i aşa? Acordul prenuptial 
— un act pentru care insistaseră foarte mult avocaţii familiei şi o puseseră să- 
| semneze — spunea că, în calitate de inițiatoare a procedurii de divorţ, nu 
primea absolut nimic. Acordul era o chestiune de principiu şi, probabil, aşa 
cum afirmase posomorâtă odată mama ei, un avertisment pentru alții. Din 
ce vor trăi mama şi fiica nu-i preocupase nici o clipă pe membrii familiei. 
Dar divorţata nu avusese regrete. 

Căsnicia cu Reynolds Bancroft nu fusese numai nefericită, fusese ceva 
mult mai rău: fusese ca o otravă. Laura Parry era o fată dintr-un orăşel mic, 
dar care arăta ca una dintr-o mare metropolă. Totuşi, înfăţişarea ei deosebită 
nu-i adusese fericirea pe care o promitea. Umflătura care începuse să 
crească după căsătorie, ca urmare a iubirii, devenise o povară, ba chiar o 
ruşine, Laura se simţea ca prinsă într-o capcană în sarcina ei. El devenise 


irascibil, rece, apoi de-a dreptul violent. O privea pe fetița nou-născută ca 
pe ceva zgomotos şi supărător. Începuse să bea vârtos, iar Laura se apucase 
şi ea de băut, la început într-un efort inutil de a-i ţine tovărăşie, apoi într-un 
efort la fel de inutil de a-şi găsi un refugiu. Unele fructe se coc pe vrej, 
iubito, îi spunea ea Andreei. Unele fructe pur şi simplu se atrofiază. 

Dar, de regulă, prefera să nu abordeze subiectul. Şi amintirile Andreei 
despre tatăl ei se şterseseră de mult din memoria ei, dispărând în ceaţă. 
Poate că Reynolds, văr primar cu patriarhul familiei, fusese sămânţa cea rea 
din familie, dar când clanul îşi strânsese rândurile în jurul lui, Laura 
începuse să-i urască pe toţi, la grămadă. 

Pentru Andrea era o problemă de loialitate faţă de mama ei să fie o 
Bancroft care nu este Bancroft. Din când în când, la liceul de stat pe care îl 
frecventase la Hartford şi, încă şi mai des, la colegiu, câte cineva ridica o 
sprânceană, văzând ce nume de familie are şi întreba dacă are vreo legătură 
cu „acei Bancroft”. Andrea nega întotdeauna: 

— Nu, e altcineva. Nu avem nici o legătură, suntem complet diferiți. 

Simţea că acesta este adevărul şi i se părea că este o trădare să accepte 
averea pe care o dispreţuise mama ei. „O năpastă prețioasă”, aşa obişnuia să 
spună mama ei când vorbea despre dreptul dobândit de Andrea prin naştere 
de a fi o Bancroft. Fireşte, se gândea la bani. Când îl părăsise pe Reynolds, 
părăsise un întreg, mod de viaţă, o lume a luxului şi a desfătării. Ce va spune 
despre decizia Andreei? De acea semnătură în trei exemplare? De acel da? 

Andrea scutură din cap, dojenindu-se. Nu era acelaşi lucru, nu era aceeaşi 
decizie. Mama ei trebuia să scape de o căsnicie nereușită sau să-şi piardă 
sufletul. Poate că destinul dorea să facă dreptate, dând înapoi unei generații 
ceea ce luase de la alta. Poate că aceasta o va ajuta să-şi găsească sufletul. 

Şi apoi poate că Reynolds Bancroft fusese un ticălos, dar Fundaţia 
Bancroft era, fără îndoială, un lucru foarte, foarte bun. Şi ce se putea spune 
despre şeful familiei, acel strateg şef? Nu era şi el tot un Bancroft? Oricât ar 
fi întors treaba pe toate fețele, faptele erau fapte. Paul Bancroft nu era 
numai un mare filantrop. Era şi una dintre minţile cele mai luminate din 
America postbelică, un universitar prodigios, teoretician moral de primă 
mărime, un om care transpusese apoi principiile în practică. O familie care 
îl avea pe Paul Bancroft printre membrii săi avea de ce să fie mândră. Dacă 
aceasta era o modalitate de a fi o Bancroft, ei bine, aspira şi ea să fie demnă 
de aşa ceva. 


Gândurile şi dispoziția sufletească ale Andreei oscilau când în sus, când 
în jos. Îşi surprinse reflecția în oglindă, iar mintea i se umplu brusc de 
imaginea chipului ofilit şi tras al mamei sale. Ultima dată când o zărise 
înainte de accidentul de maşină. 

Se simţea încă afectată de despărţirea recentă de Brent Farley. Ar trebui 
să sărbătorească evenimentul nu să scotocească prin amintirile dureroase. 
Avea nevoie de nişte prieteni pentru un dineu — asta era! Ea şi prietenii ei 
spuneau întotdeauna că trebuie să facă lucrurile în mod spontan. Pentru 
odată, ce ar fi să încerce? Dădu câteva telefoane, cumpără la repezeală câte 
ceva şi puse masa pentru patru persoane. Foarte intim. Şi fantomele vor fi 
alungate cât de curând. Era cât se poate de firesc să-i fie destul de greu să se 
adapteze la această noutate. Dar, pentru Dumnezeu, dacă acesta nu era un 
motiv de sărbătoare, atunci ce ar fi putut să fie? 


Todd Belknap sări de pe scaun. 

— Îţi baţi joc de mine? 

— Te rog, mormăi Garrison. Ce convenabil că urma a murit exact înainte 
ca tu să reuşeşti să pui dispozitivul de supraveghere Online. Aşa că nu s-a 
înregistrat nimic din ceea ce s-a întâmplat. 

— Dar de ce dracu” să-l fi ucis? Belknap înţepenise de furie. Am ajuns în 
biroul ticălosului, tocmai mă pregătesc să pun dispozitivul pentru 
conectarea la reţea. Nu te gândeşti şi tu un pic? 

— Nu, tu nu te-ai gândit. Ai fost orbit de furie. 

— A, da? Şi de ce mă rog? 

— Pentru că viciile noastre sunt întotdeauna reversul virtuților. La 
celălalt capăt al iubirii şi al loialității o să găseşti furia oarbă, destructivă. 

Ochu reci ai lui Garrison îl străpungeau pe Belknap ca un cuţit, 
scormonindu-i prin măruntaie. 

— Nu ştiu cum ai aflat sau cine nu şi-a ţinut gura faţă de tine, dar ai aflat 
ce i s-a întâmplat lui Jared. Şi te-ai gândit că e mâna lui Ansari. ŞI l-ai 
lichidat. 

Belknap reacționă ca şi când ar fi fost pălmuit. 

— Ce s-a întâmplat cu Jared? 

— Ca şi când n-ai şti! Vocea lui Garrison suna plină de dispreţ. 
Nemernicul tău de prieten a fost răpit la Beirut. Aşa că te-ai gândit că 
individul e răspunzător de chestia asta. O reacție mânată de furie. Şi drept 
urmare s-a dus dracului toată acţiunea. Numai că eşti aşa de repezit. 


— Jared a fost...? 

Ochii cenuşii, umflați îl examinau de aproape de Belknap. 

— Ce, vrei să zici că nu ştiai? Voi doi sunteţi întotdeauna legaţi unul de 
altul mai ceva ca doi frați siamezi, ca două bile pe aceeaşi sfoară, indiferent 
pe ce planetă vă aflaţi. Pollux şi Castor — tocmai de asta băieții de la 
operațiuni v-au poreclit aşa. Gemenii eroi din vechea Romă. 

Belknap amuţise paralizat, parcă îngheţat. Trebui să-şi aducă aminte să 
respire. 

— Numai că, din câte îmi aduc eu aminte, numai Pollux era nemuritor, 
continuă directorul cel bondoc. Ar fi bine să reţii chestia asta. Îşi dădu capul 
pe spate. Şi mai trebuie să ţii minte încă ceva. Nu ştim dacă răpirea lui Jared 
are vreo legătură cu Ansari. Ar putea fi vorba despre oricare dintre cele 
câteva zeci de grupuri de militanți care operează în Valea Bekaa. Oricare 
dintre ele ar fi putut să-l confunde cu omul al cărui rol îl juca. Dar furia nu 
gândeşte, nu-i aşa? Ai acționat mânat de instinct, iar prin gestul tău ai 
zădărnicit mii de ore de muncă operațională. 

Belknap se lupta ca să se stăpânească. 

— Jared strânsese cercul în jurul finanţatorilor terorismului. Acţiona pe 
partea cumpărătorilor. 

— lar tu acţionai pe partea furnizorilor. 

Obraju matlasaţi ai ofițerului dădură drumul unui plescăit dispreţuitor. 

— Eşti şi surd, nu numai prost? urlă Belknap. Îţi spun că tocmai 
finalzam mişcarea când au intervenit şi l-au lichidat. Asta înseamnă ceva. 
Vrei să-mi spui că tu crezi în coincidenţe? Nu cunosc nici un spion care să 
fi crezut în aşa ceva. Se dezlănţui. Şi lasă-mă pe mine! Trebuie să vorbim 
despre Jared. Să vedem cum putem să-l aducem înapoi. Şi n-ai decât să faci 
toate anchetele şi cercetările din lume. Nu te rog decât atât, mai aşteaptă o 
săptămână. 

— Ca să vedem ce mai poţi distruge? Nu vrei să pricepi. Reprezinţi exact 
ceea ce organizaţia nu-şi mai poate permite. Aici este vorba despre misiune, 
nu despre tine, dar nu te interesează altceva decât dramele tale. 

Belknap pufni dezgustat. 

— Ascultă-te ce spui, pentru numele lui Dumnezeu... 

— Nu, tu să mă asculţi pe mine! Aşa cum spuneam, sunt alte vremuri. 
Avem pe cap nenorocita asta de Comisie Kirk, care vrea să ne ia pielea. 
Raportul cost — beneficiu nu mai este în favoarea ta. Nu mai pot să încep 
întotdeauna prin a repara stricăciunile pe care le laşi în urma ta cu drama 


mereu prezentă a răzbunării în stil roman. Aşa că uite cum stă treaba: Eşti 
suspendat din funcție pe cale administrativă începând din acest moment. O 
să începem o anchetă, după toate regulile şi cu respectarea tuturor 
procedurilor. Te sfătuiesc să cooperezi cât poţi de bine cu evaluatorii 
interni. Te porți frumos şi o să ţinem conta de asta. Te iei în clonț cu noi şi 
al să vezi ce păţeşti. Se poate ajunge la acuzaţii, amenzi, ba chiar şi la 
închisoare. Totul se va face ca la carte. 

— Care carte? Poate Procesul lui Kafka? 

— Baţi câmpii, Geronimo. De data asta, pe bune. Improvizaţie, instinct, 
flerul tău cel legendar, toate astea sunt bune şi frumoase, ţi-ai făcut carieră 
cu ele. Dar lumea s-a schimbat şi tu ai uitat să te schimbi odată cu ea. 
Căutăm un glonţ de argint, nu o minge găurită. Nimeni dintre cei de aici nu 
mai poate conta pe raționamentele tale. Şi asta înseamnă că nu mai putem 
avea încredere în tine. 

— Trebuie să mă laşi să fac ceea ce ştiu eu să fac. Trimite-mă pe teren, la 
dracu”! E nevoie de mine acolo! 

— Ca de gaz peste foc! 

— Trebuie să împânzim zona imediat. Trimite-i acolo pe toți cei care nu 
lucrează la altceva urgent. Rezolvi lucrurile mult mai repede dacă ai mai 
mulți oameni pe teren. Făcu o pauză. Spuneai că e vorba despre Valea 
Bekaa. Crezi că poate fi una dintre grupările paramilitare ale lui Faraad? 

— Se poate, răspunse ofiţerul superior, mohorât. Nu putem exclude 
NIMIC. 

Belknap simţi un fior pe spinare. Membrii grupării lui Faraad al-Hasani 
avea o reputaţie de cruzime cu totul deosebită. Îşi amintea fotografiile 
ultimului american pe care îl răpiseră, un director executiv de la un lanţ de 
hoteluri. Imaginile îi rămăseseră înfipte în memorie. 

— Îţi mai aminteşti ce s-a întâmplat cu Waldo Ellison? întrebă Belknap 
cu voce joasă. Ai văzut şi tu imaginile la fel ca şi mine. Avea arsuri făcute 
cu fierul roşu peste mai mult de jumătate din suprafaţa corpului. l-au găsit 
testiculele în stomac, pe jumătate digerate, căci îl siliseră să şi le înghită, l- 
au remodelat nasul cu un cuţit. Şi au făcut-o pe îndelete, fără grabă. Încet şi 
temeinic. Asta s-a întâmplat cu Waldo Ellison. Asta se va întâmpla şi cu 
Jared Rinehart. Nu avem timp de pierdut. Nu-ţi dai seama? Nu-ţi dai seama 
la ce va fi supus? 

Garrison păli, dar hotărârea lui rămase neclintită. 


— Bineînţeles că îmi dau seama. Fă cu o pauză lungă, apoi adăugă pe o 
voce ca de gheață: îmi pare rău numai că nu eşti tu în locul lui. 

— Ascultă, naiba să te ia! Ai o problemă. 

— Ştiu. Mă uit la ea chiar în momentul de faţă. Garrison dădu încet din 
cap. Cară-te de aici sau pun eu să te care. Să nu te mai văd! 

— Concentrează-te, Will! Trebuie să vorbim, ca să vedem cum facem să- 
| scoatem pe Jared de-acolo. Există multe şanse să ne trimită o cerere de 
răscumpărare, poate chiar astăzi. 

— Regret, dar la noi nu merge aşa, spuse directorul, fără nici o intonaţie 
în voce. Ordinul este să stăm cuminţi. 

Belknap se aplecă mai mult. Simţea din nou mirosul cremei de ras a lui 
Garrison. 

— Cred că glumeşti! 

Garrison aruncă maxilarul înainte ca pe o armă. 

— Ascultă, neisprăvitule! Jared a petrecut cea mai mare parte a anului 
creând personajul Ross McKibbin. A pus în treaba asta tot ce a avut el mai 
bun, tot talentul şi experienţa de care dispunea. Şi echipa operativă auxiliară 
a consumat cu asta mii de ore. Iar realitatea este următoarea: ar fi în totală 
discrepanţă cu personajul ca patronii lui Ross McKuibbin să ia vreuna dintre 
măsurile pe care le propui tu. Negustorii de arme nu plătesc răscumpărări. 
Asta pentru început. Şi nu mobilizează sute de agenți operativi ca să 
scotocească Valea Bekaa în căutarea unui emisar rătăcit. Dacă facem ceva 
de genul ăsta, îi anunțăm că Ross McKibbin este, de fapt, un agent 
important al SUA. Iar asta nu numai că va crea un pericol şi mai mare 
pentru Jared Rinehart, dar şi pentru zeci de alți agenți operativi. Drucker şi 
cu mine am examinat toate aceste fapte şi am ajuns la aceeaşi concluzie: 
Dacă Ross MckKibbin e terminat, zeci de alți agenţi operativi sunt în 
primejdie. Ca să nu mai vorbim de bugetul operaţional de peste trei 
milioane de dolari. Un om înţelept a spus cândva: „Nu face nimic, stai acolo 
unde eşti”. Trebuie să evaluezi situația înainte să te arunci cu capul înainte. 
În astfel de cazuri, nu este înţelept să faci tărăboi cu pistolul în mână. 

Belknap se lupta să-şi stăpânească furia care începea să-l înăbuşe. 

— Deci, planul vostru de acțiune este... Nici un plan de acţiune? 

Garrison îl susținu privirea. 

— Poate că ai fost în misiuni active prea mult timp. Am să-ți spun un 
lucru. Am apucat audierile din vechiul Comitet al Bisericii de la începutul 
anilor '70. Se zvoneşte că, în comparație cu actuala investigație a Comisiei 


Kirk, aceea va părea o simplă bătaie pe umăr. În momentul de faţă, toţi cei 
din comunitatea spionajului merg pe coji de ouă. 

— Nu pot să cred că vorbeşti despre aiurelile alea de la Washington într- 
un moment ca ăsta. 

— Agenţii de teren nu înţeleg niciodată chestia asta. Biroul este şi el un 
teren operativ. Capitoliul este un alt teren operativ. Şi aici se câştigă şi se 
pierd bătălii. Dacă o cerere de finanţare este respinsă, întreaga operațiune 
este anulată. Ultimul lucru de care avem nevoie este să se răspândească 
vestea despre mai ştiu eu ce neregularități. Şi chiar ultimul lucru de care 
avem nevoie eşti tu. 

Belknap ascultase expunerea raționamentului cu un sentiment de repulsie 
viscerală. Om — ore operaționale, alocaţii bugetare — toate acestea erau 
pretextele pe care le invoca „prudenţa” şefilor. Mult-trâmbiţata grijă pentru 
siguranţă şi securitate era o perdea de fum, nimic altceva. Garrison era 
director de atâta vreme, că nu mai putea face distincţie între viața adevărată 
şi liniile bugetare. 

— Mă faci să-mi fie ruşine că am aceeaşi profesie ca tine, spuse Belknap 
încruntat. 

— Orice am face, lucrurile s-ar înrăutăţi şi mai rău, la naiba! Ochii lui 
Garrison aruncau fulgere. Nu poți să uiţi de tine măcar pentru o clipă? Tu 
crezi că lui Drucker îi place ideea să stea degeaba? Crezi că mie îmi place 
să stau aici cu mâna în fund? Nimănui nu îi convine chestia asta. Nu este o 
decizie uşor de luat pentru nici unul dintre noi. Cu toate acestea, în această 
privinţă există o unitate de comandă. Lăsă privirea să-i alunece în gol şi 
continuă: Nu mă aştept să vezi imaginea de ansamblu, dar nu ne putem 
permite să acționăm. Nu chiar acum. 

Un val de furie îl biciui pe Todd Belknap ca un ciclon care străbate o 
câmpie. Dacă te legi de Pollux, ai de-a face cu Castor. 

Cu o singură mişcare bruscă a mânii, Belknap mătură lampa şi telefonul 
de pe biroul lui Garrison. 

— Crezi măcar o clipă pretextele jalnice pe care mi le-ai înşirat aici? 
Pentru că Jared merită mai mult din partea noastră. Şi o să primească ceea 
ce merită. 

— Am terminat, spuse Garrison calm. 

Furia îi dădea lui Belknap putere, aşa cum se întâmpla întotdeauna şi o să 
aibă nevoie de toată puterea de care dispunea. Jared Rinehart era cel mai 
bun om pe care îl cunoscuse vreodată, un om care îi salvase nu odată viaţa. 


Venise momentul să-i întoarcă serviciul. Belknap ştia că Jared este torturat 
poate chiar în momentul acela, iar şansele lui de supravieţuire scădeau cu 
fiecare zi care trecea, ba chiar cu fiecare oră. Simţi cum i se încordează 
toată musculatura, rezistența sufletului devenise rezistenţa trupului şi ieşi ca 
o furtună din clădirea federală. Un mănunchi de sentimente felurite în 
umplea inima pustie — furie, hotărâte, perseverență şi ceva neplăcut de 
aproape de setea de sânge. S-a terminat, spusese Garrison. 

S-a terminat, declarase Drucker. Belknap ştia cât de mult greşeau 
superiorii lui. 

De fapt, totul de-abia începuse. 


CAPITOLUL TREI 


Roma 


Existau anumite proceduri care trebuiau respectate, iar Yusef Ali — care 
răspundea în continuare de securitatea clădirii de pe via Angelo Maşina — le 
respecta întocmai şi se prezenta regulat la raport în cămăruța pentru 
comunicaţii situată într-un colț din spate la etajul doi al vilei. Primise o serie 
întreagă de mesaje în mai multe limbi şi cu diverse grade de urgență. Dar 
ideea centrală era clară: Stăpânul răposat avusese la rândul lui anumiţi 
stăpâni, care rămăseseră până acum nevăzuţi. Acum locaţia le aparținea. 
Defecţiunea sistemului de securitate trebuia reparată, verigile slabe 
înlocuite. Iar eşecul — căci fusese, fără îndoială, un eşec — trebuia pedepsit. 

lar administrarea pedepsei intra în sarcina lui Yusef Ali. Se aşteptau 
lucruri mari de la el. Trebuia să aibă mare grijă să nu-şi dezamăgească 
stăpânii. Şi le dădu asigurări că nu se va întâmpla aşa. În viaţa lui de până 
acum nu se temuse de riscuri, dar nici nu mizase pe un noroc nebun. 


Yusef Ali crescuse într-un sat tunisian aflat la numai o sută de mile de 
coasta Siciliei. Vasele de pescuit puteau trece de la Cap Bon, din Tunisia, la 
Agrigento sau la Trapani într-o singură dimineaţă, în funcție de curenţi. Lira 
italiană era la fel de utilizată ca şi dinarul în afacerile care se încheiau pe 
coasta din apropierea mării. Încă din copilărie Yusef vorbea italiană şi arabă 
şi negocia preţurile pentru capturile tatălui său cu negustorii sicilieni de 
peşte. Avea vreo cincisprezece ani când aflase că există forme mult mai 
lucrative de import şi export pentru cineva care ştie să fie suficient de 
discret. Italia avea o industrie specifică de armament de mici dimensiuni, 
era unul dintre cei mai mari exportatori de pistoale, puşti şi muniţie din 
lume; în Tunisia existau intermediari harnici gata să transporte aceste 
mărfuri acolo unde era nevoie de ele — să zicem, în Sierra Leone într-un an, 
în Congo şi în Mauritania în anul următor. Contrabanda ocolea certificatele 
care 1 se cereau utilizatorului final şi întreaga birocrație care încerca să 
limiteze comerțul cu arme. Iar fluxul de arme nu putea fi oprit de un astfel 
de regulament tot aşa după cum nu pot fi opriți curenții marini de liniile 
trasate pe hărțile maritime. Era o chestiune de asigurare a legăturii dintre 


cerere şi ofertă, iar comercianții din Africa de Nord profitaseră secole de-a 
rândul de porturile din Tunisia şi se specializaseră în acest domeniu, 
indiferent că preţioasa marfă era sare, mătase sau praf de puşcă. 

Yusef Ali era el însuşi o marfa valoroasă de export. Se evidenţiase pentru 
prima dată când respinsese un grup de şase tâlhari care intenționaseră să 
deturneze un transport de pistoale Beretta pe care el le însoțea spre un 
depozit din interiorul ţării, din apropiere de Beja. Yusef făcea parte din 
echipa de tineri cărora li se încredințase paza transportului şi şi-a dat seama 
că cel puţin doi dintre colegii lui erau complici cu atacatorii: le furnizaseră 
informaţii tâlharilor, fără îndoială, contra unei anumite sume şi numai s-au 
prefăcut că se împotrivesc când au fost atacați. La rândul lui, Yusef s-a 
prefăcut că se supune şi face ce 1 se cere, deschisese trailerul şi apoi 
desfăcuse o ladă, ca şi când ar fi vrut să le arate că marfa era înăuntru, dar 
în secunda următoare întorsese pistolul automat către ei. Căzuseră ca nişte 
păsărelele cafenii pe care îşi exersase Yusef măiestria în după-amiezile 
lungi din deşertul prăfuit, unde învățase să tragă cu arma. 

După ce îi doborâse pe atacatori, Yusef îndreptase arma spre colegii săi 
pe ale căror chipuri se citeau deja spaima şi trădarea. Şi îi doborâse şi pe 
aceştia, unul după altul. 

Livrarea s-a executat apoi fără nici un alt incident, iar Yusef Ali a 
constatat că îşi câştigase un nume. Abia împlinise douăzeci de ani când şi-a 
găsit patroni noi. Ca mulți dintre micii negustori de arme din lume, aceştia 
făceau parte dintr-o reţea mai mare şi foarte bine organizată de traficanţi de 
arme. Dacă intrai în reţea, însemna să prosperi; dacă te opuneai reţelei, erai 
distrus. Pragmatici până în măduva oaselor, acestor negustori nu le era 
deloc dificil să facă o alegere. Cei sus-puşi îşi exercitau statutul privilegiat 
rechiziționând persoanele de ale căror talente aveau nevoie în mod special. 
Yusef Ali provenea dintr-o comunitate tribală în care acest gen de 
devotament era ceva obişnuit. A acceptat instrucţia la care a fost supus cu 
recunoştinţă; a acceptat răspunderile mai mari care 1 s-au încredinţat cu o 
sobrietate gravă. În plus, în cazul angajatorului său, simţul disciplinei era 
însoţit şi de un grad exagerat de cruzime extremă. De când ocupa o funcție 
în casa lui Ansari, Yusef văzuse la ce pedepse fuseseră supuşi alți oameni 
care nu-şi îndepliniseră în mod corespunzător îndatoririle. Câteodată, 
ajutase chiar el la executarea lor. 

Şi acum urma s-o facă din nou. Tânărul paznic care fusese drogat şi apoi 
închis într-un dulap — lipsa lui demonstrabilă de vigilență nu putea fi 


descrisă altfel decât ca eşec. Yusef îi ceruse să relateze exact cum se 
petrecuseră lucrurile, cum fusese doborât, din nou şi din nou. Paznicul, deşi 
umil, negase că ar fi greşit cu ceva. Trebuia să servească drept exemplu 
altora. 

lar acum Yusef se uita la tânăr care atârna cu picioarele la câțiva 
centimetri de podea. „Mai bine tu, decât eu,” îşi spuse cinic tunisianul. 
Tânărul paznic se sufoca încet, foarte încet, faţa îi devenise stacojie, din 
gură îi ieşeau băşici roz, un şuierat slab se strecura odată cu aerul care mai 
rămăsese în plămâni. Yusef observă scârbit pata umedă care se formase 
între picioarele omului. Deşi avea ceafa ruptă, moartea nu venea chiar aşa 
de repede. Mai avea de trăit cel puţin două ore de viață conştientă. Suficient 
timp ca să reflecteze la faptele bune şi rele pe care le comisese. Suficient 
timp ca să cugete la felul cum îşi îndeplinise datoria. 

Mâine — dimineaţă vor veni alți oameni ca să ia trupul, Yusef ştia acest 
lucru. Şi aceştia vor vedea. Vor vedea că Yusef nu acceptă eșecurile. Vor 
vedea că Yusef ştie să păstreze standardele cele mai înalte. Va fi un 
exemplu, veriga slabă va fi înlocuită. 

Yusef Ali va avea grijă de asta. 


Andrea îşi turnă un pahar cu vin şi se duse sus să se schimbe. 

Voia să se simtă normal. Dar noțiunea de „normal” devenise neclară. Se 
simţea... ca Alice în Ţara Minunilor, după ce înghiţise o poţiune şi devenise 
enormă, pentru că acum Cape Cod i se părea un fel de casă de păpuşi, iar 
camerele se strângeau în jurul ei. În holul din faţa dormitorului se împiedică 
de un tenis, unul dintr-o pereche de tenişi bărbătești fără şireturi, speciali 
pentru jogging. „Naiba să-l ia pe Brent Farley, îşi spuse ea, înfuriindu-se 
pentru câteva secunde. Ei, bine că am scăpat de el.” Gândul ar fi fost mai 
limiştitor dacă ar fi fost ea cea care să fi rupt legătura, dar nu aşa se 
încheiase relația. 

Brent era cu câțiva ani mai în vârstă decât ea, era tot finanțist din 
Greenwich şi vicepreşedinte pentru dezvoltarea vânzărilor la o firmă de 
reasigurare. Ştia să vorbească frumos, avea o voce profundă, era ambițios: 
se îmbrăca bine, juca squash ca şi când însăşi viaţa lui ar fi depins de 
rezultatul jocului, îşi verifica portofoliul de câteva ori pe zi şi nu renunţa la 
BlackBerry nici chiar în timpul unei întâlniri romantice. Avuseseră o ceartă 
cu o săptămână înainte. 


— Cred că aş avea mai multe şanse să-ți atrag atenția acum dacă ți-aş 
trimite un SMS, se plânsese ea la restaurant. Nu voia decât să audă scuze de 
la el. Dar n-a avut parte de ele. Dimpotrivă, cearta s-a accentuat, Brent a 
început să-i spună că are o mentalitate „măruntă”; că are asupra lui un efect 
de sedativ. Şi-a strâns apoi metodic toate lucrurile pe care le avea la ea 
acasă, le-a încărcat în maşina sport Audi neagră şi a plecat. Nu a trântit 
portiera, nu a scrâşnit din pneuri pe alee. De fapt, nici nu era furios şi asta a 
fost cel mai greu de înghiţit. Avusese o atitudine condescendentă de 
desconsiderare, dar nu fusese furios. Nu merita efortul de a se enerva. 
Fireşte, prea „măruntă”. 

Deschise dulapul. Mai lăsase oare şi altceva aici? Nu vedea nimic. Îşi 
trecu privirile peste propriile haine şi simți un val de căldură plăcută. 
Atârnate de umeraşele căptuşite stăteau acolo ordonate costumele pentru 
serviciu, toaletele de seară, îmbrăcămintea de weekend, toate în nuanţe de 
bleu, piersică şi bej. 

Garderoba ei, nu foarte amplă, dar bine aleasă, fusese întotdeauna un 
motiv de mândrie pentru ea. Era o frecventatoare asiduă a magazinelor cu 
reducere ca Filenes Basement, descoperea imediat obiectele cu preţ mai mic 
decât ar fi meritat, aşa cum vede şoimul un peşte. Şi era bine întotdeauna să 
faci câte un chilipir, aşa cum îşi sfătuia şi prietenele, nu era nevoie să fu 
snob şi să colecționezi etichete. O mulțime dintre colecțiile aşa-zis ieftine 
ca Evan Picone şi Bandolino scoteau adesea lucruri chiar foarte drăguţe, pe 
care aproape că nu le puteai deosebi de cele pe care le copiau. „Ghici cât 
am dat pe asta” — acesta era jocul preferat cu prietenele ei atunci când nu se 
plângeau de serviciu sau de bărbaţi. Bluza aceea crem de mătase, pe care o 
luase cu treizeci de dolari? Suzanne Muldower oftase; văzuse ceva identic 
la Talbot cu o sută zece. Andrea mângâie acum țesătura cu plăcere, aşa cum 
răsfoia anuarul ei şcolar, amuzată şi uşor stânjenită de ceea ce fusese: ce 
pretenţii, ce naivitate, ce de pistrui! Suzanne Muldower — cu care era 
prietenă de la vârsta de unsprezece ani, de fapt, cea mai veche — sosise 
prima. Invitația venise în ultimul minut, dar Suzanne nu avea prea multe de 
anulat: numai o întâlnire cu cuptorul cu microunde şi un DVD, recunoscuse 
chiar ea. Melissa Pratt — o blondă zveltă cu o atitudine de fată din centrul 
oraşului, aşa cum gândea în secret Andrea despre ea şi anumite speranţe de 
a face carieră ca actriță — sosi câteva minute mai târziu, împreună cu 
prietenul ei din ultimele opt luni, Jeremy Lemuelson, un băiat tânăr, care 
lucra ca inginer constructor la Hartford, poseda două chitare electrice 


Stratocaster şi, pentru că mai şi picta în timpul lui liber, se considera un fel 
de artist. 

Masa nu era cine ştie ce, aşa cum îi prevenise: un castron de fettuccine cu 
pesto cumpărat de la magazin, câteva aperitive pe care le cumpărase de la 
Carlyle Market şi o sticlă marc de Vouvray. 

— Aşadar, care este marele eveniment? întrebă Suzanne, gustând din 
paste şi scoțând plescăiturile obligatorii de admiraţie. Ziceai că sărbătorim 
ceva în seara asta. Se întoarse către Melissa: Lasă-mă pe mine să spun dacă 
e cazul. 

— Brent ţi-a adus un inel, aşa este? interveni şi Melissa. Îi aruncă 
Suzannei o privire care spunea „ţi-am spus eu”, savurându-şi prematur 
victoria. 

— Brent? Te rog! Andrea chicoti şi zâmbi printre pleoapele întredeschise. 
Melissa şi cu ea locuiseră în acelaşi apartament pe când Andrea era studentă 
şi încă de pe atunci se interesa de aproape de toate succesele şi eșecurile 
romantice ale Andreei. 

— Ai fost promovată? fu rândul Suzannei să întrebe. 

— Ai un iepure la cuptor? Melisa se uită îngrijorată spre bucătărie. 

— Pâine cu usturoi, spuse Andrea. Miroase bine, nu-i aşa? 

Se duse repede la bucătărie şi o aduse ceva mai prăjită decât ar fi trebuit. 

— Eu ştiu. Ai câştigat la loterie! îşi aduse şi Jeremy contribuţia 
sardonică. Avea obrajii umflați din cauza mâncării pe jumătate mestecate. 

— Eşti pe aproape, spuse Andrea. 

— Ei bine, draga mea prietenă, dă-i drumul! Suzanne se întinse peste 
masă şi o strânse de mână. Nu ne mai face să suferim! 

— Simt că mor! Intră şi Melissa în joc. Hai odată! 

— Fi bine, chestia este că... Andrea privi la cele trei chipuri nerăbdătoare 
din jurul ei şi dintr-odată replica pe care şi-o pregătise cu grijă şi o repetase 
în minte i se păru stângace şi lăudăroasă... Că Fundaţia Bancroft a decis să 
ia legătura cu mine. Vor să fiu membru în Consiliu. Mandatar. 

— E minunat! exclamă Suzanne. 

— Şi îți dau şi bani pentru asta? întrebă Jeremy, masându-şi o bătătură de 
pe degetul arătător de la mâna dreaptă. 

— De fapt, da, spuse Andrea. Douăsprezece milioane de dolari. 

Priviri întrebătoare. 

— Este foarte generos, de fapt. Un onorariu pentru serviciu şi... 

Se opri şi se dojeni în sinea ei. Ce încrezută devenise. 


— La naiba, ascultați, vor să-mi dea... 

Dar cuvintele nu voiau să iasă. Nu putea să le rostească. Nimic nu va mai 
fi la fel după ce le va pronunţa. La asta nu se gândise. Dar şi să nu spună — 
mai ales când aveau să afle mai târziu — ar fi fost foarte supărător. Şi nu era 
pentru prima oară în seara aceea când îşi dădu seama că se îneacă cu cifra. 

— Fi bine, să spunem că este o sumă nebunească de bani. 

— Nebunească? repetă Suzanne tăios. Vrei să spui că este mai mare decât 
o cutie pentru pâine? 

— Este una dintre situațiile acelea de tipul: „Pot să-ți spun, dar va trebui 
să te ucid după aceea”? se interesă Melissa. Avusese cândva un rol într-un 
episod al unui serial, care avea o replică de felul acesta. 

— Ştiţi, eu nu înţeleg prea bine matematica asta. „Nebunească” înseamnă 
mai mare sau mai mică decât „imens”? întrebă Jeremy exasperat. 

— Fi, eşti o persoană particulară, spuse Suzanne, cu o voce care ar fi 
putut acri laptele instantaneu. Trebuie să respectăm acest lucru. 

— Douăsprezece, spuse Andrea calm. Milioane. 

Cei trei se uitară la ea încremeniţi în tăcere, până când Jeremy se înecă cu 
o gură de paste care îi alunecase greşit pe gât. Luă puţin din paharul de 
Vouvray. 

— Îţi baţi joc de mine? întrebă el în cele din urmă. 

— E o glumă, nu-i aşa? spuse şi Melissa. Sau un exercițiu de 
„ameliorare”? Melissa se întoarse către Suzanne. Pe când luam lecţii de 
actorie, la studio, mai ţii minte? Andrea mă ajuta să-mi ameliorez jocul şi 
întotdeauna am fost convinsă că se descurca mai bine decât mine. 

Andrea scutură din cap. 

— Aproape că nici mie nu-mi vine să cred, spuse ea. 

— Şi uite-aşa, omida se transformă în fluture, spuse Suzanne, iar pe 
obrajii ei apărură câteva pete roşii. 

— Douăsprezece milioane de dolari, şopti încet Melissa, aproape cântând 
silabele aşa cum făcea atunci când încerca să memoreze un rol. Felicitări! 
Sunt cum nu se poate mai fericită pentru tine! Este incredibil! 

Ultimul cuvânt fu rostit ca trei! 

— Un toast! strigă şi Jeremy şi umplu din nou paharele cu vin. 

Toţi erau entuziasmați şi veseli, dar, în momentul în care se ajunsese la 
cafea şi desert, exaltarea lor se transformase — sau poate era numai 
imaginația ei de vină? — într-un fel de invidie. Prietenele ei cheltuiau banii 
ei în imaginaţie şi inventau tot felul de scenarii cu stiluri de viaţă ale celor 


vestiți şi bogaţi, pe cât de ciudate, pe atât de banale. Jeremy povestea pe un 
ton oarecum sfidător despre un bărbat bogat pe care îl cunoştea — lucrase pe 
la ei prin curte când era adolescent — şi era „vecinul de alături, care nu-şi 
dăduse niciodată aere”; în relatarea lui se simţea un oarecare reproş, ca şi 
când Andrea nu avea să se ridice la înălțimea mogulului uzinei de 
îmbuteliere Pepsi din Doylestown, Pennsylvania. În cele din urmă, după ce 
se amintise pentru a zecea oară de Donald Trump şi de iahturile de treizeci 
de metri lungime, Andrea spuse: 

— N-am putea să vorbim despre altceva? 

Suzanne îi aruncă o privire care parcă voia să spună: „Glumeşti?” 

— Despre ce altceva am mai putea vorbi? întrebă ea. 

— Vorbesc serios, spuse Andrea. Ce mai faceţi voi? 

— Nu mă lua pe mine de sus, iubito, ripostă Suzanne, prefăcându-se 
jignită. Dar nu era aşa şi Andreea îşi dădu seama. Prietena ei se prefăcea că 
se preface că a fost insultată. 

Deci, aşa va fi de-acum înainte. 

— Doreşte cineva un ceai de plante? întrebă brusc Andrea. Simţea cum o 
ia o durere de cap. 

Suzanne privi fix la ea fără să clipească: 

— Mai ţii minte cum spuneai mereu că nu tu nu eşti una din „ăia alde 
Bancroft”? întrebă ea fără să fie răutăcioasă. Ei bine, ştii ce s-a întâmplat? 
Tocmai ai devenit aşa ceva. 


În camera întunecoasă, luminată numai de strălucirea albăstruie a 
monitorului cu ecran plat, figurile agile alergau pe clapele concave ale 
tastaturii. Ecranul se umplea şi se golea. Cuvinte, cifre. Cereri de informații. 
Cereri de acţiune. Plăţi asigurate. Plăţi revocate. Recompense acordate şi 
recompense retrase. Sancţiuni şi stimulente aplicate în mod sistematic. 
Informaţiile veneau. Informaţiile plecau. Era o reţea de computere cu 
nenumărate ale monitoare în întreaga lume, care primea şi genera impulsuri 
binare, o cascadă de unu şi zero, de porți logice în poziţie deschisă sau 
închisă, fiecare la fel de invizibilă ca şi atomii din care sunt alcătuite 
edificiile impunătoare. Instrucţiunile erau elaborate şi modificate pe cale 
digitală. Datele erau colectate, coroborate şi evaluate. Sume considerabile 
zburau ca un fulger prin lume de la o instituție financiară la alta şi ajungeau 
în conturi ascunse în interiorul altor conturi. Alte instrucțiuni erau elaborate; 
agenţi noi erau recrutaţi printr-o multitudine de scurtături. 


În cameră, chipul era luminat numai de strălucirea ecranului. Dar 
destinatarii comunicărilor nu vedeau nici măcar acest chip. Inteligența 
călăuzitoare rămânea ascunsă de ei, vaporoasă ca ceața dimineţii, depărtată 
ca soarele care o arde şi o risipeşte. O zicală veche i se potrivea foarte bine: 
„Are toată lumea în mâinile lui.” Țăcănitul tastelor aproape că se pierdea în 
zgomotul ambiental, dar acestea erau sunetele acțiunii, ale resurselor care 
trebuiau traduse în acțiune. Erau sunetele puterii. În colţul din stânga jos al 
tastaturii se aflau tastele marcate cu COMANDA şi CONTROL. Nu era atât 
o ironie, cât o calitate şi nu era deloc irosită în cazul persoanei care şedea în 
faţa computerului. 

O ultimă transmisiune codificată fu realizată şi se încheie cu propoziția: 
„Timpul este esențial”. 

Timpul — singurul lucru care nu putea fi nici comandat, nici controlat — 
trebuia să fie onorat şi respectat. 

Degetele agile alergau ţăcănind pe taste şi alcătuiră cuvântul de încheiere: 
GENESIS. 

Pentru sute de oameni de jur împrejurul planetei era un nume ca un 
jurământ. Pentru mulţi dintre ei însemna oportunitate şi le ascuţea simţul 
avariției. Pentru alții avea o semnificație cu totul diferită şi le îngheţa 
sângele în vene, era coşmarul lor cel mai cumplit. Genesis. Începutul. Dar 
al cui început? 


CAPITOLUL PATRU 


Belknap dormi tot timpul cât dură zborul până la Roma -— fusese 
întotdeauna foarte mândru de capacitatea lui de a înmagazina somn, dacă 
avea ocazia dar somnul lui era agitat, bântuit de amintiri, chiar chinuit de-a 
dreptul. Şi, când se trezi din amorțeală, amintirile îi năpădiră mintea, 
năpustindu-se asupra lui ca muştele pe un cadavru. Pierduse atât de mult în 
viaţă, dar acum refuza să-l lase pe Rinehart să confirme acest carusel al urii: 
distrugerea celor la care ţinea cel mai mult. Simţea uneori că e un fel de 
blestem, ca acela din tragedule greceşti. 

Cândva, viaţa lui va fi diferită. Cândva, întrucât în tinereţe fusese lipsit 
de familie, Belknap va deveni familist. Amintirile se năpustiră din nou peste 
el, țâşnind din întuneric, ocolindu-i voinţa şi întorcându-se mereu ca să-l 
rănească din nou. 

Nunta ca atare fusese un eveniment discret. Câţiva prieteni şi colegi de la 
Biroul de Informaţii de Cercetare de la Departamentul de Stat unde Yvette 
lucra ca traducătoare. Câţiva dintre colegii lui Belknap, ai căror părinți 
muriseră de mult şi care nu mai aveau rude apropiate. Jared, fireşte, fusese 
cavalerul lui de onoare, iar prezenţa lui protectoare şi prietenească era un fel 
de binecuvântare în sine. Prima noapte a lunii lor de miere de la Punta 
Gorda, în Belize, marca sfârşitul unei zile încântătoare. Văzuseră papagali 
şi tucani cocoțați în copaci, delfini care zburdau în apele azurii, fuseseră 
uluiți de urletele maimuţei urlătoare — erau aproape ca mugetul oceanului — 
înainte să afle de unde veneau. Înainte de masa de prânz, luaseră o barcă şi 
se duseseră până la un mic recif, vizibil ca o linie de surf alb la jumătate de 
milă depărtare de țărm, iar când făcuseră scufundările o altă lume minunată 
li se deschisese în fața ochilor. Erau culorile vibrante ale coralilor, dar şi 
nenumăratele străluciri ale peştilor electrici. Yvette le ştia numele şi chiar în 
mai multe limbi — urmare a faptului că tatăl ei fusese diplomat şi fusese 
trimis la post în principalele capitale europene. Era încântată să-i arate 
bureții purpurii, peştele baslet multicolor, peştele-papagal — cu nume atât de 
ciudat pentru astfel de creaturi. Când se apropiară de un peşte care arăta ca 
un evantai japonez, cu dungi delicate albe şi portocalii, Yvette îi atinsese 
mâna şi ieşiseră la suprafaţă. 


— Acesta este peştele-leu, iubirea mea, îi spusese ea, cu ochii căprui 
strălucind de apă. Este mai bine să-l admirăm de la distanță. 

Îi explicase că ţepii de pe spate eliberează o toxină foarte puternică. 

— Este ca o floare subacvatică, nu-i aşa? Aşa cum spunea şi Baudelaire: 
„Acolo unde este frumuseţea, găsim şi moartea”. 

Belize nu era paradisul; ştiau amândoi că acolo este şi multă sărăcie şi 
violenţă şi nu foarte departe de ei. Dar era frumos şi frumuseţea aceasta 
conţinea un anumit adevăr. Cel puţin adevărul despre ei înşişi; capacitatea 
lor de a percepe sublimul şi de a se lăsa transportaţi de el. La recif simţise 
ceva ce ar fi vrut să rețină. Ştia că, la fel după cum peştele acela strălucitor, 
electrizant arăta anost şi cenuşiu când era scos la suprafaţă şi adevărul lui 
interior nu putea să supravieţuiască în existenţa zilei sale de lucru. „Atunci 
conştientizează asta acum, îşi porunci el”. 

Seara aceea cu lumină de lună: amintirea era fragmentară, întreruptă, 
erau numai câteva bucățele. Nu le putea recupera din memorie fără să 
sângereze. Fragmente. Yvette zăcuseră mult timp pe nisip. Se simţise oare 
vreodată atât de lipsit de griji? Niciodată mai înainte şi cu siguranţă 
niciodată după aceea. Îşi amintea de Yvette, cum alerga spre el pe plaja 
privată. Era goală, iar părul — care reuşea să rămână auriu chiar şi în lumina 
argintie a lunii — îi flutura pe umeri. În ochi îi strălucea bucuria. Nu 
observase în acel moment un mic vas pescăresc ancorat în larg. Două 
străluciri de lumină de la vas. Văzuse oare cu adevărat luminile acelea sau 
şi le imaginase după aceea, când încercase să înțeleagă ceea ce văzuse: 
glonţul care îi străpunsese gâtul — gâtul ei atât de moale, de dulce; glonţul 
care îi străbătuse trunchiul? Ambele erau proiectile de mare calibru şi, în 
combinaţie, mortale pe loc. Numai că nu văzuse nici gloanțele, ci numai 
consecinţele acestora. Îşi amintea că Yvette se prăbuşise spre el, ca şi când 
ar fi vrut să-l îmbrăţişeze şi că mintea lui paralizată avusese nevoie de 
câteva momente lungi până să înţeleagă ce se întâmplase. Auzise un muget 
— ca strigătul gutural îndepărtat al maimuţei urlătoare, care se lovea de 
valuri, dar mult mai puternic — şi nu-şi dăduse seama imediat că ieşise chiar 
din pieptul lui. 

Unde este frumuseţe acolo găsim şi moartea. 

În legătură cu înmormântarea de la Washington îşi amintea mai ales că 
ploua. Un pastor spunea ceva, dar era ca şi când în capul lui Belknap 
sunetul ar fi fost închis. Un străin îmbrăcat în negru cu o expresie de tristețe 
profesionistă pe față, un străin ale cărui buze se mişcau — recitând, fără 


îndoială, nişte rugăciuni şi rostind frazele obişnuite de consolare — dar ce 
avea omul acesta în comun cu Yvette? Era şocat de caracterul real al tuturor 
lucrurilor care îl înconjurau. Se afunda din nou tot mai adânc în amintiri, 
încercând să scoată de acolo adevărul incandescent pe care îl trăise în ziua 
aceea la reciful de corali. Nu mai rămăsese nimic. Nu-şi amintea de 
amintire. 

Nu mai erau nici Belize, nici plaja, nici Yvette, nici frumuseţe nici adevăr 
atemporal; era numai cimitirul, o pajişte de vreo treizeci de acri de verdeață 
agresivă pe malul râului Anacostia. Dacă nu ar fi fost prezenţa puternică a 
lui Jared Rinehart, nu credea că ar fi reuşit să supravieţuiască. 

Rinehart era o stâncă. Singurul punct stabil din viaţa lui. O jelise pe 
Yvette împreună cu Belknap, dar plânsese încă şi mai mult pentru prietenul 
lui. Însă lui Belknap nu-i plăcea să fie compătimit, iar Rinehart ştia foarte 
bine lucrul acesta şi îşi temperă compasiunea cu ironia muşcătoare. 

— Dacă n-aş şti ce ştiu, Castor, îi spusese Rinehart la un moment, 
punând un braţ pe umărul prietenului şi strângându-l cu o căldură care îi 
contrazicea vorbele, aş zice că eşti piază rea. 

Cu toată durerea sfâşietoare pe care o simţea, Belknap reuşi să 
zâmbească şi chiar să râdă. Apoi întâlni privirea lui Rinehart. 

— Ştii că am să fiu întotdeauna alături de tine când o să ai nevoie, 
spusese calm prietenul lui. Vorbea simplu, direct: un jurământ de sânge 
făcut de un luptător în faţa altuia. 

— Ştiu, răspunsese Belknap, iar cuvintele îi rămăseseră pe jumătate 
blocate în gâtlej. Ştiu. 

Şi ştia. 

O legătură inviolabilă de loialitate şi onoare. Era un adevăr profund. La 
Roma, adevărul va trebui să-l susțină. Cei care îi făcuseră rău lui Pollux nu 
puteau scăpa niciodată de Castor. Renunţaseră la dreptul lor la o viață în 
siguranţă. 

Renunţaseră la dreptul la viaţă. 


Limuzina care sosi acasă la Andrea era absurd de nelalocul ei: un 
Mercedes-Benz 560 SEL — lungă, zveltă, neagră. Pe strada ei modestă cu 
case mici, arăta la fel de ciudat ca un armăsar Lipiţan. Dar şedinţa 
consiliului fusese programată pentru după-amiaza aceasta şi, aşa cum îi 
explicase Horace Linville, ca să ajungă la sediul fundaţiei trebuia să meargă 


pe mai multe drumuri nemarcate din Westchester County. Aşa că trimiseseră 
o maşină după ea. N-avea rost să se rătăcească. 

Spre sfârşitul călătoriei de două ore, şoferul trecu de pe un drum îngust 
pe altul, evident, vechi drumuri pentru vaci, care nu fuseseră pavate decât 
recent. Drumurile nu aveau tăblițe indicatoare. Încercă să ţină minte 
succesiunea de cotituri, dar nu era sigură că ar fi putut să parcurgă traseul 
din nou de una singură. 

Katonah, localitatea aflată la patruzeci de mile nord de Manhattan, era o 
combinație aparte de rusticitate şi bogăţie. Satul propriu-zis, care făcea 
parte din municipiul Bedford, era o adevărată insulă de farmec victorian, 
dar adevărata acţiune se găsea la periferiile lui împădurite. Acolo avea şi 
familia Rockefeller un castel impresionant, la fel finanțistul internațional 
Soros şi mulți alți miliardari, care nu aveau nici un fel de profil public. Din 
anumite motive, oamenii care îşi duceau viaţa într-o bogăție de neimaginat 
se vedeau locuind în Katonah. Sătucul fusese numit după un şef de trib 
indian de la care fusese achiziționat în secolul al XIX-lea şi, cu tot farmecul 
lui rural, spiritul comercial — vânzarea şi cumpărarea de proprietăți, 
cunoştinţe şi suflete — nu scăzuse defel în anii care urmaseră. 

Drumul plin de denivelări începea să pună la grea încercare până şi 
suspensiile şi pernele Mercedesului. 

— Îmi cer scuze că zgâlţâie puţin, spuse sobru şoferul. 

Zona prin care treceau era uşor împădurită, terenul agricol nefolosit 
fusese recuperat de pădure în ultimele câteva decenii. În cele din urmă, se 
zări o casă de cărămidă drăguță — o casă de cărămidă roşie aparentă în stil 
georgian, ornamentată cu tocuri de ferestre şi uşi din calcar de Portland. 
Trei etaje şi un acoperiş mansardat — o clădire impunătoare, fără a fi 
pretențioasă. 

— E superbă! spuse Andrea încet. 

— Asta? Şoferul tuşi, încercând să-şi ascundă chicotitul. Aceasta este 
poarta. Fundaţia este cam la jumătate de milă mai departe, pe alee. 

La apropierea maşinii, o parte din gardul înalt din fier forjat ornamentat 
cu spade se deschise şi intrară pe o alee mărginită de tei. 

— Dumnezeule mare! exclamă Andrea câteva minute mai târziu. Ceea ce 
de la depărtare părea un fel de colină, o umflătură a pământului se înfățişa 
acum ca o structură imensă, plină de linii curbe din țiglă şi piatră, ceva 
vechi, dar neobişnuit. Nu avea nimic din grandoarea căutată a vechii case 
englezeşti de ţară — nu era o zidărie în stil gotic; nu avea nici vitralii, nici 


aripi laterale, nici curți interioare. Era alcătuită din forme simple — conuri, 
coloane, dreptunghiuri — şi construită din lemn şi gresie excavată pe plan 
local. Paleta de culori de pământ — nuanţe bogate de roşu ruginiu, sepia, 
cafeniu roşcat — o făcea să se confunde uşor cu peisajul înconjurător. Şi din 
acest motiv era încă şi mai uluitoare atunci când o priveai de aproape, aşa 
cum făcea Andrea în momentul de față, sesizând dimensiunea şi eleganța 
fiecărui detaliu: verandele cu arcade ovale, zidurile terminate cu creneluri 
zimţate, formele uşor asimetrice. Era imensă, totuşi deloc ostentativă, astfel 
încât imensitatea ei părea ceva natural, nu un artificiu de construcție. Andrei 
1 se tăiase respirația. 

— Este o frumuseţe, fu de acord şi şoferul. Dar doctorul Bancroft nu o 
foloseşte prea des. Dacă ar fi fost după el, ar fi vândut-o de mult şi s-ar fi 
mutat într-o pensiune cu cazare şi mic dejun. Dar statutul Fundaţiei nu 
permite asta. 

— Foarte bine face. 

— Presupun că acum vă aparţine în parte. 

Maşina se opri într-o zonă de parcare cu pietriş aflată de o parte a clădirii 
uriaşe. Andrea simţi că i se înmoaie genunchii când pătrunse de pe veranda 
joasă în holul inundat de lumină. Se simţea un miros de ceară de mobilă şi 
de lemn vechi. O femeie cu atitudine rigidă o întâmpină imediat cu un 
biblioraft în mână. 

— Ordinea de zi, îi spuse femeia cu părul de culoarea aramei şi nasul 
îndreptat în sus. Suntem încântați să vă avem în Consiliu. 

— Locul acesta este uluitor! spuse Andrea făcând un gest de jur 
împrejurul ei. 

Părul dat cu fixativ al femeii abia dacă se mişcă puţin când ea dădu 
viguros din cap. 

— A fost construit în 1915, după planurile lui H. H. Richardson, aşa ni s- 
a spus — un proiect pe care nu a apucat să-l vadă realizat în timpul vieții. 
Treizeci de ani după moartea lui, omenirea era în război, iar ţara tocmai se 
pregătea să se arunce şi ea în foc. Erau vremuri grele. Dar nu pentru familia 
Bancroft. 

Aşa este, îşi spuse Andrea în gând, circula o poveste despre un anume 
Bancroft care făcuse avere în timpul Primului Război Mondial din comerțul 
cu muniții. Interesul ei de istoric nu se extinsese niciodată şi asupra familiei 
tatălui ei, dar ştia elementele de bază. 


Camera Consiliului de Administraţie era la etajul al doilea. Avea mai 
multe ferestre largi care dădeau spre o grădină terasată, o adevărată cascadă 
de culori vibrante. Andrea fu însoțită spre un scaun pe una dintre laturile 
mesei lungi, un fel de masă de banchete în stil georgian, la care mai stăteau 
cel puţin o duzină de alte persoane, administratori şi membri ai personalului 
fundației. Un serviciu elegant de ceai şi de cafea se afla într-unul dintre 
colţurile camerei. Bărbaţii şi femeile din jurul mesei sporovăiau încet între 
ei şi, în timp ce răsfoiau oarecum demonstrativ paginile bibhoraftului, 
Andrea auzea referiri la tot felul de lucruri care o depășeau cu mult: aluzii 
la cluburi de care nu auzise niciodată, nume de mărci care ar fi putut fi 
iahturi, dar la fel de bine pentru ea mărci de trabucuri, directori responsabili 
cu admiterea la şcoli cu nume răsunător de care nu auzise în viaţa ei. Pe o 
uşă aflată la celălalt capăt al încăperii apărură doi bărbaţi îmbrăcați în 
costume elegante, însoțiți de un asistent mult mai tânăr. Murmurul 
conversațiilor încetă treptat. 

— Aceştia sunt responsabilii cu programele din cadrul fundaţiei, îi 
explică Andrei bărbatul care şedea în dreapta ei. Înseamnă că începe 
spectacolul. 

Andrea se întoarse către vecinul ei: uşor buhăit, cu părul cărunt, cu o 
cantitate mai mult decât generoasă de gel care păstra perfect urmele 
pieptenelui. Chipul lui bronzat nu se potrivea cu mâinile albe şi fără păr, iar 
smocurile de păr din jurul frunţii dobândiseră o uşoară nuanţă portocalie. 

— Eu sunt Andrea, spuse ea. 

— Simon Bancroft, spuse bărbatul, cu o voce umedă şi zornăitoare. Ochii 
lui erau cenuşii, de culoarea oţelului şi lipsiţi de expresie. 

Fruntea îi rămânea imobilă într-un mod straniu, decise ea. Sprâncenele 
abia dacă 1 se mişcau atunci când vorbea. 

— Eşti fata lui Reynold, nu-i aşa? 

— Da, este tatăl meu, răspunse ea, insistând asupra acestei idei. Nu era 
fata lui Reynold; dacă era să fie fata cuiva, atunci era fata Laurei. 

Vlăstarul renegatei. 

Simţi un val de ostilitate faţă de bărbatul de lângă ea, ca şi când ar fi fost 
vorba despre o duşmănie ancestrală resimţită de sângele ei. În mod straniu, 
senzația îi trecu repede. Ceea ce o deranja cu adevărat nu era faptul că se 
simţea nelalocul ei; dimpotrivă, o supăra tocmai faptul că simţea că acolo îi 
este /ocul. Exclusă, dar inclusă. Acum care din două era? 

Dar dacă tocmai ea era cea care trebuia să decidă? 


„Dă drumul câinelui, îşi spuse Todd Belknap răutăcios. Dă drumul 
câinelui infernului.” 

Toate capacele de canal din Roma purtau inscriptia SPQR: Senatus 
Populusque Romanus, Senatul şi Poporul Roman. 

Cândva fusese un gest politic măreț, reflectă el. Acum, la fel ca şi alte 
multe gesturi politice, era numai ceva mai mult decât un logo. Cu o mică 
rangă, agentul deschise capacul şi cobori pe scara luminatorului, până 
ajunse într-un spațiu fetid de şapte metri înălțime şi un metru şi jumătate 
lățime. Aprinse lanterna şi plimbă raza de lumină de jur împrejur, ca să 
inspecteze locul. Zidurile cavernei de ciment erau pline de insecte de apă. 
Fel de fel de cabluri, cele mai multe de grosimea unui trabuc, se întindeau 
pe ambele părți, ca nişte draperii de toate culorile — negru, oranj, roşu, 
galben, albastru. Cabluri telefonice cu o vechime de peste cincizeci de ani 
se întindeau alături de coaxialul din anii '70 şi '80 şi cablurile modeme din 
fibră optică instalate recent de întreprinderile de servicii ca Enel sau ACEA. 
Culorile învelişului exterior probabil că însemnau ceva pentru cei mai mulți 
dintre oamenii care conduceau o dubă de serviciu Enel şi purtau uniforma 
de lucrători la Enel, îşi spuse Belknap. Ei bine, el urma să fie o excepție. 

Picăturile de apă formate pe tavan câştigau putere şi cădeau la intervale 
regulate. Belknap îşi consultă busola mică luminiscentă. Vila era cam la 
cinci kilometri în faţă şi parcurse uşor cea mai mare parte a distanței, căci 
tunelul cu principalele utilități mergea paralel cu strada. 

„Nu poţi să ţii departe un om bun, mormăi el în sinea lui. Sau pe unul 
rău.” 

Toate amenințările şi protestele lui Will Garrison trecuseră prin Belknap 
ca o farfurie cu scoici stricate. Exagerase uneori în trecut? Fără îndoială. 
Belknap nu era omul care să aştepte să se facă verde ca să traverseze strada. 
Nu se pricepea la hârţoage. Arcul universului este lung, dar se îndoaie către 
dreptate, spusese un profet, iar Belknap spera că este adevărat. Şi, dacă dura 
prea mult, Belknap era foarte bucuros să-l ajute să se îndoaie. 

Nu era genul introspectiv, dar nici nu-şi făcea iluzii cu privire la el însuşi. 
Putea să fie irascibil, înfierbântat, ba chiar brutal, fără îndoială. Erau 
momente — ce-i drept, rare — când furia îi întuneca voinţa conştientă şi în 
acele momente ştia că arăta probabil ca un posedat. Preţuia mai presus de 
orice loialitatea; aceasta era o forță motivatoare în viaţa lui. Nu putea să-şi 
imagineze nimic mai demn de dispreţ decât lipsa de loialitate — numai că 


aici nu era vorba despre imaginaţie. Convingerea lui era viscerală, făcea 
parte din însăşi fiinţa lui. 

Puntea pe care mergea avea o lipsă de vreun metru acolo unde tunelul, 
urmând configurația străzii de deasupra, făcea o cotitură. Belknap o observă 
la timp şi sări peste ea. Uneltele pe care le avea cu el — ranga, lansatorul cu 
gheară şi celelalte — i se izbiră neplăcut de coapsă. Deşi lansatorul cu gheară 
era un model compact, cu carcasa dintr-un polimer uşor, era totuşi 
voluminos, iar cele trei gheare alunecau mereu din curelele de fixare. 

În pofida tuturor raţionamentelor lui Garrison, Belknap simţea că trebuie 
să fie o legătură între asasinarea lui Ansari şi dispariţia lui Jared Rinehart. 
Dar nu se putea baza numai pe instincte. Prietenii lui Belknap de la 
Operaţiuni Consulare — prietenii adevăraţi — nu aveau de gând s-o rupă cu el 
din cauza furtunii de rahat declanşate de Garrison şi, când insistase pe lângă 
unul dintre ei, aflase câteva lucruri interesante din rapoartele spionilor. Erau 
numite „canale nespecificate”, adică surse extrem de confidențiale şi, aşa 
cum îl avertizase prietenul lui analist, imaginea era încă destul de neclară. 
Dar existau indicii preliminare că răpitorii lui Rinehart erau fie înrolați, fie 
cooptați de o altă organizație, mult mai redutabilă. Stăpânii-marionetă 
aveau stăpâni-marionetă. Asasinarea lui Khalil Ansari se încadra în acest 
şablon: preluarea violentă a unei reţele de către alta mai puternică. 

Probabil că era acum aproape de vilă. Dar drumul pe care îl urmase nu-l 
ducea chiar la vilă. Cablul intra în casă prin tuburi dure de PVC care aveau 
un diametru de numai câţiva centimetri. Conductele de apă şi canalizare 
erau la mai puţin de treizeci de centimetri distanță. După ce studiase 
planurile arhitectonice împreună cu un geodez, Belknap îşi dăduse seama că 
mai există şi o altă posibilitate de a intra. Cele peste trei sute de kilometri de 
sisteme de apeducte romane — dintre care toate erau subterane, mai puţin 
vreo cincizeci de kilometri — necesitau zeci şi sute de oameni care să le 
întrețină şi să le curețe şi care munceau sub supravegherea aşa-numitului 
Curator Aquarum, îngrijitorul Apelor. Iar acesta insistase întotdeauna ca 
toate conductele să fi construite cu ferestre de vizitare instalate la intervale 
regulate pentru a asigura accesul la ele în vederea inspecției şi a reparațiilor. 
În labirintul de tuneluri de sub străzile Romei, tunelurile utilităţilor moderne 
se intersectau în mod regulat cu apeductele lui Traian. Belknap se uită din 
nou la busolă şi la un dispozitiv ca un pedometru, care măsura înclinația pe 
orizontală. Cu ajutorul celor două instrumente reuşea să-şi stabilească 
poziția. Se opri în faţa unei porți cu balamale şi porni pe un tunel vecin, pe 


unde treceau conductele principale de gaz şi de apă. Aerul era stătut ca într- 
un şanţ, plin de mirosul diverselor mucegaiuri care creştea aici de secole. În 
timp ce canalele pentru utilităţi mergeau aproape paralel cu strada de 
deasupra, spaţiul cavernos în care pătrunsese începu curând să coboare şi 
fiecare pas îl ducea mai adânc şi mai adânc în interiorul pământului. Iar 
aerul părea să devină din ce în ce mai dens şi mai sulfuros pe măsură ce 
cobora mai adânc. 

Tunelul — care în acest punct semăna mai mult cu o cavernă, după atâtea 
secole, cu tavanul prăbuşit şi pardoseala acoperită de moloz şi pietre, mai 
asemănător cu o formațiune geologică naturală decât cu o conductă 
construită de mâna omului — se îngusta şi apoi devenea tot mai scund, astfel 
că, pentru a ajunge la destinaţie, trebuia să se întoarcă şi să facă drumul 
înapoi prin acest labirint subteran. Probabil că prin unele din aceste locuri 
nu mai trecuse nici o ființă umană de câteva secole. 

Pe sub casca de protecţie, părul îi era ud leoarcă de sudoare; trebui să se 
oprească şi să-şi lege o batistă pe frunte în stil de bandană, ca să oprească 
transpirația să-i intre în ochi. După calculele lui, era chiar sub vilă, dar cam 
la vreo cincisprezece metri sub ea, în adâncul pământului. 

Poarta de avarie din subsol indicată de schema arhitectonică fusese cea 
care îi dăduse ideea. Nu era ceva neobişnuit în vilele construite deasupra 
unor conduce de apă acum goale, cel puţin aşa se pare. Aceasta era cea mai 
uşoară modalitate de a scăpa de apa de la inundații în cazul ploilor 
puternice. Pentru ca să nu se înfunde, se săpa un puț vertical până când 
întâlnea aceste tuneluri romane. 

Ajustă lumina lanternei la maximum şi plimbă raza de lumină înainte. 
După câteva minute de căutare, descoperi o moviliţă de pământ acoperită de 
licheni pe pardoseala de piatră a tunelului şi deasupra ei, mult deasupra ei — 
trebui să-şi pună la ochi un mic binoclu — era un grilaj. Desfăcu lansatorul 
cu gheară, ținti în sus, direct pe verticală şi apăsă pe declanşator. Cu un 
şuierat subțire, gheara porni în sus, trăgând după ea câteva sfori de 
polipropilenă. Un clinchet îi spuse că gheara se agăţase în ceva. Trase de 
sfori cu putere şi înţelese că era prins zdravăn. Mai trase o dată şi funiile de 
propilenă se transformară într-un fel de scară. Părea slabă şi fragilă, dar 
aparențele sunt înşelătoare. Structura microfilamentului împletit de câteva 
ori putea să ţină obiecte de câteva ori mai grele ca el. 

Începu cățărarea. Treptele erau la şaizeci de centimetri între cele două 
funii principale împletite şi, după ce parcurse o treime din distanţă în sus, o 


alunecare a piciorului ar fi fost fatală. Fireşte, tot acest efort ar fi fost 
zadarnic dacă cineva ar fi fost deja în subsol şi ar fi văzut cârlgul agăţat de 
grilaj. Dar erau extrem de puţine şanse să se afle acolo cineva. Un paznic 
făcea, fireşte, o verificare de siguranţă — luase în calcul şi asta — dar numai o 
dată sau de două ori pe noapte. 

Grilajul — când în cele din urmă ajunse la el — era greu, să fi avut vreo 
sută de kilograme de oţel şi stătea fixat prin însăşi greutatea lui. Scara de 
frânghie nu-l putea ajuta să-l ridice. Belknap simţi cum i se strânge 
stomacul. Să ajungi aşa de aproape... La numai câţiva centimetri... 

Disperat, se uită în jur la căptuşeala puţului, acolo unde întâlnea canalul 
de drenaj din subsol. Acolo fusese instalat un guler de oțel, ca gura unei 
pâlnii şi cu mica lui rangă reuşi să îndoaie materialul în două locuri, ca să-şi 
facă loc pentru picioare. Îşi fixă picioarele în peretele opus al puţului şi 
începu să împingă în sus. Era o poziţie nefirească coatele îi erau mai sus 
decât umerii în momentul în care începuse să împingă. Grilajul masiv nu se 
clintea din loc. 

Inima lui Belknap începu să bată ca un ciocan, nu atât din cauza 
efortului, cât a sentimentului de frustrare, pe care încerca să-l țină sub 
control, ca să nu se transforme în disperare. Se gândea la Jared Rinehart, 
care era ţinut undeva de slugoii lui Ansari şi era prada bunului lor plac. „Îţi 
alegi prietenii cu grijă, spusese Jared odată. lar după aceea nu-i dezamăgeşti 
niciodată.” Oare Belknap o să-l dezamăgească? 

Belknap cunoştea mulți oameni care îşi pierduseră viaţa, fără nici un 
motiv, pe teren sau acasă la ei. Mac Marin ,„Muntele” supravieţuise în zeci 
de operaţiuni de mare risc pentru a muri acasă, când făcuse un anevrism 
undeva în creier. Mickey Dummett — un bărbat al cărui piept era marcat de 
patru cicatrice de pe urma rănilor de intrare ale gloanţelor — murise într-o 
intersecție, când un camion nu-i acordase prioritate. Alice Zahavi fusese 
împuşcată mortal în timpul unei operațiuni, dar o operaţiune concepută atât 
de prost de la birou, că nu ar fi avut nici o justificare tactică sau 
informațională nici dacă totul ar fi mers bine. Erau bărbați şi femei de 
calitate cărora destinul le dăduse morți fără sens, jalnice. Belknap respiră 
adânc. Să-şi dea viaţa ca să-l salveze pe un om ca Jared Rinehart — nu exista 
nimic mai nobil decât asta. Într-o epocă în care eroismul era o calitate pe 
cale de dispariție, îşi putea imagina morți mai rele decât a lui, dar numai 
foarte puţine mai bune. 


Belknap se repezi în sus cu toată puterea şi cu fiecare fibră a trupului, 
făcând dovada unei forţe ieşite din comun, venită de undeva, din 
străfunduri. 

Grilajul se mişcă. 

În sus şi într-o parte. Împinse discul masiv mai mult într-o parte, exact 
atât cât era nevoie ca să-şi strecoare o mână pe lângă el, apoi se folosi de 
cealaltă mână ca să-l împingă mai departe. Şi astfel, la patruzeci de minute 
după ce îşi parcase dubiţa de la serviciul de utilităţi, intra exact în locul pe 
care se străduise atât de disperat să-l evite: palatul executat după 
specificaţiile cu totul speciale şi foarte ciudate ale răposatului Khalil Ansari. 

Şi acum urma partea care i se părea întotdeauna cea mai grea lui 
Belknap. 

Aşteptarea. 


Katonah, New York 


În timp ce ofiţerii de program se lansau în prezentări, Andrea se 
concentră mai întâi pe propria atitudine, căci dorea să pară sigură de sine. 
Dar foarte curând se trezi antrenată în febra prezentărilor. Acestea ar fi putut 
fi oarecum călduţe. Dar Andrea nu reuşea să nu fie uimită de cât de ample 
erau activitățile fundației. Proiecte de aprovizionare cu apă şi campanii de 
vaccinări în Lumea a Treia, programe de alfabetizare în Munţii Apalaşi, 
programe pentru eradicarea poliomielitei în Africa şi în Asia, programe 
pentru furnizarea de suplimente micronutriţionale în toate regiunile 
subdezvoltate ale lumii. Fiecare dintre funcționarii fundaţiei vorbea despre 
proiectele de care răspundea în termeni foarte precişi: costuri, perspective, 
planuri, evaluarea eficienţei. Limbajul folosit era neutru, obişnuit, fără fraze 
bombastice. Dar discutau despre chestiuni absolut remarcabile: proiecte 
care urmau să schimbe viaţa a mii de oameni. Într-unul dintre ele era vorba 
despre construirea unor conducte de aprovizionare cu apă în regiunile 
sărace, care ar fi permis irigarea şi practicarea unei agriculturi adevărate, 
acolo unde până atunci nu fusese posibilă decât cultivarea pământului la 
limita subzistenței. Câteva fotografii expuse pe monitorul de pe perete 
prezentau totul foarte convingător: deşertul era într-adevăr convins să 
înflorească. 


La fel ca şi Fundaţia Rockefeller, Bancroft avea birouri în toată lumea, 
dar avea grijă să-şi menţină costurile sub un control foarte strict. Din nou şi 
din nou, prezentatorii transmiteau o etică a omului de afaceri care înțelege 
să „ofere o valoare în schimbul banilor”, o viziune cu totul nouă pentru o 
organizaţie de binefacere, îşi spuse ea, mai ales pentru că, în contextul dat, 
„valoarea” se referea la vieţi salvate, la uşurarea suferințelor. 

Poate că lucrul acesta nu ar fi trebuit să pară surprinzător, reflectă ea, 
dacă ne gândim la persoana care se afla în spatele acestei fundaţii. 

Paul Bancroft. Era un nume care trezea emoţii şi admiraţie. Doctorul 
Bancroft fusese întotdeauna un om discret: nu-i plăcea să se îmbrace în 
costume elegante cu cravată neagră şi să-şi vadă numele în rubrica mondenă 
a ziarelor. Dar ceea ce nu putea fi ținut ascuns era geniul lui multivalent. 
Andrea îşi amintea că, pe când frecventa un curs special de baze ale 
economiei, fusese obligată să înveţe funcțiile multivariaționale cunoscute 
sub numele de teorema Bancroft şi, făcând săpături mai adânci, descoperise 
că acela care o enunţase era un văr de-al ei. Dr. Bancroft încă nu împlinise 
treizeci de ani când adusese contribuţii esențiale la teoria jocului şi la 
aplicaţiile acesteia în filosofia amorală. Dar genul de înţelepciune care se 
afla la temelia fundației era mai practic. Fusese vorba despre o serie de mai 
multe investiții extrem de inspirate, care transformaseră averea — şi aşa 
frumoasă a familiei — într-o sumă uriaşă şi o Fundaţie de nivel mic spre 
mediu într-o Societate care se răspândise în întreaga lume. 

Prezentarea de la ora trei a fost făcută de un responsabil de program pe 
nume Randall Heywood: un bărbat cu faţa roşie, scorțoasă, care te lăsa să 
ghiceşti că petrecuse prea mulți ani sub soarele tropical, un cap în formă de 
glonţ cu părul negru tuns perie. Domeniul era medicina tropicală şi 
răspundea de programul care direcționa fonduri către cercetarea şi 
dezvoltarea tratamentelor împotriva malariei. Nouăzeci de milioane de 
dolari urmau să fie transferați pentru începerea unui proiect la Institutul 
Medical Howell, alte nouăzeci unui grup de la Johns Hopkins. Heywood 
vorbi pe scurt despre „țintele moleculare”, despre protocoalele de vaccinare 
şi despre problemele speciale ridicate de agentul patogen şi de ineficiența 
vaccinurilor existente pe piaţă la ora actuală. Vorbi şi despre milioanele de 
vieți care erau secerate anual de cel mai agresiv parazit al malariei 
Plasmodium falciparum. 

Un milion de vieţi? Date statistice? Dat abstracte? O tragedie. 


Heywood vorbea cu o voce joasă. Avea ceva ameninţător. „Ca un nor de 
furtună în zori”, îşi spuse Andrea. 

— Rezultatele de până acum... ei bine, nu vedem nici un fel de 
descoperire epocală profilându-se la orizont. Nimeni nu doreşte să promită 
mai mult decât poate face. Tot acest domeniu reprezintă o serie de speranţe, 
urmată de o serie de speranţe strivite. Dar nu renunțăm. 

Ochii  prezentatorului se plimbară prin încăpere, invitându-i pe 
participanţi să pună întrebări. Andrea îşi aşeză ceaşca de ceai Jos, cu un 
clinchet care se auzi clar, căci era mai politicos să faci aşa decât să-ţi dregi 
glasul, se gândise ea. 

— Vă rog să mă iertați, eu sunt nouă aici, dar mai înainte ni s-a spus că 
fundația caută domenii care sunt insuficient deservite de piaţă. 

Făcu o pauză plină de înţelesuri. 

— Da şi vaccinurile reprezintă un exemplu foarte bun în acest sens, spuse 
Heywood, dând din cap cu înţelepciune. Valoarea unui vaccin este mai mare 
decât valoarea lui propriu-zisă, pentru că, dacă sunt vaccinat, asta te ajută şi 
pe tine. Nu mai pot să răspândesc agentul patogen altor oameni şi, fireşte, 
societatea nu mai plăteşte costurile asociate cu concediul meu medical, 
absenţele de la şcoală, spitalizarea etc. Un economist din domeniul sănătății 
vă va spune că valoarea lui pentru comunitate poate fi de douăzeci de ori 
mai mare decât plăteşte persoana pentru el. Şi tocmai de aceea guvernele au 
investit întotdeauna direct în vaccinări. În ultimă instanță, este un bun 
public, la fel cum sunt şi canalizarea, apa potabilă şi altele asemenea. În 
acest caz însă, boala afectează în mod deosebit zonele cele mai sărace ale 
lumii, acolo unde pur şi simplu nu există resurse pentru aşa ceva. Locuri 
precum Uganda, Botswana sau Zambia au un buget anual pentru sănătate 
care reprezintă cam 15 dolari pe cap de locuitor. La noi, avem aproape cinci 
mii de dolari. 

Andrea se uita la Heywood în timp ce acesta vorbea. Faţa lui roşie făcea 
ca ochii albaştri să pară şi mai palizi decât erau în realitate. Avea o 
constituţie robustă, mâinile mari cu unghiile roase până în carne. Era un gen 
de bărbat cu care avea oarecare experiență: un bărbat stăpân pe meseria 
lui... Dar cu stomacul sensibil. Un dur cu maxilarul de sticlă. 

— Asta dă o nouă perspectivă situației, spuse Andrea. 

— Este vorba despre un calcul la dolar şi la cent. Companiile 
farmaceutice sunt nemaipomenite când sesizează că există o piață adevărată 
pentru un medicament. Dar nu au nici un fel de interese financiare să 


cheltuiască sume mari de bani cu dezvoltarea unor tratamente pentru 
oameni care nu-şi pot permite să le plătească. 

— Şi aici intervine rolul Fundaţiei Bancroft. 

— Da, aici intervenim noi, spuse Haywood încuviințând posomorât din 
cap. Neofitul prindea repede. În esenţă, noi încercăm să declanşăm 
lucrurile. 

Se pregătea să-şi strângă hârtiile, dar Andrea nu terminase încă. 

— Vă rog să mă iertaţi, spuse ea, am lucrat până acum în domeniul 
comercial şi financiar, poate că am o privire deformată. Dar, în loc să 
încercăm să stimulăm echipele şi să le împingem înainte, de ce să nu le 
oferim un stimulent acelora dintre ele care rezolvă problema? 

— Poftim? 

Heywood îşi masa rădăcina nasului. 

— Să punem un vas cu aur la capătul curcubeului. 

În jurul mesei se stârni un val de agitație uşoară. Andrea simţi că roşeşte. 
Îi păru rău că deschisese gura. „Dar am dreptate, îşi spuse ea încăpăţânată. 
Nu-i aşa?” 

— Este greu să direcționezi inovaţia. Dar presupun că sunt sute de 
laboratoare şi grupuri de cercetare — la universităţi, la institutele de 
cercetare nonprofit, la firmele de biotehnologie — care ar putea să descopere 
ceva dacă ar încerca. Facem în aşa fel încât să merite pentru toți să 
concureze între ei, iar în felul acesta le stimulăm creativitatea. Spuneaţi că, 
în general, companiile farmaceutice şi firmele de biotehnologie obțin 
rezultate bune când e vorba să ajungă undeva primele. De ce să nu le oferim 
un stimulent celor care realizează primul vaccinul? De exemplu, să le 
promitem că vom cumpăra un milion de doze dintr-un vaccin eficient la un 
preţ rezonabil. Aceasta înseamnă să oferim un stimulent şi oricărui potențial 
investitor, adică să mărim suma pe care o punem la bătaie la început. 

Pe fața roşie a responsabilului de program se aşternu o expresie de 
exasperare stăpânită cu greu. 

— Noi încercăm să-i facem pe oameni să-şi ia avânt de pe bloc-starturi. 

— Şi îi alegeţi pe candidaţii despre care credeţi că au cele mai multe 
şanse de câştig. 

— Exact. 

— Faceţi un pariu. 

Responsabilul de program rămase tăcut un timp. De partea cealaltă a 
mesei, un bărbat cu figură distinsă şi părul argintiu prinse privirea Andrei. 


— lar modelul dumitale este... care? întrebă el. Un fel de concurs cine 
inventează câştigă pentru cercetătorii medicali? „Poate că deja sunteți 
câştigătorul!” — ceva în acest gen? 

Vocea lui era moale, aproape ca mierea. Provocarea venea din cuvintele 
lui, nu din tonul pe care fuseseră rostite. Andrea Bancroft simţea că obrajii 
îi ard ca focul. Dar obiecția nu avea temei, îşi aminti ceva din cărțile de 
istorie. Susținu privirea adversarului. 

— Este oare ideea aceasta chiar aşa de nouă? În secolul al XVIII-lea, 
guvernul britanic a oferit un premiu pentru toți cei care vor inventa o 
metodă de măsurare a longitudinii pe mare. Dacă veţi examina această 
împrejurare, veți constata că problema a fost rezolvată şi premiul încasat. 

Se sili să mai soarbă o dată din ceai, sperând că nimeni nu va observa 
cum îi tremură mâna. 

Bărbatul cu păr argintiu îi aruncă o privire lungă, admirativă. Trăsăturile 
lui erau sobre şi simetrice, iar privirea ochilor căprui le făcea să pară calde; 
era îmbrăcat într-un costum elegant antracit cu model pepit, o jachetă de 
tweed tip vestă — ținută tipică de profesor. Să fi fost unul dintre consultanții 
programului? 

Andrea lăsă privirile în jos către ceaşca de ceai şi se simți brusc 
stânjenită. „Bravo, n-am ce spune, îşi zise ea în gând. Ţi-ai făcut duşmani 
din prima zi.” 

Dar avea un sentiment mai puternic de emoție. Nu erau oameni care doar 
vorbeau despre schimbarea lumii — aşa cum fac adesea milionarii plictisiți 
în conversațiile lor uşoare — erau oameni care chiar produceau schimbări în 
lume. Şi le făceau în mod inteligent. Foarte inteligent. Dacă va avea 
vreodată şansa să-l cunoască pe dr. Bancroft, va trebui să aibă grijă să nu 
izbucnească în lacrimi. 

Responsabilul programului îşi adunase hârtiile. 

— Vom ținea seama cu siguranţă de observațiile dumitale, spuse el pe un 
ton neutru. Nu era vorba nici despre respingere, nici despre acceptare. 

— Măi, măi... făcu bărbatul bronzat din stânga Andrei. Simon Bancroft, 
îşi aminti ea. Acesta îi zâmbi scurt, prefăcându-se probabil că o felicită, dar 
destul de ambiguu. 

Se anunţă o pauză de jumătate de oră. Ceilalţi membri ai consiliului se 
ridicară şi ieşiră în grupuleţe. Unii au mers spre încăperea de jos unde se 
serveau fursecuri şi cafea, alţii au ales o plimbare prin galeria de afară sau 
s-au instalat pe şezlongurile apărate de soare, străduindu-se să-şi citească 


micile monitoare ale dispozitivelor electronice de comunicare. Andrea porni 
şi ea fără o ţintă precisă, simțindu-se brusc foarte singură. Ca un elev nou, 
recent transferat la altă şcoală. „Să nu cumva să stau cu cine nu trebuie în 
salon”, îşi spuse ea sardonic. Fu smulsă din reverie de o voce baritonală 
blândă. 

— Domnişoara Bancroft? 

Ridică privirile. Era profesorul cu costumul de tweed şi vestă. Norul care 
îi întunecase privirile dispăruse. Avea probabil în jur de şaptezeci de ani, dar 
chipul lui era foarte puţin ridat, iar modul în care se mişca dovedea o 
anumită vitalitate. 

— N-aţi vrea să facem o plimbare împreună? 

Porniră pe o alee din spatele casei, pavată cu plăci de ardezie, coborâră 
pe câteva terase prin grădină şi, traversând un podeţ de lemn peste un 
pârâiaş, ajunseră la un labirint din merişor. 

— Aici parcă eşti într-o altă lume, spuse Andrea. Ascunsă în mijlocul 
celeilalte. Ca un restaurant pe lună. 

— O, locul acesta are o mâncare excelentă; în schimb, atmosfera nu este 
prea grozavă. 

Andrea chicoti. 

— De când sunteţi la Fundaţia Bancroft? 

— De mult, spuse bărbatul. Păşi uşor peste crenguţe. Avea pantaloni de 
catifea reiată, observă Andrea. Îmbrăcăminte stil profesor, dar un profesor 
elegant. 

— Probabil că vă palce. 

— Nu-mi creează probleme. 

Nu părea grăbit să abordeze teme în care aveau păreri divergente, dar 
Andrea se simţea tot stânjenită. 

— Aşadar, reluă ea după o pauză, m-am făcut de râs? 

— Aş zice mai degrabă că l-ai făcut de ruşine pe Randall Heywood. 

— Dar credeam... 

— Ce credeai? Ai avut perfectă dreptate, domnişoară Bancroft. Să 
tragem, nu să împingem, aceasta este modalitatea cea mai eficientă de 
utilizare a resurselor fundației când este vorba despre cercetările medicale. 
Analiza dumitale a fost axată pe bani. Ca să spunem aşa. 

Andrea zâmbi. 

— Aş vrea să-i spuneţi asta şefului cel mare. 

Bătrânul îi aruncă o privire întrebătoare. 


— Vreau să spun, când o să-l cunosc pe Dr. Bancroft? În timp ce vorbea, 
simţi dintr-odată că spusese ceva nelalocul lui. Foarte bine, să ne întoarcem 
pentru o clipă în timp... Spuneaţi că sunteți... 

— Paul. 

— Paul Bancroft! Fata înţelese brusc ce gafa făcuse. 

— Îmi pare rău! Probabil că eşti dezamăgită. Îmi cer scuze, domnişoară 
Bancroft. 

În jurul gurii avea un zâmbet jucăuş. 

— Andrea, îl corectă ea. Şi mă simt ca o idioată, asta e! 

— Dacă asta înseamnă să fii idiot, avem nevoie de mai mulți idioţi! 
Consider că remarcile dumitale au fost extrem de pertinente. Te-ai distanțat 
imediat de toate rumegătoarele acelea din jurul dumitale, distinşii 
mestecători de gumă. Îndrăznesc să spun că unii dintre ei au fost 
impresionați. M-ai înfruntat chiar şi pe mine. 

— Aţi fost avocatul diavolului! 

— Eu n-aş spune chiar aşa. Şi apoi, diavolul nu are nevoie de avocat, 
spuse el ridicând o sprânceană. Nu în această lume, domnişoară Bancroft. 


Gardianul şef Yusef Ali dădu colţul golului întunecos, iar raza puternică 
de lumină de la lanterna lui mătură fiecare colţ al vilei de pe via Angelo 
Maşina. Nu se accepta nici un fel de superficialitate. Nici acum. Mai ales 
acum. Era atât de multă incertitudine de când decedase stăpânul său! Dar 
ştia că noul stăpân nu este mai puţin exigent. Securitatea unei locaţii era 
direct proporțională cu vigilenţa cu care era inspectată. 

lar acum, în încăperea mică de la parter, tunisianul verifica un ecran care 
prezenta situația din perimetrul senzorilor. Senzorii electronici susțineau că 
se află în stare „normală”, dar Yusef Ali ştia că observația umană nu poate fi 
decât completată, niciodată înlocuită de metodele de detecție electronice. 
Turul lui de inspecţie din seara aceasta nu era complet. 

În subsol observă ceva de-a dreptul ciudat. Uşa de la stanza per gli 
interrogatori era întredeschisă. Din ea răzbătea o fâşie de lumină care sfâşia 
întunericul. 

Nu trebuia să fie lăsată aşa. Cu pistolul în mână, Yusef Ali păşi spre 
cameră şi deschise uşa grea — aceasta alunecă încet pe balamalele puternice, 
fără să facă nici un zgomot — şi se dădu la o parte. Imediat lumina se stinse. 
O lovitură puternică îi zbură arma din mână, în timp ce o altă lovitură îi 
seceră picioarele. Câţi atacatori erau? Dezorientat de întunericul brusc, nu- 


şi putea da seama şi, când încercă să riposteze, se trezi că mâinile îi sunt 
prinse în cătuşe. O altă lovitură puternică în spate şi paznicul se prăbuşi pe 
pardoseală clătinându-se. 

Apoi uşa de la camera de interogatorii se trânti şi se închise în spatele lui. 


— Fi bine, acum chiar că nu mai ştiu ce să cred, spuse Andrea Bancroft. 

Paul Bancroft ridică elegant din umeri. 

— Am vrut numai să ştiu dacă ai curajul să-ţi aperi opinia atunci când ştii 
că ai dreptate. 

Părul cărunt al bărbatului devenise argintiu în lumina soarelui de după- 
amiază. 

— Nu-mi vine să cred, spuse Andrea, nu-mi vine să cred că sunt aici şi 
mă plimb pe cărare cu vestitul Paul Bancroft. Omul care a inventat reţelele 
Bayesiene. Teorema Bancroft. Omul care... O, Dumnezeule, îmi amintesc 
de anii de facultate. Vă rog să mă iertați, mă fac iarăşi de râs. Sunt ca o 
adolescentă care se pregăteşte să se întâlnească cu Elvis. 

Simţea să roşeşte din nou. 

— Îmi pare rău, dar cred că Elvis a părăsit clădirea, râse Bancroft. Avea 
un râs muzical; o luară amândoi spre dreapta pe lespezile de piatră. Terenul 
împădurit ceda acum locul unei pajişti — rochița-rândunicii, coada- 
şoricelului şi o mulțime de flori sălbatice de toate soiurile şi varietățile, dar 
fără ciulini, scaieți sau pelin. O pajişte fără buruieni periculoase: la fel ca 
multe alte lucruri de pe domeniul Katonah, totul părea firesc, natural, 
realizat fără efort, dar era, în realitate, rezultatul unui uriaş efort nevăzut. 
Natura perfecționată. 

— Toate lucrurile acelea pe care le-ai menționat, spuse Paul Bancroft 
după câteva clipe de tăcere, mă simt ca cineva care a compus câteva cântece 
de succes la începutul anilor '60. Ca persoană mai în vârstă, consider că 
adevărata provocare este să transpui preceptele în practică. Oblhigă-ţi mintea 
să-ți slujească inima — pune teoriile la treabă. 

— Pe dumneavoastră v-au dus departe. Pornind de la noţiunea de bază a 
eticii utilitare. Să vedem dacă am înţeles corect: Acţionează în aşa fel încât 
să produci cel mai bun lucru pentru cât mai mulți oameni. 

Paul Bancroft chicoti uşor. 

— Aşa vorbea Jeremy Bantham în secolul al XVIII-lea. Cred că afirmaţia 
îşi are originea în scrierile savantului Joseph Priestley şi ale filosofului 
Francis Hutcheson. Toată lumea uită că, tehnic vorbind, economia modernă 


este preocupată de maximizarea utilității, adică ceea ce numim fericire. 
Aplicând funcțiile bunăstării elaborate de Marshall şi Pigou la axiomele 
neoutilitarianismului, ar trebui să fie un exercițiu de la sine înţeles. 

Andrea se lupta să-şi amintească ceea ce învățase la clasă — cunoştinţe şi 
deprinderi asimilate în grabă pentru examene şi lucrări scrise, uitate apoi la 
fel de repede. 

— Legenda care circula despre dumneavoastră, din câte îmi amintesc eu, 
era că ați formulat Teorema Bancroft ca temă pentru acasă pe când eraţi 
încă student. O lucrare de control pentru un seminar din anul întâi sau cam 
aşa ceva. Este adevărat? 

— Fi bine, da, răspunse bărbatul cu părul cărunt, iar faţa lui netedă, fără 
riduri se acoperi acum de transpirație. Ca flăcăiaş ce eram, am fost suficient 
de deştept ca s-o elaborez, dar nu suficient de deştept ca să-mi dau seama că 
nu mai fusese elaborată de o mie de ori înainte. Pe vremea aceea, 
problemele erau mai uşoare. Aveau soluţii. 

— Şi acum? 

— Acum parcă nu fac decât să creeze şi mai multe probleme. Ca păpuşile 
acelea ruseşti care stau una într-alta. Am şaptezeci de ani, iar când mă uit în 
urmă mi-e greu să apreciez acest gen de inteligenţă tehnică aşa cum fac 
alții. 

— Este o adevărată revelație, venind de la dumneavoastră. Nu ați primit 
Medalia Câmpurilor? 

— Pentru nişte lucrări de tinerețe, dacă îmi amintesc corect. Pe când erați 
la Institutul de Studii Avansate. 

— Acum chiar că mă faci să simt câți ani am, spuse tovarășul ei zâmbind 
larg. Chiar mai am pe undeva medalia, într-o cutie de pantofi, aşa cred. Are 
un citat din poetul roman Manilius: „Să-ţi depăşeşti propria înțelegere şi să 
devii stăpân al universului”. Obsedant. 

— Şi umilitor. 

O pală de vânt scutură iarba înaltă de pe pajişte şi Andrea fu scuturată de 
un fior scurt. Se îndreptau acum către un zid de piatră. Avea un aspect 
vechi, la fel ca acele ziduri care despărțeau păşunile şi brăzdau în lung şi în 
lat pământurile din Cotswolds, inima Angliei. 

— Dar acum puteţi să puneţi în practică acel principiu: „Să faci cel mai 
mare bine pentru cei mai mulți oameni”, continuă ea. Probabil că este uşor 
când ai o fundație la dispoziție. 

— Aşa crezi? Bancroft zâmbi. Era un alt test. 


Andrea făcu o pauză şi răspunse cât se poate de serios: 

— Nu uşor, nu. Pentru că este problema costurilor de oportunitate, adică 
ce altceva ai fi putut face mai mult sau mai bine cu aceiaşi bani. Și apoi mai 
sunt şi consecințele din aval. 

— Ştiam eu că văd ceva la tine, Andrea. Calitatea gândirii. Măsura 
autentică a independenţei. Capacitatea de a gândi până la capăt o problemă 
în mod independent. Cât despre ceea ce spui — ştii, ai pus exact degetul pe 
rană. Consecințele din aval. Efectele perverse. Capcana tuturor încercărilor 
ambiţioase de filantropie. Cea mai mare bătălie a noastră, chiar aşa. 

Andrea dădu viguros din cap. 

— Nimeni nu vrea să fie pediatrul care a salvat viaţa copilului Adolf 
Hitler. 

— Exact, răspunse Paul Bancroft. Şi uneori efortul de a ameliora sărăcia 
are drept urmare o sărăcie şi mai mare. Aduci cereale gratis într-o regiune şi 
îi nenoroceşti pe producătorii şi vânzătorii locali de cereale. În anul 
următor, organizaţia de binefacere din Occident nu mai este acolo şi nu mai 
sunt nici ţăranii, căci au fost siliți să mănânce grâul de sămânță. Am fost 
martori ai unor astfel de situaţii de nenumărate ori în ultimele decenii. 

Privirea lui Bancroft o ţintea pe Andrea cu intensitate. 

— Dar bolile? 

— Uneori, aplici un tratament care se adresează simptomelor unor boli 
infecțioase şi se ajunge la creşterea ratei de transmitere. 

— Nu trebuie să fii doctorul care îi dă lui Mary, bolnavă de tifoidă, o 
aspirină ca să se întoarcă să lucreze la bucătărie, spuse Andrea. 

— Dumnezeule, Andrea, eşti făcută pentru asta! 

Ridurile din jurul ochilor lui se adunară într-un zâmbet. Andrea roşi din 
nou. Era dreptul ei dobândit prin naştere — nu-i aşa, asta era? 

— Fi, lăsaţi, spuse ea repede. 

— Vreau să spun că ai un fler anume să te gândeşti exact la aceste 
lucruri. Consecințele perverse îmbracă toate formele şi dimensiunile. De 
aceea Fundaţia Bancroft trebuie să gândească întotdeauna cu cinci paşi 
înainte. Pentru că fiecare acţiune are un efect, da, dar aceste efecte au şi ele 
efecte. lar acestea au alte efecte la rândul lor. 

Andrea simţea forţa unui intelect puternic direcționat chiar către o 
problemă profundă şi hotărât să nu se lase înfrânt de ea. 

— Trebuie să fie destul ca să inducă paralizia. Începi să te gândeşti la 
aceste efecte de ricoşeu şi apoi te întrebi dacă mai merită să faci ceva, în 


general. 

— Numai că nu există nici o ieşire din această enigmă, spuse Paul 
Bancroft cu anumită fluiditate intelectuală şi grație specifică, alunecând 
parcă pe lângă propoziție. 

— Pentru că există consecinţe şi dacă nu faci nimic, interveni Andrea. Şi 
atunci când nu faci nimic, tot există efecte de ricoşeu. 

— Ceea ce înseamnă că nu poţi decide niciodată să nu decizi. 

Era ca un fel de dans, înainte şi înapoi, la stânga şi la dreapta. 

Andreea era entuziasmată. Stătea de vorbă cu una dintre cele mai 
luminate minți ale generaţiei postbelice, despre cele mai arzătoare probleme 
ale zilei, devenite acum şi problemele ei. Sau poate se amăgea şi se 
autoflata? Un simplu dans cu leul? 

Înaintau acum pe o pantă uşoară, un dâmb presărat cu zambile sălbatice 
şi creasta-cocoşului şi rămaseră tăcuţi un timp. Andrea se simţea ca pe altă 
lume. Nu mai cunoscuse niciodată o persoană atât de deosebită. Paul 
Bancroft avea toţi banii din lume; dar nu-i păsa de bani. Îi păsa numai de 
ceea ce puteau face banii, dacă erau folosiți cu chibzuinţă şi îndreptaţi spre 
scopul potrivit. La colegiu şi la universitate, Andrea cunoscuse profesori 
universitari care se străduiau disperaţi să-şi publice lucrările în revistele 
ştiinţifice potrivite, să fie incluşi în fel şi fel de comisii universitare, să fie 
invitați să țină cicluri de conferințe — urmărind cu lăcomie să culeagă cât 
mai mulți lauri de peste tot. Dar iată că Paul Bancroft — care îşi publicase 
lucrarea de căpătâi înainte să aibă vârsta permisă de lege pentru a putea 
cumpăra băuturi alcoolice şi care la douăzeci şi cinci de ani fusese numit la 
Institutul de Studii Avansate, leagănul care îi dăduse cândva pe Einstein, 
Godel şi Von Neumann, ilustru centru de cercetări al ţării pe care, câțiva ani 
mai târziu, îl părăsise pentru a-şi consacra energia fundației sale şi 
extinderii acesteia — era un bărbat cu mintea luminată şi cu inima mare: o 
combinație cu adevărat rară şi extrem de emoţionantă. Aflată acum în 
prezenţa lui, Andrea simţea că toate ambițiile ei de până atunci se 
micşorează şi îşi pierd semnificația. 

— Primul pas atunci când vrei să faci bine este să te fereşti să faci rău, 
spuse ea în cele din urmă pe un ton meditativ. 

Acum coborau panta. Andrea auzi un fâlfâit uşor şi se uită în sus. Un cârd 
de rațe sălbatice se ridică în aer în fața ochilor ei, într-un nor de pene 
strălucitoare. Ascuns în spatele dâmbului era un mic iaz cu apă limpede, 
cam de o jumătate de hectar. De-a lungul malurilor sale creşteau nuferi. Se 


pare că rațele deciseseră să aştepte mai bine în copaci până se îndepărtează 
vizitatorii umani. 

— Doamne, ce frumoase sunt! exclamă Andrea. 

— Aşa este. Şi există oameni care nu pot să le vadă fără să simtă că-i 
mănâncă în palmă după o puşcă de vânătoare. 

Paul Bancroft se apropie de iaz, luă o pietricică din apropierea lui şi o 
aruncă razant cu suprafaţa apei, cu o îndemânare de adolescent. Pietricica 
ricoşă de două ori şi ateriză pe malul opus. 

— Am să-ţi spun o poveste, zise el şi se întoarse către ea. Se întoarse cu 
faţa spre ea. Ai auzit de Inver Brass? 

— Inver Brass? Pare a fi un lac din Scoția. 

— Aşa este, deşi n-ai să-l găseşti pe nici o hartă. Dar mai este şi 
denumirea unui grup de oameni care au venit din toată lumea şi s-au întâlnit 
acolo în 1929. Organizatorul lui era un scoțian cu resurse şi ambiţii 
considerabile, iar oamenii pe care i-a adunat în jurul lui erau din acelaşi 
aluat. Era un grup mic: şase persoane. Toţi oameni cu influență, toți bogaţi, 
idealişti, decişi să transforme lumea într-un loc mai bun. 

— O, asta-i tot! 

— ŢI se pare chiar aşa de puţin? întrebă el uşor amuzat. Da, Inver Brass a 
fost înființată cu acest scop. Din când în când, trimiteau sume mari în 
regiunile calamitate, în dorinţa de a micşora suferinţa şi mai ales violența 
care ia naştere ca urmare a sărăciei. 

— Asta a fost de mult, într-o altă lume. 

Undeva în coronamentul copacilor se auzi un chițăit de veveriţă. 

— Dar întemeietorul fundației Inver Brass avea ambiţii care depăşeau 
ceea ce se putea realiza într-o viaţă de om. Grupul a fost reconstituit cu 
regularitate în deceniile următoare. Un singur lucru a rămas constant: 
liderul grupului, indiferent cine ar fi fost acela, a avut întotdeauna numele 
conspirativ de „Geneza”. Aşa cum îşi spusese întemeietorul. 

— Un model de viață interesant, îndrăzni să spună Andrea. Găsi o altă 
pietricică şi încercă s-o trimită razant pe suprafața apei, dar unghiul era 
greşit şi piatra căzu în apă. 

— Mai degrabă o poveste care să ne atragă atenția, replică Bancroft. Nu 
erau deloc infailibili. Nici vorbă de aşa ceva. Adevărul este că una dintre 
manevrele lor de inginerie economică a dus la ridicarea Germaniei naziste. 

— Nu puteţi vorbi serios, spuse în şoaptă Andrea, întorcându-se cu fața 
spre el. 


— Ceea ce a anulat cam toate faptele bune pe care le făcuseră. S-au 
gândit numai la cauze şi efecte, dar au uitat că şi efectele sunt cauze, la 
rândul lor. 

Printre norii care se fugăreau pe cer, soarele strălucea când mai tare, când 
mai şters. Andrea rămase tăcută. 

— Pari... 

— Buimăcită, spuse Andrea. Şi chiar aşa era: istoric de profesie, 
buimăcită de istoria organizației Inver Brass, buimăcită de tonul nonşalant 
cu care o relatase dr. Bancroft. Ideea că o cabală de felul acesta a putut 
modifica cursul istoriei... Cuvintele rămaseră suspendate în aer. 

— Sunt multe lucruri care nu sunt consemnate niciodată în cărțile de 
istorie, Andrea. 

— Îmi cer scuze, spuse ea. Inver Brass. De la un mic lac din Scoţia la 
ascensiunea celui de-al Treilea Reich! Durează ceva timp până mă 
obişnuiesc cu ideea. 

— N-am învățat niciodată ceva mai repede decât asta! murmură savantul 
în vârstă pe un ton aproape intim. Trebuie să vezi lucrurile înaintea altor 
oameni. Nu este întotdeauna uşor să faci ceea ce este corect. 

Privi în depărtare, spre celălalt mal, de-a lungul unui zid scund, frumos 
din cărămidă subțire. 

— Probabil că sunteți obsedat de povestea organizației Inver Brass. 

— Şi umilit, spuse el cu o privire plină de înţelesuri. Aşa cum spuneam, 
este absolut necesar să gândeşti având mereu în minte viitorul. Îmi place să 
cred că Fundația Bancroft are o perspectivă a cauzalității istorice 
elementare. Am învățat că o lovitură directă poate fi uneori mai puțin 
eficace decât una indirectă. 

Aruncă o altă piatră razant pe suprafața iazului. Aceasta ricoşă de trei ori. 

— Totul ține de mişcarea încheieturii mâinii, îi spuse el clipind din ochi. 
Avea şaptezeci de ani, dar avea îndemânarea unui copil de şapte. Îşi luase 
pe umeri cea mai grea povară a lumii şi totuşi avea un aer de lejeritate ca şi 
când ar fi plutit prin aer. 

— Mai ţii minte strigătul lui Voltaire: FEcrasez /'infame! Striviți infamia! 
Este şi al meu. Dar întrebarea dificilă a fost întotdeauna: Cum? Și, aşa cum 
spuneam, nu e întotdeauna uşor să faci lucrul corect. 

Andrea respiră adânc. Norii începuseră să se adune, acum nu se mai 
fugăreau. 

— Sunt multe de învăţat şi de absorbit, spuse ea în cele din urmă. 


— Tocmai de aceea aş dori să iei masa la mine acasă în seara aceasta, în 
familie. Făcu un gest cu mâna arătând spre o casă aflată la vreo câteva sute 
de metri dincolo de zidul de piatră, aproape ascunsă total de frunzişul 
copacilor. Aşadar, Bancroft locuia în apropierea Fundaţiei, la numai 
douăzeci de minute de mers pe jos. 

— S-ar putea spune că locuiţi deasupra prăvăliei, spuse Andrea chicotind 
uşor. Sau alături de ea. 

— Nu pot să sufăr să fac naveta, spuse el. Şi, dacă mă grăbesc, am 
întotdeauna la dispoziţie o scurtătură. Deci, eşti de acord? 

— Şi încă cum! Vă mulţumesc. Abia aştept! 

— Am senzaţia că fiul meu va fi încântat să facă cunoştinţă cu dumneata. 
Îl cheamă Brandon. Are treisprezece ani. O vârstă dificilă, aşa spune toată 
lumea, dar o suportă bine. Oricum, am s-o anunţ pe Nuala că vii. Nuala 
este... Ei bine, are grijă de noi. Printre altele, cred că o să-i spui guvernantă, 
dar sună prea victorian. 

— Iar dumneavoastră sunteți mai mult un om din Perioada 
Iluminismului. 

Paul Bancroft izbucni în râs. 

Văzând că-l făcuse să râdă, Andrea se simţi dintr-odată ca plutind pe un 
val irațional de fericire. Era exaltată până peste cap, poate că era deplasată, 
dar se simţea într-un mod ciudat ca acasă. 

Eşti născută pentru asta, îi spusese vărul ei şi, gândindu-se la mama ei, 
Andrea simți un fior rece. Dar dacă avea dreptate? 


Todd Belknap îi puse omului cătuşe la mâini şi la glezne, îl dezbrăcă în 
pielea goală cu câteva lovituri de cuțit şi legă cătuşele de scaunul greu de 
fontă. Abia după aceea aprinse din nou luminile. Ca să-l ţii în frâu pe unul 
ca el, era nevoie de viteză şi de agilitate, dar aceste avantaje erau numai 
temporare. Ca să devină permanente, trebuia să foloseşti accesorii de oţel. 

Iar acum, în lumina fluorescentă crudă, tenul măsliniu al bărbatului de pe 
scaun devenise pământiu. Belknap păşi în faţa lui şi urmări atent cum 
pleoapele încep să-i tremure, apoi ochii se deschid larg şi se îngustează din 
nou, când îşi dădu seama ce se întâmplase. Omul care îşi spunea Yusef era 
ŞI uluit şi consternat. Exact intrusul pe care dorea să-l tortureze pusese 
stăpânire pe camera de tortură. 

Belknap între timp examina instrumentele îngrămădite de-a lungul 
pereţilor pivniţei. În privinţa unora dintre ele nu-şi putea da seama la ce 


servesc — imaginaţia lui nu era suficient de bolnavă ca să poată ghici cum se 
foloseau. Pe altele le recunoscuse, căci vizitase cândva la Muzeul Pusterla, 
din Milano, o expoziție înfricoşătoare de instrumentele medievale de 
tortură. 

— Ai o colecţie impresionantă, spuse Belknap. 

Fixat în scaunul lui, tunisianul îşi ridică faţa cioplită din unghiuri ascuțite 
într-un gest de sfidare şi dispreţ. Belknap trebuia să aibă mare grijă cât de 
departe era dispus să meargă. Prizonierul era în pielea goală şi Belknap ştia 
că goliciunea lui îl va ajuta să înfrângă vulnerabilitatea cărnii. 

— Ai o adevărată fecioară de fier“ aici, continuă agentul. Foarte 
impresionant. Se duse spre recipientul ca un sarcofag, sprijinit pe suporturi 
de metal. Când era introdusă în interior, victima era împunsă cu cuțite care 
înaintau încet, iar urletele sale erau amplificate şi mai mult de încăperea 
închisă. 

— Inchiziția continuă să trăiască, spuse el. Se pare că nu numai fascinația 
pentru antichități l-a îndemnat pe stăpânul tău să facă o pasiune pentru 
perioada medievală. la gândeşte-te! Inchiziția a activat câteva secole la 
rând. La fel şi tortura. Asta înseamnă deceniu după deceniu de încercare şi 
eroare. Învăţarea prin experienţă directă. Să înveţi cum să te joci cu fibrele 
durerii unui om, ca şi când ai cânta la vioară. Cunoştinţele de expert 
acumulate sunt de-a dreptul incredibile. Nu putem nici măcar spera să 
rivalizăm cu ei. Sunt sigur că o parte din acea artă s-a pierdut. Dar nu toată. 

Omul de pe scaun scuipă spre el. 

— Nu-ţi spun nimic, rosti el în engleza lui cu uşor accent străin. 

— Dar nici măcar nu ştii ce vreau să te întreb, spuse Belknap. Am să te 
rog numai să iei o decizie, atâta tot. O alegere. Cer prea mult? 

Paznicul se încruntă, dar rămase tăcut. 

Belknap deschise un sertar al dulapului de mahon şi scoase un instrument 
numit turcas, cu care se smulgeau unghiile. Îl puse pe o tavă mare tivită cu 
piele în faţa prizonierului. Alături aşeză un cleşte, o menghină — o pană de 
fier cu excrescenţe care se punea între degetele de la mâini sau de la 
picioare ale victimei şi apoi se strângea încet — şi o alta destinată smulgerii 
unghiilor din rădăcină foarte încet. 

Îi prezentă prizonierului selecţia de instrumente strălucitoare şi rosti un 
singur cuvânt: 

— Alege! 

Pe fruntea omului se rostogoliră câteva broboane de sudoare. 


— Atunci am să aleg eu în locul tău. Cred că trebuie să începem cu ceva 
mai micut. 

Belknap vorbea pe un ton care voia să fie convingător şi se uită de jur 
împrejurul etajerelor. 

— Da, ştiu ce ne trebuie — ce părere ai de pară? întrebă Belknap când 
ochii îi căzură pe un obiect neted ovoid cu un şurub lung care ieşea de la un 
capăt. La pera, unul dintre cele mai cunoscute instrumente de tortură, se 
introducea în rectul sau în vaginul victimei. Odată aflată înăuntru, şurubul 
se rotea şi din para de fier începeau să iasă mici ţepuşe care mutilau 
cavitatea internă a victimei şi îi produceau o durere cumplită. 

— Ti-ar plăcea să ne jucăm puţin cu para? Oricum, sunt convins că ei l-ar 
plăcea să muşte puţin din tine. 

Belknap apăsă pe o pârghie care ieşea de sub rama de jos a scaunului de 
fier şi un panou prins în balamale se desprinse din centrul lui. 

— Ai să vezi. Servicii complete. Nu ne grăbim. Stăm atâta cât trebuie, pe 
îndelete. Şi mâine dimineaţă când o să te găsească... 

— Nu! strigă paznicul, în timp ce broboanele de sudoare începuseră să 
emită mirosul acru al fricii. 

Se pare că Belknap calculase corect. Prizonierul lui era în mod evident 
zdruncinat atât de umilirea la care era supus şi de cea care ar fi urmat — 
penetrarea cu forţa — cât şi de cumplita durere pe care ar fi trebuit s-o 
îndure. 

— Nu te teme că o să te faci de ruşine, continuă neobosit Belknap. 
Camera asta are o particularitate încântătoare: poți să urli cât pofteşti, căci 
nu te va auzi nimeni. Şi, aşa cum spuneam, mâine dimineaţă, când o să te 
găsească... 

— Îţi spun tot ce vrei să ştii, izbucni paznicul. În vocea lui se simţea un 
uşor tremurat. Îţi spun tot. 

— Servitoarea, se răsti Belknap. Cine este? Unde este? 

Paznicul clipi din ochi. 

— A dispărut. Noi am crezut... am crezut că ai omorât-o tu. 

Belknap ridică o sprânceană. 

— Când a fost angajată? Şi cine este? 

— Cam acum opt luni. A fost verificată foarte temeinic. Am avut chiar cu 
grijă de asta. Avea optsprezece ani. Lucia Zingaretti. Locuieşte cu familia în 


Trastevere. O familie veche. De condiţie modestă. Dar respectabilă. De 
fapt, chiar foarte evlavioasă. 


— Genul care înţelege ce înseamnă să fii necugetat şi să nu asculți de 
autoritatea supremă, spuse Belknap. Unde? 

— Au un apartament la parter pe via Clarice Marescotti. Khalil Ansari 
era foarte pretenţios în legătură cu persoanele pe care le accepta în casă. ŞI 
nici nu putea fi altfel. 

— A dispărut în noaptea în care a fost ucis Ansari? 

— N-am mai văzut-o de atunci, spuse Yusef încuviințând din cap. 

— Dar tu, tu de cât timp erai pe lângă Ansari? 

— De nouă ani. 

— Înseamnă că ştii multe despre el. 

— Şi da şi nu. Ştiam ceea ce trebuia să ştiu ca să-l servesc, dar nimic 
altceva. 

— E vorba despre un american care a fost răpit în Beirut în aceeaşi 
noapte când a fost ucis Ansari. În timp ce vorbea, Belknap urmărea cu 
atenţie expresia de pe chipul tunisianului. Ansari aranjase chestia asta? 

— Nu ştiu. Nouă nu ni s-a spus nimic. 

Răspunsul venise fără nici o inflexiune în voce. Fără grijă deosebită, fără 
cuvinte alese în mod special. Belknap îl studie atent pe tunisian şi decise că 
spusese adevărul. Nu obținea în felul acesta nici o scurtătură, dar nici nu se 
aşteptase la cine ştie ce. În următoarele douăzeci de minute, Belknap 
continuă să scormonească, formându-şi treptat o imagine destul de vagă 
despre locaţia de pe via Angelo Maşina. Era ca un fel de mozaic rudimentar 
alcătuit din piese destul de mari. Yusef Ali primise instrucțiuni cu privire la 
faptul că problemele stăpânului lui erau acum sub o conducere nouă. 
Elementele de bază ale echipei de management rămâneau pe loc. 
Defecţiunea din sistemul de securitate fusese identificată şi remediată. 
Personalul de pază trebuia să continue să asigure locația până la alte 
instrucțiuni. Cât despre evenimentele de la Beirut sau Bekaa. Ali nu avea 
cunoştinţe directe. Ansari avea afaceri şi acolo, da; toată lumea ştia asta. 
Dar nu fusese niciodată treaba lui Yusef Ali. Şi nici nu puneai întrebări fără 
rost dacă doreai să rămâi în serviciul lui Khalil Ansari. 

Dar Yusef Ali răspunsese de securitatea vilei de pe via Angelo Maşina. 
Mai rămânea servitoarea. Belknap avea un fir. Nu mai fu nevoie să-l 
preseze pe tunisian, căci acesta îi dădu imediat adresa exactă unde locuia 
familia ei. 

Încăperea devenea din ce în ce mai sumbră şi mai apăsătoare, în cele din 
urmă, Belknap se uită încă odată la ceas. Avea, dacă nu tot ceea ce îi 


trebuia, cam tot ceea ce spera să obțină. Îşi dădu seama că ţinea în 
continuare la pera în mâna stângă, aşa cum o apucase când începuse 
interogatoriul. Acum o puse jos şi se îndreptă spre uşa încăperii perfect 
izolate sonor. 

— O să te găsească oamenii tăi mâine dimineaţă, îi spuse el lui Yusef Ali. 

— Stai, făcu paznicul pe un ton rugător. Am făcut tot ce mi-ai cerut. Nu 
poţi să mă laşi aici. 

— Te vor găsi curând. 

— Nu ai de gând să-mi dai drumul? 

— Nu-mi pot asuma acest risc până nu ies de aici. Ştii şi tu asta. 

— Dar trebuie, spuse Yusef cu ochii măriți. 

După o altă clipă, ochii omului se umplură de resemnare, chiar disperare. 

— Atunci trebuie să-mi faci un serviciu, spuse paznicul, făcând un gest 
cu capul spre pistolul lui care continua să zacă pe pardoseală. Împuşcă-mă! 

— Am spus că asigur servicii complete. Dar nu chiar atât de complete! 

— Trebuie să înţelegi. Am fost un slujitor loial al lui Khalil Ansari, un 
soldat bun şi conştiincios. Tunisianul lăsă privirile în jos. Dacă mă găsesc 
aici, continuă el cu vocea sugrumată, am să cad în dizgrație şi... şi or să 
facă un exemplu din mine. 

— Adică vrei să spui că o să te ucidă prin tortură. Aşa cum ai omorât şi tu 
alți oameni prin tortură. 

Unde eşti tu acum, Jared? Ce iţi fac ei ție? Belknap simţea că parcă 
urgenţa misiunii îl apasă pe piept. 

Yusef Ali nu făcea nici o mişcare. Probabil ştia foarte bine cât de 
dureroasă şi de umilitoare poate fi o astfel de moarte, căci, fără îndoială, o 
aplicase şi el multora. O moarte lentă în chinuri îngrozitoare, care îl va 
dezbrăca şi de ultimul atom de demnitate şi de mândrie şi asta în cazul unui 
om care prețuia demnitatea şi mândria mai presus de orice. 

— Nu merit aşa ceva, rosti el cu o voce răguşită, dar sfidătoare. Merit 
ceva mai bun! 

Belknap răsuci o roată ca un volan şi trase câteva zăvoare. Uşa se 
deschise şi un suflu de aer rece pătrunse în încăpere. 

— Te rog! îl imploră omul. Împuşcă-mă acum. Ar fi un gest de 
amabilitate. 

— Da, fu de acord Belknap pe un ton neutru, tocmai de aceea nu-l fac. 


CAPITOLUL CINCI 


Andrea Bancroft înainta pe poteca năpădită de tufişuri către locuinţa lui 
Paul Bancroft, în timp ce prin minte îi zburdau frânturi de gânduri care încă 
nu prinseseră formă. Aerul era plin de parfumul ierburilor sălbatice, mirosea 
a lavandă, a cimbru şi a iarbă proaspătă. Casa lui Bancroft părea de aceeaşi 
vârstă cu sediul fundației şi construită într-un stil foarte armonios. La fel ca 
şi sediul fundației, faţada din cărămidă aparentă şi gresie roşie se confunda 
cu peisajul înconjurător într-un mod care o făcea să pară şi mai impunătoare 
în momentul în care reuşeai să-i distingi contururile proprii şi îți dădeai 
seama că, de fapt, te uitai la ea de mult timp. 

Andrea fu întâmpinată la intrare de o femeie de vreo cincizeci de ani, 
îmbrăcată în uniformă; părul femeii era un amestec de roşcat şi cărunt, iar 
pe obrajii ei laţi se vedeau o mulțime de pistrui. 

— Dumneata trebuie să fii domnişoara Bancroft, nu-i aşa? întrebă ea cu 
acel slab accent al irlandezului nativ care îşi petrecuse mai toată viaţa în 
America. 

— Nuala, aşa este? 

— Domnul va cobori imediat. Femeia o cercetă cu o privire aprobatoare. 
Ce pot să-ți ofer de băut? Vrei ceva întăritor? 

— Orice, mulţumesc, spuse Andrea şovăitoare. 

— Să-mi spui dumneata. Poate puţin sherry, ce zici? Domnul îl bea sec, 
dacă îţi place şi dumitale aşa. Nu ca licoarea aia gretos de dulce cu care am 
crescut eu, de asta poți fi sigură. 

— E perfect, spuse Andrea. 

Servitorii unui miliardar ar fi trebuit să fie apretați şi scorțoşi cât 
cuprinde, nu-i aşa? Dar irlandeza aceasta era cât se poate de relaxată şi 
probabil că asta se datora patronului ei. Se vedea că lui Paul Bancroft nu-i 
plăcea în mod deosebit fandoseala ceremonioasă. Nu era unul dintre aceia 
care vor ca personalul să păşească numai în vârful picioarelor şi să fie 
îngroziţi în orice clipă că au călcat strâmb. 

— Un păhărel de sherry, vine! spuse irlandeza. Apropo, eu sunt Nuala. 

Andrea îi strânse mâna şi îşi dădu seama că se simte deja binevenită. 
Sorbind câte puţin din paharul cu lichior, Andrea începu să treacă în revistă 
picturile şi stampele de pe pereții lambrisaţi cu lemn de esență închisă la 


culoare din hol şi de pe culoarul adiacent. Se simţi atrasă de un desen alb- 
negru reprezentând un peşte uriaş zăcând pe un țărm oarecare. Peştele era 
atât de mare, încât pescarii din jurul lui, înarmaţi cu scări şi cuțite, păreau 
nişte pitici pe lângă el. Din gură îi ţâşnea cam o duzină de peşti mai mici, 
iar din pântecele sfâşiat al gigantului se rostogoleau alți peşti. 

— Cutremurător, nu-i aşa? se auzi vocea lui Paul Bancroft. Andrea era 
atât de acaparată de tablou că nici nu-l auzise venind. 

— De cine este? întrebă ea răsucindu-se pe călcâie. 

— Este un desen în peniță de Pieter Bruegel cel Bătrân de la 1556. L-a 
intitulat Peştele cel mare înghite peştele cel mic. Nu e prea potrivit pentru 
decorarea unui spaţiu de relaxare. Era cândva expus în Colecţia de Grafică 
de la muzeul Albertina din Viena, dar, ca şi tine şi eu m-am simțit atras de 
el. 

— ŞI l-aţi înghițit cu totul! 

Paul Bancroft râse din nou din toată inima, cu întreg corpul. 

— Sper că nu ai nimic împotrivă dacă vom lua cina mai devreme, spuse 
el. Băiatul este încă mic şi are ore stricte de culcare. 

Andrea simţea că gazda ei era foarte doritoare să-i facă cunoştinţă cu fiul 
său, dar, în acelaşi timp, puţin neliniștit. Îi amintea de o prietenă care avea 
un copil cu sindrom Down — un copil drăgălaş, blând, zâmbitor, pe care 
mama sa îl iubea şi cu care se mândrea, dar, undeva, într-un plan umbrit al 
subconştientului, avea şi un vag sentiment de ruşine... o ruşine care te făcea 
să te ruşinezi. 

— Brandon, aşa îl cheamă, nu? 

— Da, Brandon. Lumina ochilor tatălui său. Este... este mai deosebit, 
cred că pot să spun aşa. Oarecum neobişnuit. Dar în sensul cel bun, cel 
puţin aşa îmi place să cred. Probabil că este sus, la calculator şi face ceva 
nepotrivit pentru vârsta lui. 

Paul Bancroft ținea şi el în mână un păhărel de sherry; îşi scosese sacoul, 
dar vesta de stofa pepit îi dădea acelaşi aer profesoral din totdeauna. 

— Bine ai venit, spuse el şi ridică paharul ca pentru toast, după care se 
aşezară amândoi pe fotolu în fața căminului în care focul încă nu fusese 
aprins. Lambriurile de nuc, covoarele persane vechi, pardoseala simplă de 
lemn, înnegrită de vreme: totul părea fără vârstă, calm, un fel de lux care 
dispreţuia luxul. 

— Andrea Bancroft, spuse el, savurând parcă silabele. Am aflat şi eu câte 
ceva despre tine. Ai absolvit istoria economică, aşa este? 


— Da, doi ani la Yale. De fapt, doi şi jumătate, dar nu mi-am terminat 
lucrarea. 

Lichiorul avea culoarea paiului. Andrea sorbi o înghițitură şi aroma i se 
răspândi în gură şi în nas. Avea un uşor iz de ciocolată şi un gust delicios de 
nuci şi pepene galben. 

— Nu mă miră, dată fiind gândirea ta independentă. Nu este o trăsătură la 
mare preţ aici. Prea multă independență creează stânjeneală, o stare de 
disconfort mai ales printre aşa-zişii guru, care nu cred nici ei ceea ce spun. 

— Cred că pot să afirm că prefer să fiu mai mult cu picioarele pe pământ. 
Dar adevărul destul de ruşinos este că am renunţat la colegiu pentru că am 
vrut să câştig mai mulți bani. 

Se opri, speriată parcă de ceea ce spusese cu voce tare. „Bravo, Andrea, 
n-am ce spune! Ai grijă să nu uiţi să-i spui şi despre magazinul de desfacere 
al fabricii până la care ai făcut două ore cu maşina săptămâna trecută.” 

— Ei bine, mijloacele de care dispunem ne modelează preferințele, 
răspunse vărul ei încet. Nu numai că priveşti lucrurile direct în față, mai eşti 
şi sinceră. Sunt două trăsături care, de regulă, nu merg mână-n mână. 

Bancroft privi într-o parte, apoi continuă. 

— Presupun că ar fi o dovadă de lipsă de loialitate condamnabilă dacă 
mi-aş exprima dezacordul cu răposatul meu văr Reynolds, dar, aşa cum a 
scris William Godwin pe la sfârşitul secolului al XVIII-lea, „Ce are aşa de 
magic în el pronumele noi, ca să răstoarne deciziile adevărului mereu 
valabil?” împrejurările în care a fost părăsită mama ta mi-au fost aduse la 
cunoştinţă abia recent, spre marea mea indignare. Dar... Bancroft dădu din 
cap. Acesta este un subiect pentru o altă ocazie. 

— Mulţumesc, spuse Andrea, simțindu-se brusc stingherită şi dornică să 
schimbe subiectul. Nu putea să nu se gândească la dulapurile ei pline cu 
haine scumpe, la aspirațiile ei, la mândria cu care îşi plătea toate datoriile la 
sfârşitul lunii. Toate acestea i se păreau acum absurde. Oare ar fi părăsit ea 
sanctuarul protejat al lumii academice dacă nu ar fi fost îngrijorată din 
cauza banilor? Consilierii ei universitari o încurajaseră mereu: porneau de 
la presupunerea că se va da şi ea pe brazdă, că va fi dispusă să accepte 
acelaşi gen de compromisuri pe care le făcuseră ei. Între timp, 
împrumuturile pe care le luase ca să-şi achite studiile deveneau din ce în ce 
mai împovărătoare. Simţea că o sufocă facturile pe care nu le putea achita, 
la fel cârdul de credit pe care nu mai reuşea să-l acopere de la lună la alta. 
Poate că în subconştient tânjea după o viaţă în care să nu fie nevoită să 


adune în gând cifrele din coloana cu preţurile din dreptul felurilor de 
mâncare dintr-un meniu înainte de a comanda ceva. 

Simţi că o încearcă un sentiment ciudat de uşurare când reflectă la acele 
alegeri „practice” pe care le făcuse — şi pentru ce? Salariul ei ca analist al 
valorilor imobiliare era considerabil mai mare decât cel la care s-ar fi putut 
aştepta ca tânăr asistent la universitate; dar acum îşi dădea seama că era o 
sumă derizorie. Cu fixația ei pentru disconturi, îşi făcuse singură un discont. 
Ridică privirile şi îşi dădu seama că Paul Bancroft îi vorbea din nou. 

— Aşadar, ştiu şi eu ce înseamnă să pierzi pe cineva. Moartea soției mele 
a fost un eveniment zguduitor pentru mine şi pentru fiul meu. Am trecut 
prin momente grele. 

— Sunt sigură că a fost, murmură Andrea. 

— În primul rând, pentru că Alice era cu douăzeci de ani mai tânără decât 
mine. Ar fi fost de aşteptat să-mi supravieţuiască cu mulți ani. Să poarte 
rochie neagră la înmormântarea mea. Dar se vede că a tras paiul cel scurt la 
cumplita loterie a destinului. Asta te face să te gândeşti cât de fragilă este 
viaţa noastră. Incredibil de delicată. Incredibil de vulnerabilă. 

— Lucrarea nopţii care vine pe nesimţite, aşa este? 

— Şi mai curând decât credem, murmură el. Şi lucrarea ei nu se termină 
niciodată, nu-i aşa? Mai luă o înghiţitură din lichiorul de culoarea paiului. 
Trebuie să mă ierți că ţi-am stricat buna dispoziție, dar săptămâna asta se 
împlinesc cinci ani de când a murit. Am însă consolarea că mi-a lăsat ceva 
mai prețios decât lumina ochilor. 

Se auziră paşi zglobii, cineva cobora câte două trepte o dată, apoi sări pe 
pardoseală ca capătul scării. 

— Vorbeşti de lup... spuse Paul Bancroft. Se întoarse către nou-venit, 
care stătea în cadrul uşii cu arcadă a salonului. 

— Brandon, vino s-o cunoşti pe Andrea Bancroft. 

Mai întâi, Andrea observă un ghemotoc de păr auriu cârlionţat, apoi 
obrajii îmbujoraţi ai băiatului. Avea ochi albaştri, luminoşi şi trăsăturile 
asimetrice ale tatălui său. Era un copil excepţional de frumos, decise ea. 
Apoi băiatul se întoarse către ea şi pe faţă i se aşternu un zâmbet larg. 

— Brandon, spuse el şi întinse mâna. Mă bucur să vă cunosc. 

Vocea lui nu dobândise încă asprimea vocii de adolescent, dar era deja 
ceva mai profundă decât a unui copil. Un imberb, aşa ar fi spus antici, dar 
cu o umbră perceptibilă deasupra buzei superioare. Încă nu era bărbat, dar 
nici nu mai era copil. 


Strângerea lui de mână era fermă şi avea palmele uscate. Era puţin timid, 
fără a fi stângaci. Se aşeză comod pe un fotoliu din apropiere şi rămase cu 
ochii ațintiţi la ea. Nu era vorba despre acel spectacol „comandat” şi impus 
copiilor de vârsta lui atunci când aveau musafiri. Băiatul părea sincer 
Curios. 

Şi Andrea era la fel de curioasă. Brandon avea o cămaşă albastră de 
flanel, care atârna pe deasupra pantalonilor gri, cu o mulţime de fermoare şi 
buzunare, o îmbrăcăminte standard pentru cei de vârsta lui. 

— Tatăl tău a presupus că trimiteai mesaje unor oameni nepotriviţi, spuse 
Andrea blând. 

— Solomon Agronski venea tare din urmă, spuse Brandon încântat. 
Făceam DAG-uri, iar eu o cam încurcasem. Până la urmă, m-a bătut măr! 

— Ce-i asta, un joc? 

— Ai vrea tu! spuse Brandon. DAG este o diagramă aciclic direcționată. 
Cum să spun, ca oraşul care moţăie, aşa e? 

— Şi acest Solomon Agronski... făcu Andrea care tot nu se dumirise. 

— M-a bătut de mi-au mers fulgii, interveni din nou Brandon. 

Paul Brandon încrucişă picioarele amuzat. 

— Este unul dintre cei mai vestiți logicieni şi matematicieni din ţară. 
Conduce Centrul de Logică şi Calcul de la Stanford. Au o corespondenţă 
foarte intensă şi aşa se cheamă. 

Andrea încercă să-şi ascundă uimirea. Era foarte departe de sindromul 
Down. 

Băiatul mirosi paharul cu lichior al Andreei şi se strâmbă. 

— Pfui, n-ai vrea mai degrabă nişte sprite? Eu am de gând să beau un 
pahar. 

— Nu, mulțumesc, îmi place acesta, râse Andrea. 

— Cum doreşti. Apoi băiatul pocni din degete. Ştiu ce putem face. Hai să 
facem câteva ghemuri de tenis. 

Paul Bancroft făcu un schimb de priviri cu Andrea. 

— Scuze, cred că îşi închipuie că ai venit aici ca să te joci cu el. 

— Haide, serios, insistă Brandon. Nu vrei să-mi arăţi câteva dintre 
loviturile tale? Acum, cât mai este lumină! 

Paul ridică o sprânceană. 

— Brandon, se adresă el fiului său, Andrea abia a sosit şi nu este 
îmbrăcată ca pentru terenul de tenis. 

— Dacă aş avea pantofii potriviţi... spuse Andrea în chip de scuză. 


— Ce mărime? întrebă imediat băiatul, preocupat să rezolve problema. 

— Şapte şi jumătate. 

— Asta înseamnă şapte la bărbaţi. Fiecare mărime reprezintă o diferență 
crescătoare de o treime de inci, începând de la trei inci şi unsprezece 
douăsprezecimi. Ştiai? 

— Brandon are capul plin de cunoştinţe trăsnite, spuse tatăl lui. 

În privirea lui se vedea cât este de mândru. 

— Ba nu, unele dintre ele sunt chiar foarte bune! spuse băiatul. 
Brainstorming! anunţă el. Nuala are aproape opt, corect? Porni repede spre 
hol şi strigă de departe: 

— Nuala, poţi să-i împrumuţi Andreei o pereche de tenişi Te rog frumos? 
Te rog f., f., f., frumos! 

— Descurcăreţ, nu-i aşa? făcu Paul Bancroft către Andrea. 

— Este... este remarcabil, spuse Andrea, riscând să-l subaprecieze în 
mod politicos pe băiat. 

— Are deja certificatul de maestru internațional de şah. Eu am obținut 
acest titlu la douăzeci şi doi de ani. Oamenii spuneau şi despre mine că sunt 
precoce, dar nici nu se compară! 

— Maestru internațional de şah? Cei mai mulți copii de vârsta lui îşi 
petrec timpul jucând Grand Theft Auto“: pe Play Station. 

— Ştii ceva? Şi Brandon joacă. Preferă Sim Cit”. Să nu uităm că este 
doar un copil. Are o inteligență sclipitoare, capabilă să aducă majore 
contribuţii în diverse domenii, dar, cum să vă spun, psihic vorbind, este tot 
copil. Îi plac jocurile video şi nu poate să sufere să-şi facă ordine în cameră. 
Este un puşti american în vârstă de treisprezece ani. Slavă Domnului! 

— Mai trebuie să-i spun cum se fac copiii? 

— Nu, dar a pus câteva întrebări pertinente despre bazele moleculare ale 
embniologiei. Chipul i se lumină de un zâmbet satisfăcut. 

— Este ceea ce se numeşte un capriciu al naturii. 

— Admirabil capriciu după cum se pare. 

— ŞI are şi o fire blândă. 

Brandon reveni triumfător în salon cu o pereche de adidaşi de pânză într- 
o mână şi o pereche de pantaloni verzi de trening în cealaltă. 

Tatăl lui făcu ochii mari. 

— Acum îţi dai seama că nu mai poţi spune nu, se întoarse el către 
Andrea. 

Andrea se schimbă într-o baie de pe coridor. 


— Ai cinci minute, îi spuse ea lui Brandon când ieşi din baie. Suficient 
timp ca să-mi arăţi ce şti. 

— Perfect. Vrei să vezi mişcările mele? 

— Dă-1 bătaie, băiete, spuse ea pornind în pas vioi spre teren. Sper să nu 
te faci de râs. 

Era un teren obişnuit de ciment cu marcaje trasate cu cretă, ascuns în 
spatele unui gard viu înalt, pe o latură a casei. 

— Ai de gând să-mi arăţi mişcările tale vechi din liceu? aruncă mingea 
de baschet din spatele liniei de trei puncte. Aceasta ateriză pe inel, se 
balansă câteva clipe, dar nu trecu prin coş. Andrea făcu câțiva paşi şi luă 
mingea în mâini. Jucase baschet în liceu, îşi mai amintea mişcările de bază. 

— Vreau doar să-mi amintesc, spuse Andrea şi lansă. Brandon sări la coş 
ŞI prinse mingea din ricoşeu; nu avea exercițiu şi nici experienţă, dar avea 
mişcări uimitor de bine coordonate pentru un copil de vârsta lui. Îi studia 
poziţia corpului în momentul în care introducea mingea în coş, apoi îi copia 
mişcările. De fiecare dată când trăgea la coş, venea ceva mai aproape. Când 
se întorceau acasă — Andrea insistase să stea numai cinci minute, aşa cum se 
înţeleseseră — amândoi aveau bujori în obraji. Îşi schimbă adidaşii şi 
pantalonii de trening într-un mic vestiar de lângă salon — dar câte vestiare 
de felul acesta erau, de fapt, în casa asta? — şi se întoarse apoi în salonul cu 
mobilă îmbrăcată în piele. 

Cina a fost simplă şi delicioasă: supă de măcriş, pui la grătar cu orez, 
salată verde. Paul Bancroft a condus din nou discuţia spre chestiunile pe 
care le abordaseră şi mai înainte, fără a lăsa să se vadă că o face intenţionat. 

— Eşti o femeie cu talente multiple, spuse el făcându-i cu ochiul. Cum se 
spune? „Controlul mingii!” Exact asta ai şi tu! O calitate potrivită atât pe 
terenul de sport, cât şi într-o argumentaţie. 

— Trebuie doar să fii cu ochii pe minge, spuse Andrea. Să vezi ce ai în 
faţa ochilor. 

Paul Bancroft înclină capul într-o parte. 

— Huxley a fost cel care a spus că gândirea logică înseamnă pur şi 
simplu să vezi ceea ce este în faţa ochilor tăi? Dar nu este chiar foarte 
corect, nu-i aşa? Nebunii văd ceea ce cred ei că este în faţa ochilor lor. 
Gândirea logică este calitatea de a vedea ceea ce este în fața ochilor altor 
oameni. Acesta este lucrul pe care îl avem cu toții în comun. Şi ceea ce face 
ca această capacitate să fie la rândul ei atât de rară. 

Avea o mină foarte serioasă. 


— Dacă te gândeşti la istoria speciei noastre, constaţi şocat că răul — 
instituție sau practică pe care o considerăm cu toții drept insuportabilă — a 
fost promovat secole de-a rândul. Sclavia. Subjugarea femeilor. Pedepsele 
aspre aplicate unor activități consimțite care nu au generat victime. Un 
spectacol cu adevărat edificator. Dar Jeremy Bentham, acum două sute de 
ani, a spus lucrurilor pe nume. A fost unul din puținii bărbaţi ai generației 
lui care a aparţinut cu adevărat vremurilor noastre moderne. Într-adevăr, el a 
fost părintele moralității moderne. Şi totul a început cu un scop utilitar: să 
reducem suferința omenească şi să nu uităm că fiecare om este o 
personalitate în sine. 

— Asta este teoria tatei despre caritabilitate, spuse Brandon, poticnindu- 
se la ultimul cuvânt. Cum de puteţi pronunţa aşa ceva? 

— Încearcă pe silabe: ca-ri-ta-bi-li-ta-te, spuse Bancroft, corectând 
pronunția fiului său. Vine din latină. 

— M-am prins, spuse băiatul şi stocă informaţia nouă undeva. Dar ce 
părere aveţi despre ideea că trebuie să-i consideri pe ceilalți scopuri, 
niciodată mijloace? 

Paul prinse privirea Andreei. 

— Citeşte Kant. Misticismul german, dacă ai dat cumva peste el. Îţi 
consumă creierul, crede-mă. E mai rău decât Grand Theft Auto. Trebuie să 
fim de acord să nu fim de acord. 

— A, deci ai şi tu o problemă cu revolta adolescentină? zâmbi Andrea. 

Brandon ridică privirile de la farfurie şi îi întoarse zâmbetul. 

— Ce te face să crezi că este o problemă? 

Dintr-odată se auzi distinct urletul îndepărtat al unei bufnițe. Paul 
Bancroft se uită afară pe fereastră, unde siluetele înalte ale copacilor se 
conturau în lumina amurgului. 

— Bufnița Minervei, spunea Hegel, zboară numai în amurg. 

— Atunci înțelepciunea vine prea târziu, spuse Brandon. Ceea ce nu 
înţeleg eu este de ce a căpătat bufnița reputaţia aceasta de înţelepciune. De 
fapt, bufnița nu este altceva decât o maşină a morţii deosebit de eficientă. 
La asta se pricepe cel mai bine. Zboară aproape fără nici un zgomot. Auzul 
ei are o acuitate de radar. Ai văzut vreodată o bufniţă zburând? Vezi cum se 
mişcă aripile acelea uriașe şi ai impresia că cineva a întrerupt sonorul. Şi 
asta pentru că bufnița are pene zdrențuite ca nişte franjuri care acoperă 
zgomotul făcut de mişcarea aerului. 

Andrea înclină capul într-o parte. 


— Aşadar, nu o auzi niciodată venind decât atunci când este prea târziu. 

— Exact. Şi apoi exercită o presiune de două sute de kilograme în vârful 
ghearelor, dar când o simţi ai devenit deja o parte componentă a trecutului. 

Andrea sorbi din rislingul rece şi înviorător pe care îl turnase Nuala. 

— Nu este deci înțelepciune. Este moarte. 

— Foarte eficientă când este vorba de folosirea mijloacelor pentru un 
anumit scop, spuse Paul Bancroft. Unii ar putea spune că este o anumită 
înţelepciunea în treaba asta. 

— Eşti şi tu unul dintre aceştia? 

— Nu, dar eficienţa este un lucru important. Dar de cele mai multe ori 
discuţia despre astfel de lucruri este considerată cinică, chiar şi atunci când 
se are în vedere un scop bun. Ceva mai devreme vorbeai despre consecinţe 
perverse, Andrea. Şi acesta poate fi un subiect în sine. Odată ce accepţi 
logica consecinţelor — ideea că orice acţiune trebuie judecată prin prisma 
consecinţelor sale, îţi dai seama că enigma depăşeşte simpla chestiune a 
faptelor bune care au efecte proaste. Trebuie să ne luptăm şi cu enigma 
ridicată de faptele rele care au consecinţe bune. 

— Se poate, reflectă Andrea. Dar există anumite acţiuni care sunt pur şi 
simplu atroce şi atât. Vreau să spun că este imposibil să-ți imaginezi, de 
pildă, că ar putea ieşi ceva bun din, să zicem, asasinarea lui Martin Luther 
King jr. 

— E cumva o provocare? spuse Paul ridicând o sprânceană. 

— Vorbeam şi cu, aşa. 

Savantul sorbi puţin din vin. 

— Ştii, l-am întâlnit o dată sau de două ori pe Dr. King. Fundaţia l-a 
sponsorizat în câteva împrejurări mai dificile. A fost un bărbat cu adevărat 
remarcabil. Aş spune chiar un om mare. Dar avea şi anumite defecte 
personale. Mici, nesemnificative, dar care puteau fi exacerbate de duşmanii 
lui. FBl-ul era întotdeauna gata să lase să se scurgă diferite informații 
denigratoare cu privire la viaţa personală. În ultimii ani, predica în faţa unor 
mulțimi din ce în ce mai restrânse, al căror număr urma o spirală 
descrescătoare. Murind, a devenit un simbol foarte puternic. Dacă ar fi trăit, 
s-ar fi pierdut în mulțime. Asasinarea lui a electrizat masele şi a grăbit 
desfăşurarea evenimentelor. A fost un catalizator al desăvârşirii juridice a 
revoluției pentru drepturi civile. Legislaţia fundamentală care interzicea 
discriminarea în domeniul locuinţelor a fost adoptată numai sub impresia 
creată de acest eveniment tragic. Americanii au fost zguduiți până în 


adâncul sufletului şi atmosfera din ţară a devenit mai plăcută ca urmare a 
acestui eveniment. Dacă vrei să spui că moartea omului a fost o tragedie, nu 
te voi contrazice. Dar moartea lui a realizat mult mai mult decât multe vieți. 

Filosoful cărunt vorbea cu o intensitate de-a dreptul hipnotizatoare. 

— Nu a fost oare ea mai mult decât răscumpărată prin consecințele ei 
pozitive? 

Andrea puse jos furculita. 

— Poate este o chestiune de simplu calcul rece... 

— De ce rece? N-am înţeles niciodată de ce oamenii cred că un calcul al 
consecinţelor trebuie să fie rece. Îmbunătăţirea destinului omenirii este o 
noțiune abstractă, dar ea se concretizează într-o viaţă mai bună pentru 
bărbaţi, femei şi copii, fiecare cu o poveste care îți sfâşie inima şi îți 
răvăşeşte sufletul. 

Vocea îi tremura uşor, dar nu trăda sfidare sau îndoială, ci convingere şi 
încredere. 

— Ține minte, pe planeta noastră mică trăiesc şapte miliarde de oameni, 
iar dintre aceştia 2,8 miliarde sunt sub vârsta de douăzeci şi doi de ani. Este 
vorba despre lumea lor: pe aceasta trebuie s-o păstrăm şi s-o îmbunătăţim. 

Ochii savantului se îndreptară spre fiul său care, cu pofta de mâncare 
specifică adolescenților în creştere, îşi curăţase deja farfuria. 

— Şi este o responsabilitate morală la fel de gravă ca oricare alta. 

Andrea nu-şi putea dezlipi ochii de la acest bărbat fascinant. Vorbea cu o 
logică pătrunzătoare şi privirea lui era la fel de limpede ca şi argumentele 
lui. Forţa lui de convingere avea ceva magic, la fel ca şi puterea sinuoasă a 
minţii lui. Probabil că Merlin, vestitul personaj din ciclul legendelor lui 
Arthur, trebuie să fi fost inspirat de cineva ca el. 

— Tata se pricepe foarte bine la cifre, spuse Brandon, oarecum stânjenit 
de ardoarea tatălui său. 

— Lumina crudă a rațiunii ne spune că moartea unui profet poate fi o 
adevărată binefacere pentru omenire. Pe de altă parte, te apuci de eradicarea 
puricilor de nisip din Mauritius, să zicem şi poţi constata apoi că ai 
declanşat un lanţ de consecinţe dintre cele mai neplăcute. În ambele cazuri, 
linia de demarcație dintre a ucide şi a lăsa să moară este un fel de 
superstiție, nu crezi? 

Paul Bancroft insistă pe aceeaşi linie. 

— Pentru cel care moare nu are nici o importanță dacă am acţionat sau 
ne-am abținut de la orice acțiune. Imaginează-ţi un tramvai care a deraiat. 


Dacă va continua cursa în felul acesta, va ucide cinci oameni. Dar, dacă 
arunci o bombă în calea lui, va ucide o singură persoană. Ce vei face? 

— Arunc bomba, spuse Andrea. 

— ŞI salvezi cinci vieţi. Dar în felul acesta ai trimis tramvaiul în mod 
deliberat către o persoană, ştiind că acea persoană va fi ucisă. Într-un anume 
sens, ai comis o crimă. Dacă nu ai fi făcut nimic, nu ai fi fost complice sau 
nu ai fi fost deloc implicată într-un act de ucidere. Ai fi rămas cu mâinile 
curate. 

Ridică privirile. 

— Nuala, încă o dată, te-ai întrecut pe tine însăți, spuse el, când irlandeza 
cu obrajii roşii mai aduse un castron de orez şi îl puse pe masă. 

— Aşadar, spui că este vorba despre un fel de narcisism, rosti încet 
Andrea. Mâini curate, patru vieți irosite zadarnic — o socoteală proastă. M- 
am prins. 

— Felul în care simți trebuie să fie acordat şi corelat cu felul în care 
gândeşti. Pasiunea trebuie să se conforme rațiunii, ca să spunem aşa. 
Uneori, cel mai nobil gest poate să producă cea mai mare indignare. 

— Am senzația că m-am întors la un seminar din timpul facultăţii. 

— ŢI se pare că aceste chestiuni sunt de factură academică? Numai 
teoretice? Atunci să le transformăm în ceva real pentru tine. 

Paul Bancroft avea o expresie ştrengărească, ca un magician cu o 
surpriză pregătită în buzunar. 

— Un alt exercițiu de tipul „ce-ar fi dacă...” spuse Andrea schițând un 
zâmbet. 

— Nu tocmai. Nu mai vorbesc la modul ipotetic. Înainte de următoarea 
noastră şedinţă de consiliu, aş vrea să elaborezi un proiect special sau un 
motiv pentru care să cheltuieşti douăzeci de milioane de dolari. Spune exact 
ce anume şi cum anume şi îl vom face. Vom lua direct din banii aflați la 
dispoziția mea în cadrul fondului discreționar. Fără nici un fel de deliberare 
sau discuţie. Se va face exact aşa cum vei spune. 

— Glumeşti! 

Brandon îi aruncă o privire piezişă. 

— Tata nu se prea ţine de glume, spuse băiatul. Nu e genul care îţi pune 
piedică numai ca să se amuze. 

— Douăzeci de milioane de dolari, repetă Paul Bancroft. 

— Numai pe baza cuvântului meu? întrebă Andrea, căreia încă tot nu-i 
venea să creadă. 


— Numai pe baza cuvântului tău. Ochiul pătrunzător al expertului 
exprima acum seriozitate. 

— Alege cu grijă, o sfătui el. În fiecare oră a zilei există câte un tramvai 
care deraiază, dar alegerea nu se operează între două linii. Este o alegere 
făcută între mii sau zeci de mii de linii şi ceea ce se află în faţa fiecărui 
tramvai este departe de a fi limpede. Trebuie să facem deducția cea mai 
bună, cu toată inteligenţa şi discernământul de care dispunem. Şi să sperăm 
că totul va fi cum nu se poate mai bine. 

— Lucrăm cu atât de multe necunoscute! 

— Necunoscute? Sau cunoscute parțiale? Cunoaşterea incompletă nu este 
acelaşi lucru cu ignoranţa. Poţi emite oricum o judecată în cunoştinţă de 
cauză, pe baza informaţiilor deţinute. Ba chiar trebuie s-o emiţi. 

O privi fix. 

— Aşadar, alege cu înţelepciune. Vei descoperi că nu este întotdeauna 
uşor să faci ceea ce este corect. 

Andrea Bancroft se simţea ameţită, bulversată şi asta nu din cauza 
vinului. Câţi oameni aveau posibilitatea de a produce o asemenea 
schimbare. I se dăduse posibilitatea să pocnească din degete şi să 
transforme viețile a mii de oameni. Se simţea... se simţea aproape ca 
Dumnezeu. 

Brandon o smulse din reverie. 

— Ei, Andrea, hai să mai facem o partidă rapidă după masă, ce părere ai? 


Roma 


Trastevere”! — cartierul aflat la vest de fluviul Tibru — era pentru mulți 
locuitori adevărata Romă, căci păienjenişul de străzi medievale scăpase în 
mare măsură de modernizarea din secolul al XIX-lea care transformase 
centrul oraşului. Dărăpănare plus vechime egal autenticitate. Oare aceasta 
era formula corectă? Frau totuşi şi colţuri pe care timpul le uitase sau, mai 
exact, de care îşi amintise, colțuri în care fluxul de bani noi lăsaseră numai 
moloz şi buturugi uscate. Aşa era un apartament situat la parter într-o 
străduţă lăturalnică întunecoasă, unde micuța italiancă locuia cu părinţii ei. 
Familia Zingaretti avea tradiție, căci îşi cunoşteau numele strămoşilor cu 
câteva sute de ani în urmă. Dar toţi aceşti strămoşi fuseseră, fără excepție, 
servitori şi slujbaşi. Era o tradiție fără măreție, ascendenți fără istorie. 


Todd Belknap ajunse pe via Clarice Marescotti la nr. 14 şi era greu să 
recunoşti în persoana lui pe cel care se infiltrase cu câteva ore în urmă în 
fortăreaţa lui Ansari. Era îmbrăcat impecabil, bărbierit proaspăt, făcuse duş 
şi se parfumase discret: varianta ideală a personalității oficiale. Chiar şi 
accentul american al lui Belknap era un atu, nu un handicap, căci italienii 
erau în mod automat suspicioşi faţă de conaționalii lor şi, de regulă, nu fără 
motiv. 

Conversația lâncezea. 

Ma non capisco! — Dar nu înțeleg, repeta întruna mama fetei, o 
cotoroanță brunetă puțin adusă de spate. Părea mai bătrână decât femeile de 
vârsta ei, dar şi mai puternică. Era o trăsătură specifică: aşa cum spun 
britanicii, era o femeie care ştia ce vrea. 

— Non c'e problema, insista tatăl, un bărbat pântecos cu mâinile 
bătătorite şi unghiile îngroşate. Nu este nici o problemă. 

Dar era o problemă şi ea înţelegea lucrul acesta — oricum, înţelegea mai 
mult decât lăsa să se vadă. Şedeau împreună în salonul lor mohorât, care 
mirosea a supă afumată şi a igrasie. Pardoseala rece, fără îndoială, cândva 
acoperită de gresie, era denivelată şi cenușie, ca şi când ar fi fost acoperită 
cu un strat de grund în aşteptarea plăcilor de gresie care nu mai veneau. 
Becurile erau slabe, cu abajururile înspăimântate parcă de căldură şi de 
vechime. Toate scaunele erau disparate. Era o familie mândră, dar nu aveau 
de ce să fie mândri de casa lor. E clar că părinții Luciei erau conştienţi de 
frumuseţea fetei, pe care păreau s-o considere un fel de vulnerabilitate, o 
sursă de suferință atât pentru ea, cât şi pentru ei. Însemna că va rămâne 
însărcinată de timpuriu, apoi va deveni prada unor bărbați fără scrupule. 
Lucia le dăduse asigurări că arabul ei — când vorbeau despre patronul ei nu-i 
spunea altfel decât /'Arabo — era un om religios, disciplinat, care asculta 
conştiincios de cuvântul Profetului. 

Şi unde era acum? 

Când ajungeau la această întrebare crucială, părinții fetei se prefăceau că 
nu înţeleg, că sunt obtuzi şi ignoranţi. O protejau pentru că ştiau ce făcuse? 
Sau poate din alt motiv? Belknap nu putea să-i facă să vorbească decât dacă 
i-ar fi convins că fata este în primejdie şi că sinceritatea, nu disimularea, 
reprezintă cea mai bună protecție pentru ea. 

Dar era greu. Pentru a obține informaţii, trebuia să susțină că deţine 
informaţii care îi lipseau. Le repeta pentru a nu ştiu câta oară: Fiica voastră 
este în pericol. La vostru figlia e in pericolo. Nu-l credea — ceea ce 


înseamnă că păstrau legătura cu ea şi că fata le dăduse asigurări să stea 
limiştiţi. Dacă ar fi dispărut cu adevărat pe neaşteptate, n-ar fi fost în stare 
să-şi ascundă neliniştea. Dar, aşa stând lucrurile, se prefăceau derutați, 
susținând că nu ştiu unde este şi făcând afirmații vagii: spusese că pleacă 
într-o deplasare, nu le spusese nimic mai mult, poate că era ceva pentru 
patronul ei. Nu, nu ştiau când se întoarce. 

Minciuni. Poveşti a căror falsitate era dovedită de uşurinţa cu care erau 
relatate. Amatorii îşi închipuie că mincinoşii se dau de gol prin nelinişte şi 
nervozitate; dar Belknap ştia foarte bine că se trădau de cele mai multe ori 
tocmai prin lipsa de nelinişte. Acesta era şi cazul domnului şi al doamnei 
Zingaretti. 

Belknap lăsă mai multe clipe de tăcere, apoi reluă discuţia. 

— Aţinut legătura cu dumneavoastră, spuse el. Ştim acest lucru. V-a 
asigurat că totul este în ordine. Dar aşa crede ea, că totul este în ordine. Dar 
nu ştie. Nu ştie că o paşte un pericol iminent. 

Făcu un gest scurt ca şi când şi-ar fi tăiat beregata. 

— Duşmanii ei sunt foarte puternici şi sunt pretutindeni. 

Privirile neliniştite ale soților Zingaretti îi dădură de înţeles că aceştia îl 
considerau pe interlopul american drept un potențial duşman. Le aruncase o 
sămânță de nelinişte, o frântură de îngrijorare acolo unde nu existase nimic 
de felul acesta ceva mai înainte. Dar încă nu-i câștigase de partea lui. Cu 
toate acestea, în zidul de nepătruns al obtuzităţii lor apăruse o mică fisură. 

— V-a spus să nu vă faceţi griji, începu el din nou, alegându-şi cu grijă 
cuvintele, pentru că nu ştie nici ea că are motive de îngrijorare. 

— ŞI ştii dumneata? întrebă cotoroanţa, cu buzele strânse într-o atitudine 
de dezaprobare şi suspiciune. Povestea lui Belknap nu era adevărată întru 
totul, dar era foarte aproape de adevăr. Le spusese că este de la o agenție 
americană şi că face parte dintr-o echipă de cercetare la nivel internațional. 
Investigaţiile duseseră la descoperirea adevărului în legătură cu activităţile 
arabului. Membrii personalului său erau acum în pericol, fiind ameninţaţi 
de o vendetă condusă de unul dintre rivalii lui din Orientul Mijlociu. La 
auzul cuvântului „vendetta”, un licăr intens apăru în ochii celor doi bătrâni 
şi femeia îl repetă în şoaptă ca un ecou: Era un concept pe care îl înțelegeau 
foarte bine şi îl tratau cu mult respect. 

— Nu mai departe de ieri am văzut trupul unei tinere femei care... 
Belknap se întrerupse. Observase că cei doi deschiseseră ochii mari şi dădu 
din cap: 


— Este oribil. Foarte înfricoşător. Există anumite imagini de care numai 
poţi scăpa toată viaţa. Şi când mă gândesc ce i-au făcut sărmanei femei, o 
femeie tânără şi frumoasă exact ca fiica voastră, simt că mă cutremur. 

Se ridică în picioare. 

— Am făcut tot ce am putut aici. Voi ţine minte lucrul acesta. Şi trebuie 
să-l ţineţi şi voi minte. N-o să mă mai vedeţi niciodată. ŞI, din păcate, nici 
pe fiica voastră. 

Signora Zingaretti puse o mână ca o gheară pe braţul soţului ei. 

— Stai puţin, spuse ea. Soţul ei îi aruncă o privire, dar era clar că femeia 
era cea care comanda în casă. Se uită lung la Belknap, făcând o evaluare a 
caracterului şi a probităţii acestuia. Apoi luă o decizie: 

— Greşeşti, spuse ea. Lucia este în siguranţă. Vorbim cu ea mereu. Am 
vorbit cu ea chiar şi aseară. 

— Unde este? întrebă Belknap. 

— Asta nu ştim. Nu ne spune. 

Liniile verticale de pe buza ei superioară semănau gradaţiile dese ale unei 
rigle. 

— De ce? 

— Ne-a spus că este într-un loc foarte drăguţ, interveni bărbatul cel 
pântecos. Dar locaţia este secretă. Nu poate să spună. Pentru că... acestea 
sunt condiţiile din contractul ei de angajare. Termini di occupazione. 

Făcu o strâmbătură. Nu ştia dacă aceste cuvinte anihilaseră îngrijorarea 
americanul sau, dimpotrivă, o înteţiseră şi mai mult. 

— Lucia este o fată deşteaptă, spuse mama ei, dar chipul ei era marcat de 
frică. Parcă avea cenuşă în gură. Ştie să se păzească. 

Femeia încerca să-şi facă puţin curaj. 

— Aţi vorbit cu ea aseară, repetă Belknap. 

— Se simţea foarte bine. 

Mâinile umflate ale bătrânului tremurau în timp ce şi le încrucişă în 
poală. 

— O să aibă grijă să se păzească, spuse bătrâna, iar cuvintele ei puteau fi 
o sfidare sau expresia unei speranţe. 


Imediat ce se află din nou afară, pe strada pavată cu piatră cubică, 
Belknap îi telefonă unui vechi cunoscut al său, un carabinier pe nume 
Gianni Mattucci. În Italia — şi în această privință organele de aplicare a legii 
nu făceau excepție — treburile se rezolvau cu ajutorul relaţiilor şi al 


prietenilor, nu pe cale oficială. Îi spuse repede lui Mattucci ce doreşte. Poate 
că Lucia fusese zgârcită la vorbă, aşa cum afirmau părinții ei, dar lista 
telefoanelor ei avea să fie mult mai generoasă. 

Vocea lui Mattucci era stringentă ca un vin de Barolo“ şi la fel de 
încântătoare: 

— Piu lento! Mai rar! Dă-mi numele şi adresa. Am să le verific în baza 
de date şi am să obţin codul numeric personal. După aceea mă duc cu el la 
registrul telefonic municipal. 

— Spune-mi că nu va dura prea mult, Gianni. 

— Voi, americanii, întotdeauna vă grăbiţi. Ei bine, am să fac tot posibilul, 
OK? 

— În cazul vostru, asta înseamnă întotdeauna foarte bine, îl măguli 
Belknap. 

— Du-te şi comandă-ţi undeva un espresso, spuse îndatoritor inspectorul 
italian de poliție. Te sun eu. 

Abia apucase Belknap să facă vreo câțiva paşi şi telefonul sună: era din 
nou Mattucci. 

— Dar ştiu că te-ai descurcat repede, spuse Belknap. 

— Tocmai am primit un raport referitor la adresa pe care mi-ai dat-o, 
spuse Mattucci. Era agitat. Un vecin spune că a auzit focuri de armă dintr- 
acolo. Două maşini de poliție se îndreaptă deja spre ei. Ce se petrece aici? 

Belknap rămase ca trăsnit. 

— O, Hristoase! oftă el. Mă duc să văd. 

— Ba nu, îl imploră Mattucci, dar Belknap închisese deja şi alerga cât îl 
tineau picioarele spre apartamentul de la parter din care plecase cu numai 
câteva minute mai devreme. Când coti pe după colțul clădirii, auzi scrâşnet 
de cauciucuri şi inima începu să-i bubuie în piept. Uşa de la intrare 
rămăsese descuiată şi intră în camera ciuruită de gloanțe şi stropită de 
sânge. Fusese urmărit: nu exista altă explicaţie. Vorbise cu cei doi bătrâni 
despre protecție, dar nu făcuse decât să le aducă moartea în casă. 

Alt scrâşnet de cauciucuri pe piatra cubică: de astă dată, de maşini care 
soseau la faţa locului. Era o maşină bleumarin, cu acoperişul alb, pe care 
stătea scris cu caractere mari un număr. Trebuie să fie vizibil din elicopter, 
la fel ca şi cele trei lumini. Pe laturile maşinii se putea citi CARABINIERI 
scris cu litere roşii pe o bandă albă. Totul era cât se poate de real, la fel ca şi 
cei doi poliţişti care coborâră din vehicul şi îi ordonară imediat lui Belknap 
să nu se miște. 


Cu coada ochiului, Belknap mai văzu încă o maşină a poliției. Făcu 
câteva gesturi agitate în direcția unei străzi laterale, arătând că atacatorul o 
luase în acea direcţie. 

Apoi o rupse la fugă. 

Simţea că îi ard toți muşchii, respirația nu-i mai făcea faţă, în timp ce 
alerga cât îl țineau picioarele, dar în zigzag, ca un iepure hăituit. Aproape că 
nici nu mai simţea terenul de sub pingelele de cauciuc ale pantofilor lui de 
piele. În câteva minute era deja în maşina lui albă, împodobită cu blazonul 
şi logo-ul serviciilor poştale italiene: SERVIZIO POŞTALE. Era unul dintre 
cele câteva vehicule pe care i le pusese la dispoziţie direcția Operaţiuni 
Consulare şi, deşi Belknap nu avea nici o autorizaţie, nu-şi bătea prea mult 
capul cu asta. Era genul de vehicul care, de regulă, nu prea atrag atenția. 
Spera că aşa se va întâmpla şi de această dată. 

Cu toate acestea, când porni maşina şi privi în oglinda retrovizoare, zări o 
altă maşină a poliției, un vehicul tip jeep cu acoperişul înalt, amenajat 
pentru transportul deţinuţilor. Şi în aceeaşi clipă telefonul lui mobil sună din 
nou. 

Vocea lui Mattucci era şi mai agitată ca înainte: 

— Trebuie să-mi spui ce se întâmplă! zise el aproape strigând în telefon. 
Oamenii spun că cei doi bătrâni au fost masacrați, iar apartamentul ciuruit 
de gloanţe. Şi în mod clar sunt gloanţe de provenienţă americană. Mă auzi? 
Din cele cu cartuşe de cupru pe care le preferi tu. Nu e bine deloc. 

Belknap smuci brusc de volan spre dreapta, cotind în ultima secundă. În 
dreapta lui era un tramvai cu patru vagoane cu burdufuri de cauciuc la 
articulaţii lung cât o jumătate de stradă. Îl ascunse de oricine ar fi vrut să-l 
vadă de pe banda cealaltă. 

— Gianni, doar nu-ţi închipui că... 

— O să vină curând tehnicienii de la amprente. Dacă îți găsesc 
amprentele pe acolo, n-am cum să te protejez. Urmă o scurtă pauză. Nu mai 
pot să te protejez de astă dată. 

Acum Mattucci fu cel care închise telefonul. 

O altă maşină de poliție apăruse în spatele lui Belknap. Probabil că fusese 
zărit când se urcase în furgonetă, iar acum era prea târziu ca să mai schimbe 
vehiculul. Apăsă tot mai mult pe accelerator în timp ce viră prin traficul 
intens din Piazza san Calisto şi apoi o luă pe Viale de Trastevere, 
îndreptându-se spre fluviu. Maşina de poliție din spatele lui îşi pusese în 
funcţiune sirena şi lumina intermitentă de pe acoperiş. Între timp, Belknap 


traversase Via Indurmo şi reperase încă o maşină, un Citroen pe care scria 
POLIZIA de la dreapta la stânga cu litere majuscule albastre pe un fond alb. 
Nu mai era nici o îndoială: pe el îl vânau. 

Era rău de tot. 

Apăsă pedala accelerației până la podea şi depăşi vehiculele care 
mergeau mai încet — taxiuri, motociclete, un camion de aprovizionare apoi, 
claxonând fără încetare, traversă pe roşu Piazza Porta Portese, făcând 
slalom printre benzile de circulație. 

Scăpase de jeepul carabinierilor. Clădirile de calcar de pe stânga şi de pe 
dreapta lui deveniseră un mozaic de portaluri care alternau rapid cu 
vehiculele în mişcare; în faţa lui se deschideau porți înguste în trafic, care 
se închideau în secunda următoare dacă nu trecea prin ele. Şofatul în mare 
viteză era cu totul altceva decât să conduci maşina în limitele vitezei legale, 
iar în momentul în care traversă Ponte Sublicio pe deasupra cursului verde 
întunecat al Tibrului, lui Belknap nu-i rămăsese altceva de făcut decât să 
spere că vechile reflexe se vor activa şi vor funcționa când va avea nevoie 
de ele. Erau sute de modalităţi de a greşi, numai câteva de a acționa corect. 
Cea de-a doua maşină de urmărire a poliției, Citroenul, găsi brusc un culoar 
liber şi se repezi în faţa lui Belknap. 

Începea să se formeze o capcană. 

Dacă, aşa cum părea foarte probabil, avea să apară şi o treia maşină de 
urmărire, şansele lui Belknap de a scăpa din încercuire vor scădea rapid. 
Sperase să poată intra pe magistrala rapidă, care se întindea de-a lungul 
Tibrului, pe cheiul înalt de cărămidă şi beton, mărginit de copaci. Dar acum 
această mişcare devenise prea riscantă. 

Smuci brusc de volan spre dreapta, iar maşina o luă pe Lungotevere 
Aventino, drumul care mergea pe malul dinspre Testaccio al fluviului. Simţi 
cum tot trupul 1 se răsuceşte spre stânga, reținut numai de centura de 
siguranță a scaunului. 

Mai viră strâns încă o dată, spre via Rubattino, unde erau o mulțime de 
cafenele şi apoi făcu un viraj larg spre Via Vespucci, de astă dată luând-o în 
sens greşit, împotriva traficului care venea din față. Ar mai fi trebuit numai 
să parcurgă câteva sute de metri până la autostrada de pe malul Tibrului, 
unde putea să cotească din nou — asta presupunând că ar fi putut evita orice 
ciocnire frontală pe Via Vespucci. 

Claxoanele înnebunite ale zecilor de vehicule şi motociclete începură să 
sune disperate, în timp ce şoferii încercau să evite ciocnirea cu furgoneta 


poştală care venea împotriva lor. 

Mâinile lui Belknap erau ude de transpirație şi strângeau spasmodic 
volanul. Ca să evite coliziunea, Belknap trebuia să anticipeze mişcările 
tuturor şoferilor şi motocicliştilor. Un singur calcul greşit ar fi avut drept 
rezultat o coliziune frontală cu vehiculele care veneau din sens contrar. 

Lumea se redusese acum la o panglică îngustă de asfalt şi o constelație de 
maşini care mişunau peste tot, fiecare dintre ele fiind o potențială armă a 
morții. Pardoseala furgonetei poştale, cu şasiul ei jos, ricoşă, scrâşni şi 
scăpără scântei când coborî prea repede peste terasamentul autostrăzii, dar 
reuşi să treacă podul următor, Ponte Palatino şi, virând încă o dată strâns 
spre dreapta, ajunse la Porta di Ripagrande. 

Acum putea să respire, îşi spuse în sinea lui, conducând mai relaxat 
maşina drept, pe lângă clădirile mari anonime. Dar, când privi în oglinda 
retrovizoare, văzu şase maşini de poliţie. De unde apăruseră atât de repede? 
Apoi îşi aminti că în apropiere de Piazzale Portuense era o circă mare de 
poliție. Se apropie de terasamentul din stânga al drumului, zbură pe 
deasupra lui şi o luă pe Clivio Portuense, una dintre străzile cu circulație 
mai rapidă din zonă. Încă odată, numai centura de siguranţă îl ajută să nu fie 
catapultat din maşină. 

Maşinile de poliție trecură pe lângă el, căci nu putuseră vira la timp. 
Scăpase de ele — cel puţin deocamdată. Continuă să rătăcească pe străzi 
până ajunse în via Parboni şi viră la stânga. Şi ce văzu în faţa lui? Abia dacă 
îşi mai auzea propriile gânduri în vacarmul claxoanelor, al sirenelor, 
motoarelor şi în scrâşnetul cauciucurilor. 

Părea de-a dreptul imposibil! În faţa lui, la colţul cu via Bargoni, văzu o 
barieră. Cum de o instalaseră aşa de repede? Miji ochii şi văzu că era 
formată din nouă maşini de poliție şi o capră de lemn. Ar putea încerca să 
treacă prin ea... 

Numai că în spatele lui apăruse parcă din pământ, mugind 
înspăimântător, o maşină fără însemne a poliției municipale de la unitatea 
de patrulă a autostrăzilor, o Lancia echipată în mod special pentru prinderea 
vehiculelor de mare viteză. 

Belknap apăsă pedala accelerației până la fund, uitându-se la cei doi 
carabinieri care stăteau în picioare lângă barieră — doi bărbaţi solizi cu 
ochelari de soare şi braţele încrucişate pe piept. Aşteptă ca aceştia să sară 
într-o parte şi smuci schimbătorul de viteze, aducându-l în poziția neutră, 
apucă frâna de mână şi exact în acelaşi timp trase brusc de volan spre 


stânga. Maşina se aşeză perpendicular pe carosabil, iar cauciucurile Lanciei 
scrâşniră sălbatic când şoferul viră spre marginea drumului ca să evite 
coliziunea cu furgoneta poştală. Tremurând din toate încheieturile se opri 
turtindu-şi partea frontală de un hidrant. 

Belknap dădu drumul frânei de mână, apăsă pedala accelerației până la 
fund şi un zăngănit sonor îi spuse că, din cauza presiunii, capacele de la roți 
zburaseră care încotro. În acelaşi timp, uleiul din sistemul de transmisie se 
încinsese şi văzu în oglinda retrovizoare norul de fum negru care ieşea din 
țeava lui de eşapament. Dar întoarse în direcţie opusă fără să se oprească, 
apoi coti din nou pe Via Bargoni pe sensul invers de mers, numai că de astă 
dată strada era aproape goală. Blocând-o la un capăt, poliţia îi făcuse un 
mare serviciu. O luă la stânga pe via Bezzi, porni din nou în mare viteză pe 
Viale di Trastevere, trecu pe lângă Autorita per la Informatica nella 
Pubblica Amministrazione şi scăpă definitiv de urmăritori. 

Zece minute mai târziu, stătea într-o cafenea unde, în sfârşit, îşi 
comandase acel espresso pe care i-l recomandase Gianni Mattucci. Îşi 
ascunse oboseala sub masca unui turist plictisit şi îi telefonă carabinierului 
său. 

— Acum putem sta de vorbă, spuse calm Belknap, pe un ton de 
conversație lejeră. Multe persoane urmărite se trădează uşor din caza 
neliniştii lor, care atrage în mod invariabil atenţia celor din jur. Belknap nu 
avea de gând să facă această greşeală. 

— Ma che diavolo! Ai măcar idee de ceea ce este pe capul meu în 
momentul de faţă? spuse Mattucci cu o voce aproape strangulată de emoție. 
Trebuie să-mi spui imediat tot ce ştii. 

— Mai întâi tu! spuse Belknap. 


CAPITOLUL ŞASE 


— Vorbesc serios, spunea la telefon Hank Sidgwick, iar Andrea Bancroft 
îşi dădu seama cu un sentiment de neplăcere că era adevărat. Ti-am spus, 
individul ăsta se pricepe al dracului de bine cum să cheltuiască banii. 

Andrea încerca să şi-l imagineze la biroul lui. Sidgwick, un bărbat înjur 
de patruzeci de ani, avea toate trăsăturile caracteristice unui american sadea: 
ochi albaştri, păr blond, trupul unui luptător medieval, deşi ridurile adânci, 
accentuate şi de bronzul de pe frunte trădau o vârstă mijlocie nu tocmai 
măgulitoare. Mirosea întotdeauna a rufărie proaspăt spălată. Era prieten şi 
coleg cu ea la Grupul de Echitaţie de la Coventry, dar îl cunoscuse cu ani în 
urmă, când îi făcea curte unei prietene a ei din facultate. 

— Cunoşti oameni cât se poate de interesanţi, spuse ea alegându-şi 
cuvintele cu grijă. Îi plăcuse întotdeauna compania lui Hank şi fusese 
încântată când îi telefonase. Şi el, la rândul lui, era fascinat de felul în care 
îi povestise prima lor întâlnire. Dar acum Andrea se întreba dacă făcuse 
bine fiind atât de sinceră. La drept vorbind, nu promisese ea oare că va avea 
grijă ca lucrările fundației să rămână „privilegiate şi confidențiale”? Dar 
ceea ce o surprindea în mod deosebit era modul superficial în care 
reacționase Hank atunci când îi relatase testul la care o supusese Paul 
Bancroft. Soţia lui Hank avea un prieten care era producător independent de 
filme documentare. 

— Poate să bage douăzeci de milioane într-o afacere bună, îi spuse Hank. 
Aceasta fusese prima lui reacție. Fireşte că cineastul voia să facă un film 
despre artiştii care evoluau în East Village şi erau angajați în diverse 
practici bizare de modificare corporală. Andrea aruncă o privire către uşă, 
manifestându-şi fără să vrea nerăbdarea. I se vorbise despre salvarea unor 
vieţi omeneşti şi tot ce găsea Hank să-i propună era un proiect banal? 

— Un pretext pentru reflecţie, spuse Sidgwick pe un ton voit nepăsător, 
în timp ce se ridica pregătindu-se să plece. 

— Da, desigur, spuse ea automat. 

Oare înţelesese bine? Dar nu voia să lase să se vadă cât este de indignată. 
Era conştientă de faptul că putea să treacă drept snoabă în ochii altora. Dar 
pentru ea era foarte important ca toți ceilalți s-o considere aceeaşi Andrea 
din totdeauna, neschimbată de faptul că se îmbogăţise peste noapte. 


„Dar nu mai sunt aceeaşi, îşi spuse ea. Acesta este adevărul. Acum sunt 
alta.” 

Da, era momentul să înceteze să se mai prefacă, decise ea. Totul era 
diferit acum. Aproape imediat ce închise telefonul, acesta sună din nou. 

— Domnişoara Bancroft? întrebă o voce la celălalt capăt. O voce răguşită 
de fumător înrăit. 

— Da, spuse ea, cuprinsă subit de un val de nelinişte. 

— Vă sun de la Fundaţia Bancroft, serviciul de securitate. Voiam să ne 
asigurăm că sunteţi la curent cu detaliile acordului de confidențialitate. 

— Fireşte, spuse ea. 

Îi trecu fulgerător prin minte un gând prostesc: Era ca şi când ei ar fi 
ştiut. Ca şi când ar fi tras cu urechea în mod indiscret la ce vorbise şi o 
sunaseră acum să-i ceară socoteală. 

— Și mai există un alt protocol de securitate şi câteva probleme 
adiționale. O să trimitem cât de curând pe cineva la dumneavoastră, dacă nu 
aveţi nimic împotrivă. 

— Da, desigur, spuse Andrea tot speriată, în timp ce închidea telefonul. 
Îşi cuprinse umerii cu braţele, de parcă i s-ar fi făcut brusc frig. Un gând 
mic şi neliniştitor începea să sfredelească undeva în fundul minţii ei, aşa că 
se strădui să se gândească la altceva. Începu din nou să se plimbe — să 
păşească apăsat — ca într-o stare de transă, prin casa ei mică. „Bun venit în 
noua ta viață”, îşi spuse ea. 

Dar nu intenționa să trăiască numai pentru ea. Tocmai aceasta era 
problema. Făcea parte dintr-un proiect incredibil — ceva cu adevărat măreț, 
ceva realmente important. Cel puţin aşa o asigurase Meri în. 

Ce proiect ar merita atâta atenție? Erau atât de multe lucruri de făcut. 
Accesul la apă potabilă şi canalizare era o problemă de viaţă şi de moarte 
pentru foarte mulți, la fel erau boli precum SIDA şi malaria, malnutriția. 
Speciile pe cale de dispariție. Erau atât de multe provocări, atât de multe 
necunoscute, atât de multe cunoscute parțiale. Cum să orienteze fondurile în 
aşa fel încât să obţină maximum de rezultate — cel mai mare efect pentru 
banii investiţi? Era greu, al naibii de greu, aşa este. Pentru că era nevoie să 
faci calcule matematice şi să gândeşti cel puţin cinci paşi înainte, aşa cum îi 
explicase Paul Bancroft. Douăzeci de milioane erau o sumă prea mare 
pentru anumite proleme, prea mică pentru altele. În timp ce prin minte i se 
plimbau diferite scenarii, constată că admira şi mai mult ceea ce realizase 
Paul Bancroft. 


Se auzi o bătaie în uşă şi gândurile 1 se împrăştiară ca nişte rotocoale de 
fum. În cadrul uşii stătea un bărbat pe care nu-l cunoştea, îmbrăcat cu un 
costum impecabil croit, care nu reuşea să-i ascundă musculatura puternică. 
Arăta ca un hibrid între un bancher şi... şi o gorilă. 

— Sunt de la Fundaţia Bancroft, spuse bărbatul. 

Andrea nu era surprinsă. 

— Aţi cerut să vi se prezinte câteva dosare, continuă el. 

Andrea observă că omul ținea o servietă într-o mână şi îşi aminti de 
cererea pe care o formulase cu o zi înainte. Se aşteptase să vadă un angajat 
de la UPS. 

— A, da, desigur, spuse ea. Poftiţi, intraţi, vă rog. 

— Şi mai trebuie să vă prezint câteva detalii legate de securitate. Sper că 
v-a sunat cineva mai înainte să vă anunţe că vin. 

Părul lui de culoarea oţelului era pieptănat într-o parte, cu o cărare 
perfect trasată. Avea o față pătrată, fără nimic deosebit. Era de vârstă 
mijlocie, dar Andrea nu-şi putea da seama în ce deceniu al vieții lui este. 

— Da, a sunat cineva, confirmă Andrea. 

Bărbatul intră în încăpere, mişcându-se precum o felină în junglă. 
Muşchii îi jucau sub țesătura costumului. Deschise servieta şi îi întinse un 
teanc de dosare. 

— Aveţi întrebări în legătură cu procedura de la fundație? Sau la 
protocolul stabilit? 

— Mi s-a explicat totul cu mare grijă. 

— E bine de ştiut, spuse el. Aveţi un tocător? 

— Ca acela pentru brânză? 

Bărbatul nu zâmbi deloc. 

— Vă putem furniza un tocător de hârtie de înaltă performanţă. În caz 
contrar, va trebui să vă rog să verificați ca aceste dosare, precum şi 
eventualele copiatoare sau fotocopii după conţinutul lor să fie returnate la 
birourile fundației. 

— Desigur. 

— Aceasta este procedura. Dumneavoastră sunteţi nouă, aşa că trebuie să 
vă amintesc condiţiile acordului de confidențialitate pe care l-aţi semnat. 

— Uitaţi ce este, am lucrat în finanţe, ştiu ce înseamnă confidenţialitatea. 

Ochii lui îi scrutau chipul. 

— Atunci veţi înţelege că nu aveţi voie să discutaţi chestiunile fundației 
cu persoane din afară. 


— Aşa este, spuse Andrea nervoasă. 

— E uşor să uitaţi. 

Bărbatul îi făcu cu ochiul rostind aceste cuvinte şi nu, nu i se păruse, îi 
făcuse prieteneşte cu ochiul. 

— Este important să nu uitaţi. 

Se îndreptă spre uşă. 

— Vă mulţumesc. Am să țin minte. 

Andrea se străduia să nu lase să se vadă, dar din nou se simţea timorată. 
Era oare posibil ca fundaţia s-o fi pus sub urmărire? Să fi ştiut despre 
conversaţia pe care o avusese ceva mai înainte? Oare îi puseseră microfoane 
prin casă? 

Prostii. Totul nu era decât o prostie, imaginația paranoică a unei minți 
neliniştite, îşi spuse ea. Dar parcă era ceva ciudat în felul în care o privea 
omul, un fel de familiaritate curioasă. Nu, era ea lovită de paranoia. Tocmai 
voia să-l întrebe dacă se mai întâlniseră vreodată, când bărbatul se opri în 
pragul uşii şi îi oferi explicația: 

— Semănaţi foarte mult cu mama dumneavoastră. 

Felul în care rostise aceste cuvinte îi trimise un fior rece pe şira spinării. 
Îi mulțumi politicos şi oficial vizitatorului ei. 

— Mă scuzaţi, am uitat cum aţi spus că vă numiţi. 

— N-am spus nimic, replică el scurt. 

Se întoarse şi se îndreptă spre maşina care îl aştepta, când telefonul sună 
din nou. 

Era Cindy Lewalski, o agentă imobiliară de la Cooper Brandt Group, pe 
care Andrea uitase deja că o sunase cu câtva timp în urmă şi acum îi 
întorcea apelul. 

— Am înțeles că vă interesează un apartament în Manhattan, spuse 
femeia. O voce melodioasă, de afaceri, dar prietenoasă. 

— Aşa este, răspunse Andrea. Visase întotdeauna să aibă un apartament 
la o mansardă din New York şi să-l repare după gustul ei, iar acum şi-l putea 
permite, cu douăsprezece milioane de dolari care îi aduceau un venit de 2% 
în contul de economii. Nu voia să se laude, dar nici nu putea păcăli pe 
nimeni şi nu avea de gând să facă pe martira rămânând la un trai „modest”, 
căci ar fi fost cea mai mare dovadă de ipocrizie. Putea face acum o ofertă 
pentru un loc în marele oraş, pentru ceva cu adevărat drăguţ. 

Cindy Lewalski îşi notă informațiile de bază referitoare la solicitarea 
Andrei deschizând un fişier nou în computer. Introduse specificațiile şi 


marja de preţ menţionate de Andrea şi ceea ce îşi dorea — dimensiunea, 
cartierul etc. Verifică ortografia numelui. 

— Nu cumva faceţi parte din familia Bancroft, din întâmplare? întrebă 
ea. 

— Aveţi numărul meu de telefon, răspunse Andrea fără nici o clipă de 
ezitare. 


West End%, Londra 


Pentru tot restul lumii el era Lukas. Vedeta rock născută la Edinburgh 
folosise acest nume de scenă încă din primele zile când debutase alături de 
formaţia G7; şi era şi titlul primului dintre cele patru albume de platină pe 
care le înregistrase de când îşi începuse cariera de cântăreţ independent. 
Cineva a numărat nou-născuţii cu numele de Lukas şi a demonstrat că 
numărul acestora crescuse brusc atunci când artistul ajunsese la apogeul 
carierei sale. Fanii lui ştiau că se numea Hugh Burney, dar publicul larg nu 
avea cunoştinţă de numele lui adevărat. Adevărata lui identitate era Lukas. 

Studioul de înregistrări, ascuns într-o clădire care aparținuse cândva 
Şcolii de fete de pe strada Gosfield, strălucea şi se lăuda cu dotări de ultimă 
oră, foarte departe de ceea ce utilizase la începutul carierei sale. Dar 
anumite aspecte ale meseriei rămăseseră aceleaşi. De pildă, căştile de pe 
urechi începeau să te mănânce după vreo douăzeci de minute. Le scoase de 
pe urechi, apoi le puse la loc. Producătorul lui, Jack Rawls, cântă o altă 
secvenţă a liniei başilor. 

— E prea greoi, bătrâne, spuse Lukas. Tot prea greoi. 

— Doar n-ai vrea să simţi că zboară, protestă timid Rawls. Cântecul 
acesta este ca o pătură de picnic în furtună. Trebuie s-o fixezi cu un obiect 
greu. Ceva ca o piatră. 

— Da, numai că tu ne oferi aici un bolovan. E prea mult. Simţi melodia 
mea? 

Aceasta nu era partea cea mai plăcută a meseriei. Aerul din studioul de 
înregistrări devenise greu — stătut — cum ar fi spus Rawls, pentru că 
ventilația mecanică producea zgomot. Rawls stătea în faţa unui evantai 
întreg de sintetizatoare. În zilele noastre, linia de demarcaţie dintre 
instrumentişti şi producători era neclară, iar Rawls, care mai înainte cântase 
la clape, îmbina cele două roluri. Lukas dorea să realizeze un peisaj sonor 


aerisit — un fundal de muzică electronică. Pe când erau studenți la Şcoala de 
Artă din Ipswich, Lukas şi Rawls folosiseră magnetofoanele ca instrumente. 
Fâşâitul unei benzi magnetice putea fi un element sonor de mare efect. Cam 
aşa ceva îşi dorea Lukas şi acum. 

— Ce-ar fi să încercăm în ambele feluri? spuse Rawls, pe un ton amabil, 
dar cu o intonație care lăsa să se înţeleagă că intenționează s-o țină pe-a lui. 

— Ce-ar fi să o iei de la capăt? se strâmbă Lukas, arătându-şi zâmbetul 
lui vestit. Nu şi de astă dată, Jack. 

Era primul lui album în ultimu doi ani şi Lukas era foarte meticulos în 
legătură cu fiecare detaliu. Datora acest lucru fanilor lui. Lukas nu putea să 
sufere cuvântul „fan”, dar nu avea ce face. Cum să-i numeşti pe oamenii 
care cumpărau nu numai albumele, ci şi discurile individuale? Care făceau 
schimb de benzi între ei? Care cunoşteau muzica lui chiar mai bine decât el 
însuşi? 

O asistentă făcea semne de dincolo de geam: telefonul. 

Lukas răspunse printr-un gest de refuz. Le spusese clar că nu răspunde la 
nici un telefon. Acum lucra. Turneul panafrican urma să înceapă în numai 
două săptămâni, aşa că nu mai avea mult timp pentru înregistrările din 
studio. Trebuia să profite la maximum de timpul care îi mai rămăsese. 

Dar asistenta apăru din nou ţinând telefonul în mână şi arătând cu degetul 
spre el. 

— O să vrei să răspunzi, silabisi ea. 

Lukas îşi scoase căştile de pe urechi, se ridică în picioare şi se retrase în 
micul birou pe care şi-l amenajase în cealaltă parte a holului. 

— Au spus da! cârâi impresarul lui, Ari Sanders. 

— Ce tot îndrugi acolo? 

— Optzeci la sută din casă. Madison Square Garden. Poate te miri cum 
de a dat Ari Sanders asemenea lovitură. Da, sigur că te minunezi! Ei binc, 
las-o baltă. Un magician nu-şi dezvăluie niciodată secretele. 

— Eu sunt scoţian cu gândirea înceată, Ari. Trebuie să-mi explici totul pe 
bucățele. N-am nici cea mai mică idee despre ce tot vorbeşti. 

— OK, OK, nu pot să-ţi refuz nimic. Am prins de veste că Madison 
Square Garden a trebuit să anuleze gala hip-hop din cauza unor probleme 
legate de asigurare. Îţi vine să crezi aşa ceva? S-au trezit dintr-odată cu o 
gaură imensă în program. E vineri după-amiază şi la ei e întuneric, poți să 
crezi una ca asta? Aşa se întâmplă când cavalerul tău credincios comite un 
jaf cu mână înarmată. Ca o răpire în plină zi. Îi spun managerului: Ştiu un 


tip care poate să vândă toate biletele în patru zile şi e omul meu. Am 
dreptate? Dai un anunţa la radio: Concert surpriză Lukas! Aşa că omul s-a 
înmuiat tot. Abia aşteaptă. E o noutate pentru toate ziarele, înţelegi? 

— E noutate şi pentru mine, spuse Lukas circumspect. 

— O, dar trebuia să acţionez rapid. Îl aveam la mână. Aşa că l-am strâns 
cu uşa. Zic: Lukas n-a mai dat un concert live în America de multă vreme, 
de foarte multă vreme. Dar, dacă vrei să vină, trebuie să te porți corect cu el. 
Optzeci la sută din casă. Aşa i-am zis. Ticălosul a început să schelălăre şi să 
se jure că n-a dat niciodată mai mult de cincizeci la sută. Foarte bine, fac 
eu, atunci am încheiat discuţia. Da” el de colo: Stai aşa. Iar eu încep să 
număr în gând: unu, doi, trei... şi tipul cedează. Îţi vine să crezi? Tipul 
cedează! New York, să facem puţin zgomot pentru Lukas! 

— Ascultă, Ari! spuse Lukas simțind un fior de nelinişte pe şira spinării. 
Nu ştiu dacă... 

Ari Sanders se repezi imediat cu energia lui inepuizabilă. 

— Eşti un sfânt! Un adevărat sfânt scoțian dat naibii! 

Ari Sanders începu să turuie cu energia lui obişnuită. Eşti un sfânt! Un 
sfânt scoțian dat naibii! Toate acele concerte de binefacere pe care le-ai dat 
în ultimii trei ani, vreau să spun că mi se pune un nod în gât când mă 
gândesc. Atâţia orfani şi atâtea văduve pe care le-ai ajutat! Mă simt umilit. 
Sunt umilit. Dar Cruciada Copiilor? A fost o acțiune extrem de inspirată. 
Aşa cum a spus revista Times, nimeni nu a făcut mai mult ca să atragă 
atenția asupra celui mai urât lucru din mijlocul nostru. O vedetă rock cu 
conştiinţă socială — adică cine şi-ar fi închipuit? Şi tocmai Lukas! 

— Fi, păi... 

— Are totul o limită. Da, sigur, orfani şi văduve, trebuie să-i iubeşti. Dar 
secretul vieții este echilibrul. Trebuie să-ți arăţi iubirea faţă de mulțimile de 
fani ai lui Lukas de acolo. Şi trebuie să-i arăţi puţină afecțiune şi micuțului 
Ari Sanders, care şi-a stors creierii pentru tine ca să apari pe prima pagină 
mereu. 

— Cum adică, o reducere de douăzeci la sută nu mai înseamnă dintr- 
odată nimic? 

— Aşa să faci, spuse Ari. Astăzi este o zi istorică. Am scris o nouă filă a 
istoriei pentru tine. Optzeci la sută din încasări — nici Papa nu primeşte 
atâta. Făcu o pauză ca să-şi tragă sufletul. 

— ŞI apoi, câte premii Grammy a câştigat papa? 


— O să mă gândesc, spuse slab Lukas. Dar am toată seria asta de 
concerte de binefacere şi... 

— Da şi cei din Uagadugu o să rămână cu inima zdrobită o zi întreagă. 
Schimbă-ţi planurile. Nu poţi refuza o asemenea ocazie. 

— Te sun eu mai târziu. 

— [isuse Hristoase, Lukas, parcă ți-ar fi pus cineva pistolul la ceafa! 

Lukas închise şi îşi dădu seama că începuse să transpire. 

Câteva clipe mai târziu, telefonul lui mobil începu să sune cu soneria de 
ape a lui Jimi Hendrix. 

— Lukas la telefon, spuse el. 

Era o voce foarte cunoscută: modificată electronic, stranie şi lipsită de 
inflexiuni sau sentimente umane. 

— Respectă planul, spuse vocea. 

„Dacă şopârlele ar vorbi, aşa ar suna vocea lor”, îşi spuse Lukas. Înghiţi 
cu greu un nod. Parcă i s-ar fi pus o piatră de-a curmezişul gâtului. 

— Uite ce este, spuse el, am făcut tot ce mi-ai spus... 

— Avem înregistrarea video, spuse vocea. 

Înregistrarea. Naiba s-o ia de înregistrare. Fata jurase că are 
şaptesprezece ani. De unde să ştie el că exagera cu trei ani? Ceea ce 
însemna că este vorba despre un viol. Un delict penal. Cu efect catastrofal 
asupra contractelor lui, a carierei, a reputației, a căsniciei. Lukas trebuia să- 
şi reamintească toate acestea. Unii muzicieni puteau trece cu nonşalanţă 
peste astfel de dezvăluiri, mai ales cei care îşi cultivau în mod deliberat o 
reputație de băiat rău. Dar nu era cazul lui Lukas. Mulţi erau aceia care îl 
acuzaseră chiar de prea multă seriozitate, spunând că făcea pe sfântul mai 
mult decât era cazul. S-ar fi agăţat acum de cea mai mică slăbiciune. Şi 
dacă era dat în judecată? Parcă şi vedea titlurile din ziare: LUKAS FAȚĂ 
ÎN FAŢĂ CU MUZICA LUI. VEDETĂ ROCK ARESTATĂ PENTRU 
AGRESAREA MINORILOR. LUPTĂTORUL CRUCIADEI COPIILOR 
ACUZAT DE MOLESTARE SEXUALĂ A MINORILOR. 

Poate că unii ar fi putut supravieţui. Dar Lukas nu era dintre aceştia. 

— Foarte bine, spuse Lukas. Am înţeles. 

Ceea ce îl deranja cel mai mult era rapiditatea cu care apelul telefonic 
urmase după conversaţia lui cu Ari. E clar că toate convorbirile lui erau 
monitorizate şi probabil că aşa era de trei ani de zile. Nu putea decât să-şi 
imagineze în ce măsură viața lui personală era supravegheată de aceşti 


manipulatori fără chip. Se pare că nu există nici o limită în privinţa a ceea 
ce ştiau ei despre el, indiferent cine vor fi fost aceşti „e1”. 

— Respectă planul, repetă vocea. Fă ceea ce trebuie. 

— Ca şi când aş avea de ales, răspunse înciudat Lukas. Ca şi când aş 
avea fie şi cea mai mică posibilitate de opţiune. 


Dubai, Emiratele Arabe Unite 


Orizontul părea rupt dintr-un din cărțile lui Jules Verne. Nisipul Arabiei 
din care răsăriseră structuri uriaşe de sticlă şi beton, contururi ondulate ca 
nişte nave spațiale. 

Vechile souk*-uri se înghesuiau în umbra uriaşelor mall-uri moi, 
ambarcațiunile tradiționale numite dhow şi abra stăteau cuibărite alături de 
vasele de croazieră şi şlepurile încărcate cu mărfuri. Pe străzile înguste şi 
înghesuite vedeai DVD playere şi maşini de karaoke expuse alături de 
carpete, covoare, pielărie, suvenire. Dubai era un loc unde puteai găsi orice, 
mai puțin o adresă poştală. Pe bulevardul Sheikh Zayed era o clădire şi 
undeva, pe o hartă oficială, clădirea avea un număr. Dar corespondenţa era 
distribuită în funcție de cutiile poştale, nu după numerele de pe străzi. La 
Aeroportul Internaţional Dubai, o zonă mai mare decât tot centrul oraşului, 
Belknap luase un taxi şi plătise şi pentru cele trei locuri rămase libere şi 
pentru insistența volubilă a taximetristului. 

Omul — în mod vizibil pakistanez — purta un kaffiyeh de croială locală 
din pânză în carouri roşu cu alb, ca o faţă de masă dintr-un restaurant italian 
de modă veche şi turuia fără încetare, încercând să-l tenteze cu o vizită într- 
un anumit loc. Dar trebui să repete de trei ori propunerea, pentru ca Belknap 
să-l poată înţelege: 

— Vreţi să mergeţi la Parcul Acvatic Wadi? 

Fireşte, era o atracţie turistică, doisprezece acri de căi navigabile şi, fără 
îndoială, şoferul primea un anumit bonus pentru fiecare client pe care îl 
aducea acolo. 

Între dogoarea de furnal încins şi strălucirea orbitoare a soarelui de 
deasupra capului Belknap avea senzaţia că ajunsese pe o planetă unde nu 
exista viață în mod natural şi trebuia să se mişte dintr-o capsulă cu oxigen în 
alta. Fireşte, cea mai mare parte a suprastructurii din Dubai avea drept scop 
crearea unui mediu în întregime artificial: o oază de freon, oţel şi sticlă 


granulată. În funcţie de ceea ce căutai, îl vedeai ca pe un loc plin cu semne 
de bun venit! Sau cu o mie de porți încuiate. 

La Roma, Gianni Mattucci îi dăduse adresa corespunzătoare numărului 
de la care sunase tânăra italiancă. La Dubai, Belknap aflase că nu este 
adresa unei locuinţe sau a unui hotel, ci a unui oficiu poştal comercial, care 
se ocupa de distribuția corespondenţei la hotelurile elegante de pe faleză. 
Dacă nu ar fi fost sub azuriul blând al Golfului, ar fi putut crede că este la 
Las Vegas în plină vară. Aceeaşi revărsare de opulenţă şi lux, acelaşi 
modernism extravagant al construcțiilor, lăcomia nemăsurată a omului 
transpusă în arhitectură. Totuşi, în aşezările tradiționale din apropiere erau 
bărbați cuvioşi slujitori ai Coranului, care doreau să stabilească o ummah“ 
globală şi să desființeze ceea ce considerau ei că este imperiul american. 
Dubaiul exista pentru delectarea străinilor într-o ţară aridă care nu visa la 
altceva decât cum să-i umilească. Seninătatea pe care o dobândeau aici era 
la fel de pieritoare ca un curcubeu. 

— Nu vreau nici un parc acvatic, mormăi Belknap spre şoferul care se 
pregătea să-i sugereze altă atracție turistică. Nici croazieră şi cină în Dubai, 
nici partidă de golf în deşert. Nu! Nimic! 

— Dar Sahib... 

— Şi nu mă mai lua pe mine cu Sahib, că nu sunt vreun personaj din 
romanele lui Kipling“. 

Taximetristul opri bosumflat în faţa micului birou poştal de triere a 
corespondenţei. Belknap cobori din maşină, fu lovit în față de un val de 
căldură şi se retrase instinctiv înapoi. 

— Aşteaptă aici, îi spuse el şoferului şi îi dădu un teanc de dirhami roz şi 
bleu, moneda din Emirate. 

— Primesc şi dolari, spuse şoferul plin de speranță. 

— Cred şi eu. Nu pentru asta există Dubaiul? 

Pe chipul şoferului trecu o umbră, iar Belknap îşi aminti de un proverb 
arab: niciodată să nu vrei să afli ce gândeşte cămila despre omul care o 
mână. 

— O să aştept, spuse omul. 

Localul era văruit în alb, arăta ca o cutie de beton şi nu avea nici o 
fereastră, în afară de vitrina cu gratii dinspre stradă. Făcea parte din 
infrastructură, nu din suprastructură: era una dintre acele clădiri care nu 
erau destinate ochilor publicului. Primea corespondență destinată multor 
cutii poştale separate şi distribuia scrisorile de-a lungul aleilor din spatele 


blocurilor luxoase ca nişte palate ale lui Gargantua înşirate de-a lungul 
plajei. 

Belknap îşi punea multe speranţe în aerul lui oficial, în costumul tropical 
neşifonat şi cămaşa albă. Îşi dădu seama imediat de cum intră că biroul nu 
era pregătit să primească vizitatori. Nu exista recepționer, nimeni nu stătea 
în spatele biroului de la intrare. Era numai un vestibul, cu pardoseală din 
parchet laminat, de genul celui folosit acolo unde nu se utilizau maşini 
grele, care se deschidea spre un spațiu amplu, unde lucrătorii sortau 
corespondenţa şi o puneau în coşuri mari de plasă. La o primă vedere, 
păreau să fie filipinezi: Belknap avu nevoie de câteva clipe ca să-şi dea 
seama cine este managerul: era un bărbat gras, un localnic, după cum se 
părea. Ţinea un trabuc neaprins între degetele ca nişte crenvurşti şi stătea pe 
un scaun înalt într-un colţ, cu un dosar pe genunchi. Unghiile grăsanului 
străluceau în lumina fluorescentă a plafonierei; erau manichiurate, probabil 
şi acoperite cu un strat de ojă. Pe degetele lui grăsune se vedeau mai multe 
inele masive, ca faldurile de la gâtul cormoranilor chinezeşti. 

Belknap voia să profite de această ciudăţenie. Duse mobilul la ureche, 
prefăcându-se că încheie o conversație oficială. 

— Perfect, domnule inspector. Apreciem ajutorul dumneavoastră şi vă 
rog să-i transmiteţi toate cele de cuviință domnului guvernator adjunct. Nu 
credem că vor fi probleme aici. La revedere! 

Apoi făcu un gest oficial cu mâna şi îl chemă la el pe arabul cel gras. 
Avea de gând să obțină ceea ce doreşte nu prefăcându-se că este unul de-al 
lor, ci subliniind faptul că este străin. Va fi americanul nerăbdător, agentul 
guvernamental care se aşteaptă ca toţi străinii să fie la dispoziţia lui, căci 
privilegiile lui extrateritoriale sunt pavate cu sute de tratate obscure şi 
acorduri bilaterale. 

Managerul alergă spre el cu o privire între servilism şi enervare. 

— Sunt agentul Belknap, rosti americanul şi îi arătă solemn permisul de 
conducere din Virginia, ca şi când ar fi fost chiar cheile oraşului. 

Arabul se prefăcu că îl examinează, apoi îl înapoie. 

— Înţeleg, spuse el, luându-şi un aer de om responsabil şi eficient. 

— Lucrez la DEA:'", după cum vezi, continuă Belknap. Avem o solicitare 
de sprijin. 

— Fireşte, spuse managerul, iar Belknap ar fi putut să jure că se gândea 
dacă nu e cazul să-şi cheme superiorul. 


— Cutia poştală 11 417, anunţă Belknap, ca un om care nu are timp de 
pierdut. Spune-mi unde este locaţia corespunzătoare. 

Figura lui Belknap era austeră, nu spusese „te rog”, nu rostise nici un fel 
de scuze sau de alte politețuri. Abordarea aceasta atât de directă îl plasa 
imediat deasupra oricăror suspiciuni. Nu şovăia, nu apela la bunăvoința 
omului, ca cineva care cere informaţii pe care nu este îndreptățit să le aibă. 
Nu exista nici un indiciu că arabul ar avea dreptul să decidă dacă să 
îndeplinească sau nu această cerere. Dimpotrivă. Belknap îi cerea ceva ce 
tinea de competența lui. Managerul se simți imediat uşurat şi eliberat de 
orice îngrijorare. Nu putea lua o decizie greşită, pentru că nu 1 se ceruse să 
ia nici o decizie. 

— Ah, făcu omul, care se trezise în fața unei întrebări uşoare, atunci când 
se temea de ceva foarte greu. Asta este la Hotel Palace. Cam la doi 
kilometri dincolo de sensul giratoriu Al-Klialeej. 

Omul flutură din mână şi Belknap înțelese că îi descria forma aparte a 
hotelului, un fel de balenă de sticlă cu un turn central ca o fântână arteziană. 

— Asta este tot ce doream să ştiu, spuse Belknap. Managerul arăta 
aproape uşurat: Asta e tot? 

În timp ce se întorcea la taxi, Belknap observă că managerul se uita după 
el din uşă şi păru mirat să vadă maşina bej. Fără îndoială că se aştepta la un 
vehicul mai oficial. Dar era puţin probabil să discute despre această 
întâmplare cu cineva. Dacă cumva făcuse o greşeală, era mai bine să n-o 
ştie nimeni. 

— Acum merge la Parcul Acvatic Wadi? încercă şoferul. 

— Acum mergem la Hotel Palace, i-o reteză Belknap. 

— Foarte bine, spuse şoferul. O să vă distraţi cu balena, spuse el şi zâmbi 
larg, dezvelindu-şi lipsurile din dantura cafenie. 

Şoferul o luă pe o scurtătură printr-o piață de peşte, unde nişte muncitori 
imigranți îmbrăcați în bleu turcoaz eviscerau peşti cu o regularitate de 
metronom şi apoi o luă pe Sheikh Zayed Road, mărginită de edificii enorme 
strălucitoare, numai monştri uriaşi de sticlă şi oţel. Palace era unul dintre 
edificiile cele mai recente şi mai deosebite ca formă. Taxiul se opri la o 
oarecare distanță pentru a păstra discreţia, iar Belknap păşi în holul 
hotelului ca un om cu o misiune clară. 

Şi acum? Hotel Palace probabil că avea peste şapte sute de camere. 
Apelul tinerei italience fusese direcționat printr-o centrală şi hotelul avea, 
fără îndoială, un registru al apelurilor. Numai că managerii de la Palace vor 


fi mult mai precauţi decât grăsanul de la poştă. Aceştia ştiau cum să se 
poarte cu vizitatorii, erau preocupaţi de reputația de discreție a hotelului, 
ştiau ce pot şi ce nu pot cere autoritățile de la ei. 

Intră în hol, se uită de jur împrejur şi măsură rapid locul din ochi. În 
centru era un mare spaţiu liber în care fusese instalat un acvariu cu geamuri 
bleu. În loc de creaturi marine exotice, în acvariu se afla o femeie îmbrăcată 
în sirenă care înota în cercuri în ritmul unei muzici gen New Age; mişcările 
ei disciplinate voiau să pară leneşe şi fără țintă. Din când în când, respira 
printr-un tub învelit în iarbă de marc. Dacă un musulman ar fi intrat în acest 
hol, această scenă i-ar fi confirmat bănuielile cele mai rele despre decadenţa 
lumii occidentale. Dar acest lucru era foarte puţin probabil. În lumea 
modernă, distanţa nu se măsoară în mile sau kilometri, ci în unități de 
depărtare socială. Enclava aparținea unei lumi care includea Cap d" Antibes, 
East Hampton, Positano şi Mustique. Aceştia erau adevărații ei vecini. O 
enclavă pentru Palace Hotel nu avea nimic comun cu teritoriul geopolitic 
cunoscut sub numele de Orientul Mijlociu, cu excepția locației geografice 
absolut întâmplătoare. Clădirea fusese proiectată de o echipă de arhitecţi din 
Londra, Paris şi New York; restaurantul era gestionat de un bucătar spaniol 
cu reputaţie internațională. Până şi funcționarii de la recepție erau britanici, 
deşi vorbeau principalele limbi europene. 

Belknap se aşeză într-un colț al holului, pe un scaun tapiţat cu piele 
bleumarin şi dădu un telefon de la mobil, unul adevărat de astă dată. 
Legătura se stabili în câteva clipe. Îşi mai amintea de vremurile când 
convorbirile internaţionale era bruiate şi distorsionate de fâşâituri şi 
păcănituri, de parcă auzeai curenții de apă pe care îi străbătea cablul 
transoceanic. În zilele noastre, semnalul de la un capăt la altul al planetei 
era limpede precum cristalul, mult mai clar decât în cazul unei convorbiri 
între două cartiere din Lagos. Recunoscu imediat vocea lui Matt Gomes de 
cum răspunse la telefon şi acesta, la rândul lui, ştiu imediat cine îl cheamă. 

— Umblă vorba că te-ai luat la ceartă rău de tot cu Wild Bill Garrison. 
Când se întâmplă aşa ceva, toți avem impresia că vine o furtună şi va începe 
să plouă. 

— Oricui îi prinde bine din când în când puţină ploaie, răspunse Belknap. 
Aşa cum spune Pat Boone. 

— Pat Boone? Dar ce zici de Ink Spots, frățioare? 

— Am nevoie de un serviciu, drăgălaşule, spuse Belknap scanând cu 
privirile holul hotelului. În interiorul acvariului uriaş, sirena continua să 


descrie cercuri leneşe, calculând în minte cât câştigă pe oră. Zâmbetul ei 
fermecător începuse să arate cam forțat. 

— Toate apelurile telefonice pot fi monitorizate pentru asigurarea 
calității, spuse Gomes, atrăgându-i astfel atenţia să vorbească cu grijă. 

— Ştii oare câţi ani de înregistrări am acumulat deja? Înregistrarea este 
floare la ureche, pentru că se face automat. Dar, când e vorba de ascultare, 
se schimbă situaţia, căci nimeni nu are atâtea ore la dispoziţie. Îmi asum 
riscul că nimeni nu se interesează în mod special de tine. 

— Riscul tău sau riscul meu? Când mă gândesc la tine, simt că se 
dezlănțuie o nouă aversă de ploaie. 

— Trebuie să faci exact ceea ce a făcut şi Pat Boone. Adică să mă 
acoperi. 

— Dar poţi să mă asiguri că asta rezultă dintr-o operaţiune autorizată 
oficial? În vocea lui Gomes se simţea o ezitare. 

— Mi-ai luat vorbele din gură, spuse Belknap. Apoi îi spuse lui Gomes 
ce dorea acesta să audă. Cât despre ceea ce îi datora, tânărului ofiţer nu era 
nevoie să 1 se mai amintească. 

În toate lanţurile internaţionale de hoteluri exista întotdeauna o persoană 
care servea drept facilitator al agenţiei americane de spionaj atunci când era 
nevoie de servicii speciale. Prin natura lor, hotelurile de lux ofereau locuinţă 
temporară unor zeci de mii de călători printre care uneori se ascundeau 
criminali sau terorişti, în schimbul informațiilor despre aceştia, CIA oferea 
câteodată marilor hoteluri informații de bază, făcea verificări ale unor 
persoane, le alerta cu privire la anumite riscuri majore pentru securitatea 
oaspeților. 

Gomes nu telefonă direct la Hotel Palace; sună pe cineva de la sediul din 
Chicago al holdingului de care ținea hotelul Palace. Cinci minute mai 
târziu, celularul lui Belknap, pus pe silențios, începu să vibreze. Era Gomes 
care îi transmitea numele managerului adjunct cu care se luase legătura şi 
căruia 1 se transmisese că trebuie să-i acorde tot sprijinul necesar agentului 
Belknap. 

Şi acesta aşa şi făcu. Se numea Ibrahim Hafez, era un bărbat scund, bine 
educat, înjur de treizeci de ani, probabil fiul unui atelier care gestiona alt loc 
de plăcere din emirate. Nu era nici deosebit de impresionat, nici plictisit de 
prezenţa americanului. Stătură de vorbă într-un mic birou, retras din 
circuitul oaspeţilor. Era o încăpere mică şi ordonată, cu teancuri de plicuri şi 
două fotografii, fireşte soția lui Hafez şi fiica acestuia. Soţia lui era zveltă, 


avea ochi negri luminoşi şi zâmbea către aparatul de fotografiat cu o 
expresie uimită şi crispată în acelaşi timp. Pentru managerul adjunct era o 
imagine menită să-i atragă în permanenţă atenţia asupra a ceea ce este real 
într-o lume a simulacrelor. 

Hafez se aşeză la computer şi tastă numerele de la Roma. Câteva clipe 
mai târziu, pe ecran apărură rezultatele căutării. Numărul respectiv fusese 
apelat de şase ori. 

— Poţi să-mi spui din ce cameră au fost date aceste telefoane? Fata le-a 
spus părinților ei că este „într-un loc drăguţ”, ceea ce, oricum ai lua-o, era 
un eufemism. 

— O cameră? Managerul adjunct clătină din cap. 

— Păi cum... 

— De fiecare dată a fost altă cameră. Indică o coloană de numere cu 
capătul pixului. 

Cum era posibil aşa ceva? 

— Adică oaspetele a locuit în mai multe camere? 

Managerul se uită la el ca şi când ar fi fost greu de cap. Clătină uşor din 
cap. Apăsă pe câteva numere de camere, deschise fişierele acestora unde 
erau înregistrate numele fiecărui oaspete şi durata şederii. Erau nume 
diferite şi toate erau nume de bărbaţi. 

— Atunci vrei să spuneți că... 

— Dar dumneata ce crezi? 

Era o afirmație şi nu tocmai politicoasă. Lucia Zingaretti lucra ca 
prostituată sau „escort lady” — şi, ținând seama de faptul că era la Palace, cu 
tarif mare... Dacă mai dădea din când în când câte un telefon din camerele 
oaspeţilor pe care îi vizita — probabil în timp ce era la baie era puţin 
probabil că vreunul dintre clienți să protesteze că i s-a încărcat nota 
telefonică. 

— Poţi să-mi dai numele fetelor care lucrează aici? 

Hafez se uită fix la el. 

— Probabil că glumeşti. Hotel Palace nu încurajează o astfel de 
activitate. Cum aş putea să am eu cunoştinţă de ea? 

— Vrei să spui că te faci că nu vezi? 

— Nu văd nimic. Occidentali bogaţi vin aici să joace. Noi încercăm să le 
facem pe plac în toate felurile posibile. Ai observat că în acvariul din lobby 
avem o sharmuta care înoată toată ziua. 


Sharmuta însemna în arabă curvă sau târfa, iar Hafez aproape că scuipă 
cuvântul cu un dezgust nedisimulat. Profesia lui îi cerea să satisfacă toate 
gusturile şi capriciile oaspeţilor, dar nu pretindea că este de acord cu ele. 
Observă că Belknap se uita la fotografia soției lui şi cu o mişcare lină aşeză 
poza cu faţa în jos. Nu se punea problema că se simţise ofensat: dar chipul 
fără văl a soției lui nu trebuia văzut de străini. Belknap înţelese dintr-odată 
de ce avea acea expresie crispată în fotografie. Femeia aceasta nu apărea 
niciodată în public fără văl pe faţă. Expunerii feţei în întregime şi a părului 
însemna încălcarea unei convenienţe, aşa cum ar fi fost o fotografie nud, 
atât din partea ei, cât şi a lui. 

— Vă spălăm cearşafurile murdare şi closetele şi resturile murdare de la 
femeile voastre care sunt la ciclu, da, facem toate aceste lucruri şi chiar 
zâmbim. Dar să nu ne ceri să ne şi desfătăm cu ele. Acordă-ne măcar atâta 
simţ al demnităţii. 

— Mulţumesc pentru fatwa 

— Nu am nici un nume. 

— Atunci numele cuiva care are alte nume. Eşti profesionist, Ibrahim. 
Sunt convins că nu se mişcă nimic în acest loc fără ştirea dumitale. 

Hafez oftă. 

— Este un comisionar care trebuie să ştie. Făcu un interior cu cinci cifre 
la telefonul de pe consola sa. 

— Conrad, spuse el. Să vină la birou. 

Nu-şi ascundea dezgustul nici de astă dată. Fără îndoială că acest Conrad 
era unul dintre angajaţii străini care îi fuseseră băgaţi pe gât de proprietarii 
occidentali. Era clar că Hafez îl plasează în aceeaşi categorie cu cearşafurile 
murdare şi tampoanele de menstruaţie uzate. La telefonul de pe consolă se 
auzi o voce cu accent irlandez. 

— Vino imediat aici. 

Conrad era un tânăr cu dimensiuni de jocheu, cu păr roşu şi cârlhonţat şi 
un zâmbet mult prea servil. 

— Bună, Bram! îi spuse el lui Hafez, schiţând un gest de salut cu mâna la 
şapca pe care scria Palace Hotel. 

Hafez nu catadicsi să răspundă. 

— Ai să răspunzi la întrebările acestui om, îi spuse el pe un ton sever. Vă 
las împreună. 

Se înclină scurt şi ieşi. 

:. Dar am nevoie de nume. 


Zâmbetul lui Conrad dispărea şi reapărea cu o rapiditate derutantă în timp 
ce Belknap îl chestiona, iar expresia chipului lui trecea de la uimită şi plină 
de solicitudine la conspirativă şi lascivă, toate la fel de supărătoare din 
punctul de vedere al lui Belknap. 

— Aşadar, ce fel de demoazelă cauţi, prietene? întrebă el. 

— O italiancă, spuse Belknap. Tânără. Brunetă. 

— Măi, măi, spuse Conrad. Dar ştiu că ai gusturi. lată un om care ştie ce 
vrea. Meriţi tot respectul pentru asta. 

Nu ştia însă ce rol juca aici Hafez. 

— Ştii vreuna care s-ar potrivi descrierii? 

— Păi, făcu Conrad calculând în minte. La drept vorbind, am exact ceea 
ce căutaţi. 

— ŞI când pot s-o văd? 

Conrad aruncă o privire către ceasul de la mână. 

— Cât de curând spuse el. 

— Într-o oră? 

— Să văd ce pot aranja. O să mă gândesc. Dacă vreţi să organizaţi o 
petrecere, apropo, poate vreţi ceva deosebit. Ecstasy, blow, sensimilla, 
indiferent ce-ar fi, numai să-mi spuneți. 

— Este în hotel acum? 

— Dar de ce mă întrebaţi aşa ceva? spuse Conrad, făcând cu ochiul. 
Răspunsul era evident da. 

— Ce număr de cameră? 

— Dacă vreți o partidă în trei... 

Belknap făcu un pas către micuțul irlandez şi îl înşfăcă de guler, 
ridicându-l câţiva centimetri în aer. Îşi apropie faţa mult de a lui Conrad. 

— Spune-mi nenorocitul de număr! se stropşi el. Sau te dau pe mâna 
egiptenilor să te interogheze. Pricepi? 

— Naiba să mă ia! Conrad roşi brusc, începând să înţeleagă că intrase în 
bucluc până peste cap. 

— Dacă vrei să te pui de-a curmezişul unei investigații internaționale, ți- 
aş sugera să-ți păzeşti bine spatele. Iar când prietenii noştri egipteni îți vor 
oferi drept opțiune electrozii scrotali, să spui da, căci alternativa este mult 
mai cumplită. 

— Paisprezece-cincizeci, domnule. Etajul paisprezece, chiar la stânga de 
la lifturile principale. Tot ce vă rog este să nu mă amestecați în chestia asta. 

— Ai de gând să le dai telefon şi să-i avertizezi? 


— După ce mi-aţi spus despre electrozii scrotali? Nu prea cred. 

Un mic hohot de râs forțat voia să exprime nonşalanţă, dar reuşea să 
redea exact contrariul. 

— Au fost cuvinte magice. O imagine foarte convingătoare. 

Belknap întinse mâna. 

— Cheia universală, ceru el. 

Băiatul îi întinse cam fără să vrea cardul lui, apoi se înclină uşor, în felul 
specific profesiei lui, ca şi când ar fi aşteptat un bacşiş. 

— Electrozi scrotali, scrâşni din dinți Belknap când trecu pe lângă el. 

Patru minute mai târziu, se afla în faţa camerei 1450, la o distanță de 
două treimi de coridor față de tumul central al hotelului. Se opri în faţa uşii, 
dar nu auzea nimic. Hotelul Palace era o construcţie solidă, la care se 
folosiseră materiale de cea mai bună calitate. Puse cardul în fanta 
încuietorii, ledul deveni verde şi răsuci mânerul. De cealaltă parte a uşii o 
va găsi pe Lucia Zingaretti: singurul lui fir. „Rezistă, Jared”, se rugă el în 
gând. „Sosesc îndată.” 


Andrea Bancroft intenționase să-şi ia lucrurile din biroul ei de la 
Conventry Equity Group, dar când se aşeză în faţa lui, îi veni în minte altă 
idee. Resursele biroului ar fi putut să-i fie de folos. Colegilor le părea rău că 
pleacă; nu i-ar fi luat în nume de rău că îşi petrece ultimele zile aşa cum îşi 
doreşte. 

Şi mai era încă ceva. Îi tot revenea în minte ceea ce îi spusese vizitatorul 
ei fără nume: semeni foarte mult cu mama dumitale. Ce voise să spună cu 
asta? Era chinuită de tot felul de bănuieli? Poate că era un fel reacție 
întârziată la moartea mamei ei, la modul neaşteptat în care intrase în posesia 
moştenirii Bancroft, poate că da, dar nu, nu era asta, devenea isterică. Ea nu 
era aşa. Numai că nici ea nu mai ştia sigur ce fel de om este. 

„Eşti profesionistă. Fă ceea ce ai fost învățată să faci.” Fundaţia era în 
ultimă instanţă o organizaţie — o corporație nonprofit — şi avea experienţă în 
verificarea bazelor legale ale corporațiilor, scotocind pe sub asigurările 
strălucitoare din broşurile lor de reclamă şi din comunicatele de presă. Ar fi 
putut să cerceteze chiar ea mai de aproape Bancroft Foundation. 

Aşezată în fața computerului de pe biroul ei, trecu prin mai multe baze de 
date. O entitate nonprofit înregistrată în Statele Unite — chiar şi una privată 
ca Bancroft — trebuie să respecte diverse statute şi regulamente; dosarele 
federale obligatorii includeau aprobarea inițială de înființare, statutul, 


codurile personale de identificare ale salariaților în cazul posturilor 
superioare. 

După ce examină timp de două ore documentele digitale, Andrea ajunse 
la concluzia că Fundaţia era — cel puţin oficial — un complex de entități 
încorporate separat. Era Bancroft Imobiliare, Trustul Filantropic Bancroft, 
Fondul Familial Bancroft şi altele. Fondurile treceau prin ele ca prin 
conductele şi supapele de alimentare ale unui mecanism. 

În jurul ei toţii colegii — foştii colegi, se corectă ea — lucrau de zor la 
computerele lor. Parcă erau nişte marionete, ceea ce nu observase mai 
înainte; aşezaţi la birouri, alergând cu degetele pe tastaturi, vorbind la 
telefon, făceau sute de sarcini prin trei sau patru mişcări de bază care se 
repetau la nesfârşit cât era ziua de lungă. 

„Prin ce sunt eu oare diferită?” se întrebă ea. Şi eu fac acelaşi lucru. „Mă 
simt altfel pe dinăuntru, asta este tot. Ai alt sentiment atunci când ştii că 
ceea ce faci are cu adevărat importanţă.” 

Telefonul ei sună şi o smulse din reverie. 

— Bună, fetiţo! Vocea baritonală a lui Brent Farley era acordată în 
tonalitatea cea mai plăcută. Eu sunt. 

Andrea îi răspunse pe un ton cu o uscăciune de tundră. 

— Cu ce vă pot fi de folos? 

— Cât timp ai? răspunse el blând. Uite ce este, nu pot să sufăr modul în 
care ne-am despărțit. Trebuie să stăm de vorbă, de acord? 

— În legătură cu ce anume? 

Îi venea uimitor de uşor să menţină acest ton de gheaţă. 

— Fi, nu mai fi aşa, Andrea. Uite, am două bilete pentru noi la... 

— Sunt curioasă, îl întrerupse ea, ce ţi-a venit să mă suni aşa, fără nici un 
motiv? Şi de ce tocmai acum? 

— De ce... păi... de ce te sun? se bâlbâi el. Fără nici un motiv special, 
minți el. 

În acea clipă, Andrea înţelese. Prinsese de veste. 

— Doar aşa, cum spuneam, simţeam nevoia să mai stăm de vorbă. Dar, 
oricum ar fi, trebuie să vorbim. 

Pentru că dintr-odată fătuca neinteresantă dobândise o valoare mult mai 
mare decât eşti tu în stare să realizezi vreodată? 

— Trebuia să vorbim, răspunse ea calm. Şi slavă Domnului, tocmai am 
terminat de vorbit. La revedere, Brent! Te rog să nu mă mai suni. 


Andrea închise telefonul simțindu-se răzbunată, emoţionată şi, lucru 
curios, obosită. 

Se duse spre automatul de cafea, îi făcu semn cu mâna lui Walter Sachs, 
gurul tehnic al firmei, care părea să fie în mijlocul unei dispute cu unul 
dintre asistenți în legătură cu un baton de granola. Era un tip formidabil de 
talentat, dar şi exemplul clasic ale celui care nu realizează mare lucru în 
viaţă. În mod ciudat, Sachs era foarte mulţumit de ceea ce făcea şi îi era 
absolut indiferent cum îşi câştiga traiul; îşi făcea treaba bine, dar îl solicita 
mult sub capacitățile lui. 

— Hei, Walt, spuse ea. Lucrezi din greu sau abia dacă munceşti? 

Walt întoarse spre era capul lui lunguieţ, dreptunghiular şi clipi repede, 
ca şi când 1 s-ar fi prins ceva în lentilele de contact. 

— Pot să conduc sistemele de aici şi prin somn şi cu mâna stângă sau, 
dacă stau să mă gândesc mai bine, cum mâna stângă adormită. lar „sau” are 
aici valoare inclusivă, nu exclusivă. Afirmația mea cea mai fermă este că 
mâna atârnată în suspendare liberă a lui Walt Sachs adormit ar fi suficientă 
pentru ceea ce fac eu aici. Scuză-mă, Andrea, mă simt foarte aiurea astăzi. 
Cred că am făcut intoxicație cu batoanele de granola. Îţi dai seama că 
batoanele de granola sunt vectori esențiali pentru siropul de grâu? Ştii cât 
de multe produse de la supermarket sunt în esenţă conducte pentru sirop? 
Gândeşte-te, de pildă, la ketchup, spuse el şi clipi din nou, cu o mişcare ca 
de ştergător de parbriz. 

— La revedere, Walt! spuse Andrea şi se întoarse la biroul ei cu paharul 
de plastic plin cu cafea. 

Mai descărcă şi alte documente, alte fişiere digitale. Complexitatea de 
fagure a structurii fundaţiei era o adevărată provocare intelectuală. Încercă 
să depisteze mici iregularităţi sau un tipar mai amplu. În timp ce răsfoia 
dosarele federale din ultimul deceniu, fu uimită să descopere că printre 
ofițerii fundației principale fusese cândva şi mama ei, Laura Parry Bancroft. 

Era uluită. Cum se poate ca mama ei, care era atât de puțin preocupată de 
tot ceea ce avea legătură cu familia soțului ei, să fi fost cândva ofițer al 
fundației? Andrea se uită cu mai multă atenţie la document şi observă ceva 
încă şi mai ciudat. Mama ei demisionase din această funcție exact cu o zi 
înainte de accidentul de maşină în care îşi pierduse viaţa. 


Dubai, Emiratele Arabe Unite 


Într-un colț al încăperii cufundate în întuneric era un bărbat aşezat pe un 
fotoliu tapiţat cu catifea albastră. Deasupra bărbatului şedea o femeie tânără 
şi suplă. Auzind sunetul uşii care se închisese în urma lui Belknap, bărbatul 
— care avea în jur de şaizeci de ani, era ras în cap şi înroşit de soare, avea 
păr blond aproape alb pe piept şi pectorali căzuţi — se ridică cu o smucitură 
ŞI o aruncă jos pe femeie. 

— Fata este acum sub o altă autoritate de management, mormăi Belknap. 

— Ce naiba înseamnă asta? Bărbatul vorbea cu accent suedez. Presupuse 
că fusese atras într-o capcană, că târfa era înțeleasă cu intrusul. Era o 
presupunere firească pentru un om umblat prin lume, care ştia ce înseamnă 
comerțul sexual şi nu-şi făcea nici un fel de iluzii cu privire la limitele 
Josniciei umane. 

— leşi dracului din... 

— De ce nu mă dai afară? îl întrerupse Belknap. 

Bărbatul mai în vârstă îl evaluă rapid pe oponentul său. Era om de afaceri 
şi era obişnuit să-şi evalueze rapid şansele şi apoi să acţioneze în 
consecinţă. Luă rapid o decizie, îşi înşfacă portofelul şi câteva obiecte de 
îmbrăcăminte şi ţâşni afară din cameră. 

— Nu mai vezi nici un euro de la mine! sâsâi el spre fata care nu mai era 
întinsă pe pardoseală, ci îşi pusese un halat de mătase şi stătea în picioare cu 
braţele încrucişate. 

— Lucia Zingaretti? întrebă el. 

Pe chipul fetei se aşternu o expresie de şoc. Ştia că n-ar fi avut nici un 
sens să nege. 

— Cine eşti dumneata? întrebă ea cu un accent italian gutural. 

Belknap ignoră întrebarea ei. 

— Părinţii tăi habar nu au de asta, aşa e? 

— Ce ştii dumneata despre părinții mei? 

— Am vorbit cu ei ieri. Erau îngrijoraţi din pricina ta. 

— Ai vorbit cu ei! 

— Aşa cum ai vorbit şi tu. Numai că tu le-ai îndrugat o mulțime de 
minciuni. Nu eşti exact fiica pe care şi-o imaginează ei. 

— Ce ştii dumneata despre ei sau despre mine? 

— Sunt oameni buni, oameni încrezători. Genul de oameni de care poţi 
să profiți. 


— Cum îndrăzneşti să mă judeci! se răsti italianca. Ceea ce fac, fac 
pentru ei! 

— Inclusiv faptul că l-ai ucis pe Khalil Ansari? 

Fata păli. Se lăsă să alunece uşor pe fotoliul de catifea şi spuse încet: 

— Mi-au promis o sumă mare de bani. Părinţii mei s-au trudit toată viața 
şi ce pot să-şi permită acum? Spunea că, dacă am să fac ce îmi cer ei, am 
să-i pot ține în lux tot restul vieții lor. 

— Ei? 

— Fi, repetă sfidător fata. 

— ŞI ai trăi şi tu la fel, fără îndoială. Şi până la urmă unde te-au dus? 

— Nu într-un loc ca acesta, spuse fata calm. Nu aşa cum au promis. Nu 
într-un loc potrivit pentru oameni. Într-un loc ca pentru animale. 

Părea furioasă că nu-şi ținuseră promisiunea. Dar Belknap era şi mai 
uimit că o mai lăsaseră în viață. De ce erau aşa de sigur că va păstra 
tăcerea? 

— A fost o surpriză? întrebă el blând. 

Fata încuviință dând din cap în tăcere. 

— Când m-au adus la Dubai, au spus că este numai pentru un timp, până 
se mai potolesc lucrurile. Să mă dau un timp la fund. Pentru siguranța mea. 
Apoi, când am venit aici, mi-au spus că trebuie să lucrez. Că trebuie să-mi 
plătesc întreținerea. Altfel mă aruncă pe stradă sau mă ucid. Nu aveam bani, 
nu aveam documente. 

— Frai prizonieră. 

— După o zi, m-au scos din hotel, m-au dus într-un... magazzino... un 
depozit la periferia Dubaiului. Au spus că trebuie să fac asta. Clienții nu 
trebuie să se plângă niciodată. Altfel... 

Vocea 1 se frânse. Era o victimă a sclaviei sexuale, care încerca să-şi 
reprime sentimentul de degradare pe care fusese silită s-o accepte. 

— Dar au spus că peste un an am să fiu liberă. După un an, aşa au spus, 
Lucia îşi scria propriul bilet. E aranjată pentru toată viaţa. Noi toţi. 

— Adică tu şi părinţii tăi, spuse Belknap. Aranjaţi pe viaţă, aşa ți-au spus. 
Şi tu i-ai crezut? 

— De ce să nu-i cred? întrebă sfidătoare italianca. Şi ce altceva era să 
cred. 

— Când te-au pus să-l otrăveşti pe Ansari, nu ţi-au spus că ai să devii 
târfa de rang înalt, nu-i aşa? 

Tăcerea ei ţinea loc de răspuns afirmativ. 


— Te-au minţit o dată. Chiar crezi că nu o să te mintă din nou? 

Lucia Zingaretti nu spuse nimic, dar Belknap vedea expresia de încordare 
de pe chipul ei. Îşi imagina uşor ce se întâmplase. Era un fenomen frecvent 
în astfel de organizaţii. Fiecare membru îşi avea nevoile sale. La Dubai, 
frumusețea fetei putea avea mare valoare pentru furnizorii de servicii 
sexuale pentru vizitatori. ŞI, în plus, era o simplă servitoare. Mulţi arabi era 
înclinați să creadă că astfel de fete erau oricum sharmuta. Şi nici nu putea 
să negocieze, aşa cum recunoştea ea însăşi. Ştiau ce făcuse. Fapta ei nu-i 
făcea pe ei datori faţă de ea, aşa cum îşi imaginase, ci o punea pe ea la 
cheremul lor. 

— ŞI tot îi mai protejezi, chiar pe oamenii care te-au silit să duci această 
viaţă degradantă. 

— Nu eşti dumneata în măsură să stabileşti ce este degradazione! strigă 
Lucia Zingaretti şi sări în picioare. Nu ai dreptul! 

— Spune-mi cine sunt, insistă Belknap. 

— N-ai dreptul să te amesteci! 

— Spune-mi cine sunt, repetă el pe un ton mai insistent. 

— Ca să trec din ghearele lor într-ale tale? Prefer să risc aşa. Da, prefer 
să risc să rămân aici, mulțumesc foarte mult. 

— La naiba, Lucia... 

— Ce trebuie să fac ca să pleci de aici? Vocea fetei era răguşită, 
mânioasă. Ce pot să-ți ofer? 

Scutură din umeri şi halatul de mătase alunecă pe podea. Acum stătea 
goală în faţa lui. Belknap îi simţea căldura corpului, simţea parfumul de 
miere al pielii ei. Avea sânii mici, cu o formă perfectă. 

— Nu poţi să-mi oferi nimic, răspunse Belknap disprețţuitor. Corpul 
acesta poate plăti pentru multe. Dar nu în moneda pe care o accept eu. 

— Te rog, spuse ea torcând ca o pisicuţă şi făcu un pas spre el, 
mângâindu-şi sânii cu o mână. Gesturile ei erau senzuale, dar erau motivate 
numai de dorinţa de supravieţuire. Mijise ochii ca o vampă, dar dintr-odată 
îi deschise brusc, larg. 

Belknap văzu un mic punct roşu în mijlocul frunţii cu o fracțiune de 
secundă înainte să audă un zgomot discret în spatele lui. Timpul deveni 
vâscos, Belknap se prăbuşi pe podea şi se rostogoli în spatele patului mare, 
cu cuvertură până la pământ. 

Un foc tras cu amortizor o redusese la tăcere pe Lucia Zingaretti pentru 
totdeauna. 


Belknap aruncă o privire înapoi, silindu-se să-şi zărească atacatorii. Erau 
doi... doi bărbaţi la uşă, înarmaţi fiecare cu un pistol cu ţeavă lungă. 
Amândoi aveau părul negru tuns scurt. Unul purta o jachetă neagră de 
trening şi avea ochii de mort ai unui rechin-ciocan, era în mod evident un 
veteran şi un trăgător de elită. O lovitură direct în frunte trasă cu pistolul din 
cealaltă parte a camerei depăşea competența multor profesionişti din 
domeniu. Pe piedestalul unei lămpi de alamă, Belknap a prins imaginea 
reflectată a celor doi bărbaţi. Îşi mişcau armele pe o traiectorie în formă de 
arc, dar nu făcuseră decât câţiva paşi în interiorul camerei. Erau precauţi, 
mult mai precauți decât ar fi fost Belknap în situația lor. Cel puţin unul 
dintre ei ar fi trebuit să profite de elementul — surpriză şi să traverseze 
camera. 

Dar mişcările lor îi spuneau foarte clar un lucru: pe el îl vânau. Misiunea 
lor nu va fi încheiată până nu va fi un glonţ şi în capul lui Belknap. 

Belknap se târî ca un şarpe pe burtă pe sub pat, până ajunse la o lungime 
de braţ de unul dintre oameni. Apoi se lansă cu un braţ făcut cârlig şi lovi 
din toate puterile. O mişcare riscantă: Se dăduse de gol. 

Dar bărbatul căzu greu la podea. Belknap îi înşfăcă imediat arma şi în 
secunda următoare trase cu ea. Lupta la distanță mică era ca o partidă de şah 
jucată în viteză. În secunda în care încetezi să mai gândești, ai şi murit. 
Rapiditatea reacției era esențială. Simţea pe faţă un jet umed de sânge cald. 
Nu contează. Unde era oare al doilea atacator, cel care se mişcase ceva mai 
departe să cuprindă în unghiul lui vizual întreaga încăpere? 

Belknap îl apucă pe mort de trunchi şi îl ridică în aer. Aşa cum se aştepta, 
mişcarea bruscă atrase o rafală de focuri, auzi un ra-ta-ta rapid care, fără 
îndoială, îi golise omului încărcătorul. Pe deasupra, îi identificase şi poziția. 
Belknap îşi setă arma nou dobândită să tragă câte un singur foc odată şi 
trase. Precizia focurilor conta aici mai mult decât numărul lor. Mai bine să 
tintească de câteva ori decât să fie surprins cu arma descărcată. 

Tipătul omului îi spuse că nimerise, dar nu într-un organ vital. 

Apoi auzi zgomot de geam spart şi alți doi oameni intrară în cameră 
dinspre balcon. Belknap rostogoli trupul omului mort peste el. Simţea 
căldura remanentă a cadavrului, mirosul acru al transpirației acestuia. 
Membrii echipei lui nu puteau fi siguri că este mort — cel puţin nu chiar de 
la început — şi nu vor trage în el. Belknap câştiga în felul acesta câteva 
secunde, dar nici nu-i trebuia mai mult. 


Unul dintre nou sosiți — înalt, musculos, masiv — purta o vestă de luptă şi 
tinea în mână un Heckler & Koch MP5, o armă automată compactă 
cunoscută şi ca „mătura de cameră”. Îndreptă o rafală de gloanţe spre saltea. 
Dacă cineva s-ar fi ascuns în spatele ei, nu ar fi avut cum să scape cu viaţă. 
Era o măsură de prevedere foarte înţeleaptă, îşi spuse Belknap, în timp ce 
tintea cu grijă şi trimitea câte un glonț în sternul fiecăruia dintre băieții 
intrați de pe balcon. Două împuşcături despărțite de un interval de o 
secundă. Avusese şi avantajul că bărbaţii erau de aceeaşi înălțime, aşa că 
ajustarea dintre cele două focuri fusese minimă. 

Belknap îl auzi pe celălalt bărbat cum îşi punea un nou încărcător la armă 
— cel pe care îl rănise şi de care uitase. La naiba! O greşeală pe care nu şi-o 
putea permite. 

Cu viteză de fulger, întoarse arma şi apăsă pe trăgaci, ştiind că succesul 
sau eşecul lui depinde de ce se va întâmpla în următoarele două zecimi de 
scundă. Urmări singurul lui glonț rămas cum pătrunde în gâtul atacatorului, 
iar omul se prăbuşeşte la podea. Dacă ar fi fost cu două zecimi de secundă 
mai lent, focul acesta ar fi fost tras de victima lui şi cel care s-ar fi prăbuşit 
acum ar fi fost Belknap, nu el. 

Belknap se ridică clătinându-se în picioare şi privi ameţit la măcelul din 
jurul lui. În camera aceasta de hotel se aflau trupurile a patru tineri 
puternici, hrăniți şi antrenați timp de peste două decenii cu cheltuieli 
considerabile. Morți. La fel şi o tânără frumoasă, abia trecută de vârsta 
adolescenţei, crescută cu trudă şi grijă de părinți iubitori şi harnici, cărora 
viața nu le dăruise absolut nimic niciodată. Vieţi umane transformate în 
mormane de carne. Dacă ar fi fost afară, în aer liber şi nu ar fi fost protejaţi 
de acest sanctuar de aer condiționat al balenei cu piele de sticlă, muştele ar 
fi început deja să zboare pe deasupra lor şi să se delecteze cu mirosul. 
Belknap îi doborâse pe toţi cei patru oameni şi supravieţuise. Lupta în spații 
restrânse era o artă rară, iar el avea mai multă experienţă în acest domeniu 
decât adversarii lui. Dar nu avea sentimentul victoriei, nu simţea bucuria 
triumfului. Simţea până în măduva oaselor că e păcat de atâtea vieţi irosite. 

„Dacă nu tratăm moartea cu respect, spuse Jared, ne va trata şi ea la fel.” 

În următoarele trei minute, percheziționă vestele de luptă ale oamenilor 
doborâţi. Aveau acte de identitate false, destinate să fie adoptate rapid şi 
aruncate apoi la fel de repede. În cele din urmă, într-un buzunar interior al 
vestei unuia dintre bărbaţi, găsi o bucăţică de hârtie mototolită, ruptă dintr-o 
rolă precum cele de la casele de marcat. Pe ea se găsea o listă de nume. 


Belknap îşi spălă sângele de pe față în baie şi se grăbi să plece din hotel. 
Abia după ce închirie un SUV de la biroul Hertz din apropiere şi se instală 
la volan, avu răgazul să se uite la hârtie. 

Recunoscu câteva nume. Un reporter de investigaţii de la ziarul italian La 
Repubblica, ucis recent. Un magistrat de la Paris a cărui asasinare fusese de 
curând pe primele pagini ale ziarelor. Cei marcați pentru a fi ucişi? 
Următoarele nume erau un amestec ciudat de personaje necunoscute pentru 
el. Dar unul dintre ele era Lucia Zingaretti. 

Iar altul era al lui. 


CAPITOLUL ŞAPTE 


Să meargă singură cu maşina până la sediul Fundaţiei Bancroft din 
Katonah era o experienţă cu totul diferită față de cea când fusese adusă cu 
maşina aici. Andrea Bancroft era încântată că fusese atentă la succesiunea 
de viraje la stânga şi la dreapta atunci când stătuse instalată comod pe 
bancheta din spate. Dar, chiar şi aşa, coti de câteva ori greşit, astfel că 
drumul dură mai mult decât ar fi trebuit. 

La intrarea principală fu salutată cordial de femeia cu părul de culoarea 
aramei, care părea uşor mirată de apariția ei. 

— Am venit să studiez câte ceva pe aici, spuse Andrea. Mă pregătesc 
pentru următoarea şedinţă a consiliului de conducere, îmi amintesc că aveaţi 
aici, sus, o bibliotecă foarte impresionantă. 

La urma urmelor, era membră în consiliu. Dar scopul ei adevărat era să 
caute o posibilitate de a elabora un proiect în valoare de douăzeci de 
milioane de dolari, aşa cum îi spusese Paul Bancroft, dar se gândea că este 
mai bine să nu discute cu nimeni altcineva despre grantul special care îi 
fusese acordat. Discreţia părea cea mai bună atitudine în această privinţă. 

— Şi am adus înapoi şi dosarele pe care mi le-aţi dat ieri. 

— Eşti foarte conştiincioasă, spuse femeia zâmbind. Minunat! Îţi aduc un 
ceai. 

Functionarii fundației apărură unul după altul din birourile lor, o salutară 
şi se oferiră s-o ajute, indiferent ce întrebări ar avea. Erau cât se poate de 
îndatoritori. 

Poate chiar prea îndatoritori? Cam prea dornici s-o ajute la cercetare, ca 
şi când ar fi vrut s-o monitorizeze. În primele două ore, Andrea căută cu 
conştiinciozitate date, obținu cifre şi statistici despre proiectele de 
salubrizare din lumea a treia. Trebuia să recunoască un lucru: resursele de 
informație de aici erau impresionante şi dispuse în mod impresionant. În 
sălile de lectură, cărțile şi bibliorafturile erau aşezate pe rafturi în biblioteci 
elegante din lemn de nuc, sprijinite solid pe pardoseala din lemn de culoare 
închisă. La un moment dat, trecu pe lângă „colţul de lectură” al bibliotecii şi 
văzu un băiat cu păr blond şi obrajii ca două mere. Brandon. Avea un teanc 
de cărți pe genunchi: un volum de istorie naturală, apoi ceva care părea un 
tratat rus despre teoria numerelor, un exemplar din lucrarea lui Kant, Bazele 


metafizicii moralei”! Nu tocmai lecturile obişnuite ale unui copil de 
doisprezece ani! Ochii lui se luminară când o văzu pe Andrea. Părea obosit 
ŞI avea cearcăne. 

— Hei, bună! spuse el. 

— Bună! răspunse Andrea. Ceva lecturi uşoare? 

— Ăăă, cam aşa. Ştii ceva despre parazitul hepatic Dicrocoelium 
dendriticum, viermele de gălbează? E foarte haios. Este un vierme minuscul 
cu un ciclu de viaţă de-a dreptul uimitor. 

— Dă-mi voie să ghicesc. Face naveta în fiecare zi la un birou din New 
York până la pensie, după care se mută în Miami pentru restul zilelor. 

— Greşit, nu asta este specia, doamnă. Nu, parazitează pe melci, trece 
apoi în excrementele acestora şi furnicile, care adoră excrementele de melci 
îi mănâncă. Ajungând în corpul furnicii se duce la creier şi, practic, o 
lobotomizează. Apoi o programează să se urce pe un fir de iarbă şi apoi îi 
paralizează mandibulele, astfel că furnica rămâne acolo toată ziua, ca să fie 
mâncată de oi. 

— Hm, se strâmbă Andrea. Aşadar, o programează pe furnică să se lase 
mâncată de oaie. Interesant. Fiecare se distrează în felul lui. 

— Aici este vorba despre supravieţuire. Vezi tu, viermele acesta se 
reproduce numai în intestinele oii. În felul acesta, când oaia îşi descarcă 
pântecele, aruncă în lume milioane de viermi, gata să se strecoare în alte 
furnici şi să le programeze pentru autodistrugere. Aceasta este regula 
viermelui Dicrocoelium dendriticum. 

— Eu am destule dificultăți cu memorarea numelor de păsări şi albine, 
spuse Andrea, clătinând din cap. 

Ceva mai târziu, tocmai punea la loc pe raft o cutie cu CD-ROM-uri 
conținând date ale Organizaţiei Mondiale a Sănătății referitoare la 
morbiditate şi mortalitate când o funcţionară cu părul alb îi aruncă o privire 
zâmbitoare. 

Andrea dădu din cap binevoitoare. Femeia părea să aibă înjur de şaizeci 
de ani, iar părul ei alb încadra o faţă roz, uşor pufoasă. Nu o mai văzuse 
până atunci. Pe biroul din faţa ei era o coală de etichete adezive pe care le 
aplica pe diverse cutii cu discuri. 

— Vă rog să mă iertaţi, doamnă, spuse femeia timid. Îmi amintiţi de 
cineva, spuse ea, şovăind. Laura Bancroft. 

— Este mama mea, spuse Andrea simțind că roşeşte uşor. Aţi cunoscut- 
0? 


— O, da, desigur, era un om foarte bun. Ca o adiere de aer proaspăt, aşa 
am simtit-o întotdeauna. Mi-a plăcut enorm de ea. 

După accent, femeia părea să fie din Maryland sau Virginia, avea o 
intonație specifică celor din sud destul de puternică. 

— Era genul de persoană care îi bagă pe oameni în seamă, dacă înţelegeți 
ce vreau să spun. Ne băga în seamă pe noi, cei de aici. Pentru anumiţi 
oameni — de pildă, pentru fostul ei soţ — funcționarii şi secretarele nu sunt 
altceva decât nişte mobile. Adică te deranjează dacă nu sunt prin preajmă, 
dar nu-ți baţi capul cu ei. Mama dumitale era altfel. 

Andrea îşi aminti de cuvintele bărbatului în costum gri care o vizitase: 
„Semeni foarte mult cu mama dumitale.” 

— Cred că nu mi-am dat seama până acum cât era de activă în cadrul 
fundaţiei, spuse ea după o scurtă pauză. 

— Laura nu se sfia niciodată să tulbure apele. Şi, cum spuneam, era 
genul de om care este atent la tot ceea ce se petrece în jurul ei. Şi cred că îi 
plăcea sincer ceea ce făcea. Aşa de mult, încât a refuzat chiar să primească 
bani pentru asta. 

— Serios? 

— lar, după ce Reynolds a plecat din consiliu, nu s-au mai văzut. 

Andrea se aşeză alături de doamna cu părul alb. Avea un aer de bunică 
blândă, inspira încredere şi simpatie. 

— Aşa că au rugat-o să lucreze la fundație. Deşi era Bancroft numai prin 
căsătorie, putea completa numărul de membri din partea familiei, nu-i aşa? 
Ştii că statutul prevede toate treburile astea. Cam aşa s-au petrecut lucrurile. 
Cred că nu ţi-a pomenit despre asta. 

— Nu, doamnă, spuse Andrea. 

— Nici nu mă miră prea mult. 

Femeia aruncă o privire în jos, spre etichetele ai adezive. 

— N-aş vrea să crezi că noi ne ținem aici de bârfe, dar am mai auzit şi 
noi câte ceva despre această căsnicie. Nu e de mirare că a vrut să te țină 
departe de toată încurcătura asta, îşi închipuia că Reynolds va găsi, fără 
îndoială, o modalitate să te facă să te simți stânjenită, aşa cum a făcut cu ea. 

Se opri o clipă. 

— Scuză-mă, continuă ea, ştiu că se spune că nu e voie să-i vorbeşti de 
rău pe morți. Dar, dacă nu spunem noi lucrurilor pe nume, atunci cine o s-o 
facă? Nu e nevoie să-ți spun eu ce pramatie a fost Reynolds. 

— Dar nu prea înţeleg, spuse Andrea. De ce era îngrijorată mama? 


Femeia îi aruncă o privire albastră ca violetele. 

— Uneori, atunci când trebuie să ai grijă de un copil, te străduieşti să faci 
în aşa fel încât ruptura să pară mai clară decât este. E greu de explicat, sunt 
prea multe întrebări. Se creează speranțe şi apar dezamăgiri. Eu sunt 
divorțată şi am patru copii, acum, toți oameni la casele lor. Aşa că am 
părerile mele în această privință. Dar ceea ce cred eu este că mama dumitale 
a vrut să te protejeze. 

Andrea înghiţi un nod. 

— De aceea şi-a dat demisia în cele din urmă? 

Femeia întoarse privirile în altă parte. 

— Nu prea înţeleg despre ce vorbeşti, spuse ea după o clipă. În tonul ei 
se simțea o uşoară răceală, ca şi când Andrea ar fi încălcat o limită 
nevăzută. Aşadar, cu ce te pot ajuta? 

Chipul ei luase acum o expresie oficială, parcă se închisese şi arăta 
elegant şi neted ca o lespede lustruită. 

Andrea îi mulţumi repede şi se întoarse la locul ei. Avea un sentiment de 
nelinişte profund şi tulburător. Era ca şi când nişte tăciuni care arseseră 
mocnit timp de ani de zile ar fi fost aţâţaţi din nou pe neaşteptate. 

Laura nu se sfia niciodată să tulbure apele. Era un compliment la adresa 
caracterului ei, fără îndoială, atât şi nimic mai mult. Era genul de persoană 
care îi bagă în seamă pe oameni. Dar ce voia să însemne asta, în afară de 
faptul că nu era snoabă? Andrea se dojenea în gând pentru că era paranoică, 
incapabilă să-şi ţină sub control propriile sentimente. Pasiunea trebuie 
menținută în limitele rațiunii, spuse Paul Bancroft. Fusese convinsă că este 
capabilă să-şi subordoneze sentimentele față de exigenţele dure al 
raționalității. Dar, oricât se străduia de mult, nu putea scăpa de toate 
suspiciunile care o atacau acum din toate părțile. Erau ca nişte veste galbene 
la un picnic, mici şi persistente şi, indiferent cum s-ar fi răstit la ele, nu şi le 
putea alunga din minte. 

Încercă să se concentreze pe datele din almanahul Organizaţiei Mondiale 
a Sănătății, dar în zadar. Gândurile i se întorceau mereu la Fundaţia 
Bancroft. Fără îndoială că aceasta avea o arhivă a activităţilor sale în care se 
găseau mult mai multe detalii decât cele cerute de rapoartele federale 
oficiale. Dacă voia să găsească răspunsuri, s-ar putea ca acestea să fie în 
arhivele de la subsol, unde se depozitaseră documentele vechi legate de 
activitatea fundației. 


În timp ce ieşea din bibliotecă, îl zări din nou pe Brandon şi simţi o undă 
de bucurie în piept când îi prinse privirea. 

— Ştii, aici nu au cercuri de lemn, căci te-aş provoca la un dans cu 
cercul, spuse el chicotind drăgălaş. 

— Data viitoare, spuse Andrea. Din păcate, acum trebuie să scotocesc 
prin arhivă. În chestiile alea plicticoase din subsol. 

— Materialele acelea prețioase închise în cutii, încuviință din cap 
Brandon. Ținute toate sub cheie de parcă ar fi fost cine ştie ce reviste 
pornografice. 

— Dar ce ştii despre lucrurile astea? întrebă ea pe un ton prefăcut sever. 

Chipul băiatului se lumină de un zâmbet fericit. E drept că era un geniu; 
dar era şi un copil în acelaşi timp. 

Cutii da, într-adevăr, era procedeul standard de depozitare a arhivelor 
nesupravegheate în mod special. Trebuia neapărat să ajungă la acele arhive 
şi de astă dată avea de gând să ceară ajutorul cuiva. Dar nu unui funcţionar 
superior. Se va adresa mai degrabă unui funcționar tânăr, aflat într-un post 
mai puţin important pe scara ierarhică. Trecea printr-unul dintre birourile 
mai mici din afara aripei în care se afla biblioteca, trecu pe lângă un 
automat pentru răcit apa, apoi pe lângă automatul de cafea şi se prezentă 
unui bărbat de vreo douăzeci şi ceva de ani care sorta un teanc de 
corespondenţă. Bărbatul era palid ca faţa lunii, avea părul tuns scurt şi 
degetele pătate de nicotină. Recunoscu imediat numele ei, aflase că era de 
curând membră în consiliul de conducere şi păru încântat că îşi găsise timp 
să facă cunoştinţă cu el. 

— Aşadar, spuse Andrea, după schimbul inițial de amabilităti de rigoare, 
mă întreb dacă ai putea să mă ajuţi. Dacă te plictisesc, te rog să-mi spui. De 
acord? 

— Nu mă plictiseşti deloc, răspunse bărbatul care se numea Robby. 

— Mi s-a cerut să clasific diverse documente, ştii, fel de fel de hârtii 
legate de fundație şi m-am încuiat pe dinafară când am ieşit din arhiva de la 
subsol, spuse ea cu o doză de prefăcătorie de care nu se ştia capabilă. Mă 
simt aşa de stânjenită! 

— Nu e nici o problemă! răspunse bărbatul foarte îndatoritor, bucuros să 
mai scape de scrisori. Câtuşi de puţin! Aş putea... adică sunt sigur că pot să 
te ajut. 

Aruncă o privire de jur împrejurul biroului. 


— Sunt sigur că unul dintre oamenii aceştia de treabă trebuie să aibă o 
cheie. Începu să scotocească prin sertare şi găsi una. 

— Eşti o adevărată comoară, spuse Andrea. Ți-o dau înapoi în două 
minute. 

— Vin şi eu cu tine, spuse omul. E mai uşor aşa. 

Fără îndoială că spera să poată trage rapid o ţigară pe furiş. 

— Nu pot să sufăr să deranjez oamenii, gânguri Andrea. 

Dar era bucuroasă că omul îi arăta drumul, pentru că, în loc să meargă pe 
scara principală unde erau expuşi tuturor privirilor, Robby o conduse pe o 
scară mai îngustă din spate care cobora direct la subsol. Acesta nu arăta 
deloc ca o pivniţă, ci era elegant amenajat. Mirosea plăcut a ceară de mobilă 
cu esenţă de lămâie, a hârtie veche, ba chiar şi a tutun de pipă. Pereţii aveau 
lambriuri de lemn, iar pardoseala era mochetată. Arhiva era împărțită în 
două secțiuni, dintre care una era închisă cu o plasă de sârmă, exact aşa cum 
îi spusese Brandon. Robby îi dădu drumul înăuntru şi apoi urcă repede 
scara, fără să-şi ascundă prea mult dorinţa de a inhala o doză de nicotină. 

Andrea rămăsese singură cu arhiva fundației. Cutiile negre cu etichete 
alfanumerice se înşirau în rânduri lungi în fața ei. Erau câteva sute şi 
Andrea nu ştia de unde să înceapă. Trase cutia care era cel mai aproape de 
ea, frunzări puţin printre documente. Fotocopii de facturi — reparaţii, 
cheltuieli de întreținere vechi de peste cincisprezece ani. Puse cutia la loc pe 
raft şi luă alta. Era ca atunci când iei eşantioane de sol. Când ajunse la 
facturile din luna în care fusese ucisă mama ei, le cercetă pe îndelete, 
scrutând atent fiecare detaliu în speranţa că va afla ceva deosebit. Dar nu 
găsi NIMIC. 

În a cincea cutie găsi facturi telefonice pentru apelurile de la sediul din 
Katonah. Căută în toate cutiile de pe acel raft până ajunse la perioada în 
care murise mama ei. Nici de astă dată nu găsi nimic care să merite o 
atenţie deosebită. În cele din urmă, deschise o cutie care conţinea facturi 
telefonice de anul trecut. Fără nici un gând anume în minte, luă lista de 
apeluri telefonice din ultima lună şi şi-o strecură în poşetă. 

Se îndreptă apoi spre altă secțiune, deschie încă o cutie, apoi alta. Se 
simți intrigată când găsi câteva referinţe la o locaţie din Research Triangle 
Park din Carolina de Nord. Cercetă rapid celelalte rafturi, oprindu-se acolo 
unde găsi o serie de cutii cu documente marcate cu etichete pe care scria 
RTP. 


Ce putea fi la acea locaţie? Se lăsă pe vine şi scoase câteva documente 
din cutiile cu RTP de pe rafturile de jos. Câteva linii bugetare pentru 
chestiuni minore lăsau să se înţeleagă că locaţia respectivă era finanțată în 
mod generos. Finanţată generos, totuşi nemenționată în cadrul şedinţei de 
consiliu. Ce putea să fie? 

Ridică privirile continuând să fie foarte intrigată şi îl văzu pe bărbatul 
solid care o vizitase la ea acasă, în Carlyle. Stătea înfipt în faţa ei cu mâinile 
în şolduri. Probabil că tocmai sosise. Dar de unde ştiuse că este aici? 
Andrea se hotărî să adopte o atitudine rece, deşi inima îi bubuia în piept. Se 
ridică încet în picioare şi îi întinse mâna. 

— Sunt Andrea Bancroft, spuse ea apăsat. Sunt sigură că vă amintiți de 
mine. lar dumneavoastră sunteți...? 

Încerca să preia ofensiva. 

— ... aici ca să vă ajut, răspunse sec omul. 

Andrea simţea că acesta priveşte parcă prin ea. Era în mod clar aici ca să 
stea cu ochii pe ea. 

— Sunteţi foarte amabil, replică rece Andrea. 

Bărbatul părea uşor amuzat de eforturile ei. 

— Numai atât cât trebuie, o asigură el. 

Urmă apoi o pauză lungă. Andrea nu avea suficientă energie în acel 
moment să-l înfrunte. Trebuia să vorbească neapărat cu Paul Brandon. Avea 
o mulțime de întrebări. Voia să ştie răspunsurile. Dar oare Paul ştia tot ce se 
petrece la fundație? Nu ar fi fost prima dată când un idealist este exploatat 
de alte persoane cu țeluri mai puţin nobile. 

„Nu te repezi, Andrea, îşi spuse ea.” 

— Tocmai voiam să stau de vorbă cu Paul, spuse ea, folosindu-și relația 
intimă cu marele om ca pe o armă. Îi aruncă un zâmbet pieziş. „ŞI una 
dintre chestiunile pe care o vom discuta va fi dacă într-adevăr îşi doreşte să 
aibă în preajmă oameni ca tine.” 

— E plecat din oraş. 

— Ştiu, minţi Andrea. Aveam de gând să-i dau un telefon. 

Îşi dădea seama deja că dă prea multe explicaţii. Nu-i datora nici un fel 
de justificări omului din faţa ei. 

— Este plecat din oraş, continuă bărbatul imperturbabil şi nu se poate lua 
legătura cu el. 

Andrea încercă să-i susțină privirea fixă, dar, spre dezamăgirea ei, fu 
prima care întoarse ochii în altă parte. 


— ŞI când se întoarce? 

— La timp, ca să participe la următoarea şedinţă de consiliu. 

— Perfect, spuse Andrea dezumflată. Oricum, mă pregăteam să plec de 
aici, spuse ea. 

— Atunci dați-mi voie să vă însoțesc până la maşina dumneavoastră, 
spuse omul cu o politețe studiată. 

Nu mai spuse nimic până ajunseră la parcarea acoperită cu pietriş unde 
îşi lăsase maşina. Bărbatul îi arătă câteva picături de ulei de sub maşină. 

— Ar trebui să vedeți ce este, spuse el. Tonul lui era amabil, dar ochii 
erau mijiți ca două fante. 

— Mulţumesc, aşa voi face. 

— Se pot petrece o mulțime de lucruri neplăcute cu maşina, spuse el. 
Accidentele pot fi uneori mortale. Mai ales dumneavoastră ar trebui să vă 
gândiţi atent la ce se poate întâmpla. 

Urcându-se în maşină, Andrea simţi un fior rece pe spinare, ca şi când ar 
fi fost linsă de limba unui aligator. Se pot petrece o mulțime de lucruri 
neplăcute cu maşina. Părea un sfat prietenesc. Atunci de ce o simţise ca pe o 
ameninţare? 


Dubai, Emiratele Arabe Unite 


— Aşadar, ce-ai găsit? întrebă Todd Belknap. Ținea strâns receptorul 
telefonului. 

— Aproape toate numele de pe lista asta au ceva în comun, spuse Matt 
Gomes. Belknap îşi dădea seama că omul îşi hpise buzele de telefon în timp 
ce vorbea încet. Sunt toți morţi. Şi toți în ultimele două săptămâni. 

— Ucişi? 

— Cauzele morții sunt diferite. Unele sunt asasinate clare. Două 
sinucideri. Câteva accidente. Câteva cauze naturale. 

— Aş putea să pariez pe toți banii pe care îi am că sunt toate asasinate. 
Unele ascunse mai bine decât altele. Şi Gianni? 

— Un atac de inimă. Acum câteva minute. 

— Hristoşii şi dumnezeii lor! mugi Belknap. 

— Toate numele de pe lista asta? 

— Da, toate, spuse Belknap, închizând telefonul. Toate cu o excepție: 
Todd Belknap. 


Ce însemna asta? Presupunerea firească era că sunt persoane pe care cei 
din reţeaua Ansari sau noii stăpâni le considerau o ameninţare. Dar de ce, 
mai exact? Avusese loc o lovitură internă în cadrul rețelei? Dacă era aşa, ce 
legătură avea acesta cu răpirea lui Jared Rinehart, dacă avea, în general, 
vreuna? 

Belknap simţea un cerc de fier în jurul creierului. Lista. Avea toate 
semnele unei „curăţenii generale” care se execută înainte de o operaţiune 
majoră. Putea să însemne că are şi mai puţin timp decât îşi închipuia ca să-l 
găsească pe Pollux:*.. 

Putea să însemne că este deja prea târziu. 

Dar acum alt gând îl chinuia pe Belknap. Ținând seama de cruzimea 
executanților, era încă şi mai uimitor faptul că italianca nu fusese ucisă 
imediat, încă de la Roma. De ce aşteptaseră până când sosirea lui le forțase 
mâna? Avea fata vreo valoare pe care Belknap n-o putea sesiza? Părea 
imposibil. Oricât de derutant ar fi fost tratamentul pe care i-l aplicaseră, 
reprezenta o fărâmă de speranță — speranţa că şi Pollux era în viaţă. 

Italianca spusese că locuieşte într-un loc de dincolo de Şantierul dhow- 
urilor, pe strada Marwat. Acolo se îndrepta acum în maşina închiriată. Poate 
că mai erau acolo şi alte persoane cărora le făcuse confidenţe. 

Celularul pe care îl luase de la şeful echipei de asasini începu să sune. 
Răspunse cu o jumătate de silabă ambiguă: 

— Daaa... 

Spre surprinderea lui, vocea de la capătul celălalt era de femeie. 

— Alo, cine este...? 

Femeia, o americancă, lăsă întrebarea în aer. 

Belknap nu spuse nimic şi o secundă mai târziu femeia închise 
murmurând nişte scuze. Supervizorul echipei morții? O greşeală? După 
numărul apelantului, îşi dădea seama că este din Statele Unite. Nu era vorba 
despre o greşeală; de asta era sigur, încă o dată recurse la ajutorul lui 
Gomes. 

— Să ştii că eu nu sunt biroul tău de informaţii, Castor, mormăi Gomes 
în timp ce Belknap îi dădea numărul. Ai auzit? 

— Uite ce este, trebuie să ajutăm un frate aflat în suferință, înţelegi? Şi 
mă cam grăbesc. Identifică nenorocitul ăsta de număr, te rog frumos! 

O jumătate de minut mai târziu, Gomes suna din nou. 

— OK, băiete, am găsit numele necunoscutei şi am făcut şi o scurtă 
cercetare rapidă. 


— Există şanse să fie blestemata prințesă a întunericului, spuse 
posomorât Belknap. 

— Da, bine, numele ei oficial este Andrea Bancroft. 

Belknap făcu o pauză. 

— Bancroft, ca Fundaţia? 

— Exact. E devenită membră a consiliului Fundaţiei Bancroft. Adăugă 
apoi ştrengăreşte: Ce mai zici acum? 

Andrea Bancroft! Ce legătură putea să aibă ea cu toate aceste asasinate? 
Cât de mult era implicată? Ştia oare ceva — era poate chiar complice în 
dispariția lui Jared Rinehart? Erau prea multe întrebări şi prea multe 
necunoscute. Dar Belknap nu credea în coincidenţe. Nimeni nu formase 
numărul din greşeală. Erau toate indiciile că Andrea Bancroft este o clientă 
periculoasă sau, în cel mai bun caz, că se afla într-o companie periculoasă. 

Belknap îi dădu telefon unui detectiv pensionar cu care nu mai vorbise de 
câtăva vreme. Nu contează. Numele lui conspirativ era Navajo Blue şi îi era 
îndatorat lui Belknap. 

Câteva minute mai târziu, la orizont apăru o structură masivă. Ascunsă 
faţă de şosea, în apropierea câtorva clădiri industriale, clădirea era închisă la 
culoare, semănând mai mult cu o ruină şi vibrând parcă în dogoarea 
soarelui. Aşa cum o descrisese italianca, era un fel de adăpost pentru 
prostituate. Fără îndoială că locul acesta văzuse fel de fel de oameni de tot 
soiul. Dar nu văzuse niciodată pe cineva ca Todd Belknap. 


Andrea Bancroft se opri din nou şi formă alt număr de pe lista numerelor 
cele mai frecvente apelate din factura telefonică. De astă dată nimeri la o 
pepinieră din New Jersey, legată probabil de lucrările de întreţinere. ÎL tăie 
de pe listă. Trebuia să procedeze mai sistematic; nu putea ajunge prea 
departe dacă se mulțumea să formeze numerele şi să vadă cine răspunde. În 
cazul numărului de celular internațional, persoana care răspunsese nu 
spusese mai nimic, ceea ce era, fireşte, suspect, dar nu-i oferea nici o 
informaţie. Puse deoparte factura telefonică şi îşi lăsă gândurile să zburde în 
voie. Ceva nu-i dădea pace — era un amănunt ciudat. 

Oare ce era? 

Era ceva morbid din partea ei, asta fără îndoială, dar amintirea obsedantă 
din adolescență a morții mamei ei nu-i dădea pace. Polițistul în cadrul 
uşii... gata să-i dea vestea. Numai că ea fusese deja informată, dar cine îi 
telefonase oare? Se întâmplase cu peste un deceniu în urmă. Atunci cineva 


îi telefonase şi îi spusese că mama ei fusese asasinată. Şi dintr-odată îşi 
aminti: era aceeaşi voce răguşită de fumător înrăit — funcţionarul de la 
fundație care îi telefonase în legătură cu respectarea regulilor de securitate 
ŞI simţi că îi îngheaţă sângele în vene. 

Era vocea care îi dăduse telefon în noaptea aceea. 

La vremea respectivă, presupusese că este cineva de la poliție, dar 
polițistul din fața uşii rămăsese perplex când îi pomenise de telefon. Poate 
că se înşela. Poate că imaginaţia îi juca feste. Și totuşi... Ceva în legătură 
cu acea noapte o măcina în continuare, era ca atunci când îți intră o geană în 
ochi. I se spusese că mama ei avusese un nivel de alcoolemie de 0,1, dar ea 
nu bea. Când Andrea spusese acest lucru, polițistul o întrebase dacă mama 
ei nu fusese cumva alcoolică. Da, spusese Andrea, dar se înscrisese la 
Alcoolicii Anonimi şi nu mai pusese o picătură în gură de ani de zile. 
Polițistul încuviințase din cap; recunoscuse că este şi el alcoolic în 
recuperare. Totuşi, oricine mai poate avea câte o recidivă din când în când. 
Protestele Andreei, fuseseră înlăturate blând, fund privite ca o manifestare 
de indignare a adolescentei care nu era dispusă să privească adevărul în 
față. 

„Când s-a întâmplat?” întrebase Andrea, care avea pe atunci 
şaptesprezece ani. „Cam acum douăzeci de minute”, în explicase polițistul. 
„Nu, spusese Andrea, probabil că fusese mai devreme, căci am primit 
telefonul cu cel puţin o jumătate de oră în urmă.” 

Polițistul îi aruncase o privire ciudată. Nu-şi mai amintea aproape nimic 
altceva, pentru că totul fusese înghiţit apoi de valul cumplit de durere. 

Trebuia să-i spună lui Paul Bancroft. Trebuia neapărat să stea de vorbă cu 
el, decise ea. Dar dacă el ştia deja? Dacă ştia de fapt mult mai mult decât 
lăsase să se înţeleagă? Inima începu să-i bată cu putere. 

În timp ce conducea maşina pe Old Post Road, Andrea dădu drumul 
ştergătoarelor de parbriz, apoi îşi dădu seama că vederea nu-i era 
obstrucționată de nimic altceva decât de propriile lacrimi. 

„Te pierzi cu firea, Andrea”, se dojeni ea. Dar o altă voce, mai estompată, 
dar mai profundă, spunea exact invers: „Poate te regăseşti, Andrea. Poate de 
regăseşti.” 


Degetele agile alergau pe tastatură. Degete care îşi cunoşteau destinaţia, 
care executau o serie complexă de directive cu precizie şi rapiditate. Câteva 
lovituri în taste şi mesajul era criptat, apoi trimis peste ocean la un serviciu 


de anonimizare, unde 1 se înlăturau toate codurile de identificare, era 
decriptat şi redirecționat către receptorul final, a cărui adresă se termina cu 
senate.gov. În mai puţin de un minut, un computer din biroul unui senator al 
Statelor Unite se va activa. Mesajul va sosi şi odată cu el secvenţa se va 
închide. 

GENESIS. 

În următoarele câteva minute, alte mesaje au fost trimise, conţinând alte 
instrucțiuni. Şirurile de cifre mutau bani dintr-un cont în altul, acţionând 
pârghii care, la rândul lor, puneau în mişcare alte pârghii, trăgând sfori care 
trăgeau alte sfori. 

GENESIS. Pentru unu, era într-adevăr începutul. Pentru alții, însemna 
începutul sfârşitului. 


Pe Tom Mitchell îl durea tot trupul. Aşa se simţea după ce făcea 
gimnastică intensiv sau după ce bea prea mult alcool. Dar nu făcuse nici un 
fel de exerciții de gimnastică. Le lua prin eliminare. Clipea repede şi privea 
la coşul de gunoi de lângă chiuvetă. Era plin de cutii de bere — „tinichele” 
cum le spuneau prietenii lui australieni. Oare câte seturi de şase cutii dăduse 
gata? Simti o înțepătură în inimă când se gândi la ele. 

Uşa cu plasă pocni zgomotos din cauza brizei, parcă explodase o bombă, 
îşi spuse el. O viespe începu să bâzâie în cadrul uşii, iar el avea impresia că 
avea deasupra capului un bombardier din cel de-al Doilea Război Mondial. 
lar când telefonul sunase ceva mai devreme, i se păruse că este sirena de 
alarmă antiaeriană. 

Poate chiar şi era o sirenă de alarmă antiaeriană; într-un fel. Sunase 
Castor şi asta nu ca să-i ceară ceva zahăr cu împrumut. Nu contează! Nu era 
omul căruia să-i poată spune nu, iar Tom Mitchel — Nvajo Blue după 
numele lui conspirativ de pe vremea când fusese în serviciul activ — se 
gândea că trebuie să fie recunoscător că are ocazia să-şi plătească datoria. 
Nu era cazul să se apropie de dulău din partea nepotrivită, asta era sigur. 
Căci Dulăul avea dinți, iar muşcătura lui era mai rea decât lătratul. 

lar seninătatea vieţii idilice din Hampshire îl omora de-a dreptul pe Tom. 
Nu era făcut pentru o viaţă liniştită şi avea pretenţii prea mari de la băutură 
dacă îşi închipuia că poate să-i înlocuiască toată emoția şi incitarea care îi 
lipseau în rutina vieţii zilnice. 

Sheila găsise locul acesta. O construcție din bârne şi scânduri, indiferent 
ce naiba însemna şi asta. Pardoseală din scânduri late — cotcodăcise 


încântată când o descoperise de parcă ar fi găsit mormântul lui 
Tutankhamon. Puțin mai jos de ei pe aceeaşi stradă erau bungalowuri 
dărăpănate pe ambele părți şi ratoni ucişi de maşini, dar în spatele casei era 
un teren destul de mare ca să-şi ia din când în când pistolul carn marca 
Ruger şi să împuşte câteva veveriţe, doborându-le din copaci. Veveriţele 
erau pentru el soldații Vietcongului din cadrul familiei rozătoarelor. 

Aceasta era viaţa simplă pe care o ducea aici. După treizeci de ani în care 
străbătuse în lung şi în lat planeta în serviciul SUA — inclusiv în sejururi de 
luni întregi fără contact radio — dar Sheila îi rămăsese loială tot timpul. 
Treizeci de ani — treizeci şi unu şi jumătate mai exact. Soţia lui la bine şi la 
rău. Întotdeauna încântată când îl revedea, având însă grijă să nu-l facă să se 
simtă vinovat atunci când trebuia să plece din nou. Acum îşi primea răsplata 
pentru toţi acei ani de aşteptare răbdătoare. Se bucură tot timpul de prezența 
soţului ei, aşa cum trebuie să fie. Îşi găsiseră ascunzătoarea de la ţară despre 
care vorbiseră mereu. Câteva hectare de verdeață, plătite aproape în 
întregime. Paradisul, în sfârşit, dacă nu punem la socoteală muştele din 
timpul verii. 

Sheila rezistase ceva mai mult de un an. Spusese că nu este obişnuită să 
doarmă cu altcineva în pat. Spusese o mulțime de alte lucruri. Opt hectare 
de natură din New Hampshire, iar ea se plângea că nu are spaţiu. Nici unul 
din ei nu era foarte vorbăreţ, dar vorbiseră foarte mult cu o zi înainte ca 
Sheila să plece la Chapel Hill, unde locuia sora ei şi unde îşi găsise un 
apartament. Sheila spusese: „Mă plictisesc.” El spusese: „Am putea să ne 
punem cablu.” 

Tom n-avea să uite niciodată privirea pe care i-o aruncase atunci. Plină de 
milă, în cea mai mare parte. Nu era supărată, nici dezamăgită, era privirea 
pe care o arunci unui câine bătrân şi incontinent după ce a făcut mizerie în 
jurul lui. Sheila îi telefona o dată pe săptămână şi avea sentimentul că îi 
vorbeşte ca o asistentă medicală. Se purta ca o persoană adultă şi cu simţul 
răspunderii, care voia să ştie dacă totul este în ordine, dacă nu avea 
necazuri. Adevărul este că se simţea ca o maşină care rugineşte pe butuci. O 
imagine foarte frecvent întâlnită pe aici, de altfel. Luă carafa de la filtrul de 
cafea şi îşi umplu cana pe care se putea citi întrebarea plină de umor: 
TRUPUL ACESTA MĂ FACE OARE SĂ ARĂT GRAS? Îşi puse şi o 
linguriţă de zahăr cu vârf. Sheila nu mai era aici ca să-i arunce priviri pline 
de mustrare, nu-i aşa? Putea să-şi pună oricât de mult zahăr dorea. Aşa cum 
spunea şi lozinca statului: Trăieşte liber sau mori! 


Dodge-ul porni imediat, dar două ore mai târziu, cafeaua dorea deja să 
iasă şi simţea o acreală în stomac. Cu câteva opriri rezolvă prima problemă 
şi cu o tabletă pe cealaltă. Îi amorţise fundul, probabil că era ceva în 
legătură cu arcurile din scaun. Ar fi trebuit să investească într-o pernă 
specială, genul acela pe care îl folosesc camionagiii suferinzi de hemoroizi. 


Avu nevoie de patra ore bune până să ajungă la Carlyle, Connecticut şi 
era prost dispus. Patra nenorocite de ore din viaţa lui. Când ar fi putut să 
facă... ce anume? Oricum, erau patra ore. „O azvârlitură de băț”, spusese 
Castor. Dar patra ore nu sunt chiar o azvârlitură de băț. 

Treaba o să fie un fleac. După ce făcu câteva tururi de recunoaştere prin 
Strada Ulmilor fu convins că e un fleac. Poliția din Carlyle era ca o 
grădiniță de copii, iar doamna în chestiune locuia într-o casă ca de păpuşi 
din Cape Cod. Nu se vedeau nici un fel de măsuri de securitate. O verandă 
cu plasă împotriva ţânţarilor, geamuri obişnuite le ferestre. Nici un fel de 
plante agăţătoare pe case care ar fi putut ascunde dispozitive de securitate. 
Nu ar fi fost mirat nici dacă cucoana nu ar fi încuiat deloc casa. 

Cu toate acestea, era vorba despre o deplasare de serviciu, nu despre 
plăcere; iar el era profesionist. Castor nu i-ar fi trasat această sarcină numai 
aşa, de florile mărului. Ceea ce însemna că sosise timpul să înceapă 
spectacolul Navajo Blue. 

Îşi parcă furgoneta pe partea cealaltă a străzii şi la câteva sute de metri 
distanţă de casă. Iar când cobori în cele din urmă din furgonetă, uşurat să 
scape din atmosfera creată de propriul râgâit şi de propria flatulenţă, purta o 
uniformă neutră, care putea însemna orice: o cămaşă gri argintie, pantaloni 
cu un mic buzunar brodat pe care scria SERVICII LA DOMICILIU, o 
centură de piele pentru atârnat scule. Un tip care face de toate şi asupra 
căruia nimeni nu zăboveşte cu privirea, în afara celui care l-a chemat. Pe 
strada Ulmilor erau pajişti îngrijite în curți dreptunghiulare, cu straturi şi 
tufe de flori tunse frumos: dracilă roşie, ienupăr galben, tisă târâtoare, 
forsiţii — tot felul de varietăți care deveniseră indigene în zonele periferice 
ale marelui Nord-est. Înclină puţin capul şi se uită la casele de pe ambele 
părți ale străzii, cât putea cuprinde cu privirea. Patru tipuri de plante, patru 
stiluri, de case. Fiecare doreşte să fie deosebit în SUA, nu-i aşa? 

Navajo Blue zări un garaj gol; pe aleea din faţa acestuia nu era nici o 
maşină. Nu se vedea nimeni la nici una dintre ferestre. Nu era nimeni acasă. 
Se duse la uşă, sună şi se pregăti să spună că greşise adresa dacă i-ar fi 


răspuns cineva. Aşa cum se aştepta, nu veni nimeni. Ocoli casa şi ajunse în 
spate, găsi locul în care cablul coaxial al telefonului intra în casă. Nimic 
mai uşor decât să instaleze un dispozitiv de ascultare pe linie. Cel pe care 
avea să-l folosească — ca toți agenții retraşi din activitate, avea un sac 
special cu astfel de dispozitive, nu era nimic deosebit, dar fusese verificat. 
Se aşeză în genunchi şi scoase un tester pentru cablu, un flecuşteţ de plastic 
negru de dimensiunea unei telecomenzi pentru garaj cu displayer LED şi îl 
puse sub cablu. În acel moment, simţi un obiect lunguieţ, ceva ca o mică 
baterie şi ceva ca un dispozitiv de interceptare-emitere. 

Ce naiba mai era şi asta? 

Miji ochii privind atent şi trase concluzia evidentă: cineva ajunsese aici 
înaintea lui. Linia era deja ascultată şi cu un dispozitiv mai bun decât al lui. 
Intră în casă prin spate — de astă dată îi luă vreo cincisprezece secunde să 
meşterească la broască şi apoi porni să exploreze interiorul. Mobilat drăguţ, 
dar modest; o locuință de tânără femeie, dar nu efeminată. Nimic prea roz 
sau prea pufos. Pe de altă parte, nimic nu sugera că ar fi fost un bârlog. 

După estimarea lui de profesionist, existau multe locuri în care s-ar fi 
putut ascunde instrumente de supraveghere sonoră. O locație ideală trebuia 
să îndeplinească două condiţii: să nu fie detectată şi să poată transmite un 
semnal de înaltă calitate. Poţi să bagi un microfon într-o conductă şi n-o să-l 
găsească nimeni, dar nici n-ai să auzi mai nimic. ŞI trebuia să fie un obiect 
care să nu fie mutat din loc sau aruncat, cum ar fi de pildă un aranjament 
floral. Nu se îndoia că va găsi locuri foarte bune pentru o jumătate de 
duzină de dispozitive, începând cu candelabrul din sufragerie, care era 
aproape ideal. Se urcă pe un scaun să examineze cercul de alamă din 
interior pe care erau aşezate becurile. Un loc era mai adâncit, acolo unde 
ieşeau firele electrice şi ar fi fost probabil suficient loc pentru... Navajo 
Blue clipi din ochi. Din nou, cineva i-o luase înainte. Pentru oricine 
altcineva, obiectul acela ar fi părut o bucată de sârmă electrică în plus, 
acoperită cu bandă izolatoare. Dar el ştia exact ce este, începând cu faptul 
că aparenta bandă izolatoare era, de fapt, o sită din fibră de sticlă. 

În următoarele cincisprezece minute identifică alte locuri foarte potrivite 
pentru plasarea dispozitivelor de ascultare. Dar de fiecare dată descoperi că 
fuseseră deja ocupate. Îşi simţea nervii încordaţi la maximum şi nu mai era 
din cauza mahmurelu de după băutură. Adevărul este că locuinţa de pe 
strada Ulmilor nr. 42 era împănată cu microfoane ca un studio de 
înregistrări. Ceva nu era deloc în regulă. 


Chiar dacă instinctele lui nu mai erau ceea ce fuseseră odinioară, îi 
spuneau totuşi să-şi ia repede tălpăşița de acolo, ceea ce şi făcu imediat, 
ieşind pe uşa din spate şi apoi în stradă. Văzu ceva cu coada ochiului — 
cineva pândea din curtea vecină? Când se uită a doua oară, nu mai văzu 
nimic. Parcurse rapid distanța până la furgoneta lui şi porni imediat. Castor 
spusese că va reveni cu un telefon în câteva ore. O să aibă ce auzi. 

Aerul condiționat sufla la maximum — nu-şi amintea să-l fi lăsat pornit — 
şi întinse mâna să schimbe butoanele de pe bord, care i se păru dintr-odată 
undeva, foarte departe, ca şi când cineva l-ar fi tras de acolo. Soarele după- 
amiezii clipea de parcă se întuneca, probabil că trecuse un nor peste el, 
numai că lumina scădea tot mai mult în intensitate şi nici un nor nu putea 
transforma ziua în noapte şi era noapte în mod sigur, întuneric ca la miezul 
noptii şi se gândi să aprindă farurile, dar apoi îşi spuse că nu ar fi avut nici 
un sens şi abia reuşi să tragă furgoneta pe marginea drumului şi să oprească 
până când cerul se întunecă de tot şi nu mai văzu nimic. 

O maşină cu geamuri fumurii se opri încet chiar în spatele furgonetei. 
Din ea coborâră doi bărbaţi, amândoi de statură medie şi cu o constituție 
medie, cu părul castaniu de lungime medie, fără să iasă prin nimic în 
evidență cu excepția gesturilor lor extrem de eficiente. Cine i-ar fi văzut 
împreună ar fi putu crede că sunt frați şi chiar erau. Unul dintre ei ridică 
capota furgonetei şi scoase o sticluță de plastic plată din sistemul de aer 
condiționat. Celălalt deschise portiera dinspre şofer a furgonetei având grijă 
să nu inhaleze aerul dinăuntru şi trase trupul fără viaţă afară. Tovarăşul lui 
urma să ducă furgoneta înapoi în New Hampshire, la adresa pe care o 
aveau, dar mai întâi îl ajută să care mortul în portbagajul maşinii lor. Şi 
trupul trebuia dus înapoi la domiciliul său şi aranjat într-o poziție cât mai 
plauzibilă. 

— Îţi dai seama că ne aşteaptă un drum de patru ore, spuse primul bărbat, 
ridicând cadavrul de subsuori. 

— Măcar atâta putem face şi noi. 

Cei doi aranjară cadavrul în portbagaj în aşa fel încât să nu se mişte pe 
drum. Înainte să închidă portbagajul, trupul lui Navajo Blue era încolăcit în 
jurul cauciucului de rezervă de parcă l-ar fi îmbrățişat. 

— La urma urmelor, nici nu este în stare să conducă. 


CAPITOLUL OPT 


„Rezistă, Pollux, îl îndemna Belknap în mintea lui. Vin să te salvez.” 

Dar drumul nu era drept, iar Jared înțelegea mai bine decât oricine 
altcineva din ce motive. 

„Drumul cel mai scurt între două puncte, spusese odată Jared, este adesea 
o parabolă, urmată de o elipsă şi urmată de o hiperbolă.” Voia să spună că, 
în lumea spionajului, calea indirectă şi ocolişurile puteau să ofere, în fond, 
scurtături la fel de eficiente ca drumul drept şi îl atenționase pe Belknap 
când îi spusese acest lucru. Nu că Belknap ar fi avut acum şi o altă opțiune. 

Clădirea cenuşie ar fi putut fi un centru de distribuţie pentru componente 
industriale. În jurul proprietăţii se întindea un gard de sârmă ghimpată, 
menit mai degrabă să-i intimideze decât să-i alunge pe vizitatori. Belknap 
pătrunse cu SUV-ul lui pe poarta principală şi parcă într-o parte. Într-o 
clădire ca aceasta era exclus să se furişeze şi Belknap nu avea de gând să 
procedeze în acest fel, căci ar fi atras atenţia. Ceilalţi aveau ceva de ascuns. 
Belknap putea avansa mai bine dacă dădea dovadă de îndrăzneală şi opta 
pentru o abordare fără teamă. 

Cobori din maşină şi fu imediat învăluit în căldura de furnal. Se grăbi să 
ajungă la cea mai apropiată uşă, înainte să înceapă să transpire masiv. Nu 
spre uşa de garaj care dădea spre aleea asfaltată, ci spre uşa de oţel laminat 
din stânga ei. Deschise uşa şi, în timp ce ochii 1 se adaptau de la strălucirea 
orbitoare de afară la semiîntunericul din interior, avu sentimentul că dăduse 
peste o mică tabără de refugiați. 

Era un spațiu uriaş ca o cavernă, prost luminat, cu saci de dormit şi 
saltele împrăştiate peste tot. La un capăt al hangarului erau câteva duşuri 
fără nici un fel de perete despărțitor; din robinetele defecte apa picura fără 
încetare. Mirosea a mâncare de la cutiile de carton golite. Şi peste tot era o 
mulțime de oameni — fete, băieți, unii dintre ei şocant de tineri. Unii stăteau 
adunaţi în grupuri în jurul stâlpilor, alții stăteau rezemaţi de pereţi şi 
moțăiau, alții se țineau deoparte. Reprezentau o amestecătură internațională 
ciudată. Unu păreau sosiți din Thailanda, din Birmania sau din Filipine. 
Unii erau arabi. Câţiva erau din Africa subsahariană. Alţii păreau copii din 
satele indiene. Şi erau şi câțiva din Europa Răsăriteană. 


Belknap nu era foarte surprins de cea ce vedea, dar îi făcea oricum silă. 
Fete tineri, băieți şi mai tineri, toți victime ale sclaviei sexuale. Unii 
fuseseră probabil vânduți de părinții lor; alții ar fi fost fericiți să aibă 
părinţi, în general. 

Un bărbat scund şi îndesat, cu o cămaşă albă din pânză topită şi pantaloni 
denim, cu un cuţit lung cu lamă curbată atârnat de cureaua de la brâu şi cu 
un walkie-talkie în mâna cealaltă, se apropie încet de el. Omul şchiopăta 
uşor. Nu era nimic altceva decât un paznic. Pentru că aceasta era partea cea 
mai urâtă acestei afaceri: cei care conduceau astfel de stabilimente nu aveau 
nevoie de paznici ca să-i ţină pe tineri în captivitate; nu era nevoie de lacăte, 
de gratii sau de cătuşe. Iar Belknap nu ar fi putut să-i elibereze nici dacă ar 
fi vrut. Pentru aceşti copii, adevăratul lanţ era sărăcia. Chiar dacă erau lăsaţi 
să se plimbe în libertate prin Dubai, nu făceau decât să ajungă într-un alt 
stabiliment de acest fel. Frumuseţea fizică era tot ce aveau de vânzare; 
restul reflecta logica rece şi inexorabilă a economiei de piață. Belknap îşi 
simțea nările pline de un miros puternic de chimicale, care acoperea 
mirosurile umane fetide; găurile de scurgere din pardoseala de ciment 
arătau că încăperea era spălată regulat cu furtunul şi tratată cu un 
dezinfectant industrial. Şi porcii de la ferme erau ţinuţi în condiţii mai bune. 

Omul cu cuțitul la brâu mormăi fără folos către el, încercând să-i spună 
ceva în arabă. Cum Belknap nu-i răspunse, se apropie mai mult şi îi spuse 
într-o engleză greoaie. 

— Nu e voie aici. Trebuie să pleci. 

Era clar că aparatul walkie-talkie de la centură era pentru el principala 
armă: posibilitatea de a chema pe cineva în ajutor. 

Belknap îl ignoră pe grăsan şi continuă să se uite de jur împrejur. Era un 
fel de lume a lui Hades, un infern din care puţini locatari aveau să mai iasă 
vreodată, în nici un caz nu cu sufletele intacte. Din cele câteva zeci de 
persoane din clădire, numai câteva aveau peste douăzeci de ani. Un mare 
număr nu aveau mai mult de doisprezece sau treisprezece. Fiecare dintre ei 
avea o poveste şi fiecare poveste era o tragedie. 

Cu toată căldura, simți un fior rece. Se aflase adesea în situaţii critice, în 
faţa armelor şi a avioanelor inamice, dar ce putea face în faţa unei asemenea 
orori? În faţa sărăciei zdrobitoare care îi mâna pe copii în locuri ca acesta şi 
îi făcea să se simtă recunoscători pentru că aveau măcar cu ce să-şi umple 
burțile. Pentru că nu exista umilință mai mare decât lipsa, nu era degradare 
mai cumplită decât foamea. 


— Ti-am spus, trebuie să pleci! repetă bondocul, iar respirația lui mirosea 
a usturoi şi a ceva stătut. 

Dinspre un grup de tinere adolescente se auzi un zgomot, iar omul se 
întoarse spre ele şi le certă. Le amenință cu cuțitul şi strigă mai multe 
înjurături în diferite limbi. Anumite reguli ale etichetei locale fuseseră 
încălcate. Apoi se întoarse din nou către Belknap, de astă dată cu cuțitul în 
mână. 

— Povesteşte-mi despre italiancă, îi ceru Belknap. 

Grăsanul păli. Pentru ele fetele erau şeptel, atât şi nimic altceva. 

Nu făcea deosebire între ele decât în categorii foarte generale. 

— Pleacă! răcni el, venind mai aproape de Belknap. 

Dădu să apuce radioemițătorul, dar Belknap i-l smulse din mâna 
cărnoasă. Apoi, cu o mişcare bruscă îşi înfipse două degete rigide în gâtlejul 
moale ale omului. În timp ce acesta se lăsa în jos dând neputincios din 
mâini ca să-şi elibereze laringele, Belknap aplică o lovitură puternică în faţă 
cu bocancul greu. Grăsanul se întinse şi rămase nemişcat pe jos, gâfâind 
greoi, dar inconştient. 

Zeci de perechi de ochi erau aţintite asupra lui Belknap când ridică 
privirile şi se uită înjur. Se uitau la el fără să-l aprobe şi fără să-l condamne. 
Îi interesa numai să ştie ce va urma. Aveau ceva viclean în priviri şi 
Belknap simţi o undă de dispreţ. Se întoarse către o fată care părea cam de 
aceeaşi vârstă cu Lucia Zingaretti. 

— Ştii o fată itahancă? O fată pe nume Lucia? 

Fata negă din cap stupefiată. Nici nu se îndepărtă de el, dar nici nu-şi 
ridică privirea spre el. Nu voia decât să treacă mai repede peste ziua de 
astăzi. Pentru una ca ea, simpla supravieţuire era o realizare. 

Mai încercă cu altă fată, apoi cu alta; reacția era de fiecare dată aceeaşi. 
Erau oameni care învăţaseră că orice ar face era inutil; era greu să-i dezveţi 
de lecţiile inutilității propriei persoane. 

Belknap traversă încăperea şi observă privind afară pe fereastră un fel de 
mic depozit în spatele clădirii. leşi vijelios pe uşa din spate şi străbătu 
curtea plină de moloz şi nisip până ajunse la micul adăpost. Observă că uşa 
principală fusese proiectată în aşa fel încât 1 se putea pune un lacăt solid şi 
că un astfel de lacăt fusese folosit nu de mult. Vopseaua era zgâriată pe 
alocuri, lăsând să se vadă metalul. Încă nu se vedeau urme de coroziune, 
ceea ce însemna că zgârieturile erau recente. 


Împinse uşa de oţel, scoase o mică lanternă din buzunar şi exploră 
interiorul întunecos. Era, de fapt, o magazie, o structură făcută de regulă din 
folu de metal, nu din blocuri solide de beton. Pe pardoseală era praf, dar 
erau şi zone unde praful fusese înlăturat — altă dovadă de activitate recentă. 

O zări abia peste vreo cinci minute. 

O inscripție foarte mică, uşor de trecut cu vederea, cam la treizeci de 
centimetri de podea, pe peretele din fund. Îngenunche şi se uită atent, ţinând 
lanterna foarte aproape. 

Două cuvinte cu litere trasate cu vopsea: POLLUX ADERAT. 

În latină asta însemna Pollux a fost aici. Belknap abia mai putea să 
respire. Recunoscuse scrisul îngrijit, aproape caligrafic, inconfundabil al lui 
Jared şi mai înţelesese încă ceva. Literele fuseseră scrise cu sânge. 

Jared Rinehart fusese aici, dar când? Şi, lucrul cel mai important, mai era 
şi acum aici? Belknap alergă înapoi în clădirea principală şi începu să-i 
întrebe pe toți cei pe care îi întâlnea dacă văzuseră un bărbat zilele acestea, 
un american înalt. Dar nu reuşi să stârnească decât reacții de indiferență 
mută. 

În timp ce se îndrepta din nou spre maşina lui cu părul năclăit de sudoare 
şi de praf pe frunte, auzi o voce de băiat: 

— Domnule, domnule! striga băiatul. 

Se întoarse şi văzu un arab cu ochii negri ca antracitul, care putea să fi 
avut vreo zece ani. Încă nu era în schimbare de voce, era o specialitate 
aparte în grupul de aici. 

Belknap se uita la el fără să rostească nici un cuvânt şi aştepta. 

— Ai întrebat de prietenul tău? zise puştiul. 

— Da. 

Băiatul rămase tăcut câteva clipe, privind în sus spre american, ca şi când 
i-ar fi evaluat caracterul, sufletul, eventualul pericol reprezentat de acesta 
sau ajutorul pe care ar fi putut să 1-l ofere. 

— Facem târg? 

— Dă-i drumul! 

— Mă duci înapoi în satul meu din Oman. 

— ŞI? 

— Eu ştiu unde l-au dus pe prietenul tău. 

Aceasta era deci tranzacţia oferită de băiat: informaţia contra transport. 
Dar putea avea încredere în el? Dacă dorea cu disperare să se întoarcă în 


satul lui din Oman, un băiat şmecher putea să inventeze o poveste şi să i-o 
servească pe moment. 

— Unde? 

Băiatul dădu din cap, iar părul lui negru frumos străluci în soare. 
Machiajul pe care i-l aplicau în jurul ochilor era, fără îndoială, o specialitate 
regională. Dar faţa lui delicată avea o expresie foarte hotărâtă şi ochii lui o 
privire solemnă. Termenii schimbului trebuiau onorati. 

— Vorbeşte, spuse Belknap. Dă-mi un motiv să te cred. 

Băiatul — care nu avea mai mult de 1,40 în înălțime — bătu cu mâna în 
acoperişul SUV-ului. 

— Ai aer condiționat? 

Belknap îl privi lung, apoi se urcă la volan şi deschise portiera din 
dreapta. Micul arab se urcă pe locul de lângă el. Belknap porni motorul şi în 
câteva clipe fură scăldați amândoi într-un curent de aer răcoros. Băiatul 
zâmbi, un zâmbet alb şi strălucitor şi îşi apăsă faţa pe cel mai apropiat 
ventilator. 

— Habib Almani — îl cunoşti pe acest prinţişor? 

— Prințişor? 

— Aşa îşi spune el, Prinţişorul. Un domn din Oman. Foarte bogat. Om 
mare. 

Băiatul făcu un gest cu mâinile, care sugera ceva de dimensiuni 
impresionante. Are multe proprietăți în Dubai. Are magazine. Are firme de 
camioane. Are firmă de dhow, 

Arătă apoi şi spre clădirea mare şi urâtă. 

— ŞI asta e a lui. Nimeni nu ştie. 

— Dar tu ştii. 

— Tata îi datorează bani. Almani este şi Beit, şef de trib. 

— Aşa că tatăl tău te-a vândut lui. 

Băiatul scutură vehement din cap. 

— Tata nu face niciodată aşa ceva! A refuzat. Aşa că oamenii lui Habib 
Almani i-a luat cei doi copii. Poc, poc, pe întuneric, ne-a furat. Ce poate să 
facă tatăl meu? Nu ştie unde suntem. 

— Şi prietenul meu american? 

— L-am văzut adus aici legat la ochi, în furgoneta lui Habib Almani. Ei 
folosesc maşinile lui. Folosesc clădirea pentru băieţii şi fetele de închiriat. 
Habib Almani face toate astea pentru ei. Apoi ei îl iau pe americanul înalt 
de aici. Prințişorul ştie, pentru că el este şef. 


— Dar tu de unde ştii? 

— Numele meu e Baz. Baz înseamnă șoim. Şoimii văd multe. Se uită fix 
la Belknap: Tu eşti american, pentru tine e greu să înţelegi, dar sărac nu 
înseamnă prost. 

— Ai dreptate. 

Drumul pe care îl descria băiatul însemna să meargă prin deşert şi printr- 
o zonă puțin umblată. Dacă Baz îl mințea... dar băiatul părea să înțeleagă 
riscurile la fel ca şi avantajele. În povestea lui erau anumite detalii dureros 
de logice. 

— la-mă cu tine, îl imploră băiatul şi eu te duc la el. 


La sediul din Portland al Corporaţiei SoftSystems o clădire mare din 
cărămidă aparentă şi sticlă eficientizată energetic, pe care un critic de 
arhitectură de la New York Times îl numise postmodernismul Portland — nu 
existau niciodată motive să te plângi de cafea. Lui William Culp, fondatorul 
şi directorul executiv al corporației, îi plăcea să spună că un programator 
este o maşină care transformă cafeaua în coduri. În conformitate cu tradiţia 
din măreaţa Sillicon Valley, maşinile automate sofisticate de făcut cafea se 
găseau în toate birourile şi cafeaua era un amestec special de mai multe 
soiuri. Dar soiul special al lui William Culp era primul dintre egali. Kona 
sau Peaberry din Tanzania erau foarte bune, dar lui îi plăcea în mod 
deosebit soiul Kopi Luwak. Acesta costa 1 200 de dolari kilogramul şi se 
recolta numai o cantitate de 1 250 de kilograme în fiecare an din insula 
indoneziană Sulawesi. Cea mai mare parte era consumată de japonezi, dar 
Culp avea grijă să fie întotdeauna aprovizionat cu acest sol. 

Ce era aşa de deosebit la Kopi Luwak? Culp era încântat să ofere 
explicația. Boabele fuseseră, de fapt, mâncate de un marsupial care trăia în 
copaci şi care aştepta întotdeauna până ce fructele se coceau foarte binc, 
apoi le excreta în întregime, învelite încă în mucilagiul lor, dar uşor 
modificate la gust de enzimele digestive ale animalului. Localnicii 
strângeau excrementele animalelor şi le spălau cu mare atenție ca să 
recupereze boabele de cafea, ca şi când ar fi fost bucățele de aur. De aici 
rezulta cea mai bună cafea din lume — mustoasă, parfumată, cu iz de 
caramel şi de ceva ce nu se putea numi decât „miros de junglă”. 

Se delecta tocmai acum cu o ceaşcă proaspăt preparată. 

Bob Donnelly, şeful operaţiunilor, un bărbat cu umerii lați ai fundașului 
care fusese cândva în facultate, îl privea amuzat. Purta o cămaşă bleu pal 


descheiată la gât cu mânecile suflecate. La SoftSystems codul vestimentar 
nu era foarte strict, dacă vedeai pe cineva cu cravată, cu siguranţă era un 
vizitator — şi continua tradiția atmosferei relaxate de la Silicon Valley. 

— Altă ceaşcă de crapuccino:*"? întrebă el glumet. Se aflau într-o mică 
sală de conferinţe, de lângă biroul personal al lui Culp. 

— Nici nu ştii ce pierzi, zâmbi Culp. Ceea ce mă bucură. 

Donnelly nu era unul dintre cei şase băieți din Comitatul Marin care, cu 
ani în urmă, se maimuţăriseră în preajma vechilor console Atari din garajele 
lor şi inventaseră prototipul mouse-ului actual. Ceea ce se putea breveta nu 
era mouse-ul ca atare, „perifericul de hardware”, ci softul care îl făcea să 
funcţioneze, integrându-l cu interfaţa vizuală. În anii care urmaseră, 
aproape toate pachetele de soft de pe raft primiseră licenţa de proprietate 
intelectuală pe care o brevetase Culp şi compania lui. SoftSystems câştigase 
enorm. Culp dăduse părinților săi o parte dintre acţiuni şi aceştia le 
vânduseră la un preţ modest. În sinea lui, Culp îi dispreţuia pentru teama lor 
faţă de riscul financiar. Acţiunile aveau să-şi tripleze valoarea în numai 
cinci ani, iar Culp avea să devină milionar înainte să împlinească treizeci şi 
cinci de ani. 

Dar, de-a lungul anilor, cei mai mulți dintre tovarăşii de altădată se 
retrăseseră şi porniseră afaceri pe cont propriu. Unii îşi înființaseră propriile 
firme, alţii îşi petrecuseră timpul cu jucării costisitoare — iahturi, avioane 
particulare etc. Culp rămăsese constant. Îi înlocuise pe băieţii care lucrau în 
garaj cu absolvenţi de masterate şi, în afară de procesul neplăcut în legătură 
cu legea antitrust, SoftSystems mergea foarte bine, devenind din ce în ce 
mai puternică. 

— Deci, ce părere ai, să cumpărăm Prismatic? întrebă Donnelly. 

— Crezi că o putem face să fie profitabilă? 

Donnelly îşi trecu mâna prin părul lui roşu tuns scurt, des ca o perie şi 
clătină din cap. 

— Numai ca s-o cumpărăm şi s-o înmormântăm. Când analiştii de la 
SoftSystems dădeau peste o companie cu o tehnologie care ar fi putut 
reprezenta o ameninţare concurențială, o cumpărau uneori, punând astfel 
stăpânire şi pe toate brevetele şi licenţele ei, numai pentru a o scoate de pe 
piață. Resetarea programelor de la SoftSystems cu un algoritm superior ar fi 
reprezentat o soluție mult mai costisitoare. „Suficient de bun” era adesea 
ceea ce cerea piaţa cu adevărat. 

— Ai stat de vorbă cu cei de la financiar? 


Culp mai sorbi din cafeaua aromată. Arăta ca un licean îmbătrânit, cu 
ochelari cu ramă de sârmă, pe care aproape că nu-i mai schimbase din 
facultate şi cu părul castaniu bogat care nu se retrăsese nici măcar un 
milimetru de pe frunte. Dacă îl priveai de aproape, îi vedeai ridurile fine din 
jurul ochilor, modul în care fruntea lui avea nevoie de câteva clipe ca să 
devină din nou netedă după ce ridicase din sprâncene. Adevărul este că nu 
fusese niciodată copilăros nici când era copil. Chiar şi în adolescenţă avea 
un aer de bărbat de vârstă mijlocie. Îl amuza uneori când oamenii care 
pretindeau că sunt prietenii lui intimi i se adresau cu „Bill”; cei care îl 
cunoşteau cu adevărat ştiau că fusese întotdeauna „William”. Nu Bill, nu 
Will, nu Billy, nu Willy. William. Două silabe separate de o aluzie la a treia. 

— Adu-i aici, spuse Donnelly. 

Stătuse pe capul lor până rezumaseră totul la o singură pagină. Lui Culp 
îi plăcea ca rezumatul executiv să fie cu adevărat un rezumat. 

— Îmi place ceea ce văd, spuse Culp. Un schimb de capital — crezi că vor 
accepta? 

— Putem face şi altfel. Le facem o ofertă mai mare de capital, dar, dacă 
vor cash, nu-i nici o problemă. Şi îi cunosc pe investitorii lor — Billy 
Hoffman, Lou Parini, tipi de felul acesta. Vor insista să fie plătiți rapid. Vor 
forţa chiar mâna managerilor dacă trebuie. 

— Îmi cer scuze, spuse Millie Lodge, una dintre asistentele personale ale 
lui Culp. Un apel urgent. 

— Vorbesc de aici, spuse Culp absent. 

Millie dădu în tăcere din cap — un gest mărunt — dar Culp simţi un ghem 
în stomac. 

Îşi luă cafeaua cu el în birou şi ridică receptorul. 

— Culp la telefon, spuse el cu o voce răguşită, aspră. 

Vocea de la capătul celălalt al firului era bolnăvicios de familiară. Un 
sunet care îți dădea fiori, distorsionat pe cale electronică. Era o şoaptă 
hârâitoare şi iritantă, necruțătoare şi insistentă. Aşa ar fi sunat vocea unei 
insecte dacă ar fi putut să vorbească, îşi spunea el uneori. 

— A sosit momentul pentru zeciuială, spuse vocea. 

Culp simţi o sudoare rece pe spinare. Ştia din experienţă că apelul era 
transmis prin internet şi era imposibil de localizat. Putea la fel de bine să 
vină de la etajul de sub el sau de undeva din Siberia. Pur şi simplu nu avea 
cum să-şi dea seama. 

— Alți bani pentru nenorociţii ăia de sălbatici? întrebă Culp printre dinți. 


— Avem în faţă un document elaborat în ziua de șaptesprezece 
octombrie, o altă serie de schimburi de e-mailuri din acea după-amiază, un 
alt document din douăzeci şi unu octombrie şi o comunicare confidențială 
expediată către Rexell Computing Ltd. Să trimitem copii la Comisia pentru 
active şi bursă? Pe lângă aceasta, mai avem şi o documentație referitoare la 
o entitate de afaceri off-shore numită WLD Enterprises şi... 

— Încetează! scrâşni Culp. Orice tentativă de revoltă sau de sfidare 
fusese zdrobită. Oricare dintre aceste documente ar fi fost suficient pentru a 
declanşa o nouă investigație din partea Comisiei şi a Departamentului de 
Justiție a activităților antitrust şi un proces ar fi fost câteva miliarde de 
dolari şi ar fi destabilizat capitalizarea companiei pe piață pentru o perioadă 
foarte lungă de timp. Mai exista şi pericolul iminent ca societatea să fie 
divizată, să fie fărâmiţată în mai multe companii mici, ceea ce ar fi fost cel 
mai mare dezastru, pentru că părțile întregului erau, fără îndoială, mai puţin 
valoroase decât ansamblul lor. Nu era nevoie să-i amintească nimeni de 
consecinţe, căci acestea îi erau limpezi. 

Tocmai de aceea fusese silit să renunţe deja la sume uriaşe prin 
intermediul Fundaţiei de Caritate William şi Jennifer Culp pentru 
tratamentul bolilor tropicale. Dacă tot nenorocitul acela de continent s-ar fi 
scufundat sub apa oceanului într-o bună zi, Culp n-ar fi dat nici un dolar să- 
] salveze. Dar aici, conducea un imperiu, avea anumite răspunderi. Şi 
duşmanii lui erau formidabil de inteligenți şi de răuvoitori. Culp cheltuise o 
groază de bani încercând să dea de urma lor, dar nu reuşise să afle mai 
NIMIC. 

Oamenii credeau că el este stăpân pe domeniul lui. Eroare. Era o 
nenorocită de victimă. Ce deţinea sub control, la urma urmelor? Se uită prin 
geam la adjunctul lui. Donnelly avea un coş cu cap alb pe nas şi Culp simţi 
dintr-odată nevoia să-l atingă sau să-l spargă cu un ac. Pe chipul lui se 
aşternu un rânjet strâmb. Imaginați-vă ce s-ar întâmpla dacă aş face una ca 
asta. Prinse privirea lui Millie Lodge; Millie Lodge care ştia atât de multe 
din secretele lui şi îi era atât de profund loială şi devotată — nu avea nici o 
îndoială în această privință. Dar parfumul acela greţos cu care se dădea 
mereu! Voia să-i spună ceva în acest sens, dar nu găsise niciodată momentul 
potrivit — nu găsise nici o modalitate suficient de abilă să aducă vorba 
despre asta fără a o jigni cumplit şi acum, după atâţia ani, ar fi fost de-a 
dreptul jenant să mai pomenească despre aşa ceva! Asta este! William Culp, 
prizonier al apei de colonie Jean Tatou sau cum naiba s-o fi chemând. 


Dar... dar poate că tocmai Millie era implicată cumva în toată această 
nenorocire! Se uită din nou la ea şi încercă s-o vadă în postura de potențial 
conspirator. Continua să fiarbă în sinea lui în tăcere. „Uite, stau aici, eu, 
William Culp, nr. 3 din Forbes Four Hundred şi ticăloşii ăştia mă strâng cu 
uşa cum vor! E oare drept lucrul acesta?” 

— Comisia Europeană n-ar privi cu ochi buni propunerea dumitale de a 
achiziționa Logiciel Lille, continuă vocea de la telefon, dacă ar afla de 
intenția dumitale de a... 

— Spune odată ce vrei de la mine, pentru numele lui Dumnezeu! răbufni 
Culp cu o resemnare amară. 

Era un schelălăit de animal înfrânt. 

— Vorbeşte odată! 

Mai luă o sorbitură din cafeaua răcită şi se strâmbă. Gustul era foarte 
neplăcut. Pe cine voia să păcălească? Avea gust de rahat. 


Oman 


Linia orizontului era întreruptă de stânci răzlețe şi gorgane printre care 
apărea din când în când câte un salcâm pitic. Ascunşi pe jumătate dincolo 
de orizont se vedeau munţii Hajar. Drumul cu o singură bandă era presărat 
adesea cu nisip roşu, aşa că se confunda cu deşertul din jur. În cele din 
urmă, şoseaua străbătu o trecătoare stâncoasă şi ajunse într-o zonă mai 
verde. De-a lungul buzei prăpăstiei erau curmali, leandri şi tufişuri. 

Din când în când, îşi permitea să se desfete cu frumuseţea peisajului, dar 
gândul la Jared Rinehart nu-i dădea pace. 

Dezamăgea un om care nu-l dezamăgise niciodată şi nu putea scăpa de 
acest sentiment. Un om care nu numai că-i salvase viaţa în mai multe 
rânduri, dar intervenise de nenumărate ori ca să-l protejeze. Îşi aminti de 
perioada când Jared îl avertizase că o femeie cu care avea relații foarte 
apropiate, o emigrantă bulgară care lucra la Walter Reed, era de fapt o 
spioană suspectă, infiltrată de FBI. Dosarul pe care i-l arătase Rinehart îl 
distrusese pe Belknap. Dar ar fi fost şi mai rău dacă Belknap n-ar fi aflat 
adevărul la timp! În general, FBI-ul îşi ţinea secrete cercetările faţă de 
celelalte agenţii; cariera lui Belknap ar fi putut fi distrusă şi, ținând seama 
de cât fusese de neglijent, cu siguranţă că aşa s-ar fi întâmplat. Dar Rinehart 
nu putea permite una ca asta. Indiferent cât de mult avea de lucru, era cu un 


ochi pe Belknap, în calitate de înger protector, dar şi de prieten, îşi spunea 
uneori Belknap. Când un bun prieten al lui Belknap — un prieten din 
copilărie — murise într-un accident de maşină, Rinehart venise tocmai până 
în Vermont ca să participe la înmormântare, pur şi simplu ca să-i țină de 
urât lui Belknap şi să-i arate clar că nu este singur, că, atunci când suferea, 
Rinehart suferea alături de el. Când prietena lui Belknap fusese ucisă în 
timpul unei operaţiuni din Belfast, Rinehart insistase să-i dea el această 
veste cumplită. Îşi amintea cum se luptase să nu se prăbuşească, cum se 
luptase să nu plângă, până când ridicase privirile şi văzuse că ochii lui 
Rinehart erau plini de lacrimi. 

„Mulţumesc lui Dumnezeu că încă te mai am, îi spusese Belknap. Pentru 
că eşti tot ce am.” 

Şi acum? Ce mai avea Belknap? 

Îşi dezamăgea singurul prieten adevărat pe care îl avea. Da, îl lăsa la greu 
pe singurul om care nu-l dezamăgise niciodată. 

SUV-ul se zgâlţâi când trecu peste o groapă mai mare din asfalt şi 
Belknap îşi desprinse privirea de la crestele zimţate ale munților din 
depărtare, de la nuanțele de galben şi ocru ale pământului şi ale stâncilor. 
Umpluse rezervorul cu două ore în urmă, dar se mai uita la indicator din 
când în când. În faţa lor se vedea o îngrămădeală de căsuțe de pământ şi de 
cărămidă, adăpostite sub o stâncă. Deasupra lor se roteau nişte păsări. 

— Şoimii! spuse Baz arătând spre ele. 

— Ca tine, Baz, spuse Belknap, ca să-i arate că înţelesese. 

Băiatul fusese foarte vorbăreț la începutul călătoriei, apoi tăcuse, iar 
Belknap voia să fie sigur că va ţine cu el dacă dau de necazuri. Imediat ce 
plecaseră din Dubai, se uitase în oglinda de pe apărătoarea de soare şi 
începuse să-şi şteargă negreala de pe pleoape. Belknap îi dăduse o batistă. 
Acum aceasta se dusese aproape de tot şi se vedea mai bine cine fusese 
băiatul înainte să fie luat cu arcanul în serviciul lui Habib Almani. Baz îi 
spusese că tatăl lui voise să-l facă imam, iar bunicul îl învățase să rostească 
pe dinafară Coranul de la cea mai fragedă vârstă. Tot bunicul, care fusese 
cândva negustor pe coastă, îl învățase şi engleză. Baz era fascinat de radioul 
de la bord şi în prima jumătate de oră a călătoriei schimbase încântat 
posturile unul după altul. 

La baza unei stânci, vizavi de satul cu case de pământ şi de cărămidă, se 
afla un cort mare. Materialul din care era făcut, un fel de mătase de culoare 
crem, se mişca uşor în ritmul brizei blânde. 


— Ăsta e locul? 

— Da, confirmă Baz. În vocea lui se simţea crisparea. 

Prinuişorul din Oman era, cu siguranţă, înăuntru, cu curtea lui. 

Afară era un şir dezordonat de vreo şase, şapte bărbaţi cu turbane, unii 
dintre ei bronzaţi, toți foarte slabi, aproape vlăguiți. Baz spusese că Almani 
face una dintre vizitele lui obişnuite în regiunea de origine a tribului lui şi 
era clar că asta făcea, împărțind cadouri şefilor locali şi bătrânilor satului. 
Aşa funcționa încă orânduirea feudală în locuri precum Omanul. 

Belknap pătrunse în cort şi descoperi că acesta era aşternut pe jos cu 
covoare de mătase. Un servitor se uită disperat la el şi începu să-i spună 
ceva în arabă, gesticulând de zor. Belknap îşi dădu seama că acesta era 
supărat, pentru că nu se descălţase. „Asta este cea mai neînsemnată 
problemă a ta”, îşi spuse el. 

Baz îi spusese că prinţul era un bărbat cu dimensiuni impresionante, dar 
fusese un eufemism. Omul era imens. Probabil că avea vreun metru optzeci 
înălțime şi peste o sută cincizeci de kilograme, ceea ce îl făcea foarte uşor 
de recunoscut. Şedea pe un fotoliu de paie, ca şi când ar fi stat pe tron. Pe o 
carpetă de lângă el se aflau tot felul de flecuşteţe, fără îndoială pregătite 
pentru bătrânii satului care urmau să vină în vizită. Unul dintre ei, îmbrăcat 
într-o haină de muselină plină de praf, tocmai se îndepărta păşind cu 
picioarele goale şi strângând la piept ceva înfăşurat în folie aurie. 

— Eşti Habib Almani, spuse Belknap. 

— Dragul meu domn, răspunse bărbatul făcând un gest elegant cu mâna 
şi deschizând ochii larg. 

Purta pe degete inele mari cu pietre prețioase care scânteiau în lumină. 
Un khandjar cu diamante, un mic cuţit ceremonial în formă de L, îi atârna la 
brâu. Vorbea cu un accent britanic afectat; Belknap ar fi putut să jure că se 
află la Club Athenaeum. 

— Întâlnim atât de puţini americani pe aici. Vă rog să scuzaţi aspectul 
umil şi temporar al reşedinţei mele de aici. Nu suntem chiar în Muscat”. Și 
cărui fapt datorez plăcerea companiei Domniei Voastre? 

Privirea dură a ochilor lui mici contrazicea politețea din vorbele lui 
mieroase. 

— Am venit să capăt informaţii. 

— Aţi venit la acest umil prințişor din Oman după informaţii? Poate vreți 
să vă dau indicaţii despre drum? Cum să ajungeţi la cea mai apropiată... 
discotecă? 

furişă spre o fată probabil de vreo treisprezece ani care stătea ghemuită şi 
tăcută într-un colț. 

— Ti-ar plăcea o seară la discotecă, nu-i aşa, micuțul meu bobocel de 
trandafir, o alintă el. Apoi se întoarse din nou spre Belknap: Sunt sigur că 
ați auzit de ospitalitatea arabă. Suntem vestiți pretutindeni pentru ea. 
Trebuie să vă tratez cu delicateţuri şi să fiu încântat că pot să o fac. Dar, 
vedeți dumneavoastră, eu sunt curios din fire. 

— Lucrez la Departamentul de Stat al SUA. Sunt investigator, să zicem. 

Pe faţa ca de budincă a omului trecu o umbră vizibilă. 

— Spion. Încântător! Jocul cel Mare. Exact ca pe vremea vechilor 
otomani. Prinţul mai luă o sorbitură de ceai din ceaşca de argint. Belknap 
era destul de aproape ca să-i simtă mirosul — era, de fapt, scotch. Probabil 
unul foarte scump. Prinţul se străduia să nu se dea de gol, nu lungea 
cuvintele, dimpotrivă, le rostea cu emfază, dar efectul era acelaşi. 

— O tânără itahancă a intrat de curând în posesia dumneavoastră, spuse 
Belknap. 

— Îmi pare rău, dar nu ştiu despre ce vorbiti. 

— A fost angajată să presteze servicii de escortă pentru dumneavoastră. 

— Pe barba Profetului, mă șocați până în străfundul sufletului, îmi 
sfâşiați inima în bucăţi, mă zguduiți din temelii... 

— Nu-mi puneţi răbdarea la încercare, spuse Belknap încet, pe un ton 
amenințător. 

— O, la naiba! Dacă sunteţi în căutarea unei putta italiene, chiar că ați 
greşit drumul. Vă pot oferi alt gen de satisfacţii. Pot şi sunt gata s-o fac. Ce 
vă place? Ce otravă preferați? O vreţi — da, o vreți pe micuța mea bobocel? 

Făcu un gest spre fata din colţ. 

— Puteţi s-o luaţi. Nu de tot. Dar puteți s-o luați pentru un test drive, să 
zicem pentru un test drive către paradis. 

— Mă dezguşti. 

— Mii de scuze. Înţeleg. Sunteţi de altă factură. Conduceţi pe partea 
cealaltă. Nu e nevoie să-mi explicaţi. Vedeţi dumneavoastră, eu am studiat 
la Eton, unde regulatul în fund era sport local specific, la fel ca Jocul 
Zidului. Aţi auzit de Jocul Zidului? Se joacă numai la Eton. Trebuie să 
mergeţi odată să vedeți meciul de Sf. Andrei. E un fel de fotbal. Un fel de. 
Dar diferă destul de mult. Cred că ultima dată când s-a înscris un gol de 
ziua Sf. Andrei a fost în 1909, dacă puteţi să credeți! 


— Să crezi ce îţi spun eu, ticălosule! mormăi Belknap suficient de tare ca 
să audă numai Almani. Îţi smulg braţul din umăr dacă nu vorbeşti! 

— A, sunteți înclinat spre duritate! Vocea lui era amenințătoare sub 
aparenţa de amabilitate. Vă putem satisface şi în această privinţă. Indiferent 
ce vă doriți. Indiferent cum vreţi să vă încărcaţi bateriile. Acum, dacă 
sunteți aşa de amabil să plecați înapoi spre Dubai, aş putea să vă ofer 
exact... 

— Cu un singur telefon pot să aduc două elicoptere care să te salte de aici 
şi să te ducă cu toată nenorocita ta de suită într-un loc întunecos din care să 
nu mai ieşi niciodată. Cu un singur telefon pot să... 

— O, nu mai spuneţi! Arabul plin de bijuterii dădu pe gât conţinutul 
ceşcuţei şi scoase pe gură un damf de băutură. Ştiţi ceva? Sunteţi genul de 
om pe care doctor Spooner l-ar fi numit o inteligenţă sclipitoare. 

— Te-am prevenit. 

— "Tăranca italiancă. Şi ce-i cu ea, mă rog? A fost o favoare, asta e tot. 
Nu a fost treaba mea, cineva voia să scape de ea. 

— Cineva care avea legătură cu grupul lui Khalil Ansari. 

Dintr-odată prinţul deveni agitat. Printr-o mişcare neglijentă a braţului şi 
câteva cuvinte rostite în arabă, le porunci tuturor să plece, inclusiv celor doi 
bărbaţi spătoşi care stăteau în stânga şi în dreapta lui şi ale căror cuțite de la 
brâu nu păreau să fie tocmai decorative. Mai rămase numai fetița tăcută şi 
retrasă în colțişorul ei. 

— Gurile prea bogate pot să scufunde şi corăbii! spuse Almani. 

— Cine? insistă Belknap. Spune-mi despre cine e vorba. 

— Khalil Ansari e mort, spuse omul posomorât. În vocea lui se simţea 
acum îngrijorarea; un om ca el nu-şi concedia garda personală din 
cavalerism. Probabil că acorda multă importanță riscului ca afacerea să 
răsufle. 

— Crezi că nu ştiam? 

— Oricum, asta nu mai are nici o importanță acum, nu-i aşa? continuă 
arabul beat. În orice caz, nu mai deţinea controlul asupra afacerii, nu până 
la capăt. Acum este o conducere nouă, un nou maestru de ceremonii. 

Începu să dea din mâini imitând un dirijor de orchestră. 

— Tam-ta-ta, tam-ta-ta, făcu el, intonând o melodie pe care Belknap n-o 
recunoscu. Oricum, nu aveam încotro. Voi, ăştia de la CIA, nu înțelegeți 
nimic. Culegeţi întotdeauna numai pionii şi lăsaţii regii, reginele şi nebunii 
să-şi facă de cap. 


Dintr-odată începu să se jeluiască, cuprins de o mare compătimire pentru 
el însuşi: 

— Ce ţi-am făcut eu dumitale vreodată? 

Belknap făcu un pas ameninţător spre el. Almani lucrase din când în când 
şi pentru CIA şi aceasta se reflecta în felul în care trata cu americanul; voia 
să scape cu orice preţ de el, căci dovezile de colaborare din trecut îi 
compromiteau relaţia cu actualii asociaţi. În Golf, astfel de situaţie era 
destul de frecventă în rândul micilor prințişori de teapa lui Almani. 

— Nu e vorba numai despre italiancă, spuse Belknap. Vorbeşte-mi despre 
americanul cel înalt. Vorbeşte-mi despre Jared Rinehart. 

Ochii lui Habib Almani se căscară larg, obrajii i se umflară de parcă ar fi 
fost pe punctul să vomite. În cele din urmă izbucni: 

— N-am avut încotro, înţelegi? Există anumiţi oameni şi anumite puteri 
cărora nu poţi să le spui pur şi simplu „Cară-te!” N-am avut ce face, naiba 
să mă ia! 

Belknap apucă mâna moale şi pufoasă a omului şi începu s-o răsucească 
tare, din ce în ce mai tare. Durerea era vizibilă pe faţa contorsionată a 
prințişorului. 

— Unde este? întrebă Belknap. Îşi apropie faţa la câţiva centimetri de 
ochii ieşiţi din orbite ai lui Habib Almani şi urlă: 

— Unde este? 

— Ai venit prea târziu, asta este, gemu Almani. Nu este aici. Nu mai este 
în emirate. A plecat. A fost la Dubai, aşa este. Au vrut să-l pună la păstrare, 
dar tot ce ştiu este că l-au încărcat într-un avion particular, aşa este. L-au 
dus în altă parte. 

— Unde, dracu” să te ia? 

— Undeva prin Europa, aşa cred. Dar ştii cum e cu avioanele astea 
particulare. Depun un anumit plan de zbor, dar nu-l respectă întotdeauna, 
asta este! 

— Am întrebat, unde? 

Belknap îl plesni pe arab peste față cu toată puterea. Acesta se dădu 
înapoi ameţit şi căzu pe vine, respirând greu. Era clar că se gândea dacă să- 
şi cheme garda, dar îşi băgă minţile în cap la timp. 

Almani nu suferea de vanitate. Se potoli imediat şi luă un aer de 
demnitate jignită. 

— Ţi-am spus, zise el, nu ştiu, fiu de cățea şi de cămilă ce eşti! Nu e 
chiar genul de întrebări pe care să-l pun, pricepi? 


— Rahat! 

Belknap îşi puse ambele mâini în jurul gâtului gras şi pufos al lui Almani. 

— Se pare că nu ai înțeles cu cine ai de-a face. Vrei să ştii ce am să-ți fac 
dacă nu vorbeşti? Vrei să guşti un pic din tratament? Vrei? 

Faţa arabului se înroşi puternic. 

— Nu poţi să te măsori cu ei, tuşi el. Ai pus douăzeci de întrebări, dar 
dacă îi închipui că eu... 

Belknap îi aplică un pumn puternic. Încheieturile degetelor lui se loviră 
de oasele obrazului, străbătând cei cinci centimetri de ţesut adipos. 

— Ai înnebunit dacă îţi închipui că am de gând să mă pun cu Genesis, 
spuse Almani în şoaptă. Prin ameţeala băuturii licări o scânteie de luciditate. 
Rosti apoi cu o voce ieşită ca din fântână: 

— Ţi-ai pierdut minţile dacă vrei să te pui cu Genesis. 

Genesis? Belknap aruncă un braţ într-o parte şi îşi propti cotul în 
maxilarul lui Almani. La colţul gurii arabului apăru un pârâiaş de sânge care 
începu să picure apoi de pe buzele lui groase. 

— Îţi iroseşti energia, şopti omul printre gâfâieli. Nu cuvintele lui, ci 
expresia de pe faţa omului îl făcură pe Belknap să se oprească. Expresia de 
groază. 

— Genesis? 

Răsuflând din greu, Almani reuşi să schiţeze un zâmbet strâmb, în ciuda 
durerii. 

— El este peste tot, nu ştii? 

— El. Ea. Ei. Dracu” să-i ia pe toți! Nimeni nu ştie cu precizie, cu 
excepția câtorva nefericiţi care au toate motivele să-l implore pe Allah să nu 
fi aflat niciodată. Spun „el”, pentru că este mai comod. Mâna lui este peste 
tot. Aliaţii lui sunt mereu printre noi. Poate chiar şi tu eşti unul dintre ei. 

— O, chiar aşa crezi? mormăi Belknap. 

— Nu, nu chiar. Prea mergi de-a dreptul. Eşti genul de om pentru care 
doi plus doi fac patru. Nu te pricepi la complicaţii. Nu eşti bun pentru 
Genesis. Dar atunci cine este? 

— Nu te înţeleg. Eşti terorizat de o persoană pe care nu ai văzut-o 
niciodată? 

— Aşa cum au trăit oamenii mii de ani. Dar numai rareori dintr-un motiv 
la fel de întemeiat ca acesta. Prințului o să-i fie milă de tine. Prinţul o să-ți 
prezinte adevărurile vieții, ignorant prost şi naiv ce eşti! Poţi să-i spui 
ospitalitate arabă. Sau nu. Dar să nu spui că nu te-am prevenit. Există 


persoane care susțin că Genesis este o femeie, fiica unui industriaş german 
care s-a îndrăgostit de mişcările radicale din anii '70, Baader-Meinhof, 
Mişcarea din 2 iunie, sau de altceva. Unii spun că Genesis este o persoană 
publică, la fel ca un de dirijor sau şef de orchestră care cutreieră prin lume 
de la un turneu la altul, menţinând o disciplină strictă în rândurile celor care 
nu au habar de adevărata lui identitate. Unii spun că este un om uriaş, alții 
că este pitic. Am auzit că ar fi o femeie de o frumuseţe răpitoare, în timp ce 
alții susțin că este o cotoroanţă urâtă ca moartea. Am auzit că s-ar fi născut 
în Corsica, Malta, Mauritius, în diverse locuri din nord, sud, est şi vest. Unii 
spun că este descendentul unei familii de samurai şi că îşi petrece cea mai 
mare parte a timpului într-o mănăstire zen. Unii spun că tatăl lui era un 
argat sărac pe o moşie din Africa de Sud, adoptat apoi de o familie bogată 
de buri, proprietari de mine, pe care le-a moştenit. Unii spun că este chinez, 
prieten intim al lui Deng:*. Unii spun că este profesor la o şcoală de studii 
orientale şi africane de la Londra, dar nimeni nu ştie la care anume. Alţii... 

— Ajunge, ai luat-o razna de tot! 

— Ideea este că există nenumărate poveşti, dar nici un adevăr validat. 
Domneşte peste o ţară a umbrelor care acoperă tot globul pământesc, dar 
rămâne mereu nevăzut — nevăzută — ca partea întunecată a lunii. 

— Ce narba...? 

— Te-ai băgat în rahat până peste cap. Cred că acum suntem amândoi. 
Dar eu cel puţin ştiu. 

— Îmi vine să te ucid şi să te scuip, se răsti Belknap, asta o ştii? 

— Sigur, poți să mă ucizi. Dar Genesis poate să facă mult mai mult rău. 
Incomparabil mai mult. Dacă ai şti ce de poveşti am auzit? Legenda acestui 
Genesis este redutabilă. 

— Poveşti de adormit copiii! pufni dispreţuitor Belknap. Zvonuri bazate 
pe superstiții — despre asta vorbim? 

— Poveşti transmise pe frecvenţă joasă. Zvonuri — dacă vrei dar zvonuri 
pe care am motive întemeiate să le cred. Poveşti de adormit copiii, aşa 
spuneai? Dă-mi voie să-ți spun ceva despre un alt prinţ, membru al familiei 
regale saudite. Se povesteşte că un agent al Genesis i-a transmis o solicitare. 
O cerere de la Genesis. Prostul de el a îndrăznit să refuze. Şi-a închipuit că 
poate să sfideze Genesis. 

Habib Almani înghiți un nod. Fruntea îi strălucea în lumina soarelui care 
trecea prin straturile groase de mătase ale cortului. Mâinile lui pufoase se 
încleştară una în alta. 


— A dispărut timp de o săptămână. I-au găsit trupul într-un container de 
gunoi din Riyadh'*. 

— Mort. 

— Mai rău, în viaţă. Şi este tot în viaţă până în ziua de astăzi într-un 
spital din Riyadh din câte se povesteşte. Şi exact în aceeaşi stare în care a 
fost găsit. 

Arabul se aplecă în față cu o expresie de oroare şi groază pe faţă. 

— Vezi tu, când l-au găsit, era paralizat de la gât în jos — măduva spinării 
îi fusese secționată cu mare grijă. I se tăiase limba. Apoi i s-a indus o 
paralizie permanentă a pleoapelor care stau tot timpul închise! Înţelegi? Nu 
poate comunica nici măcar prin clipit! 

— ŞI altfel este intact? 

— Da, iar acesta este lucrul cel mai cumplit. Continuă să trăiască, perfect 
conştient, absolut imobil, închis în această existență precară, propriul trup 
fiindu-i, de fapt, ultima criptă... ca avertisment pentru noi ceilalți. 

— [isuse Hristoase! făcu Belknap. 

— Allahu Akbar“, spuse şi arabul. 

Belknap miji ochii. 

— Dacă nu l-ai văzut niciodată, de unde ştii că nu sunt chiar eu Genesis? 

Arabul îl măsură cu privirile din cap până în picioare. 

— Ai putea tu să faci aşa ceva? 

Expresia de pe chipul lui Belknap era edificatoare. 

— Şi apoi, mai era un vestit şi chipeş kuwaitian. Moştenitorul unei averi 
uriaşe întemeiate pe petrol. Mare fustangiu. Se spune că era aşa de frumos 
că atunci când intra într-o încăpere se făcea linişte, într-o zi s-a opus voinţei 
lui Genesis. Apoi când l-au găsit — încă în viaţă — nu mai avea faţă. Înţelegi? 
Toată pielea de pe faţă fusese... 

— Ajunge! urlă americanul, întrerupându-l. La naiba, am auzit destul. 
Vrei să spui că Pollux este în ghearele acestui Genesis? 

Habib Almani dădu din umeri cu un aer superior. 

— Nu suntem noi toți oare în ghearele lui? 

Apoi lăsă faţa în jos şi şi-o cuprinse în palme, îngrozit. 

— Ai să-mi răspunzi la întrebări sau îți tai beregata, îţi retez ouăle şi ți le 
vâr pe gât. Nu e nimic foarte original, dar de regulă funcționează. 

Scoase un cuţit din buzunar şi îl apropie de gâtul omului. Almani privea 
la el cu ochi stinşi. 


— Nu mai am nici un răspuns, spuse el nefericit. Despre Pollux, despre 
Genesis? i-am spus tot ce ştiu. 

Belknap studie atent faţa omului. Îşi dădu seama că spune adevărul. Nu 
mai putea afla nimic de la el. 

Când ieşi, îl găsi pe băiat aşteptându-l în faţa SUV-ului cu o figură 
solemnă. Praful deşertului începuse deja să acopere părul lucios al lui Baz. 

— Urcă, mormăi Belknap. 

— Trebuie să mai faci un lucru, îi spuse băiatul. Ai văzut o fată în cort, o 
fată de treisprezece ani pe care o ţine prinţul? 

Belknap dădu din cap că da. 

— O arăboaică. 

— Trebuie să te duci înapoi şi s-o iei, îl instrui Baz. Îşi cuprinse umerii 
cu braţele lui subțiri, într-un gest ferm. Trebuie s-o luăm cu noi. Inspiră 
adânc şi se uită în sus la american. Pentru prima dată avea ochii umezi: Este 
sora mea. 


CAPITOLUL NOUA 


Aflată la o oră de mers cu maşina de Buenos Aires, Casa de Oro era o 
combinaţie de hacienda clasică şi vilă în stilul renaşterii, cu arcade mari 
pretutindeni şi o mare risipă de marmură cu ornamente aurii. În dimineaţa 
aceasta, oaspeţii se strânseseră la capătul cel mai îndepărtat al pajiştii care 
cobora în pantă uşoară ca să vadă un meci de polo călare de pe terenul 
învecinat. Chelneri în uniforme de dimineață alergau de colo-colo cu 
pahare de suc şi sendvişuri. Un bătrân stafidit, aşezat într-un scaun cu rotile, 
era împins de un tânăr asiatic. O femeie în vârstă, cu obrajii întinşi pe cale 
chirurgicală şi dinţii albiţi artificial care păreau luaţi din altă gură, din gura 
cuiva mult mai tânăr şi mai mare, scotea sunete pițigăiate, în timp ce o 
eminenţă cu părul alb spunea anecdote. 

Puţini oaspeţi erau cu adevărat atenţi la jucătorii în jachete galbene, cu 
caschete albe şi crose lungi. Caii fornăiau cotind brusc în loc, iar respirația 
lor scotea aburi în aerul rece al dimineții. 

Un bărbat uşor trecut de cincizeci de ani îşi potrivi costumul uşor de vară 
— redingotă albă şi un brâu violet — şi trase adânc aer în piept. Dinspre teren 
venea un miros de sudoare amestecată: şi de om şi de cal. Era un om de 
afaceri de talie internațională care avea printre activele lui câteva companii 
telefonice din America de Sud şi pentru el devenise o a doua natură să se 
întrebe întotdeauna cam cât ar costa să achiziționeze întreaga proprietate. 
Vila cu cei trei sute de acri de pajişte din jurul ei. Nu avea nici un motiv să 
creadă că Danny Munoz, gazda lor, era doritor să vândă şi nici nu avea 
nevoie să mai cumpere încă o proprietate imobiliară. Dar nu se putea abţine 
să nu-şi pună întrebarea, căci era pentru el o a doua natură. 

Unul dintre chelneri — ceva mai în vârstă decât ceilalți, căci fusese nevoie 
de încă un om în ultimul moment — se apropie de mogulul 
telecomunicaţiilor. 

— Doriţi ceva de băut, domnule? 

Omul mormăi aprobator. 

Cu un zâmbet profesional chelnerul turnă un punci de lămâie şi pepene în 
pahar. Părul scurt blond de pe mâna lui strălucea în soarele dimineţii. Apoi 
făcu un pas în spatele unui şir de chiparoşi italieni înalți şi vărsă restul 
carafei pe pământ. Se întorsese şi era aproape de vilă când se auziră 


zgomote şi se produse agitaţie — mai întâi se lăsase o linişte rău 
prevestitoare, apoi începuseră țipetele — iar toate acestea îi spuneau că 
mogulul fusese lovit. 

— Ataque del corazon!“ strigă cineva. 

„Da, un diagnostic foarte bun”, îşi spuse în sinea lui bărbatul în costum 
de chelner. Seamănă perfect cu un atac de inimă. Nici medicul legist nu va 
spune altceva. O să aibă grijă să cheme ajutoare. Nu avea nici un motiv să 
n-o facă, mai ales că pacientului nu-i mai putea folosi nici un fel de ajutor. 


Andrea Bancroft deschise fermoarul husei şi scoase computerul 
dinăuntru punându-l pe masa pătrată, plină de hârtu. Era împreună cu 
Walter Sachs la unul dintre cele mai bune restaurante vegetariene din 
Greenwich. Era unul dintre locurile preferate ale lui Sachs, de care obişnuia 
însă să-şi şi bată joc. Localul era aproape gol; chelnerița care îi servea se 
uita din când în când în direcţia lor ca să vadă dacă au nevoie de ceva, dar 
stătea mai tot timpul cu nasul într-un exemplar din Marile Speranțe. 

— L-ai cumpărat de curând? întrebă el, referindu-se la laptop. E un 
model foarte bun. Dar la preţul acesta ai fi putut lua ceva mai bun. Ar fi 
trebuit să mă întrebi pe mine. 

Walter Sachs purta părul castaniu cărunt tuns scurt în părți şi lung în 
creştet, ceea ce făcea ca faţa lui alungită, dreptunghiulară să pară şi mai 
lungă şi mai dreptunghiulară. Maxilarul lui cu gaură pronunţată în bărbie 
transmitea un sentiment de forță în totală discordanță cu pieptul îngust. Şi 
avea fundul plat — Andrea se simţea stânjenită, pentru că remarcase acest 
lucru, dar asta era realitatea. Purta pantalonii traşi sus, până aproape de 
buric, dar făceau burtă la spate. Şi, ca să combată imaginea stereotipă a 
specialistului în calculatoare care trebuie obligatoriu să poarte ochelari, 
avea lentile de contact, dar era clar că nu se obişnuise niciodată cu ele. Avea 
ochii uşor înroşiți, putin iritați. Poate că suferea de sindromul ochiului uscat 
sau poate că dioptriile nu erau corecte. Oricum, Andrea nu-şi propunea să 
întrebe. 

— Nu este al meu. 

— M-am prins, spuse Walter, e de la obiecte furate. 

— Cam aşa ceva, făcu Andrea. De fapt... 

— Andrea, spuse Walter aruncându-i o privire lungă. 

— Vreau să te rog să-mi faci un serviciu. În acest computer sunt nişte 
fişiere şi aş dori să le citesc. Numai că sunt criptate. Asta e situația. Cât de 


mult mai vrei să ştii despre ele? 

Walter îşi mângâie bărbia şi se uită uimit la ea. 

— Cât mai puţin cu putință, spuse el. Dar nu faci ceva ce n-ar trebui să 
faci, nu-i aşa? 

— Doar mă cunoşti, Walter, spuse Andrea zâmbind poznaş. Când am 
făcut eu vreodată ceva ce nu trebuia să fac? 

— Excelent. Nu mai spune nimic. 

Cum ar fi putut să-i explice? Nu-şi putea explica nici ei înseși. 

Poate că bănuielile ei erau neîntemeiate. Dar furnicile acelea roşii 
continuau s-o macine pe dinăuntru. Trebuia să scape cumva de ele sau să le 
urmeze până la destinație. Decizia pe care o luase era de neclintit; mai 
rămânea de stabilit modul de execuție. 

Fusese o lovitură la nimereală atunci când înlocuise laptopul Hewlett- 
Packard aparţinând directorului financiar al Fundaţiei Bancroft cu un model 
identic al cărui hard fusese şters. Presupunerea firească va fi că discul se 
stricase, dar datele aveau copii de rezervă şi cu asta basta. Avusese nevoie 
numai de câteva secunde ca să scoată din priză aparatul şi să-l deconecteze 
de la Ethernet. Omul era la masă cu un etaj mai jos. Fusese o joacă de copii. 
Mai puţin faptul că inima îi bătea să-i spargă pieptul în timp ce se ducea cu 
obiectul subtilizat în geantă spre parcare. Nu numai că intra într-o lume 
diferită: devenise o altă Andrea Bancroft. Nu ştia ce va descoperi despre 
fundație. Dar descoperise deja foarte multe despre ea însăşi şi nu era sigur 
că tot ce descoperise îi făcea plăcere. 

Walter scotocea deja prin directoarele principale ale computerului. 

— Sunt o mulțime de date aici, în special fişiere cu cifre. 

— Începe cu cele mai recente, îl rugă ea. 

— Sunt criptate în mod uniform. 

— Asta am spus şi cu. 

Îşi mai turnă din Țesutul Seninătăţii — de fapt, un fel de ceai de muşeţel, 
dar pentru că aici era un restaurant vegetarian, toate lucrurile erau botezate 
cu nume aparte. Cana de lut îi lăsa un gust neplăcut de nisip pe buze. 

Walter restartă computerul ținând apăsate mai multe taste — shift, option 
şi alte câteva pe care Andrea nu reuşi să le prindă. În locul ecranului 
obişnuit de început, se vedea numai o linie simplă de comandă. Walter lucra 
la nivelul de codificare al maşinii. Mai apăsă câteva taste şi apoi dădu din 
cap: 

— O încriptare standard. De tip comercial. 


— E uşor de descifrat? 

— Ca şi când ai deschide o cutie de sardele, spuse Walter clipind furios. 
Cu unghiile. 

— Au! Cât durează? 

— Greu de spus. Trebuie să-l leg la Bertha mea cea Mare. Sunt o 
mulțime de deschizătoare de conserve în zona comună. Am să încarc şase 
din aceste fişiere şi am să le bombardez pe rând. Cam aşa ca atunci când 
spargi un geam ca să poţi deschide uşa din față. Vreau să spun că trebuie să 
întoarcem pe dos un algoritm cu un singur sens pentru a putea face o breşă 
prin care să tragem afară modulul între doi şi 1 024 de biţi primari, ceea ce 
este destul de înfricoşător. 

— Habar nu am despre ce vorbeşti, spuse Andrea, înclinând capul într-o 
parte. 

— Atunci înseamnă că vorbesc cu mine însumi. Nu ar fi pentru prima 
dată. 

— Eşti un dulce! 

— N-ai de gând să mă arunci în apă clocotită, nu-i aşa? 

— Bineînţeles că nu, n-aş face niciodată aşa ceva. Călâie, cu siguranţă. 
Călduţă, poate. Caldă e bine, nu-i aşa? 

— Eşti dată naibii, Andrea Bancroft! 

— Ce vrei să spui? 

Walter strânse buzele şi se uită la codurile care începeau să se înghesuie 
pe ecran. 

— Cine spune că vorbeam cu tine? 


În mod sigur e mort. Navajo Blue fusese de acord cu ceea ce îl rugase 
Castor şi fusese ucis. Era cea mai plauzibilă explicație pentru faptul că nu 
lăsase nici un mesaj la ora stabilită, ca să nu mai vorbim de faptul că nu 
răspundea la nici unul dintre numere. Un val de ameţeală combinat cu furie 
îl cuprindea treptat pe Belknap şi observă că avea o viteză periculoasă. Ce 
făcuse astăzi? Mai mult rău decât bine! La coloana de fapte bune — cel puţin 
aşa spera — îi dusese pe Baz şi pe sora lui înapoi în satul lor, care stătea 
agăţat de o stâncă rozalie ca un lichen cenușiu. Auzea strigătele de bucurie 
ale sătenilor în timp ce se depărta şi gândurile îl duseră înapoi la prinţ şi la 
prizonierii lui. Ce exploatare! Ce mizerie! Ce lipsă de considerație pentru 
viața omenească într-o zonă atât de pârjolită de soare că orice fel de viață 
era un adevărat miracol. Şi ce o să se aleagă din micul Baz? O să ajungă 


imam, aşa cum spera bunicul lui? Sau viaţa lui va cădea victimă următoarei 
epidemii de holeră sau de febră tifoidă? Sau violenţelor dintre clanuri şi 
triburi? O să devină şi el însuşi un terorist? Nenorocirea care se abătuse 
asupra lui avea să dea roade maligne în viitor sau îi va întări convingerea că 
trebuie să lupte pentru bine? Nu există nici un fel de garanţii. Băiatul era 
isteţ, ştia să vorbească frumos, avusese parte de o educaţie mai bună decât 
majoritatea sătenilor în mijlocul cărora trăise. Poate că va scăpa din 
obscuritatea care îl înconjura. Poate că numele lui va fi mult mai cunoscut 
decât ale rudelor lui — dar cunoscut pentru binele sau pentru răul pe care îl 
va face? 

Unii spuneau că răspunsul depinde de cine eşti; citau în acest sens 
terorişti notorii considerați adesea eroi de către popoarele lor. „Unu ar 
spune că tu şi cu mine suntem terorişti”, îi spuse odată Jared. Belknap 
fusese indignat: „Pentru că ne purtăm violent cu răufăcătorii?” Jared 
clătinase din cap: „Pentru că ei ne consideră pe noi răufăcători.” 

Jared nu se lăsase niciodată atras de speculațiile facile. Adevărul era 
adevăr şi minciuna ca minciună. Existau fapte şi existau falsuri. „Dacă 
cineva îţi arată o monedă cu cap pe ambele feţe, ştii că este falsă”, spuse el 
odată. „Dar mai ştii şi altceva.” 

Ce anume? întrebase Belknap. 

Jared îi zâmbise blând: „Trebuie să pariezi pe cap.” 

Reveni cu gândurile la ceea ce îi spusese Almani despre Genesis — despre 
pedepsele îngrozitoare pe care le aplica celor care îl înfruntau. Oare Jared ar 
putea fi în mâinile acestui monstru? Belknap se cutremură. Şi cum reuşise 
cineva să-şi ascundă atât de bine identitatea, deşi deţinea o putere atât de 
considerabilă? O lume a umbrelor care cuprinde tot globul. 

Belknap simți un gust acid în fundul gâtului când trase maşina pe dreapta 
şi încercă să-l sune pe Gomes pentru a treia oară în ultima oră; fireşte că 
tânărul agent era în tot felul de şedinţe, iar Belknap nu avea de gând să lase 
nici un mesaj altcuiva. Dar de astă dată Gomes era la birou şi, când îi 
explică situația — nu răspundea nimeni la nici unul dintre cele trei numere — 
agentul îi confirmase imediat presupunerea cea mai rea. Navajo Blue — 
Thomas Mitchell — era, într-adevăr, mort. O maşină a poliției din 
Wellington, New Hampshire, fusese trimisă la el acasă şi confirmase. Era 
mort. Ora estimată a decesului: acum şapte ore. Cauza era încă 
necunoscută. Nu existau nici o dovadă şi nici un indiciu. 

Dar Belknap ştia că el îl trimisese la moarte. 


Îl trimisese s-o pună sub supraveghere pe Andrea Bancroft, dar 
subestimase răutatea şi cruzimea ei sau a celor care o protejau. 

Făcuse o greşeală şi un om murise din cauza lui. 

Aşa cum îi ceruse, Gomes îi prezentă un raport complet despre Andrea 
Bancroft. Aparenta inocenţă a vieţii publice putea ascunde foarte bine 
talentul ei în arta prefăcătoriei. Este clar că era foarte inteligentă şi că 
dispunea de resurse enorme. 

Să fi fost ea Genesis? 

Belknap îi dădu numele câtorva baze de date federale. 

— Uite ce trebuie să ştiu, îi spuse el lui Gomes. 

De astă dată, tânărul analist nu mai protestă. Moartea lui Navajo Blue nu 
putea rămâne nerăzbunată. Femeia trebuia adusă în faţa justiției. 

Sau să-i aplice Belknap justiția lui brutală. 


PARTEA A DOUA 


CAPITOLUL ZECE 


Andrea Bancroft încercă să ațipească în timpul zborului de două ore de la 
aeroportul Kennedy la aeroportul internațional Raleigh-Durham din 
Carolina de Nord, dar mintea ei era năpădită de gânduri. Abia spre seară 
Walter Sachs îi dăduse un CD-ROM de un gigabit cu fişierele decriptate. 
Instalată acasă în fața computerului ei, Andrea le citise şi le studiase până i 
se înroşiseră ochii. Găsise câteva procese-verbale de la şedinţe, câteva 
fişiere Excel, fişiere referitoare la „managementul ciclului de viaţă al 
activelor” în format Oracle. Nu întâmpină nici o dificultate când dori să le 
deschidă, dar, ca să le studieze temeinic şi atent, era nevoie de timp. 

Adevărata enigmă era în tranzacțiile financiare înregistrate: sute de 
milioane de dolari fuseseră transferate spre o locaţie fără nume din 
Research Triangle Park şi — după cum reieşea din codurile de acces — 
transferurile fuseseră autorizate chiar de dr. Paul Bancroft. Aici, îngropat 
sub nenumărate documente legale, se află cel mai mare buget al întregii 
fundaţii. Dar, aşa cum îşi dădu seama rapid, locaţia nu apărea pe nici o 
hartă. Adresa pe care o găsise în documentele fundației era Strada Broaştei- 


Ţestoase nr. 1 şi presupuse că aceasta se află într-adevăr undeva în pădurea 
de pini de peste 70000 de kilometri pătrați cunoscută sub numele de 
Research Triangle Park. Dar nu se găsea pe hartă. 

Research Triangle Park era un fel de anomalie. Lozinca lui era „Acolo 
unde se întâlnesc minţile şi lumea.” Dar nu era clar cui aparţinea. Serviciul 
Poştal al Statelor Unite îl considera un mic oraş sau o municipalitate şi, deşi 
Durham revendica o oarecare autoritate asupra lui, nu făcea parte, de fapt, 
din nici o jurisdicție. 

Se aflau aici câteva dintre cele mai mari facilități de supercomputere din 
lume, câteva campusuri de frunte din cercetarea farmaceutică, diverse alte 
institute de cercetare. Tehnic vorbind, nu era nici public, nici privat, ci un 
fel de entitate nonprofit de sine stătătoare. Fusese înființată cu peste 
patruzeci de ani în urmă de un plutocrat obscur, un emigrant rus care făcuse 
avere din comerţul cu textile şi cumpărase terenul. În inima pădurii fuseseră 
defrişate porțiuni care adăposteau institutele şi campusurile, dar în mod 
oficial zona rămânea nedezvoltată, pădure virgină. 

Oare adevărul era mai complicat? Dacă ar fi putut să stea de vorbă cu 
Paul Bancroft, dar nimeni de la fundaţie nu putea să-i spună când se 
întoarce, iar ea nu mai putea aştepta. Toate visele şi coşmarurile se 
concentrau din ce în ce mai mult pe locaţia misterioasă din Research 
Triangle Park. O fundaţie în interiorul fundației? Şi, dacă era aşa, Paul 
Bancroft ştia de existența ei? Oare asta aflase mama ei? Prea multe 
întrebări, prea multe incertitudini. 

Şi din nou avea senzaţia că tăciunii acoperiți de cenuşă se aprinseseră 
iarăşi. ŞI era ceva care o atrăgea spre el. 

Înnebunea la gândul că nu poate face nimic. Poate că era o nebunie să se 
ducă de una singură la Research Triangle Park, dar, dacă stătea pe tuşă şi nu 
făcea nimic, era tot o formă de nebunie. Poate că realitatea banală o să-i 
răcorească odată pentru totdeauna imaginația înfierbântată. Era foarte 
posibil să fi existat o explicaţie plicticoasă pe care s-o fi trecut cu vederea. 
Dar nu îşi va găsi liniştea dacă va continua să insiste pe anomaliile pe care 
le descoperise. Lipsa de acţiune nu putea să o calmeze. 

Broasca-Ţestoasă nr. 1. 

Era desigur şi dispoziţia ei sufletească, dar de cum ateriză totul 1 se păru 
de rău augur, chiar şi panoul uriaş cu literele RDU scrise cu albastru. 
Aeroportul, care nu se deosebea prea mult prin modernismul lui steril de 
sute de alte aeroporturi din ţară, era o junglă cu pardoseală de gresie. 


Dacă voia să fie sinceră cu ea însăşi, Andrea trebuia să recunoască faptul 
că stă prost cu nervii. Aproape fiecare faţă pe care o vedea i se părea 
suspectă. Se trezi chiar că se uită intens la un cărucior de copil, ca să fie 
sigură că nu este, de fapt, un dispozitiv de urmărire. Pruncul gânguri spre 
ea, iar Andrea se simţi foarte ruşinată. Vino-ţi în fire, Andrea. 

Îşi făcuse un bagaj foarte mic pe care îl pusese în compartimentul de 
deasupra capului. Acum împingea valiza în faţa ei şi se îndrepta spre ieşire. 
Mai mulți bărbaţi cu mici pancarte în mână se înşirau de-a lungul peronului 
de la ieşire. Andrea aranjase şi ea să fie luată de la aeroport de un şofer, dar 
nu văzu nici o pancartă cu numele ei. Tocmai când voia să renunţe şi să se 
îndrepte spre taxiuri, văzu un întârziat care venea alergând cu un carton în 
mână pe care scria A. BANCROFT. Aşadar, omul întârziase câteva minute. 
Îi făcu semn cu mâna şoferului, încercând totodată să-şi alunge sentimentul 
neplăcut de neliniște. Şoferul, un bărbat chipeș, observă ea, cu ochi cenușii, 
dădu din cap şi îi luă valiza, conducând-o spre buick-ul lui albastru-închis. 
Avea vreo patruzeci şi ceva de ani, era îndesat, dar sprinten. Nu, nu îndesat, 
se corectă Andrea, mai degrabă foarte musculos, probabil mare amator de 
fitness. Avea frunte roşie, de parcă ar fi stat de curând la soare. 

Îi dădu adresa hotelului, un Radisson din RTP şi omul conduse în tăcere 
buick-ul prin fluxul de maşini venind de la aeroport. Pentru prima dată 
Andrea îşi permise să se relaxeze puţin. Dar gândurile îi reveniră din nou şi 
nu erau deloc senine. 

Cât de repede se putea transforma un vis într-un coşmar. Laura Parry 
Bancroft. Când îşi văzuse numele scris clar pe formularele de înregistrare 
simţise un şoc şi amintirea acesta mai avea încă puterea s-o paralizeze de 
durere. Moartea mamei ei aruncase o umbră asupra vieţii ei. Dar câtă 
încredere putea avea în propriile sentimente, în propriile suspiciuni? Poate 
că era numai influenţa pierderii suferite, rămăsese fără dragostea maternă, 
fără loialitatea şi iubirea ei, plină de suferință şi durere. Oare familia 
Bancroft chiar îi făcuse vreun rău sau îşi făcuse singură rău pentru că era 
frustrată şi furioasă? Cât de bine îşi înțelegea propria mamă? Erau atât de 
multe întrebări pe care ar fi vrut să i le pună. Atât de multe întrebări! 

Întrebări la care mama ei nu va mai putea să-i răspundă niciodată. Atât de 
multe pieriseră în acel accident de maşină. Şi pe Andrea o durea, o durea tot 
sufletul şi tot trupul de fiecare dată când se gândea la aceasta. 

Į se părea că maşina merge pe un teren neregulat. Andrea deschise ochii 
larg şi privi înjur pentru prima dată. Erau pe un drum de ţară aproape pustiu, 


maşina traversa banda din dreapta îndreptându-se spre rambleu, încetinind 
ŞI... 

Nu era bine. 

Andrea fu aruncată brusc într-o parte, centura de siguranţă o strângea în 
timp ce maşina vira brusc, se urca pe rambleu şi oprea apoi în spatele unui 
tufiş des. O, Iisuse Hristoase... Era o capcană! 

Şoferul cercetase zona în prealabil şi o adusese în locul acesta ferit de 
priviri, ştiind că nu-şi va da seama de ceea ce se întâmplă decât atunci când 
va fi prea târziu? Văzu chipul şoferului în oglinda retrovizoare şi expresia 
de furie care îi îngheţă sângele în vene. 

— Îţi dau toţi banii, spuse ea. 

— Ai vrea tu! se răsti şoferul pe un ton de dispreţ rece. 

Andrea simţi un fior de gheaţă la ceafa. Îşi dădu seama că fusese 
optimistă atunci când îşi închipuise că omul vrea doar să-i ia banii. Şi era 
puternic ca un taur. Nu avea de partea ei decât un eventual element- 
surpriză. Şi probabilitatea că este subestimată. 

Care era obiectul cel mai dur pe care îl avea asupra ei? Peria de cap, 
celularul, un stilou dăruit cu ani în urmă de mama ei şi... ce? Îşi ordonă să 
se concentreze şi îşi duse mâna stângă spre gleznă. Când ridică din nou 
privirile, văzu că bărbatul voia să treacă de pe scaunul din față spre 
bancheta din spate unde şedea ea. Timp de o clipă, va avea braţele ocupate, 
căci trebuia să treacă prin locul îngust dintre cele două scaune. Se retrase 
prefăcându-se cât mai mică şi mai inofensivă. 

Strângând în mâna dreaptă pantoful cu toc cui ascuţit ca un stilet cu tocul 
înainte îl repezi spre faţa bărbatului, țintind spre ochi şi scoase în acelaşi 
timp un țipăt foarte ascuţit. 

Cât pe-aici. Stiletul îi trecu la un centimetru de ochi şi îi apucă 
încheietura mâinii ca într-o menghină de fier, în timp ce — gândindu-se prea 
mult — Andrea îl lovi cu cealaltă mână în nas. Îşi aminti că o colegă de 
cameră care frecventase un curs de arte marțiale îi spusese că victimelor le 
este frică să-şi lovească agresorii în față şi astfel deveneau victime ale 
propriei frici de agresiune. „Loveşte-l în ochi, zdrobeşte-i nasul, striveşte tot 
ce poţi, aceasta era logica tuturor antrenamentelor. Cel mai mare duşman al 
tău eşti tu însăţi”, spunea Alison întotdeauna. 

Daa? Aiurea! Cel mai mare duşman era ticălosul care încerca s-o omoare 
şi care întorsese capul exact la timp ca să evite o a doua lovitură. „Indiferent 
ce mi s-ar întâmpla, îşi spuse ea”, lovindu-l disperată în timp ce încerca să 


deschidă portiera, „cel puţin nu va putea spune nimeni că m-am lăsat 
învinsă uşor.” 

Dar omul era imposibil de oprit, era puternic şi îi anticipa toate mişcările. 
O țintui sub greutatea corpului lui şi îi urlă în ureche o întrebare: 

— De ce l-ai ucis pe Tom Mitchell? 

Andrea clipi fără să înţeleagă, dar monstrul insista, bombardând-o cu o 
mulțime de întrebări ciudate. Mitchell. Navajo Blue. Gerald sau Jared? 
Rinehart? O rafală de nume şi de acuzaţii. 

Nu înţelegea nimic. 

— Cum l-ai ucis, naiba să te ia? 

Cu o mişcare rapidă, bărbatul băgă mâna în buzunar şi scoase un pistol. 
Apoi îl propti cu ţeava de capul ei. 

— Mi-ar plăcea al naibii de mult să te împuşc, spuse el cu o voce plină de 
ură. Încearcă să-mi dai un motiv pentru care să n-o fac. 


Todd Belknap privea furios la prizoniera sa. Se luptase ca o fiară 
sălbatică, ca o pisică a iadului, îi lăsase vânătăi pe care fără îndoială că le va 
simți mâine. Dar fusese mânată numai de instincte, era clar că nu avea nici 
un fel de antrenament sistematic. Acesta era numai unul dintre elementele 
discordante. Altul era acela că părea sincer uluită de întrebările lui. Ar fi 
putut să fie o mincinoasă admirabilă; nimic din ceea ce aflase nu excludea 
posibilitatea ca femeia să fie Genesis; dar nici nu o confirma. 

O examină mai atent în timp ce ţinea pistolul îndreptat spre ea. Încă o 
întrebare îşi făcu drum prin mintea lui, ieşind la suprafață ca un peşte din 
mâlul heleşteului. Nu fusese oare cam prea uşor? Cumpărase biletul de 
avion pe numele ei adevărat, îşi folosise cârdul de platină ca să aranjeze să 
fie luată de o maşină de la aeroport şi iarăşi sub propriul nume. Fusese o 
joacă de copii să scape de adevăratul şofer: îi dăduse un pumn de bani şi îi 
servise o poveste idioată despre o surpriză cu ocazia zilei de naştere. Dacă 
era într-adevăr profesionistă, era probabil foarte sigură că nu o urmăreşte 
nimeni. Dar poate că era numai o angajată ocazională, o persoană care 
tocmai prin lipsa ei de antrenament putea să insufle mai multă încredere. 
Sau poate că era o greşeală? Dar atunci de ce sunase de la telefonul ei la 
şeful echipei din Dubai? 

Femeia se lupta să-şi controleze respirația. Observă că era o femeie 
atrăgătoare, probabil o fostă sportivă. Să fi fost numai o momeală? 

Erau prea multe întrebări. Avea nevoie de răspunsuri. 


— Am o întrebare pentru dumneata, spuse femeia, susținându-i privirea. 
Cine te-a trimis? Faci parte din Fundaţia Bancroft? 

— Nu încerca să mă ameţeşti cu vorbele, spuse Belknap. 

Femeia inspiră adânc, marcată de frică. 

— Ai de gând să mă ucizi, cred că am dreptul să ştiu adevărul înainte să 
mor. Tot voi ați ucis-o şi pe mama mea? 

Ce tot spunea femeia asta? 

— Pe mama dumitale? 

— Laura Parry Bancroft. A murit acum zece ani. Într-un accident de 
maşină. Aşa au spus. Şi aşa am crezut şi eu. Dar acum nu mai sunt sigură. 

Belknap nu se putu abţine să nu se mire şi o expresie de uluială se aşternu 
pe chipul lui. 

— Cine sunteţi? întrebă ea începând să plângă. Ce vreţi? 

— Ce tot spui acolo? întrebă Belknap. Simţea că pierde controlul asupra 
situației. 

— Ştii că am dreptate, nu-i aşa? 

— Eşti Andrea Bancroft. 

— Aşa este. Şi cine ţi-a dat ordin să mă ucizi? Aceasta este ultima mea 
întrebare, e bine? Ca şi când ar fi ultima țigară a condamnatului. Voi, ăştia, 
ucigaşii plătiți, nu aveţi un cod al onoarei? Andrea clipi ca să-şi scuture 
lacrimile. 

— Aşa cum e în filme... pentru că tot o să mori, am să-ţi spun... Asta te 
întreb şi eu pe dumneata. 

Andrea zâmbi printre lacrimi, dar era clar că se lupta să nu leşine de 
spaimă. 

Belknap se mulțumi să clatine din cap. 

— Trebuie să ştiu, murmură ea, trebuie să ştiu, repetă ea. Acum avea prea 
mult aer în piept şi striga cât o țineau bojocii: Trebuie să ştiu. 

Belknap îşi puse pistolul la loc fără o vorbă. 

— Ieri după-amiază, un om a venit din New Hampshire la dumneata 
acasă, la ordinul meu. A murit înainte de apusul soarelui. 

— La ordinul dumitale? Andrea nu-şi credea urechilor. De ce? Belknap 
scoase celularul care aparținuse comandoului ucis, îl deschise la registrul 
apelurilor primite şi apăsă pe cel primit din Statele Unite. În poşeta ei un alt 
celular începu să sune imediat. Belknap întrerupse apelul. Celularul din 
poşetă tăcu şi el imediat. 


— Acest celular a aparținut liderului unei echipe a morții. Am avut o 
înfruntare cu ei în Dubai. Acum trebuia să-mi spui de ce i-ai telefonat? 

— De ce să-i telefonez? Dar nu i-am te... Vocea fetei se frânse. Vreau să 
spun că, da, se poate să fi format numărul, dar nu ştiam pe cine apelez. 

Andrea deschise poşeta şi începu să scotocească prin ea. 

— Nu aşa repede! se răsti Belknap, ameninţând-o din nou cu pistolul. 

Femeia încremeni. 

— Vezi foaia asta de hârtie împăturită? 

Belknap se uită în poşetă, scoase hârtia şi o despături cu o singură 
mişcare din încheietura mâinii. O listă de numere de telefon. 

— Pe dumneata te-am sunat? 

Belknap încuviinţă dând din cap. 

— Am format toate aceste numere în ordine, spuse insistent femeia. 
Primele douăsprezece, oricum. Dacă nu mă crezi uită-te la celularul meu, la 
apeluri trimise. 

— De ce? 

— Eu... E complicat. 

— Spune-o simplu, rosti Belknap muşcând parcă din cuvinte. 

— Am să încerc, dar... 

Trase aer adânc în piept. 

— Sunt atât de multe lucruri pe care nu le ştiu încă. Şi atât de multe pe 
care nu le înțeleg. 

Privirea lui Belknap se mai îmblânzi puţin. „Înseamnă că nu sunt 
singurul”, îşi spuse el. 

— Nu ştiu dacă trebuie să te cred, spuse el precaut, dar puse pistolul la 
loc în toc. Ai telefonat, eu am răspuns, ai închis. Hai să începem de aici. 

— Da, să începem de aici. Cineva îţi închide telefonul în nas şi străbați 
jumătate din globul pământesc ca să-i pui pistolul în ceafa. 

Andrea îi susținu privirea. 

— Nici nu vreau să mă gândesc ce poţi să-i faci cuiva dacă îți ocupă 
locul de parcare! 

Belknap râse fără să vrea. 

— Greşeşti! 

— Poate că amândoi greşim, spuse ea. 

— Şi poate că există o modalitate să lămurim această neînțelegere, spuse 
el din nou tensionat. 

Andrea clătină încet din cap. Se mira, nu-l contrazicea. 


— Lasă-mă să înțeleg. Ai trimis pe cineva la mine acasă, în Carlyle. Hm, 
să verifici dacă nu cumva am tăiat greşit etichetele de la saltele? Îmi cer 
scuze, tot nu pricep mare lucru. 

— Trebuia să ştiu dacă ai ceva de-a face cu răpirea lui Jared Rinehart. 

— Şi cine este Jared? 

— Jared? 

— Pentru că e greu de urmărit fără o legendă a personajelor. 

Belknap se strâmbă pierzându-și răbdarea. 

— Ştii ceva? Nu contează dacă nu înţelegi. 

— Pentru cine nu contează? 

— Ceea ce contează este să ne dăm seama de ce se află acest număr de 
telefon pe factură. Aici o să am nevoie de ajutorul tău. 

— O, fireşte, răspunse ea cu un zâmbet larg. Îşi dădu pe spate părul blond 
ŞI îl săgetă cu privirea. 

— Acum ai vrea să fu atât de amabil să-mi spui de ce ar trebui să-mi pese 
mie de chestia asta? 

Belknap se uita la ea şi simţea cum îl cuprinde un nou val de furie. 

— La naiba! începu el. 

Totuşi, Andrea avea dreptate. Nu avea nici cea mai mică idee ce îl 
frământa pe el, după cum nici el nu ştia ce probleme o nelinişteau pe ea. 

— Foarte bine, atunci ascultă. Este vorba despre anumite chestiuni de 
securitate națională. Informaţii strict secrete. Aş vrea să-ți pot spune mai 
mult. 

— Încerci să spui că tu ai aprobare guvernamentală pentru a avea acces la 
anumite informaţii la care eu nu pot avea acces. 

— Te-ai prins! 

— Dar ce fel de idioată mă crezi? 

— Cum? 

— Aşa cum ai auzit. Vrei să zici că eşti agent secret? Mai scuteşte-mă! 
Nu cred că ofițerii de informaţii îşi îndeplinesc misiunile în felul ăsta. Și 
apoi, unde ţi-e echipa? De ce eşti singur? Tot ce pot să spun este că ai văzut 
vreun film cu Charles Bronson şi ţi s-a trezit dorinţa să omori pe cineva, iar 
eu m-am nimerit în calea ta. Pe de altă parte, dacă mă înşel, aş fi foarte 
încântată să te întâlnesc la biroul tău dintr-o clădire guvernamentală şi să 
tranşez chestiunea cu superiorii tăi. 

Belknap răsuflă adânc. 

— Poate că am început totul pe picior greşit. 


— O, aşa crezi? Consideri deci că ai făcut o mică gafa de societate? Care 
a fost aceea? Atunci când mi-ai fluturat pistolul în faţă şi mi-ai promis că 
îmi zbori creierii? Sau momentul când, practic, mi-ai strivit claviculele? Ce- 
ar fi să ne uităm în Ghidul de etichetă al lui Amy Vanderbilt, să vedem ce 
reguli am încălcat? 

— Te rog să mă asculţi. În momentul de faţă nu sunt în misiune. Aici ai 
dreptate. Dar am fost. Sunt ofiţer de informaţii. Nu mă aştept să înţelegi, dar 
ştiu mai multe lucruri despre tine. Tu nu ştii nimic despre mine. Dar poate 
că ne putem ajuta unul pe altul. 

— Ce drăguţ! Şi cu asta am reparat totul, nu-i aşa? spuse Andrea 
Bancroft sarcastică. Un nenorocit de psihopat îmi spune că ne putem ajuta 
reciproc. Poate ciocnim şi o cupă de şampanie. 

Ochii îi aruncau scântei de furie. 

— Chiar crezi că sunt psihopat? 

Andrea se uită lung la el, apoi întoarse privirile. 

— Nu, spuse ea calm. Oricât ar fi de ciudat, nu cred că eşti țicnit. Dar ce 
e cu tine? Chiar crezi că fac parte din cine ştie ce conspirație şi că ţi-am 
răpit prietenul? 

— Vrei să ştii adevărul? 

— Ar fi interesant. 

— Nu cred că faci parte din nici o conspirație. Dar poate că este prea 
devreme ca să mă pronunt. 

— Eşti un bărbat care se teme de angajamente ferme. Asta e povestea 
vieţii mele, spuse ea ironic. 

— Povesteşte-mi despre această Fundaţie, spuse Belknap. Cu ce se ocupă 
mai exact? 

— Cu ce se ocupă? Este Fundaţia Bancroft. Face... fapte bune. Se ocupă 
de sănătatea publică, chestii de felul ăsta. 

— Atunci de ce ai întrebat dacă sunt de la Fundaţie? 

— Ce? Scuză-mă, numai pot să gândesc foarte limpede acum. 

Îşi duse o mână la frunte. 

— Mă ia cu ameţeală. Simt nevoia să ies şi să fac câţiva paşi, să iau o 
gură de aer curat, altfel leşin. A fost foarte mult pentru mine. 

— Foarte bine, făcu Belknap neîncrezător. la puţin aer. 

Poate că spunea adevărul, dar Belknap avea dubii serioase. 

Poate că încerca să-şi adune gândurile în timp ce punea la cale 
următoarea mişcare. O să fie cu ochii pe ea cât se plimbă printre pâlcurile 


de brazi, atent la fiecare mişcare bruscă. În acelaşi timp, nu voia ca femeia 
să se simtă prizonieră; dacă relatarea ei era sinceră — şi instinctele îi 
spuneau că este în cea mai mare parte, atunci ar trebui să-i câştige 
încrederea. 

Andrea era cu spatele spre el şi păşea desculţă cu un mers egal, ferm, 
deliberat. Când, în cele din urmă se întoarse şi porni înapoi, îşi dădu seama 
după expresia de pe chipul ei că ceva se schimbase. 

Derulă rapid în minte ceea ce văzuse şi ceea ce nu văzuse şi înţelese ca 
într-o străfulgerare: avusese poşeta cu ea, telefonase la 911 de la celular şi 
ceruse ajutor. 

— Mergem? o întrebă Belknap. 

— În câteva minute, spuse ea. Stomacul, ştii. Cu tot stresul ăsta... 
Trebuie să mă liniştesc puţin. Te superi? 

— De ce să mă supăr? 

Făcu un pas spre ea, cu o mişcare bruscă vâri mâna în poşetă şi îi scoase 
celularul. Apăsă două taste şi ajunse la apeluri trimise: exact aşa cum îşi 
imaginase. Ultimul număr apelat era 911. Îi aruncă telefonul înapoi. 

— Ai chemat în ajutor cavaleria? 

Femeia îi susținu din nou privirea. 

— Ai spus că ai nevoie de ajutor. M-am gândit că e bine să apelăm la 
profesionişti. 

Vocea nu-i tremura decât foarte puțin. 

La naiba! În depărtare, dar nu foarte departe se auzea deja sirena poliţiei. 
Aruncă jos cheile de la maşină. 

— Am făcut ceva rău? întrebă ea cu o nuanţă de uşoară batjocură în voce. 
Se îndreptă apoi spre şosea. 

Sirena se auzea tot mai puternic. 


CAPITOLUL UNSPREZECE 


Raleigh, Carolina de Nord 


Andrea Bancroft ajunse, în sfârşit, în camera ei de hotel cu două ore mai 
târziu decât sperase. „Călătoria infernului”, îşi spuse ea furioasă. 

Îşi aminti cât de uşurată se simţise în momentul în care auzise sirenele 
poliției şi cum se dusese spre şosea, iar când se întorsese, bărbatul cel solid 
dispăruse. Era ciudat: nu auzise absolut nimic, nici un foşnet, nici un pârâit, 
nici un gâfâit, absolut nimic. Acum fusese aici; în momentul următor, nu 
mai era. Era ca o scamatorie. Fără îndoială că toate acestea se puteau 
explica foarte uşor. Observase că terenul era acoperit nu cu frunze, ci cu ace 
de brad, care atenuau zgomotele, aşa că paşii nu se auzeau aproape deloc. În 
plus, bărbatul spusese că este „agent operativ”, indiferent ce voia să 
însemne asta mai exact. Poate tocmai acesta era genul de lucruri pe care 
ştiau să-l facă. 

— Cartea dumneavoastră de credit, doamnă, spuse femeia de la recepție, 
o tânără cu păr castaniu pieptănat în sus şi o uşoară acnee pe obraji. 

Andrea luă cartea de credit înapoi şi semnă formularul întins de 
funcţionară. Nu la Radisson, unde plănuise să stea, ci la Doubletreee. 
Păreau să fie puţine şanse ca omul să încerce să o întâlnească din nou, dacă 
avea cât de cât puţină minte, ar fi fost ultimul lucru pe care şi l-ar fi dorit, 
dar nu strica să fie precaută. 

Poliția se străduia să lase impresia că vrea s-o ajute, dar era clar că 
priveau cu scepticism povestea ei, iar scepticismul se accentuă şi mai mult 
când încercară să verifice cele spuse de ea. Susținea că fusese luată de un 
şofer, dar cu câteva telefoane poliţiştii aflară că era o maşină închiriată. „Nu 
numai atât, dar în registru scrie că ați închiriat-o chiar dumneavoastră, 
doamnă Bancroft.” începură apoi să-i pună întrebări care făceau aluzie la o 
„relație” cu străinul. Iar o parte dintre detaliile pe care le furnizase Andrea 
nu se potriveau deloc. Spuneţi că a dispărut, pur şi simplu? Şi cum se face 
că nu ştie cum îl cheamă, dacă ştie atât de multe lucruri ciudate despre el? 
După ce petrecuse o oră la secția de poliție 23 de pe Atlantic Avenue, 
Andrea aproape că avea sentimentul că este suspectă, nu victimă. Politeţea 
politistului era ireproşabilă, dar Andrea îşi dădea seama că o considera un 


fel de anomalie nedorită. O să se mai facă cercetări în legătură cu maşina 
închiriată, îi promisese el. Și îi vor comunica, dacă au elemente noi. Dar era 
foarte clar că, din punctul lor de vedere, aveau de-a face cu o isterică. 

Ajunsă la etajul cinci, îl lăsă pe băiatul de la recepţie să-şi facă numărul, 
să-i arate unde este baia şi unde se află dulapurile şi îi dădu drumul să plece 
cu bacşişul cuvenit. Îşi desfăcu micul bagaj, scoase lucrurile şi le puse în 
dulapul de lângă uşă, apoi se întoarse din nou la fereastră. 

Simti că inima i se opreşte în piept cu o clipă înainte să înțeleagă de ce. 

Bărbatul. Bărbatul cel solid cu pistolul. Era în camera ei. Silueta lui se 
contura în lumina ferestrei. Era cu braţele încrucişate pe piept. 

Ştia că ar fi trebuit să o ia la fugă, să se întoarcă şi iasă din cameră. Dar 
bărbatul stătea perfect calm, fără să o amenințe în nici un fel. Andrea se 
lupta să-şi învingă panica. Putea să mai reziste câteva secunde fără să-şi 
înrăutăţească şansele şi poate că va afla şi ceva folositor. 

— Ce cauţi aici? întrebă ea rece. Ar fi putut să-l întrebe cum ai intrat aici, 
dar putea să-şi imagineze asta şi singură. Probabil că se ascunsese în spatele 
draperiilor groase de le fereastră atunci când intrase ea. Probabil că 
telefonase la toate hotelurile mari din zonă şi aflase că stă aici, apoi 
obținuse numărul camerei ei printr-un vicleșug oarecare. Dar întrebarea era 
nu cum ajunsese în camera ei. Problema era de ce. 

— Vreau să continuăm conversaţia de unde am întrerupt-o, răspunse 
omul. Nu ne-am prezentat. Mă numesc Todd Belknap. 

Andrea simţi un val de panică nouă. Ochii ei se deschiseră larg. 

— Eşti hărțuitor! 

— Ce? 

— Ai vreo fixaţie sexuală... 

— Nu încerca să te măguleşti. Bărbatul o întrerupse cu un pufnit 
dispreţuitor. Nu eşti genul meu. 

— Atunci... 

— Şi nici nu ştii să asculti. 

— Genul acesta de răpire sub amenințarea revolverului mi-a distras 
atenția şi nu m-am putut concentra. 

Andrea miji ochii. În mod curios, teama i se risipea treptat. Ar fi putut să 
se răsucească pe călcâie şi să fugă, ştia lucrul acesta foarte bine. Dar nu se 
simţea ameninţată în mod direct. „Hai să ne jucăm un pic”, îşi spuse ea. 

— Uite ce este, îmi pare rău că am chemat poliția, minţi ea. 

— Chiar îți pare rău? Eu nu ştiu dacă îmi pare rău. 


Glasul baritonal al bărbatului era calm şi poruncitor. 

— Mi-a spus ceva! 

— Ce vrei să spui? 

— Este exact prostia pe care ar face-o un civil care habar nu are ce se 
petrece. Nu cred că vrei să mă duci de nas. Nu mai cred. Cred că tu ai fost 
dusă de nas. 

Andrea era calmă, dar din ce în ce mai atentă şi mai intrigată, în cele din 
urmă, vorbi: 

— Ei bine, vorbesc acum. Spune-mi din nou al cui este acel celular. 
Numărul pe care l-am găsit eu în registrele fundației. 

— A aparţinut unui ucigaş plătit. Un ucigaş de profesie, plătit. 

— Şi de ce-ar suna cineva de la fundaţie un astfel de om? 

— Asta să-mi spui tu mie! 

— Nu ştiu. 

— Dar nici nu pari foarte şocată. 

— Sunt şocată, spuse ea. Dar nu... foarte şocată. 

— Foarte bine. 

— Spuneai că eşti ofiţer operativ. Pe cine aş putea să sun la oricare dintre 
serviciile unde eşti angajat ca să-mi confirme acest lucru? întrebă ea 
zâmbind subțire. 

— Vrei referinţe despre mine? 

— Cam aşa ceva. E vreo problemă? 

Belknap o măsură cu privirea din cap până-n picioare. 

— În primul rând, ce-ar fi să sun eu la Fundaţia Bancroft? Să întreb ce 
faci aici. Mai exact, în Parcul Research Triangle. Rezervaţia ta fusese inițial 
pentru TP Radisson. 

— S-ar putea să nu fie o idee tocmai bună, spuse Andrea. 

— În acest caz suntem într-un impas, spuse el cu un zâmbet rece. 

— Am încheiat discuția. 

— Oare? 

Bărbatul nu se clinti din loc. Parcă şi-ar fi dat seama că numai 
încremenirea lui era sigurul lucru care o convingea să-şi amâne zborul. 

— Din punctul meu de vedere, nici măcar nu a început ca lumea, în 
ultimele două ore, am avut posibilitatea să reflectez puţin la întâlnirea 
noastră şi s-o analizez din mai multe puncte de vedere. Un bărbat te 
ameninţă cu un pistol. Tu îl întrebi dacă l-a trimis Fundaţia Bancroft. Ce 
deduc eu de aici? Că este ceva în legătură cu această instituție care te 


îngrijorează. Ceva care te face să te temi de ce e mai rău. Indiferent ce ar fi, 
este limpede că are legătură cu deplasarea ta la RTP. Ai cumpărat biletul în 
aceeaşi zi în care ai luat avionul. E ceva mai puţin obişnuit. Cauţi ceva şi eu 
la fel. 

— Ceea ce caut eu nu este acelaşi lucru pe care îl cauţi tu. 

— Dar s-ar putea să existe o legătură între ele. 

— Poate că da, poate că nu. 

— Până nu aflu mai mult, sunt nevoit să fiu de acord cu ce spui. Hai să 
vedem ce înseamnă acest „poate că da”. 

Bărbatul făcu un semn către un scaun. 

— Pot să stau Jos? 

— E o adevărată nebunie, spuse Andrea. Nici nu ştiu cine eşti. Îmi ceri 
să-mi asum nişte riscuri fără nici un motiv. 

— Prietenul meu Jared spunea „Aruncă zarurile dacă vrei să participi la 
Joc”. Să zicem că îşi vede fiecare de drumul său şi că n-o să ne mai vedem 
niciodată din nou. Asta înseamnă că vom rata singura şansă de a lămuri 
lucrurile dintre noi. Ideea mea că a rata o şansă este o altă modalitate de a-ți 
asuma un risc şi uneori cel mai rău. 

— Am să te las să stai jos, spuse în cele din urmă Andrea. Dar nu poți să 
rămâi aici. 

— Am o veste pentru tine, Andrea: Nici tu nu poți să rămâi aici. 


Cei doi plecară de acolo şi luară o cameră la hotelul Marriott din 
apropiere, dar nu sub numele Belknap şi nici Bancroft. Luaseră o singură 
cameră nu din motive de intimitate, ci de securitate. Deşi nu aveau 
încredere unul în altul, înţeleseseră că trebuiau să caute anumite răspunsuri 
împreună; conversaţia trebuia să continue. 

Dar comunicarea între ei nu le aduse nici o clarificare. Orice speranță ca 
cele două povestiri să se completeze ca două piese de puzzle se evaporă 
curând. În loc de răspunsuri, se treziră în faţa unor mistere şi mai profunde. 

Paul Bancroft. Oare el să fi fost Genesis? După relatarea ei, era un 
personaj extrem de binevoitor sau poate exact invers. Resursele de care 
dispunea, atât intelectuale, cât şi financiare, îl puteau face un aliat incredibil 
sau un adversar redutabil. 

— Aşadar, Genesis este numele conspirativ al individului care a înființat 


Inver Brass'>!, repetă Belknap. 


— Sau pentru el este numai un titlu. Se referea la cel care se află 
întâmplător la conducere într-un anumit moment. 

— Inver Brass... adică să-l fi reînviat cineva? 

Andrea ridică din umeri. 

— Să fi făcut Paul Bancroft aşa ceva? 

— Aşa cred. Deşi vorbea pe un ton dezaprobator despre întreaga 
organizație şi la fel şi despre Genesis. Dar fireşte că asta nu dovedeşte 
NIMIC. 

— Un prieten al meu spunea că toți sfinții trebuie să fie considerați 
vinovaţi până la proba contrarie, mormăi Belknap. Se întinse pe unul din 
cele două paturi. 

— ÎI cita pe Orwell. 

Andrea se aşezase pe un fotoliu, în faţa unui birou la fel. Lângă cotul ei 
stăteau împrăştiate mai multe broşuri şi pliante despre activitățile din 
oraşele învecinate, Raleigh, Durham şi Chapel Hill. 

— Va trebui să am o judecată mai rezervată. Poate că totul nu este decât o 
mare greşeală. Poate... Poate ai inventat totul. 

— De ce aş face-o? 

Nu vreau să fiu părtinitoare. 

— Fi bine, opreşte-te. 

— Să mă opresc? 

— Fu părtinitoare. 

Maxilarul strâns al tinerei femei exprima decizie şi neplăcere. 

— Uite ce este, s-a făcut târziu. Am de gând să fac un duş. Ce-ar fi să 
comanzi ceva de mâncare în cameră? O să mâncăm şi după aceea mai 
vedem. Dar, la naiba, dacă ai de gând să mă ţii prizonieră, cel puţin dă-mi 
mobilul. 

— Nici gând. Şi este pentru binele tău, te rog să mă crezi. S-ar putea să 
fii în pericol. 

Andrea îşi împreună sprâncenele. 

Pentru Dumnezeu... 

— Nu fi îngrijorată. N-am de gând să-ţi folosesc periuţa de dinţi. 

— Nu despre asta vorbesc şi ştii prea bine, se răsti ea. 

— Prefer să ştiu că eşti undeva unde te pot vedea. 

— Asta preferi tu? Dar ce părere ai despre ceea ce prefer eu? Andrea 
trânti uşa de la baie în urma ei. 


Când auzi apa de la duş, Belknap luă telefonul şi formă numărul unei 
vechi prietene de la investigații. Se numea Ruth Robbins şi lucra la biroul 
de informaţii şi cercetări din Departamentul de Stat. Belknap o promovase 
şi o ajutase să se transfere în conclavul mai exclusivist al Operaţiunilor 
Consulare. Îşi dăduse seama că este inteligentă, are putere de discernământ 
şi instincte care depăşeau simpla capacitate de a corobora informaţii. 

Într-un anumit fel, îşi dădea scama că are un spirit activ, chiar dacă nu 
lucra pe teren, ci în birou, în domeniul cablurilor de transmisie şi al 
calculatoarelor. Avea acum vreo cincizeci de ani şi o minte ascuțită ca 
briciul. Crescuse de una singură doi băieți — soţul ei fusese militar şi murise 
în timpul unui exercițiu — şi privea cu ochi de mamă slăbiciunile 
departamentului dominat de bărbați în care îşi făcuse cariera. 

— Castor, spuse el când îi auzi vocea. Nu era ceva obişnuit să-i 
telefoneze acasă, dar femeia înţelegea că este vorba despre ceva urgent. O 
secundă, te rog! spuse ea şi, deşi era clar că acoperise receptorul cu mâna, o 
auzi cum strigă: „Ajunge cu televizorul, tinere! E cazul să te duci la culcare 
şi nu admit nici un fel de discuții!” 

Urmă o scurtă pauză, apoi Ruth se întoarse la telefon. 

— Ce spuneai? 

Belknap îi înşiră rapid câteva cuvinte-cheie, câteva indicaţii referitoare la 
enigma la care lucra acum. Când rosti numele Genesis, o auzi cum respiră 
adânc. 

— Ascultă, Castor, nu pot să-ţi spun la telefon, dar avem acest nume în 
baza de date, există o poveste acolo. Şi am interceptat de curând o discuţie 
referitoare la Genesis după câţiva ani de tăcere. Ştii care sunt procedurile în 
secția noastră — nu pot să intru nici dacă aş încerca de mai multe ori. Dar 
mâine-dimineaţă, când voi fi conectată, pot să fac o trecere în revistă a 
tuturor surselor. Nu se poate discuta pe o linie telefonică obişnuită, probabil 
că am încălcat deja câteva reguli. 

— Atunci înseamnă că trebuie să ne vedem. 

— Nu cred. În vocea ei se simţea o anumită stinghereală. 

— Ruth, te rog! 

— E vorba despre cariera mea! Dacă sunt văzută că iau masa cu tine, 
după cum stau lucrurile acum, aş putea fi retrogradată. Am să ajung să 
sortez undeva lenjeria de corp la vreo bază de antrenament. 

— Mâine la prânz, zise Belknap. 

— N-ai auzit ce ţi-am spus. 


— Parcul Rock Creek. E un loc public, sigur, înţelegi. O întâlnire scurtă. 
Nu va şti nimeni de ea. Mai ţii minte balustrada de lângă prăpastia dinspre 
răsărit? Te aştept acolo. Să nu întârzil. 

— La naiba, Castor! făcu Ruth, dar intonația vocii ei spunea că acceptă. 

Lui Ruth Robbins îi plăcea să călărească, iar Belknap ştia că îşi petrece 
adesea pauza de masă pe potecile din Rock Creek Park, două mii de acri de 
pădure la nord-vest de Washington. Era prudent să aleagă unul dintre 
locurile pe unde se plimba de obicei: în felul acesta, nimănui nu 1 se va 
părea nimic ciudat şi va putea să povestească exact unde fusese dacă se va 
face o cercetare. Dar era şi o locaţie unde era puţin probabil să fie zăriți. 

Putea lua un zbor foarte devreme spre aeroportul Ronald Reagan sau 
Dulles şi avea timp mai mult decât suficient. Se întinse pe canapea şi îşi 
impuse să adoarmă; dar capacitatea lui atât de bine antrenată pe teren de a 
adormi aproape instantaneu se dovedea mai puţin satisfăcătoare în ultimele 
zile. Stătea treaz în camera cufundată în întuneric, conştient de prezenţa 
Andrei în patul aflat la numai câțiva metri distanţă. Şi ea se prefăcea că 
doarme, la fel ca şi el, dar mai trecură câteva ore bune până când reuşiră cu 
adevărat să adoarmă. Belknap visă ceea ce pierduse. O visă pe Yvette, care 
fusese luată de lângă el înainte să fie cu adevărat a lui. Pe Louisa, aruncată 
în aer de o explozie în Belfast. Procesiunea de chipuri trecea prin 
străfundurile întunecate ale minţii lui: prieteni şi iubite cărora le 
supraviețuise, prieteni şi iubite pe care le lăsase în urma lui. Numai unul 
singur rămăsese alături de el în toți aceşti ani: Pollux stătuse mereu alătur 
de Castor. 

Jared Rinehart, cel care nu-l lăsase niciodată la greu. Cel pe care el îl 
dezamăgea chiar în momentul acela. 

Belknap şi-l imagina acum capturat, prizonier, torturat, disperat, dar, 
după cum spera el, nu şi fără speranță. Pollux îi salvase viața lui Castor nu o 
dată şi, atâta timp cât mai respira, Castor urma să facă tot se ce poate ca să- 
şi salveze prietenul. „Rezistă, Pollux. Vin să te iau. Poate că drumul este 
întortocheat şi complicat, dar îl voi urma, indiferent unde mă va duce.” 


În dimineaţa următoare, îi explică Andrei ce intenţiona să facă. 

— Foarte bine, spuse ea. Între timp, eu trebuie să găsesc strada Broaştei- 
Țestoase. Vreau să ştiu ce ştia mama. 

— Nu poţi fi sigură că avea vreo legătură cu asta. Mergi la nimereală. 

— Greşit! Mă duc la sigur. 


— Nu eşti pregătită să faci aşa ceva, Andrea! 

— Nimeni nu este pregătit pentru aşa ceva. Dar numai unul dintre noi 
este reprezentantul Fundaţiei. Numai unul dintre ei are un motiv legitim de 
a se afla aici. 

— Nu este momentul potrivit. 

— Dar ce, trebuie să respectăm vreun calendar? 

— Merg cu tine. Am să te ajut, e bine? 

— Când? 

— Mai târziu. 

Andrea se uită fix la el. Dintr-odată încuviunţă. 

— Facem cum spui tu. 

— Plec cu zborul de la 9 dimineaţa; după-amiază mă întorc. Nu te băga 
în bucluc până atunci. Comandă mâncare în cameră, nu face valuri şi totul 
va fi bine. 

— Am înţeles. 

— Este important să respecţi regulile. 

— Am să fac exact ceea ce spui, încuviință Andrea. Poţi conta pe mine. 


„Am să fac exact ceea ce spui”, îi zise Andrea, ferm, iar Todd Belknap 
păru s-o creadă. Era ceva în privirea lui care îi spunea că nu se va lăsa 
influenţată de prioritățile ei, că nimic nu-l va împiedica să-şi urmărească 
propriul scop în detrimentul tuturor celorlalte. Aroganţa acestui sac de 
muşchi părea fără margini, dar asta nu o va împiedica să acţioneze. Vorbeau 
despre viaţa ei. Şi cine era el, de fapt? Statutul lui social era cât se poate de 
neclar. Din câte înţelegea, fusese dat afară din serviciul de spionaj şi 
probabil pentru motive întemeiate. Dar credea în esenţă ceea ce îi relatase. 
Cineva de la fundație telefonase unui om rău, foarte, foarte rău. lar aceasta 
confirma ideea că fundația punea la cale ceva sau avea o componentă care 
acţiona în conformitate cu un set separat de exigenţe. Întrebarea crucială era 
dacă Paul Bancroft era la curent cu toate aceste lucruri. 

În acel moment, era prea hotărâtă ca să simtă vreo teamă de ceva sau 
poate că întâlnirea de ieri cu Belknap în maşină îi consumase toată rezerva 
de frică din suflet. Acum într-un Cougar roşu închiriat, mergea pe şoselele 
care străbăteau Parcul Research Triangle, căutând o mică alee cu numele 
Broasca-Țestoasă. 

Terenul Fundaţiei Bancroft de aici avea peste o mie de acri; ceva atât de 
mare nu putea fi ascuns. Era imposibil să ascunzi o mie de acri de pădure de 


conifere... decât printre alte şapte mii de acri de pădure de conifere. 

Să-ţi pierzi minţile, nu alta! Merse de-a lungul unei străzi principale, apoi 
străbătu micile alei care făceau legătura cu diverse institute de cercetare. 
Merse de mai multe ori în sus şi în jos pe alei. Ştia că nu poate fi pe unul 
dintre drumurile principale sau pe autostrada interstatală. În secțiunea de 
sud a triunghiului se aflau cele mai multe construcții. Ceea ce înseamnă că 
trebuia să meargă probabil spre nord. Acolo aleile mici acopereau pajiştile 
ca nişte capilare, multe dintre ele nu aveau decât în mod întâmplător 
indicatoare. Avea sentimentul că nu mai merge pe drumuri publice, ci 
intrase pe teritoriul unei proprietăți particulare. Mergea de câteva ore, dar 
nu ajunsese nicăieri. În cele din urmă, după ce întorsese şi virase de 
nenumărate ori şi revenise pe acelaşi drum, ajunse pe o alee îngustă cu 
pietriş la capătul căreia de afla o emblemă cu o broască-ţestoasă. De fapt, 
era o broască-ţestoasă de apă dulce cu picioare strâmbe. Dar pancarta care 
confirma căutările ei era alta pe care scria INTRAREA INTERZISĂ. 

O luă pe această alee. Drumul şerpuia prin pădurea deasă; din zece în 
zece kilometri erau alte semne cu alte interdicții: Trecerea interzisă. 
Vânătoarea şi pescuitul interzise. Intrarea interzisă. Semnele erau imposibil 
de ignorat. 

Andrea le ignoră. Pietrişul cedă curând locul unui drum şerpuitor, dar 
perfect asfaltat. Dar tot nu vedea nimic altceva în jurul ei decât pădurea 
virgină. Oare să se fi înşelat? Nu se dădu bătută. Consumase un sfert de 
rezervor de benzină numai de când mergea pe drumul acesta nemarcat, 
cotind la întâmplare şi sperând că, în cele din urmă, mai devreme sau mai 
târziu, va nimeri şi peste locul pe care îl căuta. 

Şi acum — nu, nu era nici o greşeală — iată că nimerise! 

Îşi dădu seama imediat că este ceva cunoscut în clădirea pe care o privea; 
nu era în acelaşi stil ca sediul din Katonah, dar era ceva asemănător în 
modul în care clădirea era încadrată în peisajul din jur. Era o structură lungă 
şi scundă din cărămidă şi din sticlă, impresionantă, dar greu de spus prin ce. 
La fel ca şi în cazul structurii din Katonah, puteai să te afli foarte aproape 
de ca şi să n-o vezi — fără îndoială că de sus era absolut invizibilă — dar, 
după ce o vedeai, era imposibil să nu remarci grandoarea subtilă a locului. 
La fel ca şi în cazul sediului fundației din Katonah, avea ceva măreț, dar 
fără ostentaţie. Amândouă reprezentau o arhitectură a discreției. 

Mârâitul răguşit al unui motor îi spuse că nu este singură. Un Range 
Rover mare şi negru apăru amenințător în oglinda ei retrovizoare şi Andrea 


viră spre stânga. Altă cotitură bruscă şi Range Roverul era la câțiva metri de 
maşina ei. Nu se vedea nimic în interiorul vehiculului, poate din cauza 
reflecției soarelui, poate din cauza geamurilor fumurii. Dar puternicul 
vehicul îi împingea acum maşina spre aleea care ducea spre clădirea de 
cărămidă şi sticlă. Simţea cum îi zvâcneşte inima. Dar exact asta căuta, nu-i 
aşa? 

Fii atent ce iţi doreşti, că s-ar putea să ţi se îndeplinească... 

Ar fi putut să accelereze şi... şi ce? Să se năpustească într-un SUV care 
cântărea de două ori mai mult decât maşinuţa ei? Dar nu vor îndrăzni să-i 
facă rău, nu-i aşa? Range Rover-ele arătau ca nişte vehicule ale securităţii; 
probabil crezuseră că este vreun intrus, nu-i aşa? Andrea îşi spunea toate 
acestea ca să se încurajeze, dar nu prea credea. 

Câteva clipe mai târziu, doi bărbaţi vânjoşi coborâră din Range Rover, îi 
deschiseră portiera şi o invitară să coboare, într-un fel care putea fi luat 
drept politeţe sau coerciţie în mod egal. 

— Ce naiba faceţi? întrebă ea. 

O atitudine furioasă o ajuta mai mult decât una timidă. 

— Aveţi habar cine sunt eu? 

Unul dintre ei o măsură cu privirea din cap până-n picioare. Andrea se 
cutremură văzându-i pielea pătată şi pleoapele ca nişte aripi de liliac. 

— Domnul dr. Bancroft vă aşteaptă, spuse celălalt bărbat, conducând-o 
blând, dar ferm spre uşa de intrare. 


CAPITOLUL DOISPREZECE 


Şi chiar aşa era. 

În timp ce uşa de sticlă se închidea în spatele ei, Paul Bancroft ocoli 
colțul biroului şi veni radiind cu braţele întinse în întâmpinarea ei. Andrea 
nu se apropie de el. Vedea zâmbetul de pe chipul lui care îi încreţea pielea 
delicată, privirea caldă şi nu ştia ce să creadă. 

— Pentru Dumnezeu, Andrea, spuse filantropul încântat. Nu încetezi să 
mă impresionezi! 

— Unde te duci tu, acolo vin şi eu, spuse Andrea sec. Ca o iarbă rea. 

— Nu există ierburi rele. Numai unele pe care nu le cunoaştem. Paul 
Bancroft chicoti fericit. Bine ai venit la fabrică! 

Andrea îi studie faţa, căutând urme de furie sau de ameninţare, dar nu 
văzu nici una, nici alta. Chipul lui radia de fericire. 

— Nu ştiu dacă să fiu mai impresionat de curiozitatea ta sau de 
perseverenţa ta, de fermitatea şi de ingeniozitatea ta, spuse savantul cu păr 
cărunt. 

— De curiozitate, spuse Andrea cu grijă. Partea aceasta este suficient de 
adevărată. 

— Văd că ai un potenţial real de conducător, draga mea. 

Cu un gest al mâinii lui elegante, cu degete lungi, îi concedie pe cei doi 
bărbaţi vânjoşi care o însoţiseră până la uşă. 

— Şi la vârsta mea începi să te uiţi în jur după un succesor. 

— Mai degrabă un regent, spuse Andrea. 

— Adică atâta timp cât Brandon este încă minor, asta vrei să spui. Încă 
mai sper că băiatul se va arăta interesat de afacerile familiei, dar, ştu, nu 
există nici o garanție. Aşa că, atunci când găseşti pe cineva cu calitățile 
necesare, trebuie să-i dai atenția cuvenită. 

Ochii lui aruncară scântei. 

Andrea simți că 1 se uscase gura. 

— Dă-mi voie să-ţi fac onorurile casei, spuse el pe un ton cordial. Ai 
multe de văzut. 


Erau probabil vreo zece ani buni de când Todd Belknap decisese, 
deoarece Ruth Robbins încerca să-l convingă că plimbarea pe spinarea unui 


cal — vehicul fără absorbant de şoc şi fără aer condiționat — ar putea fi o 
modalitate de relaxare, nu neapărat o soluție extremă când nu mai ai 
încotro. Nu se lăsase niciodată convertit la călărie şi nici nu îndrăgise caii, 
dar îi plăcea să petreacă timpul acesta împreună cu Ruth. Crescuse în 
Stillwater, Oklahoma, era fiica unui antrenor de fotbal american la un liceu 
unde antrenorii de fotbal erau priviţi ca nişte regi. Mama ei provenea din 
Quebec şi preda limba franceză la alt liceu. Ruth ştia câteva limbi străine — 
mai întâi învățase franceză de la mama ei, apoi alte limbi romanice, 
spaniola şi italiana. Dar după ce petrecuse o vară în Bavaria pe când avea 
paisprezece ani, începuse să vorbească binişor şi germana. Era înnebunită 
după fotbalul european, îi plăcea la fel de mult precum cel american şi 
reuşea să aducă un amestec de bună dispoziţie şi ironie seacă în tot ceea ce 
făcea. Când călărea, folosea întotdeauna o şa de tip vestic; mofturile 
călăreților din Est nu erau pentru ea. Era un om sociabil şi lumea se 
strângea imediat în jurul ei; avea ceva în ea care îi făcea pe oameni să-şi 
deschidă inima în faţa ei. Adolescentele îi povesteau necazurile lor în 
dragoste; femeile de treizeci de ani îi relatau problemele din căsnicie; cele 
mai în vârstă îi împărtăşeau problemele financiare. Ruth asculta fără să 
judece pe nimeni şi făcea chiar şi cele mai dure observaţii cu multă 
delicateţe. 

Aproape exact la ora douăsprezece, Belknap auzi zgomotul copitelor pe 
cărarea de pământ bătătorit. leşi din spatele stâncii de lângă cărare şi făcu 
un semn leneş cu mâna spre prietena lui călare, când aceasta apăru în 
câmpul lui vizual. Avea o expresie crispată când descălecă şi îşi legă calul 
de un copac cu trunchiul zvelt. Erau acolo peste cincisprezece kilometri de 
alei şi probabil că aceasta era zona cea mai retrasă din tot parcul. 

Ruth Robbin spusese odată — şi nu fără îndreptăţire — că nu are sâni, ci 
bust. Într-adevăr, nu era grasă, ci solidă, aşa cum erau primii colonişti, 
mamele acelea din secolul al XIX-lea cu câte unsprezece copii, care au 
cucerit Vestul călătorind în căruţe cu coviltir. Și chiar era ceva de Vest 
sălbatic în felul în care se îmbrăca, deşi nu ar fi ştiut să spună exact ce 
anume. Oricum, nu purta jupoane sau crinoline. 

Ruth descălecă şi se opri lângă el, dar fără să se uite în direcția lui. 
Fiecare dintre ei putea scruta un perimetru de o sută optzeci de grade, atenţi 
la orice mişcare nefirească. 

— S-o luăm cu începutul, spuse ea, fără introducere. Reţeaua Ansari. Nu 
ştim prea multe. Avem numai interceptări neconfirmate care indică un mare 


mahăr estonian. 

— Câţi astfel de estonieni pot să existe? 

— Ai fi surprins să afli! chicoti sec. S-ar putea să fie unul care nu a intrat 
încă în colimatorul nostru. Dar există o anumită logică aici. Sovieticii au 
lăsat în urma lor cantități uriaşe de arme când li s-a destrămat imperiul, iar 
cele mai multe nu au ajuns în mâinile armatei estoniene, de asta poți fi 
sigur. 

Printre copaci începu să sufle o briză uşoară, care aducea spre Belknap 
un miros vag de sudoare de cal. 

— Dar la ce le-ar trebui un arsenal estonian? 

Acum Ruth se întoarse cu faţa spre el. 

— Aminteşte-ţi ce ai învăţat la geografie. Golful Finlandei era considerat 
vital din punct de vedere strategic. Toate mărfurile cu destinația St. 
Petersburg — adică Leningrad — trebuiau să treacă prin acest golf. Şi pe o 
distanță de vreo două sute de mile bune este Finlanda la nord şi bătrâna 
Estonie la sud. Estonia are importanţă strategică şi pentru Golful Riga, de 
fapt, pentru toată Marea Baltică. Tot ceea ce se petrece în domeniul naval în 
Marea Baltică are legătură cu Estonia. Acolo se afla o bază navală sovietică 
enormă şi nimeni nu se pricepea mai bine să comande muniţie şi resurse 
militare decât Marina Militară sovietică. Poate că asta se datora comisarilor 
politici trimişi de la Kremlin şi mai puţin argumentelor strategice solide, 
dar, când era vorba despre înstrăinarea mărfurilor, marinarul rus avea 
întotdeauna un loc de frunte. 

— Înţeleg că privatizarea arsenalului estonian nu a fost chiar o politică 
oficială. 

Privirea lui se fixă pe un nuc năpădit de iederă. Aceasta se întinsese peste 
ramurile lui ca o prelată. 

— În acele vremuri de haos a fost un adevărat jaf angro, căci mulţi 
oameni din Est nu-şi dădeau seama de diferenţa dintre capitalism şi furt. 

— Atunci cu ce avem de-a face aici? Vrei să spui că Genesis este un 
bogătaş estonian? Sau că acţionează prin intermediul unui astfel de mare 
mahăr? Care e ideea? 

— Ţi-am spus tot ceea ce ştiu şi asta nu e cine ştie ce. E vorba despre 
aluzii şi presupuneri, trebuie să înţelegi. Poate o să-ţi vină să râzi, dar 
rețeaua Ansari nu a găsit niciodată de cuviinţă să ne trimită broşuri sau 
pliante de publicitate. 

— ŞI cum se încadrează aici Genesis? 


Ruth clipi din ochi. 

— Tatăl meu era şi fotograf amator. Avea o cameră obscură amenajată în 
pivniţă. Câteodată, unul dintre noi, copiii, dădea buzna înăuntru în timp ce 
îşi developa negativele. Transformam toate clişeele lui frumoase ale fazelor 
de joc de la fotbal într-un amestec de ceaţă şi pete negre. Atunci ne bătea de 
ne săreau capacele, dar la ce bun? Vreau să spun că nu aveam aici o imagine 
de ansamblu. Avem numai pete şi ceaţă. 

— Iar eu vreau să aflu tocmai ce se ascunde sub aceste pete şi ceţuri, 
insistă Belknap. Vorbeşte-mi, Ruth, spune tot ce ştii despre Genesis. 

— Genesis. Sunt o groază de poveşti legate de această legendă. Vezi tu, 
există şi un fel de misticism aici. Există o poveste despre o persoană care l-a 
supărat pe Genesis şi a fost ținută prizonieră timp de doi ani într-o criptă de 
oțel modelată exact după forma corpului ei şi a fost ținută în viaţă prin 
perfuzii. Nu putea să-şi mişte nici o parte a corpului mai mult de un 
centimetru sau doi. După doi ani, s-a atrofiat complet şi-a pierdut tot țesutul 
muscular şi aşa a murit. Poţi să-ți imaginezi? Este ceva în genul imaginației 
lui E. A. Poe. Să-ţi mai spun altă poveste. Asta este de la Atena. Una dintre 
victime provenea dintr-o familie puternică de armatori greci. Dar povestea 
nu se referă la el, ci la mama lui. Se pare că mama nu se putea consola. Se 
spune că timpul vindecă tot, dar nu şi în acest caz. Dorea să vadă persoana 
care îi luase viaţa fiului şi nu vorbea tot timpul despre nimic altceva decât 
despre asta. 

— Dorea răzbunare. E simplu de înţeles. 

— Nici măcar. Ştia că nu se poate răzbuna. Dar voia să-l vadă la faţă pe 
Genesis. Voia să privească în ochii persoanei. Voia să vadă ceea ce se 
spunea că nu văzuse nimeni. Și era atât de insistentă, atât de vorbăreață 
încât într-o zi a primit un mesaj. 

— Un mesaj de la Genesis? 

— Mesajul era că Genesis auzise de cererea ei şi că îi va îndeplini 
dorinţa, dar va trebui să plătească un anumit preţ. lar acest preţ era viaţa ei. 
Acestea erau condițiile. Putea să accepte sau să refuze. Dar acestea erau 
condițiile. 

Belknap se cutremură, dar nu din cauza brizei uşoare. 

— Aşadar, mama, care se isterizase de durere, a fost de acord, continuă 
Ruth. A acceptat condiţiile. Şi presupun că i s-a dat un telefon mobil şi mai 
multe instrucțiuni care au dus-o în cele din urmă într-o loc izolat. Trupul ei 
a fost găsit a doua zi de dimineaţă. Avea o hârtie îndesată în sutien pe care 


scrisese cu mâna ei că îl văzuse pe cel pe care nimeni nu putea să-l vadă şi 
să rămână în viață. Aşa că toată lumea a ştiut că Genesis se ținuse de 
cuvânt. Şi lucrul cel mai ciudat este sau cel puţin aşa spune povestea că 
nimeni nu a putut stabili cauza morții. Era moartă şi atâta tot. 

— Este de necrezut! 

— Sunt înclinată să fiu de acord cu tine, spuse analista de la Operaţiuni 
Consulare. Este ca un fel de nenorocită de legendă urbană. Am auzit cu toții 
poveştile astea, dar niciodată nu le-am putut verifica. Şi mă cunoşti: nu cred 
ceea ce nu pot verifica. 

— Dar există multe lucruri pe lume şi în cer care... 

— Poate că da, poate că da. Dar eu număr numai ceea ce pot număra. 
Dacă un copac se prăbuşeşte într-o pădure şi Ruth Robbins nu primeşte 
informaţii demne de încredere că este aşa, atunci pentru mine copacul 
respectiv este încă în picioare. 

— Vorbeşte-mi despre Inver Brass, spuse Belknap privind-o fix. 

Ruth Robbins păli. Privirea ei se stinse brusc. 

Câteva secunde mai târziu, un firişor de sânge îi apăru în colţul gurii, ca 
şi când ar fi făcut o mişcare greşită cu rujul de buze. Trupul i se chirci, dar 
era moartă înainte să atingă pământul. 

Râuleţul purpuriu curgea şerpuitor în lumina amiezii. 


Mândria lui Paul Bancroft pentru locaţia din Carolina de Nord era de-a 
dreptul  copilărească, exuberantă, nedisimulată. Păşea autoritar pe 
coridoarele elegante, de-a lungul pereților despărțitori din sticlă mată. Dar 
ce era, de fapt, aici? se întreba Andrea. Şi de ce se afla ea aici? Erau aici 
rafturi pline cu documente şi biblorafturi, grupuri de calculatoare şi un 
zumzet continuu de parcă ar fi fost la o stație de comandă a NASA. Lumina 
nu era foarte puternică, dar avea o intensitate constantă, amintindu-i de o 
bibliotecă cu manuscrise şi carte rară. La intervale regulate, se vedeau 
scările care duceau la etajul de dedesubt. Scările aveau balustrade de lemn 
sau de oţel, trepte comode. Fără îndoială că o mare parte din clădire se afla 
la subsol. În faţa calculatoarelor stăteau femei şi bărbaţi în costume elegante 
care ridicau din când în când o privire spre ei. 

— Am strâns aici o echipă formidabilă de analişti, dacă îmi pot permite 
să spun, declară Paul Bancroft când ajunseră în zona centrală. Jaluzelele 
lăsau să treacă o cantitate de lumină gândită cu grijă prin sticla groasă. 

— ŞI i-ai ascuns foarte bine. 


— Da, suntem cam izolaţi aici, ce-i drept, admise el. Dar vei înţelege de 
ce când am să-ţi explic. 

Se opri şi făcu un gest circular. Înconjuraţi de o masă semicirculară plină 
de monitoare, şase persoane ţineau o şedinţă la o masă în formă de U. Unul 
dintre ele, un bărbat zvelt cu barbă neagră foarte îngrijită, îmbrăcat în 
uniforma de culoare închisă a Marinei, dar fără cravată, se ridică în picioare 
văzând-o pe Andrea. 

— Ce se mai aude prin La Paz? îl întrebă Bancroft. 

— Coroborăm toate analizele, spuse bărbatul. Avea o voce cântătoare şi 
mâini delicte, aproape feminine. 

Andrea se uită la bărbaţii şi la femeile aşezate la masă. Se simţea ca Alice 
în Ţara Minunilor. 

— Vreau să-i arăt clădirea verişoarei mele Andrea, le explică Paul 
Bancroft celorlalți. 

Apoi se întoarse spre ea. 

— Cele mai multe dintre aceste terminale sunt conectate la un sistem 
paralel masiv de procesoare de computere, nu numai un singur computer 
Crah XT3, ci şi o întreagă încăpere plină de astfel de maşini. Cel mai rapid 
din lume este astăzi probabil cel de la Laboratorul Naţional al 
Departamentului de Energie din Livermore. Al doilea se spune că este 
sistemul IBM BlueGene din Yorktown. Al nostru ar fi al treilea, la egalitate 
cu cel de la Sandia şi cu cel de la Universitatea din Groningen, din Olanda. 
Vorbim despre grupuri de maşini care pot să execute sute de trilioane de 
calcule pe secundă. Acest grup de calculatoare face într-o oră mai multe 
calcule decât s-au făcut în total în prima jumătate de secol din era 
computerelor. Maşinile cu acest nivel de putere sunt utilizate pentru a face 
analiză genomică şi proteomică, pentru a prezice activitățile seismice 
haotice, pentru a modela exploziile nucleare — evenimente de felul acesta. 
Ceea ce modelăm noi nu este mai puţin complex. Modelăm orizonturi ale 
evenimentelor şi chiar cascade de evenimente care afectează cele şapte 
miliarde de locuitori ai planetei. 

— Dumnezeule! rosti uluită Andrea. Încercaţi să elaboraţi cel mai mare 
bine pentru cel mai mare număr de beneficiari: calculul fericirii! 

— Asta este o frază care sună bine. Nimeni nu a fost niciodată în stare să 
încerce să abordeze acest calcul. Elementele sunt mult prea complexe. 
Explozia computațională rămâne o problemă. Dar am făcut progrese reale şi 


am obţinut rezultate reale. Acesta a fost visul minţilor mari încă din 
perioada Iluminismului. 

Ochii lui străluciră. 

— Transformăm morala în matematică. 

Andrea rămăsese mută de uimire. 

— Ştii, se spune că în cele cincisprezece secole dintre naşterea lui Hristos 
şi epoca Renaşterii cunoştinţele omenirii s-au dublat. Apoi s-au dublat din 
nou între Renaștere şi Revoluţia Franceză. În intervalul de un secol şi un 
sfert care separă această revoluție de revoluția industrială, marcată de 
naşterea automobilului, cunoştinţele s-au dublat din nou. După estimările 
noastre, Andrea, în zilele noastre cunoştinţele omenirii se dublează la 
fiecare doi ani. În acelaşi timp însă, facultăţile noastre morale nu evoluează 
în acelaşi ritm. Evoluţia tehnică a speciei noastre a depăşit cu mult evoluția 
noastră etică. Aceste resurse computaţionale pe care le avem aici reprezintă 
un fel de proteză mentală care ne extinde capacitatea intelectuală prin 
mijloace artificiale. Dar lucrul cel mai important este că prin combinarea 
algoritmi, a analizelor noastre şi a modelelor de computer se poate realiza 
echivalentul unei proteze morale. Nimeni nu are nici o obiecție atunci când 
NASA sau Proiectul Genomului Uman adună laolaltă savanți şi computere 
pentru a rezolva anumite probleme de inginerie sau de biologie cu care ne 
confruntăm. Atunci de ce să nu abordăm chestiunea bunăstării speciei 
noastre mai direct? Aceasta este problema de care ne ocupăm aici. 

— Dar ce faceţi, mai exact? Ce vrei să spui? 

— Intervenţiile mici pot avea consecințe importante. Încercăm să 
reprezentăm grafic aceste cascade de evenimente în aşa fel încât să vedem 
cum ne putem calibra intervenţia. Te rog să mă ierți, este totuşi prea 
abstract, nu-i aşa? 

— Cam aşa ceva. 

Paul Bancroft îi aruncă o privire blândă, dar fermă. 

— Trebuie să am încredere în discreţia ta. Programul nu ar putea 
funcționa dacă activităţile lui ar deveni publice. 

— Activităţile... Vorbeşt tot codificat. 

— Fără îndoială, îți dai seama că este vorba despre confidențialitate, 
remarcă Paul Bancroft. Şi ai dreptate. Te întrebi de ce ascundem acest grup, 
de ce îl ținem sub nivelul de detecție al radarului — se poate spune, în afara 
hărții. Te întrebi ce am de ascuns. 


Andrea încuviinţă din cap. O mulțime de întrebări 1 se învârteau în minte, 
dar ştia că pentru moment e bine să vorbească mai puţin. 

— Este o chestiune delicată. Dar, când am să-ţi povestesc cum a început 
totul, ai să înţelegi de ce era necesar. 

Paul Bancroft o conduse spre un colț retras care dădea spre grădina 
luxuriantă. Prin geamul gros al ferestrei vedea un pârâiaş care alerga vesel 
printre tufele şi straturile de flori. 

— Necesar, repetă ea. Un cuvânt cu foarte multe sensuri. 

— Uneori, singura modalitate pentru ca proiectele generoase să aibă 
succes în regimurile corupte este să-i identifice pe răufăcători, pe cei care 
obstrucționează binele şi să-i convingă să se dea la o parte, eventual prin 
ameninţarea că vor fi dați în vileag. Aşa a început, înţelegi. 

Vocea lui melodioasă, mângâietoare ca mierea era aproape hipnotică. Se 
lăsă pe spate, rezemându-se de spătarul scaunului din crom şi piele, 
lăsându-și privirile să rătăcească fără țintă. 

— A fost cu mulți ani în urmă. Fundaţia încheiase lucrările la un proiect 
foarte costisitor de hidroameliorați din provincia Zamora-Chinchipe din 
Ecuador, un proiect care urma să asigure canalizare şi aprovizionare cu apă 
potabilă pentru zeci de mii de săteni săraci, cei mai mulți din tribul 
quechuas. Apoi am aflat pe neaşteptate că nu ştiu ce ministru venal a decis 
să rechiziționeze terenul. S-a aflat imediat că dorea să-l vândă unei 
companii miniere, ceea ce i-ar fi adus profituri substanțiale. 

— Ce porcărie! 

— Andrea, am fost acolo personal. Am vizitat clinici şi spitale pline de 
copii — de patru, cinci, şase ani — care erau pe moarte din cauza apei 
contaminate. Am privit fața brăzdată de lacrimi a unei mame care îşi 
pierduse toţi cei cinci copii din cauza unor paraziți şi agenți patogeni care se 
transmit prin intermediul apei. Şi erau mii şi mii de mame ca ea. Mii şi mii 
de copii care erau loviți în mod regulat, slăbiți sau ucişi. Şi totul în mod 
inutil. Şi totul s-ar fi putut preveni. Trebuia numai să-ți pese un pic de 
nenorociții aceia. Dar se vede că însemna să le cerem prea mult unora. 

Ochii lui se umeziseră în timp ce se uita fix la Andrea. 

— Întâmplarea a făcut ca una dintre responsabilele programului, care 
locuia chiar în Zamora, să aibă informaţii foarte compromiţătoare despre 
acel ministru. Femeia mi-a transmis mie acele informaţii. Şi atunci, dragă 
Andrea, am inspirat adânc şi am luat o decizie. 

Ochii lui căprui aveau o privire intensă, caldă, învăluitoare, dar fermă. 


— Am decis să folosesc informațiile aşa cum spera că le voi folosi. L-am 
neutralizat pe ministrul cel corupt. 

— Nu înțeleg. Ce ai făcut? 

— Un cuvânt şoptit aici, dădu el din mână, un alt cuvânt la intermediarul 
potrivit. Noi am făcut un pas înainte şi el a făcut un pas înapoi. Şi anul acela 
au fost salvate mii de vieți. 

Făcu o pauză. 

— Ai fi făcut altfel? 

Răspunsul Andrei veni fără ezitare. 

— Ce altă opţiune exista? 

Paul Bancroft dădu din cap aprobator. 

— Atunci înţelegi. Pentru a schimba lumea, pentru a mări procentul de 
bunăstare, filantropia trebuie aplicată la nivel mondial. Trebuie ridicată la 
nivelul de strategie, nu de simplă bună intenție. Colectarea acestor 
informaţii strategice şi, atunci când este cazul, folosirea lor depăşesc 
competențele responsabililor tradiționali de programe. De aceea a fost 
necesar să se creeze această facilitate specială, care adăposteşte divizia 
specială. 

— Şi nimeni nu ştie de ea. 

— Nimeni nu are voie să ştie, căci aceasta ar influenţa rezultatele pe care 
încercăm să le obținem. Oamenii ar încerca să prevadă şi să anticipeze 
intervențiile noastre şi să prevadă ceea ce vor prevedea probabil alții şi tot 
aşa mai departe. Şi atunci chiar că am ajunge la o explozie computațională. 
Orizonturile vagi ale cauzalităţii ar deveni complet opace. 

— Dar ce reprezintă mai exact această divizie? Încă nu mi-ai spus. 

— Grupul Theta. 

Privirea lui Bancroft era fermă, dar caldă. 

— Şi bine ai venit la Grupul Theta! 

Se ridică în picioare. 

— Îţi aminteşti ce spuneai despre consecinţele perverse. Despre faptele 
bine intenționate cu rezultate maligne. Aceasta este problema cu care se 
confruntă grupul meu interdisciplinar dedicat acestei chestiuni. Eşti o tânără 
cu o minte foarte ageră, Andrea, dar asta nu înseamnă că nu ai inimă. 
Dimpotrivă, ai şi inimă şi minte şi ştii că fiecare dintre cei de aici este inutil 
fără ceilalți. 

Avea o expresie de sfânt, o seninătate combinată cu o sensibilitate acută 
faţă de suferinţa altora. „Omul acesta este real”, îi spuneau instinctele ei. 


Dar ceva din ceea ce îi spusese Belknap nu-i dădea pace. „Ai fost trasă pe 
sfoară.” Andrea se uită fix la el şi luă o decizie. O decizie nesăbuită, poate, 
dar şi calculată în acelaşi timp. 

— Ai vorbit despre intervenţii. Au vreo legătură cu contactele dintre 
Fundaţia Bancroft şi şeful unei echipe paramilitare din Emiratele Arabe 
Unite? 

Andrea încercă să păstreze un ton rece, dar simţea cum inima îi bubuie în 
piept. Paul Bancroft părea sincer amuzat. 

— Nu înţeleg ce vrei să spui. 

Andrea Bancroft îi înmână o copie după ultima pagină a desfăşurătorului 
telefonic. Îi indică un număr cu prefixul 011 971 4, codul pentru Dubai. 

— Nu mă întreba de unde am asta. Explică-mi acest apel. Pentru că am 
format şi eu acest număr şi am ajuns la celularul... cui am spus. Un fel de 
individ dintr-o grupare paramilitară. 

Cuvintele ei erau în mod deliberat vagi, dar vorbea cu întreruperi fără să 
vrea. Nu voia să-i vorbească despre Todd Belknap. Cel puţin nu 
deocamdată. Era chinuită de prea multe incertitudini. Dacă Paul Bancroft 
era complice, probabil că îi va servi vreo poveste cu un număr format greşit. 
Iar dacă nu, va fi la fel de hotărât ca şi ea să afle mai mult. 

Paul Bancroft se uită la numărul pe care 1-l arăta verişoara lui. 

— N-am să te întreb de unde îl ai, am încredere în tine şi în instinctele 
tale. 

Se ridică în picioare, privi de jur împrejur, făcu un gest şi chemă un 
bărbat într-un costum de culoare închisă. 

Nu era unul dintre cei care şedeau la masa în formă de U, ci altul, un 
bărbat pe care Andrea nu-l observase mai înainte. Avea părul de culoarea 
grâului, faţa bronzată, nasul turtit şi parcă nu mergea, ci aluneca. Paul 
Bancroft îi întinse hârtia cu numărul telefonic internațional. 

— Scanlon, aş dori să cercetezi în baza de date acest număr din Dubai. 
Să-mi spui ce ai găsit. 

Bărbatul încuviinţă în tăcere şi se îndepărtă cu mersul lui lunecat. 

Bancroft se întoarse la scaunul lui şi îi aruncă verişoarei lui o privire 
întrebătoare. 

— Asta e tot? întrebă Andrea. 

— Deocamdată. 

O măsură din nou din priviri. 


— Cineva mi-a spus că te interesează arhivele fundației. Ştim amândoi 
de ce. 

În vocea lui nu era nici un fel de reproş, nici măcar o nuanţă de 
dezamăgire. Andrea nu spuse nimic. 

— Este vorba despre mama ta, nu-i aşa? 

Andrea întoarse privirile într-o parte. 

— Sunt atât de multe lucruri în legătură cu ea pe care nu le ştiu. Şi încep 
să aflu atât de multe. De pildă, despre rolul ei la fundație. 

Făcu o pauză şi examină expresia de pe chipul lui în timp ce rostea 
cuvintele următoare: 

— Împrejurările morţii ei. 

— Aşadar, ai aflat ce s-a întâmplat, spuse Paul Bancroft coborând vocea 
plin de compătimire. 

Cum să înțeleagă asta? Spera că n-a roşit în timp ce răspundea cât putea 
mai ambiguu: 

— A fost foarte supărător. 

Paul Bancroft îi puse acum mâna pe braţ şi o strânse uşor. 

— Te rog, Andrea, nu trebuie să dai vina pe ea. 

„S-o învinuiască pe ea? Ce tot spune acolo?” Sentimentele îi fierbeau în 
suflet, se rostogoleau unul peste altul şi se amestecau într-un vârtej cumplit. 
Rămase tăcută, sperând că tăcerea ei îl va face să vorbească. 

— Adevărul este, spuse savantul, că suntem răspunzători pentru ceea ce 
s-a întâmplat. 


CAPITOLUL TREISPREZECE 


Andrea se simţea ameţită şi aproape că îi venea să vomite. 

— Când a demisionat din consiliu... începu ea. 

— Exact. Când consiliul a votat pentru a-i cere să demisioneze, nimeni 
nu şi-a imaginat că va reacţiona aşa cum a făcut-o. Dar ar fi trebuit să se 
gândească. Mi se rupe inima când mă gândesc acum. În timpul unui 
weekend, s-a dus la o petrecere. A recidivat. N-am fost acolo, dar mi s-a 
povestit. Mi-a părut tare rău. E greu să asculți asemenea relatări. 

— Este important să te aud pe tine spunând asta, zise Andrea înecându- 
se. Am mare nevoie. 

— ŞI s-a suspus la vot. Cam precipitat, după părerea mea. Laura era o 
fiinţă extrem de sensibilă şi de inteligentă. A avut o contribuţie esențială în 
consiliu. lar dacă a avut un moment de slăbiciune, ei bine, ce-i cu asta? 
Cine n-a avut? Dar a văzut cererea de a-şi da demisia drept o pedeapsă. Era 
furioasă şi tristă şi cine ar putea să i-o ia în nume de rău? La Katonah nu 
tinem băutura sub cheie. A băut până a ajuns într-o stare avansată de 
intoxicație. 

Andrea simţea că îi zvâcneşte capul. Ba/samul lui Gilead, aşa numea 
mama ei băutura în glumă din când în când. Toate păhărele acelea pline cu 
cuburi de gheaţă şi votcă. Dar se lăsase de băutură. Era trează în 
permanență. Renunţase la băutură. Oare să nu fi fost aşa? 

— Când cineva şi-a dat seama că îşi luase cheile de la maşină şi plecase, 
am trimis un membru din personalul de securitate după ea, să încerce s-o 
oprească şi s-o aducă înapoi. 

Părea şocat în timp ce povestea. 

— Dar era prea târziu. 

Rămaseră amândoi tăcuţi câtva timp. Paul Bancroft înţelegea că fata avea 
nevoie de un moment de reculegere şi de ceva timp ca să-şi revină. 

Bărbatul bronzat cu părul de culoarea grâului, Scanlon, se întoarse cu 
foaia pe care erau numerele de telefon. 

— Este înregistrat pe numele unui anume Thomas Hill Green jr, 
domnule, îi spuse el lui Bancroft. Funcţionar cu Relaţiile Publice la 
Consulatul General SUA din Dubai. Îi facem profilul acum. 

Bancroft se întoarse spre verişoara lui. 


— Să fie posibil aşa ceva? 

Văzând expresia întrebătoare de pe chipul ei, Bancroft spuse: 

— Hai să telefonăm acum. 

Făcu un gest spre o consolă neagră de telefon de pe o măsuţă joasă din 
apropiere. Andrea apăsă pe butonul difuzorului, apoi formă numărul cu 
grijă. După câteva secunde, se auzi ţârâitul familiar al tonului de apel. O 
voce prietenoasă, aproape veselă, rosti: 

— Aici Tommy Green. 

— Vă sun de la Fundaţia Bancroft, spuse Andrea. Încercăm să luăm 
legătura cu funcţionarul care răspunde de Relaţiile Publice de la Consulatul 
General. 

— Aţi avut noroc, spuse vocea. Cu ce vă pot ajuta? Este vorba cumva 
despre conferinţa pe probleme de învăţământ din seara aceasta? 

— Îmi cer scuze, domnule Green, spuse Andrea. Am făcut o greşeală. 
Am să vă sun din nou. 

Închise telefonul. 

— Fundaţia sprijină anumite activităţi educaționale în Golf, spuse 
Bancroft precaut. Dacă a fost chemat, presupun că era ceva în legătură cu 
coordonarea programelor noastre din Emirate. Dar pot să cercetez lucrurile 
mai amănunțit. Am auzit fel de fel de rapoarte despre telefoane celulare 
donate de răufăcători de toate soiurile. Este o modalitate de a-i face pe alții 
să plătească pentru facturile lor telefonice. 

Andrea îşi mută privirile spre pârâul care murmura vesel. 

— Nu-ţi mai bate capul, spuse ea. 

Îşi propusese să-l întrebe despre bărbatul acela fără nume. Dar era clar că 
nu putea să spună exact ce făcuse sau ce spusese bărbatul de o tulburase aşa 
de tare. Când încercase să-şi formuleze în gând plângerea, i se păruse chiar 
ei atât de isterică şi paranoică încât renunțase. 

— Ştii că poți să mă întrebi orice, întotdeauna, spuse el. Indiferent ce 
întrebări al. 

— Mulţumesc, răspunse ea automat. 

— Te simţi stânjenită. Nu este cazul. Ai făcut ce trebuia. Când cineva îţi 
dă o monedă de aur, o încerci în dinți să vezi dacă este autentică. Ai dat 
peste lucruri care te-au uimit. A trebuit să afli mai mult. Şi nu te laşi 
descurajată. Dacă a fost un test, Andrea, l-ai trecut cu brio. 

— Un test? Asta a fost? Andrea rosti cuvintele cu oarecare iritare fără să 
vrea. 


— N-am spus asta. Filosoful strânse din buze, ezitând. Dar suntem testați 
tot timpul, în fiecare zi, în fiecare săptămână, în fiecare an. Ne confruntăm 
cu diferite decizii. Trebuie să reflectăm, să emitem judecăți. Şi nu găsim 
nici un fel de răspunsuri în cărți. Tocmai de aceea prostia, la fel ca şi lipsa 
de curiozitate, este un defect. O formă de lene. În lumea reală, deciziile se 
iau întotdeauna în condiții de incertitudine. Cunoştinţele sunt întotdeauna 
parțiale. Acţionezi şi suporţi consecințele. Nu acționezi şi suporţi alte 
consecinţe. Acum zece ani, eu nu am acționat şi am pierdut o persoană la 
care țineam foarte mult. 

— Pe mama mea. Andrea înghiți cu greu. Ştia despre...? 

— Theta? Nu. Dar ne-ar fi prins bine s-o avem aici. Ochii lui străluciră. 
Nu ştiu cât de multe întrebări îţi pui tu despre această parte a vieții ei. Dar 
nu trebuie să fii dezamăgită de ceea ce este în documentele oficiale. 
Contribuțiile mamei tale au fost de o reală valoare, mult mai mare decât se 
poate vedea din astfel de hârtii. Te rog să reții acest lucru. Respiră adânc şi 
continuă: Laura. Cred că am iubit-o, într-un anume fel. Nu vreau să spun că 
a fost ceva între noi, ceva romantic. Dar era atât de plină de viaţă, atât de 
bună, atât de vioaie. Te rog să mă ierti, n-ar trebui să te tulbur cu asta. 

— Eu nu sunt mama mea, spuse Andrea abia şoptit. 

— Fireşte. Cu toate acestea, când te-am văzut prima dată, am ştiut cine 
eşti, pentru că o văd pe ea în tine. Vocea i se frânse şi făcu o pauză înainte 
să continue. lar când am luat masa împreună, la început m-am simțit ca în 
tovărăşia unei fantome, a unei imagini dintr-un film vechi de la televizor. 
Simţeam cumva prezenţa ei în aer. Apoi a pălit, s-a estompat şi am putut să 
te văd aşa cum eşti. 

Andrea simţea că îi vine să plângă, dar era hotărâtă să se stăpânească. Ce 
să creadă? În cine să aibă încredere? „Am încredere în instinctele tale”, îi 
spusese Bancroft. Dar ea în ce să aibă încredere? 

— Andrea, aş dori să-ţi fac o propunere. Vreau să intri în consiliul meu 
restrâns în calitate de consilier. Cu cunoştinţele şi intuiţia ta, cu cunoştinţele 
tale de economie şi istorie, eşti perfect pregătită. Ai putea să ne fu de un 
real folos. Lumii întregi. 

— Mă îndoiesc. 

— Ai descoperit că am sentimente. Paul Bancroft zâmbi. Dar venerez 
raţiunea. Să nu te laşi păcălită. Propunerea mea este raţională. În plus, nu 
sunt chiar un tinerel, aşa cum îmi amintesc periodic junghiurile din oase. 
Mă vezi aici ca gazdă pe o moşie unde în curând nu voi mai fi stăpân. 


Rândurile trebuie completate cu membrii noii generații. Şi nu putem pur şi 
simplu să dăm un anunţ la ziar, nu-i aşa? Aşa cum spuneam, nimeni nu 
trebuie să ştie ce facem noi aici. Chiar şi la fundație sunt foarte puţini 
funcţionari care apreciază exigenţele noastre de aici. 

— Exigenţe. Trebuie să ştiu mai mult despre ceea ce se petrece cu 
adevărat aici. 

— Vei şti curând. Cel puţin, eu aşa sper. Este un proces treptat. Nu poţi 
să-i predai unui elev trigonometria înainte să studieze geometria. Învăţarea 
presupune existenţa unei secvențialități. Nu puteam utiliza informaţiile dacă 
nu sunt prezentate într-o anumită ordine. Cunoştinţele noi se clădesc pe 
temelia celor vechi. Dar nu sunt îngrijorat. Aşa cum am remarcat, înveți 
repede. 

— Atunci n-ai vrea să începi prin a-mi explica viziunea ta despre lume? 
spuse Andrea, cu o notă de sarcasm în voce. 

— Nu, Andrea, pentru că este deja viziunea ta despre lume. 

Strategia Bancroft — ai formulat-o la fel de bine ca oricine altcineva. 

— Am senzația că am ajuns undeva foarte departe. E clar că nu mai 
suntem în Kansas. 

— Ascultă-mă, Andrea. Ascultă-ţi propriile argumente, vocea rațiunii din 
mintea şi din inima ta. Ai venit acasă. 

— Acasă? Andrea deveni şi mai atentă. Ştii ceva, te ascult şi parcă totul 
revine la normal. Doi şi cu doi fac din nou patru. Dar tot trebuie să-mi pun 
întrebări. 

— Dar vreau să-ți pui întrebări. Avem nevoie de oameni care au 
nedumeriri şi pun întrebări dificile. 

— O organizaţie secretă care face acțiuni secrete. Aş vreau să ştiu dacă 
există anumite limite? Ce anume nu ești dispus să faci? 

— Pentru a face bine? Ai încredere în mine, sunt probleme cu care ne 
luptăm necontenit. După cum spuneam, suntem testați tot timpul fiecare 
dintre noi. 

— Este un răspuns îngrozitor de abstract. 

— La o întrebare îngrozitor de abstractă. 

— Atunci dă-mi câteva detalii. 

Răspunsul veni blând, dar ferm: 

— Când vei fi pregătită. 

Andrea privea la apa care curgea dincolo de fereastră şi la razele soarelui 
filtrate printre acele de brad. Îşi dădea seama că ramurile lor groase 


ascundeau clădirea care nu se vedea de sus. 

Erau atât de multe lucruri aici ascunse! 

Și atât de multe lucruri ascunse de ea! 

Exigenţe. Activităţi. Intervenţii. 

Şi Andrea avea ceva de ascuns. Raționamentul lui Paul Bancroft era 
plauzibil, dar o şi tulbura în acelaşi timp. Nu era omul care să se dezică de 
concluziile logice ale premiselor lui. Şi logica de fier a doctrinelor lui putea 
conduce uşor la acţiuni de-a dreptul ilegale. Oare ar ezita Paul Bancroft 
când ar fi vorba să ia legea în propriile mâini? Recunoştea autoritatea 
oricăror reguli care nu derivau din propriul sistem de morală complicată? 

— Nu am de gând să ajung la o dispută cu tine, spuse ea în cele din urmă 
luând o decizie. Era pe jumătate convinsă de cuvintele lui Bancroft; o să-l 
lase să creadă că este încă şi mai convinsă. Singura ei şansă de a obține mai 
multe informaţii, suficiente cât să-i stingă bănuielile într-o direcție sau în 
alta, era să fie în interior. Cine ştie ce adevăruri se ascundeau în imperiul lui 
Bancroft? 

— Uite ce este, nu ştiu dacă munca aceasta mi se potriveşte, adăugă ea. 
„Nu accepta prea repede. Prefă-te că eşti reticentă — lasă-l să creadă că a 
câştigat.” 

— În acest caz va trebui să vedem cum să facem că să ţi se potrivească, 
spuse savantul ridicând dintr-o sprânceană. Stilurile personale pot să 
varieze. Şi asta e foarte bine, atâta timp cât strategia Bancroft rămâne 
constantă. Vrei cel puţin să te gândeşti la acest lucru? 

Se simţea parțial vinovată pentru că îl decepţiona. Dar, dacă ajungea la 
concluzia că Paul Bancroft este într-adevăr un model de moralitate, aşa cum 
crezuse la început, nu făcea nimic rău. 

— Nici nu se poate altfel. 

— Reţine un singur lucru, spuse savantul ridicând dintr-o sprânceană. Nu 
este întotdeauna uşor să faci ceea ce este corect. 

Andrea îşi aminti de observaţiile lui cu privire la acţiunile rele cu 
consecinţe bune. Ecrasez l'infame!'*: Dar Andrea ştia foarte bine că adesea, 
efortul de a zdrobi oroarea devenea el însuşi o altă oroare. 

— Lucrul care mă îngrijorează cu adevărat este că s-ar putea să te 
dezamăgesc, minţi ea. Se străduia să-şi stăpânească vocea, ca să nu-i 
tremure. 

— Ai anumite aşteptări de la mine şi nu ştiu dacă am să mă pot ridica la 
nivelul lor. 


— Dar eşti dispusă să încerci? 

Andrea inspiră adânc. 

— Da, sunt dispusă. 

Se sili să zâmbească şi Paul îi zâmbi la rândul lui, dar expresia de pe 
chipul lui era derutantă. Se lăsase pe deplin convins de aşa-zisul ei 
entuziasm? Va trebui să fie cu mare băgare de seamă. Probabil că va fi 
supravegheată atent. Echipa de la Bancroft încă nu avea încredere în ea. De 
asta era sigură. I se încredinţase un secret. Acesta o putea transforma într-o 
valoare pentru fundație sau o posibilă amenințare. Nu-şi putea permite să 
facă absolut nimic care să-i alarmeze. 

Avertismentul ambiguu al omului fără nume de la Katonah îi revenea 
mereu în minte, iar cuvintele lui erau ca un nor negru care trecea peste 
soare: „Iu ar trebui să ştii mai bine decât oricine altcineva ce se poate 
întâmpla.” 


CAPITOLUL PAISPREZECE 


Washington, D.C. 


Obraju bucălaţi ai lui Will Garrison se întinseră într-o grimasă de furie şi 
frustrare. 

— E numai vina mea, spumega directorul Departamentului Operaţiuni 
Consulare. Trebuia să-l fi pus pe ticălos după gratii atunci când am avut 
posibilitatea! 

Adjunctul lui, Mike Oakeshott, încercă timid să-l contrazică: 

— Dulăul... 

— Trebuie doborât! mugi Garrison. 

Cei doi bărbați se aflau în biroul directorului Operaţiunilor Consulare, 
Gareth Drucker, care rătăcea cu privirile pe deasupra mesei sale de lucru. O 
analistă cu vechime a Operaţiunilor Consulare ucisă în timpul pauzei de 
prânz. O astfel de veste l-ar fi zguduit chiar dacă nu ar fi ținut în mod 
special la Ruth Robbins. Dar aşa lovitura îi provoca o dublă durere. Gareth 
apucă un creion, pregătindu-se să scrie ceva, dar rupse creionul în două. 

— Şi asta chiar când eram eu de serviciu! Ochii lui Drucker aruncau 
scântei. S-a întâmplat chiar sub ochii mei! 

— Dar, te rog să mă ierți, mai exact, ce anume s-a întâmplat? 

Analistul sări de pe scaunul unde se prăbuşise plin de frustrare. 

Se trase de părul cărunt. Ruth Robbins era de mult în echipa lui; 
pierderea era în primul rând a lui şi Oakeshott era oarecum iritat de faptul 
că Garrison încerca într-un fel să-şi însuşească propria tragedie. Garrison se 
întoarse spre el ca un taur care îşi lasă umerii în jos pregătindu-se să se 
năpustească în atac. 

— Ştii al naibii de bine... 

— Cine a fost ucis, sigur că da. Căută să prindă privirea lui Drucker. Dar 
cum, ce, de ce... 

— Nu mai complica şi tu lucrurile, mormăi Garrison. E clar că şi-a băgat 
nasul Belknap. 

— Tulburat de durere, nu-i aşa? 

Oakeshott se îmbrățişă cuprinzându-şi trunchiul ca un păianjen. 


— Tânjind după răzbunare, mai degrabă, se răsti Garrison, iritat că fusese 
întrerupt. Şi vorbeşte despre nu ştiu ce asasinate la nivel global. Aiurează, 
dar ticălosul îi ucide pe toţi despre care îşi închipuie că au vreo legătură cu 
dispariția lui Rinehart. De la italianca aceea la sărmana Ruth Robbins. 
Iisuse Hristoase! Cum să te fereşti de nemernicul ăsta? 

Oakeshott privea neliniştit şi neconvins, dar furia lui Garrison avea forță 
de convingere. 

— Nici tu nu poţi, spuse el. 

— Dar hai să încercăm măcar! urlă Garrison. 

Gareth Drucker se uită la cei doi şi începu să bată darabana pe birou. 

— Trebuie să separăm presupunerile de fapte, spuse el. 

O venă începuse să-i pulseze pe frunte. 

— Băieții de la tehnic încă mai studiază camerele de luat vederi de la 
intrările şi ieşirile din parc. Treaba asta o să mai dureze ceva timp. 

— Timp pe care noi nu ni-l putem permite, protestă Garrison. 

— La naiba! spuse directorul Operaţiunilor în loc de aprobare. Părerea 
mea este că avem suficiente elemente ca să înființţăm o echipă de urmărire. 
Vreau să-l aduc aici şi să-l interogăm, folosind toate mijloacele necesare. 
Fără să-l aducem în stare de irecuperabilitate. Trebuie să ne fie tuturor clar 
un lucru: Vom face totul ca la carte. 

— Da, nenorocita aia de Comisie Kirk, spuse Garrison. Parcă eu nu ştiu! 

Drucker încuviință din cap. 

— Respectăm regulile Queensberry. De când au început verificările, 
„lrecuperabilitatea” a fost tăiată din vocabular. Acum se vorbeşte despre 
proceduri administrative corespunzătoare. Acţionaţi în aşa fel încât orice 
faceți să poată fi citit în faţa senatului, pentru că ştim cu toții... 

— Operațiunile nu sunt departamentul meu, aşa că nu vreau să mă bag, 
spuse Oakeshott. Dar ştiţi forte bine că sunt mulți oameni aici care au mare 
respect pentru Castor. 

— Şi ce insinuezi? întrebă Drucker. Vrei să spui că ofițerii operativi vor 
refuza să aducă la îndeplinire un ordin oficial? 

— Pentru că nu ştiu despre ce este vorba, interveni Oakeshott. 

Drucker scutură ferm din cap. 

— Nu cred. Încă mai sunt comandantul acestui departament. 

— Nu vreau să spun decât că trebuie să procedăm cu grijă, continuă 
Oakeshott. Are prieteni. Prieteni ai prietenilor. lar aceştia ar putea să-i dea o 
mână de ajutor. Mai ales pentru cei tineri, este un adevărat erou. 


Se uită la Drucker. 

— lar tu eşti şeriful cel rău. 

Întinse braţele lungi într-un gest împăciuitor. 

— Vreau doar să spun că trebuie să fim atenţi la problemele de disciplină 
din unitate. 

— Încă un lucru pe care nu pot să mi-l permit cu comisia asta de la Senat 
pe capul meu. 

Directorul operaţiunilor se uita nefericit în gol. 

— Crezi că vreunul dintre aliaţi ar putea sufla ceva la Comisie? 

— Nu spun asta, început Oakeshott, spun doar să fim atenți. 

Drucker se încruntă. 

— Atunci o să-l numim program cu acces special. O să folosim 
personalul pentru proceduri speciale. În felul acesta nu mai trebuie să ştie 
nimeni despre el. 

— Belknap a lucrat şi el foarte mult la proceduri speciale, îl atenţionă 
Oakeshott. 

— Motiv pentru care vom folosi numai acei agenţi care nu au avut 
tangenţă cu el. Programe diferite, echipe diferite. Aşadar, nu vor comunica 
unii cu alții. 

Oakeshott înclină capul într-o parte. 

— Nu avem un grup prea mare de oameni din care să alegem. 

— Vom face o echipă restrânsă. Cred că aşa e cel mai bine. Echipa asta 
operativă trebuie să funcționeze ca ceasul. Şi asta pentru că ticălosul de 
Kirk este pus pe fapte mari. Aşa am auzit la dejunul interagenţii de astăzi. 

Schiţă un zâmbet strâmb. 

— Pe de altă parte, a trecut mult timp de la Edgar Hoover încoace. Dacă 
vă imaginaţi că FBl-ul o să apară cu cine ştie ce dosar şi îi va închide gura 
onorabilului senator Bennett Kirk, ei bine, vă înşelați. 

— Agenţii ăştia federali sunt nişte caraghioşi în ziua de astăzi, mormăi 
Garrison. Nu sunt în stare să-şi găsească nici propriile buci cu ambele mâini 
ŞI un periscop. 

— Nimeni nu spune că dosarul lui Kirk este imaculat ca neaua, continuă 
Drucker. Dar nici nu este foarte compromis. Şi apoi avem aici mult prea 
multe piese în mişcare. 

— Mai multă plăcere, mai multă distracție, spuse apăsat Garrison. 

Nu comentă faptul că senatorul Kirk coordona atât eforturile unui 
consiliu independent, cât şi ale echipei de investigatori din partea Senatului. 


Discursurile lui Kirk despre modul în care intenționa să smulgă din rădăcină 
abuzurile din serviciile de informaţii ale SUA, din domeniul afacerilor şi al 
ONG-urilor cu care colaborau acestea electrizaseră presa. Lucrurile erau 
prea avansate ca să se mai poată întoarce. În agenţiile de spionaj, 
supraviețuirea pe termen lung era principala prioritate. Ofițerii de informaţii 
se comportau ireproşabil zilele acestea... sau erau foarte ocupați să şteargă 
toate urmele comportamentelor lor incorecte. 

— Nu am de gând să-mi pun numele pe nici o bucăţică de hârtie. Nu 
vreau să ajungă în mâinile lui Kirk, murmură Drucker. Să fie clar. 

Răsfoi din nou dosarul personal al lui Ruth Robbins şi apoi privirea 1 se 
opri pe chipul livid al lui Will Garrison. Urmă o pauză lungă. 

— Autorizez recuperarea agentului. Operaţiune specială. Atât şi nimic 
mai mult. 

— Dacă echipa de recuperare eşuează, îl aduc chiar eu aici, mormăi 
amenințător Garrison. Este o chestiune de mândrie profesională în acest 
moment. 

Ridică bărbia uşor, cerând asentimentul tacit al lui Drucker. 

— Mâinile tale vor rămâne curate, Gareth. A fost greşeala mea. Dacă este 
nevoie, tot eu o voi îndrepta. 


Parcul Research Triangle, Carolina de Nord 


— Ascultă, Paul, poți să vii o clipă? întrebă bărbatul cu barba neagră 
tunsă îngrijit. 

Bancroft se opri şi se duse la masa în formă de U. 

— Sigur. Ce este? 

— Domnişoara Bancroft... 

— Va fi însoțită înapoi, la hotel. 

— Sper să ai dreptate în privinţa ei, spuse George Collingwood, omul cu 
barbă. 

Savantul era, de regulă, tolerant în privinţa comentariilor şi criticilor 
directe. Dar aici era o chestiune de familie. Când era vorba de familie, 
trebuia să procedezi cu atenţie, chiar şi în cazul lui Paul Bancroft. 

— O să ştim, cu siguranţă, în curând, spuse filosoful cu păr cărunt. Nu 
putem grăbi... procesul de aclimatizare. Mergem pas cu pas. La fel ca şi cu 
tine. 


— Vorbeşti de parcă ar fi vorba despre spălarea creierului. 

— Vorbesc despre cultul rațiunii. Şi ce creier nu are nevoie de puţină 
curățenie? 

— Dar atitudinea asta a ei de Nancy Drew nu te îngrijorează? 

— Dimpotrivă. A avut anumite suspiciuni şi 1 s-a oferit posibilitatea să şi 
le lămurească. Acum poate să meargă mai departe, lăsând aceste chestiuni 
în urmă. Este un pas foarte important pentru inițiere. 

— Inițierea în cultul rațiunii. Collingwood părea încântat de această 
expresie. Sigur, tu o cunoşti mai bine. Dar Comisia Kirk mă pândeşte ca un 
nor de furtună şi un singur cristal ar putea dezlănţui un uragan peste noi. 

Aruncă o privire asupra dosarului senatorului din Indiana, pe care îl 
studia unul dintre colegii lui. 

— Înţeleg, răspunse imperturbabil Paul Bancroft şi sunt de acord că aş 
putea să mă înşel în privinţa ei. Dar sper că nu. 

— ŞI ai dreptate, hai să avem încredere. 

Collingwood schiță un zâmbet rapid, abia vizibil. 

O femeie bondoacă şi cu păr negru înspicat apăsă mai multe butoane de 
pe o consolă din apropiere, iar o platformă îngustă de metal se înălță de la 
nivelul inferior şi pătrunse într-un dulap adiacent. Numele femeii era Gina 
Tracy şi era cea mai tânără membră a echipei. Rămase cu mâna pe un panou 
de sticlă până când scannerul biometric îi verifică amprenta palmară şi îi 
dădu acces. Apoi panoul lateral se deschise şi femeia scoase un set de 
dosare. Documentele erau tipărite pe o hârtie care se înnegrea imediat în 
prezenţa luminii ultraviolete chiar şi în cantitate foarte mică, aşa cum este 
cea emisă de becurile incandescente şi fluorescente. Lumina de la Theta era 
filtrată cu grijă pentru a se elimina toate lungimile de undă mai scurte decât 
cea a culorii indigo. Dacă ar fi fost furate, documentele ar fi devenit imediat 
inutile, ca un film expus la lumină. 

— Avem deja o echipă în drum spre La Paz, spuse ea, întinzând dosarul 
referitor la proiectul de recuperarea terenurilor de acolo. Este un fals 
activist al comunităţii care organizează greve şi îi incită pe lucrători. Am 
aflat că este angajatul reprezentantului local al unui conglomerat francez. 

— Nu mă mir, spuse Paul Bancroft dând din cap. 

— O să-l neutralizăm, o să punem în circulație copii după extrasele lui de 
cont şi vom arăta exact sumele pe care le-a încasat. S-a lucrat foarte 
primitiv. Numele lui este peste tot. Va fi discreditat imediat. 

Femeia zâmbi. 


— CBCN, ticălosule! 

CBCN era acronimul scopului fundamental urmărit de fundație: cel mai 
mult bine pentru cel mai mare număr de oameni. 

— Excelent! făcu Bancroft, savurând ideea. 

— Problema cu împrumutul african a fost ceva mai complicată, pentru că 
birocrația Uniunii Europene este foarte încâlcită. Ne-am concentrat pe un 
politician belgian obscur. Este undeva, destul de jos, în ierarhie, dar are o 
influență excepțională asupra celor sus-puşi. Este inteligent, încăpățânat şi 
harnic, aşa că le-a câştigat încrederea. Şi este absolut împotriva oricărei 
forme de ştergere a datoriilor Lumii a Treia. Un adevărat ideolog! Burgess 
are dosarul lui. 

Femeia se întoarse către un coleg — un bărbat cu trăsături ascuţite şi părul 
atât de blond încât părea alb. 

Se numea John Burgess şi lucrase ca director de investigaţii la Kroll 
Associates înainte să intre în Grupul Theta. 

— Nu este numai ideolog, este şi burlac, spuse el. Nu are nici copii. Are 
un singur părinte în viaţă, care suferă de Alzheimer. Am studiat modelele. 
Verdictul este să-l scutim de suferință. Sau, oricum, să-i scutim pe alții de a- 
l suferi pe el. 

— Nu există nici un dezacord aici? întrebă Bancroft. 

— Ambele echipe au efectuat calculele independent şi au ajuns la aceeaşi 
concluzie, spuse Collingwood. Mâine-dimineață nu se va mai trezi, iar 
lumea va fi mai bună fără el. CBCN, corect? 

— Foarte bine, spuse Bancroft, întunecându-se la față. 

— În legătură cu bancherul din Indonezia, continuă Collingwood, am 
avut câştig de cauză. Ieri seară a primit un telefon şi şi-a dat demisia. 

— Drăguţ, comentă Bancrofi. 

Alte dosare fură analizate în următoarea jumătate de oră. Un director de 
mină recalcitrant din Africa de Sud, un activist religios din Gujarat, India, 
un mogul al comunicaţiilor din Thailanda. Fiecare dintre ei era sursa unor 
suferințe mari, dar evitabile. Unii fuseseră obligați să demisioneze sau să-şi 
schimbe comportamentul. Acolo unde şantajul nu funcționa, intervenea un 
pluton de execuţie de elită care făcea ca moartea să pară rezultatul unui 
accident sau al unor cauze naturale. 

În anumite ocazii, puţine la număr, membrii Grupului Theta erau nevoiţi 
să recurgă la ceva spectaculos, ca atunci când aranjaseră asasinarea lui 
Martin — o necesitate tragică, toţi fuseseră de acord — pentru a stimula 


mişcarea pentru drepturi civile. Sau ca atunci când aranjaseră mai multe 
accidente ale navetelor NASA, pentru a determina sistarea finanţării unui 
program costisitor şi fără sens. 

Pierderea câtorva vieți omeneşti însemna mii de vieți salvate, miliarde de 
dolari economisiţi pentru programe mai valoroase. 

Dar trebuiau să aibă grijă. De aceea modelele cu care lucrau erau din ce 
în ce mai sofisticate: toți ştiau că astfel de modelări nu sunt niciodată 
infailhbile, indiferent cât de performant este computerul care le realizează. 

În cele din urmă, Bancroft şi membrii echipei lui executive ajunseră la 
ultimul dosar, cel mai spinos. Era vorba despre o lovitură indirectă, care 
presupunea moartea unei întregi echipe naționale de fotbal. Un guvernator 
regional invitase întreaga echipă de fotbal — subiectul unei adulații 
nemaipomenite de acum trei ani, când câștigase Cupa Mondială — să vină la 
moşia lui şi la o petrecere pe care o dădea cu această ocazie. La insistenţele 
lui, urmau să vină cu avionul lui particular, un aparat de zbor recondiționat 
şi reamenajat, care data însă din timpul celui de-al Doilea Război Mondial 
ŞI voia să amintească de eroismul tatălui guvernatorului care se distinsese în 
timpul războiului. O explozie în aer urma să curme vieţile tinerilor sportivi 
şi să îndurereze întreaga ţară pentru câtva timp. Dar va anula şi şansele 
guvernatorului la alegerile prezidențiale din anul următor, căci oamenii îl 
vor face vinovat de această tragedie. Era o modalitate de a evita o 
administraţie dezastruoasă şi de a asigura succesul unui candidat 
reformator. O echipă de fotbal va fi ucisă; câteva vieți omeneşti vor fi 
distruse. Nu era o decizie uşor de luat. Dar ţara va prospera. Mii de vieți vor 
fi salvate dacă vor începe să curgă investițiile străine, iar dezvoltarea 
economică se va accelera. 

Bancroft făcu o pauză lungă. Nu putea autoriza uşor o asemenea acțiune. 
Îl căută din priviri pe cel mai vechi analist de la masă, Herman Liebman. 

— Tu ce părere ai, Herm? întrebă calm filosoful. 

Herman Liebman îşi trecu mâna prin părul crunt şi rar. 

— Întotdeauna te uiţi la mine atunci când lucrurile nu merg aşa cum au 
fost plănuite, spuse el pe un ton muşcător. Fără îndoială că guvernatorul 
este un ticălos. Este o pacoste. Dar pe de altă nu mă pot împiedica să nu mă 
gândesc la Ahmad Hassan al-Bakr'”. 

— Cine e ăsta? întrebă Tracy. 

— Un adevărat dur. Un conducător irakian, care a guvernat împreună cu 
un alt conducător civil sunnit în anii *70. Înainte să te naşti tu, Gina. Dar 


Paul îşi aminteşte de el. S-a luptat cu problema şi toți analiştii erau convinşi 
că al-Bakr era cel mai rău dintre cei doi. Aşa că am trimis o echipă 
operativă în Irak. Asta se petrecea în 1976. Tehnic vorbind, a fost o lucrare 
frumoasă. S-a indus un infarct miocardic cu ajutorul unor medicamente. Și 
atunci partenerul lui, Saddam Hussein, a preluat controlul total. 

— Nu e chiar unul dintre momentele noastre de glorie, fu de acord Paul 
Bancroft. 

— Nu unul dintre momentele mele, sublinie Liebman. Pentru că — şi Paul 
este prea politicos ca să menționeze acest lucru — eu am fost cel care a fost 
de părere că al-Bakr este cel care trebuie eliminat. Toate calculele păreau să 
fie în favoarea mea. 

— Asta a fost de mult, spuse blând Bancroft. De atunci am perfecționat şi 
am rafinat foarte mult algoritmii de la Theta. Ca să nu mai vorbim despre 
faptul că astăzi avem calculatoare cu o putere mult mai mare. Nu suntem 
perfecţi şi nu vom fi niciodată. Dar, judecând pe termen lung, am făcut din 
această planetă un loc mai bun. Mulţi oameni sunt astăzi în viață şi trăiesc 
bine, au o existenţă productivă, dar ar fi fost morți încă din copilărie dacă 
nu ar fi existat Theta. Noi suntem un fel de chirurgi, Herm — ştii lucrul 
acesta la fel de bine ca noi toţi. Intervii cu bisturiul într-un trup omenesc: 
sigur că este un act de violenţă. Dar nu faci o tăietură adâncă dacă nu ai un 
motiv întemeiat. Uneori, chiar supraviețuirea depinde de operația 
chirurgicală.  Eliminăm tumori maligne, îndepărtăm blocaje, uneori 
descoperim ceea ce merge cu adevărat bine. Oamenii mai mor şi din cauza 
operaţiilor chirurgicale. Dar sunt mult mai mulți cei care mor pentru că nu 
sunt operati la timp. 

Se întoarse către Burgess. 

— E nostim, m-am uitat chiar eu la finala pentru Cupa Mondială. Un 
grup incredibil de jucători talentaţi. Şi când a marcat Rodriguez, expresia de 
pe chipul lui... 

Zâmbi acestei amintiri. 

— Dar am făcut toate calculele. Ocazia de a influenţa guvernarea 
națională într-o ţară în care politicile proaste au devastat comunităţi întregi 
a distrus generaţii întregi — acest lucru nu poate fi trecut cu vederea. S-ar 
putea să fie una dintre cele mai importante decizii pe care le luăm anul 
acesta. 

— Dar numai de dragul argumentării, haideţi să ne mai gândim puţin şi la 
cei doisprezece tineri care vor fi în avion. 


Liebman îl provoca. Ştia că Bancroft aşteaptă de la el să-i liniştească 
temerile şi să-i alunge gândul de la consecințele imediate, aducându-le în 
atenţie pe cele pe termen lung la care sperau. 

— Tineri! 

Bătu cu degetul în pagina a doua a dosarului. 

— Dintre care trei sunt căsătoriți. Inclusiv Rodriguez — soția i-a născut 
deja două fetiţe şi este din nou însărcinată. Speră că aibă acum un băiat. Şi 
toți băieții au părinți, chiar şi bunici în cele mai multe cazuri. Durerea şi 
suferinţa acestor oameni va fi cumplită. Întreaga ţară va fi în doliu. 

— Toate aceste elemente au fost luate în calcul de modelele din 
computere, spuse blând Bancroft. Nici nu ne-am gândi la o asemenea 
acțiune, dacă reversul ei nu ar fi încă şi mai cumplit. Oamenii acelei țări — 
copiii acelui popor — merită cel mai bun raționament din partea noastră. Ei 
nu ştiu ce s-a întâmplat cu adevărat şi cu siguranţă că nu ştiu nici de ce, aşa 
că nu ne vor mulţumi niciodată. Dar peste patru sau cinci ani vor avea de ce 
să mulţumească. 

— CBCN, murmură Burgess abia şoptit, ca o rugăciune. 

— Ei, iată ceva ce o să vă însenineze chipurile, spuse Collingwood, 
arătând un comunicat de presă recent publicat de Fundaţia Culp. „William 
Culp finanţează o nouă rundă de vaccinări anti-SIDA în Kenya.” 

— ŞI ticălosul se umple de glorie, remarcă sec Tracy. Ce nedreptate! 

— Nu suntem aici ca să ne bucurăm de glorie, răspunse sever Bancroft. 
Nu dorea însă să insiste prea mult asupra acestui aspect, căci oamenii de le 
Theta erau idealişti până în măduva oaselor. Se întoarse apoi spre Liebman. 

— În legătură cu echipa de fotbal... crezi că am luat o decizie greşită? 

Preţ de o clipă, Liebman nu spuse nimic, apoi clătină din cap: 

— Dimpotrivă, ştiu că ai luat decizia corectă. Cele mai bune decizii, cele 
inteligente, cele care schimbă cu adevărat lucrurile în mai bine sunt uneori 
cele mai dureroase. Asta m-ai învăţat chiar tu. M-ai învățat o mulțime de 
lucruri. Şi încă mai învăţ. 

— Şi eu la fel, spuse dr. Bancroft. Ştii, Platon susținea că a învăţa 
înseamnă, de fapt, să-ți aminteşti. Ceea ce este cu siguranță adevărat în 
cazul meu. Pentru că este aşa de uşor să uiţi cât de uşor poate fi orbită 
moralitatea omenirii. Guvernele aplică politici care au drept rezultat mii de 
morți — previzibile — aşa cum este cazul politicilor de sănătate publică prost 
gândite. Dar sunt gata să cheltuiască milioane de dolari ca să cerceteze un 
singur asasinat. Privi într-o parte şi continuă: Mortalitatea cauzată de SIDA 


este echivalentă cu capacitatea a două avioane jumbo-jet pline care s-ar 
prăbuşi în fiecare zi, iar guvernanţii nu mişcă nici un deget. Dar moartea 
unui singur arhiduce stupid poate duce la mobilizarea unor națiuni întregi 
pentru război. Un prunc ajunge cumva într-o fântână şi atenția lumii întregi 
este captivată zile la rând de acest incident. Foametea în masă poate decima 
regiuni întregi, dar ziarele sunt pline de gafele vedetelor. 

— Este uluitor, fu de acord Tracy. 

— De fapt, este de-a dreptul monstruos, spuse Bancroft, înroşindu-se. 

— Ce păcat că Grupul Theta trebuie să facă toate aceste fapte bune în 
secret, spuse Collingwood, în loc să fie anunţate lumii întregi şi aceasta să 
fie recunoscătoare. Vorbesc serios. Se întoarse către dr. Bancroft: A avut 
oare omenirea vreodată un binefăcător ca dumneata? Nu vreau să te 
măgulesc, acesta este adevărul. Grupul de calculatoare Crah de jos poate 
confirma acest lucru. Vreau să spun, chiar aşa, a făcut vreodată vreo 
organizație mai mult bine pe lumea asta decât Grupul Theta? 

Burgess îşi puse mâinile pe dosarul Bennett Kurk. 

— Tocmai de aceea este atât de important să ne protejăm pe noi înşine. 
Pentru ca să facem ceea ce facem, trebuie să fim lăsaţi în pace. Şi să 
spunem lucrurilor pe nume: sunt o mulțime de oameni care ar dori să pună 
capăt activității noastre. 

— În anumite cazuri, rosti dr. Bancroft cu o voce calmă, dar fermă în 
acelaşi timp, obligația noastră este să-i scoatem pe aceştia din activitate, 
spre binele cauzei. 


CAPITOLUL CINCISPREZECE 


Washington, D. C. 


Clădirea Hart pentru birourile Senatului dintre Bulevardul Constituţiei şi 
Strada Doi oferea trei sute de mii de metri pătrați de spaţiu şi toate cele 
nouă etaje ale sale erau ocupate de Senatul Statelor Unite şi de personalul 
acestuia. Numărul de senatori fusese stabilit atunci când fusese întemeiată 
republica: câte doi de fiecare stat; dar personalul nu fusese stabilit şi acesta 
depăşea acum o mie de persoane. O faţadă de marmură dantelată apăra 
ferestrele de razele soarelui Atlanticului. În interior, o curte largă cu 
acoperiş de sticlă înfățişa opera de artă mobilă a lui Alexander Calder Munţi 
şi nori, o lucrare din oţel negru şi aluminiu. Curtea interioară era 
înconjurată de ascensoare, scări circulare şi căi de acces. 

Apartamentul duplex ocupat de senatorul Bennett Kirk se afla la etajele 
şapte şi opt. Birourile erau spaţioase, dar nu luxoase — covoarele orientale 
erau tip standard, lambriurile de la recepție erau din stejar obişnuit, nu de 
nuc — dar aveau un aer de soliditate care impunea respect. Biroul 
senatorului era mai grandios şi mai întunecos, dar şi impersonal. Mobila 
lăsa să se vadă că fusese preluată de senator de la predecesorii săi şi, 
probabil, va fi trecută succesorilor. 

Philip Sutton, şeful de personal al senatorului de peste zece ani, urmărea 
transmisia lucrărilor din sala principală de audienţe, aflată cu cinci etaje mai 
Jos. Uneori îi venea mai uşor să ia urma şefului său uitându-se la televizor, 
mai ales în zilele acestea. Sutton se uită la ceas; senatorul plecase de la 
audieri acum un minut şi îşi va face probabil apariția în birou lui peste alte 
două. Închise televizorul mic şi îşi privi imaginea în ecranul stins: scund, 
bondoc, cu un început de chelie — nu mai era chiar la prima tinereţe. Îşi 
rodea unghiile cu înverşunare. Oamenii ca ei nu puteau fi aleşi în posturi de 
frunte. Era prin natura lui un secondant, niciodată lider şi accepta acest 
lucru fără amărăciune şi fără regrete. Dacă ar fi vrut să ştie ce îi hpseşte, era 
suficient să se uite la Bennett Kirk şi se edifica imediat. Şi chiar îl vedea 
acum pe senator cum intra în birou cu pasul lui sigur, cu umerii largi, cu 
nasul subțire şi delicat, cu părul bogat argintiu care părea să răspândească o 
lumină a lui proprie. 


Senatorul Kirk era elegant, energic, irascibil şi nu lipsit de vanitate. 
Sutton îi ştia toate slăbiciunile şi punctele vulnerabile, dar asta nu-l făcea 
să-l admire mai puţin. Ceea ce îl impresiona la Bennett Kirk nu era numai 
înfăţişarea lui senatorială, ci şi integritatea şi claritatea scopurilor pe care le 
urmărea. Erau cuvinte pretențioase care l-ar fi făcut pe senator să se 
crispeze, dar era greu de găsit altele mai exacte. 

— Phil, arăţi cam obosit, spuse senatorul, punându-i mâna pe umăr. De 
fapt, arăţi ca şi când ai mânca numai de la automate. Când o să înveţi că 
ăsta nu este un dejun ca lumea? 

Sutton studia cu atenție faţa bărbatului mai în vârstă, dar spera că o face 
în mod discret. Nu voia ca senatorul să-şi conştientizeze starea de sănătate 
şi deocamdată boala era abia vizibilă. Sutton îl ajutase să gestioneze 
ambiţioasa investigație din ultimele săptămâni, dar senatorul făcea el însuşi 
o mare parte din munca dificilă. Chiar prea mult. Ar fi pus la grea încercare 
chiar şi un om sănătos. 

— Ce se mai aude cu ultimele oportunităţi? întrebă Sutton. N-aţi avut 
niciodată aşa de mulți oameni dornici să vă facă servicii. 

— Nu mă ispiti, băiete! 

Senatorul se aşeză pe un fotoliu comod, cu spatele spre fereastră. Scoase 
o sticluță maronie de plastic din buzunarul pantalonilor, o deschise în palmă 
şi înghiți fără apă o pilulă galbenă, ovală. 

— Păi, să vedem. Dimineaţa asta a telefonat Arch Gleeson — ştiţi, fostul 
congresman — acum face lobby pentru Asociaţia Industriilor Naţionale 
Aerospaţiale. Se arată dintr-odată foarte interesat să vă ajute să strângeți 
fonduri pentru viitoarele campanii. 

— A, lobiştii din industria apărării. Nu suferă de prea multă discreţie. 

— O, a făcut o aluzie delicată că, dacă nu vă interesează, vor face aceeaşi 
ofertă oricărui oponent plauzibil. „Nu dorim decât să vă ajutăm”, aşa 
spunea întruna. Cu alte cuvinte, ajută-mă ca să te ajut, că altfel o încurci. 

— Sunt îngrijorați când se gândesc ce ar putea descoperi investigaţiile 
comitetului sau cât de mare va fi scandalul pe care îl vom declanşa după ce 
vom găsi ceva. Nu pot să le fac o vină din faptul că încearcă să-şi apere 
interesele. 

— Ce creştin mărinimos sunteți! făcu sardonic Sutton rânjind. O altă 
firmă s-a oferit s-o angajeze pe Amanda ca vicepreşedinte pentru 
comunicaţii în cadrul corporației. 


Soţia senatorului era profesoară de engleză la un liceu; era o altă 
încercare transparentă de a ajunge la omul care conducea investigaţiile 
Senatului. 

— Cred că ştiu ce va spune Amanda, chicoti el. Nu sunt nici ăştia foarte 
subtili. 

— Oferă un salariu mare. Au şi specificat ordinul de mărime. 

— Întreabă-i dacă nu mă vor pe mine în locul ei, spuse senatorul. 

De când fusese înfiinţată Comisia Kirk, aceste amenințări voalate sau 
încercări de mituire deveniseră ceva cotidian. 

Kirk nu era sfânt; Sutton strâmbase din nas când senatorul sprijinise 
programele în favoarea etanolului, o favoare făcută unui susținător 
important din agricultură, dar, în calitate de şef de personal, înţelesese şi 
mizele politice implicate. Dar senatorul îşi păstrase dosarul, în general, 
curat. 

Iar acum toți erau cu ochii pe el. lar ceea ce nu ştia nici unul dintre cei 
care încercau să-i câştige bunăvoința era că, în momentul acela, senatorul 
nu putea fi influenţat în nici un fel. În afară de persoanele apropiate şi de 
soția lui, Bennett Kirk nu spusese nimănui nimic despre diagnostic. 

Nu trebuia să ştie nimeni că Bennett Kirk fusese diagnosticat cu un tip 
agresiv de limfom, rezistent la tratament. În momentul diagnosticării, 
ajunsese deja în faza a patra. Nu va mai trăi până la următoarele alegeri. 
Singurul lucru care îl interesa în momentul de față era ceea ce va lăsa în 
urmă; iar moştenirea pe care voia s-o lase senatorul Bennett Kirk nu putea fi 
cumpărată. 

Sutton îşi dădea seama numai din când în când de durerile cronice de 
care suferea senatorul, atunci când acesta avea câte un rictus facial sau o 
grimasă nestăpânită la vreme îl trăda. Dar, în cea mai mare parte a timpului, 
senatorul Kirk era hotărât să ignore ca să depăşească toate simptomele bolii, 
până când aceasta va năvăli peste stăvilarul stoicismului său. 

— Mai este şi altceva, nu-i aşa? spuse Kirk, iar privirile lui le întâlniră pe 
ale lui Sutton. Se instală mai confortabil în fotoliu, încrucişându-şi 
picioarele. Dar nici o poziție nu-i asigura confortul. Avea grijă de această 
metastază osoasă. 

— Cred că ştiu ce este, spuse el. Ai mai primit un mesaj din acelea 
ciudate. 

Sutton nu răspunse imediat, apoi încuviinţă din cap. 

— O altă comunicare de la Genesis. Prin e-mail. 


— Şi l-ai luat pe caraghiosul ăsta în serios? 

Şeful de personal încuviinţă solemn din cap. 

— Am mai discutat chestiunea aceasta. Din mesajele anterioare pe care 
le-am mai primit reiese că Genesis cunoaşte tot felul de secrete îngropate 
adânc. Pot să jur că avem de-a face cu un personaj foarte vaporos, dar 
trebuie să luăm în serios tot ce spune Genesis. 

— Deci, ce spune de astă dată bucăţica asta de ectoplasmă? 

Sutton îi înmână senatorului prinţul e-mailului primit recent: 

— Genesis promite să ofere informaţii, inclusiv nume, date, eventual 
martori şi făptaşi. Un adevărat regal. 

— Ține minte filosofia mea: întotdeauna să cauţi la dinți calul de dar. 
Dar, dacă mârţoaga este invizibilă, nu poţi să-i faci examenul dentar, aşa e? 

— Nu putem să-l ignorăm. Este prea bun. Prea valoros. Sunt materiale pe 
care nu am fi putut niciodată să le strângem singuri, indiferent câți oameni 
am fi pus la lucru. Vom putea să dăm în vileag şi să demontăm o conspirație 
care funcționează — după cum se pare — de mai mult timp decât sunteți 
dumneavoastră senator. 

— Sau o să rămânem cu buzele umflate. Vreau să spun că ar putea fi o 
farsă uriaşă. 

— Sunt prea multe date aici. Prea multe detalii verificabile şi verificate. 

— În politică ştii că se spune întotdeauna: gândeşte-te la sursă. Nu-mi 
place să comunicăm cu fantomele. Îmi face rău la stomac. 

Senatorul Bennett Kirk îl privi fix. 

— Trebuie să ştiu cine este acest Genesis. Am progresat în direcţia asta? 

Sutton ridică din umeri stânjenit. 

— Suntem într-o poziţie delicată. De regulă, ar fi o problemă pe care s-o 
transmitem serviciilor de investigaţii şi spionaj. Numai că tocmai acestea 
sunt agenţiile pe care le investigam. 

Kirk se încruntă. 

— Pot să pun pariu că unii dintre aceşti ticăloşi ar fi încântați să pună 
mâna pe Genesis înaintea noastră. 

— Se povesteşte că... începu şovăielnic şeful de personal... că se lasă 
văzut de unii oameni, dar apoi îi ucide. lar majoritatea oamenilor nu mai 
sunt chiar aşa de curioşi. 

— O, doamne, sper că vrei numai să mă tachinezi. Senatorul zâmbea 
numai cu gura, nu şi cu ochii. Şi sper că Genesis nu-şi doreşte aşa ceva. 


UVruguayul de Est 


Javier Solanas se bătu cu palma pe pântecele rotund, goli cana de bere, 
privi de jur împrejurul mesei şi decise că este mai fericit ca oricând, poate 
mai fericit decât poate fi orice om. 

Ranch-ul lui modest de lângă Paysandu nu era nimic special; erau mii de 
alte ranch-uri mai mari şi mai prospere în Uruguay. Dar el construise totul 
acolo, pusese laolaltă trei loturi mici de pământ — el, fiul unui amărât de 
cioban de capre! Petrecerea pe care o dădea nu era pentru el, era pentru 
soția lui, cu care era căsătorit de patruzeci de ani, Elena, căci era ziua ei de 
naştere, însemna că mândria lui nu era în pericol să fie deocheată. Şi nimeni 
nu putea să-i reproşeze absolut nimic Elenei. Îi dăruise cinci copii — trei fete 
şi doi băieți acum oameni la casele lor şi cu copii la rândul lor. Avea trei 
gineri şi doi dintre ei chiar îi plăceau. Cine mai era aşa de norocos? 

Masa era plină de farfurii şi platouri pe jumătate golite. Felii de vită fină 
de Uruguay la grătar în parilla, stropite cu sos de chimichurri. Javier 
pregătise mâncarea lui preferată, morcilla dulce sau sângerete cu alune şi 
stafide. Şi mai erau şi ardei graşi dulci umpluţi de Elena. Şi totul se 
consumase cu poftă, împreună cu o cantitate respectabilă din berea lui 
Javier. 

Şi ce față făcuse frumoasa lui Elena cu ochi negri când îi arătase cele 
două bilete de avion! Visase întotdeauna să meargă la Paris şi acum se vor 
duce împreună! Mâine vor pleca. 

— N-ar fi trebuit! exclamase Elena, deşi bucuria de pe chipul ei spunea 
altceva: „Slavă Domnului că le-ai cumpărat!” 

Asta însemna să fii bărbat: să fu înconjurat de copii de toate vârstele, de 
copii şi de nepoți şi să fu în stare să-i hrăneşti aşa de bine încât să nu mai 
poată înghiți nimic! Nu, nu era deloc rău pentru fiul unuia care păzise 
caprele. 

— Să rostim un toast! strigă Javier. 

— Ai mai propus vreo şapte, spuse fiica lui, Evita. 

— Tati! spuse sora ei mai mare, Mărie. Alăpta un copil şi stătea cu ochii 
pe altul care se ţâra în patru labe. Nu mai avem mâncare pentru copii. Lui 
Pedro îi plac morcovii raşi. 

— Nu mai avem bere, spuse şi soțul Evitei, Juan. 


— Nu mai este pepsi, strigă Evita. 

— Mă duc la magazin, se oferi Juan. 

— Cu ce maşină? întrebă Javier. 

— Cu a ta? Răspunsul suna oarecum a întrebare. 

Javier făcu un gest spre cele trei sticle goale de bere de lângă farfuria lui 
Juan. 

— Mă duc eu, spuse Javier. 

— Nu te duce, interveni soția lui. 

— Mă întorc în cinci minute. Nici n-o să observi că am plecat. 

Se ridică în picioare şi se duse spre uşa din spate. Când se căsătorise, 
avea abdomenul plat ca un pampas; acum nu-şi mai vedea propriile picioare 
fără să facă un efort. Elena îi spunea: „Am mai mult din tine de iubit”, dar 
Javier se gândea că ar trebui să facă mai multă mişcare. Un tată de familie 
avea anumite obligaţii — trebuia să dea exemplu familiei. 

Când ajunse la garajul vopsit în verde — transformat dintr-un vechi coteţ 
pentru găini, deşi nimeni nu-şi mai putea da seama închise uşa laterală 
îngustă din spatele lui şi aprinse lumina. Apoi apăsă pe butonul pentru 
deschiderea automată a uşii din faţă. 

Dar nu se întâmplă nimic. Încercă din nou. Tot nimic. Trebuia să se ducă 
să ridice singur uşa. Făcu un pas şi se simţi rău. Mai făcu un pas şi respiră 
adânc, apoi încă o dată. Dar, indiferent cât de adânc respira, nu reușea să-şi 
revină. 

Luminile clipiră şi se stinseră. Lui Javier lucrul acesta i se păru ciudat. Îşi 
dădea seama că este pe cale să-şi piardă cunoştinţa, că îşi pierdea controlul 
asupra mușchilor şi căzu încet pe pardoseală. Era conştient că zace acolo 
moale, o grămadă de carne, oase şi sânge. Conștient de faptul că în curând 
nu va mai fi conştient de nimic. Probabil că avusese un atac de inimă, asta 
este! Sau un atac cerebral? Dar nu aşa se aşteptase să se petreacă lucrurile. 
E drept, că nici nu se gândise prea mult la asta. 

Rătăcea cu mintea pierdută. „Deci, aşa este, îşi spuse el. Aş vrea să mă 
duc înapoi şi să le spun şi celorlalți. Nu e chiar aşa de rău, la urma urmelor. 
Principalul este să nu-ţi fie teamă de întuneric.” 

Îşi pierdu cunoştinţa care se evaporă precum rouă dimineţii în timp ce 
muştele se adunau într-un nor gros. 


Din spatele unui câmp de grâu de dincolo de şosea, doi bărbaţi se uitau 
cu binoclurile. 


— Crezi că l-a durut? întrebă unul din ei. 

— Asfixierea cu azot este una dintre modalitățile cele mai blânde în care 
poţi să iei viaţa cuiva, răspunse celălalt, care avea mai multă experiență. Îşi 
spunea domnul Smith, cel puţin când era în misiune. Nu simţi că te sufoci, 
pentru că nu se acumulează bioxid de carbon în sânge. Nu mai ai oxigen, 
dar nu-ţi dai seama ce se întâmplă cu tine. Este ca şi când cineva ar stinge 
dintr-odată lumina. 

— Cred că întotdeauna ştii când mori, spuse celălalt, un bărbat înalt cu 
părul de culoarea nisipului, care îşi zicea domnul Jones. 

— Marco Brodz n-a ştiut. 

— Nu, fu de acord partenerul lui. Un glonţ de calibru mare drept în 
frunte. N-a avut timp. Cred că acesta este modul cel mai blând. 

— Amândouă sunt blânde. Chiar şi otrăvurile cu acțiune rapidă sunt 
blânde în comparaţie cu ceea ce ne rezervă moartea naturală. Cancerul care 
muşcă din trupul tău — aşa s-a stins mama mea şi a fost cumplit. Chiar şi 
senzația onbilă a unui atac de inimă — tata mi-a povestit ce a simțit când a 
făcut primul infarct. Moartea naturală este o porcărie. Zău aşa, este mult 
mai bine aşa. În felul nostru. 

— Dar cum ai ştiut că Javier se va duce la garaj şi nu altcineva? 

— Păi cum, să lase el pe altcineva să meargă cu maşina lui nouă-nouţă? 
Un bărbat ca el? E clar că nu-i cunoşti pe oamenii din partea locului. 

Apăsă pe butonul unui transmiţător radio; la două sute de metri de acolo, 
o uşă de garaj rulă în sus. Umplerea aerului din garaj cu azot dintr-un 
rezervor de gaz lichid durase aproape o jumătate de oră. Acum echilibrarea 
atmosferei se va realiza în mai puţin de un minut. 

Domnul Jones privi prin binoclu ajustând focalizarea, până când îl văzu 
pe bărbatul care zăcea pe pardoseala de ciment, cu o pată de urină în jurul 
şlițului şi un roi de muşte pe față. 

— Nu există nici un fel de demnitate în moarte, remarcă el. Dar arată 
împăcat, nu crezi? 

Al doilea bărbat, domnul Smith, luă binoclul şi privi cu atenţie. 

— Arată împăcat? E greu de spus. Arată în mod sigur mort. 


Raleigh, Carolina de Nord 


Imaginile continuau să se învârtă în jurul capului lui Belknap în timp ce 
se întorcea spre hotel. Ochii lipsiţi de vedere ai lui Ruth, privirea lor 
sticloasă, pârâiaşul de sânge din colţul gurii! Acum vorbea, respira, raționa; 
în momentul următor, încetase pur şi simplu să mai existe, lăsând în urma ei 
numai un ţesut mort. Nu, lăsase în urma ei mai mult decât atât. Erau doi 
băieţi mici, care acum deveniseră orfani şi amintirile celorlalți despre 
existența unică şi prețioasă a acestei femei. O existenţă care se stinsese în 
momentul în care cineva trimisese un glonţ cu țintă precisă. 

Glonţul unui trăgător de elită, fără îndoială, de la o distanţă considerabilă, 
dat fiind faptul că sosise atât de silențios, demonstrând încă odată 
îndemânarea deosebită a trăgătorului. Belknap ar fi fost poate următorul, 
dacă nu s-ar fi aruncat în tufiş imediat ce îşi dăduse seama de ceea ce se 
petrece. De ce fusese trimis ucigaşul? Cine îl trimisese? Cum fuseseră 
depistaţi? Belknap încerca să gândească analitic, dar simţea cum îi creşte 
furia în piept, întinzându-şi tentaculele spre inima lui. Câţi dintre prietenii 
lui muriseră deja sub ochii lui? Şi mai era şi draga lui Yvette: o amintire pe 
care încerca s-o înmormânteze cât mai adânc, ca pe un deşeu nuclear, închis 
într-un container şi îngropat într-o mină de sare din deşert. O parte din el — 
visul despre bărbatul care ar fi putut să fie — fusese doborâtă odată cu 
mireasa lui. Acolo unde este frumuseţe, găseşti moartea. 

Se prezentă punctual în holul hotelului Marriott din Raleigh, iar Andrea 
Bancroft, la fel de punctuală, era acolo, aşezată la o măsuţă joasă de pe 
partea dreaptă, cu o ceaşcă de porțelan în faţă. Spera că îi respectase 
instrucţiunile şi stătuse în hotel. După cele întâmplate la Rock Creek, era la 
fel de îngrijorat pentru siguranţa ei ca şi pentru a lui. 

Îşi plimbă din reflex privirile prin tot holul. Îl văzu pe spălătorul de 
geamuri de dincolo de fereastră. Simţi cum i se încordează gâtul. Ceva nu 
era în regulă. Dacă ar fi încercat s-o avertizeze pe Andrea, ar fi însemnat s- 
o pună în primejdie. Ar fi fost ca şi când i-ar fi desenat o ţintă pe piept 
pentru duşmanii lui. Nu pe ea o urmăreau, căci altfel nu ar fi fost aici. 

Trebuia să acționeze înainte să apuce să gândească; să acţioneze repede, 
brusc şi într-o manieră neprevăzută, dificil de anticipat. „Nu te întoarce: la 
asta s-au gândit. Du-te înăuntru!” Todd nu-şi schimbă ritmul de mers în 
timp ce străbătea holul hotelului. 

Cu coada ochiului văzu că Andrea sărise în picioare. Presupusese că n-o 
văzuse şi venea după el. 

Exact ceea ce nu trebuia să facă. 


Răsuci capul, încercând din răsputeri s-o avertizeze din priviri. Se uita 
intenționat pe lângă ea: „Fă-te că nu mă recunoşti, aşa cum nici eu nu te 
recunosc pe tine. Prefă-te că suntem străini.” 

Continuă să străbată holul în ritm vioi şi, în loc să se oprească în fața 
recepției sau să aştepte în faţa lfturilor, intră grăbit pe o uşă din spatele 
recepţiei. Se afla într-o zonă de depozitare. În locul mochetei cu flori de 
crin era acum o pardoseală de beton, în locul candelabrelor — tuburi 
fluorescente. Mai multe rafturi cu valize se înşirau de-a lungul pereţilor. În 
timp ce alerga, încerca să facă o evaluare a pericolelor. Ce văzuse mai exact 
în hol? Un bărbat — un bărbat cu înfăţişare obişnuită — cam de vreo 
patruzeci de ani, într-un costum gri obişnuit care citea ziarul aşezat pe unul 
dintre fotoliile laterale. În diagonală, de-a lungul unei linii centrale 
nemarcate, un bărbat şi o femeie, amândoi în jur de treizeci de ani, şedeau 
la o măsuţă joasă. Un serviciu de porțelan alb, două ceşti. Nimic care să 
atragă atenția unui neprofesionist. Ceea ce îl alarmase pe Belknap era că 
nici bărbatul, nici femeia de la masa de lângă uşă nu ridicaseră privirile 
când intrase el. O pereche tipică ar fi reacționat la sosirea unui străin, cel 
puţin cu un clipit din ochi. Dar cei doi nu făcuseră nimic; îi înregistraseră 
sosirea deja înainte, privind prin geamul de lângă uşa turnantă. În schimb, 
femeia făcuse un semn aproape imperceptibil din ochi către bărbatul mai în 
vârstă care ținea ziarul ceva mai jos decât dacă l-ar fi citit cu adevărat. Şi 
mai era şi încălțămintea. Bărbatul mai în vârstă stătea cu picioarele 
încrucişate la nivelul gleznelor, aşa că i se vedeau pingelele, în discordanţă 
vizibilă cu restul toaletei: erau de cauciuc gros, nu de piele. Femeia era 
îmbrăcată elegant — o bluză de culoare deschisă, fustă închisă la culoare, dar 
şi pantofii ei aveau tot tălpi de cauciuc. Era machiată cu grijă, avea părul 
pieptănat în sus de pe ceafă şi era îmbrăcată elegant, dar pingelele de 
cauciuc erau un element discordant în înfăţişarea ei. Belknap înregistrase 
toate aceste elemente dintr-odată, instinctiv; durase ceva mai mult să şi le 
ordoneze în minte, să le formuleze distinct, îi cunoştea pe oamenii aceştia; 
nu personal, ci prin profesie, la modul general. Ştia cum fuseseră pregătiți; 
ştia cine îi pregătise: oameni ca el. 

Erau duşmanii, ba, chiar mai rău, erau colegii lui. Membri ai echipei de 
recuperare de la Departamentul de Operaţiuni Consulare. Asta erau. 
Profesionişti foarte bine pregătiți care executau ordine. Nu erau obişnuiţi cu 
eşecurile. Nu aveau nici un motiv să fie. Belknap fusese şi el în această 
situație nu odată de-a lungul carierei lui. Niciodată o astfel de misiune nu se 


încheiase altfel decât printr-un succes. De unde ştiau unde urma să-şi facă el 
apariția? Se întrebă el — dar nu avea timp pentru astfel de întrebări. 

În partea cealaltă a încăperii era altă uşă batantă cu o mică fereastră; 
Belknap o împinse şi pătrunse într-o bucătărie cu aspect industrial. Mai 
mulți oameni mici de statură, cu părul negru curăţau legume şi executau alte 
lucrări pregătitoare, dar nimeni nu-l auzi din cauza zgomotului 
nenumăratelor dispozitive şi a zăngănitului vaselor de metal. Cutii cu 
legume conservate de dimensiunile unui butoi de petrol stăteau aşezate pe 
cărucioare mobile. Era şi o ieşire prin spate, dar fără îndoială că era păzită. 
Descoperi însă un mic lift folosit pentru servit masa în camere. 

În spatele lui auzi ţăcănitul unor paşi: Andrea venea după el. 

Exact ce nu trebuia să facă. Nu era profesionistă, nu înţelesese nimic din 
ceea ce încercase să-i transmită. 

Alt zgomot: declicul unui pistol care se pregăteşte să tragă. Un bărbat 
mic de statură, dar vânos păşi în mijlocul căii de acces din faţa liftului de 
serviciu şi îndreptă un pistol M9 către Belknap. 

La naiba! Andrea nu era singura care calculase greşit. Echipa se 
desfăşurase corect. Era un agent postat şi la liftul de serviciu. Andrea îl 
trăgea de braț pe Belknap: 

— Ce naiba se petrece aici? 

Bărbatul mic de statură cu ochi de oţel pe o faţă lată, fără culoare, se 
apropie mai mult de ei, îndreptând pistolul când către unul, când către 
celălalt. 

— Cine e prietena ta? se răsti el. 

Andrea rămase împietrită. 

— O, Iisuse, nu pot să cred că se întâmplă aşa ceva! 

Trei în hol. Nu cinci sau şapte. Trei. Asta înseamnă că au implicat în 
această acțiune numai agenţi speciali — veterani din programele cu acces 
special, care au acces la cele mai secrete informaţii. Dacă erau trei în hol, 
însemna că omul cu pistolul negru în mână era pe cont propriu. Îi va chema 
şi pe ceilalți, dar încă n-o făcuse. „Vrea să-şi asume meritele pentru această 
captură, îşi spuse Belknap. Vrea să fie cât se poate de clar că deţine 
controlul situației când vor veni şi ceilalți.” 

— Te-am întrebat cine e prietena ta? răcni omul cu arma. 

Belknap pufni. 

— Prietena mea. Pentru trei sute de dolari pe oră cred şi eu că este 
prietena mea. Dar poate fi la fel de bine şi prietena ta. 


Belknap văzu ceva pe chipul Andrei. Fata înţelesese. 

— Să te ia naiba! strigă ea la Belknap, devenită brusc vehementă. Şi să- 
mi dai banii mei! Îl lovi puternic pe Belknap în umăr. Crezi că poţi s-o 
ştergi aşa, fără să-mi plăteşti, nenorocitule? Apoi se întoarse către pistolar: 
Şi ce dracu” te holbezi aşa? Ai de gând să mă ajuţi sau nu? Ajută-mă să-i iau 
portofelul. Împărţim între noi. 

— Te-ai țicnit de tot, spuse pistolarul luat prin surprindere şi derutat. 
Belknap văzu că întinde mâna spre walkie-talkie. 

— Nu te-a trimis Burke? îl întrebă Andrea. Pune odată mâna pe ticălos! 

— Dacă mai faci o mişcare, târfă, o să ai un implant de gloanţe în ţâţe! se 
răsti pistolarul la ea. Amândoi — nici o mişcare. Să nu spun de două ori! 

Un singur pistolar. Un singur pistol. Belknap păşi în faţa Andreei, ca s-o 
apere de pistol. Dacă ar fi avut ordin să tragă, ar fi tras până acum. Aşadar, 
trebuia să recurgă la pistol numai în cazul în care misiunea ar fi fost pe cale 
să eşueze. Făcu un pas mare spre pistolar şi îşi vâri mâinile adânc în 
buzunare. 

— Vrei portofelul meu? Asta vrei? 

Văzu nesiguranța din ochii bărbatului. Arma cea mai importantă a unui 
agent sunt propriile mâini. Nici un profesionist nu şi-ar imobiliza mâinile în 
felul acesta, înfigându-le în buzunare, cum făcuse Belknap. Dacă Belknap 
s-ar fi apropiat cu mâinile ridicate la nivelul umerilor, agentul şi-ar fi dat 
seama de pericol; căci fusese şi el pregătit să folosească trucuri similare. 
Chiar şi cu mâinile ridicate în aer, Belknap tot reprezenta un pericol. 
Adversarul devine mult mai periculos când este la o lungime de braţ de tine. 

— Spune-i lui Burke că, dacă vrea ca omul să-i plătească, trebuie să se 
asigure mai întâi că are pentru ce. Vocea lui Belknap era intimă, ca de la 
bărbat la bărbat. 

— Nici un pas mai mult! Ordinul omului era ferm, dar nesiguranța lui 
creştea în mod vizibil. Oare aceasta era ținta urmărită? 

Belknap îl ignoră. 

— Pune-te în situația mea, continuă Belknap şi se apropie şi mai mult. 
Acum era suficient de aproape ca să simtă mirosul de țigară şi de sudoare al 
omului. Fiindcă am să-ţi spun un secret despre şeful tău şi nu vreau să audă 
târfa asta. 

Cu o mişcare bruscă, Belknap îşi răsuci trunchiul şi se năpusti cu fruntea 
în faţa omului, apoi îi smuci pistolul din mână înainte ca acesta să se 
prăbușească pe pardoseală. 


— Andrea, ascultă-mă, spuse el repede. Erau trei agenţi în hol, iar unul 
dintre ei probabil că va fi aici în treizeci de secunde. Ceilalţi n-au să te 
recunoască. Trebuie să faci exact ce îţi spun eu. 

Îngenunche şi începu să scotocească febril prin buzunarele omului căzut 
la pământ, până găsi un pachet de țigări Camel, pe jumătate gol şi o 
brichetă. 

Andrea respira cu dificultate. Pentru moment, se eliberase de teamă, căci 
fusese preocupată de rolul pe care îl jucase. Dar curând spaima îi va reveni, 
Belknap ştia foarte bine. 

— Ține-le laolaltă, bine? îi dădu țigările şi bricheta. 

Andrea dădu din cap în tăcere. 

Belknap privi în ochii ei în timp ce vorbea, ca şi când ar fi vrut să fie 
sigur că înţelege ce-i spune. 

— leşi pe uşa din spate, ca şi când ai fi un manager care fumează o 
țigară. Cinci paşi de la uşă şi stop, te opreşti. Te întorci cu faţa spre hotel. 
Deschizi poşeta, scoţi o ţigară, o aprinzi. Țigara asta este ca oxigenul pentru 
tine. Apoi te îndrepţi spre stradă, ca şi când ai avea nevoie să mai cumperi 
țigări. Mergi înainte. Spre sud este alt hotel unde stau taxiuri. la un taxi de 
acolo şi du-te în centru, la Durham, stai în locuri publice, cum ar fi zonele 
de shopping. 

— Te rog, şopti ea, vino cu mine. 

— Nu pot să merg acolo, spuse el scuturând din cap. Mă aşteaptă. 

— ŞI ce o să se întâmple cu tine? Omul acela, o să... 

Belknap auzi paşi în coridorul unde erau depozitate bagajele. 

— Mori după o țigară, spuse el încet, insistent. Fumul este ca oxigenul 
pentru tine. Acum du-te! 

Umerii fetei se înţepeniră şi văzu că este stăpână pe situație. Puse 
pachetul de țigări înapoi în poşetă şi, fără un cuvânt, ieşi pe uşa din spate. 
Dacă i se dădea un rol, Belknap era sigur că ştia cum să-l joace. Îi dăduse 
un rol. Va fi în siguranţă. 

Nu avea aceeaşi certitudine şi în ceea ce îl priveşte. 

Apăsă butonul liftului de serviciu. Auzea zgomotul făcut de bagajele 
trântite dintr-un loc în altul. Era clar că o persoană fusese trimisă din hol ca 
să verifice spaţiile interne de la etajul acesta. O mişcare corectă: probabil că 
agenţii de la cealaltă ieşire raportaseră că ținta încă nu apăruse. 

Apăsă din nou pe butonul liftului. Nu mai erau decât câteva secunde până 
când agentul va constata că Belknap nu este ascuns printre bagaje şi va 


porni mai departe, spre partea din spate a hotelului. 

Liftul sosi, cabina se deschise şi Belknap păşi înăuntru. Apăsă la 
întâmplare pe un buton: etajul patru. Uşile se închiseră cu o smucitură şi 
cabina se urni din loc. 

Închise ochii, îşi linişti pulsul, îşi reanaliză opţiunile. Trebuia să analizeze 
posibilitatea foarte probabilă să fi fost văzut când a intrat în lift, iar în acest 
caz ceilalți îl vor urmări luând alte lifturi până la etajul patru sau pur şi 
simplu urcând scările în goană. Alergă de-a lungul holurilor, căutând un 
cărucior plin cu prosoape şi o uşă deschisă. Avantajul lui — dacă avea aşa 
ceva — se măsura în secunde. 

O uşă deschisă. Găsise una: o cameră care urma să fie curățată. Feţele de 
pernă erau scoase de pe perne, cearşafurile şi pătura date la o parte. 
Camerista se mişca repede în uniforma ei bleu şi, când intră, îl salută cu un 
accent spaniol: 

— Bună ziua, domnule! Crezând că este cazat acolo. Tocmai am 
terminat, adăugă ea. 

Dintr-odată, scoase un strigăt, iar Belknap ştiu că şansa lui se spulberase. 
Când se răsuci, văzu că doi bărbaţi înarmați se năpustiseră în încăpere. Unul 
dintre ei o întoarse pe cameristă cu faţa pe uşă şi îi făcu vânt afară, apoi se 
postă în dreptul uşii. 

Belknap se strădui să respire normal în timp ce îi analiza pe cei doi 
agenți. Nici unul din ei nu era dintre cei din hol; nu-i mai văzuse până 
acum. Unul arăta vag a filipinez, deşi avea membre lungi şi musculatura 
bine dezvoltată a americanului hrănit cu porumb. „Copil al unei căsnicii 
dintre un militar şi o filipineză”, îşi spuse Belknap. Celălalt era mai îndesat, 
avea pielea neagră, iar capul lui ras strălucea ca abanosul. Amândoi aveau 
în mână arme automate, cu muniție de 9 mm. La foc continuu, arma trăgea 
probabil treizeci de gloanţe în câteva secunde. 

— Întinde-te jos, pe podea! Negrul vorbi primul. Vocea lui era ciudat de 
calmă. Pune mâinile la ceafa. Gleznele încrucişate. Cunoşti procedura. 

Parcă era un profesor de şofat, care îi spunea elevului să dea drumul la 
ambreiaj. 

— Executarea! 

Rinehart îl privea întotdeauna cu dispreţ când Belknap vorbea despre 
noroc. Te-ai gândit vreodată că norocul înseamnă să scapi din necazul în 
care te-a băgat nenorocul? 

— Repet instrucțiunile încă o dată, spuse bărbatul la fel de calm. 


„ȘI eu aş fi calm dacă aş ţinti cu mitraliera spre un om care are un pistol 
în buzunar.” 

— Nu e nevoie, spuse Belknap. Vorbind aşa, ca între colegi, trebuie să 
spun că v-aţi descurcat destul de bine până acum. Dacă ar trebui să scriu un 
raport după acțiune, aş ridica anumite întrebări în legătură cu munitţia. 
Pereţii hotelurilor sunt foarte subțiri. Presupun că folosiți cartuşe standard 
NATO. Asta înseamnă că cu o singură rundă puteți să găuriți şase pereți. 
Le-aţi setat pe rafale triple? Sau foc cu foc? 

Cei doi bărbaţi schimbară o privire între ei. 

— Foc continuu, răspunse negrul. 

— O, păi nu e bine. 

O fisură în armură: omul îi răspunsese. Se bazau pe superioritatea pe care 
le-o ofereau armele lor puternice. Singura speranţă a lui Belknap era să 
găsească o modalitate de a profita de această încredere în favoarea lui. 

— Nu v-aţi gândit la problemele colaterale. 

— La pământ sau trag chiar acum! 

Negrul vorbea cu aerul cuiva care ucisese suficienți oameni ca să 
considere încă un asasinat drept ceva mai mult decât un mic inconvenient. 
În acelaşi timp, orgoliul îl împiedica să-şi ajusteze tirul armei; nu voia să se 
facă de râs în faţa colegului. 

O echipă de recuperare de la Operaţiuni Speciale. Belknap ştia că are cele 
mai multe şanse să supraviețuiască dacă se predă. Dar recuperările de felul 
acesta nu se încheiau în fața unui tribunal sau cu interviuri în ziare. Odată 
„recuperat”, probabil că va fi închis un număr nelimitat de ani într-o locaţie 
clandestină din Virginia de Vest sau într-o zonă rurală din Polonia. Privită în 
felul acesta, opţiunea de a se preda nu era câtuşi de puţin atrăgătoare. 

— În primul rând, este o dovadă de lipsă de simţ de răspundere din partea 
voastră să folosiți foc continuu într-un mediu plin de civili, care nu 
reprezintă ținte, spuse Belknap adoptând tonul unui instructor de 
antrenament. 

— Pe vremea când am început eu să lucrez în domeniul ăsta, voi doi 
stăteați cu suzeta în gură, aşa că ascultați mai bine ce vă spune un om cu 
experienţă şi băgați la tărtăcuţă. Foc continuu în faţa unui perete de hotel? 
Raportul postacţiune se scrie, practic, de la sine. Greşeală clasică: pentru o 
misiune ca acesta aveţi nevoie de o pensulă fină din păr de cămilă, nu de 
rolă de zugrav. 

În timp ce vorbea, se apropie de fereastră. 


— Aşa că daţi-mi voie să vă scot din rahatul ăsta. Aici avem o fereastră. 

Bărbatul care arăta a filipinez pufni dispreţuitor: 

— O, cum de-ai observat? Şi nu-i aşa că nu este nici un oaspete de-al 
hotelului în aer în momentul de faţă? 

— Cine naiba v-a pregătit? întrebă Belknap. Să nu-mi spuneți că eu. Nu 
cred, că v-aş fi recunoscut mutrele urâte. Înainte să trebuiască să-i explicaţi 
lui Will Garrison de ce doi pămpălăi cu mitraliere au fost obligați să anuleze 
operațiunea de recuperare şi să tragă într-un bărbat neînarmat — strecură 
minciuna cu un nume pe care cei doi îl cunoşteau — ceea ce, trebuie să 
recunoaştem cu toții, reprezintă un rezultat sub aşteptări al misiunii, dați-mi 
voie să vă pun o întrebare. Cât de departe ajunge prin aer un glonţ de nouă 
milimetri? 

— Nu suntem elevii tăi, naiba să te ia! se răsti bărbatul mai spătos. 

— O armă de viteză precum cea pe care o aveţi voi poate să bată la peste 
trei kilometri. Peste trei mii de metri. Chiar dacă resetați la rafală triplă, 
trebuie să vă aşteptaţi ca de-al treilea glonţ să treacă numai prin aer, urmând 
deschizătura făcută de primele două. lar acum să ne uităm la traiectoria 
firească pe care ar avea-o. 

Se întoarse cu spatele spre ei şi împinse la o parte uşa glisantă care dădea 
în balconul îngust. 

— Hei, Denny, strigă asiaticul hrănit cu porumb către partenerul său, ştiu 
ce am să scriu în raport. Ţinta a fost anihilată, pentru că era îngrozitor de 
enervantă. 

Belknap îl ignoră. 

— După cum poate că aţi observat, vă aflaţi într-o regiune cu construcții 
numeroase şi dens populată. 

Făcu un gest spre clădirea din sticlă şi oţel din apropierea şoselei, dar 
atenția lui era concentrată asupra piscinei mari de sub balcon. Un gard înalt 
de rododendron ascundea piscina de strada din apropiere. 

Cu o strâmbătură, negrul se lăsă pe vine, cu arma îndreptată spre centrul 
corpului lui Belknap, dar într-un unghi ascendent. 

— E foarte uşor să schimbăm traiectoria, nu-i aşa? Spui tot felul de 
prostii. 

— Ar trebui să te uiţi mai bine, spuse Belknap, fără să se lase intimidat. 

leşi pe balcon şi măsură din ochi distanţa dintre acesta şi piscină. 

— Nătărăul crede că poate să ne ducă de nas, spuse celălalt pistolar 
râzând gros. 


— Încerc să vă învăţ câte ceva, continuă Belknap. Pentru că, dacă trageţi 
din poziţia asta de culegători de orez, Denny, ar trebui ca ţinta voastră să fie 
mai sus. 

Şi, ca şi când ar fi vrut să le demonstreze acest lucru, Belknap se întoarse 
cu spatele spre cei doi şi se urcă pe balustrada de oţel cu o înălțime de un 
metru douăzeci, calculată probabil în conformitate cu regulile de siguranţă 
pentru copii. Dar cum rămâne cu siguranța adulților în zbor? Belknap se 
clătină într-o poziție precară şi sări înainte, împingând cu toată puterea în 
picioare, înainte şi apoi în jos, în aerul rar. 

Auzi în urma lui o rafală de foc ca o explozie: reglate la foc continuu, 
armele se descărcară cu viteza de opt sute de runde pe minut. Dacă îl auzi, 
înseamnă că nu te-a nimerit. Nu anticipaseră această mişcare şi uimirea le 
întârziase reacţia exact cu acel moment critic. 

Belknap zbura în jos, deşi era în cădere liberă, avea senzaţia că stă 
nemișcat şi că pământul venea spre el, tot mai mare şi mai mare, tot mai 
aproape şi mai aproape. Avea probabil trei secunde ca să-şi îndrepte trupul 
şi să se transforme într-o lamă întinsă, pentru a străpunge ca un cuţit 
suprafața apei. De la această înălțime nu se plonja cu capul înainte. Nu 
putea pierde timpul privind în jos. Dacă făcuse un calcul greşit şi cădea pe 
ciment, nu mai conta nimic. Trebuia să presupună că va cădea acolo unde 
intenționase: în capătul adânc al piscinei. Pentru un trup care cade de la o 
înălțime de şapte metri, apa nu este o substanţă moale, care cedează uşor: 
este rigidă şi opune rezistenţă şi, cu cât suprafața expusă impactului este 
mai mare, cu atât apa o loveşte mai rău. La antrenamente învățase ecuația 
de bază: factorul de formă înmulțit cu densitatea apei supra pătratul vitezei. 
Este ca şi, când te-ar bate cineva la tălpi cu ciomagul, îşi aminti că îi 
spusese cândva un săritor în apă profesionist, care sărea de pe stânci în 
ocean. La momentul impactului cu apa va avea o viteză de aproximativ 
şaizeci de kilometri pe oră. „Problema nu este căderea, îi spusese săritorul, 
ci oprirea.” 

Belknap nu putea face nimic în privința vitezei; nu putea schimba nici 
faptul că apa era de peste opt sute de ori mai densă decât aerul. Tot ceea ce 
putea face era să reducă factorul formei — să-şi apropie picioarele şi să 
întindă labele, să ridice braţele dea-supra capului şi să-şi lipească palmele 
una de alta. Zări maşinile care mergeau pe şoseaua adiacentă şi, deşi 
probabil că aveau cel puţin şaizeci de kilometri pe oră, i se părea că sunt la 
numai câţiva centimetri de el şi că nu se mişcă deloc. În ultima clipă înainte 


să atingă apa, Belknap trase zdravăn aer în piept, îşi umplu plămânii, 
pregătindu-se pentru ceea ce nu se putea pregăti. 

Izbitura îi zgudui tot trupul, o simţi în tot scheletul, în măduva spinării, în 
fiecare încheietură şi în toți muşchii. 

Credea că nu va veni deloc, totuşi, paradoxal, venise mai repede decât se 
aşteptase. Făcuse tot ce putuse, dar se simţea absolut nepregătit. După şocul 
impactului, deveni conştient de alte senzaţii, ca un fel răceală care îi 
cuprinsese tot trupul şi de faptul că apa, care îi aplicase prima lovitură, 
acum îl mângâia, ca şi cum ar fi vrut să-i încetinească drumul spre fundul 
piscinei. Răceala se transformă în fierbinţeală, o căldură insuportabilă, după 
care senzația de temperatură fu acoperită de aceea din ce în ce mai 
accentuată de sufocare. Un avertisment îi urla în creier: „Nu inhala.” Se 
cufundă şi mai mult, îndoi genunchii apoi țâşni în sus, spre suprafaţă, la 
cinci metri deasupra lui. Numai când putu să-şi fluture liber mâna prin faţa 
ochilor drept dovadă că nu mai era sub apă îşi permise să tragă aer în piept. 
Nu avea timp! Se căţără şi ieşi pe partea cealaltă a piscinei, apoi se rostogoli 
pe pardoseala de piatră. 

Nu se mai obosi să privească în sus, la fereastra de la care sărise. 
Pistolarii de acolo erau echipați pentru lupta de aproape. Nici unul dintre ei 
nu era trăgător de elită şi nici nu era echipat cu armă de precizie pentru 
tragere la distanță; pe lângă aceasta, erau prea mulți civili în zona piscinei 
pentru a putea deschide o rafală de foc continuu. 

Se ridică în picioare cu un efort inimaginabil. Toată partea inferioară a 
corpului îl durea ca o gigantică vânătaie. Îşi simţea muşchii lichefiaţi, ca o 
gelatină şi abia se ridicase în picioare că se prăbuşi lat la pământ. Nu! Nu 
avea de gând să se dea bătut. Adrenalina începu să-i alerge prin măruntaie, 
întinzându-i muşchii ca atunci când cineva răsuceşte cuiele care întind 
coardele unei viori. O luă la fugă — nu era sigur dacă poate să meargă, dar 
putea să fugă — şi găsi o mică deschizătură în gardul înalt de rododendron. 
Hainele îmbibate cu apă mai adăugau câteva kilograme pe care trebuia să le 
care în spate şi — aşa cum îşi dădu seama abia când se feri din calea unei 
maşini care claxona de zor, dar care pentru el era total silențioasă — surzise: 
apa din piscină îi umpluse canalele auditive. Picioarele 1 se transformaseră 
în perne pentru ace; nu simţea asfaltul de sub tălpi. În locul senzatiei fizice, 
tactile era numai o durere înţepătoare, apoi zvâcnirile unei fierbințeli 
dureroase. 


Dar nu fusese prins. Încă nu. Nu fusese „recuperat”. Adversarii lui 
dăduseră greş — deocamdată. 

Belknap se năpusti să traverseze carosabilul aglomerat, testând limitele 
intervalului de două-trei secunde dintre două vehicule. Dacă se împiedica, 
dacă întârzia numai o secundă mai mult decât prevăzuse, avea să facă 
negreşit cunoştinţă cu bara unei camionete ce venea din față. 

După următoarea intersecție, ajunse la un şir de case mici cu garaje 
separate; cele mai multe erau întunecate, închise, cu obloanele trase, 
aşteptând ca proprietarii lor să se întoarcă de la lucru. Belknap se strecură 
într-unul dintre aceste garaje printr-o uşă laterală descuiată şi se întinse în 
spatele unui morman de cauciucuri. Când ochii 1 se obişnuiră cu întunericul, 
distinse mai multe unelte de grădinărit acționate pe bază de gaz — o maşină 
de strâns frunze, o maşină de plivit buruieni, o săpăligă cu lama murdară. 
Dovada unei izbucniri de entuziasm. Jucăriile fuseseră achiziționate după 
multă chibzuială, folosite de câteva ori şi lăsate apoi acolo să adune praful. 
Trase în piept mirosul familiar de cauciucuri uzate, de ulei de motor şi 
încercă să se aşeze cât mai comod. Avea să rămână aici până se usucă. 

Erau destule locuri unde s-ar fi putut duce şi echipa de recuperare l-ar fi 
lăsat în pace, mai ales după focurile trase şi toată vâlva nedorită pe care o 
stârniseră. Echipa se va dispersa până îl va depista din nou. Belknap trebuia 
pur şi simplu să stea nemișcat următoarele şase ore, fără alt tovarăş în afară 
de durere, care îl asalta ca o durere de dinți violentă, răspândită în tot trupul. 
Dar nu avea nimic rupt, nimic luxat. Timpul va vindeca vânătăile, iar când 
revăzu în minte tot ceea ce se întâmplase, înțelese că durerea fizică va fi 
depăşită de ceea ce se dovedise întotdeauna a fi egal cu ea: furia. 


CAPITOLUL ȘAISPREZECE 


Los Angeles 


— Îmi pare rău, domnule, spuse bărbatul solid care stătea lângă funiile de 
catifea de la intrarea unui club de noapte ultraelegant de pe Sunset 
Boulevard, în apropiere de strada Larabee. Îmbina funcţiile de portar şi de 
gardian. 

— În seara aceasta, este o petrecere privată. 

Cobra Room era cel mai exclusivist club din Los Angeles, iar misiunea 
lui era să aibă grijă să rămână aşa. Obişnuiţii clubului erau vedetele şi 
oamenii foarte bogați. Prezenţa unor gură-cască, nechemaţi şi diverşi alți 
indivizi care taie frunză la câini putea crea o atmosferă dezagreabilă pentru 
clientela selectă a clubului. Portarul cel spătos îşi petrecea cea mai mare 
parte a serii repetând cu o politeţe fermă formula standard: petrecere 
privată, intrarea interzisă. Numai persoanele care câştigau aprobarea ochilor 
lui experți erau primiţi înăuntru, ajutați să străbată mulțimea de solicitanti 
fără şansă, dar aceştia reprezentau o excepţie. 

— Îmi pare rău, doamnă, spuse omul. În seara aceasta, este o petrecere 
privată. Nu vă pot lăsa înăuntru. Sau: îmi pare rău, domnule. Este petrecere 
privată. Intrarea interzisă. 

— Dar am întâlnire cu un prieten, pledau cei care doreau să intre, ca şi 
când acest pretext nu ar fi fost folosit de zeci de ori în fiecare seară. 

Un gest ferm din cap. 

— Îmi pare rău, fără excepții. 

O blondă decolorată, cu o rochie foarte decoltată, se scotocea prin poşeta 
mică neagră, încercând să intre cu ajutorul unui bacşiş. 

— Mulţumesc, doamnă, nu, i-o luă înainte portarul. 

Femeia se coafase singură, căci un salon bun ar fi produs un rezultat mai 
aproape de aspectul natural. 

— Vă rog să plecaţi. 

Bărbatul care îşi spunea domnul Jones observa deja de o jumătate de oră 
vânzoleala de la uşa clubului. Era instalat într-o maşină cu geamuri fumurii 
parcată pe partea cealaltă a străzii, iar ceva mai departe, domnul Smith, 
tovarăşul lui, îi pregătise deja terenul. Se uită la ceas. Purta pantaloni negri 


de catifea reiată fin, un tricou de bumbac Helmut Lang, o jachetă de mătase 
închisă cu fermoar şi adidaşi negri de piele. Îmbrăcămintea — tipică pentru 
vedetele din Los Angeles când voiau să se îmbrace simplu, totuşi foarte 
scump — nu putea rezolva singură treaba, dar nici nu putea fi în dezavantajul 
lui. Îi spuse şoferului să ocolească uşor clădirea şi să oprească exact în fața 
clubului. Îşi puse apoi o pereche de ochelari de soare Oakley şi porni 
nonşalant spre intrare. 

Ochilor îndepărtați ai portarului nu le scăpă nimic, dar era în mod clar o 
decizie greu de luat. Dintr-odată, blonda se repezi la domnul Jones. 

— O, Doamne, eşti chiar Trevor Avery! cotcodăci ea. Trebuie să le spun 
fetelor! Noi te adorăm. 

Încercă să se agaţe de bărbat, apucându-l de braţe, în culmea emoţiei. 

— Stai pe loc o clipă! Te rog, o, te rog! 

— Doamnă! făcu portarul pe un ton de avertisment. 

— Dumneata nu te uiţi la Venice Beach? îl întrebă ea pe portar, referindu- 
se la un show de televiziune foarte apreciat de adolescenți. 

— Nu, nu mă uit, răspunse sec portarul. 

— Te rog, poți să ne faci o fotografie cu telefonul meu? Ar fi formidabil! 

Domul Jones se întoarse către portar. 

— Nu pot să sufăr când se întâmplă treburi dintr-astea. 

— Poftiti înăuntru, domnule, spuse omul cel îndesat, desfăcând funia de 
catifea din cârligul jalonului de alamă şi zâmbindu-i noului oaspete. Decizia 
fusese uşor de luat. 

— Dumneavoastră, doamnă — o privire care ar fi congelat instantaneu o 
bucată de carne trebuie să plecaţi de aici. Acum! Aşa cum v-am spus, este o 
petrecere privată. 

Blonda se retrase bosumflată, deschizându-şi micuța poşetă ca să pipăre 
bancnota de o sută de dolari pe care i-o dăduse domnul Jones. 

Domnul Jones era înăuntru. Imediat ce ochii i se obişnuiră cu lumina 
slabă din încăpere, îl văzu pe dezvoltatorul Eli Little din Los Angeles, într- 
unul dintre separeurile de vinil. Părul lui alb strălucea în lumina roşie a 
reflectoarelor. Alături de el erau un tânăr regizor de film, care tocmai 
câştigase de curând premiul Sundance, un administrator de la un studio de 
şcoală veche, un mare mogul al industriei muzicii şi o actriţă care îşi avea 
propriul serial pe HBO. Zvonurile că dezvoltatorul are legătură cu crima 
organizată îl făceau şi mai atrăgător pentru lumea Hollywoodului, fascinată 
de tot ce avea legătură cu aspectele întunecate ale vieţii. 


Domnul Jones arăta superb în timp ce traversa micul hol ca să-şi 
privească mai bine ţinta. Dezvoltatorul, care era, de regulă, protejat de un 
adevărat cordon de securitate, făcea gesturi expansive, era relaxat şi se 
simţea foarte bine, ca un peşte în propriul acvariu. 

Nu avea habar că în acvariu tocmai intrase un rechin. 


Manhattanul de Jos, New York 


Andrea Bancroft şedea în birtul ieftin şi sorbea din cea de-a treia ceaşcă 
de cafea slabă ca o spălătură de vase. Stătea cu ochii ațintiți spre trotuar. Era 
uşor de privit pe lângă firma birtului şi meniul mare, laminat în plastic şi 
postat lângă intrare. Nu era un loc pe care l-ar fi ales pentru intimitatea 
oferită, dar Belknap avea probabil motivele lui. 

Era tulburată; nu avea cum să ascundă acest lucru. Intrase într-o altă 
lume. O lume de vicleşuguri şi tertipuri, o lume în care armele erau scoase 
la iveală în fiecare clipă şi trăgeau nonşalant. O lume în care vieţile 
omeneşti erau ieftine, iar adevărurile costisitoare. Observă că strângea aşa 
de tare ceaşca de cafea că i se albiseră încheieturile. „[ine-ţi firea, se 
îndemnă ea. Ţine-ţi firea.” Era lumea lui Belknap şi acesta ştia cum 
mergeau lucrurile aici. Dar nu era lumea ei. 

Sau era? 

Nesiguranţa şi teama o loveau necontenit ca valurile oceanului care se 
zdrobesc de chei. Poate avea încredere în Belknap? Dar îşi poate permite să 
nu aibă? Îşi aminti de gestul prin care se interpusese între pistolar şi ea şi 
cum o salvase cu acțiunile şi cu cuvintele lui. Dar pe el îl urmăreau — şi oare 
de ce? Răspunsurile lui fuseseră înnebunitor de vagi, dar se potriveau cu 
afirmația că 1 se înscena ceva. Dar asta spuneau întotdeauna cei suspectaţi. 
Nu avea nici un motiv să-l creadă. Dar dintr-un motiv anume îl credea. 

Şi ce să creadă despre Paul Bancroft? Să fi fost într-adevăr fundația 
implicată în răpirea de care era obsedat Belknap? Paul o asigurase că 
singurul scop al Grupului Theta era să facă bine. Şi pentru anumite motive 
îl credea şi pe el. 

— Mă mir că ai venit, auzi ea vocea lui Belknap. 

Andrea se întoarse şi văzu că Belknap se strecurase pe banchetă, lângă 
ea. 


— Cum să nu vin, după ce ne-am distrat aşa de bine împreună? Cuvintele 
erau sarcastice, dar în inimă nu era aşa. 

— Cam aşa ceva, spuse el ridicând din umeri. De când boceşti cafeaua 
asta? 

— De când tot mai cred că poate fi resuscitată, deşi e clar că nu se poate. 
Mai luă o sorbitură. Nu te-am văzut când ai venit. 

Belknap arătă spre uşa din spate, unde era intrarea pentru salariați. 

— Sper că nici altcineva nu m-a văzut. 

Avea un ton impasibil, aproape indiferent, dar Andrea îşi dădea seama că 
este încordat; ochii îi făceau înconjurul încăperii, măturau trotuarul de 
vizavi, examinau celelalte mese şi banchetele lor. „Dumnezeu vede când 
cade mica vrăbiuță.” Versurile cântecului vechi îi veniră pe neaşteptate în 
minte. Era convinsă că şi el va vedea când va cădea micuța vrăbiuţă. 

— Ce s-a întâmplat la hotel — scuză-mă, nici acum nu pot să-mi adun 
gândurile. 

Ar fi vrut să adauge „Slavă Domnului că eşti bine”, dar se abţinu. Nu ştia 
de ce. 

— Rezervarea de la hotel era făcută pe un nume conspirativ certificat, 
spuse Belknap pe un ton jos, în şoaptă. Purta un tricou verde oliv sub care 
se vedeau contururile mușchilor lui puternici. 

— Un nume de legendă. Te protejează de duşmanii care vin de afară. Dar 
nu te protejează de duşmanii din interiorul agenției. Era o echipă oficială de 
recuperare de la Operaţiuni Consulare. 

Mai sorbi o gură din lichidul fără gust. 

— Individul acela din spatele hotelului. Chiar am crezut că o să mă 
împuște. Oamenii ăştia... Andrea dădu din cap. 

— Un agent operativ cu acces special. Sunt operaţiuni cu caracter strict 
secret, nimic nu se scurge afară, nici o informaţie nu trece de cei direct 
implicaţi. Cred că nu sunt mai mult de cinci-şase persoane în guvern care 
ştiu de această secție. 

— Inclusiv preşedintele? 

— Uneori da. Alteori nu. 

— Deci, acestea sunt brutele cu degetul pe trăgaci cu care te lupti. Încep 
să nutresc o oarecare simpatie pentru tine. 

Belknap scutură din cap. 

— Poate n-ar trebui. Ai văzut câteva dintre aceste brute în acțiune şi ai 
fost îngrozită. 


— La naiba, ai dreptate, spuse ea. 

— Adevărul este că şi eu sunt unul dintre ei. Dar nu acum. 

— Dar... 

— Cel mai bine este să ştii exact cine sunt. Am făcut şi eu ce fac ei acum. 
Puteam fi oricare dintre ei. 

— Ceea ce ne duce la o întrebare firească: Dacă propriii colegi nu au 
încredere în tine, cum naiba să am cu? 

— N-am spus că nu au încredere în mine. 

Strânse pleoapele. 

— Misiunea lor era să mă imobilizeze şi să mă vâre într-o cuşcă. Asta nu 
înseamnă că au decis că nu sunt demn de încredere. Din câte ştiu ei, este 
tocmai pentru că sunt prea demn de încredere. Nu ei sunt cei care iau 
deciziile. Ei sunt cei care execută deciziile. Nu le port pică. Aşa cum 
spuneam, am fost şi eu unul dintre ei. Singura diferenţă este că făceam ce 
fac ei de unul singur. Şi urmărirea şi prinderea. Şi o făceam bine. 

— Urmărirea? 

— Asta este ceea ce fac eu, Andrea. lau urma oamenilor şi îi găsesc. De 
regulă, oameni care nu vor să fie găsiţi. 

— ŞI te pricepi la asta? 

— Probabil că sunt cel mai bun, spuse el. 

Nu era nici un fel de lăudăroşenie în felul cum vorbise. Era ca şi când ar 
fi spus ce înălțime are sau când s-a născut. 

— Colegii tăi au misiuni comune. 

Belknap încuviinţă din cap. 

— Mi se spune Dulăul. Aşa cum spuneam, asta este ceea ce fac eu. 

Un val de parfum ieftin de supermarket anunţă sosirea chelneriței. Avea 
părul roşu şi era zveltă, cu excepţia sânilor mari şi grei ca doi pepeni. Bluza 
uniformei era descheiată până la al treilea nasture. 

— Ce aţi dori? îl întrebă ea. 

— E Benny acolo? 

— Îhî. 

— Spune-i să facă chestia aia pe care o face el cu baghetă franțuzească 
prăjită umplută cu mascarpone, spuse Belknap. 

— O, este fantastic, exclamă entuziasmată chelnerița. Am mâncat şi eu. 
Am să-i spun, perfect! 

— Aşa să faci, spuse Belknap şi îi făcu cu ochiul. Două porții. 


Apoi îi şopti ceva încet. Andrea nu auzi bine — era ceva în sensul că se 
fereşte de un anumit tip şi să fie atentă. 

— Am să stau cu ochii pe fereastră, răspunse ea tot încet şi îi făcu cu 
ochiul. Avea o limbă mică, roşie, de nuanţa coralului, care se ițea în colțul 
gurii, ca un boboc de trandafir din zahăr pe o felie de tort. 

— Ai talentul să te împrieteneşti cu toată lumea, spuse Andrea, uimită să 
constate că folosise un ton urzicător. Că doar nu era invidioasă? 

— Nu avem prea mult timp, spuse Belknap. O urmări cu ochii pe 
chelneriţă, dar, când se întoarse spre ea, era preocupat numai de problema 
lor. Andrea se simţea oarecum dezamăgită şi nu-şi dădea seama de ce. Îi 
povesti calmă experiențele prin care trecuse în ziua precedentă. Agentul cel 
musculos o ascultă fără nici o expresie pe chip. Numai când îi povesti 
despre telefonul dat la Dubai ridică o sprânceană. 

— Aşadar, care este explicația ta? întrebă Andrea. Ce poţi să spui? 

— Este probabil o redirecționare a apelului. Am avut acces la un 
computer ISDN. Nu durează mai mult de treizeci de secunde. Cât timp a 
durat din momentul în care le-ai dat numărul şi până l-ai format? 

— Mai mult de treizeci de secunde, recunoscu Andrea. Iisuse Hristoase, 
nu mai ştiu ce să cred. Dar nu am nici un motiv să cred povestea ta. 

— Din întâmplare, este adevărată. 

— Aşa spui tu. 

Andrea privi în jos, în ceaşca de cafea ca şi când acolo ar fi fost toate 
secretele. 

— ŞI ceea ce mi-a spus despre mama este perfect posibil. Mai plauzibil 
decât alte alternative, rațional vorbind. Mă frământă însă gândul că s-ar 
putea să aibă dreptate, iar eu să mă lupt doar cu imaginaţia mea. Nici nu ştiu 
ce fac aici cu tine. 

— Aşa este, rațional vorbind, n-ar trebui să te afli aici, încuviință 
Belknap. 

— Deci, eşti de acord. 

— Ți s-au oferit explicaţii bune, solide, bine articulate. De ce să nu le iei 
la valoarea lor nominală, ca atare? Crede tot ce ți-au spus şi trăieşti fericită 
până la adânci bătrâneţi. Cumpără-ţi apartamentul acela din Tribeca despre 
care mi-ai vorbit. Acum ar trebui să stai de vorbă cu un designer de 
interioare despre culori, nuanţe şi stofe de mobilă, nu să stai cu mine. 

Se aplecă în faţă. 

— De ce crezi că eşti aici? 


Andrea simţi că o mănâncă faţa. Gura i se uscase. 

— Pentru că nu l-ai crezut, spuse Belknap apăsat. 

Andrea sorbi lung din paharul de apă cu gheaţă. Paharul se golise când îl 
puse la loc. 

— Avem ceva în comun. Un al doilea simţ pentru a depista lucrurile care 
numai aparent sunt puse cap la cap. i-au oferit o explicație solidă, bine 
structurată. Dar nu te-au convins. Nu ştii exact ce nu este în regulă cu ea. 
Dar eşti sigură că ceva nu merge. 

— Te rog să nu pretinzi că mă cunoşti deja. 

— Îmi spun o părere. Sunt multe lucruri adevărate care nu sunt şi logice. 
Ştii şi tu asta. Cineva a încercat să-ți dea o explicaţie logică pentru ceea ce 
te frământă. lar adevărul este că undeva, la nivel intuitiv, nu eşti convinsă. 
Pentru că altfel nu ai fi aici şi nu ai bea cea mai proastă cafea din tot 
Manhattanul de Jos. 

— Poate că da, răspunse ea şovăielnic. Sau poate că mă simţeam 
recunoscătoare. 

— Ştii prea bine că nu este aşa. Dacă n-aş fi fost eu, nu ai fi fost expusă 
NICI unui risc, de la bun început. 

Andrea studia chipul lui Belknap, încercând să-şi imagineze cum ar fi 
arătat dacă s-ar fi întâlnit acum pentru prima dată. Ar fi văzut un bărbat 
foarte bine, impozant, da, chiar intimidant. Muşchii lui denşi şi puternici nu 
erau rezultatul exerciţiilor de la un club de fitness. Erau muşchi noduroşi, 
pentru muncă, nu pentru a fi arătaţi. Și mai era ceva la el: capacitatea de a 
se controla a unui om care putea, dacă dorea, să-şi piardă controlul. O 
brută? Da, într-un anumit sens. Dar mai mult decât o brută. Era o anumită 
forţă aparte în personalitatea lui. 

— Cum se face că ori de câte ori încerc să gândesc ceva bine despre tine, 
spuse ea după o clipă, mă corectezi? 

— Imaginează-ţi un lac cu ape foarte adânci şi foarte întunecoase. lar 
barca ta este foarte mică. Şi ţi se spune că în lac nu sunt decât nişte peşti 
drăgălaşi. Dar parcă nu-ți vine să crezi. Te gândeşti că trebuie să fie şi ceva 
înfricoşător acolo în adâncuri. 

— Un lac, zâmbi amuzată Andrea. Ca în Inver Brass. Deci, ce părere ai? 
A reconstituit cumva Paul Bancroft Inver Brass? El este Genesis? 

— Tu ce crezi? 

— Nu ştiu ce să cred. 


— Uite ce este, trebuie să pornim de la presupunerea că tot ce ţi-a spus 
sunt numai minciuni. 

— Numai că nu pot să cred aşa ceva, spuse Andrea. Ar fi mult prea 
bătător la ochi, într-un anume fel, iar Paul Bancroft nu este genul acesta de 
om. Cred că o mare parte din ceea ce mi-a spus este adevărat. Adevărat într- 
un fel în care noi nu suntem în stare să sesizăm pe deplin. 

— Aici vorbim despre un om în carne şi oase, nu despre cine ştie ce zeu 
grec, se răsti Belknap. 

— Tu nu-l cunoşti. 

— Nu fi chiar aşa de sigură. Mi-am petrecut douăzeci şi cinci de ani din 
viaţă fugărind fel de fel de ticăloşi. Când ajungi la elementele esenţiale, 
sunt toți cam la fel. 

Andrea scutură din cap. 

— Nu seamănă cu nici unul dintre oamenii pe care i-ai cunoscut 
vreodată. De la asta trebuie să porneşti. 

— Scuteşte-mă! Pun pariu că îşi pune pantalonii la fel ca noi toţi, întâi un 
crac şi pe urmă celălalt. 

— O, eşti foarte subtil, Todd, n-am ce zice, făcu Andrea cu o nuanţă de 
amărăciune. Simţi că roşeşte. Îşi dădu seama că îi spusese pe numele mic 
pentru prima dată. Se întreba dacă remarcase şi el. 

— Paul Bancroft este cel mai strălucit om pe care l-am cunoscut noi 
vreodată. Când lucra la Institutul pentru Studii Avansate, stătea de vorbă cu 
personalități de frunte ale istoriei — Kurt Godel, Robert Oppenheimer, 
Freeman Dyson, chiar şi cu Albert Einstein, pentru numele lui Dumnezeu — 
şi ele îi vorbeau ca de la egal la egal. 

Făcu o pauză, dar numai ca să-şi tragă răsuflarea. 

— Poate ţi se pare comod să-i reduci pe toţi la nivelul nostru, dar nici nu- 
ți dai seama cât de ridicol sună să vorbeşti despre Paul Bancroft în aceşti 
termeni. 

Era ea însăşi surprinsă cât de înfierbântat vorbea. Poate încă mai spera că 
Bancroft va fi răzbunat, că temerile şi suspiciunile ei se vor dovedi 
neîntemeiate. Dar, dacă nu era aşa, dacă Belknap ar face greşeala să-l 
subestimeze pe Paul Bancroft, ar fi deja pierdut. 

— Calmează-te naibii odată, spuse Belknap. Cu cine ţii, de fapt? Am 
impresia că Marele Creier te-a câştigat deja de partea lui. Probabil ştie care 
e coarda ta sensibilă. 


— Să te ia naiba! spuse Andrea. Ai priceput ceva din tot ce ţi-am povestit 
despre Grupul Theta? 

— Am înţeles tot şi mă trec fiori şi acum, e bine? Acum eşti mulțumită? 

— În măsura în care vrei să spui că ai o legătură măcar de la distanţă cu 
realitatea, da. 

Belknap se întunecă la faţă. 

— Mi-ai descris o minte înfierbântată cu mai mulți bani decât Scrooge 
McDuck: şi un plan vizionar țicnit de îmbunătăţire a vieţii omenirii. 
Oamenii ca acesta fac, de regulă, mai mult rău decât cei care îşi propun de 
la bun început să facă rău. 

Andrea încuviință dând încet din cap. Adevărul era că tocmai viziunea 
utopică a doctorului Bancroft îi dădea şi ei fiori. În felul lui brutal, Belknap 
nu era deloc departe de adevăr. Marea teorie, ideea măreaţă: dorinţa de a 
deveni forţa motrice a istoriei. De dragul unei utopii de pe o bucată de 
hârtie, mii de peruani fuseseră măcelăriți de Sendero Luminoso; milioane 
de oameni pieriseră pe câmpiile morții din Cambodgia. Idealismul ucisese 
la fel de mulți oameni ca şi ura. 

— Nu sunt foarte sigură ce ar face dacă ar crede că scopul justifica orice, 
spuse ea. 

— Exact, răspunse Belknap. Pun pariu că a depăşit de mult măsura. 
Participă la un fel de cursă cu el însuşi, se joacă cu destinele oamenilor. ŞI, 
exact aşa cum ai spus, e gata să facă orice, dar absolut orice susține teoria 
lui că este justificat. 

— Dar tot nu cred că el este Genesis. 

— Nu ai nici un motiv să afirmi asta. 

— Crezi că mă înşel? 

— Nu, spuse el, cercetând cu privirile strada de afară. Cred că ai dreptate. 
Şi mai cred că face parte cumva din toată chestia asta. Există un fel de 
legătură aici, prieten sau duşman, colaborator sau răzbunător sau poate cu 
totul altceva. Dar o legătură există, în mod cert. Probabil că este o reţea 
foarte complicată de relaţii şi, într-un fel sau altul, Jared Rinehart a fost 
prins în ea. Poate că şi mama ta. 

Andrea ridică din umeri. 

— Dar, dacă vărul meu nu este Genesis, atunci cine? 

Belknap scrută din nou împrejurimile. 

— Când am fost la Washington, o prietenă de-a mea mi-a spus câteva 
ceva despre Genesis, rosti el rar. Se crede că ar fi estonian. Un mogul, un tip 


de gangster, care a devenit milionar când s-a privatizat industria statului. 
Mai mult chiar, probabil că este o persoană care a pus mâna pe o parte 
considerabilă a fostului arsenal sovietic. Vorbim aici despre traficanţi de 
arme de talie mondială. 

— Traficant de arme? 

Nu i se părea corect. Se temea încă o dată că Belknap îl reducea pe 
adversar la propriul nivel. 

— Vorbim despre genul de persoană care are tentacule în întreaga lume. 
O persoană cu activitatea la nivel global cu ambiţii globale, înţelegi? Este 
un tip de afacere care trece dincolo de frontierele naţionale la fel de uşor ca 
păsările în zbor şi peştii din mare. Cine ar putea fi mai bine plasat? Acesta 
este Genesis al nostru. 

— Şi grupul Theta? Poate ar trebui s-o întrebi pe prietena ta ce rol joacă 
aici Grupul Theta. 

Belknap reacționă de parcă ar fi fost pălmuit. 

— A fost ucisă sub ochii mei. 

— O, Doamne! spuse ea încet. Îmi pare aşa de rău! 

— Este cineva căruia o să-i pară al naibii de rău într-o zi, spuse Belknap 
cu o voce ca de gheaţă. 

— Genesis. 

Încuviinţă din cap. 

— Poate că Grupul Theta a încercat să-l doboare. Poate că, dimpotrivă, 
vor să-şi unească forțele. Cine naiba poate să ştie? Într-un fel sau altul, am 
de gând să-l caut pe ticălos şi să-l pun la pământ. Pentru că el ştie cu 
siguranţă unde este Jared Rinehart. Mai devreme sau mai târziu, am să-l iau 
cu mâinile de gât pe monstrul ăsta şi am să-l strâng, iar, dacă n-o să-mi 
placă ce am să aud, am să-i sucesc gâtul ca unui pui de găină. 

Întinse mâinile în faţă, cu pumnii strânşi. 

— Dar nu poti şti ce fel de prădător este. 

— Nu contează, orice vertebrat are gât. 

— Estonia este departe, spuse ea. 

— Genesis este călător pe tot globul. La fel ca şi Fundaţia Bancroft. În 
felul acesta devin în mod firesc aliaţi. Sau adversari. 

— Crezi că Genesis are spioni infiltrați în fundație? 

— Cred că este puţin probabil. O să ştiu mai bine când am să mă întorc 
din Estonia. 

— O să-mi spui şi mie, nu-i aşa? 


— Mi se pare corect, spuse el. Între timp, nu te mai apropia de nici unul 
dintre agenții operativi peste care ai dat în ultima vreme, căci nu aduc decât 
necazuri. 

— Aşa am observat şi eu. Dar am să fac şi eu nişte săpături pe cont 
propriu. Ştii, am vorbit cu un prieten al meu care lucrează la Departamentul 
de Stat pentru impozite şi finanţe din New York. 

— Şi prietenul ăsta are şi el prieteni? 

— Fundaţia este înregistrată la New York, astfel încât îmi imaginez că 
toate hârtiile şi documentaţia trebuie să se găsească aici. 

Belknap ridică încă o dată capul, încercând să depisteze ceva neobişnuit. 
Observase ceva ieşit din comun? 

— ŞI? o îndemnă el. 

— N-am aflat nimic senzaţional. Dar spunea că sunt hârtii foarte 
valoroase în depozit. 

— Ce depozit? 

— Totul este depus într-o locaţie securizată din Rosendale, New York, 
spuse Andrea. 

— Şi ce-i cu asta? Sunt o mulțime de documente false care se depun tot 
timpul. 

— Fără îndoială. Dar este altceva când este vorba despre dosare private 
care sunt auditate foarte strict. Acestea sunt autentice şi trebuie să fie 
corecte, cel puţin până la un punct. Fireşte că nu vor conţine tot adevărul, 
dar pot conţine date solide de la care s-ar putea porni. 

Chelnerița aduse două farfurii. Pâinea prăjită franţuzească specială pe 
care o comandase. 

— Scuze pentru întârziere, spuse ea. Benny s-a dus vizavi să ia nişte 
mascarpone. N-a vrut să vă dezamăgească. 

— Benny nu m-a dezamăgit niciodată, spuse Belknap. 

— Crede că eşti polițist, nu-i aşa? întrebă Andrea după ce chelnerița 
plecă. 

— Crede că sunt un fel de polițist, dar nu este sigură. Eventual 
investigator federal. Am vorbit întotdeauna foarte vag. Dar ideea este că aici 
le plac poliţiştii. 

— Pentru că nu au nimic de ascuns. 

— Sau poate pentru că au. 

— Aşadar, Doug o să mă ajute să am acces la această locaţie din 
Rosendale. 


— A, hârţoagele! 

— Undeva în trecutul fundației trebuie să fie o fisură. Un loc ascuns. Un 
indiciu. O slăbiciune care ar putea fi exploatată. Ceva. Întotdeauna este 
ceva. 

— Da, în cărţi şi în filme. În viaţa reală, adesea nu este nimic, îmi pare 
rău că îți spun asta tocmai eu. Romanele sunt una, viaţa e altceva. 

Andrea negă din cap. 

— Eu cred că noi trăim prin poveşti. Ne organizăm viaţa în jurul 
poveştilor. Mă întrebi cine sunt şi eu îţi spun o poveste. Dar poveştile se 
schimbă. Mi-am spus mie însămi povestea despre mama. lar când povestea 
aceasta a început să se destrame, am început să mă prăbuşesc şi eu. Ai o 
poveste despre Jared Rinehart, despre tot ceea ce a făcut el pentru tine, iar 
această poveste te obligă în mod imperativ să-l salvezi chiar cu preţul 
propriei vieți. Nu există nici un fel de experienţă în afara poveştilor! 

— Cred că ai stat prea mult timp în şcoală, spuse Belknap privind-o 
amuzat. Eu îi datorez viaţa lui Jared Rinehart. Şi asta e tot. Nu încerca să 
complici lucrurile în mod inutil. 

Îi aruncă o privire piezişă: 

— Gustă pâinea franţuzească. 

— De ce? Nu eu am comandat-o! Comportament tipic bărbătesc, să-ți 
impui dominaţia prin mâncare! Andrea clipi. Dumnezeule, mă transform 
într-un şoarece de bibliotecă! 

Belknap deveni brusc atent. 

— E timpul să plecăm. 

— Cine a spus? întrebă Andrea. 

Apoi îi văzu expresia feţei şi îngheţă. 

— E un tip de la FedEx vizavi, spuse Belknap printre dinţi. Face o 
livrare. 

— Şi ce-i cu asta? 

— FedEx nu face livrări la ora patru după-amiază. Puse banii pe masă şi 
se ridică. Vino după mine. 

Belknap clipi din ochi spre chelneriță, apoi ieşi pe uşa batantă, străbătu 
bucătăria şi ieşi prin spate, într-o zonă strâmtă, pavată, unde o stivă pe sticle 
reciclabile aştepta să fie ridicată. Ceva mai departe era o alee îngustă. Se 
strecurară pe lângă o maşină şi ajunseră în strada alăturată. La capătul 
străzii, înclină capul şi privi de jur împrejur. Păru satisfăcut, se aplecă şi 
deschise portiera unei maşini Mercury verde-închis. 


— Urcă! spuse el. 

Câteva clipe mai târziu, dădeau colţul şi, după alte câteva cotituri, se 
amestecau în traficul de pe West Street. 

— Ai parcat maşina în dreptul unui hidrant, spuse în cele din urmă 
Andrea. 

— Ştiu. 

— De unde ai ştiut că n-o să te amendeze sau n-o să ţi-o ridice? 

— N-ai observat chitanțierul de amenzi de pe bord. Dar cineva care 
lucrează pentru municipalitate l-ar fi observat. Asta înseamnă că este 
maşina unui polițist şi e cazul s-o laşi în pace. 

— E maşină de polițist? 

— Nu şi nici chitanțierul nu este un chitanţier de amenzi adevărat. Dar 
întotdeauna îmi fac treaba cu el. Îi aruncă o privire. Te simţi bine? 

— Mă simt excelent. Încetează cu întrebările astea! 

— Oh! Ce-ar fi să mă scuteşti de atitudinea asta „Sunt femeie, dar m-ai 
auzit bocind vreodată?” Am înțeles, eşti puternică, eşti invincibilă, eşti 
femele. 

— Perfect, sunt speriată de moarte. Dar de unde au ştiut oamenii tăi... 

— Nu sunt ai mei, cred că sunt ai tăi. 

— Ceee? 

— Nu aveau aspectul unor țipi de la Operaţiuni. Arătau mai degrabă ca o 
echipă standard de supraveghere. Oamenii mei ar fi venit cu o maşină de 
serviciu de la Poşta SUA şi ar fi fost mai mulți, nu numai unul. 

— Aşadar, ce vrei să spui? 

— Părerea mea este, că după vizita ta în strada Broaştei-Testoase 1, 
colegii tăi au decis să fie cu ochii pe tine. Nu este vorba despre o 
monitorizare violentă. Vor să țină situaţia sub control şi atât. 

— Dar am fost foarte atentă, protestă ea. M-am uitat peste tot. Nu înţeleg 
cum au putut să-mi ia urma. 

— Fi sunt profesionişti. Tu nu eşti. 

Andrea roşi. 

— Îmi pare rău. 

— N-are de ce să-ți pară rău. Trăieşte şi învață. Sau, mai corect, învaţă şi 
trăieşte. Vrei să ajung la Rosendale, aşa este? 

— Aveam intenţia să înnoptez la un hotel din apropiere. 

— Te duc eu acolo. 

— Dar este un drum de două ore, îl preveni ea. 


— Avem şi radio în maşină, spuse el, ridicând din umeri. 

Dar nu-i dădu drumul deloc cât timp străbătură Autostrada Deegan spre 
nord şi intrară apoi pe Autostrada Interstatală 87. Maşina era cât se poate de 
anonimă; nu-i urmărea nimeni, o asigurase el şi nimeni nu ar fi avut nici un 
motiv să-i anticipeze mişcările, îşi spuse ea. 

— Am fi putut fi ucişi ieri, spuse Andrea în timp ce potrivea oglinda 
retrovizoare cel puţin pentru a zecea oară. 

— Nu mai spune, răspunse el îmbufnat. 

Andrea privea lung la el, încercând din nou să înțeleagă ce fel de om este. 
Era tot numai muşchi şi mânie, fața lui transmitea diverse nuanțe de 
frustrare şi de furie, avea degete groase, puternice, care suportaseră multe 
pedepse şi aplicaseră la rândul lor cel puţin tot atât de multe. Părea 
rudimentar şi lipsit de rafinament, totuşi... Dădea dovadă şi de o anumită 
acuitate a percepţiei, care ei îi scăpase până acum. Era aspru, dur, dintr-o 
bucată, dar foarte abil. Cum zicea că i se spune... Dulăul, nu-i aşa? 
Înţelegea de ce. Avea o anumită ferocitate canină. 

— Da, se întâmplă ceva de genul acesta, mai-mai să fii ucis, spintecătorul 
îți trece sabia prin faţa ochilor, glonțul îți ţiuie pe lângă ureche şi tu îți spui, 
„Da, îmi place felul în care îmi trăiesc viaţa.” Sau gândeşti altfel? 

Belknap se întoarse cu faţa spre ca. 

— Nu gândesc. 

— Nu gândeşti! 

— Exact. Acesta este secretul succesului în cazul unui agent operativ. Nu 
gândi prea mult. 

Andrea rămase tăcută. Îi aruncă pe furiş o altă privire şi observă că pânza 
cămăşii se întindea pe bicepşii lui, iar mâna care ţinea uşor volanul părea în 
acelaşi timp bătătorită şi puternică. Se întreba cum s-ar fi descurcat cu Brent 
Farley. Agentul musculos ar fi câştigat disprețul lui Brent şi o strâmbătură 
din nas, dar după aceea probabil că l-ar fi transformat pe Brent în gelatină 
dacă i-ar fi strâns mâna prea tare. Zâmbi acestui gând. 

— Ce este? întrebă el. 

— NIMIC, răspunse ea cam prea repede. 

Ce credea despre ea? Că este vreo cuconiţă răsfăţată din Connecticut? 
Sau vreo absolventă tocilară ieşită recent de pe băncile facultăţii? 

— Ştii, spuse ea după câteva minute, nu sunt, de fapt, o adevărată 
Bancroft. 

— Mi-ai explicat. 


— Mama mea a vrut să mă protejeze de toate astea. Ea suferise şi nu voia 
să sufăr şi eu. Dar era o parte din ceea ce reprezenta Bancroft care îi plăcea 
ŞI ei. Asta n-am înţeles niciodată. Fundaţia asta însemna ceva pentru ea. Mi- 
ar fi plăcut să pot sta de vorbă cu ea despre asta. 

Belknap dădu din cap, dar nu spuse nimic. 

Gândea cu voce tare şi se îndoia că este atent la ce spune ea, dar se pare 
că nici nu-l deranja. Oricum, era ceva mai bine decât să vorbească de una 
singură. 

— Paul spune că o iubea. Într-un anume fel, zise ea. Dar eu cred că nu 
este aşa. Era frumoasă, dar nu avea frumuseţea aceea a păpuşilor de 
porțelan. Era foarte vioaie. Nepoliticoasă. Nostimă. Spirituală. Şi tulburată. 

— Băutura. 

— Dar eu sunt sincer convinsă că se lăsase. A început cu Reynolds. Dar 
cam la un an după ce au divorţat şi-a luat un angajament. Şi gata. N-am mai 
văzut-o niciodată bând după aceea. Dar sunt multe lucruri pe care nu le-am 
ştiut despre ea. Sunt aşa de multe lucruri despre care aş dori s-o întreb. 

Simti că 1 se umezesc ochii şi clipi ca să alunge lacrimile. 

Belknap îi aruncă o privire îngheţată. 

— Uneori întrebările sunt mai importante decât răspunsurile. 

— Spune-mi ceva. Ție îți este vreodată frică? 

Altă privire de gheaţă. 

— Vorbesc serios. 

— Toate animalele ştiu ce înseamnă frica, spuse el. O vezi la şoarece, la 
vulpe sau al porc. Gândesc ele? Nu ştiu. Sunt conştiente de sine? Cred că 
nu? Ştiu să râdă? Mă îndoiesc. Pot simţi bucurie? Cine poate spune? Dar de 
un lucru sunt sigur: toate ştiu ce înseamnă frica. 

— Da. 

— Frica este ca durerea. Durerea este folositoare dacă îţi spune că ai 
atins un arzător fierbinte sau ai pus mâna pe un obiect ascuţit. Pe de altă 
parte, dacă este o stare cronică, care se hrăneşte din ea însăşi, nu-ţi face nici 
un bine. Îţi erodează capacitatea de a funcţiona. Frica poate să-ţi salveze 
viaţa. Frica poate şi să-ți distrugă viaţa. 

Andrea încuviinţă încet din cap. 

— Este la următoarea ieşire de pe autostradă, spuse ea după o clipă. 

După alți cinci kilometri se apropiau de Clear Creek Inn, unde făcuse 
rezervarea pentru noaptea aceea. Simţi un val de groază, clipi şi îşi dădu 


seama de ce. În parcare, rezemându-se de maşină, se afla inconfundabilul 
bărbat spătos fără nume de la fundaţia Bancroft. 

Iisuse, nu! Inima începu să-i bată cu putere, teama şi indignarea se 
amestecau în sufletul ei. Voiau s-o intimideze, îşi dădu ea seama şi asta o 
făcu să se revolte. 

— Mergi mai departe, spuse ea cu o voce calmă. Era speriată, e adevărat, 
dar era şi decisă. Nu se va lăsa intimidată. Mama ei merita mai mult. La 
naiba, ea însăşi merita mai mult. 

Belknap merse mai departe fără să întrebe nimic. Abia după ce ajunseră 
din nou pe autostrada interstatală îi aruncă o privire întrebătoare. 

— Cred că am recunoscut pe cineva. 

— Să nu-mi spui că ai făcut rezervarea chiar pe numele tău, spuse repede 
Belknap. 

— Nu, nu... am... am folosit numele mamei mele. 

Simţi un gol în stomac în timp ce rostea aceste cuvinte. 

— Ca şi când asta ar fi putut să-i deruteze! Şi după acea probabil că le-ai 
dat chiar cartea ta de credit. 

— O, Doamne. Nu m-am gândit! 

— Iisuse Hristoase, femeie! spuse Belknap. Am mai vorbit despre asta. 
De ce nu gândeşti logic? 

Andrea îşi masa tâmplele cu degetele. 

— Mă aflu în aceeaşi maşină cu o persoană care poate fi un periculos 
duşman al statului, o persoană pe care guvernul Statelor Unite încearcă s-o 
aresteze. Aici unde este logica? 

— Nu mai vorbi! Vocea lui Belknap era ca hârâitul unui dublu bas. 

— Adică să întrerup edictul patriarhal al tăcerii? 

— Dacă vrei să tragem pe dreapta şi să ţinem o sesiune de conştientizare, 
eşti invitata mea. Îmi pare rău că ai rămas cu mine pe cap. Sunt sigur că 
Simone de Beauvoir ți s-ar fi potrivit mai bine, dar se pare că nu este 
disponibilă. 

— Simone de Beauvoir? 

— Este... 

— Ştiu cine este. Mă surprinde faptul că tu ştii cine este! 

— Când nu citesc manualul SIG-Sauer, ştii... 

Ridică din umerii largi. 

— Nu contează. Ascultă, o, la naiba, nu ştiu. 

— Singurul lucru adevărat pe care l-ai spus de câtva timp. 


Belknap băgă mâna în buzunar şi scoase de acolo un obiect lunguieţ, apoi 
se uită la ea. Andrea văzu că era un telefon mobil. 

Belknap formă numărul de la Clear Creek Inn. 

— Vă sun din partea doamnei Parry, spuse el cu o voce oarecum servilă 
şi efeminată. Nu, ştiu că nu a sosit încă, dar m-a rugat să vă transmit că 
întârzie şi va sosi foarte târziu. Abia pe la ora unu noaptea. Puteţi vă rog să-i 
păstraţi camera? Da? Mulţumesc. 

Închise. 

Voia să-l întrebe de ce făcuse asta, dar dintr-odată înţelese: dacă era 
cineva acolo care o urmărea, era mai bine să rămână fixat într-un loc unde 
nu se va duce în nici un caz. 

— Ascultă şi învaţă, de acord? 

Andrea dădu din cap nefericită. 

— Ştiu că va trebui să mă obişnuiesc cu chestiile astea, dar aş fi dorit să 
nu fi fost nevoie. 

Privirea pe care i-o aruncă Belknap era aproape plină de milă. Dintr- 
odată maşina schimbă banda şi Belknap porni spre ieşirea de pe autostradă, 
oprindu-se la un motel nu prea arătos de la marginea drumului. Se întoarse 
spre ca şi lumina dură a becului cu halogen de afară îi contură trăsăturile 
dure ale chipului, pieptul puternic, mâinile bătătorite şi privirea, care, în cea 
mai mare parte a timpului, parcă nici nu înregistra prezenţa ei altfel decât ca 
pe un obiect al investigaţiilor lui. 

— Aici să dormi în noaptea asta... 

— Dacă 1au purici... 

— De purici poţi să scapi uşor. De găurile de glonţ ceva mai greu. 

O conduse la recepție, în spatele căreia stătea un indian. 

— Cu ce vă pot fi de folos? întrebă el. Vorbea cu accent indian puternic. 

— O noapte, spuse Belknap. 

— Nici o problemă. 

— Perfect, făcu Belknap. Vorbi apoi repede. Numele meu este Boldizsar 
Csikszentmihalyi. B-o-l-d-1-z-s-a-r C-s-1-k-s-z-e-n-t-m-i-h-a-l-y-l. 

Omul se opri după câteva litere. 

— Îmi pare rău, n-am... 

Belknap îi aruncă o privire liniştitoare. 

— Nimeni nu reuşeşte să-l scrie. Este unguresc, îmi pare rău. Stai aşa, 
lasă-mă să-l scriu eu, te rog să mă crezi, m-am obişnuit. 


Omul îi întinse registrul cam fără să vrea. Zâmbind, Belknap scrise 
numele. 

— Camera patruzeci şi trei? Văzuse cheia care atârna în spatele 
recepționerului. 

— Da, foarte bine, dar pot să scriu şi eu... 

— Nu-i nici o problemă, spuse Belknap. Am avut şi eu un hotel. 

Se prefăcu că scrie numărul permisului de conducere în rubrica alăturată, 
apoi, fără să ridice ochii de pe hârtie, completă ora sosirii, numărul de 
persoane şi un număr de carte de credit. Apoi îi înapoie registrul omului 
chpind vesel din ochi. 

— E la fel peste tot. 

— Şi plătim cu bani gheață. 89 plus taxele face 96,57, o să rotunjim la o 
sută, dacă nu ai nimic împotrivă. 

Puse imediat cinci hârtii de douăzeci de dolari în faţa funcţionarului. 

— Acum te rog să ne scuzi pentru graba asta. Soţia mea nu s-a încumetat 
să folosească toaleta de la stația de benzină, aşa că, dacă ai putea să ne dai 
cheia... 

— Da, bineînţeles, imediat. 

Omul îi dădu cheia, iar Andrea se trezi că imită starea pe care o 
descrisese Belknap. 

Câteva clipe mai târziu, erau singuri în cameră. Traficul de afară făcea un 
zgomot ca de furtună, când mai puternic, când mai atenuat. În încăpere 
mirosea a fum de țigară stătut, a pomadă de păr străină şi a detergenți de 
curăţenie. 

— Mi-aş scoate pălăria dacă aş purta aşa ceva, spuse Andrea. Eşti un 
actor de prim rang. 

— Mai degrabă genul LeRoy Neiman decât Leonardo. Adică să nu 
exagerăm. 

— Eşti omul surprizelor, spuse Andrea şi respiră adânc. Acum simţea 
mirosul lui, săpunul lichid cu care se spălase pe față la ultima lor oprire, 
detergentul din cămaşă şi toate acestea făceau cumva ca încăperea să pară 
mai puţin străină în lumina palidă. 

— A naibii magherniţă pentru moştenitoarea unei asemenea averi, nu-i 
aşa? 

— Mă străduiesc să uit, spuse ea sec. Şi era adevărat. 

— E cel mai bun lucru, spuse serios Belknap. Cel puţin pentru moment. 
Averea asta este o făclie amăgitoare. Dacă oamenii de la Theta au cu 


adevărat forță, vor şti orice mişcare ai de gând să faci, unde ai efectuat 
retragerea din cont şi care este suma. Nu este ca şi când ai folosi un număr 
de cont din Lichtenstein. Aşadar, până se mai lămuresc treburile, consideră 
că este radioactivă. 

— Rădăcina tuturor relelor, am înţeles. 

— Nu e glumă, Andrea. 

— Am spus că am înţeles, răspunse Andrea, puţin cam înțepată. Nu-i 
întâlni privirea. 

— ŞI acum ce facem? Ai de gând să te odihneşti puţin înainte să porneşti 
din nou la drum? 

Ştia că nu gândeşte rațional. Asocierea cu el o punea în pericol, totuşi se 
simţea oarecum mai în siguranță când era şi el prin preajmă. Dar Belknap 
percepu invitația ei ca un simplu sarcasm. 

— De asta îţi este frică? Agentul dădu din cap. Nu te teme. Plec imediat. 

„Dar nu asta am vrut să spun”, îşi zise ea. Dar ce voise să spună, de fapt? 

leşi pe uşă apoi, înainte s-o închidă, se întoarse spre ea şi o privi intens: 

— Dacă descoperi ceva care trebuie să ştiu, să-mi spui cât mai repede. Şi 
voi face şi eu la fel. Ne-am înţeles? 

— De acord. 

Vocea Andreei suna a gol. Uşa se închise şi îl văzu pe fereastră cum sare 
în maşină; conveniseră că este mai bine pentru ea să cheme un taxi a doua 
zi de dimineaţă. Se simţea cumva dezorientată. Îşi dădea seama că omul era 
periculos şi că producea numai necazuri pe unde mergea. Cu toate acestea, 
se simţea în siguranță când era în preajma ei. Şi înțelegea că ceea ce spune 
nu are sens, dar asta este ceea ce simţea. 

Duritatea trupului greu încercat, țesutul cicatricei, muşchii care parcă 
stăteau aşezaţi ca un poncho peste partea de sus a trupului lui, ochii vioi, 
mereu atenţi, vigilenți față de toate pericolele. Andrea simțea încă şi acum 
că se îneacă de frică. Sau cel puţin aşa îşi imagina. Mâine, îşi spunea ea, va 
termina cu arhivele, unde probabil că principalul pericol va fi plictisul. Ce 
altceva ar fi putut s-o amenințe? Să moară ca urmare a faptului că se va tăia 
de o mie de ori în marginea hârtulor? 

„Mai bine să dorm puţin, îşi spuse ea. Mă aşteaptă o zi lungă mâine.” 

De la fereastra motelului urmări luminile din spate ale maşinii lui care se 
făceau tot mai mici şi mai mici până când dispărură, devenind o simplă 
amintire. 


CAPITOLUL ŞAPTESPREZECE 


Todd Belknap era la zece mii de metri deasupra Atlanticului, dar 
gândurile i se întorceau mereu la ultima imagine a Andrei Bancroft din 
motelul acela de la marginea şoselei. Era foarte posibil să nu se mai vadă 
niciodată. Va fi o altă întâlnire de scurtă durată printre multe altele, dar 
oarecum mai furtunoasă decât cele mai multe. Nu deschisese geamurile 
maşinii imediat ce plecase de la motel. Mai simţea mirosul ei uşor de 
lămâie şi nu voia ca aerul rece al nopţii să-l dea afară aşa de repede. Îi crea 
iluzia unei legături cu ea. Îşi dădea seama vag de faptul că începea să 
nutrească un sentiment nelalocul lui şi neîmpărtăşit pentru Andrea Bancroft. 
Nu-i plăceau astfel de sentimente; prea mulți din oamenii pe care îi lăsase 
să se apropie de el îşi găsiseră sfârşitul prematur. Era înconjurat de violență 
care îi dobora cu un sadism nedisimulat tocmai pe cei care erau mai aproape 
de inima lui. Auzea parcă vocea lui Yvette venind spre el din depărtare, ca 
un ecou: „Unde este frumuseţe acolo găseşti moarte.” 

Andrea îl întrebase dacă simte vreodată ce este aceea frica; chiar acum 
simţea că îi este frică pentru ea. În subconştientul lui se înghesuiau o 
mulțime de imagini. 

Somnul îl învinse în cel din urmă, oferindu-i, retrăind o întâmplare 
petrecută cu o jumătate de deceniu mai înainte, ca şi când s-ar fi petrecut în 
momentul de față. Sunetele, mirosurile, imaginile. Şi frica. 

Misiunea era să intercepteze un camion plin cu arme în drum spre un 
cartel de terorişti columbieni, traficanţi de droguri. Dar țintele fuseseră 
informate. Unul dintre informatorii lor făcuse joc dublu. Oameni înarmaţi 
cu pistoale calibrul 308 apăruseră pe neaşteptate din spatele unui camion cu 
platformă, împrăştiind gloanţe spre pozițiile în care pândeau americanii în 
aşteptare. Nici unul dintre ei nu era pregătit pentru aşa ceva. Belknap stătea 
culcat într-o maşină obişnuită, neblindată, iar acum aceasta era perforată de 
proiectilele mari care veneau cu mare viteză. 

Apoi, de undeva din spatele lui, Belknap auzise răpăitul cunoscut al unei 
arme cu țeavă lungă. Erau pocnete ritmice la câteva secunde unul după 
altul, iar ploaia de gloanţe din mitraliere încetă. Aruncase o privire în 
oglinda retrovizoare crăpată şi înțelesese: cei patru pistolari columbieni erau 


morți. Patru trăgători cu trunchiurile încă acoperite de bandulieră. Patru 
gloanţe în frunte. 

Niciodată liniştea nu fusese mai bine-venită. 

Belknap înclinase capul spre marginea şoselei de unde se trăsese cu 
carabina. Văzuse o siluetă alungită, zveltă, desenată pe fundalul cerului, 
tinând în mâini o puşcă. La gât îi atârna un binoclu. 

Pollux. 

Se apropiase cu pasul lui lung, evaluase situația, apoi se întorsese spre 
prietenul lui. 

— Trebuie să spun că mi s-a făcut inima cât un purice, îi spusese 
Rinehart. 

— Închipuie-ţi cum mă simt eu, spusese Belknap, fără să fie stânjenit de 
recunoştinţa lui. 

— Ai văzut şi tu, nu-i aşa? E uluitor! O pasăre roşie ca focul — sunt foarte 
sigur, cu capul negru şi ovalul roşu de-a dreptul incredibil al aripilor, l-a 
zărit şi pieptul galben. 

Îi întinsese o mână lui Belknap ca să-l ajute să coboare din maşină. 

— Pari cam sceptic, prietene. Păi aş fi putut să ţi-o arăt, dacă prietenii 
noştri columbieni n-ar fi făcut asemenea hărmălaie aici. Ce-o fi fost în capul 
lor? 

Belknap nu se putuse opri să zâmbească. 

— Dar ce naiba faci aici, Jared? 

Mai târziu, Belknap a aflat ce se întâmplase. Echipa B greşise drumul şi 
raportaseră întârzierea la stația Cali; Rinehart, care monitoriza situația de la 
consulatul local, se temea de tot ce poate fi mai rău, că informatorul nu era 
numai incompetent, dar şi trădător. Dar atunci Rinehart îi dăduse altă 
explicaţie. Ridicase simplu din umeri şi spusese: 

— Unde poţi spera să găseşti o pasăre ca asta, o tanagra roşie ca focul? 


Acum Belknap deschise ochii, se uită prin ceața mahmurelu, simți 
curentul de aer care venea din orificiul de sus, îşi pipăi centru de siguranţă 
ŞI îşi aminti unde se află: într-un avion charter care ducea Corul Empire 
State la un festival internațional de muzică de la Tallinn, în Estonia. Todd 
Belknap — nu, acum era Tyler Cooper — mergea cu ei ca funcţionar la secția 
de schimburi culturale a Departamentului de Stat. Un vechi aliat şi coleg al 
lui Belknap Lydgate „Țestoasa” îl cunoştea pe maestrul de cor şi aranjase 
treburile. Lydgate îi atrăsese atenția că zborurile charter erau mai puţin 


strict monitorizate decât cursele internaționale obişnuite şi că, întrucât era 
săptămâna festivalului anual de cor din Estonia, vor ateriza multe avioane 
charter la Tallinn, capitala Estoniei. Printre membrii corului, se şoptea că 
funcționarii de la secția de programe culturale a Departamentului de Stat 
oferă finanţare pentru cor în cadrul unei inițiative noi: „Societatea civilă şi 
artele”. Coriştilor li se pusese în vedere că trebuie să-l trateze ca pe un 
membru de onoare al corului. Drept urmare, erau politicoşi, dar şi intimidati 
de prezenţa lui, ceea ce îi convenea de minune lui Belknap. 

Aplica acum reguli noi: faptul că îşi salvase viața la limită în Raleigh îl 
îndemnase să ia măsuri de precauţie speciale. Nici un fel de documente 
autorizate de guvern de acum înainte. Va trebui să scotocească prin rezerva 
secretă de documente de identitate neînregistrate. Toţi agenţii care lucrau 
sub acoperire aveau o astfel de cutie secretă, nu pentru că ar fi intenționat să 
părăsească rețeaua sau să evadeze, ci pentru că paranoia făcea parte din 
meseria lor. „Tyler Cooper” fusese una dintre legendele cel mai bine 
elaborate şi ascunse, iar acum aceasta devenise identitatea lui Belknap. 

Încercă să adoarmă din nou, dar peste zgomotul motoarelor auzea — o, 
Dumnezeule, nu! — cântecele lor nesuferite. 

Maestrul de cor, Calvin Garth, avea un coif de păr portocaliu, buze 
exagerat de pline, mâini mici şi delicate, un râs pițigăiat. Dar ce era mai rău 
era că ţinea cu încăpățânare să profite de timpul lung de zbor ca să facă 
repetiții. 

Când câţiva dintre corişti începuseră să mormăie, s-a umflat tot de o 
indignare de care ar fi fost mândru şi Patton“ şi l-ar fi umplut de invidie pe 
Bear Bryant”. 

— Vă daţi voi seama ce miză mare este aici? întreba el plimbându-se pe 
culoarul dintre scaune. Poate vă închipuiţi că sunteţi veterani ai turneelor 
corale. Paris, Montreal, Frankfurt, Cairo, Rio etc., etc., dar concertele acelea 
au fost nimic, copii. Pentru artele corale, locurile acestea sunt în liga 
juniorilor. Să le considerați numai o încălzire, atât şi nimic mai mult. Nu, 
acum este ziua ce mare! Acum e acum! În douăzeci şi patru de ore publicul 
vostru va fi lumea întreagă! Peste ani şi ani de zile o să vă dați seama că 
acesta este probabil lucrul cel mai important pe care l-aţi făcut vreodată. 
Este momentul când vă veți ridica în picioare în acordurile libertăţii şi vă 
veţi face auziti. 

Mâinile lui micuţe gesticulau prin aer, încercând să sugereze inefabilul. 


— Ascultaţi-mă pe mine. Ştiţi că eu mă plimb prin toată lumea ca să văd 
ce se mai întâmplă în lumea muzicii corale. Ei bine, când e vorba despre 
artele corale, estonienii nu cântă, pur şi simplu. Ceea ce este hocheiul 
pentru canadienii şi fotbalul pentru brazilieni, asta este muzica corală pentru 
estonieni. Sunt oameni născuți cu muzica de cor în sânge. Aşadar, 
drăgălaşilor, trebuie să fiți la înălțime. Jamal ştie despre ce vorbesc. 

Îi aruncă o privire tandră unui tenor cu părul împletit în şuviţe strâns 
lipite de cap şi un cercel de aur. 

— Tallinnul găzduieşte coruri din cincizeci de ţări ale lumii. Vor cânta de 
aici — îşi apăsă mâna pe diafragmă — şi de aici — şi îşi apăsă mâna pe inimă 
şi vor da tot ce pot. Dar ştiţi ceva? Am auzit că şi dumneavoastră, 
doamnelor şi domnilor, sunteți capabili de aşa ceva. Unii ar putea spune că 
sunt exagerat de perfecționist. Ei bine, ascultați la mine: sunt aşa, pentru că 
pun inimă tot ceea ce fac. Mergem la Olimpiada corurilor. Şi cu toţii 
împreună — un zâmbet eteric i se aşternu pe chip — vom face muzică de 
calitate. 

Îşi luă o scamă de pe sacou. 

Când Belknap se trezi din nou peste trei ore, maestrul de cor era tot la 
lucru, lucrând cu altistele şi cu başii: tinerii erau aşezaţi în avion după voci. 

— Articulaţi clar, doamnelor şi domnilor, îi implora Garth. Acum, din 
nou! Acesta este imnul corului Empire State, aşa că trebuie să fie perfect! 

Pasagerii priveau cu atenție la mâna cu care dirija, apoi începură aşa cum 
li se spusese: 


Am străbătut întreaga planetă dând glas libertăţii 
Corul națiunilor să ştie că e timpul bucuriei! 
Căci libertatea face parte 
Din fiecare inimă de om. 

Omul agitat îi opri din nou. 


— Nu e suficient de bine! 

— Optzeci de solişti la un loc nu alcătuiesc un cor. Adam, Melissa, 
stricaţi atacul. Pasajul trebuie să fie allargando. Încetinim, lărgim, priviţi la 
mâna mea dreaptă. Amanda, este exact pe dos! Eduardo, apeşi pe timpul 
întâi de parcă ar fi marcat af/frettando. Chiar aşa, te grăbeşti undeva? 
Săptămâna viitoare, te duci înapoi la lucru la magazinul de parfumuri Saks 
de pe Fifth Avenue, iar acolo poţi să faci ce vrei. Dar săptămâna asta 


reprezinți Statele Unite ale Americii, înţelegi? Săptămâna asta reprezinți 
corul Empire State. Eduardo, ţara ta adoptivă trebuie să fie mândră de tine. 
Sunt sigur. 

— Adoptivă? se auzi o voce nedumerită câteva rânduri mai în spate. M- 
am născut în Queens *#. 

— Şi ce călătorie minunată a fost, nu-i aşa? continuă implacabil Garth. 
Ne inspiri pe toți. Şi, dacă ai reuşi să cânţi în acelaşi ritm cu noi, ai putea să 
cânți curând în capitala artelor corale. Apropo, trebuie să mai trecem odată 
imnul național estonian. „Țara mea natală”. Face parte din program, nu 
uitaţi! 

Fredonă un fragment de melodie. Avea o voce aspră, nazală şi neplăcută. 
„Cine nu ştie să cânte, decise Belknap, dirijează coruri.” Sopranele 
începură: 


Mu isamaa, mu onn ja rodm, 
Kui kaunis oled sa! 


Belknap se trezi de tot cu inima bătând puternic în piept. Melodia asta 
tărăgănată, de marş, o fredonase un prințişor corpolent din Oman cu vocea 
lui de bețiv. Se străduia să-şi amintească contextul. Ceva în legătură cu 
modul în care Ansari începuse să-şi piardă controlul asupra reţelei lui de 
trafic de arme, ceva despre un nou management. Grăsanul din Oman făcea 
pe dirijorul. Un nou maestru — mai spusese şi asta. 

Reţeaua lui Ansari încăpuse pe mâinile unui estonian. Un estonian care — 
dacă informațiile primite de la Robin erau exacte — preluase deja controlul 
asupra unui mare arsenal rămas din timpul războiului Rece. Genesis? Sau 
poate numai unul dintre alţii puternici ai lui Genesis? 

„Vin după tine, îşi spuse posomorât Belknap. Dulăul ţi-a luat urma.” 


Avionul ateriză pe aeroportul din Tallinn după nouă ore petrecute în aer, 
iar Cal Garth îl scutură să se trezească. 

— Am ajuns la poartă, spuse el. Şi este o adevărată nebunie aici. Ai să 
vezi — festivalul anual de cor din Estonia este, practic, echivalentul 
Olimpiadei artei vocale. Ştiai că majoritatea estonilor fac parte dintr-un cor? 
Au corul în sânge. Aici se vor strânge acum peste două sute de mii de 
corişti, iar populaţia oraşului este de numai o jumătate de milion. Deci, este 


ca un orăşel de-al nostru. Dar noi suntem Corul Empire State şi ţinem 
steagul sus. 

Belknap se aşeză la coadă în faţa celor câteva cabine ale serviciului de 
imigrație şi vamă suprasolicitate şi văzu că Garth nu exagerase. În jurul lui 
erau sute de nou-veniţi, care coborâseră din avioanele încărcate la 
capacitatea totală, unii dintre ei strângând în mână partiturile, cei mai mulți 
având acea expresie specifică a coristului. Belknap îşi dădu seama imediat 
că ofiţerii de la imigrări nu-i cercetau foarte atent pe toți aceşti corişti; Tyler 
Cooper, aşa-zis membru al corului Empire State, fu împins înăuntru după ce 
ofițerul aruncă o privire grăbită pe paşaportul lui. 

— Este un adevărat miracol, îi spuse Calvin Garth, în timp ce îşi strângea 
trupele în faţa biroului de transport urban din aeroport, dar am reuşit să-ți 
facem rost de o cameră de hotel la Reval, în apropiere de docuri. 

— Îţi rămân îndatorat, spuse Belknap. 

În autobuzul care îi ducea spre hotel, Garth se aşeză alături de Belknap. 

— Noi o să stăm la hotelul Mihkli, dar acolo stau letonii şi aceştia sunt 
mortali, îi explică el cu volubilitatea lui obişnuită. Nu vreau să-i ştiu cu 
urechile lipite de perete când oamenii mei îţi vor repeta numerele. Nici nu 
ai idee ce de şmecherii şi sfori ştiu să tragă balticii ăştia. Sunt în stare să-ți 
pună sare amară în ceai dacă cred că ai putea să le pui piedică în concurs. 
Trebuie să fiu cu foarte mare băgare de seamă. 

Belknap se uita pe fereastră, în timp ce fermele eoliene cedau locul 
structurilor obişnuite de la marginea oraşelor: stații de benzină, rezervoare 
uriaşe de petrol şi gaze naturale. 

— Se pare că e treabă serioasă, mormăi el. 

Acum ajunseseră în oraşul vechi din Tallinn, cu grupuri de clădiri în stil 
baroc cu acoperişuri roşii; turnulețe ascuţite, turnuri cu ceas şi biserici şi 
primăria veche, cafenele cu copertine albastre sau roşii. Un tramvai trecu pe 
liniile fixate în pietre de pavaj. Zări un steag american atârnat peste un bar 
cu firma NIMETA BAAR. Pe fereastra barului scria cu litere cursive Jack 
lives here, ca o timidă încercare de anglofilie. Era un alt exemplu al unui 
fenomen generalizat în regiunile în curs de dezvoltare: nostalgia fără 
amintiri. 

— Nici nu-ți poţi imagina, Tyler, spuse Garth cu vocea lui nazală şi 
pătrunzătoare, gesticulând amplu cu mâinile, cât de sordidă este partea 
nevăzută a cântecului. Am auzit povestiri de-a dreptul şocante. 


Tânăra care stătea în spatele lui se ridică şi se mută cu câteva rânduri mai 
în spate, lângă o prietenă. Belknap se întreba dacă şi ei 1 se părea că vocea 
lui Garth produce dureri de cap, mai ales după zborul extenuant. 

— Chiar aşa? făcu Belknap. 

— Zău, pe onoarea mea, e mai bine să nu ştii de ce sunt în stare unii 
dintre băieții ştia. Poate că ţi se pare că mă port ca o cloşcă, dar este vorba 
despre o miză atât de mare! 

Belknap dădu grav din cap. Era ceva în vocea maestrului de cor care îl 
deruta pe Belknap. 

— Îţi sunt foarte recunoscător că ai reuşit să-mi faci rost de cazare. O să 
tin seama de asta când vom studia programul schimburilor noastre 
culturale... 

Garth se uită înjur înainte să răspundă. 

— Tertius m-a rugat să fac tot ce pot pentru tine, spuse el calm. De astă 
dată avea o voce cu totul diferită, nu mai lungea vocalele, nu mai gesticula 
în mod exagerat, nu exagera cu şuierătoarele cum făcuse mai înainte. 
Mâinile îi erau nemişcate şi faţa impasibilă. Transformarea era de-a dreptul 
uluitoare. 

— Îţi mulțumesc. 

Garth se aplecă mai mult spre el, ca şi când ar fi vrut să-i arate ceva din 
peisajul oraşului. 

— Nu ştiu ce planuri ai şi nici nu vreau să ştiu, rosti el înfundat. Dar ţine 
minte câteva lucruri. Serviciul estonian de informaţii a fost înfiinţat şi 
organizat de sovietici, asta probabil că ştii. În momentul de faţă, este ca un 
ceas care s-a oprit şi nu mai are cheie. Este subfinanţat şi nu are personal 
suficient. Trebuie să fii atent la Poliţia Securităţii Naţionale. Aceasta este 
mai bine finanțată şi mai agresivă din cauza crimei organizate. Nu te 
încurca cu ei. 

— Am înţeles. 

Belknap era uimit. Un maestru de cor care aleargă prin toată lumea — 
acoperirea perfectă, dar pentru ce anume? Lydgate nu-i dăduse nici un 
indiciu, dar Belknap ghicea şi singur. Ştia că există spionii ieşiţi la pensie 
care îşi oferiseră serviciile corporațiilor, ajutând marile firme să curețe 
terenul pentru sucursalele şi filialele lor în acele regiuni unde statul de drept 
nu era chiar o realitate. Erau regiuni ale lumii unde genul de cunoştinţe de 
care dispunea un spion cu experienţă erau foarte valoroase. Aceşti poştaşi ai 


serviciilor de spionaj erau tolerați de serviciile oficiale de spionaj în măsura 
în care păstrau anumite limite. 

— Am înţeles, repetă Belknap. 

— Atunci trebuie să mai înţelegi încă un lucru. Vocea lui Garth era un 
murmur abia auzit, ochii duri ca oţelul. Dacă te arzi, să nu vii la mine. 
Pentru că nu vreau să te cunosc. 

Belknap încuviință grav din cap, apoi se întoarse şi privi pe fereastră din 
nou. Cerul era de un albastru imaculat; locuitorii acestei ţări care tânjea 
după soare ieşiseră la aer, încercând să înmagazineze cât mai multă căldură 
solară, ca şi când acesta ar fi putut fi depozitat şi utilizat în lunile lungi şi 
întunecoase de iarnă. Aici era frumuseţe, un spirit aparte şi multă istorie. 
Dar acele luni lungi de întuneric transformau locul într-un incubator perfect 
pentru negustorii de moarte, oamenii care prosperau în întuneric şi care 
profitau de contopirea a două dintre cele mai specifice trăsături umane, 
imposibil de eradicat: violenţa şi lăcomia. 


O încăpere întunecoasă, fără altă lumină decât cea care venea de la ecran. 
Sunetul blând al tastaturii, puse în mişcare de degete abile. Şiruri de 
simboluri alfanumerice treceau de pe tastatură pe ecran şi dispăreau în 
algoritmurile criptografice de o extraordinară complexitate înainte să se 
autoreconstituie în ţări îndepărtate, pentru receptori aflați foarte departe. Se 
trimiteau şi se primeau mesaje. Se descărcau şi se verificau directive. 

Instrucţiunile digitale transferau banii dintr-un număr de cont în altul, 
trăgeau sfori care la rândul lor trăgeau alte sfori şi acestea la rândul lor 
altele. 

Şi încă odată Genesis reflectă la denumirea atât de simplă a tastaturii: 
CONTROL. COMANDĂ. 

Dar mai există şi OPȚIUNE şi, fireşte, SCHIMBARE. 

Dar pentru a schimba cursul istoriei era nevoie de ceva mai mult decât o 
apăsare pe tastă. Dar un şir de apăsări pe taste — pe cele corecte şi la 
momentul potrivit — ar putea însemna o schimbare. Ca să fii sigur, e nevoie 
de timp. De foarte mult timp. Chiar de foarte, foarte mult. 

Cam şaptezeci şi două de ore. 


Tallinn era în proporție de 40% un oraş rusesc — resturile imperiului. 
Ruşii nu erau numai printre membri claselor privilegiate; erau şi pentru cei 
care o duceau cel mai prost. Ruşii erau şi printre punkiştii cu ace de 


siguranță în obraji; erau chelneri în restaurante şi impiegaţi de mişcare în 
gări; erau funcționari şi oameni de afaceri. Mulţi erau foşti activişti de 
partid, care priveau ţara şi oraşul ca pe o provincie pitorească a imperiului 
rus de drept şi unii — ca omul cu care voia să se întâlnească Belknap — erau 
foşti KGB-işti staționați în Tallinn şi care, când ieşiseră la pensie, 
consideraseră că viaţa aici este cea mai bună dintre toate alternativele 
posibile. 

Ghennadi Ceakvetadze era un KGB-ist la pensie de origine georgiană, 
dar crescut la Moscova, după care petrecuse douăzeci de ani în post la 
Tallinn. Începuse cu misiuni modeste, supravegherea corespondenţei, aşa 
cum se cuvenea cuiva care făcuse numai o şcoală tehnică de doi ani undeva, 
în provincie şi avea câteva cunoştinţe şi relații în nomenclatură. Avea 
trăsături butucănoase de ţăran: un nas borcănat, pomeţu invizibili sub 
obrajii puhavi, ochii îndepărtați, maxilarul puţin retras. Dar numai proşti îl 
subestimau pentru manierele şi înfăţişarea lui. Nu rămăsese mult timp la 
serviciul de supraveghere a corespondenţei. 

Când îl cunoscuse Belknap, cei doi se aflau în taberele geopolitice opuse 
create de Războiul Rece. Dar, chiar şi pe vremea aceea, statele mari aveau 
duşmani comuni: terorismul şi insurgențele conduse de cei care erau ostili 
faţă de ordinea existentă în lume. Belknap îl căutase pe POŞLUST, numele 
conspirativ al unui savant sovietic în domeniul armamentului care — pe piaţa 
neoficială — vindea informaţii lbienilor şi altor clienți fără licență. 
Americanii nu aveau nici un nume, doar legenda numelui conspirativ, dar 
Belknap avusese ideea să urmărească o delegaţie libiană aflată la o 
conferință ştiinţifică din localitatea balneară Paldiski, la cincizeci de 
kilometri vest de Tallinn. Acolo Belknap înregistrase o întâlnire între un 
bărbat despre care ştia că face parte din Moukhabarat, serviciile de 
securitate libiene şi un fizician rus pe nume Dmitri Baraşenkov. În timpul 
unei discuţii la care Baraşenkov trebuia să participe, Belknap se strecurase 
în camera fizicianului — participanţii fuseseră cazaţi într-un spa mai puţin 
decrepit — şi efectuase o percheziție minuțioasă. Găsise suficiente dovezi ca 
să confirme identitatea persoanei. Dar, când ieşise din cameră şi pornise pe 
holul cu plăci de faianţă albe şi galbene aruncate la nimereală, fusese 
acostat de un om de la KGB cu trăsături de ţăran şi o expresie de epuizare 
pe faţă: Ghennadi. Mai târziu Belknap îşi dăduse seama că Ghennadi ar fi 
putut să vină cu o echipă întreagă, dar preferase să vină singur ca să pară 
mai puțin ameninţător. Pentru sovietici, POSLUŞT era o permanentă bătaie 


de cap — un om de-al lor care ieşise din rezervație şi încheiase târguri 
colaterale, neţinând seama de politica de stat şi de diplomaţia oficială. 
Imposibilitatea lor de a-l identifica timp ce douăzeci şi patru de luni era mai 
mult de cât supărătoare, la fel ca şi modul în care, în cele din urmă, 
dăduseră de urma lui. 

— Vorbesc cumva cu domnul Ralph Cogan, administrator ştiinţific la 
Institutul de Tehnologie Rensselaer? îl întrebase Ceakvetadze. 

Belknap îi aruncase o privire nedumerită. 

— G. I. Ceakvetadze, spusese rusul. Dar poţi să-mi spui Ghennadi. 
Zâmbi. Asta în cazul în care pot să-ți spun şi eu Todd. Cred că, de fapt, 
suntem colegi. Aşa cum dumneata lucrezi la Institutul de Tehnologie 
Rensselaer, eu lucrez la Compania de Gaz din Kiev. 

Îşi puse braţul pe umerii lui Belknap. Acesta se încordă. 

— Pot să-ţi spun mulțumesc? În numele poporului sovietic? 

— Nu ştiu despre ce vorbeşti, răspunsese Belknap. 

— Haide să luăm câte un ceai în hol, răspunsese KGB-istul. Nasturii 
sacoului bleumarin ieftin se întindeau pe pântecele lui, iar cravata prea 
scurtă stătea strâmb. 

— [a spune-mi, ai fost vreodată la vânătoare de mistreți? Este un sport 
foarte apreciat în Georgia. Trebuie să mergi cu câini de vânătoare. De fapt, 
cu două feluri de câini. Câini de urmărire, care au mirosul foarte fin şi iau 
urma mistreţului. Dar, după ce mistrețul a fost localizat, ştii ce facem? 
Retragem câinii. lar după aceea avem nevoie de câini de atac. Câinele de 
atac îşi înfige colții în râtul mistreţului şi nu-i mai dă drumul. Zici că este 
ceva mai puţin rafinat? Sigur că da. Dar este indispensabil. 

Cei doi coborâseră scara împreună. Nu avea nici un sens să se mai 
prefacă. 

— ÎI căutam pe Poşlust, dar n-am reuşit să-i dăm de urmă. Apoi am aflat 
că vestitul domn Belknap vine într-o localitate balneară din Estonia. Cum? 
Eu n-am secrete faţă de dumneata, Todd, în afară de ceea ce ţin secret. Nu e 
vina voastră. Unul dintre funcționarii voştri legendari a dat dovadă de 
neglijență. A făcut două rânduri de acte pe acelaşi nume. În momentul în 
care stăm noi de vorbă aici, mai este un Ralph Cogan la Bratislava. 
Procesatorul estonian a fost uimit, a trimis fotografia mai sus şi s-a stabilit 
identitatea. Nu este nimeni altul decât Todd Belknap, supranumit şi sobaka, 
adică Dulăul. Dar după cine a venit? Nu cumva tocmai după cel pe care îl 
căutăm şi noi? O să aşteptăm şi o să vedem. 


Când ajunseseră la parter, Belknap decisese că va lua un ceai împreună 
cu KGB-istul, ca să tatoneze terenul şi să ştie cu cine are de-a face, în timp 
ce Ghennadi va face acelaşi lucru. 

— Aşadar, îți suntem recunoscători. Dar acum ai dumneata motive să ne 
mulțumeşti. La urma urmelor, ce ai de gând să faci cu ticălosul ăsta, din 
moment ce l-ai prins cu ocaua mică? Voi americanii sunteți prea delicați şi 
nu vă place mokrie dela, „munca murdară”. Dar trebuie să-l eliminaţi. 
Problema e rezolvată. La încheierea discuţiei, fizicianul rătăcit va fi dat pe 
mâna serviciilor justiției penale sovietice. Misiunea dumitale s-a încheiat, 
labele câinilor de urmărire sunt curate. Lasă munca neplăcută în seama 
câinilor de atac. Ai confirmat faptul că Dmitri Baraşnikov este Poşlust, aşa 
e? Dacă îmi spui că da, pun să-l aresteze. Aşadar, care este concluzia ta? 

Belknap nu-i răspunse imediat. 

Cei doi bărbaţi păstraseră după aceea legătura la intervale regulate în cei 
douăzeci de ani care urmaseră. De fiecare dată fusese ceva memorabil. 
Belknap ştia că agentul KGB scria rapoarte despre întâlnirile lor; dar mai 
bănuia că acele rapoarte nu erau complete. lar când imperiul sovietic se 
prăbuşise şi KGB-ul fusese retrogradat, Belknap presupusese că georgianul 
îşi păstrase poziția, deşi acesta avea atât de multe identități false, încât nu 
era foarte sigur. Uneori, legenda se transforma în realitate. Un KGB-ist pus 
să joace rolul de om de afaceri se dezicea de superiorii lui şi începea să se 
ocupe de afaceri la modul serios. Belknap ştia că Ceakvetadze era acum la 
pensie; omul avea peste şaptezeci de ani, iar anii în care băuse pe rupte îşi 
spuneau acum cuvântul. Dar mai ştia că Ceakvetadze păstra legătura cu 
fosta meserie, căci aşa făceau toți foştii KGB-işti, aşa după cum infanteriştii 
din cel de-al Doilea Război Mondial îşi păstrau armele ca suvenir. 

Vila lui Ceakvetadze, aflată pe malul lacului Ulemuiste, era la numai 
câțiva kilometri sud de Oraşul Vechi din Tallinn. Nu era chiar o imagine 
pitorească; aeroportul era aproape, zgomotul avioanelor cu reacție era 
omniprezent în locul trilurilor păsărilor. Era o casă de vacanță, de tip 
bungalow, cu un singur nivel şi o structură semicirculară. În camera 
centrală, căminul de cărămidă roşie ieşea în evidenţă ca un mâner de cană. 

Poate din mândrie, Ceakvetadze, nu se prefăcu deloc mirat când primi 
veşti de la vechiul lui prieten. 

— Da, vino, vino, spuse el, cu jovialitatea slavă care nu fusese niciodată 
temperată de spiritul rezervat al estonienilor. 


Imediat ce sosi, rusul îl conduse pe Belknap prin casă spre o curte din 
spate, unde se aflau câteva fotolii de fier forjat şi o masă de lemn argintiu. 
Apoi se întoarse cu o sticlă de votcă şi două pahare şi începu să toarne fără 
prea multe fasoane. 

— Îmi pare rău, dar mă aşteaptă o zi lungă, spuse Belknap. 

— O să fie şi mai lungă dacă nu ai câteva picături din acest lichid 
miraculos în stomac, spuse georgianul. Îmi pare rău că n-ai venit mai 
devreme. Aş fi putut să te prezint soției mele. 

— E plecată din oraş? 

— Vreau să spun, mai devreme cu câţiva ani, durak, nu câteva ore. 
Raisa a murit acum doi ani. 

Se aşeză, luă o înghițitură generoasă de votcă şi făcu un gest spre lac, de 
pe suprafaţa căruia se ridicau vălătuci de abur, ca dintr-o farfurie cu supă. 

— Vezi stânca aceea mare din mijlocul lacului? Se numeşte Lindakivi. 
După cum se povesteşte în folclorul estonian, marele rege Kalev s-a 
căsătorit cu o femeie născută dintr-un ou de găină, pe nume Linda. Când a 
murit regele, Linda trebuia să care bolovani la mormântul soțului ei, dar 
unul i-a scăpat din poală aici. Atunci Linda s-a aşezat pe el şi a început să 
plângă. De aici vine numele lacului, Ulemiste. Adică lacrimi. 

— ŞI tu crezi în chestia asta? 

— Toate legendele populare sunt adevărate, răspunse sobru Ghennadi. În 
felul lor. Şi se mai povesteşte că în acest loc trăieşte Ulemuiste cel Bătrân. 
Dacă te întâlneşti cu el, te întreabă: „Tallinnul este gata?” şi tu trebuie să 
răspunzi: „Nu, mai este încă mult de făcut.” 

— ŞI dacă răspunzi da? 

— Atunci inundă oraşul. Georgianul chicoti fericit. După cum vezi, 
dezinformarea este o ocupaţie estoniană străveche. 

Închise ochii şi întoarse faţa către briza lacului. Se auzea un zgomot ca 
un huruit îndepărtat în timp ce un avion se apropia de aterizare. 

— Dezinformarea este un instrument foarte puternic, fu de acord 
Belknap. Dar eu le caut pe celelalte. 

Ghennadi deschise mai întâi un ochi, apoi pe celălalt. 

— Nu pot să-ţi refuz nimic, bătrâne prieten, în afară de ceea ce trebuie 
să-ți refuz. 

Belknap se uită la ceas. Era un început bun. 

— Mulţumesc, moi dorogoi“. 


— Aşa, aşa! Ochii rusului erau foarte atenţi, dar zâmbetul era neforțat. Şi 
ce cereri revoltătoare ai de formulat? 

Depozitul de pe Binnewater Road, Rosendale, la nord de New Platz, era 
o fostă mină transformată în centru de depozitare de maximă securitate. 
Când taxiul se opri în faţa adresei respective, nu văzu mare lucru de afară, 
unde un covor mare de plastic negru, bariera umedă, se întindea peste un 
dâmb de nisip. Arată actul de identitate paznicului din gheretă şi o poartă de 
oțel se ridică, permițând taxiului să intre într-un lot mare de parcare — o 
parcare fără clădire, aşa părea, pentru că întreaga structură de depozitare era 
subterană. Aflase că zona fusese cândva foarte bogată în calciu, căutat în 
mod special pentru conținutul lui scăzut de magneziu, ceea ce îl făcea 
deosebit de bun pentru fabricarea cimentului şi a betonului. O mare parte 
din structurile modeme din Manhattan fuseseră înălțate cu calcar extras din 
această zonă. În cavitatea formată prin extragerea calcarului fusese instalat 
acest depozit. În ciuda faptului că i se spunea în mod curent „muntele de 
fier”, era de fapt o mină căptuşită cu oţel. 

La zona de acces 1 se cercetă cu scrupulozitate documentul de identitate. 
Prietenul ei de la Departamentul Impozite şi Finanţe din New York 
telefonase din timp şi autorizase vizita ei; era, chipurile, auditor 
independent contractat de stat pentru o cercetare specială. La masa de lemn 
de la intrare şedea un bărbat cu ochii adânciți în orbite, cu umeri largi, 
căzuţi şi păr negru strălucitor care începuse să chelească. Părea să se 
apropie de patruzeci de ani. În pofida trunchiului lui solid, chipul lui, în 
mod ciudat, nu avea nici urmă de grăsime. Avea obrajii supți, pergamentoşi, 
iar pielea întinsă ca pe un cap de mort. În cele din urmă, parcă împotriva 
voinţei lui, îi întinse un ecuson special cu bandă magnetică. 

— Ecusonul activează toate uşile şi ascensoarele, spuse el, pe tonul cuiva 
care mai recitase şi altă dată aceste instrucțiuni de securitate. Este valabil 
timp de opt ore de la data primei activări. Trebuie să înapoiaţi ecusonul 
dacă ați depăşit timpul. De fiecare dată când mai veniţi, va trebui să 
completaţi acelaşi formular şi vi se va elibera alt ecuson sau se va reîncărca 
acesta. Trebuie să aveţi ecusonul asupra dumneavoastră în permanență. 

Bătu cu o unghie lungă în ecuson. 

— Băiatul ăsta neastâmpărat aprinde automat lumina în secțiunea în care 
lucraţi. Să fiți atentă la cărucioarele electrice ale personalului. Fac bip! 
Asemenea celor din aeroporturi. Dacă le auziţi, daţi-vă la o parte, pentru că 
au viteză destul de mare. Pe de altă parte, dacă aveți nevoie de transport 


intern, folosiți unul dintre telefoanele interne şi solicitați un cărucior. 
Numărul, litera şi toate celelalte. E clar? Dacă ați mai vizitat facilități tip 
munte de fier ca aceasta, probabil cunoaşteţi sistemul. lar dacă nu, e mai 
bine să puneti întrebări acum. 

Bărbatul se ridică în picioare şi Andrea văzu că era mai scund decât 
crezuse. 

— Cât de mare este depozitul? 

Omul reveni la tonul profesoral. 

— Avem peste o sută de mii de metri liniari pe trei niveluri. Atmosfera 
este monitorizată, cu corecție automată a nivelului de C02 şi controlul 
umidității. Aici nu e bibliotecă municipală. Nu e bine să vă rătăciți şi nu 
cumva să vă pierdeţi ecusonul. La fiecare oprire a ascensorului este o 
consolă cu computere unde poți găsi locaţia coordonatelor de care aveţi 
nevoie pentru cercetarea dumneavoastră. Folosim cifre sau litere care 
corespund nivelului, sectorului, rândului, teancului şi raftului. Am spus 
întotdeauna că este foarte uşor să te orientezi după ce ai prins sistemul, dar 
aproape nimeni nu-l poate cunoaşte în întregime. 

— Apreciez votul de încredere, spuse Andrea în şoaptă. Ştia că astfel de 
locaţii sunt foarte mari, dar nu-şi imaginase ce înseamnă aceasta până nu 
intrase în ascensorul care se mişca încet şi începuse să privească prin pereții 
lui în timp ce cobora la nivelul de jos. Era ca un oraş subteran de concepție 
expresionistă, o catacombă a erei digitale. Microfişe, microfilme, dosare de 
hârtie, fişe medicale, benzi de magnetofon, toate dispozitivele de depozitare 
cunoscute: tot ceea ce companiile şi municipalitățile erau obligate să 
arhiveze şi încă multe altele. Toate ajungeau în cele din urmă aici, 
catalogate cu grijă şi păstrate în astfel de facilităţi, uriaşe cimitire ale epocii 
informatice. 

Se simți cuprinsă de un val de teamă, probabil din cauza luminii slabe 
sau a interacțiunii curioase dintre două anxietăți în mod normal opuse: 
agorafobia şi claustrofobia, sentimentul de a fi încriptat într-un spaţiu vast. 
„Hai să terminăm odată cu toate acestea”, îşi spuse ea. Străbătea acum o 
pardoseală aparent fără sfârşit, urmând o linie albă şi numerele scrise cu 
vopsea albastră deschis: 3L 2:566-999. Ecusonul de la gâtul ei îi anunţa 
silențios prezenţa, aprinzând luminile; avea probabil un fel de cip electronic 
care reacţiona la semnalele radio într-un anumit fel. În mod curios, în aer nu 
se simţea deloc miros de praf şi era mai răcoare decât anticipase. Îi părea 
deja rău că nu-şi luase o jachetă. În jurul ei era un număr impresionant de 


rafturi de oţel, care se înălțau până sus, la tavanul aflat la cinci metri 
înălțime. La fiecare segment de 3 metri lungime erau scări portative. 
Hotărât lucru, locul acesta fusese proiectat pentru maimuţe-păianjen, îşi 
spuse ea. 

Ocol un raft şi o luă la stânga pe coridorul următor; încă odată, o 
mulțime de lumini începură să clipească şi să se aprindă, activate de 
ecusonul ei. Îi trebuiră vreo cincisprezece minute până să localizeze prima 
tranşă cu documentele pe care le căuta. După ce le găsi, îi mai trebui încă o 
oră până să dea peste ceva care îi trezi bănuielile. 

Date referitoare la schimbul valutar. Cei mai mulți oameni nici nu şi-ar fi 
bătut capul cu aşa ceva, dar Andrea ştia ea ce ştia. Când o organizaţie 
schimbă sume mari de dolari în valute străine — pregătindu-se să facă 
achiziții sau plăți în alte ţări de regulă îşi stabileau un fond ca să se 
protejeze de diversele fluctuații ale ratei de schimb valutar. Fundaţia 
Bancroft făcuse acest lucru la intervale regulate de timp. 

De ce? Achizițiile obişnuite de proprietăți sau de infrastructură foloseau 
protocoalele standard ale schimburilor bancare internaționale, facilitate de 
instituțiile majore al finanţelor globale. Aceste fonduri de protecție 
presupuneau infuzii mari de lichidităţi. În ce scop? În economia modernă, 
cantitățile mari de lichidităţi sugerau existența unor activități ilegale. 
Extorcare? Sau ceva cu totul diferit? 

Începea să se simtă ca un vânător mexican. Nu vedea animalul sălbatic 
din pădure, dar vedea câteva crengi rupte, mai multe urme amestecate şi ştia 
unde se află. 


La treizeci de metri deasupra ei, omul cu ochii adânciţi în orbite formă pe 
tastatură numărul ecusonului femeii şi ecranul compartimentat din faţa lui 
se acoperi cu imagini de la camerele de luat vederi din vecinătatea Andrei. 
Fixă mouse-ul pe una dintre imagini, făcu clic de mai multe ori şi imaginea 
se roti, lăsându-l să vadă ce citea Andrea. Fundaţia Bancroft. Avea 
instrucţiuni permanente pentru astfel de cazuri. Probabil că nu era cine ştie 
ce, pe frumuşică o chema Bancroft. Dar el nu era plătit ca să gândească. Era 
plătit ca să-i țină la curent. „Da, Kev, de asta încasezi tu cecurile alea 
grase.” Ei bine, poate nu chiar aşa de grase, dar în comparaţie cu pomana pe 
care o primea de la Secure Archive Inc, erau cât se poate de generoase. Puse 
mâna pe telefon plutind cu mâna pe deasupra tastelor. Apoi puse aşeză 


receptorul la loc în furcă. Mai bine să nu lase urme la locul de muncă. 
Scoase celularul şi formă un număr. 


În seara aceea, deghizarea lui Belknap în însoțitor al corului îşi dovedi 
adevărata valoare. În seara aceea, se organiza o recepţie în onoarea 
festivalului internațional de cor la reşedinţa preşedintelui ţării. Corul 
Empire State era programat să cânte la un concert de binefacere, care urma 
după aceea. Pentru miniştrii estonieni, prezenţa era obligatorie. Pentru 
Belknap, un plan schiţat ca prin ceață urma să devină acum realitate. 

Ameţit din cauza lipsei de somn şi a unui dejun greu cu friptură de porc 
şi kali, Belknap ajunse ultimul la autobuzul care transporta corul la 
destinație, Palatul Kadriorg de pe strada Weizenbergi, în partea de nord a 
oraşului. Se aşeză alături de un tânăr cu părul de culoarea paiului, cu ochi 
de căţeluş şi un zâmbet larg, elastic care repeta la nesfârşit cuvintele „blând 
ca un poem, dur ca oţelul” apăsând pe consoane cu atâta putere încât 
stropea cu salivă în toate părţile. În spatele lui, o pereche de altiste cântau 
„Cât eşti de frumoasă şi strălucitoare”. 

Belknap purta acelaşi ecuson pe care scria Corul Empire State, la fel ca 
toţi ceilalți. Încerca să treacă neobservat, adoptând expresia uşor visătoare 
şi uşor amețită pe care o arboraseră cu toții. 

Parcul Kadriorg, ca mare parte a măreției Estoniei, era o moştenire 
rămasă de la Petru cel Mare: o bogăţie rusească rămasă de pe urma 
dominaţiei ruse. Multe dintre pavilioanele palatului fuseseră transformate în 
muzee şi săli de concerte, dar partea principală a palatului rămăsese 
reşedinţa oficială a preşedintelui, utilizată în ocazii speciale, iar pentru 
estonieni, festivalul internațional de cor era, fără îndoială, un eveniment cu 
importanță de stat. Clădirea cea mai mare avea două etaje — două etaje 
foarte mari, o fantezie barocă cu pilaştri albi pe piatră roşie. Chiar în vârful 
dealului, într-un stil asortat, dar oarecum mai simplificat, se afla palatul 
prezidențial, construit în 1938, într-un an în care, deşi întunericul cuprinsese 
o mare parte din Europa, Estonia credea că văzuse zorile unei epoci noi. O 
constituție de pe care cerneala abia se uscase promitea garantarea 
libertăților democratice după patru ani de dictatură; dar nu a durat nici până 
la sfârşitul anului. Şi nu au reuşit nici încercările disperate de păstrare a 
neutralității Ţărilor Baltice. Clădirea consfințise nişte iluzii; poate tocmai de 
aceea era aşa de frumoasă, îşi spuse amuzat în sinea lui Belknap. 


În afara palatului era un fel de vestibul acoperit de un cort, care oferea 
ceea ce se numea control de securitate în Tallinn. Îl văzu pe Calvin Garth 
care stătea de vorbă cu un ofițer de securitate într-o uniformă albastră şi îi 
flutura documentele în față. Apoi membrii corului intrară unul după altul. 
Belknap avu grijă ca ecusonul lui să fie la vedere, în timp ce păşea 
amestecat printre ceilalți. Deşi era cu cel puţin zece ani mai în vârstă decât 
oricare dintre adevărații membri ai corului, îşi arboră o figură amuzată şi 
nimeni nu-l opri să-l cerceteze mai atent. 

Holul era bogat decorat cu stucaturi aurite şi ornamente sculptate. Făcu 
un schimb de priviri cu tinerii şi tinerele din cor şi se prefăcu la fel de 
încântat ca şi ei. Fu uşurat să constate că sala de banchete unde se ţinea 
recepţia era deja plină. Se apropie de un perete, prefăcându-se că 
examinează un tablou al Ţarinei Ekaterina şi îşi scoase ecusonul de pe 
sacou. Tocmai asta era partea cea mai importantă: când sosise, fusese o 
anumită persoană, acum trebuia să se transforme rapid în alta. 

Şi nu una oricare. Era acum Roger Delamain, de la Grinnell 
Internaţional. Îşi înlocui zâmbetul copilăresc de pe faţă cu o înfăţişare de 
om suspicios şi aruncă câteva priviri rapide de jur împrejur. Deşi studiase 
deja feţele miniştrilor celor mai importanți, tot nu-i era foarte uşor să-i 
recunoască. Preşedintele era uşor de distins: avea sprâncene stufoase şi o 
coamă de păr alb ca argintul, arăta ca un adevărat şef de stat la o ceremonie, 
bărbatul cu studii superioare şi cu talentul de a ţine discursuri 
impresionante. Strângea mâinile cu mişcări frecvent exersate, zâmbind 
tuturor, deşi adevăratul lui talent, aşa după cum observă Belknap, era să se 
detaşeze şi să treacă de la un om la altul uşor, pe nesimţite, după un schimb 
de câteva cuvinte care nu presupuneau angajarea unei conversații. Belknap 
se apropie de el. Întrebările precum hârtia de prins muşte erau luate în 
glumă, provocând chicoteli admirative sau, în funcţie de tonul lor, 
considerate reflecții sumbre pe care preşedintele cu siguranță că le pune la 
inimă. Strângere de mână, privire ochi în ochi, zâmbet, despărțire. Strângere 
de mână, privire ochi în ochi, zâmbet, despărțire. Era un adevărat virtuoz: 
parlamentul Estoniei nu greşise când îl alesese în acest post. 

Prim-ministrul era îmbrăcat în bleumarin, ca majoritatea membrilor 
cabinetului său. Mai puţin versat în arta detaşării decât preşedintele, dădea 
din cap cu prea mult entuziasm, prins în capcana unei conversații cu o 
femeie solidă — fără îndoială, vreo celebritate din lumea muzicală — în timp 
ce ochii lui căutau cu disperare ajutor din partea asistenților lui. Ministrul 


culturii — un bărbat cu ten gras şi cu sprâncene ca pictate cu ulei — vorbea 
foarte expansiv cu un grup de occidentali, evident în mijlocul unei anecdote 
sau al unui banc plin de umor, pentru că se întrerupea din când în când, 
zguduit de hohote de râs. Omul pe care îl căuta Belknap, ministrul adjunct 
al comerţului, avea o înfăţişare diferită. Paharul din mâna lui, cu o felie de 
lămâie înfiptă în margine, probabil că avea numai apă minerală. Avea ochii 
mici, umbriţi de o frunte proeminentă. Nu vorbea, numai dădea din cap şi 
petrecea foarte puţin timp cu fiecare din grupuri. 

Ministrul se numea Andrus Part şi, după cum îl informase Ghennadi, 
merita ca Belknap să facă cunoştinţă cu el. Era o logică elementară. 
Mogulul pe care îl căuta el era un om mare. Estonia era o ţară mică. Andrus 
Part, îl asigurase Ghennadi, avea legături cu toate personalitățile 
proeminente din sectorul privat, atât cu cel legal, cât şi cu cel ilegal. Într-o 
mică republică baltică nimeni nu putea să opereze fără să fi ajuns la o 
anumită înţelegere cu membrii de frunte ai guvernului. Andrus Part îi 
cunoştea pe jucători; fără doar şi poate că îl cunoştea şi pe omul pe care îl 
căuta Belknap. Imediat ce dădu cu ochii de el, Belknap simți că este 
aproape sigur de asta. Nasul Dulăului nu se înşală, îşi spuse el amuzat. 

Dar acum venea partea cea mai dificilă. Belknap se strecură printre 
grupuri şi grupulețe, străbătu covorul scump şi parchetul şi mai scump, până 
ajunse la câțiva metri de adjunctul ministrului. Avea o expresie diferită faţă 
de chipurile convenționale care arborează zâmbete protocolare la astfel de 
recepții, era un om de afaceri. Pentru un politician, zâmbetul deosebit de 
onctuos era semn că poate să treacă la atac. Dar Belknap nu dorea să fie 
nepoliticos. Pe chipul lui flutură un zâmbet timid când se întoarse spre 
ministru: 

— Onorabilul domn Andrus Part, dacă nu mă înşel, spuse Belknap. 
Adoptase un accent ambiguu, plat al omului care învățase engleza ca limbă 
străină, dar la şcoli cu pretenţii. 

— Aşa este, răspunse ministrul sec. Dar Belknap îşi dăduse seama că este 
intrigat. Nu era la o adunare unde oamenii vorbesc despre politica Estoniei, 
iar privirea dreaptă a lui Belknap nu aparținea unui obişnuit al recepțiilor. 

— E ciudat că nu ne-am întâlnit până acum, spuse Belknap alegându-şi 
cu grijă cuvintele. O altă momeală menită să prelungească interesul omului. 
Era o afirmaţie din care reieşea că ar fi avut motive să se întâlnească. Pe 
chipul lui Andrus Part apăru o licărire de interes, fără îndoială prima din 
acea seară. 


— Mi s-a cerut să îndrept această situație. 

— Chiar aşa? Ochii estonianului nu lăsau să se vadă nimic. ŞI de ce? 

— Vă rog să mă iertați. Abia acum întinse Belknap mâna şi făcu acest 
lucru cu un gest de nobleţe. Roger Delamain. 

Ochu ministrului adjunct începură să se rotească prin încăpere. 

— De la Grinnell Internaţional, spuse Belknap pe un ton plin de 
înțelesuri. Era numele actualului director executiv al companiei Grinnell; 
dacă va încerca să-l verifice, nu va găsi decât o biografie, nu şi fotografia. 

— Grinnell, repetă estonianul. Îi aruncă lui Belknap o privire care spunea 
enorm. Chiar aşa! Aveţi un departament muzical, nu-i aşa? 

Urmă un zâmbet mic, rapid. 

— Probabil de muzică militară? 

— Este marea mea pasiune, spuse Belknap făcând un gest în jurul lui. 
Tradiţia cântecului eston. Este o ocazie pe care n-aş fi putut s-o ratez. 

— Suntem foarte mândri, răspunse automat Andrus Part. 

— Mă încântă şi alte tradiții estone, spuse repede Belknap. Din păcate, 
nu mă aflu aici numai datorită intereselor mele de amator, înţelegeți. 
Aceasta este natura operațiunilor Grinnell. Neprevăzute, imprevizibile, 
cereri neaşteptate. Apar fără preaviz şi atunci directorii de companie, ca 
mine, trebuie să se dea peste cap ca să le facă faţă. 

— Aş dori să vă pot fi de folos. 

— Poate că puteţi, spuse Belknap zâmbind aproape tandru. 


După două ore de răsfoit foile dactilografiate cu litere mici, Andrea 
simţea că o ustură ochii şi capul începe să-i zvâcnească. Luptându-se cu 
oboseala de la mijlocul după-amiezii, notase mai multe coloane de cifre şi 
date pe o bucăţică de hârtie. Poate că nu însemna nimic. Poate că însemnau 
foarte mult. Aici trebuia să se lase condusă de instincte, va face cercetări 
mai amănunțite când se va întoarce pe planeta Pământ. Se uită la ceas şi luă 
decizia bruscă să verifice arhivele din aprilie, când murise mama ei. Luna 
cea mai crudă. Ei bine, oricum, cea mai crudă pentru ea. 

Arhivele corporației nu conțineau nimic referitor la ea. Se rezemă de 
rafturi, privind la cutiile îmbrăcate în plastic negru de pe rafturile de vizavi, 
pierdută în gânduri. Cu vederea periferică sesiză o mişcare şi când se 
întoarse văzu un cărucior electric care se apropia de ea în plină viteză. 
„Parcă spunea că claxonează?” îşi spuse ea în fracțiunea de secundă în care 
adrenalina intră în acţiune şi o scoase rapid din calea căruciorului. Dar 


acum căruciorul virase şi se luase după ea. Era imposibil! De parcă şoferul 
ar fi dorit s-o lovească. Scoase un strigăt când îşi dădu seama că omul de pe 
cărucior purta o cască de motociclist cu vizor complet opac pe faţă. Când se 
uita la el, nu-şi vedea decât propria imagine reflectată, la care se adăuga 
imaginea fricii pe care o trăia. În ultimul moment, reuşi să sară într-o parte, 
apoi în sus cât putu de tare şi se agăță cu mâinile de un raft, salvându-se din 
faţa căruciorului. O, Dumnezeule mare! 

Căruciorul frână şi opri, bărbatul de pe cărucior sări agil jos. Acum 
Andrea o luă la fugă spre capătul opus al rafturilor, o luă la stânga şi apoi 
de-a lungul coridorului. Labirintul de rafturi o va ascunde, nu-i aşa? Alergă 
pe alt coridor, coti de câteva ori la întâmplare până ajunse într-un spațiu 
amplu, slab luminat. Alerga cu genunchii sus, iar pingelele ei de crep 
scrâşneau numai din când în când pe pardoseala de ciment. În cele din 
urmă, mai coti de câteva ori, se lăsă în jos spre pardoseală în spatele unui 
pilon de sprijin de la rândul K şi — la naiba — dintr-odată un ciorchine de 
becuri halogene se aprinse brusc, inundând secțiunea cu lumină. Era ca şi 
cum şi-ar fi pus o ţintă în frunte. Ecusonul de securitate era proiectat să 
aprindă toate luminile oriunde mergea. Ascultă cu atenție şi auzi zumzetul 
căruciorului electric. Bărbatul cu casca de motociclist venea după ea. 

Apoi auzi paşi, cam la cinci metri distanţă. Deci, mai era cineva, întoarse 
uşor capul şi zări o altă siluetă; un om îmbrăcat în uniformă paramilitară, 
evident înarmat. Nu era aici ca s-o ajute pe ea. Era o schimbare dificil de 
acceptat: toată viaţa ei, oamenii cu arme, de regulă, poliţiştii, fuseseră de 
partea ei. Lucraseră pentru ea. Îşi dădea seama că nu era așa pentru toţi 
oamenii din lume, dar era cazul ei. Acum lucrau împotriva ei şi aceasta 
venea în contradicție cu foarte multe dintre convingerile ei de până acum. 
Ecusonul! Îl apucă în mână şi trase de panglică. Ecusonul o trăda. Trebuia 
să-l lase undeva. Sau poate că îi putea fi de folos în vreun fel? 

Sări brusc în picioare şi o luă la fugă spre capătul secțiunii, apoi fugi în 
zigzag printre câteva secțiuni. Ajunsese acum la zona P. 

Ascunse ecusonul într-o cutie pentru documente şi urcă apoi până pe 
raftul cel mai de sus, merse printre mai multe cutii de metal, de genul celor 
în care se ţin filmele sau benzile magnetice şi continuă să meargă până la 
capătul raftului unde luminile nu se mai aprindeau. Oare nu făcuse prea 
mult zgomot? Se întinse pe raftul de sus încercând să se facă invizibilă. 
Dădu la o parte una din cutiile de metal ca să vadă ce se întâmplă jos, la 
patru metri sub ea. 


Bărbatul în uniformă paramilitară sosi primul. Nevăzând-o, alergă spre 
culoarele de la cele două capete. Cu o expresie de frustrare, se întoarse în 
secțiunea luminată şi căută pe rafturi sperând s-o găsească fie pe ea, fie 
ecusonul. Apoi vorbi într-un walkie-talkie. 

— Ticăloasa a ascuns ecusonul, spuse el cu o voce ca din mormânt. O 
strategie foarte riscantă. Avem aprobare de lichidare de la Theta? 

În timp ce vorbea, înainta spre zona P şi se apropia tot mai mult de 
Andrea. Sincronizarea era acum totul. Ţinea cutia grea de metal cu ambele 
mâini, așteptând ca silueta să se apropie de locul pe care îl vedea pe 
pardoseală şi — acum! — dădu drumul cutiei. 

Auzi geamătul înfundat al omului, apoi privi în jos şi îl văzu întins la 
pământ, cu țeasta strivită de cutia de metal. 

O, Hristoase, ce-ai făcut, Andrea? O, Dumnezeule mare! 

Simţi un val de greață şi repulsie. Aceasta nu era lumea ei. Ea nu făcea 
aşa ceva, nu era un astfel de om. 

Dar, dacă atacatorii ei îşi imaginau că nu se va opune din răsputeri, atunci 
e clar că o subestimau. „Avem autorizaţie de lichidare?” Cuvintele îi vuiau 
şi acum în cap ca un crivăţ rece. 

Simti un val de mânie în piept. „Nu, ticălosule, dar eu am 

Sări jos ca un copil la lecţia de gimnastică şi căzu peste omul ucis. Avea o 
armă într-un toc atârnat la brâu. Avea laturile netede, nu curbate, deci, era 
probabil un pistol. Îl apucă şi îl examină la lumina becurilor halogene de 
departe. 

Nu mai ținuse niciodată o armă în mână până atunci. Dar cât poate fi de 
greu, totuşi? Ştia cum se ține şi ăsta era un început, nu-i aşa? Ştia că artiştii 
rap din filmele video muzicale îşi ţin arma într-o parte, deşi nu-şi putea 
imagina ce importanţă are asta pentru traiectoria glonțului. Văzuse multe 
filme în care arma nu se descărcase, pentru că cineva uitase de siguranţă. 
Avea şi siguranţă? Dar era încărcat? 

Naiba să-l ia. Nu avea instrucțiuni de folosire tipărite pe mâner şi oricum 
nu ar fi avut timp să citească. Adevărul este că nu avea habar ce se putea 
întâmpla dacă apăsa pe trăgaci. Poate nimic. Poate mai trebuia scoasă 
siguranța sau mai ştiu eu ce. Dar poate că individul o lăsase gata de tras. 

Una sau alta. Probabil că arma o să-i facă mai mult rău decât bine. Tipul 
cu caschetă de motociclist o să audă că pistolul ei face clic! Şi nu se 
întâmplă nimic şi o s-o lichideze. Se înghesui la capătul raftului şi îl văzu pe 
omul cu caschetă cum venea în mare viteză cu căruciorul electric. 


1? 


Apoi omul o uimi, căci se dădu jos din cărucior şi dispăru după un stâlp — 
unde era acum? 

Trecu o jumătate de minut; omul tot nu se vedea. Se ghemui pe raftul de 
Jos şi se ascunse cum putea mai bine, pe urmă ascultă. Apoi îl auzi şi 
întoarse capul încet. Stomacul i se strânse. Omul o descoperise. Venea spre 
ea încet. Andrea rămase încremenită simțindu-se paralizată. 

— Hai la tata, spuse omul, înaintând încet spre ea. Tinea în mână un 
obiect de plastic negru. La unul din capete se forma un arc electric 
ameninţător. Era un fel de taser, un pistol electric. Îi aruncă o pereche de 
cătuşe de plastic. 

— Uite, pune-ţi singură cătuşele. Uşurează-ţi situația. 

Andrea tot nu se clintea. 

— Să ştii că eu te văd, spuse omul cu caschetă pe un ton aproape jucăuş. 
Nu mai este nimeni aici. Numai tu şi cu mine. Şi nu mă grăbesc deloc. 

Arcul electric străluci când se apropie de ea. Cu cealaltă mână îşi desfăcu 
cureaua de piele şi începu să-şi maseze organele genitale. 

— Haide, păpuşică. Şeful spune că nu este vorba decât despre cea mai 
mare plăcere. 

Făcu alți câțiva paşi spre ea. 

— Căţea ce eşti, de ce nu vrei să-mi măreşti şi mai mult plăcerea de 
astăzi? 

Andrea apăsă pe trăgaci fără să se gândească şi fu şocată de amploarea 
zgomotului. Omul cu caschetă se opri, dar nu căzu la pământ şi nici nu 
scoase nici un sunet. Oare nu-l nimerise? 

Apăsă pe trăgaci din nou şi încă o dată. Al treilea glonţ sfărâmă vizorul 
omului şi în cele din urmă acesta căzu pe spate. 

Andrea se dădu jos de pe raft cu picioarele tremurând. Se apropie de 
omul pe care îl împuşcase. Îl recunoscu imediat, recunoscu sprâncenele ca 
nişte aripi de liliac şi pielea puhavă. Era unul dintre cei care o luaseră din 
maşina ei în Parcul Research Triangle. „Avem deja autorizaţie de 
lichidare?” Fu străbătută de un fior. Văzu apoi ochii lipsiţi de viaţă ai 
omului de la picioarele ei şi se aplecă brusc de mijloc. Tot conţinutul acid al 
stomacului îi izbucni pe gură împroşcând faţa mortului. Apoi, văzând ce se 
întâmplase, mai vomită încă odată. 


Un braţ gras se înfăşură în jurul umerilor ministrului estonian. 


— Andrus! exclamă o voce răsunătoare. Era un bărbat corpolent, jovial, 
cu o umbră de barbă nerasă. Respirația îi mirosea a anason, o băutură foarte 
răspândită în Estonia. 

— Vino să faci cunoştinţă cu Stephanie Berger. Lucrează la Polygram. 
Doreşte foarte mult să înfiinţeze un studio de înregistrări la Tallinn. Poate 
chiar şi un centru de distribuţie. 

Se adresase ministrului în engleză, din politeţe faţă de interlocutorul 
vorbitor de engleză cu care se întreținea acesta. 

Andrus Part se întoarse cu o expresie de scuză către Belknap. 

— Ce păcat! Ar fi trebuit să-mi spuneţi că ați venit să vizitaţi Estonia. 

— Colegii mei sunt de părere că, dimpotrivă, este foarte bine. Că s-a 
nimerit să fiu la Tallinn exact când s-a produs criza. Norocul nostru! Apoi 
cobori vocea şi adăugă: Poate că e şi norocul dumneavoastră? 

Ministrul adjunct îi aruncă o privire curioasă, neliniştită. 

— Mă întorc imediat, Roger... 

— Delamain, spuse Belknap. 

Se îndreptă spre o masă lungă acoperită cu dantelă albă la care chelnerii 
umpleau grăbiţi paharele, dar îl ținea sub supraveghere pe Andrus Part cu 
coada ochiului. Ministrul adjunct o asculta pe femeie dând din cap şi 
arătându-şi din când în când dinţii de porțelan. Îl apucă de braţ pe omul cel 
jovial — fără îndoială, un om de afaceri şi probabil unul dintre cei cu care 
avea şi el de-a face — şi făcu un gest care voia să însemne că o să mai 
continuăm această conversație şi altă dată. Dar Belknap observă că nu se 
întoarse imediat. Scoase un telefon mobil şi dispăru în încăperea de alături. 
Când reveni, câteva minute mai târziu, era în mod clar mult mai binedispus. 

— Roger Delamain, spuse el, pronunţându-i numele în franceză. Vă 
mulțumesc pentru răbdare. 

Făcuse câteva cercetări rapide, ceruse probabil unui asistent să verifice 
numele şi legătura acestuia cu firma de securitate globală Grinnell 
Internaţional. 

— Orice pronunție mă satisface, spuse Belknap. Printre vorbitorii de 
engleză îl pronunţ pe englezeşte şi ştiam că vorbiţi engleza. Când sunt 
printre francezi, îl pronunt pe franțuzeşte. Sunt foarte adaptabil, la fel ca şi 
compania mea. Dacă protejezi o rafinărie de petrol, ai nevoie de anumite 
calități. Dacă este vorba despre palatul prezidențial, trebuie să dai dovadă 
de cu totul alte calităţi. Din păcate, într-o lume cu atât de multă instabilitate, 
serviciile noastre sunt din ce în ce mai solicitate. 


— Se spune că vigilenţa permanentă este preţul libertăţii. 

— Este exact ceea ce am spus noi celor de la compania Cuprex Mining 
când s-au trezit şi au descoperit că minele lor de cupru din Africa erau 
amenințate de o insurecție criminală condusă de Armata de Rezistență a 
Lordului. Vigilența permanentă şi douăsprezece milioane de dolari plus 
cheltuielile directe. Acesta este preţul libertăţii ca medie anuală. 

— Şi e un chilipir, sunt sigur. Ministrul adjunct luă un mic sendviş de pe 
o tavă de argint care părea că pluteşte prin mulțime. 

— Tocmai de aceea doresc să vorbesc cu dumneavoastră, ca să fiu sincer. 
Dar discuția noastră este neoficială, mă înţelegeți? Nu vin în calitate de 
agent înregistrat la nici o companie. 

— Suntem împreună la o recepție şi mâncăm triunghiuleţe de carne 
afumată pe pâine prăjită. Ce poate fi mai informal? 

— Am ştiut eu că o să ne înţelegem, spuse Belknap pe un ton conspirativ. 
Dorim să avem posibilitatea să facem comenzi substanțiale pentru arme 
MICI. 

— Sunt sigur că Grinnell are un furnizor permanent. 

Part încerca să analizeze momeala. 

— Furnizorii permanenți nu sunt suficienți când este vorba despre 
comenzi deosebite. Uneori mi se reproşează că subestimez cifrele. Dar mie 
îmi place să fiu precis. Când spun „substanțial” mă refer... la suficiente 
arme pentru a echipa complet cinci mii de oameni. 

Ministrul clipi din ochi repede. 

— Toată armata noastră se compune din cinci mii de oameni. 

— Aşadar, vedeți care este problema. 

— ŞI aveţi nevoie de ei ca să protejaţi, ce — instalaţii, mine? Sprâncenele 
negre se împreunară într-o expresie de neîncredere. 

Belknap răspunse cu o privire fixă la curiozitatea din ochii ministrului. 

— Domnule ministru Prat, dacă îmi încredinţaţi un secret, puteți fi sigur 
că nu-l voi divulga niciodată. Vorbesc atât din punct de vedere instituțional, 
cât şi personal. Nu putem prospera în domeniul nostru de activitate fără să 
ne câştigăm o reputaţie de încredere şi discreţie. Înţeleg că aveţi întrebări. 
Sper că nu mi-o veţi lua în nume de rău dacă voi refuza să răspund. 

Ministrul adjunct îi aruncă o privire dură, care se înmuie după câteva 
secunde şi se transformă într-o expresie de aprobare. 

— Aş fi încântat să-i pot obişnui şi pe concetăţenii mei cu arta discreţie. 
Spre marele meu regret, nu au buzele la fel de cusute ca dumneavoastră, 


Roger. 

Ochii lui se rotiră de jur împrejur, verificând dacă nu trage nimeni cu 
urechea, apoi continuă: 

— Dar presupuneţi că aş putea cumva să vă ajut. 

— Mi s-a dat de înţeles că ați putea facilita genul de aranjamente de care 
avem nevoie. Cred că nici nu mai este nevoie să spun că ar fi foarte 
profitabil pentru toţi cei implicați. 

Belknap sesiză expresia de lăcomie de pe chipul ministrului adjunct. 

— Spuneaţi că este vorba despre o comandă substanțială. 

— Substanțială, da, repetă Belknap. Andrus Part încerca să fie sigur. 
Ceea ce se traduce în beneficii substanțiale pentru intermediar. 

— Dar noi suntem o ţară mică. Omul îl testa, tatonând terenul. 

— Mică, dar bogată în obiceiuri, aşa mă gândeam. Dacă mă înşel, dacă 
nu aveți un vânzător de tipul celui pe care îl căutăm noi, să ne spuneți şi 
vom căuta în altă parte. Mi-ar displăcea profund să vă irosesc timpul de 
pomană. 

Traducere: Nu mă face să-mi irosesc eu timpul. 

Ministrul adjunct făcu semn cu mâna unui demnitar înalt, cu aspect 
cadaveric, din partea cealaltă a încăperii. Petrecuse prea mult timp cu 
directorul de la Grinnell; ar putea părea dubios, ceea ce n-ar fi bine. 

— Roger, doresc să vă ajut. Chiar doresc, sincer. Lasă-mă să mă mai 
plimb pe aici câteva minute. Vorbim ceva mai târziu. 

Estonianul se amestecă într-un grup de directori de cor şi entuziaşti 
susținători ai muzicii corale. Belknap auzea acum vocea lui Part care 
exclama: 

— Un set de reportaje despre festival, ce idee minunată! 

Se auzi rumoare dintr-o parte a sălu şi apoi oamenii începură să ceară să 
se facă linişte, spunând: şşşt! Pe o platformă înălţată la capătul celălalt al 
sălii se adunase corul Empire State. Zâmbind de la o ureche la alta, baritonu 
începură să pocnească din degete, apoi să cânte. După câteva măsuri, se 
făcu suficientă linişte în sală ca să poată fi auziti: 


Căci nicăieri în lume 
Nu se găseşte un loc ca acesta 
Atât de tare îndrăgit, atât de profund iubit 
Ca iubita mea țară natală! 


Belknap simţi că cineva îl bate pe umăr şi se întoarse. Ministrul adjunct 
era lângă el. 

— Imnul nostru național, şopti Part cu un zâmbet fix. 

— Trebuie să fu foarte mândru, răspunse Belknap. 

Ministrul îl dojeni rostind printre dinţi: 

— Nu trebuie să fii nepoliticos. 

— Sper că nu mă considerați nepoliticos, ci numai nerăbdător. Putem 
face afaceri? Belknap vorbea în şoaptă. 

Ministrul adjunct încuviință din cap, apoi făcu un gest către o cameră de 
lângă sala principală de banchete. 

— Vă rog să mă iertaţi, spuse estonianul cu o voce înfundată şi pe un ton 
confidenţial. M-aţi luat pe neaşteptate şi totul este foarte neobişnuit. 

— La fel a fost şi pentru noi, spuse Belknap. Ministrul adjunct era încă 
temător; era momentul să-l preseze un pic. Se pare că v-am provocat un 
inconvenient mai mare decât am intenționat. Mai avem şi alte căi de 
explorat şi poate că exact asta ar trebui să facem. Vă mulţumesc pentru 
timpul acordat. 

Se înclină scurt. 

— M-ai înţeles greşit, spuse Part, cu o nuanță de insistență, dar fără 
panică. 

Înţelesese că directorul de la Grinnell făcea ceea ce fac toţi oamenii de 
afaceri: ameninţă că pleacă pentru a grăbi luarea unei decizii. 

— Doresc să vă ajut şi chiar cred că pot s-o fac. 

— Măiestria cu care folosiți subjonctivul este de admirat, spuse Belknap 
pe un ton de uşoară dojană. Totuşi, mă tem că ne răpim timpul unul altuia. 
„Acum e rândul tău să mă câştigi înapoi” — acesta era subtextul nerostit. 

— Roger, ceva mai înainte vorbeai despre încredere şi discreție şi ai spus 
că este absolut obligatorie în domeniul dumitale. Ei bine, la fel este 
precauţia pentru domeniul meu. În această privinţă trebuie să-mi faci pe 
plac. Există ocazii în care suntem bucuroşi că este aşa. 

Din sala de banchete se auzeau cuvintele corului: „Fii pentru totdeauna 
binecuvântată/O, tu, cu toate faptele tale glorioase...” 

— Poate că amândoi ar trebui să facem un compromis în privința 
principiilor noastre dragi. Vorbeaţi despre furnizorii noştri permanenți. Sunt 
sigur că un om de lume ca dumneavoastră înţelege că şi în acest domeniu 
pot fi urcuşuri şi căderi, la fel ca în oricare altul. Fără îndoială că ați auzit 
de moartea lui Khalil Ansari. 


Studie faţa estonianului în timp ce pronunţa acest nume. 

— Fără îndoială că înţelegeţi că rețelele de distribuţie stabilite pot să se 
destrame, atunci când încep să se afirme altele. 

Andrus Part părea încurcat; ştia destul în legătură cu ceea ce spunea 
Belknap pentru a înţelege că această afacere nu putea fi discutată la modul 
conversațional şi în nici un caz de un politician de carieră ca el. Trebuia să 
sape suficient de adânc ca să ştie pe ce se poate baza; dar nu putea să sape 
prea adânc, ca să nu-şi murdărească mâinile. Cam acestea erau calculele pe 
care şi le făcea. 

— Ştiu că sunteţi un om cu gusturi fine. Mi s-a spus că vila 
dumneavoastră din Paslepa este o adevărată frumuseţe. 

— Este un loc modest, dar soției mele îi place. 

— Atunci poate că se va bucura dacă i-am cumpăra o vilă de două ori 
mai mare decât aceasta, spuse Belknap, cântărindu-şi cu grijă fiecare 
cuvânt. 

Ministrul îi aruncă o privire lungă, insistentă. Era un om tras în direcţii 
diferite de avariţie şi incertitudine. 

— Sau poate că nu. 

O altă smucitură la capătul undiţei, ca să bage cârligul şi mai adânc: 

— Mi-a făcut mare plăcere să stau de vorbă cu dumneavoastră. Dar 
probabil că este cazul să caut în altă parte. Aşa cum m-aţi avertizat, Estonia 
este o ţară foarte mică. Cred că mesajul dumneavoastră a fost că peştii mari 
nu se găsesc în heleşteie mici. 

O altă înclinare scurtă, iar de astă dată Belknap chiar se îndreptă spre 
ieşire, când auzi vocile intonând peste tot: „Această ţară natală a mea!” 

Un ropot de aplauze întrerupse apoi liniştea, oarecum atenuat de cei care 
tineau în mâini pahare, sendvişuri şi aplaudau cu o singură mână. 

O mână pe umărul lui Belknap, un cuvânt şoptit la urechea lui: 

— Estotek, spuse ministrul adjunct. Pe Ravala Puiestee. 

— Aş fi putut lua adresa asta şi din cartea de telefon. 

— Te asigur că adevărata activitate a acestei entități este foarte bine 
păzită. Am cuvântul dumitale că nu o vei divulga nimănui. 

— Directorul se numeşte Lanham. 

— Ciudat nume pentru un estonian. 

— Dar nu chiar aşa de ciudat pentru un american. 

American. Belknap miji ochii. 


— Vei constata că îţi poate satisface cerinţele, continuă Part. Noi suntem 
un heleşteu mic, dar unii dintre peştii noştri au dimensiuni considerabile. 

— Impresionant, spuse Belknap rece. Ţara dumneavoastră, vreau să 
spun. Să-i transmit salutări lui Lanham din partea dumneavoastră? 

Ministrul adjunct îi aruncă o privire stingherită. 

— Relaţiile cele mai strânse se realizează uneori de la distanţă ceva mai 
mare, spuse el. Vreau să fiu clar. Nu l-am văzut niciodată la față pe acest 
domn. 

Se crispă, ca şi când ar fi vrut să-şi reprime un fior neplăcut. 

— Şi nici nu ţin. 


CAPITOLUL OPISPREZECE 


Districtul financiar din Tallinn era prezentat foarte sumar în broşurile 
turistice. Totuşi, el era considerat inima autentică a oraşului. lar inima 
cartierului comercial era, la rândul său, clădirea în care îşi avea birourile 
Estotek, un turn de sticlă şi oţel cu douăzeci de etaje. Aflat la peste un 
kilometru depărtare de Oraşul Vechi, se afla la numai o intersecție de 
clădirile emblematice ale oraşului, precum Reval Olimpia şi Stockmann 
Shopping Center, ca să nu mai vorbim despre cinematograful Coca-Cola 
Piaza şi de Clubul de noapte Hollywood, scăldat în lumina reclamelor cu 
neon. Cartierul era, pe scurt, un district financiar care arăta exact la fel ca 
oricare altul, ceea ce îi făcea pe oamenii de afaceri să se simtă ca la ei 
acasă. Toate restaurantele, cafenelele, holurile hotelurilor şi barurile 
anunțau că au acces internet WiFi. Suntem moderni, la fel ca voi, acesta era 
mesajul pe care îl transmiteau, deşi cu un sentiment de disperare, care le 
diminua credibilitatea. La această oră din noapte, clubul Bonnie and Clyde 
— şi Belknap observase încă o particularitate a Tallinnului şi anume că toate 
cluburile de noapte îşi spuneau cu încăpățânare „Nightelub” — era încă 
luminat. Imediat lângă cel mai înalt hotel se afla un sediu al dealerilor Audi 
şi Volkswagen. Fără îndoială că localnicii erau foarte mândri că reuşiseră să 
înjghebeze echivalentul unui mall în mijlocul districtului lor financiar. 

Clădirea era impunătoare şi întunecată, fiecare faţadă era acoperită cu 
sticlă şi oţel laminat. Ar fi putut fi teleportată în oricare dintre cele cinci 
sute de mari oraşe ale lumii şi ar fi arătat la fel de bine la locul ei. Belknap 
cobori din taxi şi porni mai departe pe jos. Pentru eventualitatea că l-ar fi 
urmărit cineva, îşi compuse un mers uşor nesigur; voia să treacă drept un 
om de afaceri beat, care încerca să-şi amintească în ce clădire era hotelul 
lui. 

Ghennadi Ceakvetadze îi găsise adresa. Chiar şi la pensie, tot mai avea 
tentaculele lui şi dăduse câteva telefoane discrete la arhiva municipală. 

„Adevărata activitate a unităţii este foarte bine păzită”, îi spusese Andrus 
Part şi nu exagerase. Estotek era o corporație estoniană înregistrată 
offshore; în evidenţele sale figurau numai activele interne, care erau 
neglijabile. Era o firmă care nu avea nici o operaţiune semnificativă şi nici 
holdinguri importante. Închiriase un spaţiu la etajul al zecelea într-o clădire 


din districtul financiar, îşi plătea toate taxele la timp, cu alte cuvinte, era o 
fantomă. 

Belknap fusese uluit. 

— Dar nu trebuie să-şi înregistreze cel puţin funcționarii şi directorul? îl 
întrebase el pe Ghennadi. 

Rusul păru foarte amuzat de această întrebare. 

— În lumea civilizată, cu siguranţă. Dar în Estonia, regulamentele de 
securitate şi codurile financiare au fost elaborate chiar de reprezentanții 
oligarhiei. Asta o să te amuze: Directorul înregistrat nu este o persoană, ci 
numele unei alte companii. Cine este înregistrat ca director al acestei 
companii? Ai putea să te întrebi pe drept cuvânt. Ei bine, este Estotek. Iar în 
Estonia acest lucru este perfect legal. 

KGB-istul pensionar chicoti încântat. Legile strâmbe ale oamenilor erau 
pentru el o sursă de amuzament. 

Belknap îşi ridică gulerul sacoului, căci o rafală de vânt începuse să sufle 
prin canionul de oţel şi sticlă în care se transformase centrul oraşului 
Tallinn. Era bine că afară era întuneric, căci geamurile mari deveneau 
adevărate oglinzi. Dar era greu să-şi facă o idee despre sistemul de 
securitate al clădirii. La colțurile părții de jos a clădirii erau montate camere 
de luat vederi, care le ofereau paznicilor o vedere asupra străzilor şi a 
garajului pe care îl foloseau împreună cu alte clădiri de birouri. Dar ce fel 
de măsuri de securitate fuseseră implementate în interior? Un lucru era cert: 

În noaptea aceasta, avea cele mai multe şanse să intre în clădire 
neobservat. Mâine s-ar putea ca ministrul adjunct să ia legătura cu persoana 
lui de contact de la Estotek şi să povestească despre directorul de la 
Grinnell; în acest caz, exista şansa să-şi dea seama de manevră şi să intre în 
alertă. Dar ministrul nu putea face acest lucru acum, căci trebuia să asiste la 
spectacolul de binefacere oferit de cele mai bune coruri. Va trebui să strângă 
mâini şi să zâmbească, să povestească despre noua lui vilă de la ţară şi să se 
gândească cum să explice acest lucru prietenilor şi asociațţilor lui. 

Belknap traversă strada, scoase un binoclu plat şi încercă să vadă dacă 
paznicul este în hol. Nu văzu nimic. Văzu... un norişor de fum care se 
înălța din spatele unui stâlp. Foarte bine, aşadar, era un paznic în hol şi 
fuma. Şi părea obosit. 

Americanul îşi verifică rapid ţinuta în imaginea reflectată de geamurile 
clădirii. Costumul lui de culoare închisă se potrivea cu rolul pe care îl juca. 
Geanta de piele cu conţinutul ei era obținută prin amabilitatea lui Ghennadi 


ŞI era ceva mai voluminoasă decât o servietă diplomat obişnuită, dar nu 
ieşea cu nimic în evidenţă. Inspiră adânc, se apropie de uşă, îşi arătă 
legitimaţia şi se pregăti să semneze de intrare. 

Paznicul se uită adormit la el, apăsă butonul care deschidea uşa din față. 
Era rotunjor ca majoritatea estonienilor de vârstă mijlocie ca urmare a 
alimentației compuse în principal din carne de porc, grăsime şi cartofi. Mai 
trase o dată din ţigară şi îşi reluă locul în spatele biroului de granit al 
recepţiei. 

— CeMines, spuse Belknap. CeMines Estonia. Etajul unsprezece. 

Paznicul dădu din cap impasibil, dar Belknap îşi imagina ce gândeşte. Un 
străin, dar Tallinnul era plin de ei. Fără îndoială că era ceva neobişnuit 
pentru CeMines, o companie ştiinţifică medicală să aibă vizitatori la o oră 
atât de înaintată, dar Ghennadi dăduse un telefon şi îl informase pe paznic 
în estoniana lui cu accent rusesc că urma să vină un vizitator. Se defectase 
ceva la sistem şi era nevoie de un fel de tehnician. 

— Ai venit reparaţie? întrebă paznicul într-o engleză cu poticneli. 

— Senzorii indică o malfuncţie a bobine: de refrigerare din unitatea de 
depozitare bio. Mereu trebuie să tot dregi câte ceva, nu-i aşa? Belknap 
vorbea cu un zâmbet plin de încredere. 

Paznicul rămase perplex, căci cunoştinţele lui de engleză îl trădaseră 
complet. Dar era clar ce gândeşte: să-i producă necazuri unui străin bogat ar 
fi putut însemna mai mult decât locul lui de muncă. După ce reflectă un 
timp, îl lăsă pe vizitator înăuntru, îi arătă cu mâna ascensoarele şi îşi aprinse 
o altă țigară. 

Belknap simţea cum teama îi creşte tot mai mult cu fiecare etaj. Partea 
cea mai grea de-abia acum începea. 


Parcul Research Triangle, Carolina de Nord 


Gina Tracy se juca cu o buclă neagră de păr de lângă ureche în timp ce 
vorbea cu ceilalți. 

— S-a produs o eroare. Cât se poate de regretabilă. Se pare că băieții 
trimişi în America de Sud să-l ridice pe Javier Solanas au luat pe altcineva? 
Vă vine să credeţi? 

America de Sud părea aşa de departe de pardoselile lăcuite şi geamurile 
jivrate din locaţia Theta — totuşi, aici se luau deciziile majore. Uneori, Tracy 


avea senzația că se află la centrul de control al unei misiuni aerospaţiale, 
făcând sondaje pe alte planete. 

— Trebuia să-l aducă pe reprezentantul comercial al Ecuadorului. Aruncă 
o privire spre mesajul care apăruse pe ecranul calculatorului ei. 

— Dar în locul acestuia au luat un fermier nevinovat cu acelaşi nume. Au 
dat-o-n bară, asta e! 

Urmă un moment de tăcere; nu se mai auzea decât torsul discret al 
aerului condiționat. 

— Oy, gevalt, spuse Herman Liebman, în timp ce faldurile de piele îi 
tremurau de frustrare. 

— ŞI aceştia se spune că sunt oamenii noştri de vârf, continuă Tracy. 
Echipa A. Poate că ar fi trebuit să folosim forța de muncă locală. Se spun 
lucruri bune despre talentele localnicilor. 

— Astfel de lucruri se mai întâmplă, sâsâi George Collingwood, 
mângâindu-şi cu degetele barba şi părul tuns scurt. Cineva remarcase odată 
că barba lui are un aspect aproape vaginal, iar Gina zâmbea câteodată când 
se uita la el şi îşi aducea aminte de această remarcă. Aşa făcu şi acum. 

Collingwood înclină capul. 

— Crezi că e amuzant? 

— Într-un fel de comic negru şi macabru, spuse Gina. 

Ochii albaştri apoşi ai lui John Burgess îi prinseră privirea. 

— Ai de făcut vreo recomandare? 

Lumina filtrată a soarelui de afară scotea în evidență urmele pieptenelui 
din părul lui blond aproape alb. 

— Trebuie să ne gândim foarte bine cum să facem, ca aşa ceva să nu se 
mai întâmple, spuse ea. Nu pot să sufăr când se petrec astfel de lucruri. 

— ŞI noi la fel, spuse Collingwood. 

— Trebuie să mă obişnuiesc să am o atitudine filosofică în această 
privință, spuse Tracy. 

Unii puteau să-i considere nişte blestemaţi de tehnocraţi, ştia şi ea acest 
lucru, dar adevărul este că puneau la inimă ceea ce făceau şi se străduiau să 
nu ia lucrurile personal atunci când acestea mergeau prost. 

— George are dreptate. Uneori, mai avem şi scăpări. Apoi suntem prinşi 
fiecare în chestiunile noastre şi pierdem din vedere imaginea de ansamblu. 
Aşa ar spune Paul. 

Se întoarse către savant: 

— Nu este aşa? 


— Regret cele întâmplate, spuse Paul Bancroft. Chiar foarte mult. Am 
făcut erori în trecut şi vor mai fi, în mod inevitabil, erori. Există însă o 
consolare în faptul că rata greşelilor noastre continuă să se menţină în 
interiorul parametrilor pe care i-am stabilit ca acceptabili, iar rata erorii s-a 
îmbunătățit cu timpul. Este o tendinţă încurajatoare. 

— Chiar şi aşa, insistă mohorât Liebman. 

— Este important să plasăm aceste neajunsuri în contextul mai larg al 
succesului, continuă Bancroft şi să privim înainte, nu înapoi. Aşa cum 
spuneai, Gina, trebuie să învăţăm din greşelile noastre şi să stabilim ce alte 
măsuri de prevedere trebuie să luăm ca să ne protejăm de astfel de erori pe 
viitor. Calculul riscului dă naştere unei curbe asimptotice. Ceea ce înseamnă 
că este întotdeauna loc pentru îmbunătățire. 

— Crezi că trebuie să-i trimitem pe băieții noştri înapoi să-l aducă pe cel 
adevărat? întrebă Burgess. 

— S-o lăsăm moartă, spuse Collingwood. Ar fi prea multe coincidenţe. 
Vreau să spun, în cazul puțin probabil în care cineva ar ţine socoteala 
morților unor oameni cu numele de Javier Solanas. Dar oricum analiza 
riscului vă va spune că nu merită să continuăm. Alte evoluţii în alte locuri? 

— Sunt sigur că aţi auzit povestea despre o femeie din Nigeria de Nord 
care urmează să fie lapidată, spuse Tracy. Se pare că tribunalul satului a 
găsit-o vinovată de adulter. Este o măsură de-a dreptul medievală! 

Paul Bancroft se încruntă. 

— Sper că nu pierdeţi din vedere imaginea de ansamblu, spuse el. Putem 
să cerem părerea specialiştilor, dar cu cred că acest eveniment atât de intens 
mediatizat va avea un efect benefic asupra ratei de transmitere a virusului 
HIV. Presa lumii se concentrează pe imaginea unei femei cu pruncul în 
braţe. Iconografia impresionabilă a Madonei cu pruncul. Dar legea 
medievală a acestor mullahi analfabeți va preveni probabil mii de cazuri de 
SIDA. Aceasta înseamnă mii de morți dureroase, îndelungate, devastatoare, 
costisitoare. 

Collingwood clipi. 

— Este la mintea cocoşului, interveni el, întorcându-se către Tracy. De ce 
credeți că rata seropozitivității HIV este atât de scăzută în tările 
musulmane? Când penalizezi şi stigmatizezi promiscuitatea sexuală, rata 
transmiterii scade vertiginos. Uitaţi-vă pe hartă! Senegalul are una dintre 
cele mai scăzute rate de infecție HIV din Africa subsahariană. Ţara este 
musulmană în proporție de 92%. Uitaţi-vă acum la Guinea-Bissau, care are 


jumătate din procentajul de musulmani ai Senegalului, iar rata infecției HIV 
este de cinci ori mai mare. S-o lapideze, asta e părerea mea. 

— Mai este altceva în acest sector continental? întrebă Bancroft. 

Burgess îşi verifică lista de puncte de pe laptopul lui. 

— Păi, ar mai fi ministrul minelor şi energiei din Niger. Nu blochează 
cumva proiecte importante de ajutorare? 

— Am anulat chestia asta, spuse Gina plictisită. Prea multe efecte în 
cascadă. Am discutat deja despre asta. 

— Amintiţi-mi şi mie, spuse Collingwood. Am avut toată dimineaţa o 
şedinţă cu cei de la sisteme. 

— Vrei un sumar executiv? Ţi-l defalc în câteva linii generale. 

Burgess făcu o pauză ca să-şi adune gândurile. 

— În primul rând, ministrul Okwendo este un personaj prea proeminent. 
În al doilea rând, se pare că o să-l înlocuiască pe Mahamadou, ministrul de 
Finanţe. Asta e foarte bine, dar problema este: cine îi va succeda lui 
Mahamadou? Dacă va fi înlocuit de Sannu, e foarte bine. Dar sunt şanse la 
fel de mari să fie înlocuit prin Seyni. Şi aceasta ar putea face ca lucrurile să 
degenereze şi mai mult. În loc să-l dea la o parte pe ministrul minelor şi 
energiei, ar fi mai bine să-l dea jos pe Diori, asistentul ministrului respectiv. 
Diori este un personaj relativ inofensiv, aşa spun informaţiile noastre. Tatăl 
lui a fost un mare pungaş, dar rezultatul este că fiul are suficienți bani şi nu 
este membru în guvern ca să facă şi mai mulți bani. 

— Interesant, spuse gânditor dr. Bancroft, se pare că Diori este alegerea 
strategică cea mai bună. Dar hai să verificăm ce spun calculele celeilalte 
echipe de analişti, dacă se potrivesc cu acestea. O evaluare independentă 
este întotdeauna valoroasă, aşa cum am învăţat-o pe pielea noastră. 

Privirea pe care i-o aruncă lui Liebman amintea de istoria lor comună. 

— Parcurgerea unui set nou de modele ar putea să dureze câteva zile, 
avertiză Burgess. 

— O ţară precum Nigeria, cu o elită relativ redusă de conducători, este 
foarte susceptibilă de a da un mare număr de variante de rezultate, cu un 
număr minuscul de variante ale datelor de pornire. Mai bine să socotim de 
două ori decât să ne pară rău. 

— Nici nu încape vorbă, spuse Liebman, sprijinindu-şi bărbia pe mâinile 
cu pete, care trădau boala de ficat. 

— Foarte bine, spuse Bancroft şi privi spre Burgess. 


— Şi ce se mai aude cu absorbția rețelei Ansari? întrebă Liebman. După 
toate eforturile pe care le-am făcut ca să o preluăm, sper că se dovedeşte că 
a meritat. 

— Glumeşti? Este încă o lovitură de maestru a lui Paul, spuse 
Collingwood. Integrarea propriu-zisă va mai dura ceva timp, la fel ca şi 
atunci când achiziționezi o nouă corporație. Dar avem toate motivele să 
credem că aceasta ne va da cu adevărat posibilitatea să obținem informații 
valoroase despre clienţii noştri. lar cunoaşterea este... 

— Puterea de a face bine, preciză Bancroft. Tot ceea ce aflăm merge în 
sprijinul cauzei mari. 

— Absolut, spuse Collingwood dând din cap viguros. Lumea este plină 
de muniții. În momentul de faţă, acestea se îndreaptă spre cel care oferă cel 
mai mult. Mai rău este când oferta se împarte şi te trezeşti cu un război civil 
în care ambele părți sunt înarmate până în dinți cu aceleaşi arme. Aşa a fost 
în Angola timp de treizeci de ani. Absolut irațional. Acum vom putea să 
îndrumăm forța de foc spre statele şi facțiunile care merită să o primească. 
Vom putea să pacificăm provincii care au fost nefericite decenii la rând, 
pentru că li s-au dat exact atâtea arme câte erau necesare ca să se 
războiască, dar nu suficiente ca să câştige războiul. Aceasta este cea mai 
proastă stare de lucruri. 

— Analiştii noştri geopolitici sunt foarte clari în această privinţă. În 
situațiile de război civil care se tărăgănează, spuse Bancroft, o victorie 
rapidă şi decisivă a uneia din părți este întotdeauna preferabilă din punct de 
vedere umanitar în locul unui conflict prelungit. 

Şi nici nu contează a cărei părți este victoria. Este o mare greşeală să te 
laşi antrenat în dispute de felul „cine a început primul”. Acum vom putea să 
calculăm, să alegem un învingător şi să garantăm cel mai bun rezultat. 
Gândiţi-vă ce nebunie a fost că rețeaua Ansari a fost capabilă să răscoale 
triburile acelea de munteni din Birmania. Arme de calibru mic, artilerie de 
mâna a doua, toate plătite cu bani proveniţi din droguri. Timp de ani şi ani 
de zile i-au ţinut în stare de război cu guvernul din Myanmar. 

Ca şi când ar fi avut vreo şansă. Este incorect. Incorect pentru triburile 
acelea. Incorect pentru ţară. Nimănui nu-i place un regim autoritar şi 
represiv, dar un conflict de lungă durată este încă şi mai rău. Apoi, după ce 
armata a restabilit ordinea socială, putem să lucrăm şi să aranjăm ca regimul 
să fie mai puţin represiv şi să aibă mai multă grijă de cetăţenii ţării. 


— Vrei să spui că rebelii din reţeaua Ansari o să treacă în cealaltă tabără? 
întrebă Liebman. 

— Cine ştie mai multe despre ascunzătorile cu arme ale populației wa 
sau karenni decât foştii lor furnizori de arme? Cine ştie mai bine cum sunt 
organizate milițiile de gherilă? Le-am oferit generalilor din Myanmar o 
comoară de informaţii şi un transport întreg de arme de nivel NATO. Forţa 
copleşitoare este foarte importantă. Şi nici nu-ţi dai seama când obţii pace 
prin pacificare. Din perspectivă globală, epoca rebeliunilor este pe cale să 
se încheie. 

— Asta în cazul în care nu sancționăm tocmai rebeliunea, interveni 
Liebman. 

— Răsturnarea unui regim prin luptă armată deschisă va fi întotdeauna 
ultima opțiune, spuse Collingwood dând din cap viguros. Dar, dacă se 
ajunge până acolo, sigur, n-avem ce face. Este şi aceasta o opțiune. Şi 
integrarea marilor rețele nu s-a încheiat în nici un caz. Fireşte, 
achiziționarea rețelei Ansari oferă organizației Theta şi multe beneficii 
directe. În ultimă instanță, cei care fac bine trebuie să-și ia toate măsurile de 
protecție. 

Se întoarse către Bancroft. 

— Eşti de acord cu asta, nu-i aşa? 

— Înseamnă să bărbiereşti porcul spinos, spuse Bancroft. 

— Când apar pericole la adresa securității noastre — acasă sau în 
străinătate — trebuie să luăm măsuri. 

— Cum putem mai bine, încuviuinţă bătrânul savant. 

Collingwood făcu un schimb de priviri cu Burgess şi apoi cu Gina Tracy. 
Inspiră adânc. 

— Paul, ar mai trebui să vorbim şi despre Andrea. 

— Înţeleg. 

— Paul, eşti prea aproape de situație. Te rog să mă ierți că îţi vorbesc aşa 
de brutal, dar aici avem de luat anumite decizii. Trebuie să le laşi în seama 
profesioniştilor. Andrea a devenit o problemă. Când s-a dus la Rosendale, a 
depăşit limita. Ai spus că va asculta de vocea rațiunii. Acum ştim cu toții că 
ai supraestimat-o. 

— Sau, din alt punct de vedere, că am subestimat-o. În vocea lui 
Bancroft se simţea că ascunde ceva. 

— Judecata ta a fost influențată. 


— Întotdeauna îţi place să gândeşti tot ce e mai bine despre oameni, 
spuse Gina Tracy, ceea ce este un punct de pornire admirabil. Dar tot tu ne- 
ai învăţat că nu trebuie să ezităm să ne schimbăm convingerile atunci când 
apar fapte noi. 

Prin lumina filtrată, Bancroft păru brusc mult mai bătrân. 

— Vreţi să deleg decizia într-un caz care o priveşte pe propria verişoară? 

— Tocmai pentru că este verişoara ta, spuse Gina. 

Bancroft privi în gol un timp. 

— Nu ştiu ce să spun. 

Îşi imaginase ea sau era un uşor tremur în vocea filosofului? Când se 
întoarse din nou cu faţa spre ei, chipul lui era ca cenuşa. 

— Atunci nu spune nimic, interveni Burgess, pe un ton blând, plin de 
respect şi solicitudine. Ne-ai şcolit foarte bine. Lasă-ne să preluăm o parte 
din responsabilitate. Lasă totul pe mâna noastră. 

— Aşa cum spui chiar tu mereu, interveni şi Collingwood, nu e 
întotdeauna uşor să faci ceea ce trebuie. 

— Nici treaba cu Comisia Kirk nu e chiar floare la ureche, spuse Gina. 

— Eşti prea tânără ca să-ţi aminteşti de audierile Comisiei Church, spuse 
Herman Liebman. Paul şi cu mine ne amintim. Chestiile astea merg în cerc. 

— La fel şi musonii, rosti apăsat Collingwood. Perspectiva istorică nu te 
ajută prea mult dacă eşti în calea furtunii. 

— Corect, fu de acord Bancroft. Îngustă ochii. Cunoaşterea înseamnă 
putere. Domnul ne este martor că am scotocit peste tot în trecutul 
senatorului. Ce lucruri murdare am găsit? 

Collingwood se întoarse către John Burgess şi îi aruncă o privire care 
voia să spună: Zi-le şi lor! 

— Nu suficient, spuse Burgess, fostul investigator de la Kroll Associates 
cu un zâmbet strâmb. Pentru scopurile noastre avem nevoie de ceva mare şi 
nu am descoperit nimic. Sincer să fiu, ce avem noi nu ar ține nici măcar 
pagina întâi la South Bend Tribune. Favoruri pentru donatorii principali? 
Sigur. Dar asta este ceea ce politicienii numesc servicii pentru 
circumscripţia electorală. Donaţii ilegale? Nu tocmai — a candidat de patru 
ori împotriva unor oponenți cu o finanţare absolut decentă. Cineva a 
formulat această acuzaţie cu peste zece ani în urmă, dar detaliile au fost atât 
de complicate, încât experții legali nu s-au putut pune de acord dacă este 
ceva ilegal sau nu. 


Donaţii separate de la companii la care CALPERS, fondul public de 
pensii din California, avea mai multe acțiuni. Dacă cele două companii 
sunt, de fapt, unități ale aceleiaşi companii, atunci donația depăşeşte 
limitele legale. 

Zâmbi abia schițat. 

— Un reporter l-a întrebat pe Bennett Kirk despre taxa pentru conferința 
de presă. Kirk a spus: „Scuză-mă, vrei să-mi mai explici odată?” Şi toată 
lumea s-a tăvălit pe jos de râs. Şi cu aceasta scandalul s-a încheiat. Altceva? 
Se pare că a avut o relaţie sexuală cu o chelneriţă din Reno acum douăzeci 
de ani, dar femeia în cauză a negat tot timpul şi, chiar dacă n-ar fi negat, nu 
ştiu dacă ar fi reuşit să capteze interesul mass-mediei. Ziariştii i-au creat o 
adevărat aură acestui tip. În acest moment, ar trebui ca cineva să aducă 
dovezi că i-a molestat pe toți copiii din corul Harlem Boys ca să poată 
atrage atenția presei. 

— ŞI nici nu putem aduce, spuse Collingwood sec. Vreau să spun că ştiţi 
probabil de boala lui. O ţine secretă, dar, dacă s-ar afla, ar trezi un val uriaş 
de simpatie în public. Între timp, se ocupă de posteritate. Ştie că nu va mai 
apuca să candideze încă odată, dar va mai fi în viaţă şi în funcție suficient 
timp ca să ne facă o mulțime de necazuri. 

— Este ca efectul Samson, adăugă Burgess. Boala nu ne ajută. Este într-o 
formă suficient de bună ca să sfărâme stâlpii şi să dărâme templul. 

— Cunoaşterea înseamnă putere, aşa spuneai. Collingwood îi adresă lui 
Bancroft o privire plină de înţelesuri. Problema este ce anume ştie Comisia 
Kurk. Senatorul a intrat în posesia unor informaţii pe care nu ar fi trebuit să 
le aibă. lar aceasta îl transformă într-un pericol real pentru toată 
întreprinderea noastră. 

— ŞI nu avem nici o soluție? Privirea lui Bancroft era intensă, dar nu 
neliniştită. 

Collingwood ridică din umeri. Gina Tracy părea nerăbdătoare. 

— Tot nu înţeleg de ce nu putem pur şi simplu să-l îndepărtăm pe 
senatorul Kirk. Să accelerăm inevitabilul. Să ne scoatem ghimpele de sub 
unghie. 

Bancroft clătină din cap grav. 

— Nu aţi examinat problema sub toate aspectele. 

— Vă puteţi imagina furtuna de controverse şi atenție? Collingwood îi 
aruncă o privire plină de reproşuri. S-ar putea să fie mai periculoasă decât 
însăşi Comisia. 


— Dar, pentru numele lui Dumnezeu, suntem Grupul Theta! Insistă 
femeia cu păr negru. Theta vine de la thanatos. În limba greacă asta 
înseamnă moarte, nu-i aşa? spuse ea şi îi aruncă o privire lui Burgess. 

— Ştiu asta, Gina, spuse Burgess. Dar şi aici se aplică aceleaşi reguli ale 
evaluării riscului ca în oricare parte a lumii. 

Gina aruncă o privire întrebătoare către Bancroft. 

— Dar trebuie să putem face ceva. 

— Fu liniştită, n-am să permit ca activitatea Grupului Theta să fie dată 
peste cap de un politician din Indiana, spuse Bancroft. De asta poţi fi sigură. 
Grupul Theta trebuie să fie vârful de lance în domeniul binefacerii. 

— Filantropia extremă, chicoti Burgess. Ca sporturile extreme. 

— Te rog să nu transformi într-o glumă munca mea de-o viață, spuse 
blând Bancroft, dar cu o privire dojenitoare. 

Urmă o tăcere lungă, întreruptă apoi brusc de voci îngrijorate care veneau 
de la centrul de comunicaţii, aflat cu un etaj mai jos. Apoi un bărbat palid 
urcă scara în spirală şi îi salută pe şefi cu o expresie posomorâtă. 

— S-a primit încă un mesaj de la Genesis. 

— Încă unul? întrebă Gina pleoştită. 

Omul de la centrul de comunicaţii îi întinse lui Paul o foaie de hârtie. Se 
întoarse către ceilalți şi spuse: 

— Tipul de jos iau treaba asta foarte în serios. 

Bancroft aruncă o privire rapidă pe foaia de hârtie, făcu ochiu mari. Fără 
un cuvânt, i-o întinse lui Collingwood. 

— Nu-mi place chestia asta, spuse Collingwood încet, cu o îngrijorare 
nedisimulată. Ce părere ai, Paul? 

Filosoful avea în ochi o privire foarte intensă. Un străin ar fi luat-o drept 
o expresie de concentrare, nu de teamă. Dar ceilalți ştiau că aşa se purta el 
în faţa unei crize. 

— EFi bine, prieteni, se pare că avem necazuri mai mari de care trebuie să 
ne ocupăm, spuse în cele din urmă Bancroft. Genesis escaladează nivelul de 
amenințare. 

— Vom aplica protocolul de relocare, spuse Collingwood, studiind hârtia. 
Suspendăm operaţiile de aici pentru moment. Ne mutăm în alte locaţii, 
poate la cea de lângă Butler, Pennsylvania. Se poate face uşor, discret, peste 
noapte. 

— Nu pot să sufăr ideea că trebuie să ne temem, spuse Liebman. 


— Avem de condus o operaţiune pe termen lung, Herm, spuse Bancroft. 
Inconvenientele pe termen scurt sunt inevitabile de dragul securității pe 
termen lung. 

— Dar de ce se întâmplă acest lucru tocmai acum? întrebă Liebman. 

— Odată ce vom avea în mână rețeaua Ansari, îi spuse Burgess 
analistului mai în vârstă, nimeni nu ne va mai putea opri. Suntem într-o 
perioadă de tranziţie. Ceea ce înseamnă o perioadă de vulnerabilitate. 
Trecem hopul acesta şi vom deveni invincibili. 

— Lumea întreagă va fi un teritoriu al nostru, interveni şi Collingwood. 

Liebman era în continuare încordat. 

— Dar să lăsăm ca Genesis... 

— Inver Brass a pierit prima dată din cauză că s-a întins prea mult. Vocea 
lui Bancroft avea o intensitate hipnotizatoare. Îşi recăpătase atitudinea de 
conducător şi comandant. 

— Genesis va face asta din nou. Trebuie să trecem cu bine următoarele 
câteva zile. Genesis va fi distrus. 

— Sau noi vom fi distruşi, spuse Liebman ceva mai puţin exaltat. 

— Ai început să te îndoieşti ca Toma necredinciosul în Grădina 
Ghetsimani? Ţi-ai pierdut încrederea? 

Pe faţa lui Bancroft nu se putea citi nimic. 

— Nu te-ai înşelat niciodată în privinţa lucrurilor mari, spuse Liebman, 
ofensat. 

— Drăguţ din partea ta să spui asta, răspunse rece Bancroft. 

Deşi Liebman ezita să mai spună ceva, deceniile lui de loialitate şi de 
prietenie îl obligau să-i vorbească marelui om cu sinceritate. Îşi drese 
vocea. 

— Dar, Paul, întotdeauna există şi o primă dată, spuse el. 


Ascensorul se opri la etajul unsprezece, iar Belknap păşi afară, 
păstrându-şi aceeaşi mutră blazată şi aerul de călător supraextenuat, 
gândindu-se la camerele de luat vederi din lift. Estotek era la etajul de 
dedesubt. Etajul unsprezece aparținea companiei CeMines. Aşa cum îi 
explicase Ghennadi, CeMines era o companie farmaceutică nou-înființată, 
specializată în cercetarea markerilor biologici; scopul lor era să elaboreze 
tipuri de analize ale sângelui care să înlocuiască biopsiile necesare în 
anumite tipuri de cancer. Compania se lăuda că se bazează pe „cooperarea 


strategică dintre industrie, mediul academic şi guvern.” Mulţi parteneri, 
multe buzunare. 

Era unul dintre cele trei birouri mici de pe etaj. Belknap o alesese, pentru 
că activitatea ei era mai puţin sensibilă din punctul de vedere al 
confidențialității şi astfel avea şi nivelul cel mai scăzut de securitate. Tot 
ceea ce stătea între el şi birourile CeMines era o uşă de oţel cu un geam 
îngust de sticlă securizată. 

După ce verifică atent că în hol nu este nici o cameră de luat vederi, 
Belknap introduse o cheie franceză îngustă în gaura cheii butonului uşii, 
împingând uşor. Apoi băgă un şperaclu lung şi apăsă pe toate butoanele. 
Nici un rezultat. Aşa cum se temuse, închizătoarea era dublă. Abia după alte 
câteva minute de trudă minuțioasă şi concentrare dureroasă, încuietoarea 
cedă şi uşa se deschise. 

Nici o alarmă. Aşa cum anticipase, birourile care adăposteau 
departamentul legal şi financiar se bazau pe securitatea generală a clădirii. 
Spargerile erau foarte rare în astfel de clădiri. Măsurile de precauţie 
obişnuite erau suficiente. 

Belknap închise uşa în urma lui. Birourile erau luminate slab de câteva 
tuburi fluorescente înserate de-a lungul pereţilor, lumina de veghe cerută în 
toate clădirile de birouri din lume. Aşteptă să i se obişnuiască ochii cu 
întunericul, apoi începu să străbată cu grijă spaţiul, luminându-şi drumul cu 
o lanternă de buzunar. Birourile de lucru nu erau despărțite între ele, cu 
excepția câtorva birouri închise de lângă fereastră. Mocheta era gri cu un 
model mare în formă de diamant. După câteva minute de inspecţie atentă, 
alese un loc în care un computer şi un telefon erau băgate în priză în podea. 
La fel ca în toate clădirile construite în ultimii zece ani, pe sub pardoseală 
se aflau cabluri optice şi coaxiale. Găsi aşa cum se aştepta bucăţi de 
mochetă cu dimensiunea de cincizeci de centimetri pe cincizeci, care se 
puteau da la o parte pentru a avea acces la cablurile de dedesubt. Se întinse 
pe jos şi dădu la o parte bucata de mochetă de lângă cabluri. Sub ele se afla 
o placă de oţel şi sub ea cablurile. Dar cât spațiu putea fi oare între 
pardoseala de aici şi plafonul de la etajul inferior? Scoase o rangă din 
servictă şi începu să dea la o parte plăcile repede, cu îndemânare şi fără 
zgomot. 

Apoi împinse în jos o cameră mică cu fibră optică. La capătul celălalt era 
prinsă de o cameră digitală şi transmitea imagini pe un mic ecran plat. 
Camera-şarpe nu avea decât jumătate de centimetru diametru şi un câmp 


vizual de şaizeci de grade. Avea patru metri de cablu îmbrăcat în negru, 
ataşat la o casetă electronică unde un convertor de lumină transforma 
impulsurile luminoase ale miilor de fibre microscopice în imagini. La 
capătul care cobora, „şarpele” avea şi o mică sursă de lumină xenon absolut 
indispensabilă în timp ce „şarpele” înainta tot mai mult în jos, ocolind 
obstacole, împinse mai mult, până când ajunse la o suprafaţă netedă, albă. 
Erau plăcile acustice ale plafonului de dedesubt. 

Apăsă acum pe un declanşator de pe mânerul lateral; un trocar din oţel 
foarte dur ieşi de deasupra luminiţei din capătul „şarpelui” şi începu să se 
rotească. Era ca şi când ai fora cu un ac de cusut. Manevră capul camerei de 
luat vederi în aşa fel încât acesta pătrunse prin gaura recent perforată. 

La început, imaginea nu era foarte clară; Belknap o ajustă până când 
pardoseala de la Estotek se văzu clar. Era imaginea unui birou standard: 
birouri dreptunghiulare, scaune negre cu spătar ergonomie, imprimante, 
computere, console pentru telefoane, tăvi pentru corespondenţa primită şi 
de expediat. Ajustă din nou „şarpele” îndreptându-i capul într-o parte şi apoi 
în alta, până găsi ceea ce căuta. 

Pe uşile principale se aflau întrerupătoare îngropate în perete, discrete şi 
vizibile numai pentru un ochi antrenat. Detectori de mişcare cu raze 
infraroşii: cutiuţe de plastic plasate în zonele cu circulație intensă — pe 
culoarele dintre separeurile birourilor, de-a lungul culoarului de lângă 
fereastră. Detectorii de mişcare activau se activau în momentul în care uşa 
era încuiată la sfârşitul zilei de lucru şi aceasta era prima problemă pentru 
el. 

Belknap cunoştea modelul. Erau dispozitive pasive, destinate să 
detecteze schimbările de temperatură. Când în spațiul protejat pătrunde un 
corp emitent de căldură, dispozitivul simte şi curentul electric din interiorul 
lui se întrerupe şi declanşează alarma. 

Se uită lung la ele. Semănau cu nişte întrerupătoare obişnuite. Nu aveau 
nimic care să atragă atenţia în mod special. O lentilă concentra radiația 
infraroşie printr-un filtru special. Senzorul avea două elemente receptoare, 
care îi dădeau posibilitatea să se corecteze în cazul semnalelor provocate de 
lumina soarelui, de vibrații sau de schimbarea temperaturii mediului 
înconjurător. Aceste condiţii afectau cele două elemente piroelectrice în 
acelaşi timp; un corp în mişcare activa numai un singur senzor şi după 
aceea pe al doilea, într-o succesiune rapidă. 


Practic, nu exista nici o posibilitate ca Belknap să coboare fără să 
declanşeze alarma. Nici nu avea de gând să încerce. 

Se strădui să scoată cele şaisprezece şuruburi care fixau plăcile de oţel 
ale grindei de sprijin a pardoselii. În cele din urmă reuși să demonteze o 
placă de oţel în formă de L de doi metri lungime, scoțând la vedere un strat 
de cabluri fine, ca o perdea cu mărgele. 

Tăie cablurile în câteva locuri cu foarfecă şi reuşi să facă un spaţiu prin 
care lăsă în jos servieta, apoi se strecură şi el printre cabluri şi fire şi făcu o 
tăretură în jurul conductei de aer şi a ţevilor rigide care alimentau sistemul 
de aspersiune. Se târî pe sub pardoseală, sprijinindu-se de cablurile 
electrice, până ajunse la câţiva centimetri deasupra plafonului de jos. Îşi 
dădu drumul uşor pe partea cealaltă a cadrelor de metal de diferite forme 
care susțineau cablurile. Plafonul era proiectat să susțină greutatea unui om, 
căci muncitorii de la întreţinere erau adesea nevoiţi să lucreze aici. 

Ajunse până jos şi demontă un metru pătrat de panou din plafonul de la 
Estotek, apoi îşi deschise servieta de piele. Următoarea etapă a infiltrărui va 
fi executată de rozătoare. Scoase o pungă de pânză din care se auzeau 
chiţăituri furioase şi o răsturnă cu gura în jos. Conţinutul ei — adică patru 
şobolani mari — căzu prin deschizătura pe care o făcuse şi ateriză pe 
pardoseală, la trei metri mai jos. Apoi puse panoul la loc şi continuă să țină 
locul sub supraveghere cu camera-şarpe. 

Pe ecranul mic, vedea cum şobolanii aleargă peste tot, dezorientați şi 
înnebuniți de spaimă. Apoi îndreptă camera spre cel mai apropiat detector 
de mişcare. Ledul verde se făcuse roşu. 

Alarma fusese declanșată. 

Belknap stătea cu ochii pe ceasul cu cronometru de la mână. Trecură 
patruzeci şi cinci de secunde până să se întâmple ceva. Apoi îşi făcu apariția 
un bărbat în uniforma cafenie de la Estotek cu un pistol mic într-o mână şi o 
lanternă puternică în cealaltă. Se uită de jur împrejur şi trecu destul de mult 
timp până când prinse cu privirea strălucirea unei blănițe. Cauza şi efectul. 
Mai întâi se opreşte detectorul de mişcare; apoi apare un şobolan, iar acum 
apare şi al doilea. Paznicul scoase ceva ce era cu siguranță o înjurătură, dar 
într-o limbă pe care Belknap n-o înţelegea. Şobolaniui nu mâncaseră nimic în 
ultimele ore în afară de boabe de cafea învelite în ciocolată. Cofeina din 
cafea îi făcea să fie şi mai plini de energie ca de obicei. Ca specimene de 
laborator, nu aveau deprinderea de a se ascunde, aşa cum făceau rudele lor 
din libertate. 


Încă un şobolan începu să chițăie şi apăru în câmpul vizual al paznicului. 
Furios, se repezi să-l strivească cu bocancul. Lui Belknap gestul îi amintea 
de copiii care încercau să prindă porumbei pe trotuare. Aşa de aproape, dar 
aşa de greu de prins. 

Partea următoare necesita o sincronizare perfectă. Belknap scoase şi 
ultimul şobolan din punga de pânză, ridică un colţ al panoului plafonului şi 
îi băgă capul prin deschizătură. Acesta, foarte îndatoritor, scoase un chițăit 
îngrozitor. Belknap legă o bucată de fibră optică de unul dintre picioarele 
din spate ale animalului, apoi îl mai împinse câțiva centimetri prin crăpătura 
îngustă pe şobolanul care chițăia ca din gură de şarpe. Lopăta sălbatic şi 
disperat cu picioarele prin aer. Belknap îl apucă de coadă şi strânse, ca să-l 
facă să tipe. 

Paznicul se răsuci, ridică privirile şi văzu capul mic al animalului care 
ieşea prin crăpătura din tavan. Faţa cărnoasă a estonianului se lumină, căci 
înţelesese ce se întâmplase: animalele — probabil specimene ținute de 
compania medicală de la etajul de deasupra, scăpaseră şi îşi făcuseră drum 
prin tavan. 

— Kurat! Ema keppija! Kuradi munn! O serie de înjurături ininteligibile. 
Dar ceea ce era uşor de înțeles era furia din glasul paznicului. Dar nu era 
vorba în nici un caz despre îngrijorare sau despre alarmare. Aşadar, era o 
chestiune legată de controlul paraziților, nu de securitate, decise estonianul. 
Dispăru pentru câteva minute şi reveni. Belknap cunoştea foarte bine 
protocoalele standard de securitate şi, dacă erau respectate, acum paznicul 
ar fi trebuit să anuleze orice notificare către centru. Aceasta era procedura 
standard în două etape, atunci când pentru un obiectiv se foloseau şi paznici 
şi dispozitive de siguranță pe bază de senzori. Alarma îl anunţa pe paznic, 
care avea la dispoziţie cam 4-5 minute ca să investigheze cauza declanşării 
ei. Dacă ajungea la concluzia că alarma era nejustificată — şi aşa era în 90% 
din cazuri anula notificarea şi aceasta nu mergea mai departe. Dacă nu făcea 
acest lucru, alarma se transmitea mai departe, la o locaţie fixă. Paznicul 
reacţionase ca un profesionist bine pregătit. Identificase cauza alarmei false, 
deconectase temporar senzorii din sector şi urma să păzească el singur de 
acum înainte. Apariţia unor şobolani nu reprezenta o problemă de 
securitate. De dimineaţă vor fi chemaţi cei de la deratizare. 

Belknap mai ştia că aici era un singur paznic. Dacă ar mai fi fost încă 
unul, omul l-ar fi chemat în mod sigur, dacă nu de altceva, măcar ca să se 
uite la spectacol şi să-i mai treacă plictiseala. 


Paznicul nu era chiar sub el. Arăta ca o altă victimă a bucătăriei naționale 
estoniene. Cu toate acestea, se mişca cu o surprinzătoare agilitate. Privi fix 
câteva clipe la şobolanul care chițăia furios. Începu apoi să sară în sus, 
încercând să-l lovească — la numai câțiva centimetri de Belknap care ținea 
strâns în mână o cheie franceză grea, pregătindu-se să aplice o lovitură prin 
surprindere. Totul se petrecu ca şi când ar fi fost filmat cu încetinitorul. 
Urmă o secundă lungă în care paznicul, care tocmai sărise în sus, văzu cum 
tot panoul se ridică şi un bărbat apare din umbră. O fracțiune de secundă cei 
doi bărbaţi se priviră în ochi. Faţa paznicului exprima uluire şi spaimă, 
înțelegând că inevitabilul urma să se producă. Unealta grea de fier din mâna 
lui Belknap îl lovi în frunte cu un zgomot înfundat. Paznicul se prăbuşi 
moale ca o cârpă pe mochetă. 

Belknap aruncă Jos servieta, se strecură printre cablurile de sub plafon, se 
apucă de o bară, apoi îşi dădu şi el drumul. Cercetă din priviri senzorul cel 
mai apropiat. Dacă îşi amintea bine setările, acum intrase în modul de 
suspendare care dura cinci minute. Două dintre acestea trecuseră deja. 

Cu mişcări aproape automate, apăsă pe marginea capacului de plastic al 
senzorului şi acesta ieşi cu uşurinţă. Dacă era un sistem de tip vechi, va 
trebui pur şi simplu să blocheze lentilele în timp ce era suspendat, eventual 
cu o bucăţică de carton, împiedicându-l astfel să se reactiveze în momentul 
când va fi din nou alimentat cu curent. Dar modelele mai noi aveau şi 
detectori de blocaje, astfel că intrau în alarmă când sesizau o obstructie 
vizuală de acest fel. Belknap începu să lucreze de zor cu o şurubelniţă mică. 
Scoase şuruburile mici care țineau amplificatorul şi unitatea de comparare. 
Chiar sub ele văzu patru fire care intrau în dispozitiv. Două dintre ele erau 
cablurile circuitului de alarmă, pe al căror înveliş era tipărit codul 12VDC — 
voltaj curent continuu. Trebuia să se ocupe de celelalte două fire. Îndepărtă 
izolația şi le răsuci împreună. Apoi montă la loc senzorul. Procedă la fel cu 
ceilalți doi senzori din zonă. Când se va relua alimentarea de la panoul 
central, senzorii nu vor mai funcționa. 

Dosarele! Ghennadi îi spusese în linii mari ce trebuie să caute. Dar mai 
întâi trebuia să le găsească. Asta dacă erau în această încăpere. 

Mica diodă începu să pulseze din nou, ceea ce arăta că sistemul de 
alarmă este reconectat. Neliniştit, mişcă mâna prin dreptul senzorului. 
Lumina verde rămase neschimbată. Dezactivarea se realizase cu succes. 

Dosarele pe care le căuta el se aflau probabil în spațiul mare fără ferestre 
situat în mijlocul clădirii. Se apropie de uşă cu mare grijă, cercetând-o cu 


atenție. Dacă mai avea vreun dubiu, acesta îi fu înlăturat de bateria de 
sisteme discrete de alarmă care o proteja, începând cu un covoraş de 
cauciuc, de două ori mai lung decât cele care se pun de obicei la uşa de 
intrare. La prima vedere, părea ceva menit să protejeze covorul atunci când 
intrau cărucioarele grele. Dacă îl priveai mai atent, vedeai că este o pernă de 
presiune. O reţea de metal era aşezată între două straturi de plastic, separate 
de bucăţi de burete din loc în loc. Când căleai pe pernă, se activa alarma. 
Belknap ridică mocheta la capătul unde se termina perna şi identifică cele 
două fire care duceau spre ea. Rupse unul dintre ele şi în felul acesta perna 
de presiune deveni inutilă. 

Mai complicat fu apoi cu întrerupătorul îngropat în perete, la fel cu cel de 
la uşa care dădea spre coridorul exterior. Un magnet aflat deasupra uşii 
tinea întrerupătorul în poziţia închis. Îndepărtă magnetul, întrerupătorul se 
deschise şi bucla de protecţie se întrerupse. Belknap luă un scaun şi se urcă 
pe el. Pipăi cu degetele suprafaţa netedă, vopsită a cadrului de metal până 
simţi o schimbare de textură. Metalul gol pe dinăuntru era aici înlocuit de o 
placă mai solidă de oţel. Scoase din servietă o sticlă de acetonă, întinse 
solventul pe zona respectivă, îndepărtă apoi vopseaua cu o şurubelniţă până 
scoase la iveală şuruburile cu capul plat care țineau cadrul uşii. Erau foarte 
bine ascunse sub un strat de chit, liant şi vopsea. Acum nu mai erau 
ascunse. 

Îndepărtă acum cu grijă placa de oţel care proteja alarma şi dădu la iveală 
dispozitivul de alarmă alcătuit din două arcuri mici de metal închise într-un 
tub de sticlă, ținut închis de prezența magnetului de la uşă. Cu un cleşte 
zdrobi repede sticla tubului şi lipi laolaltă cele două fire de metal. Înfăşură 
apoi o bucată de bandă izolatoare în jurul lor şi tocmai când se pregătea să 
se ocupe de încuietoare îi veni un gând. Se oprise la primul întrerupător al 
alarmei. Dar dacă mai erau şi altele? Continuă să pipăie cu degetele de-a 
lungul cadrului de metal. Şi, într-adevăr, mai era unul. 

„La naiba!” înjură în gând şi se blestemă, fericit numai că îi venise acest 
gând în ultima secundă. Cum putuse să fie atât de neglijent? Dezactivă şi al 
doilea întrerupător cu mişcări mai sigure şi mai rapide de astă dată — căci 
fuseseră exersate deja o dată — apoi inspectă atent de jur împrejur întreg 
cadrul uşii. Începu să lucreze apoi la broasca uşii cu o cheie şi un şperaclu. 

Cinci minute mai târziu, uşa se deschidea, dezvăluind privirii un spațiu 
lipsit de aer în suprafață de aproximativ 140 metri pătraţi, în care se aflau 
mai multe dulapuri cu dosare. Pe unul dintre pereți era încă o uşă, sugerând 


existența unei alte încăperi în interiorul acesteia. Dar poate că dădea spre o 
scară. 

Belknap se uită la ceas. Până acum planul decurgea bine, dar constarea 
nu-l făcu să se relaxeze, ci dimpotrivă. Prea multă încredere putea să fie 
fatală; şi nici o operație nu se desfăşura, în realitate, fără nici un fel de 
obstacole. Iar când totul mergea bine se întreba în orice moment când va 
cădea drobul de sare. 

Deschise sertarele, scoase dosarele, începu să le parcurgă şi curând simți 
cum este din ce în ce mai dezamăgit. Ar fi vrut ca Andrea să fie aici şi să-l 
ajute să descifreze materialul. În cele din urmă, găsi un dosar pe care scria 
R. S. LANHAM. 

Dosarul era gol. Un nume care nu-i spunea nimic, un dosar gol. — Parcă 
cineva îşi bătea joc de el, anihilându-i orice speranță. Dulăul se învârtea în 
jurul cozii. 

După ce mai căută prin dosare încă douăzeci de minute, Belknap începu 
să se enerveze. Da, Andrea Bancroft ar fi trebuit să fie aici: documente ale 
corporațiilor — era exact specialitatea ei. Dar se încăpățână să stea pe loc şi 
să le parcurgă, iar când ajunse la un teanc de hârtii deasupra cărora scria 
COPIE, începu să dea peste ceea ce căuta. Erau documente offshore de 
înregistrare şi la început le parcurse cu ochii atât de repede, încât nici nu 
recunoscu numele ca fiind un nume de persoană. Dar era clar: Nikos 
Stavros. 

Pronunță numele cu voce tare. Îl cunoştea — era un magnat cipriot grec. 
Nikos Stavros era un peşte alunecos, ale cărui bogății răspândite în întreaga 
lume erau de-a dreptul legendare. Deţinea, printre altele, după cum ştia 
Belknap şi 49% din Estotek. 

Să fi fost Stavros chiar Genesis? Atunci Lanham era un pseudonim? Dar 
Andrus Part spusese că este american. Şi apoi cine deținea cealaltă jumătate 
a companiei şi ce controla, mai exact, Estotek? Belknap se uită la o copertă 
pe care scria PARTENERIAT şi încercă să înţeleagă ce reprezintă. Încercă 
uşa interioară — din fericire, nu era încuiată. Aprinse o lumină şi văzu alte 
şiruri de dulapuri cu dosare. Zece minute mai târziu, începea să-şi facă o 
idee despre complexitatea întreprinderii, despre aisbergul uriaş al cărui vârf 
era Estotek. 

Unsprezece minute mai târziu, auzi paşii paznicilor care veneau pe hol. 

Sări din anexa interioară ca un iepure din vizuină. Inima i se opri în loc 
când observă alarma instalată la uşa interioară. Uşa se deschisese, dar nu-şi 


dăduse seama că aici este un alt sistem de alarmă separat. O alarmă 
silențioasă! Nu existau nici măcar în limba estomană suficiente înjurături ca 
să exprime furia lui Belknap. 

lar acum se afla faţă în față cu patru paznici bine înarmaţi. Nu arătau ca 
grăsunul în uniformă din hol sau ca paznicul de noapte în uniformă maro. 
Erau profesionişti. Fiecare avea în mână un pistol. 

Auzi ordine în mai multe limbi. Înţelese când rostiră „Nu mişca!” 
înţelese şi când 1 se spuse să ridice mâinile deasupra capului. 

Înţelegea că jocul se terminase. 

Paznicul care vorbea engleză se apropie de el. Avea o față ca 
pergamentul. Se uită la dosarele scoase din dulapuri. Pe faţă i se aşternu o 
expresie triumfătoare. 

— Am primit un raport că au apărut şobolani, spuse el într-o engleză cu 
uşor accent străin. Am prins şobolanul tocmai când ronțăia din brânza 
noastră. 

Se întoarse şi îi spuse ceva celui mai tânăr dintre colegii lui, un băiat 
înjur de douăzeci de ani cu părul blond tăiat scurt şi cu braţe vânjoase pe 
care se vedeau venele. Cuvintele fuseseră rostite într-o limbă slavă. Belknap 
nu reuşi să înţeleagă decât prenumele sârb Drakulovic — probabil numele 
omului. 

— Istoria corporațiilor este un hobby al meu, spuse Belknap. Observă că 
cel care vorbea englezeşte avea în mână un pistol rusesc Vector SR-1, care 
străbătea şi prin vesta antiglonţ. De fapt, străpungea şase straturi de kevlar 
şi gloanţele trase de el străbăteau corpul dintr-o parte în alta. 

— Nu este ceea ce pare, adăugă Belknap. 

Cu o mişcare bruscă, omul îl lovi peste faţă cu mâna în care ţinea 
pistolul. Parcă îl lovise un cal cu piciorul. Belknap decise să exagereze 
efectul, ceea ce nu era deloc greu. Se clătina spre spate, fluturând din mâini 
ŞI prinse privirea dispreţuitoare a omului. Nu-l păcălise deloc. O a doua 
lovitură ateriză cu putere pe acelaşi obraz, aşa cum fac profesionişti. 
Belknap se silea să stea în picioare, deşi se clătina rău. Toate instinctele lui 
îi spuneau că nu este cazul să opună rezistenţă. Paznicul încerca să-şi 
demonstreze talentele, nu să-l aducă în stare de inconștientă. Trebuia să le 
răspundă la întrebări. 

— Nici o mişcare, spuse omul cu o voce care parcă venea din mormânt. 
Să stai neclintit ca un manechin. 

Belknap dădu din cap fără să scoată o vorbă. 


Unul dintre paznici îi spuse ceva celui blond. Belknap nu înţelese mare 
lucru, cu excepția numelui Pavel. Tânărul se apropie, îl pipăi pe Belknap 
din cap până în picioare ca să verifice dacă nu este înarmat. Scoase o mică 
ruletă din buzunarul de la spate al lui Belknap şi o aruncă pe jos. 

— Fi, ia spune, ce faci aici? 

Bărbatul cel dur, fără îndoială, şeful lor, îi vorbi pe tonul cuiva care abia 
aşteaptă un semn de nesupunere ca să aplice o pedeapsă. Belknap nu spunea 
nimic. Mintea îi lucra febril. 

Paznicul se apropie. Belknap îi simţea mirosul de transpiraţie şi respirația 
ca de bou. 

— Eşti surd? întrebă el. 

Îl aţâţau ca pe un taur înainte de luptă, ca un preludiu al violenţei care va 
urma. 

Dintr-odată, Belknap întoarse capul şi prinse privirea celui mai tânăr 
dintre paznici. 

— Pavel! spuse el, cu o voce imploratoare, dar şi amenințătoare în 
acelaşi timp. Spune-le! 

Paznicul mai vârstă îngustă ochii. Pe faţa lui se citeau deruta şi bănuiala. 
Pavel arăta uluit. Dar Belknap nu-şi întoarse privirile. 

— Mi-ai promis, Pavel, mi-ai promis că n-o să se întâmple aşa ceva! 

Şeful aruncă o privire bănuitoare spre tânărul culturist. Acestuia 1 se 
zbătea acum ochiul stâng. Dovadă de nelinişte şi tensiune. Pavel murmură 
câteva cuvinte, iar Belknap înţelese fără traducere că spunea ceva în genul 
„Nu ştiu despre ce vorbeşte.” 

— O, te rog! izbucni Belknap indignat. Îşi aminti de cuvintele lui Jared 
Rinehart: „Bănuiala, dragă Castor, este ca un râu; singura modalitate de a 
scăpa ea este să-i îndrepți cursul în altă parte.” Amintirea aceasta îi dădu 
putere lui Belknap. Aruncă bărbia înainte, îşi îndreptă umerii, părând mai 
puţin vinovat şi mai mult indignat. 

Vocea şefului era acum amenințătoare, deşi era greu de spus împotriva 
cui se îndreaptă furia lui. 

— ÎI cunoşti pe omul acesta? îl întrebă el pe Belknap. 

— Pe Drakulovic? Credeam că da, dar se vede clar că m-am înşelat. 

Belknap îi aruncă tânărului o privire furioasă: 

— Ticălos nenorocit ce eşti! urlă el. Ce fel de joc joci? Crezi că şeful 
meu o să stea cu mâinile încrucişate? 


Belknap trăgea de timp, schiţând un scenariu care să-i intrige pe paznici, 
rămânând în acelaşi timp misterios. Trebuia să câştige timp cu orice preț. 

Belknap îşi roti ochii în cap cu un gest teatral, în timp ce Pavel 
Drakulovic se lansa într-o serie de negări şi proteste. Indignarea lui era 
sinceră, dar părea defensivă, ba chiar dubioasă. Belknap observă că ceilalți 
doi paznici se depărtaseră puțin de Drakulovic şi se apropiaseră de şef. 
Drakulovic era acum un element nesigur, nimeni nu dorea să se afle în 
apropierea lui cel puţin până se clarifica problema. 

Drakulovic continuă să protesteze până când şeful îi adresă câteva 
cuvinte aspre, iar tânărul tăcu. Belknap ghici din nou mesajul: „Gura, să nu 
mai aud nici un cuvânt, discutăm după aceea.” 

Belknap ridică bărbia. 

Era momentul să arunce un alt nume, ca să semene şi mai multă derută. 

— Îţi spun că Lanham n-o să fie deloc încântat de băieţii tăi. Este pentru 
ultima dată când îi fac o favoare. 

Paznicul cu ochi negri păru dintr-odată îngrijorat. 

— Cine ai spus? 

Belknap trase adânc aer în piept şi îi dădu drumul apoi încet. Mintea îi 
lucra cu înfrigurare. 

R. S. Lanham. Un american, după cum susținea Andrus Part. R putea să 
vină de la Ronald, Richard, Rory, Ralph. Dar cel mai probabil de la Robert; 
era unul dintre cele mai răspândite nume din America. Lui Robert putea să i 
se spună Rob sau Bert, sau în alt fel, dar, dacă era să punem pariu, cu Bob 
mergea la sigur. 

— Ascultă ce-ţi spun, spuse Belknap, dacă l-ai cunoaşte pe Bob Lanham 
la fel de bine ca mine, ai şti că este ultima persoană pe care ţi-ai dori s-o 
superi pe lumea asta. 

Paznicul cu ochi negri îi aruncă o privire ciudată, apoi apăsă pe clapa 
unui mic dispozitiv de comunicare şi spuse scurt ceva. Se întoarse spre 
Belknap şi spuse sec: 

— Şeful vine imediat. 

Şeful. Nu Nikos Stavros. Aşadar, celălalt proprietar. Acţionarul principal. 
Omul care îşi spunea Lanham. 

Andrus Part spusese: „Nu l-am întâlnit niciodată faţă în faţă. Şi nici nu- 
mi doresc.” 

Şeful spuse ceva pe un ton blând, de încurajare, adresându-se 
partenerului mai tânăr. Aruncă o privire rapidă spre Belknap. Nu aveau 


încredere în el. Dar omul cu ochi negri îi luă lui Drakulovic arma de la şold 
şi o băgă în buzunar. Deocamdată, tânărul era în perioada de probă. Acesta 
era lucrul cel mai prudent pe care îl putea face. Drakulovic se aşeză pe un 
scaun fără spătar dintr-un colț al încăperii. Ar fi vrut să mai protesteze, dar 
fusese pus pe tuşă. 

Belknap se uită în jurul lui, la paznicii care mai rămăseseră, văzu că îşi 
tineau pistoalele gata pregătite, iar în privirea lor nu era nimic altceva decât 
un profesionalism rece. Mintea îi alerga înnebunită, ochii priveau în toate 
direcțiile. „Trebuie să ieşi de aici. Trebuie să faci ceva.” 

Se auziră paşi. Şeful. Cineva vorbea rapid în estonă, dar, dacă Belknap nu 
se înşela, avea accent american. 

Uşa dinspre exterior se deschise din nou şi omul care conducea Estotek 
intră în încăpere însoţit de doi paznici blonzi înarmaţi. 

Avea părul negru, vopsit, faţa dăltuită din trăsături aspre şi umbre adânci. 
Ochii negri scoteau scântei de răutate. Gura lui era subțire şi crudă ca o rană 
de cuţit bine vindecată. 

Belknap rămase cu ochii ațintiți la cicatricea care se arcuia ca o a doua 
sprânceană deasupra ochiului stâng, în timp ce simţea cum pământul i se 
clatină sub picioare ca un val. Îl cuprinse ameţeala. Probabil că avea 
halucinaţii. Închise strâns ochii şi îi deschise din nou. Nu se poate. 

Totuşi, se putea. Mogulul din umbră cu sediul în Estonia, cel care 
preluase reţeaua lui Ansari nu era un necunoscut pentru el. Se întâlniseră cu 
ani în urmă într-un apartament din Berlinul de Est, pe Karl-Marx-Allee. 

Imaginile îi reveniră rapid în memorie, provocându-i un val de greață. 
Covorul turcesc de pe pardoseală, oglinda cu ramă de abanos, biroul mare, 
în stil Biedermeier. Ţeava dublă a pistolului din mâna omului, ochii lui. 

Richard Lugner. 

Omul fusese ucis în acea zi. Belknap văzuse totul cu ochii lui. Dar, cu 
toate acestea, stătea acum în faţa lui. 

— Imposibil! 

Ochii omului se lărgiră puţin, lăsând să scape o privire de vulpe care 
confirma identificarea. 

— Ai fi dispus să pariezi cu viaţa ta? întrebă el cu o voce nazală oribilă. 
În mâna stângă ţinea un pistol mare. 

— Dar te-am văzut mort! 


CAPITOLUL NOUASPREZECE 


— Zici că m-ai văzut mort? 

Limba de şopârlă a lui Lugner apăru printre buze, ca şi când ar fi căutat o 
muscă. 

— Asta înseamnă că este corect să te văd şi eu pe tine mort, nu-i aşa? 
Numai că de astă dată nu va mai fi nici o înscenare. Vezi tu, pe măsură ce 
am îmbătrânit, a început să-mi placă realitatea din ce în ce mai mult. Am 
devenit mai bătrân şi mai înţelept. Spre deosebire de tine, Belknap. Ultima 
dată când ne-am întâlnit, erai un mucos de adolescent. Eram prea bătrân ca 
să mă mai distrez cu tine, dar tocmai bun ca să mă amuz pe socoteala ta. 

Scoase un râs grotesc, înfricoşător. 

Belknap se sili să tragă aer în piept. Se uită la pistolul pe care îl ţinea 
Lugner în mână. Un Steyer SPP de 9 mm, o adevărată armă de atac. 

— În toţi aceşti ani, continuă Lugner, din păcate ţi-ai pierdut farmecul 
adolescenţei şi ai devenit grosolan. Tot mai gros şi mai grosolan. Făcu un 
pas spre el. Porii de pe faţa ta, vinişoarele de sub piele, trăsăturile tale... 
toate sunt din ce în ce mai grosolane. Cu fiecare an care a trecut te-ai 
depărtat tot mai mult de ideea de spirit şi te-ai apropiat de reprezentarea 
cărnii. Mai puţin suflet şi mai mult trup. 

— Nu prea înţeleg. 

— Nu prea ai cu ce să te lauzi pentru cele patru milioane de ani de 
evoluţie, ce zici? Richard Lugner se uită la paznicii lui înarmați: Domnilor, 
vă rog să remarcaţi resemnarea din ochii lui. Apoi se întoarse către Belknap: 
Eşti ca un animal prins în capcană. La început, animalul — iepure, vulpe, 
bursuc — se zbate sălbatic. Trage cu ghearele de zăbrelele de fier, se 
străduieşte cu orice chip să iasă, se răsuceşte şi urlă. Trece o zi şi vânătorul 
care a pus capcana nu se întoarce. Animalul urlă, apoi se întristează. Mai 
trece o zi şi încă o zi. Animalul slăbeşte din cauza lipsei de apă. Se întinde 
pe fundul cuştii. Nu mai aşteaptă decât să moară. Şi atunci soseşte 
vânătorul. Dar animalul a renunţat la orice speranță. Deschide ochii şi nu 
tremură, pentru că a acceptat moartea. Chiar dacă vânătorul îi dă drumul, 
animalul s-a autocondamnat la moarte. A acceptat moartea. Nu există cale 
de întoarcere. 

— Ai venit ca să-mi dai drumul? 


O strâmbătură sadică schimonosi chipul lui Lugner. 

— Am venit să-ți eliberez spiritul. Moartea face parte din destinul 
omului. lar eu sunt cel care te va ajuta să-ți împlineşti destinul mai repede. 
Nimeni nu te poate ajuta. Foştii tăi angajatori — întâmplător, ştiu acest lucru 
— s-au dezis clar de tine. Foştii tăi colegi ştiu că eşti irecuperabil. Cui crezi 
că poți să te adresezi — vreunui mare mahăr de senator din Midwest? Sau 
vreunui baubau pe care nu l-a văzut nimeni niciodată? Poate lui Dumnezeu? 
Mai degrabă lui Satan. Râse aspru: A venit timpul să renunți la gândirea 
copilărească şi să-ți înfrunți sfârşitul cu demnitate. 

Se întoarse către paznicul care vorbea englezeşte. 

— Domnul va fi lăsat să plece din clădire. 

Paznicul ridică din sprâncene. 

— Într-un sac de plastic. Gura ca o fantă subţire a lui Lugner se lungi 
până spre urechi. 

— De fapt, ar fi bine să aduceţi mai mulți saci, spuse Belknap calm, cu o 
voce lipsită de intonaţii. 

— Vom fi încântați să te punem în doi saci. 

Belknap se forţă să râdă, un râs sonor, lipsit de griji. 

— Mă bucur să constat că știi să guşti umorul meu. 

— Dacă crezi că ai umor, ai dreptate pe jumătate, mârâi Belknap. Pentru 
noi toţi este o glumă. Dacă aş fi avut de ales, nu v-aş fi luat pe voi ca 
tovarăşi pentru ultimul meu drum. Dar îmi dau seama că aşa ceva nu se 
alege. Nu voi părăsi această clădire viu. Asta este adevărat. Dar mai este 
încă un mic detaliu pe care am uitat să-l menţionez: nimeni nu va părăsi 
clădirea viu. Da, triperoxidul de triacetonă este un lucru minunat. Îţi ia 
mințile cu totul. 

Pe faţa lui apăru un zâmbet atât de larg că i-ar fi făcut invidioşi pe toți 
coriştii lui Calvin Garth. 

— Ce plicticos eşti cu minciunile astea ale tale, spuse Lugner, cu o 
strâmbătură din buze. Cât de lipsit de inventivitate! 

— Rămâne de văzut. Am pus peste tot în încăpere explozivi pe bază de 
tnacetonă. Sunt legaţi la un cronometru. Speram că voi fi plecat de mult în 
acest moment. Dar, fireşte, am fost reținut. Iar acum destinul este pe cale să- 
ŞI joace ultima carte. Ştiu că voi fi ucis. Dar şi voi la fel. Ceea ce înseamnă 
că mor cu o oarecare satisfacție. Dacă te iau şi pe tine cu mine, înseamnă că 
viaţa mea nu a fost irosită în zadar. 


— Ceea ce mă jigneşte nu este că minţi, ci că minți atât de jalnic. 
Străduieşte-te ceva mai mult, omule! 

— Preferi să crezi că mint, pentru că te simţi rănit în orgoliul personal să 
admiţi că ai nimerit într-o capcană. 

Vocea lui Belknap era de-a dreptul exaltată. 

— Ha! Îţi închipui fie chiar şi numai pentru o clipă că nu ştiam exact ce 
alarmă declanşez? Cu ce fel de amator crezi că ai de-a face, caraghiosule? 

— Nu reuşeşti să păcăleşti pe nimeni, repetă nepăsător Lugner. 

— Se pare că nu înţelegi un lucru. Puțin îmi pasă. 

Belknap vorbea cu veselia condamnatului aflat pe eşafod. 

— Nu încerc să te conving de nimic. Îți aduc doar la cunoştinţă. De 
dragul vremurilor de odinioară, ca să înţelegi cum stă treaba. Când ai să 
mori, vreau să ştii de ce. 

— Şi dacă aş pleca în acest moment? Presupunând că aş lua în serios 
acest scenariu absurd. 

Belknap vorbi rar, crispat, articulând cu grijă consoanele. 

— Ascensorul s-a întors probabil deja în holul de la intrare. Şaizeci de 
secunde ca să ajungi acolo, alte treizeci de secunde cel puţin până apare 
ascensorul — îmi pare rău, nu ai suficient timp, mai ales că şchiopătezi. 
Paznicii de aici... ei bine, sunt figuranţi. Pentru că, de fapt, totul este între 
noi doi. Dar nu cred că înțeleg foarte bine englezeşte. Aşa că nu trebuie să-ți 
faci griji pentru ei. Iar, dacă îți sunt cu adevărat credincioşi, vor fi încântați 
să se evaporeze odată cu tine, precum nevestele hinduse care se aruncă în 
rugul mortuar al soţului lor. Numai că de astă dată vorbim despre triperoxid 
de triacetonă: un adevărat nectar pentru tunetul zeilor. Simți mirosul? 
Seamănă puţin cu acetona pentru lacul de unghii. Dar ştiai asta deja. Îl 
simţi, nu-i aşa? 

Făcând câţiva paşi se apropie de Lugner. 

— Să începem numărătoarea inversă cu voce tare? 

Privirea lui Lugner devenea tot mai sfredelitoare pe măsură ce vorbea 
Belknap, dar observă că paznicul blond de alături pălise. Belknap îi făcu un 
mic gest de la revedere cu mâna şi, dintr-odată, omul o luă la fugă. Al doilea 
se luă după el îngrozit. Într-o fracțiune de secundă Lugner îl împuşcă în 
plină faţă. Zgomotul făcut de pistolul Steyr fu puternic, dar, într-un mod 
ciudat, fără ecou în spațiul restrâns al biroului. Ceilalţi rămaseră 
încremeniţi, privind la Lugner. 


Acum! În timp ce al doilea paznic rămăsese cu privirile aţintite la faţa 
plină de sânge a celui ucis, Belknap repezi brațul în față şi îi smulse 
pistolul. Trase repede două rafale şi îl lichidă pe paznicul mătăhălos şi pe 
blondul care mai rămăsese. În timp ce Lugner se răsucea spre el cu arma în 
mână, Belknap se aruncă în spatele unuia dintre fişetele cu dosare. Rafala 
străpunse pereții de metal ai fişetului şi, frânată de hârtiile din interior, ieşi 
pe partea cealaltă sub forma unor mici umflături. Belknap văzu ruleta de 
măsurat pe Jos. Aşa că poţi să-ți iei măsurile pentru propriul sicriu! 

Gândeşte! Bărbatul cu părul tuns perie şi braţe vânjoase, pline de vene, 
se străduia probabil să facă rost de o armă, se lăsase jos peste unul dintre cei 
căzuţi ca să i-o scoată din vestă. Vizualizează! Belknap scoase pe orbeşte 
braţul din spatele fişetului şi apăsă de două ori pe trăgaci, într-o succesiune 
rapidă. Gloanţele păreau trase la întâmplare, dar fusese ghidat de memoria 
trupului, anticipând unde ar fi trebuit să se afle omul tuns perie. Un strigăt 
de durere îi spuse că cel puţin unul dintre gloanţe îşi atinsese ținta. Omul 
gâfâia acum ca un animal rănit şi un şuierat sinistru îi spunea că aerul intra 
în cavitatea pleurală, strivind plămânii. 

Mai rămânea Lugner. Cu el va fi mai greu decât cu toți ceilalți. 

Belknap se forță să gândească cât mai clar. „Ce ar trebui să fac?” Nu 
putea risca să fie prea agresiv; trebuia să adopte o poziție defensivă, să se 
lase pe vine, devenind astfel o ţintă mai dificil de atins. Obiectivul lui 
trebuia să iasă din cameră şi să încuie uşa, astfel încât, dacă povestea cu 
explozivii se va dovedi a fi o păcăleală, să poată dispune de adversarul lui 
în condițiile dictate de el. Probabil că Lugner se strecura încet către uşă. Va 
încerca să distragă atenţia adversarului de la ceea ce făcea acum. 

Secundele treceau ca orele. Belknap auzi un zgomot în stânga şi simţi 
impulsul să se răsucească în direcția aceea şi să tragă. Dar nu, nu era un 
sunet făcut de un om; probabil că Lugner făcuse un cocoloş de hârtie şi îl 
aruncase de-a curmezişul încăperii, sperând să-i distragă atenția în timp ce 
Eli, 

Belknap se ridică brusc şi, fără să se uite sau să încerce să țintească, trase 
spre uşă — îşi direcţionă focul jos, ca şi când ar fi tras într-o pisică. Se 
ascunse din nou în spatele fişetelor, revizuind în minte ceea ce văzuse. 
Avusese dreptate: Lugner era exact acolo unde prevăzuse. Dar îl atinsese? 
Nu auzise nici un strigăt de durere, nici o respirație. 

După câteva secunde de tăcere, Lugner vorbi cu o voce calmă, bine 
controlată. 


— Jucător nesăbuit! Nimeni nu bate casa! 

Era vocea cuiva care stăpânea perfect situația. Dar de ce se dăduse de 
gol? Lugner ştia să mintă la perfecție. Belknap înţelese brusc jocul: Vocea 
lui Lugner era prea bine controlată, prea stăpânită. Fusese rănit, probabil 
mortal. Jocul lui era acum să-l ispitească pe Belknap să iasă la vedere. Îl 
auzi pe Lugner cum face un pas, apoi încă unul. Pașii erau lenți, greoi, erau 
paşii unui om pe moarte. Un om pe moarte cu pistolul bine aţintit. 

Belknap îşi puse căciula împletită pe o bucată din ruletă şi o ridică puţin 
deasupra unui fişet. Era un truc vechi, să ridici o pălărie în vârful băţului ca 
să distragi atenția trăgătorului. 

Lugner era prea deştept ca să se lase păcălit — pe asta conta şi Belknap. 
Îşi va îndrepta pistolul spre stânga, aşteptându-se la o salvă din partea 
aceea. Belknap sări ca un arc şi apăru la aproape un metru de momeala 
primitivă. Lugner, aşa cum anticipase, îşi poziționase pistolul spre stânga 
Jos. Când apăsă pe trăgaci, Belknap văzu o anumită expresie pe chipul 
sadic, disprețuitor al lui Lugner. Expresia transmitea ceva ce agentul lipsit 
de scrupule inspirase adesea, dar trăise rareori: groază. 

— Casa sunt eu, spuse Belknap. 

— Naiba să te... 

Primul glonţ îl lovi pe Lugner în gât, laringele îi explodă şi îi reteză 
ultimele cuvinte. Proiectilul trecu uşor prin carne, prin uşa de oţel din 
spatele lui, distrugând tot țesutul din jurul rănii. Un jet de sânge arterial 
țâşni din gaură şi sili partea superioară a trupului să se sprijine de suprafaţa 
albă a uşii. Al doilea glonţ, direcționat ceva mai sus, îl lovi în plină faţă, 
chiar sub nas, săpându-i o a treia nară în carne şi în os şi trecu apoi prin cap, 
lichefiindu-i creierul. Termenul ştiinţific era „şoc hidrostatic” şi efectul lui 
asupra sistemului nervos central era instantaneu şi ireversibil. 


Zece minute mai târziu, Belknap străbătea cu pas grăbit trotuarul prin 
noaptea estoniană. Venise la Tallin cu speranţa să-şi reducă incertitudinile, 
necunoscutele. Dar necunoscutele şi incertitudinile se înmulțiseră. 

Nikos Stavros. Ce rol juca el în toate acestea? 

Richard Lugner, alias Lanham. Era el — fusese el — de fapt, Genesis? Sau 
doar un alt pion al acestuia? Ce se întâmplase, de fapt, în ziua aceea fatală 
din 1987, când Belknap şi Rinehart se întâlniseră în apartamentul lui 
Lugner de pe Karl-Marx-Allee? Un lucru era sigur: nimic din ceea ce se 


întâmplase în Berlinul de Est nu fusese ceea ce părea. Înscenarea fusese 
pregătită numai de Lugner, de unul singur? 

Belknap înghiți un nod. Fusese Jared Rinehart tras pe sfoară, aşa cum 
fusese şi el? Sau poate că Jared fusese şi el părtaş la înşelătorie — gândul 
acesta îl arse ca acidul. Totul păruse atât de lipsit de efort din partea lui 
Jared — modul în care îşi făcuse apariția exact la momentul potrivit. Să-i 
salveze viaţa lui Belknap? Sau să-l ajute pe Lugner să scape basma curată 
din piesa de teatru înscenată, ca să fie sigur că Dulăul nu-l va mai urmări 
niciodată. 

Trotuarul începuse să facă valuri, iar Belknap simţi că îl ia cu ameţeală. 
Cel mai bun prieten al lui. Aliatul lui de nădejde. Jared Rinehart! 

Belknap încercă să-şi spună că ochii îi lăcrimau din cauza vântului 
usturător. Dorea să se gândească la orice altceva decât la ceea ce trebuia să 
se gândească. 

Mai fusese şi vreo altă operaţiune în care Jared Rinehart îl păcălise? De 
câte ori fusese tras pe sfoară Belknap şi de ce? 

Sau fuseseră amândoi victime? 

Jared Rinehart. Castor şi Pollux. Stânca. Singura persoană pe care putea 
conta întotdeauna. Singura persoană care nu-l dezamăgise niciodată. Parcă 
îl vedea acum aievea. Cu căldura lui reticentă, cu inteligenţa vie, cu 
irezistibila lui îmbinare de detaşare seacă, angajament ferm şi echilibru 
nezdruncinat. Un partener la bine şi la rău. Un camarad de arme. Un 
protector. 

Imaginile treceau sacadat prin mintea lui Belknap. Schimbul de focuri 
din apartamentul de pe Karl-Marx-Allee, luptele de lângă Cal — câteva 
dintre cele câteva zeci de ocazii în care intervenţia la timp a lui Jared fusese 
crucială. Fii rezonabil, îşi spuse el. 

Rinehart era un erou, salvator şi prieten. 

Sau era un mincinos, un manipulator şi conspirator în cadrul unei scheme 
atât de complicate şi absconse că depăşea orice imaginaţie. 

Care dintre cele două ipostaze era mai plauzibilă? Fii rezonabil. 

Apoi îşi aminti ce îi spusese Andrei Bancroft. Adevărul nu este 
întotdeauna rezonabil. 

Îi venea să cadă în genunchi, să urle, să-şi astupe urechile, să răcnească 
spre cer. Dar era un lux pe care nu şi-l putea permite. Se întoarse la casa de 
pe mal a georgianului. Se strădui să accepte dovezile, să-şi pună întrebările 
care se impuneau. Era ca şi când ar fi înghiţit sticlă pisată. 


Cine era în realitate Jared Rinehart? 


PARTEA A TREIA 


CAPITOLUL DOUAZECI 


Zborul de la Tallinn la Aeroportul Internaţional din Larnaca, Cipru, a 
decurs fără evenimente. Furtuna îl precedase. Calvin Garth nu fusese prea 
încântat când Belknap îi spusese că va trebui să folosească avionul închiriat 
— trebuia să completeze planuri de zbor, să ceară aprobări — dar în cele din 
urmă fusese de acord. O poveste cu nişte prieteni vechi de şcoală. Ghennadi 
Ceakvetadze, după ce bombănise şi el destul de mult, se ocupase de hârtii. 
Mai avea încă legături la Ministerul Transporturilor şi astfel imposibilul 
devenise posibil. 

Conversaţia cu Andrea Bancroft era acoperită de nori mai negri de 
furtună. 

— Nu vreau să vorbesc acum despre asta, îi spuse ea când o întrebă 
despre vizita la locația din Rosendale. Este un material pe care încă nu l-am 
prelucrat. 

În vocea ei era ceva care îl tulbura, simţea că îi ascunde o traumă. Stătuse 
pe gânduri dacă să îi vorbească despre Jared şi despre temerile lui, dar 
renunțase. Era problema lui; dar îi vorbi, în schimb, despre Nikos Stavros; 
aici ştia că experienţa ei cu legislația în vigoare putea să-i fie de mare folos. 
Andrea închise telefonul şi îl sună din nou zece minute mai târziu, 
prezentându-i un raport succint despre averea omului, despre holdingurile 
pe care le deținea şi activitățile recente. Din nou se simți îngrijorat la auzul 
tonului din vocea el. 

— În legătură cu arhivele de la Rosendale, deschise el vorba din nou, cel 
puţin spune-mi un singur lucru. Are fundația holdinguri în Estonia? 

— A avut câteva programe de mortalitate infantilă şi asistență prenatală 
la începutul anilor '90. Cam atât. 

— E ceva suspect? 

— Nu e nimic suspect. Erau împreună cu Letonia şi Lituania, îmi pare 
rău. 


— Mai este altceva cu steguleţ roşu? 

— Ți-am spus, încă mai prelucrez materialul. 

De astă dată în vocea se simţea clar un tremur. 

— Andrea, ce s-a întâmplat? 

— Eu... trebuie să te văd. 

— Mă întorc curând. 

— Mâine. Spuneai că zbori în Cipru, nu-i aşa? La Lamaca? De la 
Kennedy sunt zboruri directe până acolo. 

— Dar nici nu-ți dai seama la ce riscuri te expui. 

— Voi avea grijă. Am avut întotdeauna grijă. Am cumpărat cu cardul un 
bilet de la Newark la San Francisco, pentru eventualitatea că ar fi 
monitorizat. Apoi am pus un prieten să rezerve două locuri pentru un zbor 
spre Paris, de la JFK la Orly, cu cârdul lui, iar eu sunt însoțitor. Numele 
meu va apărea în lista pasagerilor, dar nu şi în evidenţele financiare. Și 
ajung la acelaşi terminal internațional ca şi zborul spre Lamaca, iar acesta 
nu este niciodată plin. Cu patruzeci de minute de decolare, mă prezint la 
ghişeu şi cumpăr un bilet cu bani gheaţă. Oamenii fac tot timpul călătorii în 
ultimul moment — un deces în familie, o întâlnire urgentă de afaceri, 
indiferent ce. 

Făcu o pauză. 

— M-am gândit foarte bine. Pot să fac lucrul acesta şi am de gând să-l 
fac. 

— La naiba, Andrea, dar este periculos! 

Dacă ceea ce bănuia el despre Jared Rinehart era adevărat, nicăieri nu 
mai era în siguranţă. 

— Mai ales la Lamaca. Te bagi într-un domeniu care nu e de tine. 

— Spune-mi, te rog, care domeniu este de mine? Spune-mi unde pot fi în 
siguranță? Chiar aş vrea şi eu să ştiu. 

Părea gata să izbucnească în lacrimi. 

— Vin să mă întâlnesc cu tine, indiferent dacă vrei sau nu. 

— Te rog, Andrea, protestă el. Fu rezonabilă. 

Nu erau cele mai potrivite cuvinte pentru ea din partea lui. 

— Ne vedem mâine după-amiază, spuse ea cu o voce hotărâtă. 

Perspectiva de a o vedea îl bucura şi îl înspăimânta. Era amatoare; iar 
Lamaca — Lamaca lui — se putea oricând transforma într-un câmp de luptă, 
mai ales dacă urma să se confrunte cu Genesis. Gândul că Andrea ar putea 


să păţească ceva îi dădea fiori. „Mai că-mi vine să spun că eşti piază rea, 
Castor.” 

Belknap îşi coborî spătarul scaunului şi lăsă gândurile să-i zburde în voie. 

Nikos Stavros. În rarele interviuri pe care le dăduse, spunea că se înrolase 
în Marina comercială cipriotă imediat după ce terminase liceul şi că tatăl lui 
fusese pescar şi trudise din greu. Descria foarte pitoresc pescuitul în nopțile 
fără lună în care punea un bec de cinci sute de waţi ca să atragă macrourile 
în plasă. Dar omitea să pomenească despre faptul că tatăl lui deţinea cea 
mai mare flotă de pescuit din Cipru. Nici nu intra în amănunte despre 
compania lui, Stavros Maritime, care îşi realiza o mare parte din venituri 
transportând ţiţei pentru cele mai mari companii petroliere. Se distingea de 
concurenţii lui mai mari prin talentul de a anticipa unde va fi piaţa de țiței. 
Vasele lui puteau transporta douăzeci şi cinci de milioane de barili de petrol 
în orice moment, iar valoarea încărcăturii varia în funcție de fluctuațiile 
bursei şi de capriciile OPEC-ului. Stavros avea un talent remarcabil de a 
prezice aceste fluctuații haotice; averea lui crescuse datorită unei 
perspicacităţi caracteristice, de regulă, pentru cei mai vicleni rechini de pe 
Wall Street. Valoarea netă a averii lui nu se cunoştea. Se credea că are 
holdinguri extinse, dar ascunse într-o întreagă baterie de parteneriate private 
şi neînregistrate. Totul era foarte grăitor; da, dar ce spunea? 

„Dacă ai greşit în privinţa lui Jared Rinehart, unde ai mai greşit?” 
întrebarea aceasta îl rodea. Poate că, viaţa lui nu fusese o călătorie, ci un 
marş manipulat printr-un labirint de înşelătorii. Sentimentul lui de încredere 
în el însuşi fusese compromis ireversibil sau cel puțin aşa i se părea. Furia 
faţă de ceea ce i se întâmplase lui Jared era singurul lui sprijin. Îl protejase 
tot timpul pe Jared, fusese gata să-şi dea chiar şi viața pentru el. 

Şi acum? 

Din câte îşi dădea seama, chiar Jared era Genesis. Nu fusese el oare în 
toate locurile? Abilitatea, perspicacitatea, viclenia, toate aceste calități îl 
făceau foarte potrivit pentru un astfel de rol. Refuzase promovări care l-ar fi 
scos de pe teren, i-ar fi redus mobilitatea şi i-ar fi compromis libertatea de a 
călători nestingherit. Şi peste tot construia un domeniu al terorii. 

O lume a umbrei care cuprinde tot globul. Dar creatorul ei rămânea 
anonim, niciodată zărit, niciodată văzut, niciodată recunoscut. Ca partea 
invizibilă a lunii. 

Să fi fost oare Rinehart capabil de asemenea monstruozităţi? Sufletul lui 
Belknap se revolta în fața unei asemenea posibilități. Dar nu putea s-o 


excludă. Stătea întins pe spate şi prin minte îi defilau fel de fel de amintiri şi 
date, până când auzi scrâşnetul hidraulic al trenului de aterizare. Ajunseseră. 

Republica Cipru, de trei ori mai mare decât statul Massachusetts, exercita 
o fascinație specială datorită puterilor care divizaseră insula în 1974. Ciprul 
era mult mai aproape de Beirut decât de Atena şi nu numai în termeni 
geografici. În timp ce zona turcă din nordul insulei lâncezea în somnolență, 
ciprioții din sud creaseră un paradis al prosperității relative alimentat de 
turism, servicii financiare şi transporturi navale. Republica Cipru, stat 
clientelar al Greciei, avea şase porturi excelente şi o marină comercială cu 
aproape o mie de vapoare-container de mare capacitate, ca să nu mai 
menționăm o altă mie de nave care circulau sub pavilion străin. Insula avea 
şi douăzeci de aeroporturi, era în mod inevitabil un punct de întâlnire între 
transporturile de heroină dintre Turcia şi Europa, un loc în care spălarea 
banilor şi activitățile asociate acesteia erau la ele acasă. Era frecventat de 
turişti americani şi, cu egală sârguință, de agenţii americani de la DEA". 

Numele oraşului Lamaca înseamnă „sarcofag” în greacă. Era oraşul cel 
mai anost din toată insula. Străzile lui alcătuiau un labirint în care numai 
cineva care locuia de mult timp aici reuşea să se descurce, dar nici aceştia 
nu puteau ţine pasul cu schimbările frecvente de nume ale străzilor. 
Imigranții libanezi se înghesuiau în mahalalele din nordul oraşului. 
Pământul din jurul oraşului era pârjolit şi sterp, restaurantele locale 
înghesuite de francize ale rețelelor internaţionale: KFC, McDonald, Pizza 
Hut. Avea tot farmecul unei piste de aterizare plasate într-un deşert. Muştele 
de nisip îi alungau pe vilegiaturişti de pe plaje, dar porturile de agrement 
erau pline de iahturi şi nave de transport şi nu puţine dintre ele erau 
proprietatea legendarului mogul al transporturilor, Nikos Stavros. 

După o aşteptare îndelungată, scara de aluminiu fu, în sfârşit, trasă la 
avion, uşa se deschise şi Belknap păşi afară, în dimineaţa senină. Controlul 
paşapoartelor fu superficial. Nu mai îndrăznise să folosească documentele 
pe numele de Tyler Cooper. Trebuia să aibă încredere în hârtiile procurate 
de Ghennadi, despre care spionul pensionar spusese că sunt nedetectabile. 
Într-adevăr, cel puţin până acum, aşa fuseseră. Drumul cu taxiul până în 
oraş dură cincisprezece minute. Dură ceva mai mult până fu sigur că nu 
adusese cu el şi însoțitori nepoftiți. 

Belknap descoperi că trebuie să lupte din răsputeri ca să nu se 
pleoştească sub soarele puternic din Cipru, care făcea ca totul să 
strălucească în permanență, ascunzând aproape total urâţenia oraşului şi a 


împrejurimilor sale. Mai erau şapte ore până să aterizeze Andrea. Îşi va 
petrece cea mai mare parte din acest timp cercetând reşedinţa lui Stavros. 

Fusese oare urmărit? Mai mult ca sigur că nu, decise el. Dar nu strica să 
fie precaut. Îşi petrecu o oră întreagă hoinărind prin magazinele şi 
dughenele din cartierul turc, îşi schimbă hainele de două ori — îşi pusese o 
pereche de şalvari ieftini după care se schimbase din nou în costum 
occidental, cu pantaloni kaki şi cămaşă de pânză topită. 

Adresa pe care o avea, bulevardul Lefkara 500, era exactă, dar nu spunea 
prea multe. Află curând că Nikos Stavros poseda întregul versant al unui 
deal şi plaja corespunzătoare, aflate la marginea oraşului Larnaca. 
Reşedinţa avea vedere spre mare şi era puţin mai mică decât o citadelă. 
Zidurile erau înalte, inabordabile, pline de fire şi camere de securitate 
montate din zece în zece metri. Chiar şi în partea dinspre mare se vedeau 
mai multe geamanduri care punctau perimetrul. Numai o bombă aruncată 
din aer ar fi putut zgudui locul. Altfel era greu de pătruns înăuntru. 

De pe colina cea mai apropiată vedea gazonul de culoarea smaraldului, 
fără îndoială rezultatul unor irigații intensive. Casa era un conac levantin cu 
trei etaje din stuc alb cu balcoane şi galerii elegante, pe alocuri ieşind mult 
în afara construcţiei masive ca un origami împăturit cu mare atenție ale 
cărui simetrii erau mai greu de depistat. Terenul înconjurător avea probabil 
vreo douăzeci de hectare. În apropierea casei se afla o grădină foarte 
elegantă cu flori, tufişuri sculptate şi chiparoşi. Privind cu binoclul, Belknap 
văzu diversele construcții exterioare: grajduri, teren de tenis bazin de înot. 
Zări şi câteva structuri mici, ca nişte colibe, care nu se vedeau probabil din 
casă: cuştile pentru câinii de pază, fără îndoială. Ajutau la patrulat în timpul 
nopţii, căci fălcile lor puternice erau la fel de eficiente ca glonţul. Persoane 
în uniformă patrulau prin perimetru; ajustă binoclul şi văzu că aveau arme 
de atac. 

Lăsă binoclul în jos simțindu-se copleşit. Îşi aminti ceea ce îi spusese 
Ghennadi despre câinu de urmărire şi câinii de atac. Juca un rol care nu era 
al lui? Îşi depăşise limitele competenţei? Chiar dacă ar fi reuşit să treacă de 
echipamentul de supraveghere, magnatul transporturilor era apărat de o 
brigadă înarmată. Se simţea istovit. 

„Situaţia este fără speranţă, dar nu gravă”, aşa îi plăcea lui Jared Rinehart 
să spună. Amintirea vocii lui Jared îi provocă o durere aproape fizică, ca şi 
când ar fi regurgitat o minciună. Nu putea fi adevărat. Trebuia să fie 
adevărat. Trebuia să fie adevărat. 


Dar de ce se afla aici? În ultimele nouă zile, nu făcuse altceva decât să 
încerce să-l salveze pe Jared Rinehart sau să-l răzbune, considerând că 
aceasta este misiunea lui. Fusese alimentat de o certitudine care murise ieri- 
seară. Acum Dulăul vâna altceva, ceva dur, inviolabil, esențial. Urmărea 
adevărul. 

Andrea spusese: „Spune-mi unde sunt în siguranţă.” 

O lume a umbrei care cuprinde globul. 

Nicăieri nu era în siguranţă. Nicăieri nu va fi în siguranță. Asta până când 
Belknap nu va face ca lumea să fie sigură pentru ei. 

Sau va muri încercând. 

Soarele era strălucitor — amiaza pe Mediterana, cerul de un azuriu 
inimitabil al Mediteranei, dar pentru el totul era negru ca cerneala. Belknap 
era mândru că ştie să dea în vileag înşelătoriile; totuşi, fusese victima unei 
înşelătorii cea mai mare parte a vieții. Simţea cum i se strânge stomacul. 
Poate că era timpul să recunoască inutilitatea eforturilor sale. Și să-l lase pe 
Genesis să-şi facă mendrele? 

Din durere se născu o şi mai mare încăpățânare. Moşia lui Stavros era o 
cetate de maximă siguranță. Dar cu siguranță că avea măcar un punct slab. 
Ceţurile învălmăşite se dădeau la o parte şi dezvăluiau o altă replică a lui 
Jared: Acolo unde nu ai cum să pătrunzi, încearcă să intri pe uşa din faţă. 

O jumătate de oră mai târziu, Belknap se oprise în faţa reşedinţei într-un 
Land Rover închiriat. Transmise un mesaj omului de la poarta exterioară, 
acesta îl trimise altuia şi acela altuia la rândul său şi tot aşa. Îl 
percheziţionară, îi percheziționară şi maşina, apoi i se făcu semn cu mâna să 
intre. Lăsă maşina aşa cum i se spusese, într-un lot de parcare umbrit, 
aşternut cu pietriş şi la fel de îngrijit ca nisipul dintr-o grădină japoneză. La 
uşa principală, repetă mesajul în faţa unui bărbat în uniformă de valet. Era 
un mesaj simplu şi puternic. 

— Spune-i domnului Stavros că m-a trimis Genesis. 

Mesajul îşi dovedi încă odată eficacitatea. Majordomul, un bărbat palid, 
având înjur de şaizeci de ani, cu tenul uşor îngălbenit şi adâncituri sub ochii 
căprui, nu-i oferi lui Belknap nimic de băut şi nici altceva. Vorbea engleză 
cu un uşor accent levantin, dar mişcările lui erau rigide şi demne, aproape 
înțepate, probabil o altă reminiscență din vremurile coloniale. Tavanul 
holului era din lemn de mahon, pe pereți erau panouri sculptate. 

— Vă va primi în bibliotecă, îi spuse majordomul. Când acesta se 
întoarse, Belknap zări un mic pistol Luger în buzunarul din sacoul omului. 


Ştia că era ţinut acolo anume ca să fie văzut. 

În bibliotecă erau mai multe panouri de stejar decât rafturi pentru cărţi; 
deasupra capului, un candelabru somptuos de cristal arăta de parcă ar fi fost 
luat dintr-un palat venețian, ceea ce probabil că aşa şi era. Până acum, 
încăperea semăna foarte mult cu ceea ce îşi imaginase Belknap, de mobila 
din perioada Regenţei până la tablourile în ulei ale unor maeştri mai puţin 
cunoscuți. 

Dar Nikos Stavros era departe de ceea ce îşi imaginase el. Belknap se 
aşteptase să vadă un bărbat cu pieptul ca un butoi, cu falei puternice, cu o 
privire scrutătoare şi o strângere de mână ca de urs — tipul obişnuit de mare 
magnat grec al transporturilor, care ajunsese să aprecieze deliciile unei vieți 
rafinate după ce cunoscuse truda grea de pe puntea vasului. 

Bărbatul, care se ridică anevoie în picioare şi îi strânse mâna slab, 
anemic, era, dimpotrivă, un specimen absolut neimpresionant. Privirea lui 
era apoasă şi incertă, avea o constituție firavă, cu pieptul înfundat, cu mâini 
subțiri ca de copil. Părul lui rar, aproape fără culoare, stătea lipit de cap în 
şuviţe printre care se vedea pe alocuri transpirația. 

— Nikos Stavros? întrebă Belknap privindu-l atent. 

Stavros se scobi într-o ureche cu unghia mai lungă de la degetul mic. 

— Poţi să pleci, Caius, îi spuse el majordomului palid. Discuţia noastră 
este confidențială. Totul este în ordine. 

Dar tonul în contrazicea vorbele. Omul era în mod clar înspăimântat. 

— Aşadar, cu ce vă pot ajuta? întrebă el. Vorbesc ca o vânzătoare, nu-i 
aşa? Omul scoase un râs mic şi sec şi îşi linse buzele: Serios. Întreaga mea 
carieră s-a bazat pe cooperare. 

Îşi încleştă mâinile una în alta ca să nu le mai lase să tremure. Belknap se 
întoarse şi văzu că majordomul rămăsese în pragul bibliotecii. Uşa se 
închise fără zgomot; suprafaţa interioară era capitonată cu piele şi nituri de 
metal, în stilul iacobin. Belknap făcu un pas mare în direcția lui Stavros, 
care parcă se făcuse şi mai mic în prezenţa lui. Totuşi, îl primise. De ce? 
Pentru că simţise că nu are încotro, fireşte. Nu îndrăznea să stârnească 
mânia lui Genesis. 

— Colaborarea e una, spuse Belknap morocănos, colaboraționismul este 
altceva. 

— Înţeleg, făcu Stavros, care în mod clar nu înţelesese nimic. 

Era un om cu o avere imensă, dar iată că tremura de frică. Belknap era 
uluit. 


— Sunt întotdeauna dispus la cooperare. 

— Colaboraţionism. Ochii agentului se îngustară. Cu adversarii noştri. 

— Nu! strigă Stavros. Asta nu! Niciodată! 

— S-au luat anumite decizii la nivel strategic. Se pune problema ce 
operațiuni să se mai achiziționeze. Ce filiale să se separe. Ce parteneriate să 
se lichideze. 

Aluziile lui Belknap erau vagi, voalate, amenințătoare; scopul lui era să-l 
deruteze şi să stabilească o legătură. 

— Decizii dificile, îmi dau seama, spuse Stavros scuturând energic din 
cap. 

Belknap îl ignoră. 

— Să vorbim puţin despre Estotek, spuse el. Deşi simţea că este cam pe 
alături, nu se trăda prin nici un fel de ezitare sau incertitudine. Va continua 
tot aşa, va întreba ce trebuia să întrebe şi va improviza dacă va fi necesar. 

—  Estotek, repetă Stavros înghițind anevoie. Parcă ar fi pilule 
anticoncepționale. 

Chicoti nervos. În colțul gurii i se adunase saliva. Magnatul îşi linse încă 
odată buzele uscate. Era în mod clar o persoană foarte stresată. 

Belknap mai făcu un pas ameninţător spre magnatul cipriot. 

— Crezi că ai haz? Îţi închipui că am venit aici să mănânc îngheţată şi să 
socializăm? 

Belknap întinse mâna şi îl apucă pe magnat de cămaşa albă de mătase, 
smucindu-l cu un gest care dădea de înţeles că rezervele lui de furie sunt 
inepuizabile. 

— Îmi pare rău, spuse Stavros. Aşadar, care este problema? 

— Ai vrea să-ți petreci zilele care ți-au mai rămas de trăit într-o stare de 
imobilizare totală, de durere insuportabilă şi desfigurat monstruos? 

— Să mă gândesc... nu! Stavros începu să tuşească violent. Când se 
întoarse din nou spre Belknap era roşu la faţă. Estotek. Este o companie de 
acoperire, nu-i aşa? O companie-fantomă, în esență. Aşa facem noi afaceri. 
Dar ştii acest lucru. 

— Nu e vorba despre ce ştiu eu. E vorba despre comportamentul tău. 

— Sigur. Înţeleg foarte bine. 

Stavros se îndreptă spre o măsuță cu mai multe sticle şi, cu mâinile 
tremurând, îşi turnă un păhărel. 

— Unde îmi sunt bunele maniere? spuse el. Ar fi trebuit să-ţi ofer ceva de 
băut. Uite, ia-l pe ăsta. 


Îi întinse paharul cu picior lui Belknap. Acesta îl apucă şi i-l aruncă 
imediat în față lui Stavros. Alcoolul îi arse ochii cipriotului şi îi dădură 
lacrimile. Era un comportament violent, dar Belknap simţea intuitiv că era 
absolut crucial pentru el să pună la încercare limitele până la care putea 
merge cu insolența. Numai cineva care dispunea de o putere extraordinară 
şi-ar fi putut permite să se poarte cu magnatul în felul acesta. 

— De ce ai făcut asta? scânci cipriotul. 

— Taci naibii din gură, cârnat împuţit ce eşti! urlă Belknap. Ai devenit 
mai mult o povară decât un avantaj. 

Stavros clipi. 

— Vu de la... 

— Vin de la Lanham. 

— Nu înţeleg. 

— S-a format o alianţă, s-a realizat o achiziţie. Acum faci parte din 
organizația noastră. 

Stavros deschise gura să spună ceva, dar nu scoase nici un sunet. 

— Să nu mă minţi! tună Belknap. Ai făcut o greşeală. Ai navigat prea 
aproape de vânt. 

— Te rog să mă crezi, nu le-am spus nimic! 

Începea să se întrevadă ceva. 

— Cur? 

— Anchetatorilor. N-am scos o vorbă. Nu s-au ales cu nimic. 

— Dă-mi amănunte. 

— N-am nimic de povestit. 

— Ce naiba ascunzi? 

— Aşa cum îți spun. Au plecat cu mâna goală. Ticăloşii ăia de la 
Washington în costume maro. Avocatul pe care mi l-a recomandat Lugner a 
fost cu mine. John McTaggart, nu-i aşa? N-aveţi decât să-l întrebaţi şi voi. 
Idioții ăia din Comisia Kirk fac mare tam-tam. Dar eram pregătiți. 

— Numai că aia nu a fost singura ta întâlnire cu ei, nu-i aşa? 

— Ba sigur că a fost singura! Stavros făcu o strâmbătură de indignare şi 
de furie. Trebuie să mă credeți. 

— A, acum ne spui tu nouă ce să facem? 

— Nu! Nu asta am vrut să spun! Nu mă înţelege greşit! 

— lar dai ordine. Mergi tot așa, la derută! 

— Te rog. Nu ştiu de unde a aflat Comisia Kirk ceea ce a aflat, dar ştiu că 
nu de la mine. Cum era să ciripesc tocmai eu? Ce sens ar fi avut? Este în joc 


chiar interesul meu. Spuneau că o să-mi retragă acreditarea flotei dacă vor 
constata că sfidez Statele Unite. Auzi! Le-am amintit că sunt cetăţean 
cipriot! Dar o țineau una şi bună cu filialele mele americane. Erau alături cu 
drumul şi le-am spus-o chiar aşa! 

— Da, era interesul tău în joc şi tocmai de aceea te-au jucat pe degete 
nătărăii ăia de la Washington, spuse Belknap. Varsă tot! E mai bine aşa! 
Vrem să auzim totul de la tine direct. 

— Ai o părere greşită. Mi-am ţinut gura bine închisă. Hei, eu sunt cipriot 
şi noi ştim foarte bine ce avem de făcut. N-am scos un cuvinţel. Te rog! 
McTaggart poate să confirme. Trebuie să... te rog să mă crezi. 

Belknap tăcu mai mult timp. 

— În ultimă instanţă, nu contează dacă te cred eu sau nu. Cobori vocea şi 
continuă aproape în şoaptă: Important este dacă te crede Genesis. 

Când rosti aceste cuvinte, magnatul cipriot păli vizibil. Belknap proceda 
mânat de instinct, profitând de un mecanism elementar de paranoia. Aşa 
cum îi spusese cât se poate de clar grăsanul din Oman, o mare parte din 
puterea lui Genesis deriva din faptul că nimeni nu ştia precis cine este şi 
cine poate fi angajatul lui secret. 

— Te rog, şopti cipriotul, clipind des din ochi. Trebuie să merg la baie, se 
bâlbâi el. Mă întorc imediat. 

Se repezi spre camera alăturată şi ieşi pe o uşă mică. 

Ce punea la cale? Nu cerea ajutor; ar fi putu să-şi alerteze paza cu o 
simplă apăsare pe un buton. Era vorba de altceva, dar ce anume? 

Dintr-odată îşi dădu seama. Îşi suna partenerul din Tallin. 

Când Stavros se întoarse un minut mai târziu, se uita ciudat la Belknap. 
Un snop de îndoieli mărunte încolțiseră în mintea lui precum plantele într- 
un deşert după ploaie. 

— Richard Lugner este... 

— Mort, spuse Belknap. Aşa este. Vezi, a încercat să renegocieze 
condițiile cu Genesis. Să-ţi fie şi ține învăţătură de minte. 

Faţa albă ca varul a lui Stavros păli şi mai tare. Rămase înţepenit şi 
crispat, cu cămaşa de mătase pătată de whisky, dar şi de sudoare la subrat şi 
pe umeri. Se cutremură când Belknap îi prinse privirea. 

— E]... el... 

— A avut noroc. A fost repede pentru el. Dar nu aşa va fi şi pentru tine. 
Acum îți spun la revedere. Belknap îi aruncă o privire dispreţuitoare şi ieşi, 
închizând uşa grea în urma lui. Sentimentul victoriei trecu repede, dizolvat 


într-un val de incertitudini şi de recunoaşterea unui adevăr ştiut de mult: 
animalele rănite sunt cele mai periculoase. 

Belknap străbătu cu Land Roverul aleea de pietriş, apoi ieşi pe drumul 
care mergea de-a lungul coastei, dar mintea îi lucra cu viteză. Întâlnirea cu 
Stavros îi furnizase informaţii pe care Belknap nu reuşea să le evalueze. 
Încă nu era mulțumit de ceea ce ştia. Un lucru era sigur şi era important: 
Pentru Stavros Genesis era un duşman de temut, un duşman care trebuia 
învins, dar, oricum, un duşman. Lugner nu fusese agentul lui Genesis, ci un 
adversar. Asta era o surpriză. Ar putea face cumva să-i asmuţă pe unii 
împotriva altora? 

Recunoştea în sinea lui, deşi cam fără chef, că era încântat de ajutorul 
Andreei, de cunoştinţele ei de expert... ba chiar avea nevoie de ele. Dar nu 
era numai ajutorul ei. Mai era... ce anume? Mintea ei ascuțită. Felul în care 
punea lucrurile în perspectivă. Capacitatea ei de a examina şi analiza idei 
contradictorii. Dar era mai mult decât atât, nu-i aşa? Deşi se străduise din 
răsputeri s-o descurajeze şi s-o convingă să nu vină, în sinea lui era încântat 
că fata insistase. Îşi pusese în gând s-o întâmpine la Hotelul Livadihiotis, pe 
strada Nikolaou Rossou. Ar fi trebuit să ajungă acolo în mai puţin de o oră 
dacă avionul ei nu avea întârziere. 

Se uită în oglinda retrovizoare şi văzu o altă maşină care părăsea drumul 
îngust de pe deal, ce ducea numai către reşedinţa lui Stavros. Să fi fost chiar 
Stavros? Maşina viră spre portul de agrement şi Belknap se luă după ea, 
păstrând o distanţă de siguranţă. Printr-un şir de pini pitici, văzu un bărbat — 
dar nu era Stavros — care cobora din maşină şi se îndrepta spre malul apei 
cu paşi fermi, elastici. Belknap se apropie mai mult. 

Bărbatul era înalt şi zvelt, dar se mişca precaut, ca o pisică sălbatică. 
Vorbea cu bărbatul dintr-o gheretă de la locul de parcare, iar când se 
întoarse şi făcu un gest spre maşina lui, Belknap simți că i se strânge 
stomacul. 

Nu se poate! 

Păr castaniu scurt, membre elegante, alungite, ochii ascunşi în spatele 
ochelarilor de soare, dar Belknap cunoştea aceşti ochi, ştia privirea lor 
verde-cenuşie, pentru că îl cunoştea pe acest bărbat. 

Jared Rinehart. 

Prietenul lui. Duşmanul lui. Care dintre ei? Trebuia să ştie. 

Belknap sări din maşină şi o luă la fugă, sprintând chiar, înainte să-şi dea 
bine seama ce face. 


— Jared! strigă el. Jared! 

Bărbatul cel înalt se întoarse şi se uită la el şi Belknap văzu clar în ochii 
lui un singur lucru: frică. Jared o luă la fugă înspăimântat, de parcă ar fi vrut 
să-şi salveze viața. 

— Jared, te rog, opreşte-te! strigă Belknap. Trebuie să vorbim! 

Era de-a dreptul comic, căci acest lucru se înțelegea de la sine. 

Dar în pieptul lui se zbăteau atât de multe sentimente contradictorii şi nu 
în ultimul rând speranța că Rinehart ar putea să-i explice totul, l-ar putea 
ajuta să vadă din nou care este sensul vieții lui. Te rog, opreşte-te! Dar 
Rinehart continua să alerge prin portul de agrement, ca şi când Belknap ar fi 
reprezentat un pericol de moarte pentru el. Alerga pe pontonul lung cu o 
îndemânare remarcabilă. Belknap înghiţea aer cu lăcomie şi încetini puțin 
pasul. Un chei care intra adânc în apă. Unde Dumnezeu se ducea Pollux? 

O întrebare stupidă la care primi răspuns câteva clipe mai târziu, când 
Jared sări într-o barcă cu motor ancorată în apropiere. Cheia era în contact, 
în conformitate cu regulamentul portului de agrement şi câteva secunde mai 
târziu, Rinehart pornea în viteză pe apele verzi ale Golfului Lamaca. 

Nu! Îşi petrecuse ultimele două sute de ore căutându-l pe acest om. 
Acum, când era în fața ochilor lui, nu avea de gând să renunte. 

Acționând mecanic, sări într-o barcă mică, o Riva Aquarama, elegantă ca 
o maşină sport din gama de vârf. Dădu drumul otgoanelor care o țineau 
legată de ponton, răsuci cheia în contact şi motorul porni imediat. 

Consola cârmei arăta şi ea tot ca bordul unei maşini sport de lux: cadrane 
mari, rotunde, leduri albastre care clipeau pe fundalul cadrului de lemn 
negru, lustruit. Cârma era albă cu un cerc albastru şi ornamente de crom. 
Apăsă pedala şi zgomotul se transformă în vuiet, acompaniat de plesnetul 
elicei propulsoare. Motorul porni cu toată viteza şi barca ridică botul în aer, 
pe deasupra valurilor. Dar unde era Rinehart? 

Se uită prin jetul de spumă care scânteia în soare şi nu văzu mare lucru, 
căci era prea multă strălucire. Privită dinspre țărm, apa păruse înşelător de 
calmă. În realitate, valurile erau puternice şi deveneau tot mai înalte pe 
măsură ce se depărta de țărm. În faţa lui, spre dreapta, îl zări pe Pollux, cu 
trupul lui zvelt înălțându-se deasupra cârmei. Spuma de la proră şi de pe 
laturi îi spunea lui Belknap că întoarce, pregătindu-se pentru o manevră. 
Belknap ţinea pedala apăsată la viteză maximă. Reinhart avea o barcă mai 
mare, cu elice supradimensionate, care lăsau un siaj lat plin de spumă. Era o 
barcă mai mare şi mai puternică, dar nu şi mai rapidă. Un alt val îl ascunse 


vederii lui Belknap. Acum se afla cam la o milă şi jumătate de țărm, iar 
Rinehart îşi întorcea barca, descriind un arc care îl ajuta, de fapt, pe 
Belknap să ajungă la el. 

Mâinile lui Belknap strângeau crispate cârma; inima îi bătea să-i spargă 
pieptul. Se apropia tot mai mult şi mai mult. Acum vedea parțial profilul lui 
Jared, pomeții înalți şi umbrele de sub ei. Nu fugi de mine! 

— Jared! răcni el. 

Celălalt bărbat nu răspunse şi nici măcar nu se întoarse. Oare îl auzise 
peste huruitul motorului şi vuietul valurilor? 

Jared! Te rog! 

Dar Rinehart rămăsese drept şi imobil, cu privirea fixată undeva, spre o 
destinație nevăzută. 

„De ce, Jared, de ce?” Cuvintele se rostogoleau într-un muget la fel ca al 
oceanului. 

Zgomotul bărcii lui Jared crescu în intensitate şi apoi fu înghițit de altul, 
mult mai puternic: sirena de alamă a unui vapor de cargo. În acelaşi timp, 
Jared manevră aparatura de control a bărcii în aşa fel încât aceasta se 
năpusti înainte, mărind rapid distanţa dintre ei. 

Vasul mare venea pe drumul maritim dinspre Golful Akrotiri, spre vest. 
Era un vapor mare, negru, sub pavilion liberian, unul dintre acei monştri pe 
care nu se poate să-i ratezi, dar de la distanță în largul mării se întâmplă 
adesea să nu-i vezi decât când este prea târziu. Acum Pollux îşi manevra 
barca spre prora vasului. Nebunie curată! Se apropia periculos de mult de 
prora uriaşului. Un val înalt îl ascunse pe Pollux, iar Belknap se întrebă 
dacă avea cumva de gând să se sinucidă. După ce valul trecu, Belknap 
înţelese manevra lui Jared. 

Fără epave. Fără resturi. Absolut nimic. Jared îşi atinsese scopul: se 
ascunsese în spatele vaporului. 

Belknap îşi cunoştea propriile limite în materie de experienţă nautică, aşa 
că nu avea de gând să se apropie prea mult de vapor sau de siajul lui 
periculos. Trecu pe lângă el într-un unghi care îi permitea să vadă ce este şi 
în partea cealaltă. Manevră volanul bărcii virând mult spre dreapta şi 
uitându-se pe deasupra parbrizului stropit de apă. 

În sfârşit obţinu unghiul pe care şi-l dorea. Vaporul liberian era un vas de 
transport containerizat; încărcătura lui putea fi minereu, suc de portocale, 
îngrăşăminte sau combustibil. După ce era depusă în containere, arătau 
toate la fel. Avea probabil patruzeci de mii de tone fără încărcătură şi 


măsura cel puţin o sută cincizeci de metri lungime. Belknap vedea acum şi 
dincolo de el. Scană cu privirea marea, care sclipea şi scânteia în soarele 
puternic ca nisipul din deşert şi simți un for rece. 

Jared Rinehart — prietenul, duşmanul lui — dispăruse. 

Când se întoarse în port, capul îi vâjâia ca valurile oceanului. Jared 
Rinehart fusese cu adevărat răpit? Sau era şi acesta un alt tertip? 

Bănuielile chinuitoare reveniră. Ideea că cel mai bun prieten al lui, 
sufletul lui pereche — da, căci erau Castor şi Pollux — era un trădător, că îl 
trădase chiar şi pe el, era ca un cuţit care 1 se răsucea în inimă. Pentru a mia 
oară, încercă să găsească altă explicaţie. Îşi reaminti privirea îngrozită de pe 
chipul lui Jared: era privirea cuiva pentru care Belknap reprezenta o 
ameninţare. De ce? Pentru că acum Belknap vedea clar dincolo de 
subterfugiu sau poate era alt motiv? Întrebările veneau una după alta, îl 
umpleau de nelinişte şi îi provocau greață şi ameţeală ca răul de mare. 

Printre toate aceste motive de frustrare era şi unul de bucurie: să ştie că 
Andrea era aici. Aşa îi spunea ceasul de la mână. În cariera sa nu prea 
avusese parte de prietene şi trăise mai mult izolat. Şi era şi acesta unul 
dintre motivele pentru care Pollux ajunsese să însemne aşa de mult pentru 
el. Agenţii operativi erau îndemnați să nu facă rădăcini, iar cei care nu se 
puteau obişnui cu singurătatea nu rămâneau în meserie. Dar puteai să te 
împaci cu o anumită stare, fără să fii realmente încântat de ea, iar acum, mai 
mult ca oricând, tânjea după o pauză, un respiro. Se uită din nou la ceas. 

Probabil că era la ca în cameră şi îl aştepta. Nu va mai trebui să fie 
singur. 

În timp ce mergea spre Hotel Livadhiotis de pe Nikolaou Rossou, se 
străduia să fie atent la drum, la circulaţie, la celelalte vehicule. Viteza lui era 
determinată nu de semnele de circulație, ci de ceea ce stabiliseră ceilalți 
şoferi ca fiind ceva normal, adică mult mai repede. Hotelul fusese ales nu 
pentru confortul pe care îl oferea, ci pentru că era aproape de majoritatea 
şoselelor principale şi Belknap remarcă mulțimea de camioane şi trailere 
care se îndreptau fie spre aeroport, fie spre port. Văzu o dubă vopsită în 
galben şi roşu de la DHL, al cărei şofer îşi ținea braţul păros afară, pe geam, 
ca şi când ar fi proptit acoperişul. O cisternă albă cu verde care transporta 
propan. Un camion de ciment cu mixerul care se rotea încet în spate. O 
dubă albă, fără ferestre de la Skycafe. 

Simţea că îl mănâncă pielea capului şi se uită din nou la ceas. Nu era bine 
că o lăsase să vină aici; ar fi trebuit să insiste mai mult şi s-o convingă. Dar 


nu insistase, pentru că ea era deja hotărâtă. Dar nu cumva era şi din cauză 
că undeva, în subconştientul lui, dorise ca Andrea să vină încoace? 

Hotelul Apartament Livadhiotis avea un umbrar mare deasupra intrării cu 
numele lui scris cu litere care imitau sculptura. Drapelele a nouă ţări, alese 
aparent la întâmplare, se înălțau deasupra umbrarului, într-o încercare 
nereuşită de a semnala nivelul internațional al hotelului. Clădirea avea trei 
etaje cu ferestre arcuite, aproape semicirculare. Camerele aveau şi chicinetă 
— de aceea se numeau „apartamente” — şi totul avea aerul familiar al 
locuinţelor ieftine din țările cu climă caldă. Un bărbat într-un scaun cu rotile 
motorizat îi adresă o urare de bun venit când intră. Faţa lui acoperită de o 
reţea de vinişoare avea un luciu care îl duse pe Belknap cu gândul la 
anumite plante tropicale. Avea mâini noduroase, puternice. Avea ceva 
ascuns în priviri, agresiv şi fugitiv în acelaşi timp. 

Dar Belknap era prea grăbit ca să acorde prea multă atenție buzelor 
strâmbe ale funcţionarului hotelului. Îşi luă cheia — era sistemul european 
vechi, cu cheia de la cameră ataşată de o greutate învelită în cauciuc — şi se 
îndreptă spre camera în care se instalase în dimineaţa acea, cu un etaj mai 
sus. Liftul era mic şi mergea încet; când ieşi, holul era cufundat în întuneric. 
Luminile se aprindeau automat, îşi aminti el, era o altă măsură de reducere a 
costurilor. Închise uşa în urma lui. Văzu bagajele Andreei pe jos, lângă 
dulap şi simţi un val de uşurare. Fata îi ocupase gândurile mult mai mult 
decât se explica prin natura cercetărilor lui. Parfumul ei, părul ei, pielea ei 
moale şi strălucitoare: nu reuşise să lase toate acestea acasă când traversase 
Atlanticul în zbor. 

— Andrea! strigă el. Uşa de la baie era deschisă, camera cufundată în 
întuneric. Unde era? Poate că se dusese să bea o cafea undeva în 
împrejurimi ca să se obişnuiască cu noul fus orar. Cuvertura de pe pat era 
şifonată, ca şi când s-ar fi întins să ațipească puţin. Apoi inima începu să-i 
bată tot mai repede, bănuind ce se întâmplase. Hârtia albă împăturită de pe 
noptieră: un bilet. 

Îl luă, îl citi repede şi fu lovit de un val de teamă şi de furie. Se strădui 
să-l citească din nou, de astă dată mai rar. În stomac avea un ghem dureros 
de nervi. 

Tot ceea ce vedea acolo îi accentua sentimentul de furie. Hârtia era cu 
antetul hotelului; textul era scris cu creionul. Nu oferea nici un indiciu 
criminalistic. lar mesajul nu suna ca un bilet de răpire. „Am preluat noi 


trimiterea, scria în bilet. Şedere plăcută.” Dar ceea ce îi îngheţă sângele în 
vine era semnătura: GENESIS. 


CAPITOLUL DOUAZECI ȘI UNU 


Dumnezeule mare! Oare apariția lui Rinehart fusese o diversiune ca să-l 
abată din drum în timp ce se executa răpirea? Oroarea lui Belknap se 
transformă în furie, în furie la adresa lui însuşi. Permisese să 1 se întâmple 
una ca asta! Dar sentimentul de vinovăţie, autoculpabilizarea era în 
momentul de față ceva ce nu-şi putea permite. Ea nu-şi putea permite! 
„Gândeşte-te, la naiba!” Trebuia să se gândească. 

Răpirea era probabil foarte recentă — ceea ce însemna că fiecare moment 
conta. Era un calcul elementar: cu cât trecea mai mult timp din momentul 
răpirii, cu atât existau mai puţine şanse de recuperare. 

Insula Cipru fusese blestemată decenii la rând, sfâşiată de conflicte şi 
adversităţi, de corupţie şi intrigi. Dar la urma urmelor nu era decât o insulă. 
Lucrul acesta era crucial. Principala prioritate a răpitorilor Andreei era să o 
scoată de acolo. Lamaca nu era portul cel mai activ din Cipru, dar aici se 
găsea cel mai mare aeroport. Ce să facă? Belknap îşi înfipse degetele 
tepene ca oţelul în cap, forțându-se să gândească mai repede. Viteza era aici 
esenţială. Era aproape convins: o vor urca într-un avion. Inhală adânc, 
deschizând larg nările. Prin mirosul stătut de mucegai şi fum de țigară, 
nuanțele de lămâie ale parfumului ei erau încă detectabile. Înseamnă că 
fusese aici foarte recent. Era încă pe insulă. Trebuia să pornească de la 
această ipoteză şi să caute cât mai repede şi cât mai bine. 

Clipi din ochi şi dintr-odată înţelese. Duba fără ferestre de la Skycafe: nu 
avea ce căuta acolo. Transportul alimentelor pentru avioane se făcea 
întotdeauna dimineaţa, înainte de plecarea zborurilor regulate. Dar duba se 
îndrepta spre aeroport în mijlocul după-amiezii. Nu avea ce căuta acolo 
atunci, după cum nu avusese ce căuta nici omul de la FedEx altă dată. Îşi 
aminti că simţise furnicături pe pielea capului, subconştientul încerca să-i 
transmită că ceva nu este în regulă. Acum înţelegea. 

Andrea era în acea dubiță. 

Aeroportul Internaţional Lamaca era la numai câțiva kilometri distanță 
spre vest. Trebuia să ajungă cât mai repede acolo. Câteva secunde puteau 
schimba totul. Nu era nici un moment de pierdut. 

Cobori scările în goană, câte trei o dată şi străbătu în fugă holul gol. 
Bărbatul în scaunul cu rotile dispăruse, aşa cum era de aşteptat. Se urcă în 


maşină şi porni motorul înainte să trântească portiera. Cu cauciucurile 
scrâşnind, se încadră pe drumul care ducea la aeroport, ignorând semnul 
care limita viteza la 80 km pe oră şi începu să facă slalom printre vehiculele 
care mergeau mai încet. Aeroportul din Lamaca avea cea mai mare rată din 
lume a numărului de avioane particulare faţă de cele publice. Trecu în mare 
viteză pe lângă o instalație de desalinizare, cu rezervoare albastre şi 
alambicuri industriale cu tuburi albe, ocoli clădirea Queen şi centrul 
zborurilor de tranzit, o clădire dreptunghiulară din sticlă fumurie şi gresie 
colorată pe care scria cu litere albastre LARNACA AIRPORT. Acesta 
deservea treizeci de companii internaționale şi nenumărate chartere, dar pe 
Belknap nu-l interesau. Trase în fața unei clădiri mai mici, opri scrâşnind 
din frâne şi se repezi înăuntru. Pardoseala era alcătuită din plăci de gresie 
dispuse într-un model cu bej şi corai, iar pantofii lui cu talpă de cauciuc 
aderau perfect la ea în timp ce trecea pe lângă toate magazine duty-free la 
care cuvintele „duty” şi „free” erau separate de sigiliul în formă de piramidă 
al aeroportului. Alergă printre coloanele acoperite de plăci de faianţă 
albastră. Terminalul era un adevărat labirint de porți de îmbarcare şi ghişee 
de predare a bagajelor. Un bărbat care alerga disperat prin aeroport nu 
trezea suspiciuni, căci probabil că încerca să nu piardă avionul. Privi prin 
peretele mare de sticlă din zona de aşteptare, care era cu fața spre pistă şi 
văzu un Gulfstream G550, gata de îmbarcare. Era un avion privat, fireşte, 
dar zbura la distanţe mari. Pe coadă avea logoul inconfundabil a societății 
Stavros Maritime — cercuri care se intersectează în jurul unei stele, turcoaz 
cu galben. Motoarele erau deja pornite, avionul era gata să decoleze. 

Andrea era înăuntru! Avu imediat această certitudine. Se răsuci, se 
năpusti pe lângă una dintre coloanele albastre şi se izbi de un paznic de 
securitate. 

— Mă scuzati! spuse Belknap, făcând gesturi largi de scuză. Paznicul era 
furios, dar ştia că nu este bine să te pui cu genul de VIP-uri care frecventau 
acest terminal. Se refugie în limba maternă şi îl înjură pe american pe 
greceşte. Nu observase că fusese uşurat de walkie-talkie pe care îl avusese 
la centură. 

Belknap se îndreptă spre un telefon automat, formă numărul aeroportului 
şi ceru să 1 se facă legătura cu turnul de control. Când cineva răspunse, în 
sfârşit, spuse cu o voce guturală: 

— În avionul de pe terminalul patru este o bombă. Explozivi puternici. 
Revin cu amănunte. 


Închise telefonul. Mai dădu două telefoane, unul la birourile DEA din 
Nicosia, capitala ţării, care era acum ultima capitală divizată din lume. 
Folosind cu grijă anumite cuvinte de cod şi abrevieri profesionale, 
transmise un mesaj clar. Avionul Gulfstream, care se pregăteşte să decoleze 
de la Lamaca, conţine un transport important de heroină turcească cu 
destinația Statele Unite. 

Belknap nu ştia sigur care din cele două autorităţi va reacționa mai 
repede, dar amândouă vor da dispoziţii ca avionul să fie reţinut la sol. Se 
uită la ceas. Deşi DEA îşi avea birourile în capitală, ştia că trebuie să aibă 
un mic detaşament şi la aeroport. Cât timp le va trebui să-l mobilizeze? 
Scoase o batistă şi şterse discret receptorul telefonului. 

Se uită la avion. Jetul de aer cald de la motoare, vizibil datorită 
distorsionării aerului, era în scădere. Pilotul primise ordin să oprească 
motoarele. Trecură două minute. Apoi trei. Un camion cu rampă se apropie 
de avion şi altul veni imediat în urma lui. Apoi apăru un camion cu prelată, 
plin cu poliţişti militari ciprioţi. În urma lor mai veniră şi alţii — după 
uniformă, Belknap ghici că erau de la DEA. Autorităţile cipriote se 
angajaseră să coopereze pe deplin cu Statele Unite în privinţa combaterii 
traficului de droguri şi, ca beneficiar al asistenţei armate, financiare şi de 
securitate, Ciprul trebuia măcar de formă să onoreze acest angajament. 

Belknap se repezi acum spre o uşă de oţel care dădea spre pistă, îi flutură 
în față paznicului o carte de identitate şi strigă: 

— DEA! Arătă cu degetul mare spre activitățile de afară, împinse bara 
uşii de oţel şi se apropie de grupul de ofiţeri care înconjuraseră avionul. Era 
ultimul loc în care un interlop ca el ar fi trebuit să-şi arate mutra, dar ştia 
din experienţă că este uşor de pătruns atunci când se desfăşoară o astfel de 
operațiune cu participarea mai multor agenții. Este ca atunci când te strecori 
neinvitat la o nuntă: fiecare îşi închipuie că faci parte din cealaltă familie. Şi 
apoi nimeni nu ar bănui că o oaie vine la o adunare a lupilor. 

Belknap se duse către cei de la DEA. 

— Bowers, Departamentul de Stat. 

Voia să spună că este membru al Departamentului de Stat al SUA sau 
agent operativ american cu o acoperire furnizată de acesta. Nu conta absolut 
deloc ce se presupunea. Bărbatul cu care vorbise purta o cămașă kaki cu un 
ecuson rotund cusut pe braț pe care scria în semicercul de sus U. S. 
JUSTICE DEPARTMENT şi DRUG ENFORCEMENT AGENCY în 
semicercul de jos. În mijloc era o imagine stilizată a vulturului zburând pe 


cerul albastru pe deasupra pământului verde. Omul avea o insignă care arăta 
că este agent special. 

— Ştii că pasărea îi aparţine lui Nikos Stavros? întrebă Belknap. 

Americanul ridică din umeri, arătă cu capul spre alt american, probabil 
şeful lui. 

— Bowers, repetă Belknap. Departamentul de Stat. Am primit notificarea 
în acelaşi timp cu voi. Este douăzeci-treizeci şi cinci. 

Era codul pentru acțiunile de urgenţă. 

— Am venit numai ca observator. 

— McGee. Ciprioţii au dat năvală acum un minut. 

Americanul avea părul blond, lipit de cap de parcă l-ar fi lins viţelul. 
Urechi mici ieşite în afară, o dungă roşie pe frunte, pe obraji şi pe nas — ca 
omul care stă mult timp afară şi se arde la soare. 

— Au primit un mesaj despre nişte explozivi. 

Din cabină se auzi lătrat de câini. Uşa se deschise şi rampa se lăsă în jos. 

— NI s-a spus că este un transfer de heroină, spuse Belknap pe un ton 
plictisit. Ştia că nimic nu trezeşte mai multe suspiciuni decât o manifestare 
de prietenie exagerată. Ofițerii de la afaceri interne se dădeau întotdeauna 
de gol prin jovialitatea lor ieşită din comun. 

— Probabil că sunt câteva kilograme de marfa, spuse americanul blond, 
tărăgănând cuvintele. Dar o să vedem, nu-i aşa? 

Aruncă o privire de testare. 

— O să vedeţi, răspunse Belknap. Nu am de gând să stau aici toată după- 
amiaza. Aţi primit documentele de înregistrare ale avionului? 

Omul făcu o pauză prea lungă. 

— Urmează să vină. 

— Urmează să vină? Belknap se uită lung la el. 

— Fi bine, nu e nici un mare mister, râse omul de la DEA. 

— Nu vreau să ştiu decât dacă ați confirmat că este al lui Stavros. Şi ce e 
cu pilotul? 

— Şi pilotul este angajat cu normă întreagă la Stavros, spuse omul de la 
DEA dând din cap afirmativ. Uite-l că vine încoace. 

Târât de subsuori de doi agenți ciprioți înarmaţi până-n dinți, pilotul 
cobora scara de aluminiu protestând vehement. Belknap scoase walkie- 
talkie şi vorbi tare în el: 

— Aici Bowers. S-a confirmat că este pilotul lui Stavros. 


Blondul de al DEA schimbă câteva cuvinte cu un cipriot, apoi se întoarse 
din nou către Belknap: 

— N-au găsit droguri, deocamdată. Dar este un pasager drogat. 

Belknap ridică privirile şi văzu silueta unei femei semiconştiente, pe 
Jumătate escortată şi pe jumătate cărată de doi poliţişti ciprioți puternici. 

Era Andrea. Slavă Domnului! Părea teafără, deşi avea ochii sticloşi şi 
membrele moi. Intoxicată cu droguri. O stare de slăbiciune care trecea 
rapid. 

Lângă vehiculul militar verde pilotul făcea pe uimitul şi neştiutorul. Dar 
Belknap nu se îndoia nici o clipă că acţionează conform ordinelor primite 
de la Nikos Stavros. Iar Nikos Stavros acționa la ordinele altcuiva. 

— Mă întreb cine o fi asta, spuse McGee privind la Andreea, care nu 
dădea semne că ar fi conştientă. 

— Nu ştii? O tipă din Connecticut. O luăm noi să vedem ce ştie. Pilotul 
vă aparţine. 

— N-o lua chiar aşa de repede. 

Belknap nu-i răspunse şi rosti în walkie-talkie: 

— Luăm fata. O ducem la DEA Nicosia în câteva momente. 

Făcu o pauză, prefăcându-se că ascultă ce spunea interlocutorul lui. 

— Nu-i nici o problemă. Să le arătăm băieților de la DEA cât de eficienți 
putem fi. S-ar putea să aibă nevoie de un medic. 

Profitând de confuzia creată, se apropie de Andrea şi o luă de la ofițerul 
cipriot, apucând-o de ambele coate, cu mişcări bruşte şi scurte de 
profesionist. Ceilalţi membri de la DEA i s-ar fi plâns lui McGee, dacă ar fi 
avut motiv s-o facă, iar ciprioţii fuseseră instruiți să asculte de americani. 

— Te sun după ce completez formularul F-83, îi spuse Belknap lui 
McGee. Dacă apare vreo discrepanţă, computerul o s-o semnaleze imediat. 

Vorbea pe un ton care îi masca epuizarea, căci aproape că o ducea pe sus 
pe Andrea. Câteva clipe mai târziu, o aşeză pe unul dintre cărucioarele 
electrice cu care veniseră câţiva poliţişti la avion. Şoferul, un cipriot cu 
trăsături aspre, era obişnuit să primească ordine; Belknap se aşeză pe 
bancheta din spate alături de Andrea şi îi dădu şoferului instrucţiuni pe 
scurt. 

Cipriotul se întoarse şi se uită la chipul lui Belknap, iar, dacă avea vreo 
ezitare, faţa lui de granit i-o spulberă. Căruciorul electric se puse în mişcare. 

Belknap îi pipăi pulsul. Era slab dar regulat. Respirația era abia 
perceptibilă, dar ritmică. Fusese drogată, nu otrăvită. 


Îl îndrumă pe şofer către maşina lui neagră şi îl rugă să-l ajute ca s-o 
aşeze pe Andrea pe bancheta din spate. Apoi îl concedie pe cipriot cu un 
salut nonşalant. Rămas în sfârşit singur cu ea, îi examină pupilele 
micşorate. Scotea zgomote uşoare, ceva între murmure şi şoapte. Erau 
simptomele intoxicației cu opiu. Porni repede şi luă o cameră la primul 
motel care îi ieşi în cale, o structură urâtă de culoarea muştarului. O duse 
înăuntru şi îi pipăi din nou pulsul. Nu erau nici un fel de semne că ar fi pe 
cale să se trezească. 

O întinse pe patul îngust şi îşi plimbă degetele pe bluza ei de bumbac. 
Bănuielile i se confirmară. Sub sânul stâng era un plasture impregnat cu 
preparat de fentanil. Era un derivat puternic de opiu, destinat bolnavilor de 
cancer şi altor persoane care sufereau de dureri cronice. Elibera în mod 
constant în aparatul circulator cincizeci de micrograme pe oră. Dat fund 
nivelul ei de sedare, probabil că mai era încă un plasture. Continuă să caute, 
oarecum stânjenit că îşi lua astfel de libertăți față de corpul ei. Găsi un al 
doilea plasture ataşat pe interiorul coapsei şi îl scoase. Mai erau oare şi 
altele? 

Nu-şi putea permite să rişte. O dezbrăcă până la piele, inclusiv de lenjeria 
intimă şi îi inspectă trupul gol. Pe partea dreaptă a coapsei văzu o mică 
vânătaie, o pată ovală de sânge închegat sub piele. O examină mai de 
aproape şi văzu rana făcută de un ac foarte gros. Aşa fusese neutralizată 
prima dată în camera de unde fusese răpită? I se făcuse o injecție cu un 
sedativ cu acţiune rapidă? „Nu te-ai lăsat cu una cu două, nu-i aşa?” îşi 
spuse Belknap admirativ. 

Continuă s-o examineze şi găsi alți doi plasturi între fese. Toate acestea o 
tineau într-o stare de inconştienţă, aproape de limita letală. Cine îi făcuse 
asta? 

O parte din substanță se va mai difuza în continuare din epiderma în 
organismul ei şi după ce înlătură plasturii. Umplu cada şi o ajută să intre în 
apă, săpunind viguros locurile unde fuseseră lipiți plasturii. Activitatea 
aceasta era un tratament, dar avea şi ceva intim în ea. Utilizarea plasturilor 
pentru neutralizarea unui prizonier nu era ceva nou. Dar era îngrozit când se 
gândea la ce altceva îi mai pregătiseră. Îşi aminti de povestea despre omul 
pe care Genesis îl ținuse în viață timp de doi ani cu perfuzii în timp ce era 
complet imobilizat într-o cutie de oțel. O imaginaţie demnă de Edgar Al. 
Poe, spusese Ruth Robbins şi Belknap fii scuturat de un fior. 


În ora următoare, Andrea începu să se trezească din toropeală. Bâiguielile 
ei începură să se lege şi să semene cu limba engleză. Vorbind în propoziții 
scurte, îi spuse că nu-şi aminteşte mai nimic din ce se întâmplase după ce 
sosise. Belknap nu era mirat. Drogurile puternice induceau amnezie 
retrogradă, ştergând amintirile evenimentelor care precedaseră răpirea, ca şi 
ale celor care o urmaseră. Acum nu dorea decât să doarmă. Organismul ei 
dorea să scape de drog. 

Alerta la diverse niveluri ale oficialităților îi va pune pe adversari în 
defensivă, aşa că, cel puţin, pentru moment, era în siguranţă. 

Dar nu şi Nikos Stavros. Lăsând-o să doarmă liniştită, se urcă în maşină 
şi porni în mare viteză spre reşedinţa lui Stavros. Drumul şerpuit era aşa 
cum şi-l amintea, dar, când ajunse la poartă, fu uimit să vadă că este 
deschisă. Majordomul pe care îl cunoscuse ceva mai înainte era pământiu la 
faţă. Şi îl recunoscu din nou printre cei care discutau cu oamenii casei pe 
omul de la aeroport, McGee. 

Opri maşina şi, cu o mişcare bruscă din cap către omul de la DEA, păşi în 
casă. Acolo, în bibliotecă, era trupul ciuruit de gloanţe al lui Nikos Stavros. 
Trupul lui arăta încă şi mai mic decât atunci când era în viață, iar membrele 
încă şi mai subţirele. În jurul lui se formase o băltoacă de sânge. Avea ochii 
deschişi, cu o privire stinsă. 

Belknap privi de jur împrejurul încăperii. Lemnăria elegantă a bibliotecii 
era găurită de gloanțe. Ridică de pe Jos o bucată de plumb care pătrunsese 
într-un scaun de lemn, o cântări în mână ca să-şi dea seama de greutate şi de 
diametru. Nu erau din dotarea armatei, erau folosite de agenţii speciali 
SUA, exact genul pe care îl preferase întotdeauna şi Belknap. Era ca şi când 
cineva ar fi vrut să-l implice pe el. 

Prin fereastra deschisă din apropierea holului central îl auzi pe McGee 
vorbind la mobil cu superiorii lui. Transmitea detalii tehnice, balistice şi 
locaţia. Apoi Belknap auzi cum McGee coboară vocea şi spune: 

— Este aici. 

Pauză. 

— Nu, am văzut fotografia şi vă spun că este chiar el. 

În timp ce se îndrepta spre maşina lui, Belknap văzu că McGee se 
întoarce şi îi face semn cu mâna, adresându-i un zâmbet larg şi o privire 
prietenească. 

— Hei, spuse McGee. Exact omul cu care doream să vorbesc. 

Vocea lui era cordială, afectuoasă. 


Belknap alergă spre maşină şi porni imediat în cea mai mare viteză. Privi 
în oglinda retrovizoare şi văzu confuzia dintre cei din spate. Vor da 
telefoane ca să primească ordine — trebuie să-l urmărească? Dar până să 
primească autorizația va fi prea târziu. 

Revăzu în minte chipul înspăimântat al lui Stavros din timpul vizitei pe 
care i-o făcuse ceva mai devreme în aceeaşi zi. Era ca şi când magnatul şi- 
ar fi închipuit că îl vizitează moartea însăşi. 

Să fi avut dreptate? 


CAPITOLUL DOUAZECI ŞI DOI 


Amarillo, Texas 


— Chestia aia tot mai înregistrează? întrebă texanul masiv rânjind. 
Fusese foarte vehement când se apărase de critici şi părea încântat că 
reporterul — era de la Forbes sau de la Fortune? — nu-l întrerupsese în 
mijlocul tiradei. Peretele din spatele lui era plin cu fotografii care îl 
înfățişau la vânătoare, la pescuit şi la schi. Coperta unei reviste comerciale 
îl proclama PIRATUL CĂRNII. 

— Nu te teme, spuse vizitatorul mai mic de statură şi cu barbă, care 
şedea în faţa biroul din lemn de mahon al texanului. Am întotdeauna la 
mine baterii de rezervă. 

— Pentru că îmi place să vorbesc mult dacă mă pornesc. 

— Nu poţi fi director al uneia dintre cele mai mari fabrici de prelucrare a 
cărnii din ţară fără să poţi explica de unde ai început, eu aşa cred. 

Ochu omului străluceau în spatele ochelarilor cu rame groase, iar pe buze 
avea un zâmbet uşor. Nu erau mulți ziarişti ca el, după câte ştia texanul din 
proprie experienţă. 

— Ei bine, adevărul vorbeşte de la sine, după cum spunea tatăl meu. Cât 
despre zvonurile referitoare la afacerile cu fondurile de pensii ale 
angajaților — ei bine, nu sunt decât zvonuri. Oferta pe care am formulat-o eu 
tine seama de interesele acţionarilor. Vreau să spun, să facem puţin 
aritmetică. Nu sunt şi acționarii tot oameni? Mătuşi bătrâne şi alte doamne 
în vârstă sunt cu duiumul. Aţi auzit vreodată ca aceste grupuri din 
comunități să fie îngrijorate în legătură cu acționarii? 

Omul cu recorderul încuviinţă dând viguros din cap. 

— ȘI cititorii noştri vor dori să ştie mai mult despre asta. Dar, cât mai 
este încă lumină bună de afară, cred că fotograful nostru o să vrea să vă facă 
câteva poze. De acord? 

Zâmbetul larg îi dezvel dantura. 

— Sigur că da. Adu-l aici. Profilul din stânga e cel mai bun, eu aşa zic. 

Omul mai scund ieşi din biroul texanului situat în colțul clădirii şi reveni 
câteva momente mai târziu însoţi de un alt bărbat cu o constituție robustă, 
cu cap colțuros şi păr castaniu-deschis tuns scurt, de care nu-ţi dădeai seama 


imediat că este perucă. Ducea o valiză cu un aparat fotografic care arăta ca 
un tripod într-o cutie. 

Directorul îi întinse mâna. 

— Avery Haskin, spuse el. Dar ştiţi asta. Îi spuneam colegului 
dumneavoastră Jones că arăt mai bine din profil de pe partea stângă. 

— Eu sunt Smith, spuse fotograful. Se poziţionă în spatele directorului 
executiv de la Haskell Beef, deschise cutia tripodului şi scoase din ea o 
armă cu aer pneumatic. 

Texanul se răsuci pe scaun şi văzu ce are Smith în mână. Zâmbetul îi 
pieri imediat. 

— Ce naiba... 

— O, l-aţi recunoscut! Păi sigur că da, este ceea ce folosesc măcelarii 
înainte să taie vitele. 

— Dracu... 

— Ar fi o mare greşeală să te mişti, îl întrerupse Smith rece. Fireşte, ar 
putea fi o greşeală şi să nu te mişti. 

— Ascultaţi-mă! Sunteţi activişti de la drepturile animalelor? Trebuie să 
ştiţi ceva. Dacă mă omorâţi pe mine, nu veți schimba nimic. 

— Voi salva pensiile a cincizeci de mii de muncitori, spuse Jones detaşat, 
pipăindu-şi părul facial — fibre de crep şi lână fixate cu ceară specială. Ei 
sunt cincizeci de mii, tu eşti unul — asta este aritmetica cea mai simplă, nu-i 
aşa? 

— Îmi place că ne iei drept ţicniţi care luptă pentru drepturile animalelor, 
interveni Smith. O presupunere firească, atunci când îl trimiţi pe lumea 
ailaltă pe şeful unei companii producătoare de carne conservată cu 
instrumentul măcelarului profesionist. Cel puţin noi aşa credem. În mod 
clar o să-i punem pe anchetatori pe o cale greşită. 

— Îl mai ţii minte pe politicianul pe care l-am lichidat în Kalmîkia anul 
trecut? spuse Jones schimbând o privire cu Smith. Cum a chemat guvernul 
un toxicolog tocmai din Austria? Nimeni nu şi-a putut da seama. S-a ajuns 
la concluzia că a fost un caz de intoxicație alimentară foarte gravă cu fructe 
de mare. 

— Dar prietenul nostru Avery nu se dă în vânt după fructele de mare, 
spuse Smith. Eşti donator de organe, nu-i aşa, Avery? 

— Ce? Pe fruntea lui Avery apăruseră broboane de sudoare. Ce spui? 

— Acum este, îi aminti Jones colegului său. Am completat formularele 
pentru el acum o săptămână şi mai bine. 


— Atunci să-i dăm drumul, spuse Smith, ajustând lungimea armei. Un 
trăsnet din senin, nu-i aşa? Pentru un măcelar este o modalitate foarte 
nostimă să părăsească lumea aceasta. 

— Credeţi că e amuzant? O, Iisuse Hristoase, vă rog, pe Dumnezeu... 

— Adevărul este că într-o zi, când ne vom aminti de asta, vom râde cu 
gura până la urechi, spuse omul care ţinea arma în mână. Prinse privirea lui 
Jones. 

— Să râdem? V-aţi pierdut mințile! Vocea lui Avery Haskin era plină de 
furie şi parcă nu-i venea să creadă. 

— O, nu mă refeream /a tine, spuse Smith şi trimise glonţul direct în 
creierul lui Haskin. Omul îşi pierdu cunoştinţa instantaneu, dar acele părți 
ale creierului care asigurau respirația şi funcționarea inimii rămăseseră 
intacte. La spital, electrocardiograma va confirma că directorul executiv 
este în moarte cerebrală. Recoltarea organelor va începe. 

„Carne calitatea întâi”, reflectă Smith. Admirabil destin pentru un pirat al 
cărnii. 


New York 


Toate marile oraşe, după cum ştia Belknap din proprie experiență, sunt 
înconjurate de deșerturi industriale, iar New Yorkul nu făcea exceptie. În 
timp ce conducea maşina, vedea pe ambele părți rezervoare mari de gaz 
natural lichefiat şi fabrici de cărămidă roşie impresionante, dar dezafectate, 
ca nişte schelete de mastodonţi din era industrială. Fabricile cedaseră locul 
depozitelor în diferite stagii de dărăpănare. Treptat apărură semnele locuirii 
umane: rambleul presărat cu resturi de la fast-food, pavajul cu fragmente de 
sticlă verde şi maro, şrapnelele alcoolismului. „Dacă ai fi vagabond, ai fi 
acasă la ora asta”, îşi spuse morocănos Belknap. Trecu repede de pe o bandă 
pe alta, viră brusc smucind prea tare de volan, ca să se menţină treaz cu 
ajutorul zguduiturilor maşinii închiriate. 

Andrea Bancroft, care şedea pe jumătate prăbuşită alături de el, căscă şi 
clipi din ochi. 

— Cum te simţi? întrebă el. La început, Andrea nu răspunse. Belknap îşi 
puse blând mâna pe mâna ei. Te simţi mai bine? 

— Mai sunt încă puţin asurzită din cauza zborului, spuse ea. Veniseră de 
la Lamaca direct la Aeroportul Internaţional Kennedy, dar nu cu un avion 


pentru pasageri. Belknap luase un avion al companiei DHL, un transportor 
fără ferestre. Îl cunoştea de ani de zile pe pilot. Călătoriseră, de fapt, 
clandestin. Avionul charter DC-8 se întorsese la Tallinn şi nu ştia ce nume 
mai fuseseră adăugate pe lista internațională de supraveghere pe care 
avioanele comerciale erau obligate să le urmărească. Transportorul rezolva 
toate aceste probleme, numai că nu era conceput pentru confortul 
pasagerilor, în spatele cabinei erau paturi suspendate pentru echipajul de 
rezervă, dar izolația fonică şi încălzirea erau superficiale. 

— Îmi cer scuze pentru condiţiile de călătorie, spuse Belknap. Dar mi s-a 
părut cea mai bună alternativă. 

— Nu mă plâng. Cel puţin am terminat-o cu vomitatul. 

— Organismul tău încerca să scape de fentanil. 

— Îmi pare rău că ai fost nevoit să asişti la asta. Nu e foarte romantic. 

— Ticăloşii ar fi putut să te omoare sau poate şi mai rău. 

— Aşa este. Trebuie să țin minte să-ți trimit o scrisoare de mulțumire. 
Oricum, acum ai auzit toate secretele mele. Am pălăvrăgit o mulţime, nu-i 
aşa? 

— Ne-a trecut timpul mai repede. Ochii lui zâmbeau. 

— Dar tot mă simt ca biciuită. 

— Patru plasturi cu duragesic. Nu e de glumă. 

— Patru! 

— Ți-am spus. Două pe fund, unul pe umăr, unul pe partea interioară a 
coapsel. Toate trimiteau un narcotic puternic în sistemul vascular. 

— Şi cum le-ai scos de pe mine? întrebă ea şi roşi. 

— Tu ce crezi? Nu era nici o asistentă medicală la îndemână. 

— Pot să-mi imaginez. 

— Depresia respiratorie nu este tocmai o stare bună de sănătate. Ce era 
să fac? 

— Nu mă plâng. Îţi sunt recunoscătoare. 

— Te simţi stânjenită. Asta e o nebunie. 

— Ştiu. Ştiu că este o nebunie. Numai că... este ceva mai mult decât 
obişnuiesc să fac la prima întâlnire. Partea cu striptease-ul. 

Belknap rămăsese cu privirile aţintite asupra drumului şi nu spuse nimic. 
După o clipă, întrebă: 

— Tot nu-ţi aminteşti nimic despre răpire? 

— Îmi amintesc că am sosit la Lamaca, îmi amintesc că m-am cazat la 
hotelul de pe Nikolaou Rossou. Apoi totul este într-o ceață neagră. Din 


cauza drogului, aşa cred. Este o perioadă lungă din care nu-mi mai amintesc 
nimic. Sunt numai instantanee. Poate că a fost o halucinație, dar mi s-a 
părut că mă ţi în braţe. Ore în şir. 

— Cred că eram speriat, spuse el ridicând din umeri. 

— Din cauza mea? 

— Da şi tocmai asta e partea proastă. Un agent bun nu trebuie să aibă 
legături sentimentale. Vorbea posomorât, dar nu putea să nu menționeze: 
Aşa spunea Jared întotdeauna. 

— Crezi că Stavros ştia în ce se băgase? 

— Greu de spus. Stavros trăgea sfori, dar era, la rândul lui, o marionetă 
în mâna păpuşarului-şef care trăgea alte sfori. Foarte brusc, de astă dată. 

— Se simt ameninţaţi. 

— Ai declanşat o alarmă, spuse Belknap. Pianul trebuia să ne cadă în 
cap. 

— lar eu am scotocit prin arhivele fabricii de piane. 

Belknap îşi aruncă ochii pe oglinda retrovizoare, fiind atent la vehiculele 
din jurul lui. Instinctul îi va spune dacă îi urmăreşte cineva. 

— Mi-ai povestit ce s-a întâmplat la Rosendale. Nu poţi lăsa 
evenimentele de acolo să te obsedeze. 

— Dar ceea ce am făcut... oare nu mă schimbă? întrebă ea abia auzit. 

— Da, dacă permiţi acest lucru. 

Închise ochii strâns. 

— Când s-a întâmplat, am crezut că am ajuns în iad. Mi s-a părut că am 
depăşit o limită, că am ajuns într-un loc din care nu mai este întoarcere. Dar, 
după ceea ce mi s-a întâmplat mie în Larnaca, nu mai am acest sentiment. 
Pentru că este acolo un anume tip de rău care nu respectă nici un fel de 
reguli. 

Deschise ochii şi în ei se vedea sfidarea. 

— Acum simt că am să ajung în iad numai dacă mă trag ei acolo. Dar am 
să urlu şi am să dau din picioare. 

Belknap se uită cu gravitate la ea. „Ai ucis doi oameni, îşi spuse el. Doi 
oameni care voiau să te ucidă. Bine ai venit în clubul nostru.” 

— Ai făcut ceea ce trebuia să faci. Nici mai mult, nici mai puţin, spuse el. 
Credeau că eşti o ființă slabă. Se înşelau. Şi mulțumesc Domnului pentru 
asta. 

Erau răniți amândoi, Belknap ştia bine, într-un mod profund şi invizibil 
totodată. Dar mai ştia că, dacă pierdeau timp ca să-şi trateze rănile, puteau 


urma consecinţe fatale. Avea să vină şi timpul pentru lecuire, dar acel timp 
încă nu sosise. 

— ŞI acum ce facem? întrebă Andrea. Ce ne aşteaptă? 

— O încântătoare pânză de păianjen. Belknap ieşi pe autostrada 1-95 
Sud. Şi ştii ce găseşti când dai peste o pânză mare de păianjen? Undeva pe 
aproape este un păianjen mare, gras. 

Se întoarse şi se uită mai bine la ea. Avea cearcăne sub ochi, ca nişte 
urme galbene de vânătăi vechi. Era epuizată. Dar nu vedea privirea aceea 
plină de spaimă pe care o au oamenii după un episod traumatic. Trecuse 
printr-o experienţă zguduitoare, dar nu fusese zguduită de ea. 

— Mai eşti supărat pe mine că am venit în Cipru? Ochii ei căprui 
scânteiau în lumina dimineţii. 

— Supărat şi bucuros. Eram acolo, mergeam cu maşina pe lângă 
reşedinţa lui Stavros şi era în mijlocul zilei, iar soarele strălucea. Şi tu nu 
erai acolo. lar eu simţeam că este noapte, deşi era miezul zilei. Totul părea 
cufundat în întuneric. 

— Întuneric în miezul zilei, murmură Andrea. Îi aruncă o privire 
amuzată. Ar putea fi un titlu bun de roman, nu crezi? 

— Poftim? 

— Nu contează. O glumă proastă. Aşadar, ce plan avem? 

— Să revenim la ceea ce ai spus mai înainte. Că se simt ameninţaţi. 
Pentru că nu noi suntem adevărata lor ameninţare. Este altceva care îi sperie 
şi mai mult. Ceva sau cineva, Stavros era înspăimântat. Era îngrozit la 
gândul celui pe care îl reprezentam: Genesis. Dar şi de senatorul Bennett 
Kirk, de Comisia Kirk. Cei doi erau legaţi întrei ei în mintea lui. 

— Crezi că Genesis ar putea să lucreze prin intermediul Comisiei Kirk? 
întrebă ea. Încerc să stabilesc anumite conexiuni. 

Scutură din cap. 

— lisuse Hristoase! Un senator al Statelor Unite în buzunarul unui 
maniac nebun? Asta chiar că ar fi o chestie! 

— N-aş zice că Bennett Kirk este în buzunarul cuiva. Aşa cum spuneai, 
poate că Genesis profită de el. Acţionează prin el. Poate îi furnizează 
informaţii. 

— Adică senatorul este omul lui de acţiune? Dar e o nebunie! 

Belknap mări viteza şi se mută pe altă bandă numai să vadă dacă nu îl 
urmăreşte cineva. 


— Adică senatorul este un jucător esenţial în toată chestia asta. Poate 
chiar fără să-şi dea seama. Mă gândeam şi la ceva ce a spus Lugner. Ceva 
despre un senator important din Midwest. Asta m-a făcut să mă întreb dacă 
Genesis nu profită de Comisia Kirk, dacă nu a recrutat-o cumva pentru 
propriile intenții. 

— De asta mergem acum la Washington? 

— Mă bucur că eşti suficient de trează ca să citeşti indicatoarele rutiere. 

— Eşti sigur că este lucrul cel mai înțelept pe care putem să-l facem? 

— Dimpotrivă. Sunt sigur că nu este. Vrei să facem lucrul cel mai 
înțelept? 

— Pe naiba, nu, răspunse ea fără şovăială. Vreau să punem lucrurile la 
punct. Nu sunt făcută să trăiesc mereu cu frica în sân. Nu e felul meu. Nu e 
stilul meu să mă ascund undeva, într-o peşteră. 

— Nici al meu. Ştii ceva, ai fi fost un agent guvernamental de prima 
mână. Salariile nu sunt cine ştie ce, dar ai parcare asigurată. 

Ochu lui Belknap examinară încă odată oglinda retrovizoare. Nu se 
vedea nici un semn că ar fi urmăriţi. 1-95 era coridorul cel mai aglomerat 
din toată zona de nord-est. Mulțimea de vehicule era cea mai bună 
protecție. 

— Avem vreo ipoteză de pornire? Hai să repetăm încă o dată: Credem că 
Paul Bancroft este Genesis? 

— Tu ce crezi? 

— Paul Bancroft este un om strălucit, un vizionar, un idealist — cred 
sincer lucrul acesta. Dar este un om periculos. 

Clătină încet din cap. 

— Vizionarismul lui are un caracter extrem şi de aceea este monstruos. 
Dar nu este motivat de vanitate. Nu este vorba despre o sete personală de 
putere sau de bani. 

— Când un om încearcă să-şi impună sistemul său moral în faţa întregii 
lumi, aş zice că... 

— Dar n-am face oare cu toții acest lucru dacă ar sta în puterile noastre? 
Aminteşte-ţi ce spune Winston Smith în romanul lui Orwell 1984*: 
„Libertatea este libertatea de a spune că doi şi cu doi fac patru. Dacă acest 
lucru este clar, toate celelalte vin de la sine.” 

— Doi plus doi fac patru. Asta merge. 

— Oare? Este oare libertate libertatea ta de a afirma ceea ce cred eu că 
este adevărat? Este oare libertatea ta să faci ceea ce cred eu că este corect? 


Gândeşte-te ce consecinţe ar putea urma de aici. Există foarte mulţi oameni 
care sunt la fel de convinşi de codul lor moral ca şi de faptul că doi şi cu doi 
fac patru. Dar dacă greşesc? 

— Nu poţi să te îndoieşti tot timpul de tine însuţi. Uneori, trebuie să vrei 
să ţii partea propriului argument. 

— Nu, Todd, nu poţi să te îndoieşti tot timpul de tine însuţi. Admit. Dar, 
dacă este ca altcineva să-mi definească libertatea, aş prefera să fie oameni 
care nu sunt întotdeauna complet siguri că au întotdeauna dreptate. 
Incertitudinea poate fi o disciplină. Nu în sensul de a fi debusolat sau 
nedecis, ci în sensul de a şi că nu eşti infailibil. De a fi deschis la 
posibilitatea ca judecata ta să nu fie definitivă şti dincolo de orice analiză. 

— Eşti nepoata unui mare gânditor şi vorbeşti ca el. Poate că eşti chiar tu 
Genesis. 

— Te rog, pufni ea. 

— Presupunând că nu este Jared Rinehart, adăugă el trist. 

— Chiar crezi că ar putea fi el? Privirea Andreei reveni la şosea, care se 
întindea în faţa lor ca un fluviu cenuşiu Iară capăt. 

— Poate. 

— Felul în care mi-ai spus că fugea de tine, felul în care arăta îmi 
aminteşte de ceva ce mi-a spus odată Paul Bancroft. A spus că logica nu 
înseamnă să vezi ceea ce este în faţa ochilor tăi. Înseamnă să vezi ceea ce 
este în faţa ochilor celorlalți. 

— Unde vrei să ajungi? 

— La Genesis. Crezi că poate este Jared Rinehart. Poate că Jared 
Rinehart se gândeşte că eşti tu. 

Hotelul Confort Inn, situat aproape de centrul de conferinţe de pe strada 
Treisprezece, avea aspectul familiar al clădirilor de cărămidă roşie aparentă. 
Belknap ceru o cameră în partea din spate a hotelului. Cu două paturi. 
Camera era mică şi întunecoasă: Toate ferestrele dădeau spre un zid de 
cărămidă. Exact asta îşi dorea. Anonimatul însemna siguranță. Mâncară la 
un restaurant fast-food, apoi Andrea se opri la un birou de copiat, care avea 
şi acces la internet. Decizia de a locui în aceeaşi cameră nu fusese discutată; 
aşa se întâmplase. Nici unul din ei nu mai voia să stea separat după tot ceea 
ce pățiseră. 

Belknap îşi dădea seama că Andrea are intenţia să facă ceva şi continua 
să o studieze, căutând fisurile subtile ale traumei trăite recent. 


— Vrei să vorbim despre Rosendale? întrebă el în cele din urmă, după ce 
se spălaseră pe dinţi. Dorea să ştie că uşa sufletului lui este deschisă; nu o 
încuraja să intre. 

— Este vorba... de ceea ce s-a întâmplat, rosti ea poticnindu-se. Şi apoi 
este vorba despre ceea ce am aflat. 

— Da, spuse el simplu. 

— Aş vrea să-ţi spun ce am aflat. 

— Mi-ar plăcea să aud. 

Andrea dădu repede din cap. Belknap vedea efortul cu care îşi aduna 
gândurile. 

— Trebuie să înţelegi ceva. În lumea cercetărilor financiare, există ceea 
ce numim date brute. Acestea sunt cele pe care le posed. 

Chiar şi în lumina gălbuie a lămpii ieftine, Andrea era frumoasă. 

— Să aştept până le legi cu spirală şi le pui copertă lucioasă? 

Andrea schiţă un zâmbet, dar privirea îi rămase serioasă. 

— Am remarcat anumite repetări în plăţile efectuate. În toată lumea. Iar 
momentele plăţilor sugerează posibilitatea unor manipulări electorale. 

Acum era foarte concentrată şi vorbea cu siguranță de sine. 

— Adică să schimbe soarta alegerilor? Să-şi pună în posturi candidații 
preferaţi? 

— Sunt dovezi indirecte, dar eu aşa cred. Probabil că nu pot lăsa soarta 
Partidului Democrat în mâinile cetăţenilor obişnuiţi. 

— Ia-o mai încet, Andrea. Începe cu începutul. 

— Am început să-mi pun aceste întrebări când am descoperit 
înregistrările unor rate de schimb valutar. Detaliile nu contează. Important 
este că Fundaţia Bancroft transferă miloane de dolari în bănci străine din 
diverse puncte ale globului: Grecia, Filipine, Nepal, ba chiar şi Ghana. Ei 
bine, am descopenit că anii şi locurile nu sunt întâmplătoare. Fiecare plată 
corespunde cu o schimbare majoră de guvernare. În 1956, milioane de 
dolari au fost transformate în markkaa finlandeze, iar imediat după aceea 
Finlanda a avut un nou preşedinte“. Şi a fost o cursă strânsă. Tipul îşi 
învinge adversarul cu numai două voturi electorale, dar rămâne la putere 
următorul sfert de veac. Examinând conversia yenului, se pare că Partidul 
Liberal Democratic Japonez s-ar fi putut să fie unul dintre principalii 
beneficiari ai Fundației. Există o mulțime de alegeri locale, care au ajuns 
până la nivel parlamentar şi, dacă urmărim sincronizarea plăţilor, se vede că 
au fost ghidate de banii de la Fundaţia Bancroft. Chile, 1964, alegerea lui 


Eduardo Frei Montalva"? O prezenţă semnificativă a Fundaţiei Bancroft pe 
piaţa monedei chilene peso. 

— ŞI de unde ştii toate astea? 

— Există date referitoare la optimizarea ratei de schimb valutar, probabil 
din cauza faptului că au transferat miloane de dolari în moneda locală, iar 
fundația nu era nici pe departe atât de bogată cum avea să devină ulterior. 
La fel, în 1969, se constată o conversie majoră în moneda cedi din Ghana. 
Am examinat rapoartele oficiale ale fundației şi nu am găsit nici un fel de 
inițiative majore ale acesteia în Ghana la vremea respectivă. Dar, în aceeaşi 
perioadă, şeful Partidului Progresului, Kofi A. Busia“, a depus jurământul 
ca prim-ministru. Sunt convinsă că tipul era irezistibil pentru Paul Bancroft. 

— Ce a făcut? 

— Să începem cu cine a fost. Omul avea un doctorat la Universitatea din 
Oxford, fusese profesor de sociologie la Universitatea din Leiden, în 
Olanda. Pun pariu că cei de la Bancroft erau convinşi că e genul lor de om, 
un cosmopolit devotat binelui comun. Se pare că şi-a dezamăgit 
sprijinitorii, căci doi ani mai târziu a fost dat jos de la putere. Şi era mort 
după alţi doi ani. 

— Şi crezi că Fundaţia Bancroft... 

— Poate pentru că era vorba despre Africa de Vest nimeni nu a dat prea 
mare atenţie acestei chestiuni şi au devenit oarecum neglijenți. Am reuşit să 
iau urma mai multor schimburi de valută începând din luna martie a acelui 
an. Se pare că Bancroft i-a cumpărat lui Busia ţara contra sumei de 
douăzeci de milioane de dolari. Se pare că încearcă să facă acum acelaşi 
lucru în Venezuela. Fundaţia este ca un aisberg. Vizibilă numai parțial. Cea 
mai mare parte se află sub apă. Se pare că fundația controlează Fondul 
Naţional pentru Democraţie. În raportările lor oficiale apar tot felul de 
granturi acordate unor grupări politice din Venezuela. 

Scoase o bucată de hârtie şi i-o arătă. 


Fundacion Momento de la Gente 64 000 $. 
Instituto de Prensa y Sociedad — Venezuela 44 500 $ 
Grupo Social Centro al Servcio de la Accion Popular 65 000 $. 
Accion Campesina 58 000 $. 
Asociacion Civil Consorcio Justicia 14 412$. 


Asociacion Civil Justicia Alternativa 14 107 $. 


Belknap examină lista. Probabil că încărcase documentul Online, înainte 
să plece şi făcuse o copie acum. 

— Bani de buzunar. Un fleac. 

— Acestea sunt subvențiule oficiale. Cu ele cumperi numele persoanelor 
principale, asta e tot. Pe baza datelor referitoare la conversia valutară, 
presupun că transferurile reale se ridică la sume de o sută de ori mai mari. 

— Iisuse Hristoase! Îşi cumpără un alt guvern. 

— Pentru că oamenii nu sunt suficient de deştepţi ca să decidă singuri. 
Aşa cred ei. 

Andrea dădu din cap. 

— Şi o mare parte din tranzacții se realizează prin reţele de computer. E 
un tip pe care îl cunosc, Walter Sachs, care este un adevărat magician în 
domeniul ăsta. Lucrează tot la acelaşi fond la care am lucrat şi eu. Un 
animal ciudat în multe privinţe, dar o minte ca briciul. 

— Vorbeşti despre un tip specialist în IT la un fond de investiții? 

— Da, e ciudat. A fost printre primii în seria lui la Institutul de 
Tehnologie din Massachusetts'*:. Munca la fondul de investiţii este felul lui 
de a nu munci. Îi convine de minune. Înseamnă că poate să-şi petreacă cea 
mai mare parte a zilei nefăcând nimic. Este un magician cu deficit de 
ambiţie. 

— Andrea, trebuie să ai mare grijă cu cine vorbeşti şi în cine ai încredere, 
spuse sever Belknap. Pentru siguranţa lor şi pentru siguranța ta. 

— Ştiu. Andrea oftă. Şi este atât de al naibii de frustrant. Atât de multe 
informații şi ştim atât de puţin. Theta, Genesis. Paul Bancroft. Jared 
Rinehart. Roma. Tallinn. Trafic de arme. Manipulări politice. Este ca şi cum 
am vedea toate aceste tentacule fără a şti unde este caracatiţa. 

Mai sistematizară câteva minute ceea ce ştiau, dar fără să facă vreun 
progres real. Epuizarea, o oboseală care le pătrunsese până în oase 
amândurora în mod egal, aşa că, de comun acord, renunţară. Belknap alese 
patul dinspre geam. O cameră comună cu două paturi: exista intimitate, dar 
şi distanță. Părea corect. 

Somnul ar fi trebuit să vină uşor, totuşi veni cu greutate. Belknap se trezi 
de mai multe ori în timpul nopţii, având în minte chipul detestat al lui 
Richard Lugner. În alte momente, îi apărea în faţa ochilor Jared Rinehart, 
strălucind cu o aură nepământeană, hoinărind pe coridoarele şi ascunzişurile 
minții lui Belknap. 


„Am să fiu întotdeauna în preajmă când vei avea nevoie de mine”, îi 
spuse Rinehart la înmormântarea soției lui Belknap. 

„Să ştii un lucru, prietene. Pe mine mă vei avea întotdeauna.” Rinehart, la 
telefon, la numai câteva ore după ce Belknap aflase că Louisa murise în 
timpul unei operaţiuni din Belfast. Într-o viaţă marcată de instabilitate, 
Jared Rinehart fusese un element constant. Inteligența lui lucidă, loialitatea 
permanentă, ingeniozitatea şi rapiditatea de acţiune. Era un prieten, un aliat, 
ba chiar o stea călăuzitoare. Ori de câte ori era la ananghie, Rinehart apărea 
pe neaşteptate, ca mânat de un al şaselea simt. 

Care era adevărul? Dacă greşise când avusese încredere în Rinehart, în 
cine altcineva ar putea avea încredere? Dacă se înşelase atât de tare în 
privinţa acestui om, mai putea oare avea încredere în el însuşi? Întrebările îl 
străpungeau ca nişte junghiere de oţel. Se foia şi se răsucea, strângând 
cearşafurile sub el. Privi în tavan cam o oră. 

Auzea zgomotul îndepărtat al traficului şi respirația Andreei. La început, 
respirația ei fusese ritmică, aproape ca un metronom. Apoi deveni mai 
agitată. Tipă în somn, rosti cuvinte de disperare, iar când se întoarse spre ea 
văzu că ținea mâinile întinse în faţă, ca şi când ar fi vrut să se apere de nişte 
duşmani invizibili. Se apropie de ea şi o atinse pe faţă. 

— Andrea, şopti el. 

Se scutură din nou în somn, chinuită de coşmaruri, iar el o apucă de 
mâini. 

— Andrea, repetă el. 

Andrea clipi şi deschise ochii, îngrozită. Respira greu, ca şi când ar fi 
alergat. 

— E în ordine, spuse el, ai avut un coşmar. 

— Un coşmar, repetă ea, cu vocea îngreunată de somn. 

— Acum eşti trează. Eşti aici cu mine. Totul este în ordine. 

Lumina palidă, care venea de la iluminatul stradal strecurându-se pe la 
marginea obloanelor de la ferestre, îi modela pomeţii, pielea moale, buzele 
frumoase. 

Ochii ei îşi focalizară imaginea, iar şi Andrea înţelese minciuna menită s- 
o liniştească. 

— Te rog să mă ţii în braţe, şopti ea. Te rog. Era un ordin dat în şoaptă. 

Belknap îi dădu la o parte părul umed de pe frunte, o înconjură cu 
braţele. Era zveltă şi fermă în îmbrăţişarea lui. 


— Andrea, şopti el. Respiră adânc, oarecum amețit de parfumul ei, de 
căldura şi de prezenţa ei. Faţa ei strălucea ca porțelanul. 

— Nu s-a terminat, nu-i aşa? întrebă ea. Coşmarul. 

O trase mai aproape de el, iar Andrea se agăţă de trupul lui, la început cu 
teamă, apoi cu un fel de tandrete. 

Îşi apropie capul de al ei. 

— Andrea, murmură el, iar ea îşi apăsă buzele pe gura lui şi îl cuprinse 
strâns cu braţele. Curând trupurile lor se contopiră şi deveniră unul. Era o 
modalitate de a nega violenţa şi moartea pe care le văzuseră, de afirmare în 
faţa negării, o modalitate de a spune da într-o lume a lui nu. 


CAPITOLUL DOUAZECI ŞI TREI 


Nimeni nu este mai avid de publicitate decât un senator fără vechime. 
Tocmai de aceea senatorul Kenneth Cahill, proaspăt ales în Nebraska, era 
alegerea cea mai potrivită. Fără îndoială că în timpul campaniei presa locală 
consumase o mulțime de cerneală pentru el; dar, după ce fusese ales şi el şi 
personalul lui erau înnebuniți de tăcerea care urmase. Oamenilor care dețin 
funcţii publice nu prea le place tăcerea. 

Fusese foarte uşor. Când îi telefonase la birou „John Miles” de la 
Associated Press şi ceruse un interviu pe tema unei „prevederi-cheie” pe 
care o sprijinise Cahill în discutarea unei alocări bugetare — jumătate de 
milion de dolari pentru modernizarea staţiei de tratare a apelor reziduale şi 
pentru ameliorarea sistemului de colectare a apei de ploaie din comitatul 
Jefferson — senatorul reacţionase exact aşa cum prevăzuse Belknap. Practic, 
personalul lui Cahill se oferise să-i trimită şi o maşină ca să-l aducă. 

Belknap nu-şi alesese acoperirea la întâmplare. Reporterii de la 
Associated Press erau în general anonimi şi, ca măsură suplimentară de 
precauţie, Belknap precizase că nu este din Washington, aşa că personalul 
senatorului nu avea de unde să-l cunoască. Associated Press avea 
aproximativ patru mii de angajaţi în peste două sute de birouri. Spunând că 
eşti de la Associated Press era ca şi când ai fi spus că eşti din New York. ȘI, 
oricum, nimeni de la biroul lui Cahill nu-şi propusese să cerceteze mai 
profund. Pentru un senator tânăr, publicitatea era ca oxigenul, iar Cahill, 
care era penultimul ca vechime în distinsul organism în care tocmai intrase, 
era însetat. „„Miles” îşi stabili o întâlnire la ora 15.00. 

Belknap îşi făcu apariția în holul clădirii Hart cu cinci minute înainte 
de ora fixată. Avea atârnată de gât o panglică galbenă la capătul căreia era 
un ecuson gros de plastic cu bandă magnetică. Cuvântul PRESA era scris cu 
majuscule deasupra numelui de John Miles. Legitimaţia preciza numărul 
personal, instituția, naționalitatea şi avea o fotografie tip paşaport. Era o 
lucrare excelentă. Paznicul avea trăsături înguste, ochii cu pleoape grele şi, 
în pofida privirii lui scrutătoare şi bănuitoare, fusese la fel de vigilent ca un 
căţeluş neînțărcat. Îl puse pe vizitator să semneze pe o listă şi îi făcu semn 
cu mâna să treacă. Belknap purta ochelari cu ramă de baga, sacou şi 


cravată. Avea o servietă care fu introdusă cu grijă, nedeschisă, în detectorul 
de metale. 

În jurul lui erau o mulţime de oameni care veneau probabil frecvent în 
clădirea Hart: lobişti, asistenţi ai senatorilor, reporteri şi mesageri. Luă liftul 
până la etajul şapte. 

Când cobori din lift, îi telefonă secretarului de presă al senatorului de 
Nebraska. Îi spuse că va întârzia, fusese reţinut la un alt interviu care durase 
mai mult decât prevăzuse, căci lucrurile se complicaseră: dar va veni cât de 
curând. 

O luă apoi spre stânga pe un coridor lung, cu ferestre şi intră în 
anticamera impresionantă a apartamentului aparţinând senatorului Kirk, un 
bărbat care avea toată vechimea ce îi lipsea senatorului din Nebraska şi o 
folosea în mod strălucit. Belknap ştia că Bennett Kirk este în birou; avusese 
o şedinţă de comitet ceva mai devreme şi alta peste patruzeci şi cinci de 
minute. 

— Am venit la senatorul Kirk, spuse el blondei spălăcite care stătea la 
biroul recepţiei. Îmbrăcată sever cu un sacou verde-închis şi o bluză cu gât 
înalt, arăta mai puţin ca un membru al gărzii pretoriene şi mai mult ca o 
directoare de şcoală primară. Avea părul decolorat într-o nuanţă de blond cu 
şuviţe de culoarea mierii. 

— Îmi pare rău, dar nu am nimic pe agenda domnului senator. Cum aţi 
spus că vă numiţi? 

Belknap făcu o pauză. De ce era aşa de greu? „„Respectă planul, se 
îndemnă el. Aruncă zarurile sau renunţă la joc.” 

— Numele meu este Todd Belknap, spuse el înghițind anevoie. 

— Todd Belknap, repetă fata. Numele acesta nu-i spunea nimic, îmi pare 
rău, domnul senator este foarte ocupat, dar, dacă doriți, pot încerca să vă 
stabilesc o întâlnire, v-aş sugera să... 

— Trebuie să-i transmit un mesaj. Spune-i numele meu. Spune-i — 
presupun că discuția noastră este confidențială — spune-i că sunt ofiţer 
superior la Operaţiuni Consulare. Şi spune-i că am venit să vorbim despre 
Genesis. 

Femeia părea foarte derutată. Omul din faţa ei era un misionar zelos sau 
angajat al serviciilor de informaţii? 

— Pot să-i transmit mesajul. 

Făcu un semn cu mâna spre un şir de fotolii de piele maro uzate lipite de 
peretele de lângă uşă şi îl rugă să se aşeze. Abia după aceea luă căştile şi 


vorbi încet. Nu vorbea cu senatorul, Belknap era sigur de asta, ci cu unul 
dintre asistenții lui. Aşa se şi aşteptase. Apoi privi în spatele ei, la uşa 
închisă care separa zona de recepție de încăperile în care se desfăşura 
activitatea echipei senatoriale. 

În mai puţin de un minut, un bărbat chel, îndesat, cu unghiile mâncate, se 
năpusti pe uşă. Faţa lui albă ca burta de peşte afişa un zâmbet nonşalant; 
numai un mic tic facial trăda tensiunea pe care nu prea putea să şi-o 
ascundă. 

— Sunt Philip Sutton, spuse omul. Şeful de personal al senatorului. Ce 
putem face pentru dumneavoastră? Vorbea foarte încet. 

— Ştiţi cine sunt? 

— Todd Beller, nu-i aşa? Sau Bellhom — nu aşa i-ați spus lui Jean? 

— Să economisim timp. Vocea agentului operativ era calmă, fără reproş. 
Aţi verificat în calculator cine sunt, căci altfel nu aţi sta acum de vorbă cu 
mine. Pot să pariez că aţi scos fişiere din baza de date a Departamentului de 
Stat. Ce ați găsit? 

Un tic uşor încreți faţa funcţionarului. Nu răspunse imediat. 

— Ştiţi cu siguranţă că senatorul se află sub protecția Serviciilor Secrete? 

— Mă bucur să aud. 

— Datorită naturii audierilor comisiei, au existat diferite ameninţări. 
Sutton nu mai zâmbea. 

— Am trecut prin detectorul de metale când am intrat în clădire. Puteţi să 
mă percheziționaţi din nou dacă doriți. 

— Dar nu există nici o înregistrare a intrării dumneavoastră în clădire, 
spuse Sutton tăios. 

— Aţi fi preferat să existe? 

Sutton îi întâlni pentru o clipă privirea. 

— Nu sunt sigur. 

— O să mă primească domnul senator? 

— Nu pot să spun. 

— Vreţi să spuneți că nu aţi luat o decizie. 

— Da, răspunse asistentul cel îndesat cu privirea în alertă. Este exact 
ceea ce vreau să spun. 

— Dacă sunteți sigur că nu avem nimic de discutat, spune-ţi aşa. N-o să 
mă mai vedeţi niciodată. Dar va fi o mare greşeală. 

Trecu un moment lung. 

— Uitaţi, ce-ar fi să mergeţi cu mine? O să stăm de vorbă în biroul meu. 


Spuse apoi cu voce mai tare: 

— Adevărul este că mulți oameni au înţeles greşit opiniile domnului 
senator despre sprijinul acordat agriculturii. Sunt încântat că am ocazia să 
lămurim chestiunea. 


Sistemul de recunoaştere facială fusese instalat în clădirea Hart fără prea 
mult tam-tam şi fără înştiinţare oficială. Sistemul era considerat încă 
experimental, deşi la testări se constatase o acuratețe de 90%. Camerele de 
securitate erau conectate atât la baza de date locală, cât şi la una aflată la 
distanţă şi transmiteau un algoritm complicat. Fiecare cameră identifica 
rapid în rezoluție joasă orice obiect în formă de cap, după care se muta pe 
modul de operare în rezoluție înaltă. Dacă faţa era întoarsă într-un unghi de 
cel puţin 35 de grade faţă de lentilă, imaginea putea fi manipulată automat, 
rotată şi scanată, astfel încât putea fi comparată cu imaginile de referinţă. 
Imaginea video era după aceea captată într-un cod optzeci şi patru de biţi — 
o amprentă numerică a feţei bazată pe şaisprezece puncte de referinţă. 
Sistemul putea să compare zece milioane de feţe la fiecare zece secunde, cu 
o valoare numerică alocată fiecărei comparații. Dacă valoarea era suficient 
de mare, se declanşa identificarea provizorie şi camera de urmărire trecea în 
modul de rezoluție maximă. Dacă identificarea era confirmată în 
continuare, erau notificați operatorii. Abia atunci oamenii priveau cele două 
imagini, iar analiza matematică a trăsăturilor feţei înlocuia judecata umană 
depăşită. 

Asta era ceea ce se întâmpla acum; analiştii rulau imaginile şi le 
comparau cu amprenta facială de referință. Nu prea existau dubii. 
Computerul nu putea fi păcălit cu ochelari sau prin schimbarea culorii 
părului. Indicii facial pe care îi analiza erau practic nealterabili: cefalic, 
orbital, nazal. Unghiul bărbiei, distanța dintre ochi — aceste repere nu se 
puteau schimba prin machiaj. 

— Identificare pozitivă, spuse operatorul cu pântecele înfundat, care îşi 
petrecea cea mai mare parte a zile într-o încăpere întunecoasă, mestecând 
floricele pe care le ducea la gură cu o mişcare mecanică adesea neîntreruptă 
timp de câteva ore în şir. Purta o cămaşă havaiană care îi atârna peste 
pantaloni. 

— Acum apasă pe cutia roşie şi gata. 

— ŞI toţi primesc notificarea? 


— Toţi cei care trebuie să fie anunţaţi primesc notificarea. Depinde de 
individ. Uneori, e o chestiune care ține de paznicii din hol şi de poliţiştii din 
D.C. Alteori, cineva de la CIA sau de la FBI vrea să ştie ce se întâmplă cu o 
persoană, de pildă, un cetăţean străin şi nu vor să sperie ținta. Fac ce vor cu 
ea. Nu e decizia noastră. 

— Fă clic pe cutia roşie. 

Puse înapoi în pungă chipsurile pe care le apucase între degete şi se uită 
la ecran. 

— Faci clic pe cutia roşie. E un sentiment foarte plăcut, nu-i aşa? Clic şi 
ei se ocupă de tot. 

Bărbatul din maşina marca Stratus luă ultima sorbitură de cafea, apoi 
apucă uşor ceaşca cu degetele. Era o ceaşcă de hârtie, pe care scria: 
PLĂCEREA NOASTRĂ ESTE SĂ VĂ SERVIM. O strivi în mână şi o 
îndesă apoi între pernele scaunului de lângă el. Când închiria o maşină, o 
lăsa cât mai murdară cu putinţă. Uneori, presăra chiar nisip înăuntru şi vărsa 
scrumiera pe banchetă. În felul acesta compania trebuia să facă o curăţenie 
temeinică în maşină şi să şteargă toate urmele care ar fi putut să le lase el, o 
urmări pe femeia care ieşea din motel, încântat de nepotrivire: o pasăre atât 
de scumpă ieşind dintr-o colivie atât de ieftină. Femeia nu era machiată şi 
parcă îşi alesese dinadins haine care s-o dezavantajeze, dar se vedea că este 
frumoasă. Justin se trezi că zâmbeşte. Dar nu era cazul. Nu amestecăm 
afacerile cu plăcerea. De obicei. 

Afacerile legate de această femeie erau oarecum diferite. Implicau un 
grad mai mare de dificultate. Nu mai puteau să dea greş. Nu de astă dată. 
De aceea apelaseră la cei mai buni. De aceea îl chemaseră pe Justin Colbert. 

Lăsă în jos geamul din dreptul lui şi flutură o hartă rutieră. 

— Doamnă, o strigă el, îmi pare rău că vă deranjez, încerc să mă întorc 
pe Autostrada 495 şi... ridică neajutorat din umeri. 

Femeia privi în jur neliniştită, dar nu putu să reziste în fața privirii 
neajutorate a lui Justin. Se apropie de maşină. 

— Aţi intrat pe 66, spuse ea. Trebuie să mergeţi mai la nord. 

— În ce parte este nordul? întrebă Justin. Momentul fusese ales foarte 
bine. Nu-i vedea nimeni. Încheietura mâinii lui se frecă de antebraţul ei. 

— Au, făcu ea. 

— Brăţara mea de ceas, îmi cer scuze. 

Femeia îi aruncă o privire ciudată: un amestec de puţină uimire, care se 
transformă în suspiciune şi în final în stupoare şi neînțelegere, înainte să-şi 


piardă cunoştinţa. 

„Plăcerea mea este să te servesc”, îşi spuse el, chicotind în sinea lui. 

Colbert era deja afară din maşină când femeia începu să se prăbuşească; 
o prinse de coate. Patru secunde mai târziu o aşezase în portbagajul maşinii 
şi o închise blând. Fola de plastic va proteja mocheta din portbagaj de 
eventuale fluide ale corpului. Cinci minute mai târziu era pe autostrada 
Baltimore-Washington. Va verifica să vadă ce face din oră în oră, dar era 
suficient oxigen ca să reziste pe timpul călătoriei. 

Andrea Bancroft era mai valoroasă în viaţă decât moartă. Cel puţin 
deocamdată. 


CAPITOLUL DOUĂZECI ŞI PATRU 


La etajul şapte al clădirii Hart, cei doi bărbaţi stăteau unul în faţa celuilalt 
şi se măsurau din priviri. Nu exista nici o alternativă. Şeful de personal al 
senatorului Kirk dorea să ştie dacă se poate avea încredere în Belknap. Ceea 
ce nu ştia era cât de mult se luptase Belknap cu întrebarea dacă se poate 
avea încredere în senatorul Kirk. Agentul intrase în programul Nexis, citise 
profilul standard şi schița biografică a senatorului şi încercase să-şi formeze 
o imagine în minte. Fără acces la fişierele Operaţiunilor Consulare era 
handicapat. Faptele mergeau numai până aici. Kirk făcea parte dintr-o 
familie prosperă de fermieri din South Bend. Frecventase şcoli publice, 
fusese preşedinte al Consiliului Studenţilor, jucase hochei şi fotbal, obținuse 
diploma în drept la Universitatea din Chicago, lucrase pentru un judecător 
din circuitul federal şi se întorsese în Indiana, unde obținuse un post la o 
facultate de drept din South Bend. Patru ani mai târziu era ales secretar de 
stat pentru Indiana, apoi viceguvernator, după care candidase pentru Senat. 
Făcuse parte din Comisiile pentru Bănci, Locuinţe, Afaceri Urbane, din 
Subcomitetul pentru Comerţ şi Finanţe Internaţionale, pentru Serviciile din 
Armată ŞI, începând cu ultimul mandat, devenise membru al Comisiei 
pentru Informaţii. 

Exista oare ceva în cariera lui anterioară care prefigurase cursul exploziv 
urmat acum în comisia senatorială? Belknap încercă să-şi dea seama, dar 
fără succes. Ca mulți alți senatori din Vestul Mijlociu, susținea legile care 
ofereau stimulente pentru utilizarea etanolului în locul benzinei, căci 
etanolul era obținut din porumb, produs specific al regiunii sale. Nu făcea 
nimic împotriva intereselor ConAgra şi Cargill. Dar, pe lângă formele 
obişnuite de servicii pentru circumscripția sa electorală şi câteva amabilități 
pentru marii donatori, dosarul lui era moderat, pragmatic. Poate că era cam 
grăbit să facă concesii ca să-şi vadă clauzele incluse în lege. Dar, într-un 
organ delberativ devenit tot mai polarizat, se evidenția ca un adevărat om 
de stat. Nu erau nici un fel de dovezi de avere nejustificabilă. Belknap se 
decise să respecte ceea ce îi spunea intuiţia. Omul nu era viclean, nici 
ticălos. Era exact ceea ce părea că este. Era un risc să pornească de la 
această presupunere, dar era un risc pe care era dispus să şi-l asume. Şi 


apoi, dacă ar fi existat o soluţie violentă — o abordare a Comisiei Kirk pe 
uşa din spate — cineva ar fi exploatat-o deja. 

De aceea Todd Belknap decisese să facă singurul lucru pe care putea să-l 
facă: să spună adevărul. Încă o dată, se va strecura înăuntru pe uşa din faţă. 

Philip Sutton se aplecă peste birou. 

— Tot ceea ce aţi spus până acum se confirmă. Spuneaţi că încearcă să vă 
discrediteze. Documentele spun că lucraţi la nivelul administrației. 
Momentul recrutării, durata cât ați fost în serviciu — totul se potriveşte. 

— Există şi aici un motiv, spuse Belknap. Un fel de manipulare, dacă 
vreţi. Îmi închipui că, dacă vă spun adevărul, adevărul cinstit şi verificabil, 
o să începeţi să aveţi puţină încredere în mine. 

Un zâmbet abia schiţat apăru pe buzele lui Sutton. 

— Cinstit? Eu lucrez în politică. Asta este o înşelătorie la care recurgem 
rareori. 

— Vremurile disperate necesită măsuri disperate, spuse Belknap. 
Documentele dumneavoastră pomenesc ceva despre o „recuperare 
administrativă”? 

Expresia de pe chipul lui Sutton îi dădu răspunsul. 

— Presupun că ştiţi ce înseamnă? 

— Bănuiesc. Acesta face parte din strategia dumneavoastră de sinceritate 
totală? 

— Exact. Inclusiv faptul că insist asupra acestei strategii. 

Sutton renunță la bonomie, care se evaporă într-o clipă de pe faţa lui. 
Ochii lui îl sfredeleau. 

— Vorbiţi-mi despre Genesis. 

— Aş fi încântat, cu permisiunea domnului senator, spuse Belknap, 
rostind cuvintele rar. 

Sutton se ridică şi porni de-a lungul holului cu un pas surprinzător de 
uşor pentru cât era de îndesat. Se întoarse repede şi îi făcu un gest să se 
apropie. 

— Domnul senator vă primeşte acum. 

La capătul unui hol cu birouri înguste se afla biroului lui Bennett Kurk. 
Era mare, cu mobilă neagră care, fără îndoială, aparținuse senatului încă din 
Epoca de Aur a Americii“! şi, spre deosebire de birourile asistenţilor, de 
două ori mai înalt. Lumina soarelui se filtra blând prin perdele. 

Senatorul Bennett Kirk — un bărbat înalt, cu inconfundabila coamă de păr 
argintiu — era deja în picioare când intră Belknap. Îl măsură rapid din cap 


până în picioare cu privirea lui de politician cu experiență la oameni. 
Belknap simţea privirile cenuşii scrutătoare ale senatorului cum alergau pe 
chipul lui, sondând, evaluând, apreciind. Zări chiar o licărire aprobatoare. 
Strângerea lui de mână era fermă, dar nu în mod ostentativ. 

— Mă bucur că m-aţi primit, domnule senator, spuse Belknap. Venind 
mai aproape, i se păru că descifrează ceva silit în ținuta distinsă a bătrânului 
— nu era oboseală, ci mai degrabă un efort de a-şi ascunde oboseala. 

— Ce aveţi să-mi spuneţi, domnule Belknap. Sunt numai ochi şi urechi. 
Ei bine, am şi puţină gură. 

Belknap zâmbi, fermecat de stilul direct al senatorului şi în pofida 
gravității misiunii sale. 

— Să nu ne amăgim reciproc. Genesis a fost cuvântul magic pentru mine. 
Cu el am reuşit să pătrund pe această uşă. 

— Îmi pare rău, dar nu am nici cea mai mică idee despre ce vorbiţi. 

— Nu avem timp pentru aşa ceva, rosti sec Belknap. N-am venit să joc 
table. 

Kurk făcu ochii mari. 

— Atunci să vedem ce cărți aveţi. 

— Perfect. Am motive să cred că cineva cu numele conspirativ Genesis 
este o forță periculoasă în lume. Genesis — indiferent ce se ascunde sub 
acest nume — este o ameninţare directă pentru dumneavoastră. Şi pentru 
alții. Trebuie să aveţi grijă să nu vă lăsaţi folosit de această persoană. 

Senatorul şi şeful lui de personal făcură un schimb de priviri care voia să 
spună „ţi-am spus eu!”, dar Belknap n-ar fi putut să spună cine a spus ce şi 
cui. 

— Continuati, spuse politicianul cu o voce calmă. Ce ştiţi despre el? 

Belknap îşi îndreptă spatele şi îi spuse poveştile pe care le ştia. 

— Sună cam scoase din pălărie, nu-i aşa? 

— Dacă aţi fi crezut aşa, nu m-aţi fi primit aici. 

— Adevărul este că am auzit şi noi aceste poveşti sau o parte dintre ele. 
Dar aţi spus că ați fost ameninţat direct de Genesis? Cum anume? 

Unde a mers mia, merge şi suta. Belknap expiră zgomotos şi îi spuse pe 
scurt ce se întâmplase în Cipru. 

— Presupun că discuţia noastră este confidențială, sublinie Belknap. 

— Se înţelege de la sine. 

— Da, dar este bine să precizăm. 


— Înţeleg, spuse Bennett Kirk cu un zâmbet care nu îi cuprinse şi ochii. 
De fapt, ce ştiţi despre Genesis? 

— Am vorbit deja destul, spuse Belknap prevăzător. Ce ştiţi 
dumneavoastră despre el? 

Kurk se întoarse. 

— Ce părere ai Phil? Crezi că e momentul să ne deschidem 
chimonourile? 

Cuvintele erau clare, dar erau pline de temere. Sutton ridică din umeri. 

— Aţi vrea să ştiţi numele lui, adresa şi codul numeric personal? 

— Da. 

— Şi noi. 

Urmă un alt schimb lung de priviri între senatorul cu aspect de rege şi 
şeful lui de personal, ciufulit şi îndesat. 

— Belknap, instinctul îmi spune că loveşti direct la țintă. Dar dosarul 
dumitale menționează recuperarea administrativă, ceea ce înseamnă că ti-au 
fost revocate toate autorizațiile. 

— Ştiaţi acest lucru înainte să începem discuţia. 

— Ai spus chiar dumneata: discuţia noastră este confidențială. Dar poţi 
apela la mine în calitatea mea de şef al Comisiei Senatului pentru 
Informaţii. Eu trebuie să apelez la dumneata ca om şi ca cetățean american. 
Se poate? 

— Privilegiile merg în ambele sensuri. Sincer vorbind, domnule senator, 
am atât de multe secrete ale acestei țări în cap, că discuţia despre autorizații 
este o absurditate birocratică. Şi, fără a exagera prea mult, sunt eu însumi 
unul dintre aceste secrete. Mi-am petrecut toată cariera în programe cu 
acces special. 

Sutton îi aruncă o privire lungă senatorului. 

— Ai subliniat un lucru important, îi spuse el lui Belknap. 

— Adevărul este că toate mesajele primite de noi de la Genesis au venit 
pe e-mail şi nu pot fi detectate. Cel puţin aşa mi s-a spus. Sunt informaţii 
uneori fragmentare, alteori mai puțin fragmentare. Dar nu a fost niciodată 
decât ceva colateral pentru mine. Mă întrebi dacă nu se foloseşte de mine. 
Cum pot să-ţi răspund? Joacă rolul unui informator confidențial, cu o gamă 
foarte vastă de cunoştinţe şi un domeniu foarte vast de activități. Există 
întotdeauna pericolul dezinformării, dar nu luăm nimic la valoarea 
nominală. Informaţiile sunt verificate şi se confirmă sau nu. Alte 
posibilități? Reglarea unor conturi? Sigur. Orice investigație este propulsată 


de oameni care aruncă noroi pe duşmanii lor pentru a-şi susține propriile 
interese. Aşadar, ce e nou aici? În ceea ce priveşte interesul public, 
dezvăluirile nu devin mai puţin valoroase din acest motiv. 

Logica lui era seacă, dură, greu de combătut. 

— Nu vă deranjează faptul că nu aveţi nici cea mai mică idee cine este 
principalul dumneavoastră informator? 

— Ba da, bineînţeles, răspunse mormăit Sutton. Dar nu asta e problema. 
Nu poţi comanda ceea ce nu este în meniu. 

— Aşadar, nu vă pasă că aveți de-a face cu diavolul. 

— Diavolul pe care nu-l cunoşti? Sutton ridică o sprânceană. Eşti cam 
dramatic. Încearcă să fii mai concret. 

— Perfect, spuse Belknap cu buzele strânse. V-a trecut prin minte că 
Genesis ar putea fi pseudonimul lui Paul Bancroft? 

Senatorul şi Sutton făcură un alt schimb de priviri. 

— Dacă asta crezi, spuse Kirk, greşeşti fundamental. 

— Confunzi pisica cu şoarecele, spuse şi Sutton. Genesis este duşmanul 
cel mai înverşunat al lui Bancroft. 

Belknap tăcea. 

— Aţi fost informat despre Grupul Theta? Pipăia la întâmplare, 
dezorientat. 

— Aşadar, ştii şi de asta, spuse senatorul după o pauză. Avem numai o 
imagine preliminară. Dar Genesis adună informaţii. În câteva zile, ar trebui 
să avem suficiente pentru a declanşa acțiunea. 

— Nu te iei de o instituţie atât de puternică şi de distinsă ca Fundaţia 
Bancroft, decât dacă ai banduliere pe ambii umeri, îi explică Sutton. 

— Înţeleg. 

— Mă bucur că măcar unul dintre noi înţelege. 

Urmă alt moment de tăcere. Fiecare se străduia să spună cât mai puţin şi 
să afle cât mai mult. Era un echilibru foarte delicat. 

— Spuneaţi că nu puteți identifica sursa acelor e-mailuri, începu 
Belknap. 

— Imposibil de identificat, exact aşa, interveni Sutton. Mesajul trece 
printr-un anonimizator — un serviciu special de rerouting — care îi scoate 
toate codurile de identificare, toate codurile ISP etc. Este imposibil să se 
meargă mai departe. Este asigurare de cel mai înalt nivel. 

— Arătaţi-mi şi mie, spuse Belknap simplu. 


— Ce să-ţi arătăm? Un e-mail de la Genesis? Sutton ridică din umeri. 
Indiferent ce nivel de autorizare ai fi avut, procedurile comisiei trebuie 
respectate strict. Pot să-ți printez o copie, asta da. Dar n-ai să afli nimic. 

Se ridică, se duse la un terminal de pe biroul senatorului, introduse mai 
multe coduri de acces şi o clipă mai târziu o foaie de hârtie ieşi torcând 
încet ca o pisică din imprimanta cu laser de alături. I-o întinse agentului. 
Belknap o luă şi se uită la hârtia aproape goală. 

— Nu e un tip prea vorbăreţ, mormăi Belknap. 

— Ştii ceva despre SMTP? întrebă Sutton. N-am ştiut nici eu până nu a 
apărut chestia asta. Dar am prins câte ceva. 

— Pentru mine e ca pe chinezeşte, spuse senatorul zâmbind. Se duse spre 
fereastră în timp ce Sutton îşi drese vocea. 

— Este ca un fel de serviciul poştal e-mail, îi explică asistentul 
senatorului. Sau echivalentul în software. De regulă, îți dă adresa 
expeditorului. Dar aici a fost retransmis de un anonimizator din Caraibe şi 
povestea se încheie aici. Cum a ajuns la acel atomizator? Asta nu ştie 
nimeni. Poţi să pui numerele sub un microscop electronic. Nu contează. 
Este hârtia cu cele mai puţine informaţii pe care am văzut-o vreodată. 

Belknap împături foaia de hârtie şi o băgă în buzunar. 

— În acest caz, n-o să vă supăraţi dacă o iau cu mine. 

— Este un gest de bună-credință, spuse Sutton. Suntem mişcaţi de 
candoarea dumitale. De disperarea dumitale. Spune-i cum vrei. 

Nu era numai asta. Belknap ştia că Sutton dorea la fel de mult ca şi el să 
ştie care este identitatea informatorului. Se întoarse către senatorul Kirk: 

— Pot să vă întreb ceva? Cum aţi început? Mai exact cum de ați înființat 
Comisia Kirk? Este o muncă uriaşă. Ce ați obţinut până acum? 


— Nu este chiar sarcina pe care şi-o asumă un politician în vârstă, asta 
vrei să spui? Politicienii spun tot timpul că îşi slujesc patria. Asta e numai 
retorică: serviciu public. Dar nu mințim chiar cu toţii, cel puţin, nu chiar tot 
timpul. Cei mai mulți oameni din Congres sunt foarte competitivi. Se află 
aici pentru că le place să câştige şi le place să câştige în public. Sunt 
nerăbdători din fire, nu sunt dispuşi să se dea la fund pentru zece sau 
cincisprezece ani şi cam de atâta timp ai nevoie că să ajungi în vârful 
ierarhiei în domeniul bancar sau în avocatură. Aşa că aterizează aici. Dar 
locul acesta te schimbă, Belknap. Te schimbă sau ar putea să te schimbe. 

— În mai rău, de cele mai multe ori. 

— Da, de cele mai multe ori, asta e sigur. Senatorul se foi pe scaun, iar 
lui Belknap 1 se păru că vede o strâmbătură pe chipul lui. 

— Dar ceea ce facem şi ceea ce suntem este determinat în ultimă instanță 
mai puţin de caracterul nostru şi mai mult de împrejurări. Nu am gândit 
întotdeauna în felul acesta. Dar acum aşa gândesc. Winston Churchill a fost 
un om mare. Ar fi fost întotdeauna un om extrem de talentat, indiferent de 
cursul istoriei. Dar a fost mare pentru că împrejurările l-au obligat să fie şi 
pentru că au apelat la ceva ce el avea din belşug. A procedat corect cu 
Germania. Dar a procedat greşit cu India, nu a înțeles că aceşti sus-puşi 
coloniali ai Marii Britanii voiau să fie cetăţeni cu drepturi depline în propria 
țară. Acelaşi gen de gândire unilaterală care l-a ferit de temporizare şi 
împăciuitorism într-un caz l-a împiedicat să facă compromisurile şi 
concesiile corecte în celălalt. Dar te rog să mă ierţi. Îţi ţin o cuvântare, nu-i 
aşa? 

— Vă pricepeţi foarte bine la asta. 

— Accident de muncă, asta este. Uite ce este, putem discuta dacă reforma 
serviciilor de informaţii este Germania sau India pentru mine şi eu nu 
pretind nici pe departe că aş fi vreun Churchill. Dar nu poţi nega că aici este 
o problemă. Unii oameni care se ocupă de informaţii se obişnuiesc atât de 
mult cu ele, că nu mai văd problemele. Mie nu mi s-a întâmplat asta. Cu cât 
am aflat mai mult, cu atât m-am simțit mai îngrijorat. Pentru că dincolo de 
ziduri sunt găuri de termite şi o mulțime de putregai. Putem să zugrăvim de 
mai multe ori casa, dar, dacă nu vrem să ridicăm pardoseala şi să vedem ce 
se ascunde dedesubt, nu am rezolvat decât o parte din problemă. 

— Totuşi, de ce dumneavoastră? insistă Belknap. 

Şi Sutton se uită întrebător la senator, curios să audă ce va răspunde. 

Bennett Kurk zâmbea; ochii lui nu zâmbeau. 


— Dacă nu eu, cine altul? 


Belknap plecase din apartamentul senatorului şi străbătuse jumătate din 
hol mergând spre lifturi când îşi dădu seama că ceva nu este în regulă. 
Cum? Nu putea să spună: conştientiza sub nivelul cunoaşterii conştiente. 

Clădirea Hart era construită în junii unui atrium central, un fel de curte 
interioară, cu grupuri de lifturi pe ambele părţi; zăni sculptura mobilă a lui 
Calder'”:. Dar nu asta îi atrăsese atrase. Când pipăi cu degetele sesizezi 
asperitățile de pe o suprafaţă pe care o credeai netedă. Privirea unui agent 
operativ bine pregătit are această sensibilitate. Patru gardieni de la Garda 
Naţională în hol, acolo unde fuseseră numai doi. Bărbații care stăteau lângă 
balustradă la diverse niveluri cu faţa spre atrium — civili, dar numai la prima 
vedere; agenți operativi la o privire mai atentă. Sacoul uşor 
supradimensionat, privirea mult prea vigilentă, comportamentul voit 
nonşalant, trecătorul care admiră sculptura mobilă a lui Calder mai mult 
decât este cazul. 

Un fior rece îl străbătu pe Belknap din cap până-n picioare. Văzu doi 
bărbaţi, îmbrăcaţi tot în haine civile, cum intrau pe uşa turnantă de la uşa 
principală. Nu aveau mersul unor civili: mergeau în acelaşi ritm amândoi. 
Nici unul din ei nu se duse la paznicul de la intrare. Nu se duseră nici la 
lifturi. Nu veniseră în vizită, ocupau poziţii stabilite dinainte. 

Aşadar, se întindea plasa. Plasa care încă mai funcționa. 

Să fi dat alarma senatorul Kirk sau şeful lui de personal? Nu era credibil. 
Nici unul din ei nu trădase nici cea mai mică emoție sau teamă; şi nici unul 
din cei aflați în birourile alăturare. Trebuia să fie o altă explicație. Probabil 
că se procedase la o identificare facială; dar destinația ei specifică nu era 
cunoscută celor care urmau să-l aresteze. De aceea fusese detectat în timp 
ce se afla în hol. Ştiau că este în clădire. Dar nu ştiau exact unde anume. Ca 
să aibă vreo şansă să scape din încercuire, trebuia să țină seama de acest 
lucru. 

Şi trebuia să procedeze rapid, şansele erau împotriva lui şi situația se 
înrăutățea cu fiecare minut care trecea. Îşi vizualiză poziţia ca într-o 
fotografie făcută de sus. Etajul şapte al clădirii Hart. O parcare mare vizavi, 
la nord de strada C. Un bloc ca o pană de lemn înfipt pe Maryland Avenue 
spre sud. Spre vest erau parcări şi clădiri de birouri. Spre est, clădirile erau 
mai mici, blocurile pentru birouri se amestecau cu cele rezidențiale cu 


apartamente de locuit. „Acum dacă ai putea să te urci într-o rachetă şi să 
zbori...” 

Îşi analiză opţiunile: Ar putea să declanşeze evacuarea clădirii acţionând 
alarma de incendiu sau dând foc unui coş de gunoi şi să încerce apoi să-şi 
piardă urma în mijlocul mulțimii cuprinse de panică. Dar probabil că era 
exact genul de manevră pentru care erau pregătiţi. Ieşirile de incendiu erau 
probabil păzite din exterior. Protocolul de securitate va anihila eforturile de 
a da alarma de incendiu în toată clădirea. Ofițerii de securitate vor face 
cercetări înainte să procedeze la evacuarea clădirii. 

Belknap nu era total nepregătit. Se întoarse şi se îndreptă spre locul unde 
văzuse semnele toaletelor pentru bărbaţi şi femei, marcate, ca de obicei, cu 
triunghiuri isoscele. Se închise într-o cabină, deschise servieta şi îşi schimbă 
repede hainele cu cele din servietă. Îşi băgă ochelarii şi pantofii în servietă. 
Când ieşi, era îmbrăcat în uniforma de camuflaj a Gărzii Naţionale a 
Armatei, o prezenţă familiară în astfel de clădiri guvernamentale. Tunica şi 
pantalonii erau autentici; ar fi trebuit să te uiţi foarte atent de aproape ca să 
observi că ghetele lui nu erau cele regulamentare ale Armatei, ci o variantă 
mult mai ieftină. Avea părul ceva mai lung decât cerea rolul, dar, iarăşi, era 
un amănunt pe care puţini oameni l-ar fi observat. 

Dar acum trebuia să scape de servietă. Cât timp fusese în costum de 
business, servieta îi completase deghizarea. Acum ar fi fost nelalocul ei. leşi 
repede din cabină, ferindu-şi chipul de şirul de oglinzi din faţa chiuvetelor 
şi ajunse la un container mare pentru gunoi din apropierea uşii holului. Se 
uită de jur împrejur, ca să fie sigur că nu-l vede nimeni şi aruncă servieta 
înăuntru, apoi o acoperi cu prosoape de hârtie. Nu va fi găsită prea curând. 

Porni apoi pe hol, având grijă să păşească mai apăsat: mersul unui om la 
datorie, nu al unei persoane grăbite. Coborî pe scara de la capătul de vest, 
unde clădirea Hart era lipită de clădirea Dirksen. Scara aceasta nu avea 
nimic din grandoarea modernistă a scărilor semicirculare care creşteau din 
atrium, dar erau largi, aşa cum prevedea regulamentul de prevenire a 
incendiilor. Pe odihna scărilor de la etajul patru zări un alt paznic la post. 
Un negru cu pielea deschisă la culoare şi capul ras, ceea ce nu reuşea să 
ascundă începutul de chelie. Omul avea un pistol de luptă la centură şi o 
armă semiautomată atârnată pe umăr, un MI6A?2. 

Belknap dădu din cap repede în direcţia lui, având grijă să nu-i 
întâlnească privirea ca să nu-l invite la o conversaţie, ceea ce ar fi putut fi 
un dezastru. Scoase un aparat de comunicare prin radio îmbrăcat în plastic 


care semăna cu un model militar standard şi începu să vorbească fără să fie 
auzit de nimeni. 

— Patrulat rapid în zonă, omul nostru nu se vede, spuse Belknap, cu o 
voce plictisită de profesionist. Observă numărul unităţii celuilalt om şi vorbi 
din nou în dispozitiv: 

— Ne coordonăm cu cei de 171-B? Am senzaţia că am desfăşurat prea 
multe unităţi aici. E o înghesuială nemaipomenită. 

„N-ai decât să crezi ce vrei”, îşi spuse Belknap, în timp ce cobora scările. 
La ultima parte a scării, cea care dădea la parter, se ajungea uşor pe o uşă 
lată de oţel echipată cu o bară de împingere. 

De fapt, era o uşă de incendiu. Neîncuiată. Dar armată. O placă 
dreptunghiulară avertiza: UŞĂ DE INCENDIU. ŢINEŢI UŞA ÎNCHISĂ. 
NU BLOCAŢI. IEŞIRE NUMAI ÎN CAZ DE URGENŢĂ. SE 
ACTIVEAZĂ ALARMA. 

La naiba! Frustrarea 1 se zbătea în piept ca un ciocan. Se întoarse şi se 
îndreptă spre hol. În timp ce străbătea holul, numără trei sau patru agenţi în 
civil. Nici unul nu-l băgă în seamă; îl vedeau dar nu îl observau; uniforma îi 
oferea un fel de camuflaj, un aer de familiaritate, chiar dacă nu-l făcea 
invizibil. 

Câţiva oameni se urcau într-un lift vrând să coboare la parter. Era o 
ocazie. Şi iarăşi, mânat de impuls, Belknap intră în lift cu o secundă înainte 
să se închidă uşa. Tânăra de lângă el vorbea cu altă tânără: 

— Aşa că îi spun: „Dacă asta este ceea ce simți, de ce mai stăm de 
vorbă?” 

— Nu mai spune! făcu prietena ei. 

Un bărbat mai în vârstă vorbea cu un asociat mai tânăr, amândoi fiind 
avocaţi după toate aparențele, discutau despre o chestiune care trebuia 
stopată „înainte să intre în procedura de reconciliere”. 

Simti privirea unuia dintre civili aţintită asupra lui. Simţi că cel puţin un 
om din lift nu era deloc civil. Era un bărbat spătos, cu braţele atârnând pe 
lateral, ceea ce sugera existenţa unei musculaturi de culturist. Avea păr roşu 
tuns scurt şi un ten aproape la fel de roșcat, aşa că de la distanţă părea chel. 
Se pare că nu purta prea des cămaşa cu care era îmbrăcat acum: gulerul era 
prea mic pentru gâtul lui gros şi, deşi avea cravată, trebuia s-o ţină deschisă 
la ultimul nasture de sus. Bărbatul — fără îndoială, agent operativ ca şi el — 
privea fix în faţa lui, iar fălcile i se mişcau în ritm constant. Mesteca gumă. 
Belknap văzu chipul bărbatului reflectat în peretele de aluminiu lustruit al 


liftului. Belknap era în spatele lui. Nu ridică privirile. Ştia că lifturile erau 
conectate la sistemul de supraveghere video şi că fiecare avea o lentilă cu 
câmp vizual larg, montată în plafonul cabinei. Era important să nu întoarcă 
faţa în sus. 

Vizualiză în minte holul de la intrare, încercând să-i stabilească 
geometria. Ce distanţă era de la lift la uşa de intrare? Treizeci de paşi, unul 
în plus sau în minus. S-ar putea să reuşească. Belknap asculta conversațiile 
din jur şi număra secundele, impunându-şi să-şi păstreze calmul. Se auzi un 
bing! Şi ledul de la indicatorul parterului se transformă din roşu, care 
însemna coborâre, în verde, care însemna urcare. 

Uşa se deschise şi toată lumea păşi pe dalele lustruite din holul clădiri 
Hart. Drumul durase probabil cincisprezece secunde. Avusese zile care 
trecuseră mai repede. 

Belknap rămase pe loc un moment. Ar fi fost bine ca agentul cel 
musculos să nu se mai uite din nou la el. Era suficientă o bănuială, părul 
lung, detaliile uniformei, chiar şi prezenţa lui în lift, iar jocul s-ar fi 
terminat. Dar omul cu părul roşu îşi ocupa poziţia prestabilită lângă o 
cabină telefonică din partea cealaltă a holului; nu avea ce face, trebuia să 
treacă pe lângă el. 

Belknap continuă să meargă, iar ghetele lui cu tălpi groase bocăneau 
calm pe pardoseala lustruită. Privea drept înainte, ca şi când ar fi vrut să 
treacă în aripa cealaltă a clădirii. Toţi cei care părăseau clădirea erau 
cercetaţi. Nu-şi va trăda intențiile până în ultimul moment. 

Făcuse cincisprezece paşi. Optsprezece. Trecuse pe lângă un alt şir de 
agenți în civil, protejat de uniforma lui, când un bărbat în costum maro 
scoase un strigăt: 

— EI este! 

Arătă spre Belknap cu toată certitudinea. 

— Unde? îl auzi Belknap pe altul. 

— Care dintre ei? strigă un gardian, ridicând arma în braţe. 

Belknap intră şi el în cor: 

— Unde? strigă el, întinzând gâtul, ca şi când agentul în civil nu ar fi 
arătat spre el, ci spre cineva aflat mai departe. 

Era un truc simplu cu care putea câştiga câteva secunde. Dar, dacă nu 
putea obţine decât câteva secunde, se va mulțumi cu acestea. Punctul de 
control din hol era la numai câțiva metri distanță. Era aproape sigur că, în 
aroganţa ei, agenția nu informase paza clădirii despre operațiune. Belknap 


putea profita de acest lucru. Se apropie de omul cu pleoape groase care 
şedea la birou, cu listele lui şi cu panourile de urmărire video în față. 

— Avem o situație de urgenţă, îi spuse Belknap. Se răsuci şi arătă spre 
bărbatul în costum maro. 

— Cum a intrat omul ăsta aici? întrebă el. 

Paznicul din hol făcu o mutră serioasă, prefăcându-se că situația este sub 
control. Trecuseră şapte secunde de când Belknap fusese dat de gol. Nu 
avea nici o armă — nu ar fi putut trece cu ea prin detectorul de metale — 
astfel că singura lui opţiune era să semene cât mai multă derută. În 
manualele lor de pregătire, tehnicile utilizate se găseau în capitolul 
Inginerie socială. Necazul era că şi adversarii lui studiaseră după acelaşi 
manual. Bărbatul cu costum maro era rapid şi agil. Manevrele lui Belknap 
nu-l derutaseră câtuşi de puţin. Aruncând o privire în direcția lui, Belknap 
văzu că omul scosese o armă, ținută probabil până atunci sub sacou. Un joc 
foarte delicat: dacă Belknap vedea arma omului şi refuza ordinele acestuia, 
agentul era autorizat să tragă. Dar nu şi dacă Belknap nu ştia de existenţa 
armei. Belknap întoarse capul şi menţinu contactul vizual cu paznicul din 
hol, în timp ce se îndrepta spre bărbatul cu costum maro, spre un bărbat cu 
arma îndreptată spre el. În momentul de față, principala armă a lui Belknap 
era tocmai faptul că nu avea nici o armă: recurgerea nejustificată la forță în 
faţa unuia sau mai multor martori ar fi creat complicaţii în carieră, chiar şi 
pentru cineva aliat în serviciile „speciale”. 

Belknap se întoarse cu faţa spre agent: 

— Care e problema ta, omule? 

— Mâinile la vedere! spuse omul. Făcu un gest spre alt om, undeva în 
spatele lui Belknap. Când se întoarse, Belknap îl văzu pe roşcatul din lift. 
Acesta se apropia cu paşi mari. Între timp, trei gardieni în uniformă 
scoseseră şi ei armele, deşi pe chipurile lor se citea nedumerirea. Totul se 
desfăşura atât de repede şi atât de confuz, încât nu erau deloc siguri care 
este ținta. Dacă ridica mâinile, Belknap ar fi lămurit situaţia într-o secundă. 
Dar se decise să nu facă asta. 

Refăcu rapid calculul în minte. Doi agenţi. Trei gardieni. Unul în 
uniformă, neînarmat. Vreo duzină de alți oameni, majoritatea vizitatori, care 
îşi dăduseră seama că se întâmplă ceva, dar cunoştinţele lor nu mergeau mai 
departe de-atât. 

Belknap îşi aruncă umerii înapoi şi îşi propti mâinile în şolduri. Era o 
atitudine belcoasă, dar fără să fie amenințătoare. Avea mâinile goale, nu era 


înarmat. Stătea cu picioarele depărtate la lățimea umerilor. Atitudinea lui 
voia să spună: aici eu comand. Poliţiştii erau învăţaţi să ia această poziţie ca 
să-şi impună controlul. 

Era o minciună, fireşte. Belknap nu comanda nimic. Drept urmare, uimea 
fără să amenințe. Observatorii — inclusiv cei trei paznici — nu vor vedea un 
fugar scăpat din arest. Vedeau un om în uniformă, care pretindea că este 
superiorul agentului în costum maro. Însăși logica tabloului va bloca 
abilitatea lor de a răspunde cu încredere unei situaţii care se schimbă rapid. 
Şi asta era exact ceea ce îşi dorea Belknap. 

Belknap mai făcu un pas în direcția bărbatului cu costum maro, privind 
drept în ochii lui şi ignorând arma. Auzea paşii culturistului care micşora 
rapid distanța dintre ei, venind drept spre el. „Greşeală”, îşi spuse Belknap. 
Însemna că toți cei trei oameni erau aliniați şi, mai exact, că pistolul 
agentului, fără îndoială deja în poziţie de tragere, era inutil, cel puţin pentru 
moment. Calibrul armei făcea ca un glonţ trimis spre Belknap să treacă mai 
departe şi să-l lovească pe agentul cu costum maro. Timp de câteva secunde 
cel puţin, Belknap ştia că nu are de ce să se teamă din partea roşcatului. Mai 
făcu un pas către omul în maro, care, exact aşa cum anticipase Belknap, 
stătea pe loc. Nu îndrăznea să se retragă şi să pară slab. Era acum la mai 
puţin de doi paşi de el. 

— Te-am întrebat care e problema ta? repetă Belknap întrebarea fără sens 
şi aplecă puţin trupul înapoi, cu şoldurile proiectate înainte, mimând cea 
mai profundă indignare. Pistolul de luptă al celuilalt, un Beretta Cougar, îl 
apăsa acum pe abdomenul încordat. Omul în costum maro putea să-l 
împuşte în orice moment. Dar Belknap nu-i dăduse nici un motiv şi glonţul 
l-ar fi lovit probabil şi pe tovarăşul lui roşcat. 

Era o mică fereastră de siguranţă care se închidea rapid. Îşi răsuci şoldul 
şi izbi cu fruntea în faţa celuilalt, zdrobindu-i nasul. Cavitatea nazală era 
separată de creier numai printr-un os cranian cu ţesut spongios, iar lovitura 
dată cu forța unui ciocan fusese transmisă prin acesta către dura mater. 

— O, nu! răcni roşcatul, în timp ce bărbatul în costum maro se prăbuşea 
moale la pământ. Belknap auzi țăcănitul pistolului care era armat. 

Următoarele trei secunde vor fi la fel de cruciale ca şi cele precedente. 
Belknap văzu un lichid care strălucea pe buza superioară a bărbatului căzut 
la pământ şi îşi dădu seama că era lichid cerebrospinal. Din acest moment, 
nimeni nu va mai presupune că Belknap este inofensiv. Faptul că nu avea 
armă nu mai era o armă. 


Se lăsă jos şi îi smulse pistolul care atârna moale în mâna lui. Îi scoase 
încărcătorul şi îl ascunse în buzunarul său. Când privi în sus la culturistul cu 
păr roşu, avea arma în mână. 

Erau în impas: doi bărbaţi cu arma în mână. 

O rumoare îngrozită veni dinspre civilii aflați în hol. Era clar că nu mai 
este vorba despre un incident oarecare. Oamenii începură să se lase pe vine 
sau să încremenească în loc, ascultând de un instinct animalic obscur. 

— Fă un calcul şi gândeşte din nou, spuse agentul. 

Douăsprezece secunde, treisprezece secunde, paisprezece secunde. 

Belknap aruncă o privire unuia dintre paznicii care era în câmpul lui 
vizual. 

— Arestaţi-l pe omul acesta! strigă el. 

Agenţii trebuiau să identifice ţinta; paznicii trebuiau s-o aresteze. Dar pe 
cine? Atâta timp cât nu erau absolut siguri, armele lor automate erau absolut 
inutile. 

— Ai reflexe rapide, nu-i aşa? îi spuse Belknap agentului. Na, prinde! 

Aruncă pistolul către agentul culturist care reacționă, prin reflex, exact 
aşa cum anticipase Belknap. Îşi lăsă jos pistolul ca să întindă mâna cealaltă 
să prindă pistolul Beretta. O fereastră: o oportunitate de o secundă şi 
Jumătate. Ca o cobră care loveşte, Belknap prinse ţeava lungă a pistolului 
celuilalt agent şi o smulse din mâna lui. Pistolul, un Glock .357, era acum în 
mâna lui Belknap. Cât ai clipi din ochi, îşi băgă arma în interiorul vestei de 
luptă, unde stătea ascunsă, dar ar fi putut să tragă cu ea oricând. 

Roşcatul clipi nedumerit din ochi. Ridică pistolul spre Belknap cu o 
mişcare nesigură. Belknap îi dăduse arma, apoi i-o smulsese pe a lui: nu 
avea nici o logică. Omul era suficient de inteligent ca să se simtă îngrijorat. 

Belknap îi vorbi pe un ton confidențial: 

— Ascultă-mă cu atenție. Fă ceea ce îţi spun şi nimeni nu va fi rănit. 

— Îţi trebuie ochelari? întrebă agentul, fluturând în mână arma. Te-a 
prins dorul de moarte, ticălosule? 

— Pistolul ăsta ţi se pare prea uşurel? zâmbi Belknap. 

Siguranţa de sine a agentului se evaporă imediat. 

— Te-ai prins, nu-i aşa? Dacă apăs pe trăgaci, chiar acum o bucată de 
plumb o să treacă prin pieptul tău. Vezi țeava armei prin tunică şi înţelegi 
încotro ţinteşte. Îmi închipui că ţi-ai petrecut ore bune lucrându-ţi trupul ca 
să arăţi aşa. Nu este nevoie decât de o fracțiune de secundă de nemulţumire 
din partea mea şi vei fi în reabilitare timp de doi-trei ani. Cu ce ai încărcat 


arma în dimineaţa asta? Nu cumva cu gloanțele alea care explodează 
înăuntru? Dar, indiferent ce ar fi, poți să-ţi imaginezi uşor cum va trece prin 
trupul tău, zdrobind organe şi strivind nervi. Vorbea cu o voce blândă, 
aproape mângâietoare: Presupun că vrei să-ți protejezi fizicul ăsta grozav. 
Şi chiar poţi s-o faci. Arestează-mă. După cum văd toţi ceilalți, ai arma 
îndreptată spre capul meu şi vor presupune cu toții că mi-am pus cătuşele pe 
sub tunică. lar acum ai să strigi cu voce tare, ca să te audă toată lumea, că 
m-ai prins şi că deții controlul asupra prizonierului. Apoi mă escortezi afară 
din clădire. 

— Ai înnebunit, mârâi agentul. Dar nu ridică vocea. 

— Vrei un sfat? Dacă ştii ce gloanţe ai băgat în arma asta, acceptă 
lovitura. O să primeşti o pensie frumoasă şi cu puţin noroc n-o să-ți 
nimerească coloana vertebrală şi nici unul dintre ceilalți nervi majori. Dar 
dacă ai încărcat arma cu gloanţe de calibru mare, care trec prin orice? 

Belknap ştia că exact aşa era. 

— Atunci o să-ți petreci tot restul vieţii întrebându-te de ce nu ai făcut 
singurul lucru inteligent. Hotărăşte acum sau am să hotărăsc eu în locul tău. 

Roşcatul trase aer în piept tremurând. 

— L-am prins! urlă el spre paznici. Prizonierul este în custodia mea. 
Faceţi loc! 

Altă inspiraţie adâncă. De la distanţă, teama şi ameţeala omului vor părea 
nerăbdare. 

— La naiba, am spus să faceți loc! 

Rolul lui Belknap îi cerea să se arate învins şi abătut. Îi veni surprinzător 
de uşor să se prefacă! 

În faţa clădirii străbătu coridorul uman care se formase însoţit de un 
amestec de comenzi date cu voce tare. Belknap ţinea ochi în jos, privind 
numai din când în când, ca să vadă armele paznicilor ridicate şi îndreptate 
spre el. Faptul că totul se terminase atât de rapid era exact ceea ce îşi dorise 
Belknap. Mai puţin de şaizeci de secunde în total. În momentul în care 
agentul roşcat — cineva îi spusese Diller — îl conducea spre maşină, partea 
cea mai grea trecuse. 

Făcând ceea ce îi ordona Belknap de pe bancheta din spate, omul porni 
motorul şi plecă înainte ca alți agenți înarmaţi să poată urca în maşină. 
Lângă Maryland Avenue, în timp ce maşina se oprise la stop, Belknap îi 
aplică şoferului o lovitură cu patul armei în tâmplă şi îl lăsă inconştient. 
Apoi cobori şi se duse la o staţie de metrou aflată la o sută de meri distanţă. 


În curând vor veni şi ceilalţi în urmărirea lor, dar avea un avans care îi era 
suficient. Ştia cum să dispară. După ce se urcă în metrou, păşi în zona dintre 
vagoane. Smucit de mişcările trenului, avu grijă să se ţină bine, apoi îşi 
scoase tunica şi o aruncă pe şine. Folosind apoi un briceag ascuţit, îşi 
spintecă pantalonii de camuflaj, având grijă să nu taie şi stofa de sub ei şi să 
ia tot ce avusese în buzunare. 

Bărbatul care se urcase în metrou arăta ca un membru al Gărzii 
Naţionale, un pasager frecvent pe liniile de transport în comun. Omul care 
cobora din metrou purta un tricou verde şi pantaloni de trening, ca unul care 
făcea jogging, personaj încă şi mai obişnuit. 

În timp ce trenul se zguduia pe liniile lui subterane, Belknap pipăi bucata 
de hârtie împăturită pe care o ascunsese în buzunarul drept. 

Genesis. „Ştii să fugi, îşi spuse el. Să vedem dacă ştii să te ascunzi.” 


CAPITOLUL DOUĂZECI ŞI CINCI 


„Răspunde la telefon”, o imploră Belknap în gând şi nu pentru prima 
dată. „Te rog, răspunde la telefon”. Firul care îi unea era deosebit de subțire. 
Ea avea numărul lui de mobil; el îl avea pe al ei. Dar acum se apropia deja 
de Philadelphia. Trebuiau să aleagă un loc de întâlnire unde să fie în 
siguranţă. Tipu de la Operaţiuni Consulare nu se vor linişti până nu vor 
pune mâna pe el. 

„Răspunde la telefon 

Avea atât de multe să-i spună. În timp ce mergea pe autostrada 95, se 
întorcea mereu cu gândurile la modul cum scăpase ca prin urechile acului 
din clădirea Hart. Nu fusese deloc surprins să audă la un post de ştiri local 
că guvernul a efectuat „exerciţii de securitate” în câteva clădiri federale şi 
analiza în momentul de faţă vulnerabilitățile serviciilor de pază şi securitate. 

„Câţiva turişti şi vizitatori au fost luaţi prin surprindere de repetiţia 
efectuată de grupe reunite ale Gărzii Naţionale a Armatei şi Serviciile 
Secrete”, spunea crainicul senin şi adăugă chicotind uşor: „S-ar putea spune 
că au fost surprinşi cu garda jos”. Încă una dintre miile de minciuni oficiale, 
mormăi în sinea lui Belknap, acceptată cu bucurie şi regurgitată de o A 
Patra Putere din ce în ce mai apatică. 

Opri maşina într-un refugiu şi apăsă din nou pe tasta de apelare rapidă. În 
cele din urmă, murmurul electronic continuu încetă; se auzi un clic şi 
detectă sunetul deschiderii liniei telefonice. 

— Andrea! strigă el, nemaiputând să se stăpânească. Am fost aşa de 
îngrijorat! 

— Nu-i nevoie să-ţi faci griji, îi răspunse de la capătul celălalt o voce de 
bărbat. 

Belknap simți că înghite un bulgăre de gheaţă. 

— Cine este? 

— Suntem cei care avem grijă de Andrea. 

Avea un accent nedefinit. Nu era nici american, nici englezesc, dar nici 
nu putea spune cărei nații aparţine. 

— Ce 1-aţi făcut, naiba să vă ia?! 

— Nimic. Deocamdată. 


p>> 


Nu din nou! Simţea că îl dor toate terminaţiile nervoase. Cum o găsiseră? 
Nu-i urmărise nimeni. Era sigur de asta. Nici nu încercase nimeni... 

Pentru că nu fusese nevoie. 

Se duse rapid cu gândul înapoi, la vânătaia mare de pe coapsa Andrei, la 
hematomul dur şi roşu, la rana înțepată şi îşi blestemă neglijenţa: de ce nu 
se gândise atunci? Cei care o prinseseră erau prea experimentați ca să fie 
obligați să-i facă o injecție acolo, indiferent cât de mult s-ar fi zbătut. Şi nici 
nu ar fi avut nevoie de un ac aşa de gros. 

Explicaţia era acum limpede. Îi implantaseră ceva în muşchii coapsei. Un 
microcip cu ajutorul căruia o puteau detecta oriunde. 

— Vorbeşte! Se rugă Belknap. De ce faceți asta? 

— Ai fost neglijent. Genesis a decis că e cazul să intervină. Ne bagi bețe 
în roate, la fel ca şi ca. 

— Spune-mi că este în viață! 

— Este în viață. Curând, o să-şi dorească să nu fi fost. Avem nevoie de 
câteva zile ca să fim sigur că am scos de la ea tot ce ştie. 

Din fundal îi parveni o altă voce: Todd! Todd! O voce de femeie, plină de 
groază. 

— Dacă puneţi mâna pe ea, pe Dumnezeul meu că!... urlă Belknap, dar 
celălalt i-o reteză scurt: 

— Ajunge cu amenințările astea inutile. N-o să-l găseşti niciodată pe 
Genesis. Şi nici pe ea. Îţi sugerez să te duci undeva, într-un loc liniştit şi să 
meditezi la propria aroganță. Într-un cimitir pe malul râului Anacostia, 
acolo cred că ar fi cel mai bine. Nu mă îndoiesc că te simți nefericit în 
amor. Dar ține minte, domnule Belknap, omul îşi face norocul cu mâna lui. 

— Dar cine sunteți voi? Belknap se simţea ca şi când cineva i-ar fi umflat 
un balon în piept. Nu mai putea să respire. 

— Şi ce vreţi? 

Urmă un râs sec, lipsit de veselie. 

— Să-l învăţăm pe Dulău să stea în fund. 

— Ce? 

— O să revenim cu instrucțiuni. 

— Ascultă, spuse Belknap, respirând greu. Am să vă găsesc. Am să vă 
urmăresc până am să vă găsesc. O să daţi socoteală pentru tot. Aşa să știți! 

— Alte ameninţări inutile de la un dulău în trei picioare. Tot n-ai înţeles. 
Lumea este a lui Genesis. Tu nu faci decât să trăieşti în ea. Urmă o pauză, 
apoi vocea continuă: Cel puţin deocamdată. 


Cu aceasta, telefonul se închise. 


Andrea deschise ochii şi se uită la albul din fața ei. Capul îi zvâcnea. 
Avea gura uscată şi ochii hpicioşi. 

Unde era? 

Nu vedea decât alb. După câteva momente lungi, albul începu să se 
destrame şi să semene mai puţin cu un nor dens. Era presărat de suprafeţe în 
care se întrezărea câte ceva. Unde se afla? 

Era la Washington, mergea pe stradă spre o cafenea, când... şi acum? 
Încercă să facă inventarul obiectelor din jurul ei. 

Un tavan alb, cu lumini fluorescente îngropate, care aruncau o penumbră 
uniformă cu o strălucire albă, rece. Pardoseala: la peste un metru de pat — 
un pat de spital, aşa se pare — unde dormise somnul drogatului. Voia să se 
dea jos din pat, dar cum? Repetă cu trudă în minte mişcările pe care le cerea 
manevra ei: să se răsucească, să se întoarcă, să-şi întindă picioarele. Un act 
efectuat fără gândire în fiecare zi astăzi părea o operaţie extrem de delicată, 
îşi aminti că luase lecţii de călărie pe când era copil şi învățase cum să 
descalece de pe cal. Avea ceva la cap? Mai degrabă era semn că sedativul 
nu se eliminase complet din organism. Se simţea istovită. Îi venea să 
renunțe. 

Nu voia să renunțe. 

După ce cobori din pat, îngenunche şi inspectă pardoseala. Purta o 
cămaşă de spital, era cu picioarele goale, simţea scândurile pardoseli sub 
picioare. Aceasta era din scânduri de lemn, dar foarte late, ca pe puntea unei 
corăbii şi acoperită cu o peliculă dură, albă. Lovi cu călcâiul în podea şi nu 
se auzi nimic. Probabil că sub scânduri era o placă de beton. Examină 
pereții şi constată că păreau făcuţi din acelaşi material şi acoperiți cu 
aceeaşi substanță albă. Semăna cu o vopsea epoxidică folosită pentru 
vapoare şi pardoselile fabricilor, formând o suprafață densă, care nu se 
cojea. Ar fi avut mult de furcă dacă ar fi vrut să-i găurească cu o 
şurubelniţă. Şi nu avea altceva decât unghiile. 

„Gândeşte, Andrea, gândeşte!” Uşa era încuiată şi asigurată pe dinafară, 
iar în partea de sus avea o mică ferestruică acoperită cu un oblon. Deasupra 
ei era o altă sursă de lumină — un cerc fluorescent, pentru ca încăperea să fie 
în permanenţă scăldată în lumină. O măsură de securitate sau de intimidare 
psihologică? 

Unde o aduseseră? 


Încăperea avea cam patru metri pe cinci şi o mică nişă în care se afla o 
cadă de baie de tip vechi din fontă şi o toaletă de oţel inoxidabil, aşa cum 
văzuse în filmele despre închisori. Examină patul: un cadra simplu, alcătuit 
din tuburi de oţel. Avea găuri prevăzute pentru tuburile de perfuzie, deci era 
un pat de spital. 

Auzi un zgomot la uşă: micul oblon se dădu la o parte. În deschizătură 
apăra ochiul unui bărbat. Urmări cum se deschide uşa, observă cum ținea 
paznicul cheia răsucită în broască în timp ce împingea în sus mânerul sferic 
din inox, văzu peretele simplu de cărămidă de pe coridor. Fiecare detaliu 
putea fi important, îşi spuse ea. 

După ce intră şi îi dădu dramul, mânerul sferic reveni la poziția 
orizontală cu un zgomot înfundat. Andrea nu ştia prea multe despre 
încuietori, dar îşi dădu seama că acesta era un dispozitiv de maximă 
siguranță. Chiar dacă un deținut ar fi reuşit să strecoare înăuntru un 
şperaclu, uşa nu s-ar fi deschis fără apăsarea simultană şi pe mânerul de 
nivel. Amândouă trebuiau împinse afară din poziţia lor de repaus pentru a se 
activa arcul de deschidere a uşii. 

Paznicul avea o piele palidă, nasul borcănat, bărbia subțire şi ochi verzi, 
depărtați, care parcă nu clpeau niciodată şi o duceau pe Andrea cu gândul 
la o ştiucă. Era îmbrăcat într-o uniformă kaki şi avea o centură militară lată. 

— Du-te lângă perete! îi ordonă el, cu mâna pe un dispozitiv negru de 
plastic. Avea accentul unui om din Sud, care petrecuse multă vreme în 
Nord. 

Andrea făcu aşa cum 1 se spusese şi se lipi de peretele din faţa uşii. 
Paznicul aruncă o privire sub pat, apoi intră în baie şi făcu o inspecție 
temeinică. 

— Foarte bine, spuse el în final. Nu există nici o şansă să scapi de aici, 
aşa că fă-ne amândurora un serviciu şi nu face gunoi. 

— Unde sunt? Şi cine sunteți voi? 

Andrea vorbi pentru prima oară. Vocea ei suna mai ferm şi mai puternic 
decât şi-ar fi imaginat. 

Paznicul clătină din cap, cu o privire amuzată. 

— Aş putea să primesc nişte haine? 

— Cred că da, spuse el. 

Aşadar, nu el era şeful; mai erau şi alții, iar el îndeplinea ordinele lor. 

— Deşi nu văd ce rost ar avea, spuse el. 

— Pentru că o să-mi daţi drumul peste o zi sau două? 


Încercă să vadă ceasul de la mâna omului. 

— Sigur. Într-un fel sau altul. Omul părea amuzat. Dar îţi sugerez să te 
împaci cu Domnul, madam. 

— Spune-mi, te rog, cum te cheamă. 

Dacă ar fi putut să stabilească un contact uman cu paznicul, ar fi putut 
afla eventual de al el ceva mai mult, poate omul ar fi văzut în ea ceva mai 
mult decât un colet. 

— Madam, aici nu e loc de socializare, spuse omul privind-o cu ochii lui 
de ştiucă. Îţi ofer această informaţie gratis. 

Andrea se aşeză pe pat şi strânse pătura într-o mână. 

— Scuze pentru calitatea lenjeriei de pat. Nailon pe-o parte, bumbac gros 
pe partea cealaltă. Se numeşte cearşaf pentru sinucidere. N-am avut altceva 
la îndemână. 

— De unde eşti? Adică unde te-ai născut? 

O altă încercare. Nu voia să se lase descurajată. Pe fața paznicului apăru 
un zâmbet. 

— Ştiu ce încerci să faci. Oi fi eu sudist, dar nu sunt prost. O să vină 
cineva cu mâncare puţin mai târziu. 

— Te rog... 

— Ține-ţi gura! 

Îşi ridică boneta cu un zâmbet politicos. 

— Doamnă, numai profesionalismul mă împiedică să te violez până îţi 
iese sufletul şi poate şi mai mult. 

Îşi puse boneta la loc. 

— Vă urez o zi frumoasă, doamnă! 

În tip ce ieşea, Andrea îl întrebă: 

— Cât e ceasul? 

— Chiar vrei să ştii cât timp mai ai, nu-i aşa? răspunse omul. Nu prea 
mult. 

Belknap se străduise să păstreze un ton degajat când îi telefonase lui 
Walter Sachs, prietenul Andrei, la fondul de investiţii unde lucra. Era 
absolut esenţial să nu-l sperie. Andrea avusese încredere în el, prin urmare, 
trebuia să aibă şi el. 


Belknap fusese de acord să se întâlnească cu el în locul propus de acesta, 
adică un restaurant cu mâncare naturistă undeva prin Greenwich, 
Connecticut. Judecând după numărul redus de clienţi, oferta restaurantului 


lăsa probabil de dorit. Ocupă o masă mai în fund şi rămase cu ochii în patru 
după un bărbat cu o jachetă verde de în. 

În cele din urmă, văzu un bărbat înalt, cu faţă rectangulară. Părul castaniu 
încărunțit era tuns scurt în părți, bărbia despicată şi trunchiul mic, parcă 
subdimensionat față de restul trupului. Belknap flutură din mână şi bărbatul 
se aşeză pe scaunul din faţa lui. Avea ochii uşor iritați şi sticloşi, ca şi când 
ar fi fumat mult, deşi nu mirosea a tutun. 

— Eu sunt Walt, spuse bărbatul. 

— Todd, spuse Belknap. 

— Aşadar, spuse Walt Sachs, un adevărat roman de capă şi spadă. 
Întâlniri neaşteptate cu străini. Ce s-a întâmplat cu Andrea? 

— E bine. Am vrut să vorbesc cu tine, pentru că Andrea avea încredere în 
tine. 

Apăru o chelneriță şi puse pe masă o farfurie. 

— Din partea casei. Specialitatea casei, prăjituri de roşcove. 

— Dar ce sunt roşcovele? îl întrebă Walt pe Belknap. Poate că încerca să 
spargă gheaţa. 

— N-aş putea să-ți spun, răspunse Belknap, frânându-şi nerăbdarea. 

Walt se uită în sus la chelneriţă. 

— Ştii, m-am întrebat întotdeauna ce sunt, de fapt, roşcovele? 

Chelneriță, îmbrăcată cu un tricou de bumbac nealbit şi pantaloni din în 
aspru, zâmbi larg: 

— Roşcovele cresc în păstăile copacului numit roşcov. Nu au grăsimi, 
sunt bogate în fibre, nu au alergeni, sunt bogate în proteine şi nu conţin acid 
oxalic. Şi au gust de ciocolată. 

— Nu, deloc. Walt îi aruncă o privire sfredelitoare. 

— Seamănă. Mulţi oameni le preferă în loc de ciocolată. 

— Pune-mi unul. 

— Spun că este cea mai sănătoasă prăjitură a naturii. 

— Cine sunt cei care spun? 

— Aşa se spune, e bine? Zâmbetul chelneriţei rămase neşters pe buze. 

Sachs bătu cu degetul în una dintre lozincile tipărite cu cursive mari pe 
meniu. 

— Uite ce scrie aici: „A întreba înseamnă a creşte.” 

— Dă-1 o cană de kava kava ca să se calmeze, spuse Belknap. Simţea că 
îl cuprind panica şi disperarea, dar nu-şi putea permite să-l înspăimânte sau 
să-l îndepărteze pe om. Trebuia să pară calm şi controlat. 


— De fapt, avem un ceai de tisana: Tisana liniştii. 

Sachs se juca cu lobul urechii unde fusese cândva un cercel, iar acum mai 
rămăsese numai o cicatrice. 

— Şi mie unul, îi spuse Belknap chelneriţei. 

— Aşadar, unde este Andrea? întrebă Walt din nou. Presupun că nu m-ai 
chemat aici pentru că ți s-a stricat hard-diskul. 

— Ai spus cuiva unde te duci... că vii să te întâlneşti cu mine? 

Întrebă Belknap. 

— Instrucţiunile au fost clare în această privinţă, dragă Todd. 

— Adică înseamnă că nu? 

— Înseamnă că nu. 

Belknap scoase din buzunarul de la piept pagina pe care o primise de la 
senatorul Kirk şi i-o întinse fără un cuvânt lui Sachs. 

Specialistul în computere luă pagina împăturită şi o flutură prin aer. 

— Şifonată rău! spuse el. Ai ascuns-o în fund, nu-i aşa? 

Privirea asasină a lui Belknap ricoşă în ochelarii lui. 

— Pierdem timpul, se răsti el. Scuză-mă, adăugă imediat. Numai că... 
este o oarecare urgenţă... 

Computeristul despături hârtia, îşi aruncă privirile pe ea şi spuse solemn: 

— Ia o prăjitură cu roşcove. 

— Codul sursă din e-mail. Îţi spune ceva? 

— Eu am o teorie după care nimănui nu-i plac prăjiturile cu roşcove, 
continuă Sachs. Deşi poate mă cam pripesc. Mai sunt şi generații încă 
nenăscute. 

— Walt, te rog, concentrează-te! Este un drum înfundat sau nu? 

Tehnicianul pufni. 

— Cum să-ți explic? Este ca o alee înfundată, într-o altă stradă fără 
ieşire. 

Scoase un creion şi încercui câteva cifre. Capetele nu trec mai departe. 
Ştii ce este acela un anonimizator de retransmitere? 

— Am o idee generală. În linii mari. Poate ai putea să-mi spui mai multe. 

Walt se uită fix la el un moment. 

— E-mailul este în mare parte ca poşta obişnuită. Scrisoarea merge de la 
un oficiu poştal la altul, se opreşte la o stație mare de triere, apoi ajunge la 
oficiul poştal local. Un e-mail obişnuit face cam cincisprezece-douăzeci de 
opriri pe drum. Peste tot unde ajunge lasă o bucăţică din el, ca o firimitură 
şi primeşte un cod, ca o ştampilă, care arată unde a fost. Să zicem că eşti la 


Copenhaga şi îţi accesezi contul ca să trimiţi un e-mail la Stockholm. E- 
mailul va ajunge în mai multe locuri, poate că va trece şi prin Illinois 
înainte să mai treacă şi prin alte reţele şi să ajungă în cele din urmă în 
computerul prietenului tău din Stockholm. Iar asta durează câteva secunde. 

— Sună foarte complicat, spuse Belknap. 

— Dar am simplificat foarte mult! E-mailul nu este trimis ca un singur e- 
mail. Sistemul îl rupe în bucățele, mai multe pachețele mici, pentru că 
mesajele trebuie să aibă o anumită dimensiune ca să se potrivească cu 
conductele. Să nu uităm că sistemul transportă miliarde de e-mailuri pe zi. 
Toate aceste pacheţele primesc un număr special de identificare, ca să poată 
fi cusute împreună la loc în final. Cei mai mulți oameni nu doresc să vadă 
toate aceste informaţii, aşa că programele de e-mail nici nu le afişează. Dar 
ele vin odată cu e-mailul. Trebuie să mergi la sursa codului ca să le 
vizualizezi. Apoi poţi să foloseşti un program simplu, de pildă, traceroute şi 
este ca şi când ai avea itinerarul mesajului. 

— Cât de sigur este sistemul? 

— Dacă foloseşti un furnizor standard de internet? Hackerilor le place să 
spună că ISP înseamnă Internet Surveillance Project. Este genul de 
comunicare cel mai puţin sigură din lume. Fără criptare, orice e-mail este ca 
o carte poştală. Înţelegi ce spun? 

În timp ce vorbea, începu să fărâmiţeze prăjiturile în bucăţi, apoi mărunți 
bucăţile în bucățele. 

— Fiecare computer ar o semnătură digitală unică, un număr de 
identificare unic, aşa cum au automobilele. Aşa că identificarea adresei IP 
este de-abia începutul. Există o sumedenie de programe sofisticate care 
scanează automat traficul, o tehnologie pe care guvernul nu o prezintă 
publicului. Iar în sectorul privat sunt versiuni şi mai puternice. Să zicem că 
eşti un codificator de prima mână. Pentru cine o să lucrezi? Pentru Agenţia 
de Securitate Naţională, care îţi oferă un salariu din cinci cifre, sau pentru 
Cisco, Oracle sau Microsoft care vin în maşini Porsche, îşi leagănă 
fundurile mari şi îți flutură în faţa ochilor acţiuni, parteneriate şi cappuccino 
gratis. 

— Dar ceea ce spuneai despre securitatea sistemului... 

— În ultimă instanţă, toate sistemele de e-mail funcţionează la fel. Au un 
algoritm de transmitere a mesajului şi un POP — protocolul oficiului poştal — 
care menţin în funcțiune serverele. Dar, când apare un retransmiţător 
anonim, este ca şi când ar apărea un scut invizibil. 


— Un scut invizibil? repetă Belknap. Dar vorbeai despre o firmă care 
scoate automat datele din antetul mesajului şi îl retransmite, nu-i aşa? 

— Păi da, dar asta este numai o parte din toată treaba. 

Scutură vehement din cap. 

— Numai această operațiune nu rezolvă problema. Pentru că atunci 
Fratele mai Mare ar putea să-ţi monitorizeze corespondenţa. Dar, dacă este 
vorba despre jocuri de criptare, ei bine, la asta NSA:* se pricepe, nu-i aşa? 
Un retransmiţător eficient trebuie să dispună de o întreagă rețea. Dacă eşti 
utilizator, trimiți cu un program local, să zicem Mixmaster, care îți 
fragmentează mesajul, astfel că el ajunge sub formă de bucățele la anumite 
intervale de timp una de alta. Este ca şi când ai trimite vocalele la şapte 
secunde după ce ai trimis consoanele, aşa că sosesc în clustere separate. 
Apoi vine alt mesaj cu instrucţiunile de reasamblare. În felul acesta nu mai 
poți identifica sursa. Şi apoi, cum se foloseşte funcția „răspunde”? Oricine 
poate şterge antetul unui mesaj, este ca şi când ai acoperi cu vopsea neagră 
adresa expeditorului. În felul acesta nu te mai poţi întoarce la expeditor. 

— Şi retransmiţătorii pot face lucrul acesta? 

— Acesta de aici poate, spuse Sachs. În vocea lui se simţea admiraţia 
profesionistului. Bătu cu degetul în ultimul şir de cifre. Ăsta a fost 
retransmis de Privex, unul dintre cei mai buni în domeniul acesta. Un 
savant rus l-a înființat acum câţiva ani în Republica Dominicană. În 
Caraibele de Est. 

— Ştiu unde este Republica Dominicană, spuse Belknap crispat. Este un 
mare paradis financiar. 

— Şi este deservit de un cablu submarin gros din fibră optică. N-o să 
găseşti nici un retransmițător stabilit în SUA. 

— Atunci cum îl identificăm? întrebă Belknap. 

— Păi tocmai ţi-am explicat. N-ai cum. Nu se poate. Avem în față un 
bolovan uriaş numit Privex. Privex îți maschează adresa IP cu adresa lui 1P. 
Dincolo de asta nu se mai vede nimic. Intrarea interzisă. 

— Haide, haide, Andrea mi-a povestit ce ştii să faci, spuse Belknap 
încercând să-l înduplece. Sunt sigur că poți să-i dai de cap. 

— Tot nu mi-ai spus unde este. 

În vocea lui Sachs se simţea o undă de nelinişte. 

— Tocmai voia să-mi explici cum o să învingi sistemul Privex, spuse 
Belknap aplecându-se în față. 


— Vrei să-ți spun că Moş Crăciun există şi coboară pe horn la tine în 
sufragerie de Crăciun? Aş fi foarte încântat. S-ar putea să fie adevărat. 
Vreau să spun, mă îndoiesc foarte tare, dar nu sunt absolut şi total sigur. Nu 
sunt multe lucruri de care sunt absolut şi total sigur. Totuşi, acesta este unul 
dintre ele. Privex manevrează milioane şi milioane de mesaje. Şi nimeni nu 
a reuşit niciodată să-i spargă codurile de securitate. Niciodată. Nici măcar o 
dată. Am fi ştiut dacă s-ar fi întâmplat aşa ceva. Şi oamenii au încercat. Au 
recurs la tehnici statistice sofisticate ca să monitorizeze traficul, algoritmuri 
foarte mişto. Vax! Privex are grijă ca mesajul tău să fie feliat şi amestecat în 
aşa fel încât, din punct de vedere statistic, este imposibil de distins de altele. 
Are rotație programată de IP, servicii de tunelare, servere de mare putere. 
Chiar şi guvernele recurg la serviciile lui, pentru numele lui Dumnezeu. Nu 
e glumă. 

Belknap rămase tăcut mult timp. Nu reuşea să urmărească detaliile 
explicaţiilor lui Sachs. Dar undeva, în străfundul minţii lui, licărea o idee, 
ca un mic peşte fosforescent într-o peşteră submarină. 

— Ziceai că Privex îşi aer sediul în Republica Dominicană. 

— Da, serverele sunt acolo. 

— Hacker-ii nu pot pătrunde în ele. 

— Nici gând. 

— Foarte bine, spuse Belknap, după o pauză mai lungă. Atunci o să 
intrăm noi. 

— Nu mă asculți. Ţi-am explicat că nu se poate, nimeni nu poate sparge 
codurile, finito, gata! Nimeni nu a spart niciodată un cod de router de la 
Privex. Este o adevărată fortăreață virtuală. 

— Tocmai de aceea trebuie să ne strecurăm înăuntru. 

— După cum îţi spuneam... 

— Eu vorbesc despre locaţie, ca atare. Despre clădire. 

— Clădire... Sachs rămase cu vorbele suspendate în aer. Nu înţeleg. 

Belknap nu era surprins. Cei doi oameni trăiau în lumi total diferite. 
Belknap trăia într-o lume a lucrurilor reale, a oamenilor reali, a obiectelor 
reale; Sachs vieţuia într-un vârtej de fluxuri electronice, obiecte virtuale. Ca 
s-o găsească pe Andrea, trebuia să-şi unească forțele. 

— Privex poate fi o fortăreață virtuală, spuse agentul. Aşa după cum şi 
roşcova este o ciocolată virtuală. Dar undeva, în Republica Dominicană, se 
află un buncăr cu o mulțime de discuri magnetice, aşa este. 

— Păi, da, sigur că da. 


— Atunci e în ordine. 

— Dar nu e ca şi când cineva ar fi uitat uşa deschisă, iar tu poți să intri şi 
să valsezi peste tot. 

— Ai auzit vreodată de intrarea prin efracție? 

— Da, tocmai asta fac şi hacker-ii. Trec prin firewall, înhaţă buclele 
virtuale şi codurile de acces şi instalează sisteme digitale de supraveghere. 
Asta se întâmplă la toate internet-cafeurile. 

— Nu mai face pe prostu”. Belknap abia se stăpânea să nu izbească cu 
pumnul în suprafaţa laminată a mesei. 

— Dat fiind faptul că am absolvit summa cum laude MIT şi lucrez la 
Fondul de Investiţii Coventry, mulţi oameni ar spune că nu fac pe prostu”, 
se stropşi Sachs. 

— Să presupunem că cineva te-ar duce pe această insulă şi chiar în 
clădirea Privex. Ar putea fi undeva o copie a acestui e-mail undeva, pe 
serverele de depozitare? 

— Depinde când a fost trimis, spuse Sachs. Fişierele care au mai mult de 
şaptezeci şi două de ore sunt şterse automat. Există o fereastră de răspuns. 
Pe durata acestui interval de timp, se păstrează o copie a originalului, pentru 
a se procesa răspunsurile. 

Probabil că are un sistem de depozitare de mai mulți terabiți. 

Belknap se lăsă pe spate în scaunul lui. 

— Ştii ceva, Walt? Eşti cam palid la faţă. Ţi-ar prinde bine puţin soare. 
Poate că petreci prea mult timp cu jocurile video. Genul în care dobândeşti 
câte o nouă viață pentru fiecare duşman pe care îl împuşti. 

— Nu poţi fi în formă, dacă nu exersezi, recunoscu Walt. 

— Te cheamă însoritele Caraibe, spuse Belknap. 

— Ai înnebunit, spuse Walt, dacă îţi imaginezi fie şi numai un singur 
minut că am să mă las târât în aşa ceva. Te-ai gândit câte legi naționale şi 
internaționale vom încălca? Crezi că poţi calcula cu numere aşa de mari? 

— Nu vrei să ai ceva special de povestit nepoților? 

Belknap îi aruncă o privire piezişă. Îi cunoştea pe oamenii ca Walt Sachs, 
ştia că protestele lui erau în parte adresate lui însuşi. 

— Pun pariu că sunt fişiere cu sectoare corupte care te aşteaptă la birou 
să le repari. Ţine capul la cutie, Walt şi curând o să meriți din partea 
companiei chiar şi asigurare dentară. De ce să ajuţi la salvarea lumii când 
poți beneficia de asigurare dentară? 


— Pun pariu că nici nu există zboruri directe în Republica Dominicană, îl 
întrerupse Walt. Dar ce tot vorbesc eu? E o nebunie. N-am nevoie de aşa 
ceva în viaţa mea. 

Se uită la singura prăjitură maronie supraviețuitoare din farfurie, neglijată 
în strachina de lut. Băgă degetul în resturile nisipoase ale celeilalte. 

— ŞI... şi este periculos? 

— Fu sincer cu mine, Walt, spuse agentul. Speri să spun nu sau speri să 
spun da? 

— Nu contează ce spui, zise posomorât tehnicianul, pentru că nu mă bag. 
Nici prin cap nu-mi trece. 

— Aş dori să-ţi treacă. Pentru că trebuie să găsesc persoana care a trimis 
acest e-mail. 

— Şi de ce, mă rog? 

— Din mai multe motive. 

Belknap îl examină din priviri pe tehnician şi se hotări. 

— Am mințit când am spus că Andrea e bine. 

— Ce vrei să spui? 

— Nu e bine deloc. A fost răpită. Şi aceasta este probabil singura cale 
prin care putem s-o salvăm. 

Informaţia acesta avea să-l sperie şi să-l alunge de tot pe Walt sau să-l 
câştige pentru operațiune. 

Aruncă zarurile sau ieşi din joc. 

— O, Dumnezeule! În vocea lui era o îngrijorare sinceră, amestecată cu 
teamă şi un instinct de autoapărare. 

— Deci, asta este! 

— Walt, spuse Belknap, ai de făcut o alegere. Tot ce pot să spun este că 
are nevoie de tine. 

— Deci, despre ce este vorba aici? Afli ce este cu e-mailul ăsta, o aduci 
pe Andrea înapoi şi totul se termină cu bine? 

Luă cu degete tremurătoare o prăjitură cu roşcove şi o puse apoi la loc, pe 
farfurie. 

— Depinde, spuse Belknap. Vii sau nu cu mine? 


Apartamentul lui Roland McGruder, aflat la etajul cinci într-un bloc fără 
ascensor de pe Strada 44 din New York — un cartier supranumit „Bucătăria 
iadului” până când agenţii imobiliari au decis că denumirea de „Clinton” 
prezintă anumite avantaje în privința vânzărilor — era înghesuit şi lăsat în 


dezordine, dorind parcă să aducă un omagiu cămăruţelor ticsite cu recuzite 
din spatele scenei. 

La loc de cinste se afla medalionul premiului Tony pentru Cel mai Bun 
Machiaj din Producţia Teatrală. În apropierea lui, pe un raft fixat pe birou, 
era o fotografie cu autograf a Norei Norwood: Dragului meu Roland, care 
mă face să arăt aşa cum mă simt. Eternă recunoştinţă scrisese actrița cu 
scrisul ei mare, rotund. Mai era şi una de la Elaine Stritch, cu un mesaj la 
fel de sentimental. Era una dintre regulile dintre cele mai vechi timpuri: fii 
prietenă cu machiorul şi te va face să arăţi bine. Dar multe dintre divele mai 
tinere erau imposibile: ţâfnoase, reci, chiar nepoliticoase, tratându-l pe 
Roland de parcă ar fi fost băiatul cu mătura. Din cauza acestei atitudini 
refuzase să mai lucreze în cinema. 

„Nu există oameni ca băieţii din teatru”, spunea un cântec vechi. Dar 
Roland lucrase şi cu alți oameni care nu aveau nici o legătură cu arta 
spectacolului. Nu lăsau fotografii semnate. ÎL puneau chiar să semneze 
contracte de confidenţialitate, dar aveau alte modalităţi de a-şi arăta 
recunoştinţa, nu în ultimul rând cu sume de bani absolut satisfăcătoare 
pentru puţinul efort pe care îl cereau de la el. Începuse cu ani în urmă, când 
1 se ceruse să dea lecţii câtorva spioni guvernamentali şi să le prezinte 
principalele tehnici de deghizare. Roland era discret, dar numele lui fusese 
răspândit în comunitatea spionilor din gură în gură. Din când în când, 
primea vizita unui client neaşteptat cu cerinţe deosebite şi cu un plic gras în 
mână. Unele dintre aceste cereri erau de-a dreptul ciudate. 

Ca în cazul de faţă. Un metru optzeci, trăsături regulate, ochi cenușii. 
Nimic deosebit, din punctul de vedere al lui Roland. 

— Pot să folosesc ceară şi să fac o proteză dentară care să cuprindă 
maxilarul superior, îi explică Roland. Un bărbat aşa de chipeş ca 
dumneavoastră, ce păcat! Dar vă va schimba foarte mult contururile feţei. 
Ce ziceţi de nişte ochi albaştri? 

Omul îi arătă paşaportul: era pe numele HENRY GILES, cu specificaţia 
că deținătorul are ochi căprui. 

— Respectă descrierea de aici. 

— Ochi căprui, da, nu e nici o problemă. Am un latex fin pe care îl pot 
pune în jurul ochilor; cam strânge, e adevărat, dar arată naturală şi 
îmbătrâneşte. Putem lucra şi la colţurile gurii. Să mai mărim puţin şi nasul. 
Dar trebuie să menţinem echilibrul. Nu vreţi ca oamenii să admire lucrarea 
machiorului dumneavoastră, aşa e? 


— Nu vreau nici măcar să mă privească încă o dată, spuse vizitatorul. 

— O să fie mai bine dacă n-o să staţi direct în bătaia soarelui, îl avertiză 
Roland. Este greu să aplici un fond de ten care să lucreze la fel în orice fel 
de lumină. 

Mai studie puţin faţa bărbatului. 

— Am să vă pun şi un dispozitiv pentru mandibulă. Ceara ortodonlică se 
mulează uşor, dar să nu-i cereți prea mult. Aveţi grijă când vorbiti. 

— Întotdeauna am. 

— Presupun că aşa trebuie, dată fiind profesia dumneavoastră. 

Vizitatorul clipi. 

— Eşti un om cumsecade, MeGruder. Îţi sunt recunoscător şi nu pentru 
prima dată. 

— Sunteţi drăguţ. Fac ceea ce sunt plătit să fac. 

Zâmbi fericit. 

— Nu se spune că fericirea este să trebuiască să faci ceea ce îți doreşti să 
faci? Sau să doreşti să faci ceea ce trebuie să faci? Nu ştiu niciodată cum e 
corect. 

Introduse două batoane de ceară ortodontică în cuptorul cu microunde. 

— Terminăm imediat. 

— Mulţumesc. Foarte mult. 

— Aşa cum spuneam, sunt plătit pentru asta. 

O oră mai târziu, vizitatorul plecă, iar McGruder îşi pregăti o votcă cu 
lămâie şi mai făcu ceva pentru care era plătit. Formă un număr de telefon 
care sună undeva la Washington. Recunoscu vocea bărbatului care răspunse. 

— Spuneai că vrei să ştii când apare Domnul Bărbat, aşa e? 

Roland luă o înghițitură zdravănă din cocteil. 

— EFi bine, tocmai am terminat de lucrat cu el. Aşadar, ce vrei să ştii? 


CAPITOLUL DOUAZECI ȘI ŞASE 


Un fâşâit lung. Acelaşi paznic ca mai înainte, cu o mână pe mâner şi cu 
cealaltă la broasca uşii, împingea uşa care se răsucea în balamale. Andrea se 
duse la capătul celălalt, fără să aştepte să i se mai ordone. Dar de astă dată 
paznicul nu era singur. În urma lui păşi un alt bărbat — mai înalt, mai zvelt, 
mai în vârstă. Schimbară în şoaptă câteva cuvinte şi paznicul plecă, 
rămânând probabil de pază în faţa uşii pe dinafară. 

Bărbatul cel înalt făcu câțiva paşi către Andrea şi o privi admirativ. Cu 
toată înălțimea lui, avea mişcări de felină. Era elegant, cumva chiar prea 
elegant, iar ochii lui verzi-cenuşii o străpungeau cu o putere neobişnuită. 

— Într-o clădire de depozitare din Rosendale au fost ucişi doi oameni, se 
răsti el. Erai acolo. Ce s-a întâmplat? 

— Cred că ştii, spuse ea. 

— Ce le-ai făcut? Vocea lui era puternică, dar fără intonații şi nu se mai 
uita la ea. Avem nevoie de răspunsuri. 

— Spune-mi unde suntem, ceru Andrea. La naiba... 

Bărbatul îşi rotea ochii în sus, pe tavan, parcă ar fi căutat ceva. 

— De ce te-ai dus în Cipru? întrebă el. Dar parcă întrebarea nici nu-i 
fusese adresată ei. Nu mai are sens să ţii secrete. 

Dintr-odată întoarse cearşaful de pe patul ei, pipăind cu degetele cusătura 
groasă de la tiv. 

— Ce naiba faci... 

Bărbatul se întoarse spre ea cu o privire îngrijorată, îşi duse repede 
degetele la buze, într-un gest disperat. 

— Dacă nu cooperezi cu ei, spuse el, fără să se uite la Andrea, nu vor mai 
avea nici un motiv să te ţină în viață. Nu prea obişnuiesc să acorde o a doua 
şansă. Îţi propun să începi să vorbeşti, căci este spre binele tău. 

Dar nu mai vorbea deloc cu ea. Vorbea pentru nişte ascultători nevăzuţi. 

Degetele lui lungi traseră brusc de o sârmă care fusese ascunsă cu 
abilitate într-un colt al cearşafului pentru sinucideri. Cu mai multe 
smucituri, scoase aproape un metru de sârmă subțire, argintie. La capătul ei 
era un mic dispozitiv globular. 

— Foarte bine, spuse el încântat, stai jos şi vorbeşte. O să-mi dau seama 
dacă minţi. Vezi, sunt foarte puţine lucruri pe care nu le ştiu despre tine. 


Apoi răsuci globul mic de plastic negru până se auzi un pocnet uşor. 

Bărbatul se întoarse spre Andrea şi începu a vorbi coborând tonul. 

— Nu avem prea mult timp. Când înregistrarea se întrerupe, se presupune 
că s-a defecta ceva. Dar există şansa să-şi dea foarte repede seama de asta. 

— Cine eşti? 

Bărbatul se uită la ea şi pe chipul lui se citea spaima. 

— Un prizonier, la fel ca tine. 

— Nu înţeleg. 

— Le-am spus că am să pot obține mai mult de la tine. Că ştiu cum să te 
iau, fiindcă îți cunosc punctele slabe. Este singurul motiv pentru care ne-au 
lăsat împreună. 

— Dar de ce... 

— Probabil pentru că eşti cine eşti, iar eu sunt cine sunt. Avem ceva în 
comun. Vezi tu, sunt un prieten al lui Todd. 

Andrea făcu ochii mari. 

— Dumnezeule mare, eşti Jared Rinehart! 


Washington, D. C. 


În biroul lui, Will Garrison rămase tăcut câteva momente. Alerta se 
aprinsese pe ecranul monitorului lui, primise un mesaj care fusese transmis 
instantaneu prin intranet la Operaţiuni Consulare. Confirmarea este strict 
securizată. Numele furnizat de informatorul de la New York fusese adăugat 
pe lista de supraveghere, iar acum se declanşase alarma. Un anume Henry 
Giles se pusese în mişcare. Pun pariu că nu te aşteptai să te depistăm aşa 
de repede, drăgălaşule Todd. 

Dar Gareth Drucker fu foarte şovăielnic când Garrison veni să-i dea 
vestea. În spatele ochelarilor lui pătraţi fără rame părea secătuit, stors. 
Stătea în faţa ferestrelor cu obloane venețiene, iar silueta lui subțire se 
contura în lumina după-amiezii. Parcă n-avea chef să se uite la Garrison. 

— Suntem în rahat până la gât, spuse Drucker, respirând zgomotos şi nici 
nu ştiu măcar al cui rahat. 

— La naiba, nu putem s-o dăm în bară într-un moment ca ăsta! explodă 
Garrison. Trebuie să dăm lovitura şi trebuie să lovim acum. 

— E vorba despre nenorocita asta de Comisie Kirk, spuse Drucker. Mi-au 
frecat deja ridichea din cauza dezastrului din clădirea Hart. Există momente 


când trebuie să ieşi în faţă şi există altele când trebuie să te dai la fund. 
Instinctele mele de politician îmi spun că, dacă mai ratăm încă o operațiune, 
s-ar putea să dăm cu subsemnatul următoarele douăsprezece luni. 

— Doar n-ai de gând să trimiţi altă echipă de recuperare? 

— Trebuie să mă mai gândesc. Oakeshott mi-a spus că oamenii lui Kirk 
îl simpatizează pe dulăul nostru. Aşa i s-a suflat, iar Oakeshott are legături 
bune cu băieţii de pe Colină. Du-te să vorbeşti cu el. 

— Dracu” să-l ia pe Oakeshott al tău! spumegă Garrison. Ce târg a făcut 
cu Kirk? Îi are Castor la mână cu ceva? Sau vrea numai să blufeze? 

Directorul Operaţiunilor Consulare strânse din buze. 

— Nu ştim. Dar să zicem că i-a convins pe amărâţii ăia de anchetatori că 
este cel care vrea să dezvăluie relele şi apoi venim noi şi îl tăbăcim pe 
individ. Cum o să arate treaba asta? 

— Cum să arate? Păi cum ar putea să arate treaba dacă laşi un dulău 
turbat să facă ravagii din nou? Este o ameninţare, ştii asta la fel de bine ca 
mine. Ticălosul a ucis un om de afaceri de renume, un tip pe care l-am 
folosit ca informator de atâtea ori. Belknap nu poate fi controlat; este 
bolnav de furie şi de paranoia, este un pericol pentru toţi cei care îi ies în 
cale. Sărmana Ruthie Robbins a fost ucisă acum câteva zile! 

— Anchetatorii mei mi-au spus că nu el a făcut-o. A fost ucisă de un 
glonţ tras de un trăgător de elită, iar el nu este aşa ceva. Treaba de la 
Lamaca este mult mai complicată decât ne-am imaginat noi. Şi, între timp, 
am trimis oameni să pună o mulţime de întrebări despre Pollux. S-ar putea 
să avem surprize din partea asta. În CV-ul lui s-ar putea să fie nişte găuri şi 
noi nu ştim ce se ascunde în ele. Dar cred că e ceva mai mult decât o minge 
de golf. 

— Rahat! Nenorociţii ăştia aruncă cu praf în ochii oamenilor. Aleargă 
după cai verzi pe pereţi. M-am săturat până peste cap de cultul lui Castor. 
Tineri cu creier de vrabie, care refuză să vadă ceea ce este în fața ochilor lor 
şi vin mereu cu altă explicaţie. Ca şi băiatul acela, Gomez. Ar fi trebuit să 
fie pus să plimbe hârtii sau să fie trimis la dracu” în praznic, în Moldova. 

— Vorbeşti despre analistul Gomez? A pus întrebări, asta e drept. Dar nu 
este el. Crede-mă pe cuvânt. Ceva nu se potriveşte, lucrurile nu se leagă. 

— Aici nu te contrazic. Ceva nu e în ordine. Și nu va fi până nu punem 
lucrurile la punct. 

Garrison se liniştise puţin când pornise apoi pe hol şi băgase capul în 
biroul unui tânăr angajat de la direcția de operațiuni. 


Un bărbat corpolent, cu păr castaniu, trăsături aspre şi o faţă pufoasă se 
răsuci ca să privească la el. Se numea O'Brien şi fusese protejatul lui 
Garrison la începutul carierei lui. Biroul lui era plin de fotografii de familie 
şi un PDA: neregulamentar. Nu era chipeş, nu era ordonat, dar Garrison 
ştia că se va descurca. 

— Ce se mai aude, Will? 

— Ce mai fac copiii, Danny? făcu o pauză pentru a-şi aminti cum îi 
cheamă. Beth, Lane? Sunt bine? 

— Sunt bine, Will. Ce s-a întâmplat? 

— Trebuie să rechiziționez un avion. 

— Rechiziționează-l! 

— Trebuie să-l iei tu în locul meu. E vorba despre acces special. 

— Nu vrei să apară semnătura ta pe documentele de autorizare. 

— Te-ai prins. 

O’Brien înghiți cu greu. 

— O să am necazuri? 

— Îţi faci prea multe griji. 

— După cum spun avocaţii, acesta nu este un răspuns. 

— Nu avem timp să ne jucăm cu cuvintele. Timpul operațional a început 
deja. 

— Face parte din recuperarea lui Castor? 

O’Brien era greoi, dar nu prost. 

— Vezi tu, Danny, spuse calm Garrison, am mai încercat şi cu alte echipe 
înainte, nu-i aşa? De astă dată vom juca altfel. Un singur agent de vârf, ca o 
singură săgeată bine țintită. 

— Cine? întrebă O’Brien. Cine este pasagerul? 

Obrajii matlasaţi ai lui Garrison se întinseră într-un zâmbet larg: 

— Eu. 

Nu făcea paradă de acţiunea lui. Reflectând mai profund, Garrison 
înţelesese că el avea mai multe şanse să-l prindă pe Belknap. O echipă 
alcătuită din mai multe persoane era mai uşor de detectat în cazul unui 
agent cu experienţă, aşa cum era Belknap şi acționa mai încet din cauza 
problemelor de coordonare. De fapt, Garrison îşi amintise de un caz când 
Belknap prinsese un răufăcător de unul singur, pentru că sosirea unei echipe 
întregi „ar fi speriat iepurele”, cum spunea el. 

— Tu? O’Brien făcu ochii mari. Pot să te întreb ceva, Will? Ai fost un 
agent operativ legendar, toată lumea ştie asta. Dar ai crescut, eşti acum în 


vârful copacului. De ce trebuie să te bagi tu, trimite pe cineva să facă 
treaba! La ce mai serveşte vechimea în muncă dacă nu poţi să stai la biroul 
tău în siguranţă. 

Garrison pufăi pe nas. 

— Ştii cum se spune: Dacă vrei ca treaba să fie făcută bine, fă-o singur. 

— Acum nu se mai fac treburile aşa cum le făceai tu, spuse O'Brien, 
clătinând din cap. Ceea ce s-ar putea să fie un lucru bun, la urma urmelor. 
Aşadar, vrei să te echipezi? 

Garrison încuviință din cap. 

— Ai nevoie de rechiziţii şi acolo? Sau vrei să te ocupi singur de partea 
asta? 

— Soldatul îşi face întotdeauna singur bagajul, Danny. 

— Vorbeşti de parcă ai pleca la război. 

— Mă duc să câştig, Danny. 

Fuseseră aproape, atât de aproape la Washington, iar, dacă Garrison ar fi 
fost personal la faţa locului, ar fi fost şi mai aproape. Castor era dat naibii, 
dar nu reuşise niciodată să-l păcălească pe Garrison. Garrison avea destulă 
experienţă ca să ştie toate trucurile, păcălelile şi subterfugiile care fuseseră 
inventate vreodată. Nu poţi recupera o persoană precum Belknap. Asta 
însemna să dai de necazuri mari. Cu un client ca acesta, singura modalitate 
de a fi sigur că nu mai poate face nici o şmecherie era să-i bagi un glonț în 
creier. Trebuia să scrii SFÂRŞIT, nu VA URMA. Când povestea se termină, 
apoi se termină şi gata. Fără urme. 

— Încotro? 

— Republica Dominicană. Puțin mai la sud de Guadalupe. Trebuie să-mi 
urci fundul în avion în mai puţin de o oră. Hop, hop, drăguță! 

— Dar ce este în Republica Dominicană? 

O'Brien întindea deja mâna după telefon. 

— Nu ştiu, murmură Garrison, pe jumătate pentru el însuşi. Dar pot să 
bănuiesc. 


Jared Rinehart se aşeză mai aproape de ea. 

— Sunt multe pe care aş vrea să ţi le pot explica. 

— Unde suntem? 

—  Bănuiesc că undeva prin statul New York. Într-o zonă rurală 
îndepărtată. Undeva între Montreal şi New York. 

— Mă tot gândesc că trebuie să fie un coşmar şi am să mă trezesc. 


— Ai dreptate pe jumătate, spuse Rinehart. Este un coşmar, asta e 
adevărat. Ascultă-mă, nu avem timp. Trebuie să vorbim despre Genesis. 
Todd m-a urmărit, nu-i aşa? 

Andrea aprobă din cap. 

— Trebuie să ştiu exact ce a descoperit. Unde crede că ar putea fi 
localizat Genesis? 

Andrea înghiți cu greu, încercând să gândească. 

— Din câte ştiu eu, ultima dată trebuia să se întâlnească cu senatorul 
Kurk. 

— Da, asta ştim. Dar trebuie să aibă anumite idei, bănuieli. Te rog, 
Andrea, este vital. Probabil că ţi-a spus ceva. 

— Răscolea peste tot. Analiza toate posibilităţile. Se întreba chiar dacă 
nu cumva tu eşti Genesis. 

Rinehart părea uimit, chiar jignit. 

— Sau Paul Bancroft sau... dar cred că ştia că nu este nimeni dintre cei 
la care ne gândeam. Cred că a ajuns la concluzia că era cu totul altcineva. 

— Nu mă ajută cu nimic. Trebuie să te gândeşti mai bine. Avea încredere 
în tine, nu-i aşa? 

— Am avut încredere unul în altul. 

— Atunci cu siguranţă că a lăsat să-i scape ceva. 

— Vrei să spui că ştia ceva şi încerca să țină secret? Nu a fost aşa. 

Andrea se uita la bărbatul de lângă şi simţea cum i se strânge stomacul. 

— Altfel nu s-ar fi dus la senator. 

Da, noi ştim asta. 

Dar cine era „nor” şi de unde ştiau? 

— Jared, spuse ea, iartă-mă, dar este ceva ce nu înțeleg. 

— Pot să vină după noi dintr-un moment în altul, o dojeni el. Te rog, 
concentrează-te! 

— Am fost luaţi ostatici de Genesis? 

— Ce spui? 

Andrea ştia. 

— Ceilalți vor să ştie despre Genesis, nu-i aşa? Iar tu îi ajuţi. 

— Ai înnebunit! 

Da, noi ştim asta. 

— Sau încerci să afli cine îți vrea pielea? Evaluarea amenințărilor — aşa îi 
spuneți? 


Se repezi pe neaşteptate spre el, dar Rinehart o prinse de încheietura 
mâinii cu o strânsoare de oţel şi o trânti pe pardoseală. Căzu cu putere, apoi 
se ridică încet în picioare. 

Acum stătea în picioare în faţa ei şi o privea ameninţător. Pretinsa frică 
dispăruse de pe faţa lui, înlocuită de dispreţ. 

— Eşti o femeie frumoasă, spuse el în cele din urmă. Scuze pentru 
lumina care nu te avantajează. 

— Presupun că asta este ultima mea grijă. 

Zâmbetul unui linx. 

— Ai dreptate. 

Îi amintea de un personaj dintr-un tablou de Pontorno':: sau alt pictor 
florentin din secolul al XVI-lea. Puțin crispat, dar emanând multă forță. 

— Fiecare trebuie să-şi joace rolul. Iar al tău este esențial. Andrea se 
simţea ca şi când i-ar fi scos sufletul afară din trup prin magnetismul privirii 
lui. 

— Te rog, ia loc, spuse el, făcând un gest spre patul de spital. Şi, ca să 
nu-ți mai treacă prin minte nici un gând nebunesc, reține că eu sunt 
profesionist. 

Un mic stilet de metal apăru ca prin magie în mâna lui. 

— Dacă aş avea vreun gând rău, aş putea să-ți introduc acest stilet în gât, 
la ceafa, între a doua şi a treia vertebră cervicală. Într-o secundă. Este o 
chestiune de Fingerspitzengefuhl'*, cum spun nemţii. Nu te lăsa indusă în 
eroare de faptul că nu am o mulţime de arme la centură. Nu am nevoie de 
ele. 

Timp de câteva clipe, ochii deveniră două raze de răutate. Apoi clipi şi 
expresia lui deveni din nou înşelător de civilizată. 

— Trebuie să recunosc că m-ai păcălit pentru o clipă. 

— Merita să încerc. E clar de ce te-a ales Todd ca parteneră. Zâmbi cu 
rânjetul de felină, arătându-şi toți dinții, dar fără să arate nici un pic de 
căldură. 

— Întotdeauna a avut o slăbiciune pentru femeile inteligente, continuă el. 
Dar e clar că nu ai inteligenţa care ne trebuie nouă. Nu e nici o surpriză. 

— Todd reprezintă chiar un asemenea pericol pentru tine? Şi eu? 

— În general, aş spune că noi nu reacţionăm la ameninţări. Noi suntem 
cei care le proferăm. lar după aceea le punem în aplicare. Acum mai mult ca 
oricând. Reţeaua Ansari face parte dintre cele mai mari din lume şi ne 
aparține în totalitate. Nikos Stavros a fost el însuşi o personalitate 


remarcabilă în domeniul transferurilor de arme, iar Stavros Maritime este şi 
ea sub controlul nostru. La fel ca şi alți câțiva angrosişti de arme şi muniții. 
Ştiu că te pricepi la afaceri. În lumea corporațiilor, acest proces se numeşte 
achiziție. 

— Da, achiziție. O strategie conform căreia achiziționezi cât mai multe 
firme mici specializate în acelaşi produs ca să creezi un actor dominant pe 
piaţă. Ştiu ce înseamnă achizițiile de firme, mulțumesc frumos. Fondul 
Conventry a sprijinit câteva. 

— Nimeni nu şi-ar fi imaginat că acest lucru se poate întâmpla şi în 
economia paralelă, pe aşa-numita piață neagră. Cred că noi am dovedit 
contrariul. Ceea ce înseamnă, fireşte, că suntem în situaţia de a deveni mai 
puternici ca înainte. 

— Dar cine sunteţi, cine sunt aceşti „noi”? 

— Cred că ştii. 

— Theta. 

— Ai numit cristalul principal. Îţi dai seama ce suntem pe cale să 
devenim? 

— Înţeleg că ați manipulat alegerile în toată lumea. 

— Aceasta este numai una dintre liniile de acțiune. Oricum, sunt atât de 
puţine ţări în care alegerile înseamnă ceva. În cele mai multe ţări, pistolul 
este mai puternic decât urna. De aceea am procedat aşa cum am procedat. În 
momentul de față, detinem controlul asupra violenţei revoluționare. Singura 
cale pentru forțele nonstatale de a obține arme este cu ajutorul nostru. 
Putem asigura stabilitatea unor regimuri care altfel ar fi răsturnate de la 
putere. Ceea ce înseamnă că intrăm într-o fază de operare cu totul nouă, 
după cum vezi. Operăm dincolo de graniţele statului naţional. În curând, va 
deveni clar ceea ce construim — în realitate, propria Ligă a Națiunilor. 

Andrea se uită în ochii hotărâți ai bărbatului. 

— De ce? Care este scopul urmărit de voi? 

— Nu te preface ignorantă, Andrea. Cred că înţelegi perfect. 

— Înţeleg că tu eşti Genesis. Asta înţeleg. De aceea ai vrut să ştii dacă 
Todd o să fie în stare să te găsească. 

Jared Rinehart făcu ochii mari. 

— Chiar crezi că eu sunt Genesis? Nici vorbă! Nici vorbă, Andrea. 

Vorbi mai tare, devenind agitat. 

— Genesis este o forţă pur negativă a lumii. Genesis este un agent al 
distrugerii. 


Mintea ei funcţiona febril. După o clipă vorbi încet, aproape intim: 

— Ţi-e frică de el. 

— Mi-e frică de haos şi de distrugere. Ce om rațional nu se teme de ele? 
Genesis are pioni peste tot, recrutează fără încetare mercenari şi 
confederați... 

— Ţi-e frică de el. 

— Te asigur că Genesis este cel laş. De aceea nimănui nu i-a fost 
îngăduit să-l vadă pe Genesis. 

— Atunci cum recrutează? Cum operează? 

— În era informaticii, este o joacă de copii. Genesis are aşa-numite 
camere de chat sigure pe internet, îi identifică pe soldați cu ajutorul celor 
care comunică prin Internet prin sistemele de chat. Genesis poate face plăți 
de la mare distanţă, când angajează alți informatori ca să-i facă rapoarte 
electronice despre ei. Şi, pentru că nimeni nu ştie cine lucrează şi cine nu 
lucrează pentru Genesis, se instalează paranoia generalizată. Totul este 
îmbinat foarte ingenios. 

În vocea lui Rinehart se simțeau şi admiraţia şi resentimentele. 

— Genesis este un păianjen în mijlocul plasei lui. Din când în când, câte 
un filament prinde o rază de soare şi îl vedem. Genesis îşi ţine chipul bine 
ascuns. Dar Genesis nu are nici un program pozitiv pentru lume. El, ea sau 
cine o fi este dedicat numai distrugerii. 

— Pentru că vrea să te înlocuiască? 

— Posibil. O să aflăm mai multe cât de curând. Pentru că îi avem pe cei 
mai buni oameni implicaţi în acest caz. 

Îşi permise un mic zâmbet. 

— Când se va termina totul, ne vom aminti de Genesis ca de un simplu 
dâmb de pe drumul nostru. 

— Dar ce doriţi, de fapt? 

— Ca şi când n-ai şti! Vărul tău a spus că eşti o elevă talentată. Şi-a 
imaginat chiar că ai putea să preiei un rol important în organizație. 

— Paul Bancroft. 

— Fireşte. El este cel care a inventat Grupul Theta. 

Andrea simţi cum 1 se strânge stomacul. 

— Iar acum eşti pe cale să-i dai o armată proprie. Îţi dai seama cât de 
monstruos este ceea ce faci? 

— Monstruos? Mă mir că ai învăţat atât de puţin de la vărul tău. Tot ceea 
ce facem este calculat în aşa fel încât să servească binelui general al 


omenirii. Într-o lume coruptă, Grupul Theta este o forță în slujba 
idealismului autentic. 

Andrea îşi aminti cu un fior fraza din Manilius'” citată de Bancroft: „Să 
treci dincolo de înțelegerea ta şi să devii stăpânul universului.” 

— Ceea ce nu înțeleg eu este de ce avem această discuţie. De ce mai eşti 
încă aici? 

— Poţi să spui că sunt sentimental. Dar vreau să te cunosc înainte să... 

Privi într-o parte. 

— Este clar că Todd Belknap te adoră. Sunt curios să ştiu ce fel de om 
eşti. Să vorbesc liber şi sincer cu tine, pentru că tu să ştii că poţi vorbi liber 
ŞI sincer cu mine. 

Făcu o pauză. 

— N-o să mă crezi, dar Todd este un om la care țin foarte mult; în felul 
meu. ÎI iubesc ca pe un frate. 

— Ai dreptate, spuse Andrea, nu te cred. 

— Ca pe un frate. Ceea ce, trebuie să recunosc, este ceva foarte 
complicat în cazul meu, dat fiind că mi-am omorât propriul frate. Geamănul 
meu, nici mai mult, nici mai puţin. Ceea ce este încă şi mai supărător... nici 
nu-mi mai amintesc de ce. Fireşte, eram copil la vremea aceea. Dar ne-am 
depărtat. 

— Eşti un om bolnav, spuse Andrea cu voce tremurătoare. 

— Am o sănătate înfloritoare. Dar ştiu ce vrei să spui. Sunt... altfel decât 
cei mai mulți oameni. 

— Dacă Todd ar fi ştiut cine eşti cu adevărat... 

— A cunoscut o versiune a persoanei mele. Oamenii sunt complicați, 
Andrea. Prietenia mea cu Belknap a fost un lucru pe care m-am străduit 
foarte mult să-l cultiv şi să-l întrețin, iar, dacă pentru asta a fost nevoie să 
elimin anumite chestiuni care îl distrăgeau, am avut grijă de asta. 

Am eliminat chestiuni care îl distrăgeau. 

— L-ai ţinut izolat, spuse Andrea coborând vocea. Fără echilibru. Şi, 
când cineva venea prea aproape, când lega o prietenie cu cineva... o 
distrugeai. lar când era trist, erai totdeauna lângă el, nu-i aşa? Vocea ei 
deveni mai puternică şi mai tăioasă: Credea că eşti singurul lui prieten 
adevărat. Şi în tot acest timp îl manipulai, îi ucideai pe cei pe care îi iubea, 
nu-l lăsai să-şi capete un echilibru. lar împrejurările în care l-ai salvat au 
fost nişte înscenări, nu-i aşa? Omul acesta era gata să facă orice pentru tine. 
Iar tu n-ai făcut decât să-l trădezi. 


— Totuşi, ţin la el, Andrea, răspunse blând bărbatul înalt. L-am admirat. 
Avea, are calități extraordinare. Nu există nici un om pe care să nu-l poată 
găsi, dacă îşi pune în minte. 

— Tocmai de asta te-ai agăţat de el chiar de la început, nu-i aşa? Mi-a 
povestit despre Berlinul de Est şi despre toţi anii aceia. Ce a fost asta, o 
poliţă de asigurare? 

— Eşti foarte isteaţă. Întâmplător, îl recrutasem cam tot atunci pe Lugner. 
Ştima că o să-l putem folosi şi am avut dreptate. În acelaşi timp, era foarte 
clar că tânărul domn Belknap se pricepea mai bine să găsească oameni 
decât se pricepea Lugner să dispară. Singura şansă a lui Lugner era să-l lase 
pe Dulău să creadă că vânătoarea fusese încununată de succes. Avea nevoie 
de un raport de autoritate referitor la moartea lui şi, după înscenarea noastră 
atât de bine pusă la punct, l-a primit. 

— Dar te-ai ales cu ceva încă şi mai bun. Cu loialitatea şi devotamentul 
Dulăului. Trăsături pozitive de caracter pe care le-ai transformat în 
slăbiciuni. 

Rinehart încuviință cu o umbră de zâmbet pe buze. 

— Sunt un inteligent. Când întâlneşti un om cu talente atât de deosebite 
ca Todd, vrei să-l ştii de partea ta. 

— ŞI ai avut grijă de asta pe când era încă ofiţer inferior. Ai recunoscut 
imediat omul cu talentele de care aveai nevoie. Şi pe care voia să le 
exploatezi. 

— Draga mea, îmi citeşti intenţiile ca dintr-o carte deschisă. 

— Da. Simţi cum o învăluie repulsia ca un lichid clocotit. 

— Nu mă judeca, Andrea. 

Rinehart rămase tăcut mai mult timp. 

— E ciudat că port acum cu tine această conversaţie pe care am vrut 
întotdeauna s-o am cu Belknap. Nu cred că ar fi putut să mă înțeleagă mai 
bine decât tine. Dar încearcă, Andrea, încearcă. Nu orice diferență este o 
dizabilitate. Cu ani în urmă, am recurs la serviciile unui psihoterapeut. Un 
om foarte respectat. Mi-am rezervat o după-amiază întreagă la el. 

— Nu pari a fi tipul acesta de om. 

— Pe-atunci eram foarte tânăr. Cum se spune, încercam să mă definesc. 
Şi iată-mă, aşadar, într-un cabinet drăguţ din Manhattan, vărsând totul din 
mine. Am vorbit despre absolut tot. Era un anumit aspect al caracterului 
meu care mă tulbura. Mai exact, mă tulbura tocmai faptul că nu mă tulbura, 
deşi ştiam că ar fi trebuit. Cred că ar trebui să mă exprim cam aşa, Andrea: 


M-am născut fără busolă morală. Am fost conştient de acest lucru încă de 
pe când eram copil. Fireşte, nu chiar de la început Mi-am descoperit acest 
deficit aşa cum descoperi că eşti daltonist. Descoperi că alții oameni văd o 
diferenţă unde tu nu vezi nici una. 

— Eşti un monstru. 

Rinehart o ignoră. 

— Îmi amintesc când căţeaua noastră Labrador a făcut mai mulţi pui 
decât putea să îngrijească — după cum credeam eu — şi am luat câțiva dintre 
acei căţei ca să fac experimente pe ei. Eram fascinat de ceea ce se dezvăluia 
în faţa privirii mele în momentul în care le deschideam abdomenul cu un 
cuțit ascuțit şi îmi amintesc că am alergat să-l aduc pe fratele meu ca să-i 
arăt intestinele mici ca nişte râme şi ficatul care semăna leit cu cel de pui. 
Nu simţeam nici un fel de exaltare sadică, era doar o chestiune de 
curiozitate dezinteresată. Dar, când fratele meu a văzut ce am făcut, s-a uitat 
la mine ca şi când aş fi fost îngrozitor de desfigurat, un monstru. Mă privea 
cu un amestec de frică şi dezgust. Pur şi simplu nu înțelegeam. 

Vocea lui Rinehart devenise agitată. 

— Am înţeles când am mai crescut. Dar n-am simţit niciodată nimic. Alţi 
oameni au un set de intuiții morale după care se călăuzesc fără să 
gândească. Eu nu am avut niciodată aşa ceva. Trebuia să învăţ regulile aşa 
cum înveţi regulile etichetei şi să ascund împrejurările când încălcăm aceste 
reguli. Aşa cum a fost şi cu moartea fratelui meu într-un presupus accident 
de maşină în care şoferul a fugit de la locul faptei. Presupun că de asta am 
ajuns la operațiuni sub acoperire: ascunderea, subterfugiul deveniseră o a 
doua natură pentru mine. 

Andreei 1 se făcuse greață. 

— ŞI i-ai spus toate astea psihiatrului? 

Rinehart încuviinţă din cap. 

— Fusese foarte perceptiv. În cele din urmă a spus: „Regret, timpul 
nostru s-a terminat”. După aceea, ca simplă măsură de precauţie, l-am 
strangulat cu cravata mea chiar la birou. Acum mă întreb dacă, în momentul 
în care am început şedinţa cu el, ştiusem oare că îl voi ucide? Cred că da, la 
un anumit nivel al subconştientului, pentru că am avut mare grijă să nu las 
nici un fel de amprente în biroul lui. Am stabilit întâlnirea sub un nume fals 
etc. Şi, tocmai pentru că ştiam acest lucru, fie chiar şi la nivelul 
subconştientului, am putut să vorbesc aşa de liber cu el. 

— Ca şi cu mine, şopti Andrea. 


— Cred că ne înţelegem. Rinehart vorbea pe un ton foarte amabil. 

— ŞI totuşi, susţii că eşti o forţă a binelui. Că Grupul Theta este o forță a 
binelui. Chiar te aştepţi să ia cineva în serios judecata unui sociopat? 

— E chiar aşa un paradox? Rinehart se rezemă de peretele din fața 
patului ei. Expresia lui era atentă, dar şi îndepărtată. 

— Vezi tu, aşa mi-a schimbat viața Paul Bancroft. Pentru că la nivel 
intelectual doream foarte mult să-mi dedic viaţa forțelor binelui. Voiam să 
fac ceea ce este corect. Dar îmi venea greu să văd ceea ce este corect, iar 
oamenii obişnuiţi păreau să acţioneze în conformitate cu o combinaţie 
foarte complicată de consideraţii diferite, încât am constatat că uneori era 
imposibil să anticipez judecăţile lor foarte temeinice. Aveam o nevoie 
disperată de o îndrumare, de cineva care să mă călăuzească spre acțiunea 
corectă. Şi astfel l-am întâlnit pe dr. Paul Bancroft. 

Andrea privea în gol. 

— lată un om cu un algoritm strălucit de simplu — un etalon clar, simplu, 
un obiectiv metric, continuă Rinehart. A demonstrat că moralitatea nu este o 
facultate subiectivă de percepție. Că este vorba despre a maximiza 
utilitatea. Şi intuițiile îi abăteau pe oameni din drum. 

Vocea lui Rinehart era tot mai animată, privirea intensă. 

— Nici nu pot să-ţi spun cât de captivat m-am simţit şi încă şi mai mult 
după ce l-am cunoscut în persoană. Am să-mi amintesc întotdeauna ce mi-a 
spus odată. A spus: „Compară-te cu un bărbat care se abţine să jupoaie de 
vii oameni aleşi la întâmplare pentru că îi repugnă simpla idee de a face aşa 
ceva. Moralitatea lui este numai o moralitate a dezgustului. Dar, dacă tu nu 
faci acest lucru, asta este pentru că ai reflectat la axiomele şi principiile pe 
care le implică. Din punct de vedere etic, care faptă este mai măreaţă?” Mi- 
a dăruit ceva spunând aceste cuvinte. Dar cel mai mare dar pe care mi l-a 
făcut a fost sistemul riguros de moralitate pe care l-a pus la punct. Calculul 
fericirii. 

— Nu mai spune! 

— Dilema tramvaiul deraiat. O ştii, nu-i aşa? Activezi macazul şi o ia pe 
altă linie, ucigând numai un om în loc de cinci. 

— Îmi amintesc, spuse Andrea iritată. 

— Şi asta este ceea ce este corect, ceea ce trebuie să faci. Fireşte. Iar 
acum, spusese dr. Bancroft, să ne imaginăm că eşti chirurg şi faci 
transplanturi de organe. Luând viața unui străin şi folosind organele 
acestuia, poți salva viața a cinci dintre pacienţii tăi. Care este diferența 


dintre cele două situaţii, logic vorbind? Ei bine, nici una. Absolut nici una, 
Andrea. 

— Eu nu văd nici una, într-adevăr. 

— Logica este limpede precum cristalul. În momentul în care ţi-o 
însuşeşti, totul se schimbă. Vechile prejudecăţi se prăbuşesc şi se dau la o 
parte. Dr. Bancroft este cel mai mare şi mai nobil savant pe care l-am 
cunoscut vreodată. Filosofia lui înseamnă că pot să-mi dedic viaţa unui bine 
mai mare. Mi-a oferit un algoritm care putea să țină locul celui care îmi 
lipsea, dar era mai bun decât orice, era ca un fel de ochi bionic. 
Demonstrează că opţiunile etice trebuie efectuate de intelect, nu de 
sentimente. Nu este uşor pentru nimeni să facă lucrul corect, spunea el. E 
nevoie de efort. Şi Todd ar fi trebui să-ți spună că eu sunt duşmanul 
efortului. 

— Paul mi-a spus că fiecare viață contează, îl întrerupse Andrea. Atunci 
cu a mea cum rămâne? Cum rămâne cu viaţa mea? 

— O, Andrea! Dat fiind că ştiu atât de multe despre operaţiunile noastre, 
vom lua măsurile care se cuvin. Dar viaţa ta va conta foarte mult în foarte 
multe feluri şi la fel şi moartea. 

Vocea lui Rinehart era aproape blândă. 

— Moartea mea, reluă ea ca un ecou. 

— Toţi cei care trăiesc pe această planetă verde sunt condamnaţi la 
moarte, spuse Rinehart. Ştii şi tu asta. Oamenii vorbesc despre ucidere ca şi 
când ar fi ceva abominabil, în loc să vadă ceea ce este în realitate — o simplă 
chestiune de programare, un scadenţar. 

— Un scadenţar! 

— Apropo, ai grupa de sânge 0, aşa este? 

Andrea încuviinţă din cap, lară să spună nimic. 

— Excelent! făcu Rinehart. Donatorul universal. Ai suferit de hepatită, 
HIV, sifilis, malarie, papilom sau alte boli ale sângelui? Ochii lui de vasilisc 
o sfredeleau cu privirile. 

— Nu, şopti ea. 

— Sper că ai mâncat bine. Este important să-ți menţii organele în stare 
bună, să-ți menţi nivelul de fier şi toate celelalte. Cred că înţelegi de ce nu 
vreau să fii sedată — nu vrem ca organele tale să fie invadate de droguri. Nu 
e bine pentru receptori. Vreau să am o tânără cu cea mai bună condiție 
fizică. Ai resurse care pot salva şase vieți. Pe lângă sânge, mă gândesc la 
ficat, inimă, doi rinichi, două cornee, un pancreas, doi plămâni admirabil 


ŞI, fără îndoială, o mare cantitate de grefe vasculare. Sunt încântat că nu eşti 
fumătoare. Ai grijă de tine, mai spuse Rinehart şi se întoarse spre uşă, dând 
să plece. 

— Tu să ai grijă de tine, ticălos nenorocit ce eşti! urlă Andrea. Numai 
furia o împiedica să se prăbuşească. Nu spuneai chiar tu că Todd Belknap 
poate să găsească pe oricine dacă îşi pune mintea cu asta? 

— Fi bine, exact asta am spus. Rinehart zâmbi şi bătu în uşa de oțel. Pe 
asta mă şi bizul. 


CAPITOLUL DOUAZECI ŞI ŞAPTE 


Republica Dominicană, un oval boțit de pământ situat între Martinica şi 
Guadalupe, era o fostă colonie britanică şi deţinea o bucătărie națională care 
avusese de suferit din cauza aceasta. Existau însă alte compensaţii. Relativ 
nou venită în industria paradisurilor financiare — adoptase Legea nr. 10 
referitoare la Companiile Internaţionale abia în 1996 îşi câştigase rapid o 
reputație de eficiență şi discreție. Ca stat suveran, nu era afectată de 
regulamentele europene şi americane, iar Legea transforma în delict penal 
dezvăluirea informațiilor personale, incluzând în mod explicit şi 
informațiile referitoare la criminalitate. Nu exista nici un fel de control 
asupra mişcărilor de fonduri, nici un fel de supraveghere obligatorie a 
companiilor care operau pe jurisdicția sa. Avea o lungime de patruzeci şi 
cinci de kilometri şi pe jumătate atât de lată şi se mândrea cu păduri dese, 
văi adânci şi căderi de apă, precum şi cu un țărm foarte crestat. Deşi avea 
numai şaptezeci de mii de locuitori, dintre cei foarte mulți locuiau în 
capitala insulei, Roşeau, infrastructura sa de comunicaţii de curent electric 
era deosebit de bună. Ecologiştii se plângeau mereu de diversele antene 
plasate în vârful munților şi în multe rezervaţii naturale. Iar în alte locuri 
indicatoarele luminoase le dădeau de furcă scafandrilor. Pentru ei, aceste 
semne ale modernității însemnau o încălcare a iluziei de izolare paradiziacă. 

Belknap nu nutrea astfel de iluzii. Şi nici nu avea chef să admire bogăția 
luxuriantă tropicală a peisajului. Imediat ce sosi împreună cu Walter Sachs, 
se îndreptară spre o clădire aflată la vreo sută de metri de Melville Hali, 
principalul aeroport al insulei. O firmă mare galbenă anunţa că acolo se află 
agenţia care închiria automobile. 

— Mă numesc Henry Giles, spuse Belknap. Am rezervat un vehicul cu 
tracțiune pe patru roţi. 

Îşi scosese protezele dentare, dar gura îl durea în continuare. 

— Avem unul singur şi s-a stricat, spuse omul din spatele biroului 
tărăgănând melodios cuvintele. S-a stricat la Carnavalul din ianuarie. Şi n-a 
mai funcționat niciodată de atunci. 

— Vi se întâmplă des să-i lăsaţi pe oameni să rezerve maşini care nu 
funcționează? interveni Sachs. Călătoria atât de lungă nu contribuise cu 
nimic la îmbunătățirea dispoziției lui sufleteşti. 


— Trebuie să fie o confuzie. Uneori, răspunde soția mea la telefon. Şi nu 
mai e zdravănă de când cu uraganul din 1976. Belknap se uită mai bine la 
omul din faţa lui şi constată că era mult mai în vârstă decât părea la prima 
vedere. Era ras în cap şi pielea îi strălucea în căldura tropicală, avea pielea 
neagră cu aspect aproape vâscos. 

— Atunci ce îmi poţi oferi, prietene? 

— Am o Mazda. O să-mi spuneţi că are tracțiune pe două roți, însă nu 
sunt sigur că are chiar tot timpul pe amândouă. 

— Dumneata cu ce maşină mergi? 

— Eu? Păi, cu jeep-ul acela vechi de colo. 

— Cât costă să-l închiriez? 

Omul scoase un fluierat de dezaprobare şi deliberare, sugând aerul printre 
dinții răriți din față. 

— Păi, asta e a mea! 

— Cât costă ca să devină a mea? 

Omul de la agenția de închiriat maşini îl puse să scoată două sute de 
dolari după care îi dădu cheile de la jeep. 

— Aşadar, unde vă duceti, băieţi? întrebă omul, în timp ce băga banii în 
buzunar. Ce ați venit să vedeţi în acest paradis insular? 

Belknap ridică din umeri. 

— Mi-am dorit întotdeauna să văd Lacul Clocotitor. 

Lacul Clocotitor era o ciudăţenie geotermală, una dintre cele mai 
cunoscute atracţii de pe insulă. 

— Ai noroc că nu clocoteşte tot timpul. Anul trecut n-a făcut decât să 
scoată aburi. Dar anul acesta e foarte fierbinte. Să fii cu mare băgare de 
seamă în preajma lui. 

— O să ţin minte. 

După ce porniră la drum îndreptându-se spre sud, către Roşeau, Walt se 
posomori şi mai tare. 

— O să mă omori cu treburile astea ale tale. Tu cel puţin ştii să te aperi, 
se văicări el. 

Belknap se uită la el şi nu răspunse. 

Ramuri încărcare cu fructe — lămâi, banane, guave care se ițeau printre 
frunzele lor groase — le ieşeau în întâmpinare în timp ce înaintau, iar 
suspensiile jeepului amplificau fiecare denivelare a drumului. Peisajul era 
aşa de verde, cum Belknap nu mai văzuse niciodată. 


— Ştii ceva? continuă Walt. Încep să cred că ai ceva defectat la hard. Şi 
unde mergem? 

— Spre Valea Dezolării, răspunse Belknap. 

— Sper că glumeşti! spuse Walt. 

— Uită-te pe hartă! 

— Nu glumeşti, spuse Sachs oftând. Călătoria durase zece ore, căci 
zburaseră până la San Juan şi de acolo luaseră un avion mai mic. Se simțeau 
amândoi murdari şi istoviți. 

— Dar Privex este la Roşeau, ripostă Walt. 

— Greşeşti, acolo este numai o cutie poştală. Locaţia ca atare este chiar 
deasupra satului Mome Prosper. 

— De unde ştii? 

— Walt, prietene, asta e meseria mea. Să găsesc oameni şi locaţii. Privex 
este pe acea parte a muntelui unde nu bate vântul, pentru că nu depinde 
numai de fibrele optice generoase ale insulei. Are şi un grup de antene de 
satelit care sug transmisiile internet de pe cer. 

— Dar cum... 

— Pentru că trebuie să se facă livrări. Aceste routere şi servere şi 
incubatoare şi întrerupătoare sunt părți componente ale unei întregi 
informații de arhitectură şi trebuie să fie înlocuite conform unui anumit 
scadenţar. Nu durează veşnic. 

— M-am prins. Când EMC-ul expediază piese pentru Connectrix, cineva 
trebuie să ducă aceste componente la locație. Ceea ce numesc băieții de la 
Telecom problemele cu ultimul kilometru. 

— De fapt, Cisco. Folosesc ceva ce se numeşte Motorul de supraveghere 
Catalyst 6500. 

— Dar de unde... 

— Am ştiut că vor comanda unul? N-am ştiut. Am comandat eu unul 
pentru ei. Am telefonat la câteva companii de top care livrează harduri şi 
am încercat să fac o comandă de jumătate de milion de dolari pentru servere 
de aplicaţii şi altele. Şi am avut noroc la Cisco. Ca să nu mai lungim vorba, 
am descoperit că închiriaseră un elicopter ca să ducă o comandă în 
Dominicană. Aşa că am sunat la compania de elicoptere. 

— Şi aşa ai găsit locația! 

— Ca să nu mai lungim vorba, spuse Belknap. 

— Incredibil! 

— După cum spuneam, asta e meseria mea. 


— ŞI deci unde ziceai că este locul ăsta? 

— Cocoţat deasupra Văii Roşeau. 

— De aceea ne trebuia un jeep, spuse Walt, ca să mergem la munte! 

— O să mergem pe jos. E mai sigur. Un jeep în sat o să atragă atenţia. Va 
fi mai greu să ajungem la locaţie neobservaţi. 

— Presupun că nici nu poate fi vorba să mergem cu elicopterul. Excursia 
asta nu seamănă cu cea din reclama de publicitate. 

— Chiar deloc, spuse Belknap, îmi pare rău. Poţi să faci cerere de 
rambursare după aceea. 

— La naiba! făcu Walt. O să fiu mai binedispus după ce o să facem un 
duş şi o să mâncăm ceva. 

— Nici vorbă, spuse Belknap. Nu avem timp să ne oprim. 

— Cred că glumeşti, spuse Walt, trecându-şi mâna prin părul castaniu. 
Ochii lui erau mai iritați ca de obicei. Nu glumeşti... 

Douăzeci de minute mai târziu, Belknap ascunse Jeep-ul într-un tufiş cu 
frunze groase, care acopereau în întregime vehiculul. 

— Acum mergem pe jos. 

Coborâră pe pământul spongios, iar umiditatea caldă îi învălui imediat ca 
o baie de aburi. 

Belknap se uită din nou la ceas. Nu aveau prea mult timp: Era vorba 
despre viaţa Andrei. Genesis o putea ucide dintr-un moment în altul. 

Dacă nu fusese cumva deja ucisă. Simţi cum i se strânge stomacul. Nici 
nu voia să se gândească la această posibilitate. Trebuie să-şi țină firea. 

De ce o răpise Genesis? Poate Andrea ştia ceva, un amănunt pe care ea îl 
considera nesemnificativ, dar era totuşi important. Sau poate că era o 
dovadă de disperare din partea adversarului său din umbră. Unde era 
Andrea acum? Ce îi pregătise Genesis? Refuza să se gândească la scenariile 
de coşmar pentru care era vestit Genesis. Trebuia să se forțeze ca să rămână 
în prezent. Urmau câteva oare foarte dificile. 

Un pas în faţa celuilalt. 

Terenul era noroios în unele locuri, alunecos şi lipicios în altele, iar 
urcuşul tot mai abrupt pe măsură ce înaintau. Din fisurile vulcanice ale 
muntelui ieşea un miros de sulf. Liane ca nişte funii se legănau deasupra 
pârtiei. Copaci înalți de peste treizeci de metri îşi împleteau crengile 
deasupra lor, formând o reţea deasă prin care lumina soarelui aproape că nu 
mai trecea deloc. Cei doi urcau încet, cu capul în piept. La un moment dat, 


Walt scoase un strigăt. Belknap se răsuci şi văzu o broască uriaşă, cocoțată 
pe un buştean. 

— Se numeşte găină-de-munte, spuse Belknap. Este o delicatesă. 

Străbătuseră abia o treime de drum şi Walt gâfâia deja din greu. 

— Tot nu înţeleg de ce nu putem să mergem cu maşina pe aici, mormăi el 
îmbufnat. 

— De ce să nu punem un gornist să anunţe sosirea noastră în timp ce 
meştereşti la chestia asta? Ţi-am mai spus, ideea este să ajungem aici 
neobservaţi. Dacă mergem cu jeep-ul pe drum, o să nimerim peste o 
mulțime de senzori care să ne marcheze prezenţa. 

Zece minute mai târziu, Sachs îl rugă să se oprească. Belknap fu de acord 
să-l lase trei minute de odihnă, pentru că avea motivele lui. Pe parcursul 
ultimei sute de metri, avusese senzația sâcâitoare că sunt urmăriți. Probabil 
că erau numai sunetele scoase de fauna din pădure, supărată de prezenţa lor. 
Dar, dacă cineva venea după ei, putea să audă mai bine paşii acestuia dacă 
stăteau nemişcaţi câteva momente. 

Nu auzi nimic... totuşi, nu se simţea liniştit. Dacă într-adevăr îl urmărea 
cineva, un urmăritor profesionist va încerca să-şi potrivească pasul după al 
lor şi va sta nemișcat atunci când se opresc ei. „Nu, la naiba, este numai 
imaginaţia ta!” 

— Fu atent la şerpi! îl avertiză Belknap pe Sachs când îşi reluară drumul. 

— Nu văd decât şopârle şi bondari, spuse Walt. Şi nu sunt destule şopârle 
pentru câți bondari bâzâie pe-aici. 

— Un târg foarte convenabil şi pentru şopârle şi pentru bondari, dacă stai 
să te gândeşti. 

— M-am mai gândit la ceea ce mi-ai spus despre Genesis, rosti Walt 
după o pauză. 

— Aşa şi speram. 

— Nu, mă gândeam la faptul că nimeni nu l-a văzut pe individ, că 
Genesis comunică întotdeauna numai pe cale electronică, e ca şi când am 
avea de-a face cu un avatar. 

— Avatar? Aste e o chestie indiană, nu-i aşa? 

— Da, iniţial, da. De pildă, Krishnu este un avatar al lui Vishnu, un suflet 
avansat care ia o înfăţişare trupească pentru a învăţa sufletele mai puţin 
avansate. Dar astăzi oamenii care joacă jocuri pe computer vorbesc despre 
alter ego-ul Online. 

— Ceee? 


— Suntem nişte jocuri pe computer cu utilizatori multipli şi unele dintre 
ele sunt incredibil de complexe. Fel de fel de oameni de pe tot globul pot să 
se conecteze la sistem şi să joace ca aliați sau adversari. Dezvoltă un 
personaj online care se ocupă de aceasta. Este un fel de eu virtual. 

— Ca un nume de acoperire? 

— Acesta este doar începutul, deoarece aceste personaje pot fi foarte 
complicate, cu o întreagă istorie şi reputaţie care afectează strategiile 
celorlalți jucători. Ai fi surprins să vezi cât de sofisticate pot fi în zilele 
noastre jocurile pe computer. 

O să rețin lucrul acesta, spuse Belknap, dacă paralizez total în urma unui 
schimb de focuri. Altfel trebuie să spun că lumea reală îmi place mult mai 
mult şi am şi aici suficiente provocări. 

— Realitatea este supraestimată, spuse Sachs, încercând să-şi tragă 
sufletul. 

— Poate. Dar te arde dacă nu eşti atent. 

— Încerci să-mi spui că ne apropiem de Lacul Clocotitor? 

— E drept că nu este foarte departe, spuse Belknap. Şi nu e nici o glumă. 
Oamenii s-au opărit serios acolo, unii chiar au murit. Nu e o cadă cu apă 
fierbinte din baia ta. 

— lar cu care abia aşteptam să fac o baie acolo, să mă mai răcoresc! 
replică scurt Sachs. 

Trecuse deja de miezul nopții când auziră vuietul turnurilor de vânt şi 
înțeleseră că au ajuns în sat. Văzură de la distanţă căderea de apă albă, 
înaltă de o sută de metri şi foarte îngustă. Briza uşoară îi răcorea puţin. Se 
aşezară pe o teşitură. Strălucind în lumina lunii, grupul de antene de satelit 
ca nişte farfurii semănau cu un buchet de flori de pe altă planetă. 

— Aşadar, au înfiinţat o reţea de computere bazate pe satelit, spuse Sachs 
uimit şi plin de admiraţie. O rețea virtuală privată. Şi au echipament de 
ultima generaţie de la Hughes NetWork Systems. 

Clădirea ca atare era o structură lunguiață din cărămidă şi ciment, vopsită 
într-un verde posomorât care o făcea să dispară în verdele pădurii când era 
privită de la distanţă. Dar văzută de aproape era ca o stație de benzină 
cocoțată pe un vârf de munte. Avea o zonă de parcare pavată, mărginită de 
puieți de arbori care păreau anemici în comparaţie cu vegetaţia sălbatică. 
Cablurile de electricitate şi de telefon care şerpuiau pe suprafața muntelui se 
strângeau într-o mică anexă utilitară, unde probabil că se afla un 


transformator. În mod sigur era şi un generator de rezervă diesel în spatele 
lui. 

— Ştii cumva ce sistem de securitate au? Sachs nu-şi putuse reprima 
tremurul vocii. 

— Mi-am făcut o idee destul de bună din cercetările pe care l-am făcut 
anterior, spuse Belknap. 

— Un gard electric? 

— Nu într-o junglă ca aceasta. Sunt prea multe animale sălbatice. Pe aici 
trec o mulțime de iguane, câini vagabonzi şi alte animale, aşa că nu ar fi 
fost un gard de securitate, ci un grătar electric. Din acelaşi motiv nici 
alarma de perimetru nu este bună. S-ar declanşa de trei ori pe oră. 

— Atunci ce este, un om înarmat înăuntru? 

— Nici vorbă. Indivizii care se ocupă de această locaţie au încredere în 
tehnologie. Au un detector de mişcare de cea mai înaltă performanţă, cam 
aşa ceva, pe care nu-l poţi folosi dacă ai un paznic în zonă. Necazul este că 
paznicul se poate îmbăta, poate adormi sau poate fi mituit, dar nici una 
dintre aceste probleme nu afectează soluţiile tehnologice. Acesta este modul 
lor de gândire. 

— Aşa aş gândi şi eu, spuse Sachs. Aş instala un sistem euristic de 
detectare şi ştergere. Ce facem cu ăsta? 

— În locul acesta este o mare cantitate de căldură, o mulţime de 
echipamente sensibile. Aşadar, trebuie să existe şi un sistem puternic de 
răcire. 

Belknap arătă spre o conductă de aluminiu de pe acoperiş, cu o husă albă 
şi un grilaj vertical. 

— Clădirea nu are ferestre. Uită-te şi tu. Lângă uşa din spate sunt un 
condensator şi un ventilator care împing aerul înăuntru. lar ăla este celălalt 
capăt al sistemului de ventilație, pe unde aerul cald este împins afară. Au 
conducte mari, ca să scadă rezistența. Aşa că ne urcăm pe acoperiş, 
deşurubăm grilajul şi ne dăm drumul înăuntru. 

— Şi atunci porneşte alarma. 

— Te-ai prins! 

— Ceea ce înseamnă că, dacă sunt respectate protocoalele standard de 
securitate, îl avertiză Sachs, înseamnă că toată maşinăria se instalează pe 
modul de autoştergere în cincisprezece secunde. Şi toate fişierele sunt 
şterse. O companie ca Privex preferă să piardă toate datele decât să lase să 
transpire ceva. 


— Ceea ce înseamnă că trebuie să lucrăm repede. Să scoatem creierul din 
funcţiune înainte să apuce să activeze procedura de ştergere. Asta este cheia 
reuşitei. Băieţii care se ocupă de această locaţie locuiesc în oraş. Au nevoie 
de o jumătate de oră ca să ajungă aici. Trebuie să păcălim maşinile. 

— Şi cum zici să facem? Pentru că eu nu mă pricep la şmecherii din 
astea. 

— Nu trebuie să faci nimic altceva decât să aştepţi ca eu să deschid uşa 
din spate şi apoi să te repezi înăuntru. 

— ŞI tu cum o să faci asta? 

— Priveşte şi învaţă, mormăi Belknap. 

Belknap scoase o scară de frânghie din rucsac şi un tub telescopic de vreo 
şaizeci de centimetri. Întinse tubul care se lungi de câteva ori faţă de 
dimensiunea inițială şi îl răsuci de câteva ori până când din el ieşiră două 
cârlige. Scrută clădirea până când descoperi pe acoperiş un loc în care o 
conductă albă se întindea pe deasupra acoperişului aproape plat şi aruncă 
tubul cu cârlig într-acolo. Acesta se prinse tăcând — clanc! — scara de nailon 
atârna ca un şal negru. Îi încercă rezistenţa, trăgând de câteva ori de ea, apoi 
se cățără rapid. 

Ajungând pe acoperiş îngenunche în fața grătarului de ventilație, scoase o 
şurubelniţă din rucsac, deşurubă şuruburile din cele patru colţuri şi puse 
apoi uşor grătarul pe acoperiş. Viteza jetului de aer care venea din interior 
era destul de mare ca să producă o uşoară briză. 

Se strecură înăuntru cu capul înainte, proptindu-se cu mâinile şi cu 
picioarele ca o şopârlă. După ce străbătu aproape un metru de conductă, 
realiză că se afla într-un întuneric absolut şi în cea mai desăvârşită linişte. 
Nu-şi auzea decât propria respirație, amplificată de tubul de metal. 
Continuă să înainteze în tunelul cufundat în beznă absolută, sprijinindu-se 
în mâini şi în picioare. Stătea cu capul în jos şi sângele îi năvăli în tâmple 
când alunecă câteva zeci de centimetri mai adânc în conductă. 

Aceasta se îngustă pe neaşteptate. Întinse mâinile înainte, căutând un 
punct de sprijin, dar alunecă pe o suprafaţă lucioasă, aproape unsuroasă. Îşi 
dădu seama prea târziu că secțiunea de îmbinare era alcătuită din două 
standarde diferite, unind două con-ducte cu alt diametru fiecare. Trase aer în 
piept şi constată că dimensiunile conductei nu-i lăsau pieptul să se extindă 
complet. 

Nu putea să tragă decât câte puţin aer. Era o adevărată luptă ca să se 
poată mişca. Se simţea cuprins de un sentiment neplăcut de claustrofobie. 


Se gândise că va trebui să-şi controleze viteza de cădere. Dar era invers, 
pereţii conductei îi apăsau pieptul. Înainta foarte greu. Telefonul mobil din 
buzunar îl împungea dureros în coaste. Reuşi să-l scoată, dar îi alunecă din 
mână, căzu şi se lovi de o suprafaţă dură, nevăzută. 

Va declanşa detectorul de mişcare? Evident că nu; era prea mic. lar 
problema era că este prea mare. Era prins în cursă. 

Panica era exact singurul lucru pe care nu şi-l putea permite. Dar îi 
treceau gânduri stranii prin minte, de pildă nu ştia dacă ține ochii închişi sau 
deschişi. Îşi aminti că nu poate fi la mai mult de un metru de capătul 
conductei. Apoi mintea începu să-i lucreze febril. Sachs era civil, nu avea 
nici un fel de experienţă în acest domeniu şi nu va şti cum să-l scoată de 
acolo. O să rămână înțepenit toată noaptea. Şi cine ştie ce soartă îl aşteaptă 
dacă îl găseşte mâine echipa de securitate de la Privex. 

Era numai greşeala lui — era o operaţie foarte riscantă, disperarea avusese 
prioritate în fața prudenței. Improvizase un plan de acţiune, fără să-şi ia 
măsuri de precauţie. Elaborase un plan fără soluții de rezervă. Naiba s-o ia 
de treabă! 

Teama îl făcuse să transpire şi simţi că sudoarea îl ajută să-şi netezească 
trecerea. Ce ironie ieftină! Expiră complet aerul din plămâni, reducându-şi 
diametrul pieptului şi înaintă încă puţin, ca un şarpe sau ca un vierme, cu 
mişcări scurte din toate membrele, ba chiar şi cu membrele. Trase nesățios 
aer în piept şi simţi din nou cum peretele de metal îi apasă cutia toracică. 
Dacă rămâne înțepenit, s-ar putea întoarce cumva? Se simţea ca 
înmormântat de viu. 

O sută de rute alternative îi vuiau prin minte, printre regrete. Acum 
şuiera, căci respirația lui fusese redusă la un fluierat subțire şi alveolele 
pulmonare erau strivite de hormonii de stres. Pe când era copil, suferise de 
astm şi nu uitase niciodată senzația de atunci. Era ca şi când ar fi alergat şi 
ar fi fost obligat să respire printr-un pai. Era aer, dar nu destul şi era parcă 
mai rău decât dacă n-ar fi fost deloc. 

La naiba! 

Mai înaintă vreo câţiva centimetri, în timp ce sângele îi zvâcnea în urechi 
şi pieptul îi era tot mai presat. 

Atunci întinse mâna şi dădu peste o suprafaţă neregulată. Un grătar! 
Capătul celălalt al conductei! Împinse şi grătarul cedă puţin. Numai un pic, 
dar suficient ca să-i dea curaj. Îl lovi cu pumnul şi grătarul căzu cu zgomot 
pe pardoseală. 


O secundă mai târziu, auzi un zgomot ascuţit. 

O, Iisuse Hristoase — se declanşase detectorul de mişcare, iar el era încă 
prins în tubul infernal de metal, cu coapsele pline de zgârieturi care se 
înmulțeau la fiecare mişcare a lui ca de şarpe. Sunetul scos de alarmă 
devenea tot mai tare cu fiecare bip. În curând, Iară îndoială, bipul se va 
transforma într-un urlet continuu şi se va activa sistemul de securitate. Peste 
un milion de e-mail-uri vor fi şterse. Drumul până aici fusese în zadar. 
Ultimul indiciu era pe cale să fie distrus. 

Ar fi vrut să urle dacă ar fi avut suficient aer în plămâni. 


Andrea Bancroft se cutremură amintindu-și privirea de linx a lui Jared 
Rinehart, rapiditatea cu care trecea din pielea unui personaj în a altuia. Avea 
personalități multiple pe care le ţinea sub un control strict. Dispunea de 
talente deosebite în ceea ce priveşte înşelătoria şi înfricoşarea. Dar privirea 
pe care reuşise s-o arunce în sufletul lui fusese încă şi mai înfricoşătoare. 
Pentru el, Belknap era un instrument, dar şi ceva mai mult; avea o fixație 
aparte pentru bărbatul pe care îl manipulase cu atâta viclenie. ŞI, în acelaşi 
timp, era clar că îi este la fel de frică de Genesis ca şi lui Todd sau ei înseși. 

Oare care era explicaţia? De ce se afla Andrea aici? 

Andrea Bancroft se plimba prin încăpere ca un animal în cuşcă, 
străduindu-se să ţină aprinsă mica scânteie de speranță din piept. 
Pesimismul intelectului, optimismul voinței — aceasta era mantra unui 
profesor de literatură spaniolă pe care îl avusese cândva, un vechi luptător 
care îi admira pe comuniştii şi republicanii de dinainte de război. Îşi aminti 
câteva versuri ale poctului spaniol Rafael Garda Adeva: 


El corazon es un prisionero en el pecho, 
encerrado en una jaula de costillas. 
La mente es una prisionera en el craneo, 


encerrada detras de placa de hueso... =. 


Versurile îi răsunau în minte, dar nu-i aduceau nici o uşurare. Un 
prizonier adevărat ştie măcar unde se află închisoarea lui. Ea nu avea idee 
unde este. Să fi fost în statul New York? Foarte posibil. Ştia că nu este într-o 
închisoare adevărată. Rinehart spusese „mănăstire” şi Andrea bănuia că nu 
este doar o glumă. O mănăstire abandonată are o mulțime de chilii care pot 
fi uşor transformate în celule ca asta. De aici nu exista nici o posibilitate de 


evadare. Poate nu şi pentru Todd. Dar ea nu era Todd. Pentru ea era 
imposibil. 

O imposibilitate fizică. Dar o închisoare nu este alcătuită numai din pereți 
şi uşi. Mai erau şi oameni, iar acolo unde erau oameni existau posibilități 
neaşteptate. Îşi aminti privirea de ştiucă a paznicului: Numai 
profesionalismul din mine mă împiedică să te violez până îți sar ochii din 
cap. Andrea îşi întoarse privirile către lumina fluorescentă de lângă uşă, cu 
lucirea ei stearpă care o făcea să semene cu o lampă de interogatoriu. 

O închisoare care nu era închisoare. Se vedea oarecum că lucrurile 
fuseseră improvizate. Lavaboul era o mobilă standard de închisoare, dar 
cada de baie nu era. Putea să pună mâna pe becul de lângă uşă. Într-o 
închisoare standard ar fi avut un cuşcă de fier în jur. Ar fi putut să-şi ia viaţa 
dacă ar fi vrut, nu era o închisoare standard. Paznicul care îi adusese 
mâncarea — un bărbat cu antebraţe păroase, cu fruntea bronzată şi o barbă 
neagră, scurtă şi deasă — nu venise cu o tavă mare, aşa cum se găsesc în 
astfel de instituţii, ci cu una din folie, de felul celor în care se vând 
preparate congelate la supermarket. O spălase pur şi simplu ca să-şi 
găsească ceva de făcut. O vor lua înapoi la următoarea vizită. 

Decise să umple cada cu apă. Puse dopul de cauciuc şi răsuci ambele 
robinete. Apa era ruginită din cauză că instalația nu fusese utilizată. După 
ce cada se umplu, Andrea se aşeză pe pat şi începu să sfâşie cu degetele 
folia groasă de pe tavă, cu ochii aţintiți la becul fluorescent de lângă uşă. 

Se apropie de el. Era un tub fluorescent circular, alimentat de un circuit 
de curent alternativ. Este prins şi el în capcană. Acesta fu primul gând care 
îi veni în minte. 

Apoi se uită în jos la bucata de folie din mâna ei şi îi veni un alt gând. 


Şaizeci şi trei de ani, îşi spuse Will Garrison, dar abilitățile lui de luptător 
de teren nu fuseseră niciodată mai intense. Îşi parcase maşina Toyota Land 
Cruiser în sat, în spatele unui magazin cu băuturi. Se lăsase de băutură cu 
zece ani în urmă — la naiba, probabil că acum era în formă mai bună ca 
atunci. Apoi începu să urce pe munte. 

În timpul zborului cu avionul încoace, studiase imaginile din satelit ale 
Republicii Dominicane, mărite atât de mult încât se vedeau pâlcurile de 
palmieri şi luminile indicatoare ale antenelor, în această panoramă, se 
vedeau clar facilitățile Privex. Cablurile negre îmbrăcate în negru se uneau 
într-o structură ca un buncăr. Deasupra ei se vedeau farfuriile argintii. 


„Dar ştiu că Belknap are curaj! îşi spuse el. Garrison trebuia să-i 
recunoască ticălosului meritele în timp ce îl urmărea cum se cațără pe 
acoperiş. Castor o să deschidă un ou Faberge cu o bară de metal. Uluitor. 
Noi oare de ce nu ne-am gândit la asta?” 

Garrison se ascunse în spatele unor plante tropicale cu frunze mari ca 
nişte urechi de elefant, pline de rouă înserării. Era o problemă de timp, 
trebuia numai să aştepte. Belknap era în clădire, în curând avea să iasă din 
clădire. Dar nu va ajunge departe. Exact atunci când Todd Belknap îşi va 
închipui că a reuşit, că era în siguranță, nimeni nu ştia că se află acolo, va 
lăsa garda Jos... şi atunci Dulăul va fi pus cu botul pe labe. 

Se întinse cu patul armei Barrett M98 pe piept. Arma, vopsită în verde şi 
negru cu un model de camuflaj, era prevăzută cu amortizor de zgomot şi 
muniție subsonică; combinația acestor două elemente însemna că arma nu 
poate fi auzită la distanţe de peste o sută de metri. Pe când era tânăr, 
Garrison câştigase mai multe premii la tragerea la țintă. Dar adevăratul lui 
talent era să găsească o poziție în care nu era nevoie de nici un fel de talent 
şi exact asta făcuse. Şi un copil de zece ani ar fi fost în stare să nimerească. 

După ce va termina cu Belknap, ar putea să mai stea o zi sau două pe 
insulă, să se bucure de peisaj. Se spunea că Lacul Clocotitor merită să fie 
văzut. 

Aruncă o privire la ceas, privi prin binoclu şi îl fixă pe zona de 
supraveghere. 

Numai era mult. 


Luptându-se să-şi învingă panica, Belknap expiră şi ultimele miligrame 
de aer din plămâni, se agăţă cu degetele de marginea unde fusese grătarul şi 
se trase în jos. Reuşi să-şi treacă trupul cu durere prin conductă şi se prăbuşi 
gâfâind din greu pe pardoseala dură. 

Intrase. 

Întrucât zgomotul infernal al avertizorului de alarmă se auzea tot mai 
tare, se strădui să se ridice în picioare şi să privească înjur, în lumina slabă 
argintie care venea de la leduri. Cincisprezece secunde până la autoştergere. 
Alergă spre o structură mare de metal care semăna cu un frigider — de acolo 
se auzea bipul — şi găsi un cablu mare de alimentare în spatele ei. Era gros 
ca un şarpe şi avu nevoie de o forţă surprinzător de mare ca să-l scoată din 
priză. 

După o scurtă pauză, bipăitul se auzi din nou. 


O, Dumnezeule! — Bateria de rezervă, fără îndoială, suficient de puternică 
pentru programul de ştergere automată. 

Câte secunde mai avea? Şase? Cinci? 

Urmări celălalt capăt al cablului de alimentare până la o cutie plată aflată 
la baza serverului mamut. Bipăitul devenise de-a dreptul asurzitor când îl 
înşfăcă şi trase cu toate puterile de el. 

Bipăitul încetă. 

Binecuvântată linişte. Belknap îşi simți picioarele moi în timp ce se 
îndrepta spre uşă. Dezactivă sistemul de securitate şi deschise uşa, apoi 
fluieră încetişor. Sachs se repezi înăuntru. 

— Maica ta Hristoase! spuse el. Au aici suficient curent pentru toată 
reţeaua de apărare a SUA. Mi-ar plăcea să arunc şi eu o privire. 

— Nu am venit să ne distrăm aici, Walt, căutăm un nenorocit de act 
electronic într-o nenorocită de căpiţă electronică de fân. Aşa că scoate-ți 
lupa. Am nevoie de o amprentă digitală. Mă mulţumesc şi cu una parțială. 
Nu plec de aici cu mâna goală. 

Walt începu să se plimbe printre rafturile cu servere şi rutere, cutii care 
arătau ca nişte playere DVD, din care ieşeau sute de sârmuliţe viu colorate. 
În cele din urmă, se opri în loc, contemplând ceva care semăna cu un răcitor 
mare negru. 

— Schimbare de planuri, spuse specialistul în computere. 

— Vorbeşte! spuse Belknap. 

— Cât spaţiu ai în sacul ăla al tău de pânză? 

— Încerci să improvizezi, Walt? 

— E vreo problemă? 

— Nu, spuse Belknap. Este singurul semn de speranţă deocamdată. 

Sachs îşi duse mâna la tâmplă. 

— Mă uit la un sistem de depozitare de cinci terabiți. Lasă-mă un minut 
ŞI îţi dau o înregistrare de rezervă a întregului depozit. 

— Walt, eşti un geniu, spuse Belknap. 

— Spune-mi ceva nou, răspunse Sachs. 


Will Garrison strivi alene un ţânţar. Luase o pastilă de malarie în timp ce 
venea încoace şi nu mai ştia în cât timp îşi va face efectul. Privi prin luneta 
armei sale, o ajustă pe bipod până când punctul roşu ajunse exact în 
mijlocul uşii pe unde urma curând să iasă Belknap. 


„Dacă vrei ca o treabă să fie făcută ca lumea, s-o faci singur”, îşi spuse 
el. Mare adevăr. 

Vise frumoase, „Henry Giles”, adio Castor, la revedere Belknap! 1 se 
păru că aude în spatele lui un zgomot ca de creangă ruptă sau strivită cu 
piciorul. Dar nu avea nici o logică! 

Nu putea fi Belknap, el era înăuntru, la fel şi amatorul pe care îl târâse 
după el. Cine mai ştia că este aici? Belknap nu avea personal sau echipă de 
sprijin. 

Aruncă repede o privire în spate. Nimic. Nu era absolut nimic. 

Îşi plimba degetul pe trăgaci când auzi din nou un zgomot şi întoarse iar 
capul. Imediat după aceea simţi o presiune cumplită în jurul gâtului, o 
frânghie care îi pătrundea în carne, apoi simţi că o să-i explodeze capul de 
prea mult sânge. În cele din urmă, îşi văzu atacatorul. 

— Tu! şopti el, dar cuvântul muri în gura lui. După aceea întunericul 
nopţii fu înlocuit de un întuneric mai adânc, cu adevărat negru, o prelungire 
a conştiinţei înseşi. 


— [Iepure prost, murmură ca pentru el Jared Rinehart, în timp ce 
reînfăşura catgutul garoului în jurul mânerului. Era un instrument demodat, 
unul dintre puţinele care nu fuseseră îmbunătăţite de tehnologia modernă. 

Nici nu era măcar murdar de sânge. Amatorii folosesc uneori o sârmă de 
oţel prea subțire. Un ştreang bun nu are voie să intre în carne. Compresează 
arterele carotide şi venele jugulare externe, împiedicând sângele să 
părăsească creierul. Dacă era executată corect, manevra nu lăsa nici un fel 
de urme lichide. Ca şi acum: singurul lichid prezent era urina care păta 
acum pantalonii spionului. 

Rinehart târî corpul în jos, iar zgomotul făcut de el era acoperit de 
milioanele de mici insecte care zumzăiau peste tot, de orăcăitul broaştelor. 
Ajunse la o potecă roşie de sol vulcanic. Îl dezbrăcă pe Garrison şi îi puse 
hainele într-o pungă de plastic, pe care o vâri în rucsacul lui. Ar fi putut pur 
şi simplu să lase cadavrul sub tufişuri, dar avea opţiuni mai bune. 

Curând, începu să se simtă o duhoare înțepătoare de sulf, vegetaţia se rări 
cedând treptat locul unui covor de licheni. Din gropile cu noroi ieşeau aburi 
care străluceau argintii în lumina filtrată a lunii. 

Zece minute mai târziu, păşind în lumina intermitentă a lunii de pe cerul 
parțial noros, Rinehart privi peste un dâmb şi văzu un cerc lăptos de apă 
acoperită în cea mai mare parte de aburi. Era lacul. Ridică timpul — chiar şi 


în lumina palidă a lunii se vedea că este un specimen urât, cu membrele 
uscate, varicoase şi smocurile aspre de păr cărunt de pe spate — şi îl 
rostogoli peste malul de piatră ponce. Acesta se rostogoli uşor şi se afundă 
în apele clocotitoare. 

După câteva ore de stat în mijlocul apelor pline de sulf, carnea se va 
desprinde de pe oase. Dinţii şi oasele vor ajunge la fundul lacului de o sută 
de metri adâncime. La această temperatură, nu se puteau trimite scafandri, 
chiar dacă autoritățile ar fi avut vreun motiv s-o facă, iar Rinehart se îndoia 
că ar avea vreunul. Rinehart era încântat de el însuşi. Era o modalitate 
foarte creativă de a-i obliga pe băieții de la Operaţiuni Consulare să facă 
supoziţii. 

Scoase telefonul celular şi formă un număr din SUA. Legătura era 
excelentă. 

— Totul decurge conform planului, spuse el. 

Făcu o pauză ca să asculte, apoi vorbi din nou: 

— Will Garrison? Nici o grijă. Să zicem că a nimerit în ape fierbinți. 


CAPITOLUL DOUĂZECI ŞI OPT 


În faţa uşii prizonierei se formase o baltă de apă, observă furios paznicul 
şi se grăbi să deschidă uşa. Băgă cheia în broască şi împinse în jos mânerul, 
apoi intră în celulă. 

Ticăloasa a lăsat cada să curgă pe dinafară. Acesta nu a fost chiar 
ultimul gând al paznicului, dar a fost printre ultimele. Mai avu timp să se 
mire de ce mâna lui nu ţinea pur şi simplu mânerul uşii, ci era lipită 
spasmodic de el. Se întrebă ce putea fi acea fâşie de folie lipită de mânerul 
interior şi legată la ceva de sus, ceva ce nu vedea. Ştia că balta de la 
picioarele lui provenea de la cadă şi observă chiar şi eticheta mică albastră 
de pe un pacheţel de sare plutind în balta în care păşi. Toate percepțiile se 
îngrămădeau în capul lui ca un ciorchine, nu putea spune care a fost prima 
şi care a venit după aceea. 

Şi mai erau şi multe gânduri pe care nu mai apucă să le gândească. Nu 
reflectă la faptul că o zecime de amper de curent electric poate provoca 
defibrilarea inimii. Nu observă faptul că uşa era mai închisă la culoare decât 
înainte, pentru că becul de deasupra fusese spart. Durerea sfâşietoare, 
vibratorie care îl străbătea prin tot corpul, trecând prin braţe, picioare, piept 
îi anihilă repede conştiinţa. Nu mai văzu, de exemplu, că trupul lui moale 
nu lăsa uşa să se închidă şi nu mai auzi paşii ei uşori în tip ce fugea pe 
coridorul mănăstirii. 


Andrea alerga cu paşi mari şi neauziți pe pardoseala de gresie. 
Elementul-surpriză era acum de partea ei. Curând nu va mai fi. 

Nu-şi permise să remarce aspectul ciudat al interiorului prin care fugea, 
coloanele rotunde şi arcadele ca dintr-o capelă veche. Piatră, grinzi grele, 
dale de gresie. O vopsea aurie ştearsă pe unul dintre pereți, ceva ca nişte 
litere chirilice sub o icoană. Era o mănăstire ortodoxă, dar paznicii erau 
americani, ce însemna asta oare? 

La capătul culoarului era un bărbat îmbrăcat în kaki. Ridicase privirile, 
evaluase situaţia şi scosese o armă. Andrea se repezi într-una dintre nişele 
laterale, un fel de sacristie. O fundătură. Poate că nu. 

Închise uşa în urma ei, dar în cameră nu se făcu mult mai întuneric. 
Descoperi o grămadă de scaune grele de lemn. Se urcă până în vârful 


grămezii şi văzu un spațiu prin care se putea târî într-o altă încăpere 
pardosită cu dale. Sări înainte, răsturnând cu picioarele grămada de scaune 
grele, în timp ce se prindea cu mâinile de marginea de piatră. Se trase apoi 
şi trecu prin deschizătura îngustă într-un fel de coridor. 

Deasupra capului, cam la vreo şapte metri, era tavanul susținut de stâlpi 
cu capiteluri triunghiulare, la dreapta un zid de cărămidă prea înalt ca să-l 
poată escalada. Simţea aerul care îi mângâia fața, auzea țipete de pasăre în 
depărtare, auzea foşnet de frunze. Se repezi spre partea de unde venea 
lumina din exterior, dădu colţul şi îşi umplu plămânii cu aer, simţindu-şi 
trupul ca un fulg, plin de adrenalină şi de speranţă când un alt corp apăru ca 
din senin şi se izbi de ea. Andrea fu trântită la pământ. 

Bărbatul stătea aplecat deasupra ei: 

— Cum e mama, aşa şi fiica, spuse el gâfâind. 

Îl recunoscu imediat. Era motociclistul cu harta de la Washington. 
Bărbatul care o răpise. Cârlionții de păr cărunt, ochii care străluceau ca 
ochii de mărgele ai păpuşilor de pluş, gura ciudat de mică şi bărbia 
despicată. 

— Nu mă atinge, spuse Andrea tuşind. 

— Vezi tu, nici mama ta nu a respectat programul niciodată. Nu voia să 
moară, nu conta că este pentru o cauză bună. În cele din urmă, a trebuit să-i 
injectez etanol direct în artera inghinală. O mică înţepătură. 

— Ai omorât-o pe mama! 

— Spui asta de parcă ar fi ceva rău, se stropşi bărbatul. 

Fără nici un avertisment, Andrea împinse piciorul stâng în afară, 
încercând să sară de pe pardoseala de gresie. Bărbatul reacționă rapid şi 
primi piciorul lui direct în abdomen. Andrea se prăbuşi din nou, iar bărbatul 
îi prinse gâtul cu braţul pe la spate şi îşi înfipse un genunchi în şalele ei. 
Piciorul drept îi înfăşurase gleznele. 

— O singură mişcare şi coloana vertebrală se rupe. Un mod foarte 
dureros de a muri. 

Venele de pe gâtul fetei erau umflate, mai-mai să plesnească. 

— Te rog şopti ea, îmi pare rău, orice doreşti. 

O ridică în picioare şi o răsuci. Avea o armă în mână. Andrea îi aruncă 
rapid o privire. Arma era neagră. Teava era şi mai neagră. 

— Navasky, lătră omul într-un walkie-talkie miniatural. Pe punte. 

O cără pe Andrea cu o brutalitate abia stăpânită pe coridorul acoperit. 
Paznicul cu pielea precum ceara şi ochi de ştiucă, probabil Navasky, apăru 


la capătul celălalt al coridorului. 

— Ticălosul! mormăi el şi apucă arma. 

— 'Ticăloasa, mai exact, spuse primul bărbat. 

— Lui J n-o să-i facă plăcere să audă una ca asta. 

— Poate că nici nu va fi nevoie. Putem să accelerăm programul şi s-o 
băgăm deja în comă permanentă. Aşa n-o să mai trăncănească deloc. 

O luară de câte un braţ. Andrea se zbătu, dar strânsoarea lor de fier 
rămase aceeaşi. 

— Dar ştiu că are curaj, spuse sudistul. Ia spune-mi, Justin, că tu eşti 
expert în chestiile astea, dacă e legumă mai poate să se umezească? 

Respirația îi mirosea oribil. 

— Sexul ține de funcțiile inferioare ale creierului, răspunse celălalt. Nu 
este nevoie să-ţi funcționeze cortexul ca să faci sex. Aşadar, răspunsul este 
da, dacă faci treaba cum se cuvine. 

Andrea se smuci din nou cu toate puterile. Nimic. Nu reuşi nimic. 

— Ce faci aici? îl întrebă bărbatul din stânga ei, cel pe care îl chema 
Justin, pe un altul care apăru acum la capătul coridorului. Credeam că ești 
de la fundație. 

— Am auzit semnalul de alarmă, răspunse celălalt. Ridică un walkie- 
talkie miniatural ca al lor, apoi îl puse la loc în buzunarul de la pantaloni. 

— Noul protocol, spuse el. 

— Bine sincronizat, spuse sudistul uşurat. 

Andrea privea la el simțind cum o cuprinde o groază din ce în ce mai 
mare. La şapte metri de ea se afla un bărbat spătos, cu un costum gri bine 
croit. Omul fără nume care o vizitase la Carlyle, care o urmărise pas cu pas 
până aici. Cel care o avertizase să-şi țină gura cu amenințările lui criptice. 

Simţi cum strânsoarea celorlalți doi slăbeşte puţin în prezenţa unui al 
treilea bărbat înarmat. Dând urmare unui impuls animalic, se smulse din 
strânsoarea lor şi alergă înainte, pentru că nu avea unde să fugă în altă parte. 
Ca într-un film rulat cu încetinitorul, îl văzu pe bărbatul în costum gri cum 
scoate de sub sacou un revolver greu şi îl întind spre ea. „Mai bine o moarte 
rapidă”, îşi spuse ea. 

Privea fix la gaura ţevii, care era acum la numai trei metri de ea, se uita 
ca un animal hipnotizat de o cobră şi văzu limba de foc care ieşi din ea în 
momentul când omul apăsă pe trăgaci de două ori, într-o succesiune rapidă. 
Văzu în aceeaşi clipă în ochii lui încrederea senină a trăgătorului de elită 
care nu greşeşte ținta decât rareori. 


Universitatea Yale, a treia ca vechime din Statele Unite, fusese întemeiată 
în 1701, dar cea mai mare parte din clădirile ei, inclusiv clădirile în stil 
gotic ale colegiului invariabil asociate cu universitatea în mintea publicului 
nu aveau mai mult de o sută de ani. Clădirile mai noi adăposteau facultăţile 
de ştiinţe şi laboratoarele de cercetări şi se aflau ceva mai departe de partea 
cea mai veche, aşa-numitul „Campus vechi”. Aşadar, cercetătorii din 
domeniul ştiinţei computerelor erau mândri să fie găzduiţi într-o clădire 
care data din secolul al XIX-lea, indiferent cât de mari fuseseră adaptările şi 
modernizările din interior. Clădirea Arthur K. Watson era o structură din 
cărămidă roşie aparentă cu fațade împodobite cu coloane, care aminteau de 
ambițiile perioadei victoriene şi îi confereau un sentiment de grandoare 
victoriană. Se afla vizavi de cimitirul de pe strada Grove şi erau unele 
persoane care susțineau că şi clădirea Arthur K. Watson are ceva sepulcral 
în ea. 

Şi Belknap se simţea oarecum nelalocul lui în timp ce stătea împreună cu 
Walter Sachs pe trotuarul din faţa ei. Simţea cumva vag că este urmărit. Dar 
de cine? Instinctele lui de luptător contraziceau calităţile de luptător: Dacă 
era cu adevărat urmărit, manevrele lui ar fi trebuit să confirme acest lucru. 
Prudenţa profesională ajunsese foarte aproape de granița cu paranoia. 

— Mai spune-mi odată cum se numeşte prietenul tău, spuse Belknap 
încordat. 

— Stuart Purvis, spuse Sachs oftând. 

— Şi aminteşte-mi cum l-ai cunoscut. 

— Am fost colegi de clasă, iar acum este conferenţiar la Catedra de 
ştiinţe ale computerului. 

— ŞI chiar ai încredere în individul ăsta? A întârziat deja cincisprezece 
minute. Eşti sigur că nu vorbeşte chiar acum la telefon cu poliția 
campusului? 

— Mi-a furat prietena în anul întâi, spuse Sachs clipind din ochi. I-am 
furat-o şi eu pe a lui în anul doi. Aşa că ne-am considerat chit. E băiat de 
treabă. Mama lui era vestită prin anii '60 în arta instalațiilor. Făcea nişte 
chestii cu bârne şi pârghii, dar în formă de curbe şi cochilii. Nişte chestii 
uimitoare. Imaginează-ţi cum ar fi dacă Georgia O'Keeffe'”! ar reface Arcul 
înclinat. 

— Habar n-am despre ce vorbeşti. 

Sachs cântări sacul de pânză în mână. 


— Omule, ideea este că avem de-a face cu un dispozitiv de depozitare de 
dimensiuni pantagruelice. Un ocean de date, înţelegi? Amărâtul tău de 
computer desktop de la Dell nu ne poate ajuta. Dar Stu este cel care a ajutat 
la instalarea clusterelor Beowulf de la Universitatea Yale. Asta înseamnă, 
după câte se pare, două sute şaizeci de procesoare centrale legate fără fir 
într-o arhitectură masivă paralelă. Asta da putere! 

Ridică privirile. 

— A, uite-l! făcu un semn cu mâna. Hei, Stu! strigă el către un bărbat în 
cămaşă albă pe dinafară, pantaloni negri şi sandale de piele. 

Bărbatul, care se apropia de patruzeci de ani, se întoarse şi răspunse la 
salut. Ochelarii cu rame groase, negre erau moderni sau demodaţi, în 
funcţie de gradul de ironie cu care erau purtaţi, îi zâmbi vechiului său 
prieten, dezvăluind un rest de salată verde prins între doi incisivi. Aşadar, 
demodaţi! 

Stuart Purvis îi conduse în jurul fațadei clădirii Watson spre o intrare de 
serviciu din spatele clădirii. Aceasta dădea direct la subsol, unde se aflau 
principalele laboratoare de computere. Belknap observă că tânărul 
conferenţiar avea pe gât puncte roşii în care părul crescuse pe sub piele, 
maxilarele şi buza superioară, deşi erau bărbierite arătau că omul avea o 
barbă foarte deasă. 

— Aşa, băiete, când ai telefonat să-mi spui că vrei să-ţi fac un serviciu 
m-am gândit că vrei o recomandare pentru angajare, spuse tânărul 
universitar. Dar presupun că vrei să călăreşti puțin pe Bertha cea Mare. Este 
absolut interzis, cred că îţi dai seama. Dacă află şeful... da, ei bine, eu sunt 
şeful. Avem aici o buclă infinită. Sau poate că este numai o operaţie de 
autonidare, ca o funcție de autoregresie distribuită. Hei, ai auzit bancul cu 
Bill Gates şi screen saverul? 

Sachs rostogoli ochii în cap. 

— Am auzit, Stu şi oricum ai spus chiar poanta. 

— La naiba! spuse Purvis. 

Mergea pe pardoseala de beton cu un fel de țopăit şi abia acum Belknap 
îşi dădu seama că avea un picior artificial. 

— Aşadar, Walt Vrăjitorul, despre câți terabiți vorbim noi aici? Se 
întoarse spre Belknap. Aşa îi spuneam, Walt Vrăjitorul, pe când eram în 
facultate. 

Sachs zâmbi larg. 

— Pentru că eram aşa de priceput să scot numere de telefon de la iubite. 


Purvis îi aruncă o privire. 

— De la iubite? Te rog. Aveai noroc dacă lucrai cu femeile-robot. 

Se întoarse spre Belknap şi pufni pe nas. 

— Nu reuşea să obțină decât numărul seriei. 

Subsolul clădirii Watson era mare şi arăta ca o peşteră, iluminat în mod 
egal cu becuri fluorescente poziționate în aşa fel încât să reducă la 
minimum fenomenul reflexiei. Ar fi putut fi şi o morgă, decise Belknap, cu 
toate dulapurile acestea din inox cu rafturi mari. O mie de mici ventilatoare 
răceau cipurile puternice, creând un zgomot permanent de fundal. 

Purvis ştia exact încotro se îndreaptă: merse până la mijlocul coridorului 
central, apoi o luă la dreapta. 

— Presupun că este bandă liniară digitală de patru milimetri, îi spuse el 
lui Sachs, abordând brusc un ton de profesionist şi de om de afaceri. 

— Păi da, SDLT'*.. 

— Procesăm şi superdigital. Preferăm Ultrium 960, dar şi Quantum 
SDLT este foarte bun. 

Sachs scoase rolele grele din sacul de plastic şi Purvis le fixă pe 
autoîncărcătorul care semăna cu un vechi player de casete. Apăsă pe un 
buton, iar rola începu să se rotească scoțând un scârțâit ascuţit. 

— Pasul numărul unu, spuse Purvis, este reconstrucția. Copiem datele pe 
format de memorie cu acces rapid. În esenţă, este un hard. Îi explică lui 
Belknap: Folosim un algoritm de corectare a datelor pe care l-am compus 
chiar eu. 

— Ceea ce înseamnă că are mai mulți viruşi decât funcții, îl tachină Walt. 

— Walt, tot n-ai să înţelegi. Viruşii ăştia sunt tocmai funcțiile. 

Era, fără îndoială, o aluzie la o dispută mai veche. 

— Bună, Nelly! exclamă el pe neaşteptate. Dar ce este asta? Toată banca 
de date a recensământului din America? Acum înţeleg de ce a trebuit să 
folosească un SDLT. 

— Conţinutul probabil că s-a mai mişcat în timpul transportului, spuse 
Sachs posomorât. Cu alte cuvinte, trebuie să ne aşteptăm la o anumită 
extindere a datelor din cauza încriptării. 

— Nimic nu este uşor, nu-i aşa, Walt? Purvis scoase o tastatură dintr-un 
sertar şi începu să scrie. Ecranul se umplu de cifre, apoi cifrele cedară locul 
unui grafic făcut la osciloscop. 

— Vedeţi! Am activat o sondă statistică, iar aceasta poate să clasifice 
codul în funcție de anumite frecvenţe caracteristice pentru diverse sisteme 


de încriptare. Îi aruncă o privire lui Belknap: Este o simplă analiză 
statistică. Nu poate să citească, dar îţi poate spune în ce limbă este scris: 
Murmură apoi ca pentru sine: Hai la tati. Perfect, acum te simt: Se întoarse 
apoi către Sachs: Banda începe cu o cheie de şaizeci şi patru de biţi. Datele 
reale se află sub blocul de încriptare. Este un algoritm parametrizat. Pui 
piciorul drept înăuntru, laşi piciorul stâng afară, spui hocus-pocus şi te 
răsuceşti în loc. Sau, mai exact, faci o mică rotaţie şi gata. Iată, cluster-ul 
Beowulf intră în acţiune. Sunt impresionat de ceea ce văd. Este o securitate 
excelentă. Fenomenală, de-a dreptul. Asta dacă nu-ţi fură cineva banda de 
rezervă. 

— Pot să introduc parametrii de căutare? întrebă Walt. 

— Lucrăm în Prolog. Dar putem trece pe Python, dacă preferi. Tot mai 
eşti partizanul lui Python. 

— Ştii bine că da. 

Purvis săltă din umeri şi se ridică în picioare. 

— Serveşte-te! 

Walt se aşeză în faţa tastaturii şi începu să scrie. 

— Vezi tu, e ca şi când ai pescui la copcă, îi explică Purvis lui Belknap 
pe un ton profesoral. Nu vezi exact ceea ce faci, căci nu poţi vedea în apă. 
Dar faci o gaură şi arunci înăuntru momeala, după aceea, ca să spunem aşa, 
peştele vine singur la tine. 

— Stu, analogiile tale stupide nu interesează pe nimeni, mormăi Walt. 
Noi vrem numai răspunsuri. 

— Aşa e viaţa, nu crezi? Cu toţii sosim pe pământ dorind să primim 
răspunsuri. Şi trebuie să ne mulțumim cu analogii naive. 

Privi peste umărul lui Sachs. 

— ŞI... a muşcat! Chiar de o mie de ori, dacă ne gândim că numerele 
sunt binare. 

— Există vreo modalitate de a accelera procesul? întrebă Belknap. 

— Glumeşti! Sistemul ăsta este ca un ghepard dopat. 

— Se pot printa fişierele? întrebă Sachs. 

Purvis pufni disprețuitor. 

— Vrei să zici să le tipărim pe hârtie? Eşti atât de demodat, dragă Walt. 
N-ai auzit de biroul fără hârtie? 

— Cred că am mototolit şi am aruncat memorandumul ăsta înainte să-l 
citesc. 

— Perfect. Cred că mai avem câţiva călugări în scriptorium. 


— Probabil că te ştergi şi la fund cu hârtie virtuală, mormăi Sachs. 

— Foarte bine, foarte bine. O să-ți facem pe plac, sprijinitor al lui 
Gutenberg. 

Purvis îşi frecă gâtul iritat şi se mută la o altă consolă, unde tastă câteva 
instrucțiuni. La masa alăturată, un copiator de mari dimensiuni mârâi puţin 
ŞI scoase o singură pagină. 

— Asta e tot? întrebă Belknap. 

Era asemănătoare cu pagina pe care i-o dăduse şeful de personal al 
senatorului Kirk, dar avea un antet mai lung. 

— Se pare că a ratat, spuse Purvis. 

— Trebuie să-i aplicăm un căutător de router, spuse Walt repede. Apoi să 
printăm şi asta. 

— Este un fel de truc digital, îi spuse Purvis lui Belknap. Ştii, ca în 
filmele cu submarine. Sau ca atunci când trimiţi un porumbel de-a lungul 
unui tunel lung. Porumbelul zboară afară până la capăt şi apoi se întoarce şi 
îi spune ce a văzut pe drum, pentru că în realitate nu este un porumbel 
călător, ci mai mult papagal. 

— Stu, interveni Sachs, prietenul meu nu se pregăteşte să treacă un test 
de evaluare. Vrem numai cifrele. 

Curând alte trei pagini ieşiră din imprimanta cu laser. 

— Oho! făcu Purvis privind pagina de deasupra. Aşadar, avem un pachet 
de treizeci şi opt de biţi. O, în câte locuri ne-am plimbat! Încercui câteva 
dintre numere. Am fost în Reţeaua Academică Regională din Perth, la 
AS7571. Am sărit apoi la Canberra RNO din Queensland, ne-am oprit la 
Rede Rio de Computadores din Brazilia, Multicom în Bulgaria, EntreNet 
din Canada, Universidad Tecnica Federico Sana Maria din Chile, Ropacek 
şi SilesNet din Republica Cehă, Azero din Danemarca, Transpac din Franţa, 
SHE Informationstechnologie AG din Germania, Snerpa IPS din Islanda... 
Frate, am ametit! Cineva se joacă cu noi de-a v-aţi-ascunselea. 

— Cu cât sunt mai mulți intermediari, cu atât este mai greu de depistat, 
spuse Sachs. 

— Pe ăsta nu-l recunosc. 

Purvis tastă alt număr. 

— A, da! MugotogoNet din Japonia! EICat din Kîrgîzstan! Mă mir că 
micuțul ăsta n-a făcut diareea călătorului. 

Sachs întoarse şi ultima pagină, iar ochii îi străluciră. Pentru Belknap, nu 
era decât o altă listă de şiruri alfanumerice criptice. 


> hurroute (8.20.4.7) 2 ms * * 

> mersey (8.20.62.10) ms 3 ms 2 ms 

> efw (184.196.110.1) 11 ms 4 ms 4 ms 

> ign-gw (15.212.14.225) 6 ms 5 ms 6 ms 

> portibrl-8-5-l.pt.uk. Igm.net (152.158.23.250) 34 ms 62 ms 

> portibr3-80-l-0.pt.uk. Ibm. Nez (152.158.23.27)267 ms 171 

> nyortisr?2-10-8-0. Ny.us. Ibm.net (165.87.28.117)144 ms 117 
> nort. Lartl-8-7. Ny.us. Ibm.net (165.87.140.6) 146 ms 124 ms 
> nyc-uunet. Ny.us. Ibm.net (165.87.220.13) 161 ms 134 ms 143 
> 10 105. ATM2-0. XR2. NYCI. ALTER.NET 
(126.188.177.158) 164 ms 


— Şi ce înseamnă asta, Walt? întrebă Belknap. În vocea lui se simţea 
nerăbdarea. Unde naiba este Genesis în lumea asta? 

Sachs clipi de mai multe ori. 

— Punctul de origine este aici, dar... pot să spun că este în statul New 
York. Stu, verifică, te rog, codul ISP al terminalului! 

— Se spune că este mai bine să călătoreşti plin de speranţe, decât să 
ajungi la destinaţie, spuse Purvis. Îţi mai aminteşti de acea fostă prietenă a 
mea care citea mai întâi ultimele pagini ale romanului, ca să ştie cum se 
termină? Se simţea cumva mai liniştită în felul acesta. 

— La naiba, Stu! 

— A, făcu Purvis când maşina îi dădu un răspuns. La numai câteva ore 
de aici. Comitatul Bedford. 

— Acolo este Katonah, spuse încet Belknap. Nu are nici o logică. 

Dar, chiar în timp ce vorbea, îşi aminti de ceva ce 1 se spusese în biroul 
senatorului Kirk. Că Genesis încerca într-un fel să se ascundă în interiorul 
Fundaţiei Bancroft. Oare se ascunsese atât de bine încât acum se găsea chiar 
în ea? 

— Nu se potriveşte? pufni Purvis. La naiba! Avem şi un număr de 
înregistrare. Este actul de identitate al maşinii. Mai bine de-atât nu se poate. 

— Are dreptate, Todd, spuse Sachs. Am ajuns la nivelul zero în ceea ce 
priveşte depistarea. 

— Aş putea să-l pun pe Beowulf înapoi Online? Purvis căscă. Probabil că 
cei de la Centrul Medical Yale-New Haven sunt deja furioşi. Ştii, încearcă 
să citească ecografule etc. 


— Katonah, îi spuse Belknap lui Sachs. Se simţea copleşit de un amestec 
ciudat de sentimente, speranţă, disperare, grabă. Mai putem face ceva cu 
plasa de înregistrare a maşinii. Am nevoie de locaţia fizică a unității. 

— Ascultă, spuse Sachs, eu rămân aici şi încerc să scanez bazele de date 
comerciale să văd dacă nu găsesc ceva. Între timp ar fi bine să te îndrepțţi 
într-acolo. 

Se întoarse spre Purvis. 

— Dă-1 un laptop fără fir, compatibil cu omega. 

— Walt, aici nu suntem al Armata Salvării. 

— Fă ce-ţi spun, o să-l primeşti înapoi. 

Purvis oftă resemnat şi aduse unul de la o stație de lucru apropiată. 

— Să nu faci pornografie pe internet, îi spuse el lui Belknap cu o privire 
mohorâtă. O să aflăm tot. 

— Sper să ne mai vedem cândva din nou, îi spuse Sachs lui Belknap. Te 
sun imediat ce am ceva util să-ţi raportez. 

— Eşti un băiat de treabă, Walter Sachs, spuse agentul cu un zâmbet 
sincer. Apoi se strâmbă din cauza propriei neglijenţe. 

— La naiba! Era să uit. Mobilul meu a fost distrus în Republica 
Dominicană. 

Sachs încuviinţă din cap. 

— [a-l pe al meu, spuse el şi îi dădu un Nokia mic. Și ai grijă, în jocurile 
pe care le jucaţi voi oamenii nu primesc vieţi în plus drept premiu. 

— Poate tocmai pentru că nu este vorba despre un joc, spuse sumbru 
Belknap. 


Andrea se uita fix la flacăra albă-albăstrie care ieşea din gura ţevii şi urlă 
de groază. Împuşcăturile fură asurzitoare, reluate de ecoul din coridorul de 
trecere. Impasibil, bărbatul puse revolverul la loc în tocul lui. În ciuda 
dimensiunilor sale, dispăru sub sacoul lui perfect croit, iară să lase nici o 
umflătură. 

Andrea era uluită. Era încă în viaţă. Nevătămată. Nu avea nici o logică. 
Se răsuci şi văzu cele două trupuri fără viaţă ale paznicilor care o ţinuseră 
captivă. Pe fruntea fiecăruia se vedea o găurică neagră. 

— Nu înțeleg, şopti ea. 

— Asta nu e problema mea, spuse bărbatul cu o expresie formală, 
aproape de savant. Instrucţiunile mele sunt să te scot de aici. 

— Şi unde să mă duci? 


Umerii puternici se mişcară în sus într-un gest nepăsător. 

— Oriunde doreşti să mergi. 

Se întorsese deja şi plecă. Andrea îl urmă până la o uşă batantă, apoi pe o 
serie de trepte largi de cărămidă, care duceau spre o pajişte mare, tunsă 
scurt. La vreo sută de metri mai departe, văzu un fel de teren dejoacă, în 
realitate un eliport. Acolo staționau patru elicoptere, un model militar mai 
învechit, judecând după felul cum arătau. Andrea se lupta să se ţină după 
bărbatul fără nume. 

— Unde suntem? 

— Cam la cincisprezece nord de Richfield Springs. Probabil vreo şapte 
kilometri la sud de Mohawk. 

— Unde? 

— În statul New York, într-un oraş numit Jericho. Theta l-a cumpărat de 
la o biserică ortodoxă răsăriteană acum zece ani. Prea puţini călugări pentru 
atâta spaţiu. Povestea obişnuită. 

O ajută să urce într-un elicopter mic, îi închise centura de siguranță şi îi 
dădu un set de căşti. Pe trupul elicopterului scria cu litere albastre 
ROBINSON şi numărul modelului, 144: detalii nesemnificative care îi 
atrăseseră totuşi atenția. 

— Ascultă, începu Andrea. Sunt cam derutată... începu să tremure din tot 
trupul: Mama mea... 

— A fost o persoană deosebită. 

Bărbatul întinse mâna spre ea şi o apucă strâns de antebraţ. 

— l-am promis cândva mamei tale că o să am grijă de tine. De voi 
amândouă. Numai că pe ea am dezamăgit-o. N-am fost lângă ea când a avut 
nevoie de mine. 

În vocea lui se simţi un uşor tremur. 

— A doua oară nu se va mai întâmpla. 

Andrea clipi repede, încercând să înţeleagă ceva din cuvintele lui. 

— Ai spus că ai primit instrucțiuni, spuse ea dintr-odată. De la cine? 

Bărbatul îi întâlni privirea. 

— De la Genesis. De la cine altcineva? 

— Dar la Fundaţia Bancroft... 

— Să zicem că am primit altă ofertă mai bună. 

— Nu înţeleg, repetă ea. 

— "Ține minte ideea, mormăi el şi porni motorul. Rotoarele începură să 
vuiască. 


— Acum, încotro? strigă el. 

Nu erau decât două opțiuni. Putea încerca să se ascundă de Paul Bancroft 
sau să-i ceară socoteală. Putea să se ducă la Katonah sau cât mai departe de 
Katonah. Nu ştia care alegere este cea mai prudentă. Dar ştia că obosise să 
tot alerge, se săturase să fie hăituită. Se decise într-o clipă. 

— Ai suficient combustibil ca să ajungi în Bedford County? întrebă ea. 

— Şi înapoi, o asigură el. 

— Nu mă întorc, spuse Andrea. 

Un zâmbet scurt modifică expresia lui solemnă, ca o crăpătură în gheaţă. 

— Ține minte şi ideea asta. 


Altă maşină închiriată. Alt drum pavat. Încadrată de parbriz, şoseaua era 
un spațiu nesfârşit de beton, ornamentat numai de fisuri astupate cu gudron 
şi cu balustrade ruginite şi lovite. Pe ambele părți, rambleurile arătau ca 
malurile unui râu. Drumul din faţa lui ducea spre locul unde trebuia să 
ajungă. Drumul din faţa lui era distanţa pe care o mai avea de traversat. Era 
duşman şi era prieten. La fel ca Genesis? 

Trecuse de ieșirile de pe autostradă pentru Norwalk, Connecticut, când 
sună telefonul. Era Sachs cu informaţiile. 

— Am făcut ce mi-ai spus, rosti Sachs cu o voce încordată. Am vorbit cu 
serviciul pentru clienți de la Hewlett-Packard. Am spus că repar computere. 
Am format numărul de la BIOS, apoi am trecut pe la înregistrarea 
vânzărilor. Cumpărătorul a fost Fundaţia Bancroft. Dar nu este o surpriză, 
nu-l aşa? 

Belknap simţi cum gâtul i se umple de acid. 

— Cred că nu, spuse el. 

Dar ce însemna aceasta? Că Paul Bancroft era totuşi Genesis? Sau pur şi 
simplu Genesis se infiltrase în Fundatie. 

— Al făcut treabă bună, Walt. Uite ce este, ai adresa de e-mail a 
senatorului Kirk, nu-i aşa? 

— Sigur este destinația rutei pe care am depistat-o. 

— În primul rând vreau ca senatorul Kirk să trimită un mesaj de pe 
adresa lui privată de e-mail. 

— Adică vrei să trimit eu un mesaj ca şi când aș fi senatorul Kirk? 

— Exact. Să zicem că o să foloseşti un sistem de acoperire ca să-ți 
asiguri confidențialitatea la capătul tău. 

— Pot să folosesc un sistem VPM de opacizare. 


— Perfect. Spune că este urgent să deschidă un chatroom în nouăzeci de 
minute. Întreabă de ce un individ pe nume Todd Belknap a început să pună 
întrebări despre Genesis. 

— M-am prins, spuse Walt. Încerci să-l ţii pe Genesis online, ca să zicem 
aşa. Vrei să fie în faţa maşinii, aşa este? În spaţiul cărnii. 

— În spaţiul cărnii, aşa ai spus? 

— Da, mormăi Sachs. Aşa numim noi lumea reală. Făcu o pauză, apoi 
reluă: Şi crezi că o să meargă? 

— Nu ştiu dacă o să meargă. Tot ce ştiu este că trebuie să meargă. 

— Ştii ce se spune, dragule. Speranţa nu este un plan. 

— Asta e adevărat, răspunse sec Belknap. Dar este singurul plan pe care 
îl avem. 


Manhattan Central 


Domnul Smith era uluit şi nedumerit şi, deşi se lăuda că ştie să-şi 
păstreze cumpătul, era şi puţin iritat. Instrucţiunile îi sosieră prin PDA într-o 
formă foarte brută. De regulă, primea un profil complet al țintei. De astă 
dată, directiva conținea numai o locaţie şi câteva imagini. 

Nu mai aveau încredere în el ca să-i încredințeze misiunile? Se 
schimbase controlorul lui ca urmare a unor rotații de personal, despre care 
el nu auzise încă? Urma să fie aceasta o schimbare permanentă în 
proceduri? 

Nu contează. Şedea în cafeneaua în aer liber din Bryant Park şi mai sorbi 
odată din cappuccino. O să-şi îndeplinească mai întâi misiunea şi o să-şi 
exprime nemulțumirile după aceea. La urma urmelor, era profesionist. 

„Aşază-te la masa cea mai apropiată de colţul dintre Bulevardul Şase şi 
Strada Patruzeci şi Doi”, sunau instrucţiunile. Ţinta urma să apară la gardul 
de piatră scund care înconjura parcul, separând zona concesionată de 
terenul din spatele Bibliotecii Publice din New York. Trebuie să folosească 
pixul. 

Omul apăru la ora indicată, avea un metru optzeci, era slăbuţ şi cu părul 
nisipiu — exact aşa cum îi fusese descris. 

Domnul Smith decise să-şi privească ţinta mai de aproape şi porni cu un 
aer distrat spre gardul de piatră. inta ridică privirile spre el. 

Domnul Smith clipi. Nu era străin. 


Dimpotrivă. 

— Fi, domnule, Jones, spuse el. Ce ciudat să ne întâlnim aici. 

— Dragă domnule Smith, spuse colegul lui cu părul de culoarea 
nisipului, nu cumva misiunile noastre s-au suprapus? 

Domnul Smith şovăi o clipă. 

— E lucrul cel mai al naibii din lume. De fapt, tu eşti misiunea mea. 

— Eu? Domnul Jones părea surprins. Dar nu foarte surprins. 

— Aşa trebuie să presupun, căci nu mi s-a dat nici un nume. Dar se 
potriveşte cu toate indiciile din descrierea misiunii. 

Ştia că ținta lui era o persoană a cărei identitate fusese dezvăluită 
Comisiei Kirk. Nu se ştia bine cum se produsese scurgerea de informaţii. Să 
fi fost vreo eroare din parte domnului Jones? În orice caz, regulile de 
securitate impuneau eliminarea unui agent care fusese descoperit. 

— Ştii ce este cu adevărat ciudat? spuse domnul Jones. Şi tu te potriveşti 
perfect cu indiciile referitoare la misiunea mea. Mi s-a spus că este vorba 
despre o simplă chestiune de identitate compromisă, dar ştii care este 
protocolul de securitate. 

— Probabil că este o confuzie, nu crezi? 

Domnul Smith dădu amabil din cap. 

— Vreun funcţionar distrat scrie din greşeală numele agentului în spațiul 
din formular rezervat pentru țintă, spuse bărbatul cu părul de culoarea 
nisipului. Este foarte posibil să nu fie nimic altceva decât o greşeală de 
tastare. 

Domnul Smith trebuia să fie de acord, era o posibilitate. Dar, dat fiind 
nivelul nalt de securitate operațională şi de supraveghere, în mod sigur nu 
era o probabilitate. Băgă o mână în buzunarul de la piept şi scoase de acolo 
un obiect care semăna cu un pix. Apăsă la un capăt şi o mică săgeată se 
năpusti afară. 

Domnul Jones se uită în jos. 

— Aş fi preferat să nu faci asta, spuse el trăgând săgeata afară din piept şi 
dându-i-o lui Smith. Presupun că este venim chironex. 

— Cred că da, spuse domnul Smith. Îmi pare rău. Nu vei simţi nimic 
timp de câteva minute. Dar, după cum ştii, este ireversibilă. Odată ce a 
ajuns în sistemul circulator nu se mai poate face nimic. 

— La naiba! făcu domnul Jones pe tonul de iritare moderată pe care ţi-l 
provoacă o pieliță detaşată de la unghii. 


— Te comporti deosebit de demn, spuse domnul Smith. Simţea că devine 
sentimental. Nici nu pot să-ți spun ce rău îmi pare. Te rog să mă crezi. 

— Te cred, spuse domnul Jones. Pentru că şi mie îmi pare rău. 

— Îţi pare... rău. 

Dintr-odată domnul Smith îşi dădu seama că transpiră abundent de câteva 
minute. Lumina de afară începea să-i supere ochii, ca şi când 1 s-ar ti dilatat 
pupilele. Şi apoi urmă o senzaţie tot mai puternică de ameţeală. Simptomele 
caracteristice provocate de multe otrăvuri. 

— Cappuccino? spuse el înecându-se cu cuvintele. 

Domnul Jones încuviinţă din cap. 

— Mă credeai omul care să respecte strict regulile? Îmi cer scuze. 

— Presupun că nu... 

— Nu există nici un antidot. Este un derivat metilic al toxinei ciguatera. 

— Asemenea celui pe care l-am folosit în Kalmikia anul trecut? 

— Exact. 

— O, dragul meu! 

— Te rog să mă crezi, dacă ar reuşi cumva să te menţină în viață, aş 
prefera să n-o facă. Îţi distruge sistemul nervos pentru totdeauna. Ai fi un 
imbecil spasmodic ţinut în viaţă de un ventilator. Asta nu e viaţă, zău aşa. 

— Fi bine, asta e. 

Domnul Smith simţea valuri de căldură şi de frig, ca şi când cineva i-ar fi 
suflat în faţă când aer rece ca gheaţa, când flăcări. Cât despre Domnul 
Jones, acesta observă că fața lui devine cenuşie, primul semn al unei 
necroze difuze accelerate. 

— Este ciudat de intim, nu-i aş? spuse dl. Jones, apucându-se cu mâna de 
balustradă ca să se țină. 

— Să fim unul asasinul celuilalt? 

— Păi da, sigur. Ei bine, eu n-aş fi ales chiar cuvântul ăsta. 

— Ne trebuie un dicționar de sinonime, spuse domnul Smith. Sau... cum 
se spune altfel? 

— Poate că suntem amândoi victimele unei glume proaste, spuse domnul 
Jones. Deşi nu văd nici un pic de umor aici. Adevărul este că... Nu mă simt 
prea bine. 

Domnul Jones alunecă la pământ. Pleoapele începură să i se zbată, 
extremităţile să se smucească spasmodic în toate direcţiile, într-o cascadă de 
convulsii. 

Domnul Smith se întinse alături de el pe pavaj. 


— Nici eu, spuse el. 

Lumina nu-l mai deranja şi pentru o secundă se întrebă dacă nu cumva o 
să-şi revină. Dar nu era asta. Lumina nu-l mai deranja, pentru că era 
cufundat în întuneric. Nu mai simțea nici un miros, nu mai auzea nimic. 
Absolut nimic. 

Nu mai exista decât sentimentul absenței. Şi apoi nu mai fu nimic. 


CAPITOLUL DOUAZECI ȘI NOUA 


Katonah, New York 


Belknap opri la o oarecare distanță de aleea care ducea la Fundaţia 
Bancroft, se căţără pe un zid de piatră şi porni spre clădirea fundației prin 
lumina scăzută de la începutul serii. Era ca şi când ar fi dat peste un avion 
camuflat în pădure: La început, nu văzu nimic, apoi văzu ceva atât de mare 
încât se miră cum de nu-l văzuse de la început. Era duminică. În mod 
oficial, clădirea nu era locuită. Dar nu putea presupune că este aşa. Şi unde 
era Andrea? Era ținută prizonieră undeva pe-aici? 

Se lăsă pe vine la marginea aleii, lângă un tei bătrân, cam la zece metri de 
clădire, se uită la ceas şi deschise apoi notebookul wireless pe care i-l 
dăduse savantul expert în computere. Urmând instrucțiunile lui Sachs, tastă 
un cod şi pătrunse în chatroom, un spațiu virtual pentru comunicare în timp 
real. Sachs făcuse ceea ce îl rugase. lar Genesis, impulsionat de rugămintea 
senatorului, fusese de acord să comunice prin acest chatroom, chipurile 
printr-un sistem de opacizare. Acum sosise ora convenită. Computerul 
wireless părea primitiv, dar îşi făcea treaba. 

— S-au pus întrebări referitoare la relația ta cu Bancroft, tastă Belknap. 

Se auzi un pocnet slab şi într-un box de dedesubt apăru un şir de cuvinte. 


Misiunea dvs., domnule senator, este „să identificați putregaiul şi să-l 


îndepărtați”, acestea sunt chiar cuvintele dumneavoastră. Eu nu pot decât 
să vă îndrum spre direcţia corectă. 


Belknap tastă: „Trebuie să ştiu dacă informaţiile tale sunt compromise 
din cauza metodei prin care le-ai obținut. ” 


Câteva secunde mai târziu apăru răspunsul. 
„Fructul copacului otrăvitor” este o doctrină legală. Dovezile pe care vi 


le-am furnizat trebuie să vă folosească în investigațiile dvs. Trebuie să vă 
pregătiți singur dovezile. 


„Dar ce interes ai tu în asta? ” tastă Belknap şi se strecură mai departe pe 
alee. 


Interesul meu este să pun capăt unei conspirații monstruoase. Numai dvs. 
aveți posibilitatea s-o opriți. 


Mai alergă câțiva paşi, apoi tastă din nou: „Dar numele tău inspiră 
groază în întreaga lume. ” 


Numele meu, da. Dar renumele meu constă în faptul că nu exist. 


Inima lui Belknap bătea cu putere în timp ce se apropia de intrarea 
principală a sediului fundației, ținând încă în mână computerul wireless. 
Privi prin uşa de sticlă. Nu era încuiată şi păşi în holul întunecos de la 
intrare, unde mirosea a lămâie şi a lemn vechi. Se auzea încet muzica. 
Instrumente eu coarde, o orgă, voci... ceva baroc. Tastă şi transmise încă o 
întrebare, apoi se strecură neauzit în direcția din care venea muzica. 
Scândurile perfect îmbinate ale pardoseli nu scârțâiau sub covoarele 
persane. Uşa era întredeschisă spre micul birou de unde se auzea muzica. 
Văzu spătarul unui scaun înalt, conturat de lumina strălucitoare a unui ecran 
mare de computer. 

Belknap îşi imagina deja că bubuitul inimii lui se aude în toată clădirea. 
Se auziră câteva bătăi uşoare de degete pe tastatură, apoi pe computerul lui 
Belknap apăru alt text. 


Binele public poate fi făcut numai treptat. Este la fel de prețios pentru 
fiecare în parte, ca şi pentru toți. 


Belknap simți cum i se face părul măciucă la ceafa. Era în aceeaşi 
încăpere cu Genesis. Creierul principal, marele maestru păpuşar, şedea la 
numai cinci metri de el. 

De la un CD-player aflat pe un raft se auzi muzică liturgică. Bach, decise 
Belknap. Una dintre mise? O asocia vag cu o slujbă de Paşti la care asistase 
şi îşi aminti titlul. Patimile Sf. Matei. Lăsă la o parte computerul şi scoase 
fără zgomot un revolver din sacou. În cele din urmă, vorbi: 

— Se spune că toţi cei care te văd mor. 

Îndreptă arma spre spătarul scaunului înalt de birou. 


— Aş vrea să testez această ipoteză. 

— Astea sunt poveşti, răspunse Genesis. Avea o voce... nu era o voce de 
bărbat. Poveşti. Eşti prea mare pentru aşa ceva. 

Persoana de pe scaun se răsuci încet, venind cu faţa spre el. 

Era un copil. Părul de culoarea paiului se revărsa în bucle pe frunte, 
obrajii lui erau ca două mere. Era subțirel, avea un tricou şi pantaloni scurți, 
iar pe brațe şi pe picioare nu avea păr aproape deloc. Un băiețel. 
Doisprezece, treisprezece ani? 

— Tu eşti Genesis? Vocea lui Belknap era răguşită de emoție. 

Băiatul zâmbi. 

— Să nu mă spui lu” tata. Vorbesc serios. 

— Tu eşti Genesis. 

De astă dată era o constatare. I se părea că încăperea se învârte încet, ca 
platformele de la parcul de distracţii. 

— Da, Genesis este avatarul meu. Vocea lui nu era un sopran de copil, 
dar nici baritonul de bărbat. Presupun că eşti Todd Belknap. 

Belknap încuviință din cap, mut de uimire. Îşi dădu seama că îi atârna 
maxilarul şi se strădui să-şi amintească să şi respire. 

— Spune-mi Brandon. 

Brandon Bancroft. Nu tatăl. Fiul. 

— Vrei puţin sprite? întrebă băiatul. Nu? Eu am să-mi torn. 


CAPITOLUL TREIZECI 


— Unde vrei să aterizăm? Andrea auzi vocea bărbatului în căşti. Din 
cauza zgomotului făcut de elicopter, nu se putea comunica altfel. Ai mai 
multe eliporturi la alegere. Acasă? La birou? 

— Acasă, spuse Andrea. Avea de gând dă-i ceară socoteală vărului ei față 
în față, acolo unde locuia. 

Jetul de aer ridicat de elicopter turti iarba de dedesubt şi suflă frunzele 
arborilor care înconjurau locul de aterizare. Imediat ce simți bufnitura 
tălpilor de oţel pe pământ, sări din elicopter şi, în timp ce omul fără nume 
decola, o luă la goană pe potecă, sări ca un cal de curse peste un mic gard 
de piatră, străbătu câteva tufişuri şi se repezi spre casa lui Paul Bancroft. 
Mirosul de lemn şi covoare vechi era aşa cum şi-l amintea. Uşa era 
deschisă, iar Andrea o luă la fugă în sus, pe scări. Camera care era probabil 
biroul lui era goală, în dormitor văzu patul nedesfăcut. Ca şi când s-ar fi 
întors acasă, dar ar fi fost convocat undeva după aceea de urgenţă. Nu era 
acasă. 


— Unde este Andrea? 

Belknap îşi recăpăta stăpânirea de sine şi încerca să se concentreze. 

— Credeam că ea este atunci când ai venit tu. Trebuie să apară dintr-un 
moment în altul. E mare, nu-i aşa? 

— Da, spuse Belknap. Şi din nou camera începu să se rotească cu el. 

— Eşti cam palid. Eşti sigur că nu vrei puţin sprite? 

— Mă simt bine. 

Brandon dădu din cap afirmativ. 

— Aşa am auzit şi eu. Plecă privirile timid. Voiau să-i facă ceva rău 
Andrei. Dar unul dintre oamenii mei din interior şi-a dat seama unde este. A 
pus-o într-un elicopter. A vrut să vină aici. 

Andrea... era în siguranţă? Dar putea să aibă încredere în acest mesaj sau 
în mesager? Teama şi speranţa 1 se amestecau în piept. 

— Îţi place Bach? întrebă băiatul. 

— Îmi place asta. 

— Îmi place foarte mult muzica. Dar asta mă dă gata de fiecare dată. 


Băiatul se întoarse din nou la calculator şi începu să tasteze o seric de 
instrucţiuni. Belknap vedea omoplaţii băiatului cum se mişcau pe sub 
tricoul subțire de coton. 

— Capitolele douăzeci şi şase şi douăzeci şi şapte din Evanghelia lui 
Matei. Apăsă un buton de la telecomandă şi muzica amuţi. Băiatul recită: 
„ȘI pe la ceasul al nouălea, lisus a strigat cu glas tare: «Eli, Eli, lama 
sabactani?», adică: «Dumnezeul Meu, Dumnezeul Meu, pentru ce M-ai 
părăsit?» 

Belknap îi aruncă o privire nesigură. 

— Nu te teme, nu am nici un complex mesianic, spuse Brandon. Când a 
crescut, lisus a aflat că tatăl lui este Dumnezeu. Eu am aflat că tatăl meu se 
joacă de-a Dumnezeu. Este o diferență, de acord? 

— De-a Dumnezeu sau de-a diavolul. Greu de spus. 

— Aşa este? Brandon îi prinse privirea. Se spune că cel mai diabolic 
lucru pe care l-a făcut Diavolul a fost să-i convingă pe oameni că nu există, 
spuse el. Dacă îl înfruni pe Diavol, trebuie să întorci acest principiu cu 
susul în jos. 

— Să convingi lumea că o creație fictivă este reală, spuse Belknap 
începând să înţeleagă. Şi toate poveştile alea nu erau decât o modalitate de a 
mări autoritatea lui Genesis, aşa este? 

— Bineînţeles. Ai jucat vreodată jocuri pe calculator cu utilizatori 
multipli? Poţi să creezi un avatar, un alter-ego fictiv, să-i stabileşti calea 
prin lume. Acum ştii şi tu câte ceva despre asta, nu-i aşa? Adică, tu ai fost la 
senatorul Kirk? Aşa mă gândeam şi eu. 

Aşadar, Genesis era o legendă electronică, atât şi nimic mai mult. Odată 
cu explicația veni şi uimirea. O legendă îmbrăcată în fel şi fel de poveşti, 
zvonuri şi bârfe răspândite pe Internet şi apoi din gură în gură. 

— Dar a fost ceva mai mult decât atât, insistă Belknap. Ca Genesis, 
puteai să transferi bani dintr-un cont în altul. Puteai să angajezi oameni care 
nu te vedeau niciodată, puteai să trimiți instrucțiuni, să monitorizezi şi să 
recompensezi. Puteai să faci o mulțime de lucruri. Dar în ce scop? 

Brandon rămase tăcut câteva moment. 

— ÎI iubesc pe tata. E tatăl meu, nu-i aşa? 

— Dar nu este numai tatăl tău. 

Brandon dădu din cap nefericit. 

— A creat ceva mai mare decât el. Ceva... rău. Rosti ultimul cuvânt în 
şoaptă. 


— Tatăl tău crede că cel mai mare bine pentru cel mai mare număr de 
indivizi justifică orice acţiune, spuse Belknap. 

— Da. 

— Dar tu ce crezi? 

— Că fiecare viaţă este sfântă. Nu că aş fi eu cine ştie ce pacifist sau aşa 
ceva. Una este să ucizi în legitimă apărare. Dar nu poți să iei viaţa cuiva în 
mod deliberat. Nu poţi justifica o crimă cu computerul. 

— Aşa că ai petrecut luni de zile orchestrând evenimente prin 
intermediari care nu te-au văzut niciodată la faţă, ai transferat fonduri, ai 
trimis ordine, ai monitorizat rezultatele — şi totul de la distanță, pe cale 
digitală, imposibil de depistat. Şi toate astea ca să demontezi Grupul Theta. 

— O operaţie în valoare de câteva miliarde de dolari. 

— Inver Brass la pătrat, spuse Belknap. Genesis era numele despre care 
ştiai că îi va inspira teamă tatălui tău. lar Comisia Kirk ţi-a oferit 
oportunitatea. Te ajuta să te bucuri de autoritatea guvernului SUA pentru a 
smulge din rădăcini Theta. Ai strâns fişiere cu date despre operaţiile lor şi 
le-ai trimis cu porția investigatorilor de la Senat. 

— Nu am găsit nici o altă modalitate, spuse băiatul. 

Avea în el un amestec ciudat de siguranţă de sine şi fragilitate, îşi spuse 
Belknap. 

— O, să n-o iei ca pe ceva personal, dar n-ai putea să ascunzi arma? Nu- 
mi place când sunt țintuit cu vârful pistolului. 

Belknap uitase că ţine arma în mână. 

— Scuze, spuse el. Proastă creştere. 

Puse arma pe măsuţa semicirculară de lângă uşă şi mai făcu câțiva paşi în 
cameră. 

— Tatăl tău ştie ce părere ai despre Theta? 

— Nu-i place nici că citesc Kant, ce să mai vorbim de Biblie. Ştie că 
avem păreri diferite, dar nu este impresionat de argumente. Ţi-am spus, îmi 
iubesc tatăl, domnule Belknap. Dar... Vocea lui Brandon se frânse. 

— Ai simţit că trebuie să-l opreşti. Vocea lui Belknap deveni mai blândă. 
Nimeni altcineva nu o putea face. Este ca şi când ai juca şah online cu tatăl 
tău. 

— Nu mai este şah atunci când pionii sunt vieți umane. 

— Nu, nu mai este. 

— Problema este că, la început, am crezut că amenințările vor fi 
suficiente. 


— Ameninţările de a da în vileag Grupul Theta în faţa Comisiei Kirk. 

— Exact. Dar n-au fost. Aşa că am început să compilez un dosar complet 
— de pildă, operațiunile grupului. Nu a fost uşor. Dar l-am terminat. Fişierul 
arată toate ramurile şi subdiviziunile. 

— Zici că ai completat dosarul. 

Băiatul dădu din cap. 

— Asta înseamnă că, cu câteva apăsări pe taste, îl poți trimite tuturor 
membrilor Comisiei Kirk. Şi un lucru obscur va deveni limpede ca lumina 
zilei. 

Brandon dădu din cap. 

— E timpul s-o faci, nu-i aşa? 

Genesis: un băiat de treisprezece ani. Belknap se lupta să-şi pună ordine 
în gânduri, să se concentreze. 

— Aşadar, Jared Rinehart lucra cu tatăl tău. Nu a avut niciodată nimic de- 
a face cu Genesis. 

— Rinehart? O, nu! Din câte am auzit, este un individ înspăimântător. 
Mă bucur că drumurile noastre nu s-au încrucişat niciodată. 

O voce din cadrul uşii răsună rece, poruncitoare. 

— Până acum. 


CAPITOLUL TREIZECI ŞI UNU 


Belknap se răsuci şi văzu silueta înaltă, zveltă a bărbatului care fusese cel 
mai bun prieten al lui. Castor şi Pollux. Conturat în cadrul uşii, membrele 
lui păreau excepțional de subțiri, iar pistolul din mâna lui excepţional de 
mare. 

— În momentele acesta, mi-aş dori să port o pălărie ca să mi-o pot scoate 
în faţa ta, îi spuse Jared lui Belknap. 

— Jared, şopti Belknap. 

— Te-ai depăşit pe tine însuți, spuse Rinehart. Ai fost uluitor. Uimitor. 
Exact aşa cum ştiam că vei fi. Aşa că acum muncile tale au luat sfârşit. De 
aici înainte preiau eu. 

Aruncă o privire spre băiat. 

— Tatăl tău va fi aici într-o clipă, spuse el cu un zâmbet de gheață. 

— Ce am făcut? spuse Belknap în timp ce inima îi bubuia în piept. 
Dumnezeule atotputernic, ce am făcut? 

— Ceea ce n-ar fi putut face nimeni altcineva. Bravo! Vorbesc serios, 
Todd. Ai făcut toată munca grea. Cât despre mine, ei bine, eu sunt tot cel de 
odinioară. Asta este ceea ce învață întotdeauna vânătorii. Ca să prinzi 
vulpea, trebuie să urmăreşti câinele. Trebuie să recunosc că nu am fi ghicit 
niciodată unde se ascunde vulpea. Nici într-un milion de ani. Dar totul se 
îmbină logic. 

— Ai profitat de mine. În tot acest timp... 

— Am ştiut că n-o să mă dezamăgeşti, bătrâne. Am ştiut întotdeauna să 
descopăr talente. Şi chiar de la bun început mi-am dat seama că eşti 
extraordinar. Toţi birocraţii de la noi erau invidioşi pe tine. Mulţi dintre ei 
nici nu ştiau ce să facă cu tine. Dar eu am ştiut. Întotdeauna te-am admirat. 

Cultivat chiar de la început. Berlinul de Est, 1987. 

Belknap încercă din nu să articuleze câteva cuvinte: 

— Tot timpul, tu... 

— Am ştiut din ce aluat eşti făcut. Am ştiut de ce eşti în stare. Mai bine 
decât oricine altcineva. Împreună noi doi eram întotdeauna invincibili. Nu 
era nimic să nu putem face când ne puneam în minte ceva. Îmi place să cred 
că aceasta este cea mai mare victorie a noastră, nu victoria finală. 

— M-ai ațâţat. Ai aruncat momeala şi m-ai trimis după ea. 


Înțelegerea acestui adevăr supărător îi producea ameţeală şi îi răvăşea 
sufletul ca un ciclon. 

— M-ai trimis în urmărirea lui Genesis, pentru că era singura modalitate 
în care puteai să-l găseşti. 

Momeala. Aerul devenise vâscos, o substanţă groasă, aşa 1 se părea lui 
Belknap în timp ce înţelegerea acestei realități îl ducea cu gândul la multe 
altele. Tânăra itahancă. Prințişorul din Oman. Şi câți alții? Fiecare dintre ei, 
fără să ştie, fuseseră înrolați în serviciul lui Rinehart. Iluzia putea fi 
întreținută numai dacă era garantată de realitate. Participanţii nu trebuiau să 
ştie care este strategia marelui maestru. Nici chiar Castor însuşi. 

Înțelegerea adevărului îi sfredelea craniul. Când Belknap descoperise la 
Tallinn adevărul despre Lugner, trădătorul transformat în traficant de arme, 
iluzia lui Pollux era compromisă. Aşadar, se făcuse o mică ajustare pentru 
ca Dulăul să rămână în continuare pe urmele lui Genesis. Andrea devenise 
noua momeală. O, Hristoase! 

Planul lui Rinehart recurgea la tot ceea ce îl făcuse pe Belknap să rămână 
om: afecțiune, loialitate, devotament. 

În timp ce furia şi ura vibrau în toată ființa lui Belknap, trădarea lui 
Rinehart îl făcu să dorească să-şi smulgă din sufletul capacitatea de a ţine la 
alții. Dar nu! Nu va deveni un monstru: A se transforma într-un om ca 
Rinehart ar fi însemnat să cedeze. 

— Mă uit acum la tine, spuse Belknap calm şi parcă te văd pentru prima 
oară. 

— Şi cu atâta dezaprobare în ochi. Eşti supărat pe mine? 

Rinehart părea aproape jignit. Pistolul greu strălucea în mâna agentului. 

— Nu vezi că Grupul Theta nu avea altă opţiune în această privinţă. 
Însăşi existența noastră era în pericol şi, nici nu mai trebuie să spun, 
eforturile noastre de a descoperi identitatea amenințării s-au dovedit inutile. 

— Tu erai asul din mânecă pentru Theta. Parcă şi auzea cum cad piesele 
de domino una după alta. 

— Un agent al serviciului de informaţii SUA cu autorizaţii până la cel 
mai înalt nivel, capabil să le furnizeze toate informațiile pe care le posedă 
guvernul SUA. Iar între timp, dacă Theta are nevoie să găsească pe cineva, 
inventăm un motiv plauzibil şi îl transformăm în misiune a Operațiunilor 
Consulare. Şi în tot acest timp am crezut că eşti prietenul meu. 

Furia îl îneca, era ca o substanţă ținută sub presiune foarte mare. 


— De fapt, mi-ai înfipt un cuțit în spate. Ai trecut de partea cealaltă, 
trădător blestemat. 

— Este o naivitate să vorbim despre părți. Speranţa mea era să refac 
vechea instituție. Să le fac să fuzioneze, ca să spunem aşa. De ce să lucrăm 
în paralel? Theta, Operațiunile Consulare... Paul şi cu mine am căzut de 
acord că într-o lume rațională trebuie să lucreze împreună ca două braţe ale 
aceluiaşi corp. 

Clipi către băiat: 

— Apropo de asta, n-am să te mint. Nici nu pot să-ţi spun cât de şocat am 
fost când am aflat care este identitatea lui Genesis. Nu numai un copil- 
minune, dar şi un fiu rătăcitor. Trădătorul la masa ta. Străinul de lângă tine. 
Cine şi-ar fi putut imagina? 

Străinul de lângă tine. Belknap privi fix la Rinehart. Un maestru al 
înşelătoriei. Un virtuoz al manipulării. Cât de mult din propria viaţă a lui 
Belknap fusese orchestrată de Rinehart? Dar nu-şi putea permite să se lase 
distras de drama personală. Miza era mult prea mare. Privi în spate spre 
pistolul pe care îl lăsase pe măsuţa în formă de semilună şi se blestemă în 
gând. Era departe, nu putea ajunge la el, era mai aproape de Rinehart decât 
de el. Nu se putea apropia de ca fără să trezească bănuieli. 

— Aici, strigă Rinehart şi făcu semn cuiva din hol, apoi imediat după 
aceea apăru Paul Bancroft. 

— Fă cunoştinţă cu duşmanul tău. Şi al nostru. 

Filosoful privea încremenit. 

— Fiul meu, şopti el. 

— Îmi pare rău, spuse Rinehart, aproape tandru. Biblia începe cu Geneza, 
dar se încheie cu Apocalipsa. Aceasta este Apocalipsa noastră. 

Cu ochii plini de disperare, bătrânul se întoarse către Rinehart. 

— Nu se poate! Trebuie să fie o greşeală! 

— Nu este, spuse Rinehart şi totul capătă sens, nu vezi? Se explică până 
la urmă cum a avut acces la atât de multe din fişierele tale. Se explică de 
ce... 

— E adevărat, Brandon? izbucni Bancroft. Brandon, spune-mi, e 
adevărat? 

Băiatul încuviinţă dând din cap. 

— Cum ai putut să-mi faci asta? spuse Bancroft indignat. Cum ai putut să 
distrugi munca mea de-o viață? După cât ne-am străduit să facem o lume 
mai bună, cu toată organizarea, planificarea, grija — tu stai aici şi desfaci tot 


ceea ce am făcut noi? Pentru ca să trimiţi lumea înapoi? Urăşti omenirea 
chiar atât de mult? Mă urăşti pe mine atât de mult? 

— Tată, te iubesc, spuse blând Brandon. Nu este vorba despre asta. 

Jared Rinehart îşi drese vocea. 

— Nu avem timp pentru aiureli sentimentale. Este foarte clar ce trebuie 
să facem. 

— Te rog, Jared! Cuvintele explodară din gâtul savantului cu păr argintiu. 
Lasă-ne o clipă! 

— Nu, spuse agentul implacabil. Cu numai câteva lovituri de tastă, fiul 
tău ar putea să trimită Comisiei Kirk suficiente informații pentru a ne 
distruge definitiv şi irevocabil. Să distrugă tot ceea ce ai construit de-a 
lungul vieții. Trebuie să ne conducem chiar după preceptele tale. 

— Dar... 

Vocea lui Rinehart era rece ca gheața: 

— Dacă nu ne lăsăm conduşi şi acum după propriile precepte, înseamnă 
că toată viața ta nu a fost decât o minciună. Cel mai mare bine pentru cel 
mai mare număr — acesta este un obiectiv care nu poate fi compromis, aşa 
cum ai spus chiar tu întotdeauna, îți aminteşti ce ne-ai învățat? Care este 
magia acestui cuvânt „al meu”? Genesis este fiul tău, da. Dar nu este vorba 
decât despre o singură viață. De dragul proiectului tău de-o viață întreagă — 
de dragul întregii omeniri — trebuie să iei această viață. 

Paul Bancroft ridică micul revolver cu o mână tremurătoare. 

— Sau, dacă preferi, am s-o fac eu, spuse Rinehart. 

Brandon, încă aşezat la birou, se întoarse şi se uită în ochii tatălui său. În 
privirea lui se citea iubire, hotărâre şi dezamăgire. 

— Pe drumul Tău, Doamne, nu al meu, oricât ar fi de întunecos. 

Băiatul începu să cânte cu o voce de alto falsă, răguşită. O lacrimă i se 
rostogolea pe obraz. Dar Belknap simțea cumva că băiatul plânge pentru 
tatăl lui, nu pentru el însuşi. 

— Vrea să spună că nimeni nu are voie să se joace de-a Dumnezeu, 
interveni Belknap. 

Privi fix la bătrânul filosof. Aroganța şi încrederea în sine îi pervertiseră 
idealismul, îl transformaseră într-o monstruozitate, în ultimă instanţă, era 
om, nu Dumnezeu, un om care, era clar, îşi iubea fiul mai mult decât orice 
altceva pe lume. 

Vizibil distrus, prăbuşit, aproape paralizat de durere, Paul Bancroft se 
întoarse către Rinehart. 


— Ascultă-mă! O să-şi bage minţile în cap. În cele din urmă, o să 
înţeleagă că am dreptate. 

Îi vorbi apoi fiului său cu ardoare şi cu o elocvență plină de panică. 

— Fiule, spui că fiecare viaţă e sacră. Dar acesta este limbajul religiei, nu 
al raţiunii. Ceea ce putem spune noi este că fiecare viaţă are o valoare. 
Fiecare viaţă contează. Şi ca să înțelegem acest lucru nu trebuie să ne fie 
teamă să calculăm. Să numărăm viețile pe care le putem salva. Consecințele 
pozitive ale acţiunilor dureroase. Înţelegi, nu-i aşa? 

Vorbea fluent, cu pasiune, susținând o anumită concepție despre lume în 
faţa scepticismului puternic al privirii unui copil. 

— Mi-am dedicat toată viaţa ideii de a sluji omenirea. Pentru ca lumea să 
fie mai bună. Pentru ca lumea ta să fie mai bună. Pentru că tu, fiul meu, tu 
eşti viitorul ei. 

Brandon clătină încet din cap. 

— Uneori, oamenii spun că nu vor să facă copii ca să-i aducă într-o lume 
atât de tulbure. În timpul vieţii mele, au existat războaie mondiale, 
genocide, gulaguri, foamete provocată intenționat, masacre, terorism... 
distrugerea a zeci de milioane de vieţi din cauza iraționalității umane. 
Secolul al XX-lea ar fi trebuit să fie cel mai măreț dintre toate, totuşi a fost 
secolul cu cele mai cumplite atrocități din istoria noastră. Nu aceasta era 
lumea pe care voiam să ţi-o las moştenire, dragul meu. Am greşit? 

— Te rog, tată, începu băiatul. 

— Cu siguranţă că înţelegi acest lucru, continuă tatăl cu ochii umeziţi. 
Fiul meu, copilul meu frumos! Tot ceea ce am făcut a fost justificat din 
punct de vedere logic, moral. Scopul nostru nu a fost niciodată puterea sau 
măreţia. Scopul nostru a fost întotdeauna beneficiul tuturor. Nu privi 
acțiunea Grupului Theta izolat. Priveşte-le ca parte componentă a unui 
program mai mare. Dacă vei face acest lucru, vei înțelege altruismul care îl 
alimentează. Grupul Theta reprezintă altruismul în acţiune. Bancroft se opri 
să respire şi continuă: Da, uneori trebuie să curgă sânge şi să existe durere. 
La fel ca în chirurgie. Le-ai interzice chirurgilor să-şi practice meseria din 
cauza daunelor pe care le provoacă pe termen scurt? Atunci de ce... 

— Pierdere de timp, se răsti Rinehart. Cu tot respectul cuvenit, nu avem 
un seminar aici. 

— Tată, spuse încet Brandon, ai putea să justifici durerea unei persoane 
prin plăcerea alteia? 

— Ascultă-mă... 


— Adevărul este ceea ce contează. Manipulezi oameni şi îi minţi, pentru 
că ai decis că este în interesul lor. Numai că nu tu poţi să decizi asta. Când îi 
minţi pe oameni, le iei ceva. Îi tratezi ca pe nişte mijloace pentru atingerea 
unui anumit scop. Nimeni nu ţi-a dat acest drept, tati. Dacă nu eşti 
Dumnezeu, trebuie să ai în vedere că poţi să greşeşti. Că teoriile tale pot fi 
greşite. „Nu ceea ce vreau eu, ci ceea ce vrei Tu.” Cuvintele lui lisus pe 
cruce. 

Rinehart îşi drese vocea. 

— Fiecare viaţă este sfântă, repetă Brandon. 

— Te rog, fiule, încercă Bancroft să o ia de la capăt. 

— Eu te iubesc, tati, spuse Brandon. Obrajii lui ca două mere şi ochii 
strălucitori transmiteau un fel de seninătate. Dar există alegeri pe care nici o 
ființă omenească nu are dreptul să le facă. Acţiuni pe care nici o fiinţă 
omenească nu are dreptul să le întreprindă. 

Bătrânul filosof vorbi precipitat. 

— Brandon, nu mă asculți... 

— Am o singură întrebare: Dar dacă greşeşti? 

Ochii lui Paul Bancroft străluceau. 

— Brandon, te rog! 

Dar vocea băiatului era clară şi calmă. 

— Dacă ai greşit mereu? 

— Copilul meu drag, te rog, ascultă... 

— Dă-i drumul, interveni brutal Rinehart, întorcându-şi privirea de oţel 
către Bancroft şi făcând un gest semnificativ cu propria armă. Ochii lui erau 
uscați, privirea decisă, practică. Propria supravieţuire depindea de 
înlăturarea lui Genesis. 

— Asta este ceea ce impune propria logică, Paul. Împuşcă-l pe băiat. Sau 
îl împuşc eu. Mă înţelegi? 

— Te înţeleg, spuse dr. Bancroft cu o voce mică, abia auzită. Clipi ca să- 
şi alunge lacrimile, ridică micul revolver, îndreptă ţeava douăzeci de grade 
spre dreapta şi trase. 

O pată roşie apăru pe cămaşa albă a lui Rinehart, la câțiva centimetri sub 
stern. Ochii lui Rinehart se lărgiră şi cu o mişcare fluidă omul ridică arma şi 
trase la rândul lui. Rinehart era profesionist; glonţul străpunse fruntea lui 
Paul Bancroft şi îl ucise pe loc. Bătrânul savant se prăbuşi pe covor. 

Băiatul scoase un țipăt strangulat. Era alb ca hârtia. Rinehart se întoarse 
acum către el, în timp ce un firişor de fum ieşea pe gura țevii pistolului său. 


— Detest că trebuie să fac asta, spuse el. 

În vocea lui era ceva umed, ca un fel de gâlgâit, iar Belknap îşi dădu 
seama că lichidul îi umplea treptat plămânii. Probabil că mai avea vreo 
cincisprezece secunde până să se asfixieze. 

— I-am luat viaţa ca să-i onorez ideea. El ar fi înţeles. Iar acum trebuie să 
fac ceea ce n-a putut face el. 

În timp ce Rinehart vorbea, Belknap sări spre Brandon şi se interpuse 
între el şi Rinehart. 

— S-a terminat, la naiba! strigă el. Auzi paşi pe hol. 

Rinehart scutură din cap. 

— Crezi că n-am să te omor, Todd? Trebuie să arunci zarurile sau să ieşi 
din joc. 

Ochii lui erau sticloşi, privirea nefocalizată, dar Rinehart ridică pistolul 
cu mişcări de automat şi trase în direcția lui Belknap. Acesta simţi o durere 
usturătoare în partea superioară a trunchiului, chiar sub claviculă. Vesta 
antiglont pe care o purta pe sub cămaşă oprise glonţul, dar nu reuşea să-l 
protejeze împotriva durerii impactului. Cu câţiva centimetri mai sus şi 
împuşcătura ar fi fost fatală. Toate instinctele îi spuneau să fugă. Dar nu 
putea face acest lucru, căci l-ar fi expus pe copil. 

— Bine, Todd. Fii pregătit, cercetaşul meu! 

Belknap se apropie de el pe la spate, ținând copilul acoperit cu propriul 
trup. 

— Eşti pe moarte, Jared. Ştii şi tu asta. S-a terminat. 

Privi în ochii bărbatului, încercând să ajungă la un nivel unde nu era 
nevoie de cuvinte. 

— Se spune că oricine îl vede pe Genesis trebuie să moară, spuse Jared 
calm, cu pistolul îndreptat tot spre Belknap. Aşadar, am fost preveniți. 
Amândoi şi tu şi eu. 

— Eşti un om mort, Jared, spuse Belknap. 

— Daa? Ei bine, lasă-1 să creadă aşa, asta am spus întotdeauna. 

Belknap simți că Brandon fugise undeva, iar Rinehart trebuia să decidă 
spre care din ţinte să tragă mai întâi. Atunci se auzi o voce aspră de femeie. 
Andrea. 

— Rinehart! strigă ea poruncitor. 

Stătea în pragul uşii, luase pistolul lui Belknap de pe măsuţă şi îl ținea 
îndreptat spre agentul înalt. Siguranţa era trasă. Nu trebuia decât să apese pe 
trăgaci. 


Jared înclină capul. 

— Tu! 

Cuvântul ieşi ca un scrâşnet, ca zgomotul tăcut de o unghie pe o 
scândură. 

— Ce grupă sanguină ai, Rinehart? 

Întrebarea Andrei fu subliniată de un zgomot puternic, în timp ce pistolul 
se smucea în mâna ei. Glonţul îl lovi în piept pe bărbatul înalt şi câteva 
clipe mai târziu acolo apăru o pată roşie. 

Belknap alerga cu privirea prin încăpere. „N-ai vrea, te rog, să mori?” îl 
implora el în tăcere pe Jared Rinehart. „Vrei, te rog, să fii drăguţ şi să 
mori?” Observă că Brandon se retrăsese într-un colţ al camerei, se aşezase 
pe podea cu mâinile în jurul genunchilor, cu faţa în jos ascunsă în umbră. 
Numai zguduitul umerilor arăta că băiatul plângea în tăcere. 

În mod incredibil, Rinehart rămăsese în picioare. 

— Tragi ca o fetiță, pufni el disprețuitor şi se întoarse către Belknap. Nu 
e bună pentru tine, îi spuse el pe un ton confidenţial, forţându-se să respire 
prin valul de lichid. Nici una n-a fost. 

Andrea apăsă din nou pe trăgaci, apoi încă o dată. Un jet de sânge şi de 
țesut împroşcă ecranul computerului. Rinehart, cu privirea aţintită în ochii 
lui Belknap, începu să ridice din nou arma, dar aceasta îi alunecă din mână. 
Un firişor de sânge i se prelingea din gură. Tuşi de două ori, trase nesățios 
aer în piept, se clătină pe picioare şi îşi pierdu treptat controlul mușchilor. 
Belknap recunoştea imaginea: era aceea a unui om care se îneca încet cu 
propriul sânge. 

— Castor, sâsâi Rinehart. Apoi, cu o clipă înainte să se prăbuşească, reuşi 
să întindă mâinile în tăcere şi să facă un pas şovăielnic înainte, ca şi când ar 
fi vrut să-l stranguleze sau să-l îmbrățişeze pe celălalt bărbat. 


EPILOG 


Trecuse un an, iar Andrea trebuia să recunoască: se schimbaseră foarte 
multe. Poate că lumea nu era diferită, dar lumea ei cu siguranţă nu mai era 
aceeaşi. Luase decizii care o surprinseseră — care îi surprinseseră pe 
amândoi, dar, privind retrospectiv, păreau corecte şi inevitabile. Dar nici nu 
avusese prea mult timp ca să cântărească lucrurile şi să stabilească ce ar fi 
preferat. Funcţia de director al Fundaţiei Bancroft nu putea fi îndeplinită ca 


o ocupaţie colaterală. Era o activitate care te consuma total, cel puţin dacă 
voiai s-o faci aşa cum se cuvine. 

Monstruozităţile comise de Grupul Theta nu mai puteau fi îndreptate. 
Dar, aşa cum căzuseră de acord ea şi soţul ei, fundaţia ca atare jucase un rol 
cu adevărat valoros în lume şi, odată îndepărtată tumora malignă, putea 
aduce servicii şi mai mari. O altă serie de decizii urmase după ce avuseseră 
mai multe întâlniri cu senatorul Kirk înainte de moartea acestuia. Una dintre 
ele era să păstreze strict secretă existența acestei îngrozitoare aberaţii. 
Dezvăluirea ei ar fi întinat munca tuturor Corpurilor şi a instituțiilor 
filantropice din întreaga lume. lar rezultatul ar fi fost ani întregi, poate chiar 
decenii de amărăciune, frustrare şi reproşuri. Angajaţii principali ai 
Grupului Theta — cei care nu reuşiseră să se facă nevăzuţi — fuseseră 
judecaţi conform unei proceduri judiciare secrete de Biroul pentru Politica 
şi Analiza Informaţiilor din cadrul Departamentului Justiţiei, iar 
documentele fuseseră apoi sigilate şi clasificate drept chestiune de siguranţă 
națională. 

Ochii ei se îndreptară spre fotografiile de pe biroul ei. Cei doi bărbați din 
viaţa ei. Se despărțise de ei în dimineaţa asta, când ea pleca la lucru, iar ei 
jucau baschet. Brandon creştea repede — era tot numai colțuri, braţe subțiri 
şi un mers clătinat. Avea paisprezece ani. 

— Atenţie la mine, oameni buni! spusese băiatul imitând vocea unui 
crainic sportiv, în timp ce alerga spre coş, cu încălțările supradimensionate 
față de gambele subuirele. Urmăriţi mişcările inimitabile ale lui Brandon 
Bancroft! Trage! Înscrie! 

Mingea se lovi de marginea coşului şi ricoşă afară. 

— ŞI vorbeşte prea repede! 

Tricoul lui avea câteva pete de transpiraţie, al lui Todd era aproape ud. 

— Dacă n-aş avea apărătoarele astea rigide pe gambe, spuse Todd, 
şchiopătând uşor în timp ce recupera mingea. Driblă de două ori, se lăsă pe 
spate şi aruncă mintea prin coş. Frecarea moale a plasei de minge produse 
un zgomot plăcut pe care Brandon îl botezase muzica sferei. 

Andrea stătea pe marginea terenului şi dădu din cap. 

— Ai putea să-ți păstrezi scuzele pentru cazurile când nu nimereşti, Todd. 

Simţea pe față soarele dimineţii şi o clipă se gândi că fusese numai 
soarele care o încălzea în timp ce se uita la cei doi jucători. 

— Hei, vino să-ți arăţi talentele, spuse Brandon. Un minut sau două, 
bine? 


— Dar fără fiţe pe teren, doamnă, spuse Todd, cu o expresie tandră şi 
Jucăuşă în ochi. 

— Intră în joc şi s-ar putea să asişti la o licitaţie foarte nostimă între 
Echipa Brandon şi Echipa Todd. 

Vocea lui Brandon era mai profundă, mai groasă ca înainte. Şi 
sprâncenele se închiseseră la culoare şi erau ceva mai groase decât acum un 
an. Apoi zâmbi, iar zâmbetul nu se schimbase deloc. Andrea considera că 
este una dintre minunile lumii. 

Să nu laşi pe nimeni să ti-i ia. O rugăciune tăcută. Uitându-se la ei, se 
gândea că rugăciunea are mari şanse să se împlinească. 

— Este întotdeauna foarte plăcut să fu recrutat, dar trebuie să verific cum 
va fi vremea. Se întoarse, aproape stânjenită de fericirea ei. Mă aşteaptă 
atâta lume la birou. Aveţi nevoie de ceva? 

Soţul ei îşi puse braţul transpirat pe umerii înguşti ai lui Brandon. 

— Hei, spuse el, gâfâind puţin. Nu-ţi face griji pentru noi. Tu ai grijă de 
lume! 


Acum era după-amiază, iar Andrea avusese trei şedinţe de lucru şi două 
conferințe telefonice cu administratorii regionali. Acum directorul pentru 
programe o informa cu privire la campaniile de sănătate din America de 
Sud ale fundației. Stând la biroul ei, Andrea dădea din cap încurajator, în 
timp ce omul făcea rezumatul ultimelor evoluții. 

Ochii îi alunecară din nou spre fotografii şi îşi zări propria imagine 
reflectată în rama de crom. Era altă persoană faţă de cea care fusese acum 
un an. Nu era nevoie să se uite în oglindă ca să-şi dea seama de asta. Se 
vedea din felul în care reacționau oamenii faţă de ea. Avea autoritatea şi 
siguranța de sine a unei persoane cu adevărat independente. Şi era deosebit 
de plăcut să poţi folosi resursele fundației pentru a face lumea mai bună. Şi 
să faci acest lucru în felul corect. Singurul posibil, după părerea ei. Era cât 
se poate de mândră de transparența operațiunilor fundației. Nu ascundea 
NIMIC, pentru că nu era nimic de ascuns. 

— Proiectul din Uruguay a fost un model, spunea directorul de programe 
pentru America de Sud. Sperăm ca multe alte fundații şi ONG-uri să 
studieze ceea ce am făcut noi şi să se ia la întrecere. 

Bărbatul, un om cu părul încărunţit, uşor adus de spate, cu o faţă rotundă 
şi ochelari mari, avea expresia plină de compasiune a celui care a văzut 


multă suferință şi mizerie în cei douăzeci de ani de când lucra la fundație. 
Dar mai văzuse şi cum pot fi uşurate suferința şi mizeria. 

— Aşa sper şi eu, spuse Andrea. În acest domeniu, imitaţiile sunt exact 
ceea ce îmi doresc, pentru că în felul acesta se înmulţesc beneficiile. Este 
absolut esenţial ca aceste regiuni să nu fie şterse de pe listă. Se pot schimba. 
Se pot schimba în mai bine. 

Aşa cum se schimbase şi ea. Soţul ei şi fiul lor adoptiv se schimbaseră şi 
ei. Oricât de diferiți erau unul de altul Todd şi Brandon, între ei se stabilise 
o relaţie pe care Andrea n-o anticipase. Brandon îşi pierduse, într-un anumit 
sens, aerul copilăros, Todd — o parte din seriozitatea adultului şi se 
apropiaseră treptat unul de altul. Dar era ceva mai mult. Nimeni nu putea 
tine pasul cu Brandon în ceea ce priveşte evoluţia lui intelectuală, dar 
maturitatea lui emoțională, blândeţea, receptivitatea erau la fel de 
remarcabile şi îi dădeau posibilitatea să descopere la Todd o trăsătură care 
rămânea ascunsă pentru cei mai mulți oameni. Băiatul îşi dădea seama că 
Todd era vulnerabil şi dornic să-i îndrume pe alţii şi reacţiona la aceasta 
prin propria vulnerabilitate şi prin dorinţa de a se lăsa îndrumat. Băiatul îşi 
găsise un tată; bărbatul îşi găsise un fiu. 

lar Andrea îşi găsise o familie. 

— Veştile din Guyana nu sunt la fel de îmbucurătoare, spuse directorul 
de programe alegându-şi cu grijă cuvintele. Se referea la planul de vaccinări 
pe care încercau să-l implementeze în regiunile rurale. Proiectul o interesa 
în mod deosebit. Făcuse luna trecută o vizită în zonele rurale din Guyana. 
Imaginile satelor amerindiene din apropiere de fluviul Moruca îi erau încă 
vii în memorie. Să vezi un sat întreg decimat în zilele noastre de epidemii 
care pot fi prevenite o umplea de mânie şi de tristeţe. 

— Nu înţeleg, spuse ea. Am lucrat cu mare grijă la fiecare detaliu. 

Ar fi trebuit să fie un exemplu clasic al modului în care se poate sprijini 
sănătatea publică până şi în locații cu infrastructură slabă. 

— Potenţialul campaniei este extraordinar, doamnă Bancroft, spuse 
directorul. Vizita dumneavoastră le-a dat speranţe tuturor. 

— Ceea ce am văzut în timpul vizitei mele de luna trecută n-am să uit 
niciodată, spuse Andrea, cu toată convingerea. 

— Din păcate, ministrul de interne ne-a retras permisiunea de a continua. 
A spus că îi va deporta pe toţi angajaţii noştri. A interzis vaccinările. 

— Sper că nu vorbeşti serios, spuse Andrea. Nu există nici o justificare... 


— Aveţi dreptate, spuse bărbatul cărunt. Nu există justificare, există 
numai o explicație. Vedeţi dumneavoastră, amerindienii ale căror vieți ne 
pregătim să le salvăm sunt suporteri ai partidului politic rival. 

— Eşti sigur că despre asta este vorba? întrebă dezgustată Andrea. 

— Am auzit acelaşi lucru direct de la aliații noştri din cadrul 
administraţiei. Ochii de baset ai omului erau plini de durere. Este revoltător. 
Mii de oameni vor muri, pentru că acest om se teme de democraţie. Şi este 
corupt până în măduva oaselor. Şi nu este numai o bârfa. Cunoaştem 
oameni care au obținut extrase bancare după plățile făcute pentru el în 
conturi offshore. 

— Chiar aşa? 

— Aş putea să vă sugerez să ne gândim la opțiunea — să zicem — să-l 
luăm ceva mai dur pe ticălos? Să-i arătăm ce putem dovedi, căci asta i-ar 
provoca necazuri serioase în cariera politică. Fireşte, nu vom face nimic 
fără permisiunea dumneavoastră. 

Directorul de programe făcu o pauză. 

— Doamnă Bancroft? 

Andrea tăcea. Prin minte 1 se perindau imagini din vizita făcută luna 
trecută. Îşi amintea de o mamă din tribul arawak, cu păr lung, negru şi 
lucios, cu ochi luminoşi, care îşi ţinea copilaşul în braţe. Asistenta medicală 
care o însoţise pe Andrea în turneul ei de la clinica din Santa Roşa îi 
spusese încet că bebeluşul murise de difterie de câteva minute. Încă nu 
avuseseră curajul să-i spună mamei. 

Ochu Andrei se umplură de lacrimi. Apoi mama ridică privirile spre ea şi 
înţelese ce 1 se spusese. Copilul ei nu mai era. Din gâtlejul mamei izbucnise 
un vaiet prelung, sfâşietor. 

— E mare păcat, continuă directorul de programe, cu o voce sumbră. Ştiu 
ce simțiți în legătură cu aceste chestiuni. Şi eu la fel. Dar, pentru 
Dumnezeu, ar fi o schimbare pentru întreaga regiune... 

— Nu există altă cale? 

— Ce bine ar fi să existe, spuse el scuturând hotărât din cap. O anumită 
expresie de pe chipul ei îl încurajă, iar în ochi i se aprinse o lumină. Ştiţi 
cum este. Nu este întotdeauna uşor să faci bine. 

Îi aruncă o privire întrebătoare. 

— Aşa este, spuse ea calm, luptându-se cu ea însăşi. Foarte bine. Dă-i 
drumul. Numai de data asta, dar hai s-o facem! 

cerea DOUAZECI TA NOUĂ 450 


“1 Helen Adams Keller (1880-1968), scriitoare americană, prima persoană surdomută, care a 
urmat o facultate şi a obținut diplomă de licenţă, autoarea piesei şi a scenariului de film The Miracle 
Worker, cu subiect autobiografic (n. tr.). 

“5: Basma pătrată de bumbac, împăturită sau drapată în diverse stiluri şi purtată de bărbaţi pe cap 
pentru a le oferi protecție împotriva căldurii soarelui, uneori trasă peste faţă, pentru a-i apăra 
împotriva prafului şi a nisipului (n. tr.). 

= Medalia Câmpurilor este cea mai prestigioasă distincţie din domeniul matematicii, echivalentul 
Premiului Nobel în această disciplină. 

'“ Instrument medieval de tortură sub forma unui sarcofag în care era introdus prizonierul. 
Sarcofagul avea mai multe orificii prin care se puteau introduce cuțite care răneau profund trupul 
torturatului, fără a-i afecta organele vitale, provocându-i dureri cumplite şi o moarte lentă prin 
sângerare (n. trad.). 

“5. Unul dintre cele mai vechi cartiere din Roma, aflat pe malul vestic al Tibrului, la sud de 
Cetatea Vaticanului. Numele său înseamnă „dincolo de Tibru” care în limba italiană se numeşte 
Tevere (n. trad.). 

* Grand Theft Auto (abreviat GTA) joc video serial creat în Marea Britanie de Dave Jones în 
1998. (n. trad.). 

‘1. Sim City joc de simulare a construcției unui oraş, realizat în 1989 de Will Wright. (n. trad.). 

“% Legenda lui Arthur se referă la un conducător britanic legendar de la sfârşitul secolului al V-lea 
şi începutul secolului al VI-lea, care a apărat ţara împotriva invadatorilor saxoni. Merlin era magician 
şi profet, îndeplinind rolul de consilier al Regelui Arthur. (n. trad.). 

*2: Unul dintre cele mai vechi cartiere ale Romei, pe malul de vest al Tibrului, la sud de Cetatea 
Vaticanului. Denumirea sa înseamnă „dincolo de Tibru”.(n. trad.). 


{1 Vin roşu de calitate superioară produs în regiunea Piemont din Italia, (n. trad.). 


$ 
ki 


1. Cartier în New York - Manhattan — care, începând din anii "60, a atras mulți artişti, muzicieni, 
studenţi, reprezentanţi ai mişcării hippy şi ai beatnicilor, care locuiau aici încă din anii '50. (n. trad.). 
412) 


- Cartierul de Vest din Londra, zonă centrală în care se află principalele atracții turistice ale 


oraşului, numeroase magazine, clădiri guvernamentale şi cele mai renumite teatre, (n. trad.). 


“5! Piaţă tradiţională arabă. (n. trad.). 

" Comunitate a populaţiei musulmane cuprinsă între Mauritania şi Pakistan. 

"„Domn”, formulă de adresare folosită de indieni față de coloniştii englezi. 

" Joseph Rudyard Kipling (18651-1936), poet şi prozator britanic născut în India, laureat al 
Premiului Nobel pentru literatură în 1907, cunoscut în special pentru povestirea sa Cartea Junglei 
(1894). (n. trad.). 


i2. Drug Enforcement Administration — agenţie federală de aplicare a legii din Statele Unite, 
aflată în subordinea Departamentului de Justiţie şi având drept misiune combaterea traficului şi a 
utilizării de droguri în Statele Unite. 

“5! Opinie politică sau sentință elaborată de un savant islamic.(n. trad.). 

£2 Grundlegung zur Metaphysik der Sitten, 1785, lucrare a lui Immanuel Kant (1724-1804), 
filozof german cu o contribuţie majoră la modelarea gândirii filozofice a vremurilor noastre, adept al 
opiniei conform căreia percepția umană este cea care structurează legile, şi raţiunea este sursa 
moralității. Lucrarea lui fundamentală este Critica rațiunii pure (Kritik der reinen Vernunft, 1781). 
(n. trad.). 

{£ Aluzie la prietenia legendară dintre eroii antici Castor şi Pollux.(n. trad.). 


{21} . . . . . . . A . 
“= Joc de cuvinte prin contaminarea dintre cappuccino şi crap „porcărie, scârboşenie”. (n. trad.). 


{2t Capitala Omanului începând din anul 1741 (n. trad.). 


“=! Capitala Omanului începând din anul 1741 (n. trad.). 

1% Deng Xiaoping (1904-1997), politician şi reformator chinez, după moartea lui Mao Tzedung a 
îndrumat China spre economia de piață, (n. trad.). 

ja! Capitala Arabiei Saudite (n. trad.). 


1%. Mare este Dumnezeu (în limba arabă în original) (n. trad.). 


12. Atac de inimă! (în limba spaniolă în original). (n. trad.). 

'%! Great Expeclations, unul dintre romanele lui Charles Dickens (1812-1870), cel mai cunoscut 
romancier englez al epocii victoriene, (n. trad.). 

A Organizaţie inventată de R. Ludlum şi menţionată pentru prima dată în romanul 
său Manuscrisul Cancelarului (The Chancellor Manuscript, 1977), apoi în Legenda lui 
Icar (The Ikarus Legend, 1988).(n. trad.). 

IE Zdrobiţi infamul! (în limba franceză, în original) (n. trad.). 

" Tânără defectivă amatoare, personaj fictiv creat în 1930 în cadrul unor publicaţii în serie 
pentru copii, de Edward Stratemeyer. Cărţile au fost scrise de mai mulţi autori sub pseudonimul 
colectiv Carolyn Keene. (n. trad.). 

#2. Generalul Ahmet Hassan al-Bakr (1914-1982), preşedinte ale Irakului între 1968 şi 1979. (n. 
trad.). 

“=! Brânză italienească de vacă cu conținut ridicat de unt şi smântână. (n. trad.). 

2#. Personaj din desenele animate ale Companiei Walt Disney, înfățișat ca cel fiind mai bogat om 
din lume; numele lui este inspirat după cel al personajului Ebenezer Scrooge din romanul lui Charles 
Dickens, Colind de Crăciun (A Christmas Carol, 1843). (n. trad.). 

3. Sendero Luminoso (Calea luminoasă), grupare comunistă maoistă din Peru, al cărei lider, 


Abimael Guzman, a fost arestat în septembrie 1992. (n. trad.). 


1%. George Smith Patton (1885-1945), general din armata SUA; celebru în special pentru prestația 
sa din timpul celui de-al Doilea Război Mondial, când a fost considerat cel mai bun general al 
armatei americane şi a instituit un spirit de disciplină severă în rândurile luptătorilor săi, (n. trad.). 

“7. Paul William „Bear” Bryant (1913-1983), jucător şi antrenor de fotbal în universităţile 
americane, a deținut recordul celor mai multe meciuri câştigate în calitate de antrenor al unei echipe 
de fotbal (323), renumit prin disciplina jucătorilor lui. (n. trad.). 

“51 Unul dintre cele cinci mari cartiere din care este alcătuit New Yorkul, alături de Manhattan, 
Brooklyn, Bronx, Staten Island.(n. trad.). 

‘2. Tara mea natală, bucuria mea / Ce frumoasă şi strălucitoare eşti! 

1% Aici locuieşte Jack. (n. trad.). 

JH Prostule. (în limba rusă în original), (n. trad.). 

2 Dragul meu. (în limba rusă în original), (n. trad.). 

4 Drug Enforcement Administration/Agency — Administraţia/Agenţia pentru aplicarea legilor 
referitoare la droguri. (n. trad.). 

'* Roman politic al lui George Orwell (1903-1950), apărut în 1949. (n. trad.). 

“5. Uhro Kekkonen (1900-1986) a fost preşedinte al Finlandei timp de patru mandate de câte 
patru ani (1956-1981), demisionând în 1981 din motiv de sănătate. (n. trad.). 

“8 Eduardo Frei Montalva (1911-1982), preşedinte al Republicii Chile între 1964 şi 1970, s-a 
remarcat printr-o politică de reforme. A fost succedat de Salvador Allende, pe care l-a denunţat în 
1981 pentru politica lui antinaţională, cerând să fie dat jos de la putere. (n. trad.). 

"1! Kofi Abrefa Busia (1913-1978), prim-ministrul Republicii Ghana între 1969 şi 1972 (n. trad.). 

1%. Massachusetts Institute of Technology” — una dintre cele mai prestigioase instituţii de 
învățământ superior tehnologic din lume, situată la nord de Boston, în orăşelul Cambridge, unde se 
află şi Universitatea Harvard. (n. trad.). 

“2. Clădirea Senatului SUA din Washington, (n. trad.). 

“5. Perioada cuprinsă, în mare, între anii '70 ai secolului al XIX-lea şi sfârşitul secolului, când în 
istoria Statelor Unite are loc o dezvoltare extrem de rapidă mai ales în nord şi în vest, ceea ce atrage 
un număr de emigranți din Europa. Termenul a fost inventat de scriitorii Mark Twain şi Dudley 
Warner (Epoca de aur: o poveste a zilelor noastre), în care satirizează perioada de serioase probleme 
sociale ascunse sub o poleială a bunăstării. (n. trad). 

“5. Alexander Calder (1898-1976), sculptor american, care a creat sculptura mobilă la Paris la 
începutul anilor '30. (n. trad.). 

{2 Proiectul de Supraveghere a Internetului. în realitate, ISP înseamnă Internet System Provider 


„Furnizor de Sistem Internet.” (n. trad.). 


{2 NSA — National Security Agency — Agenţia Naţională de Securitate, organizaţie criptologică a 
SUA, care coordonează şi conduce activităţi de înaltă specializare în vederea protejării sistemelor din 
informaţii ale SUA. (n. trad.). 

"=. Personal digital assistant — „asistent personal digital” calculator mic, de ţinut în mână. 

£2 Jacopo Carrucci, cunoscut şi ca Jacopo da Pontorno (1494-1557), pictor şi portretist italian 
manierist. 

£% Simţul vârfului degetelor (în limba germană, în original). 

“5%. Marcus Manilius (sec. I e.n.), poet şi astrolog roman, autorul unui poem în cinci cărți intitulat 
Astronomica. 

“5! Inima este un prizonier în piept, / închisă într-o cuşcă de coaste. / Creierul este prizonier în 
craniu / închis în spatele plăcilor de os... 

in Georgia Totto O'Keeffe (1887-1986), artistă americană, considerată mama modernismului 
american. (n. tr.). 

'*. DLT — Digital Linear Tape „Bandă liniară digitală”. SDLT — SuperDLT. (n. tr.). 

I&i Biblia, Matei 27, 46; http://biblia.resursecrestine.ro/matei/27(n. tr.) 

